
PRO DOMO. Nu sunt istoric, ci doar un scriitor 
pe care-l pasionează istoria, cu precădere cea a 
ultimului război mondial. Din păcate, războiul 
reprezintă experienţa mea fundamentală de viaţă. Mi- 
am purtat şi eu tinereţea într-o uniformă militară, am 
zăcut prin gropi şi tranşee, în mână nu cu un condei, ci 
cu o armă ce împroşca moartea; am văzut cu ochii 
mei, care nu dezbrăcaseră încă prea multe fete, cum 
bătrâna doamnă dănţuia zi şi noapte între fronturi, 
secerând fără milă; am săpat cu o lopată de infanterist 
morminte individuale, ca şi gropi comune; am asaltat 
oraşe mari şi mai mici; am trecut noaptea, dormind pe 
picioare, prin aşezări cu case omeneşti prefăcute în 
cenuşă, în care cărbunii mocneau incandescent, 
amintind de ochii zidarilor... Cenuşă... bârne negre, 
îndoliate de flăcări... Am mărşăluit, obosit de război, pe 
drumuri desfundate, mi-au ieşit în cale lagăre de 
exterminare, cadavre vii zăcând în cărucioare trase de 
coloane de cadavre vii; moartea m-a căutat de multe 
ori, uneori prin adăposturi adânci, alteori la lumina 
soarelui, în clipe de acalmie a frontului, neizbutind să 
mă înhaţe, ci doar să mă facă să sângerez. 

Mai de mult, sub impulsul amintirilor din acea 
epocă nefericită, izvorâte parcă din ascunse răni 
necicatrizate, am aşternut pe hârtie următoarele 
cuvinte: 

„Zăceam într-o groapă. Ca într-un mormânt 
zăceam. Şi mă apăsa un cer negru, clădit din bulgări 


de pământ. Şi mă simţeam obosit ca un infanterist 
ajuns la frontiera dintre război şi pace, dintre viaţă şi 
moarte. 

Deodată, un soldat rămas în afara gropii mele 
de transmisionist de linia întâi, se apucă să înlăture, cu 
o frenezie sălbatică, bulgării de pământ pentru a mă 
redescoperi. «Băă! îmi strigă el, rânjind cu o fericire 
amestecată cu un licăr de demenţialitate. S-a terminat 
războiul! Gata, băă! leşi de acolo!» Ca să-l cred, îmi 
întinse un bidon militar, fabricat cu acuratețe germană, 
şi adăugă: «Bea mă, şi mulţumeşte-i lui Dumnezeu!» 

Am băut. Când m-am trezit din somnul spirtului, 
pe pământ, într-adevăr, pogorâse pacea. Am prins a 
mă iscodi ca şi cum mi-aş fi pierdut fiinţa şi, pe 
neaşteptate, după căutări îndelungi, aş fi regăsit-o. M- 
am aşezat atunci cu mine însumi la umbra unui stejar 
mutilat de schije, încercând să-mi închipui multe, 
printre altele, şi prima zi de pace păşind cu ramura de 
măslin pe meridianele lumii. Bineînţeles, n-am izbutit. 
Imaginaţia mi-era sleită ca trupul unei femei siluite. 
Fără voia mea, mi-a încolţit în suflet curiozitatea, pom 
otrăvit, rodind în toate anotimpurile anului întrebări 
chinuitoare. Nu o dată am pornit la drum lung, în 
căutarea unor răspunsuri, care, între timp, până să fi 
ajuns să le simt respiraţia, au devenit istorie, iar în 
anumite cazuri istorie secretă sau ultrasecretă...” 

e 

PRIMA ZI DE RĂZBOI — 1 septembrie 1939, 
orele 4 şi 45 de minute (era într-o vineri). Aşadar, 
conform calendarului, înmugurea... toamna. Trupele 
celui de-al treilea Reich au invadat Polonia. Patruzeci şi 
opt de ore mai târziu, Marea Britanie şi Franţa se 
declarau a fi în stare de război cu Germania lui Hitler. 

După o rezistenţă eroică de 28 de zile, Polonia a 


capitulat, dispărând, din vrerea fuhrer-ului, ca stat 
suveran şi independent. In consecinţă, după această 
primă victorie-fulger a Wehrmacht-ului, ostilitățile s-au 
mutat din răsăritul Europei în apus, limitându-se la 
numai trei state aureolate cu titlul de „mari puteri”. 
Insă treptat, pe căi elucidate de istorici doar parţial, au 
mai intrat (sau au fost târâte) în acest joc al 
apocalipsului alte 53 de ţări, conflagraţia devenind 
astfel mondială. Totuşi operaţiile militare, parte din ele 
devastatoare, s-au desfăşurat pe teritoriul a numai 40 
de ţări din Europa, Africa şi Asia. Statisticile indică fără 
echivoc că din cele trei continente, Europa a suferit 
cele mai mari pierderi materiale şi de vieţi omeneşti. 
Nu e de mirare, cele două tabere beligerante au trimis 
pe câmpurile de bătălie ale bătrânului continent un 
potenţial uman ce s-a ridicat la 110 milioane de 
luptători. 

Din coaliția antifascistă au făcut parte peste 50 
de state, dar la capătul războiului numai trei dintre ele 
— Marea Britanie, S.U.A. şi U.R.S.S. — au devenit 
depozitarele marilor documente arhivistice ale ultimei 
conflagrații mondiale, instituind pentru unele dosare 
un regim de cercetare destinat să-i ţină pe istorici la 
distanţă. Arhivele britanice, de pildă, şi nu numai elet, 
făgăduiesc cercetătorilor de astăzi că în anul 2035, 
când se vor sărbători 90 de ani de la victoria asupra 
Germaniei fasciste, vor deschide seifurile cu dosarele 
ce închid, între coperte, secrete majore ale originii 
catastrofei umane din anii 1939-1945. Până la acea 
dată a secolului ce ar urma să vină, popoarele lumii 
trebuie să se mulţumească cu documente, de multe ori 
incomplete, pe care arhivele le scot cu ţârâita la 


1 Arhiva personală a lui Alexandru Cretzianu, ambasadorul României în Turcia între 
anii 1943 și 46, depusă în S.U.A., va deveni accesibilă cercetătorului în anul 2020. 


lumină, călăuzindu-se după conjuncturi politice şi 
militare sau după cerinţele nesfârşitului război din 
umbră. Şi doar fostul combatant, precum şi urmaşii săi 
au dreptul să ştie ce cuprind arhivele pe care 
comandouri speciale, pregătite din timp, le-au ridicat 
cu tonele. Nu cumva ascund dovezi privind vinovăția 
directă a unor lideri politici ai vremii, care n-au ezitat 
să iniţieze, pe căi obscure, diferite manevre pentru a 
transforma un război local într-unul mondial, cu scopul 
de a salva, poate, de la pierzanie fiinţa propriei lor 
naţiuni, sacrificând vremelnic state şi popoare mai 
mici? 

În această ordine de idei, îndrăznim să ne 
exprimăm opinia că până şi cele mai prestigioase 
istorii ale celui de-al doilea război mondial, semnate de 
autori de o mare probitate profesională, nu ne pun 
întotdeauna în faţa unui adevăr complet. Drept care, în 
anumite cazuri — multe din ele delicate —, ipotezele 
rezultate din  documentări disparate şi chiar 
incomplete, ca şi din conexiuni competente şi 
inteligente, te pot apropia mai mult de acel adevăr 
istoric bine ferecat în seifuri de arhive decât unele 
scrieri bazate pe documente din „surse foarte sigure”. 
Şi cum prezenta carte o dedicăm împlinirii a 40 de ani 
de la victoria Naţiunilor Unite împotriva celui de-al 
treilea Reich nazist, ni se pare firesc a semnala spre 
exemplificare câteva enigme ale istoriei ultimului 
război mondial. 

— Hitler a debutat în viaţa politică a Germaniei 
apoi în arena mondială cu un program clar, scris la 
începutul deceniului al treilea, în detenţie, pe sute de 
pagini şi publicat într-un volum intitulat „Mein Kampf”, 
iar în 1933, când a cucerit puterea sau a fost instalat la 
putere, a făcut deîndată dovada că este hotărât să 


traducă în fapt acest program. Cum se explică deci 
faptul că o mare putere, precum Murea Britanie, stat 
cu o gândire politică formată la scară intercontinentală, 
deţinând cel mai experimentat aparat de spionaj din 
lume, cu întinse reţele de agenţi şi colaboratori 
recrutaţi din cele mai variate straturi sociale — de la 
portari de hoteluri sau şefi de gară, până la ziarişti şi 
miniştri — s-a lăsat surprinsă de impetuozitatea şi 
agresivitatea fuhrer-ului, ieşite încă din „Mein Kampf”? 

In 1935, guvernul noului Reich nazist, sfidând 
tratate în vigoare, a adoptat răsunătoarea hotărâre cu 
privire la introducerea serviciului militar obligatoriu şi 
crearea unei armate de o jumătate de milion de 
oameni. Europa lua cunoştinţă cu o decizie iniţiată de 
Hitler la... lumina zilei. lar Angliei, imperiu biruitor în 
primul război mondial, pentru a adopta o lege identică, 
i-au fost necesari patru ani. Ani ce au însemnat pentru 
Hitler anexarea bazinului carbonifer Saar, al Austriei, 
invadarea Cehoslovaciei, atacarea Poloniei. Politica 
numită a „conciliatorilor”, dată drept singura explicaţie 
majoră pentru tot ceea ce s-a petrecut mai dramatic în 
Europa deceniului al patrulea, o găsim simplistă, 
inacceptabilă pentru o istorie scrisă cu literele 
adevărului. 

— Să trecem la o altă enigmă. Operația Peşte, 
elaborată şi aplicată magistral de Churchill şi 
colaboratorii săi, reprezintă cea mai elocventă dovadă 
că în anul 1940 Marea Britanie se aştepta să fie 
invadată de trupele hitleriste. Într-adevăr, Hitler, după 
cucerirea Norvegiei, Danemarcei, Olandei, Belgiei, 
Franţei, îşi concentrase forţele formidabilei sale maşini 
de război la Canalul Mânecii. Toate statisticile vremii 


1 Operația de evacuare a aurului și valorilor britanice, a depozitelor Băncii Angliei în 
Canada. 


demonstrau superioritatea zdrobitoare a Wehrmacht- 
ului, în timp ce englezul de rând, chemat sub arme de 
proaspăta lege a serviciului militar, abia acum învăţa 
să tragă cu puşca... Churchill în persoană îşi exprima 
pesimismul, întrevăzând victoria planului hitlerist Leu/ 
de mare de invazie a insulei. Totuşi, în ciuda raportului 
de forţe net favorabil Germaniei, debarcarea n-a mai 
avut loc. Pe neaşteptate, trupele Wehrmacht-ului au 
fost dispersate în Balcani, apoi întoarse spre răsărit, 
ocupând un front de mii de kilometri, de la Marea 
Nordului până la Marea Neagră. 

Ce anume l-a determinat pe comandantul 
suprem al Wehrmacht-ului să renunţe la un front de 
câteva sute de kilometri pentru un altul de mii de 
kilometri şi la un inamic care, în forul său intim, se 
recunoştea vremelnic înfrânt, şi să opteze pentru un 
viitor adversar al cărui potenţial economic, militar şi 
moral îl cunoştea vag şi superficial? 

Istoricii din Vest, ca şi cei din Est s-au ocupat şi 
se mai ocupă şi astăzi de acest capitol obscur, soldat 
cu îndepărtarea forţelor hitleriste de la Canalul 
Mânecii, care a jucat un rol în trecerea omenirii de la 
un război oarecum local la unul mondial. S-au 
acumulat multe explicaţii militare, însă toate la un loc, 
fără voia celor ce ni le servesc, au darul de-a ascunde 
parcă şi mai bine tainice tratative diplomatice, iscusite 
manevre politice de culise, în care trebuie să se fi 
angajat mesageri ai Leului de mare cu mesageri ai 
Leului britanic. Oricum, documentele existente ne 
dezvăluie dorinţa — mărturisită de Hitler nu o dată — 
de-a avea în Anglia un partener pe măsură în 
supremaţia mondială. Să fi făgăduit ceva solii Leu/ui; 
britanic solilor Leului de mare, în schimbul întoarcerii 
maşinii de război hitleriste cu faţa spre estul şi sud- 


estul Europei, iar apoi să-şi fi uitat promisiunile? 

— Trecem la o a treia enigmă. Dintre toţi marii 
criminali de război, doar Rudolf Hess! a fost lăsat de 
către Tribunalul de la Nürnberg să-şi ispăşească 
pedeapsa trăind. Celebrul deţinut al închisorii din 
Spandau a trecut de 90 de ani. Are o „locuinţă” 
confortabilă, cu televizor în culori. Se plimbă, citeşte... 
li este însă interzis să primească vizite în afara unor 
membri ai familiei. Intr-o bună dimineaţă, desigur, nu 
va mai răspunde la apelul gardianului. Se va fi stins 
atunci din viaţă unul din şefii nazişti care a întreprins 
poate cea mai spectaculoasă tentativă de a apropia 
printr-un proiect de pace îmbătrânitul imperiu britanic 
de tânărul imperiu al Germaniei. Ne întrebăm şi astăzi: 
a fost, oare, Hess un mesager al propriei sale 
persoane? Oare Hitler să nu fi ştiut nimic? Încă din 
primele zile ale dispariţiei sale, diplomaţia hitleristă, 
mai târziu şi cea britanică l-au declarat pe cutezătorul 
aviator Hess drept un dezechilibrat mintal. Într-adevăr, 
la Nurnberg, pe banca acuzaților, asistenţa a putut 
vedea, după o captivitate de cinci ani în Anglia, un om 
bolnav... lar între cel suferind şi certificatele sale 
medicale era o concordanţă deplină. De unde însă, din 
ce documente medicale din trecut rezultă că Hess a 
fost şi înainte de a decola spre coasta Scoției un 
dezechilibrat mintal? Din niciunul... Doar din declaraţii. 

In schimb, acţiunea sa aeriană — cea 
diplomatică continuând să rămână învăluită în mister 
— poate fi apreciată ca aparţinând unui bărbat 
sănătos, cu mintea lucidă şi cu nervi de oţel, capabil să 
se pregătească pentru un zbor pe cât de temerar, pe 
atât de unic ca ţel. Timp de patru luni, Hess s-a 
1 În cartea „Enigmele dezlegate ale celui de-al treilea Reich”, istoricul Lev Bezimenski 


consideră cazul Hess clarificat. În ce ne privește, ne menţinem opinia: până la adevăr 
mai e o cale lungă și, mai ales, întortocheată și plină de „obstacole” arhivistice. 


pregătit sistematic pentru marea sa aventură, şi nu în 
„camera cu jucării” a fiului său, ci pe un aerodrom real. 
S-a antrenat nu pe un aparat de zbor oarecare, ci pe 
un „Me-110”, la ora aceea cel mai modern avion militar 
de vânătoare din lume. Surse hitleriste au susţinut 
multă vreme că Hess şi-ar fi desfăşurat 
antrenamentele în mare taină şi acest „fapt divers” ar 
fi scăpat organelor de informaţii şi contrainformaţii ale 
SD-ului condus de Schellenberg. Avem de-a face cu o 
explicaţie care nu rezistă unei analize logice. 
Aerodromul din Augsburg — locul de antrenament al 
lui Hess — nu era nicidecum unul particular, ci 
aparţinea aviaţiei hitleriste; avea deci un comandant în 
subordinea căruia se numărau piloţi, ingineri, mecanici. 
Toţi aceştia, cu sau fără voia lor, erau la curent cu 
pasiunea de pilot de încercare a omului nr. 2 din 
partidul nazist. Nu puteai decola cu un „Me-110” fără 
aportul mecanicului; nu puteai veni la aterizare fără a 
comunica, în prealabil, prin radio cu turnul de 
comandă... mai ales în zborurile de noapte, în condiţiile 
de camuflaj. In asemenea împrejurări, secretul, se 
înţelege, devenise al lui Polichinelle. În concluzie, 
activitatea de „pilot de încercare” a lui Hess n-avea 
cum să treacă neobservată organelor de informaţii. 
Dacă la toate acestea mai luăm în consideraţie 
colaborarea „pilotului” Hess cu constructorul avionului, 
vom fi de acord că nu erau puţini cei care erau la 
curent cu preocupările primului adjunct al lui Hitler la 
conducerea partidului nazist. La urma-urmei, la 
sugestia lui Hess, Messerschmitt a adăugat avionului 
două rezervoare suplimentare de combustibil, apoi un 
aparat de radio cu acţiune la mare distanţă. Vrem, nu 
vrem, ne place sau nu, Rudolf Hess a fost primul 
aviator care a pilotat un „Me-110” la o distanţă 


neatinsă până atunci de un avion de vânătoare... 

Aşadar, în seara zilei de 10 mai 1941, 
„dezechilibratul mintal” Rudolf Hess decolează de pe 
aerodromul din Augsburg într-un zbor de noapte cu 
destinaţia Scoţia, străbătând un culoar aerian studiat 
doar pe hartă. lată încă o mare performanţă a 
aviatorului... După aproximativ şase ore de zbor, Hess 
ajunge deasupra obiectivului său din apropierea 
orăşelului Eaglesham şi sare cu paraşuta. Din acest 
moment, istoricul nu mai cunoaşte decât relatări din 
surse britanice, deoarece, după război, Hess, în mod 
surprinzător, şi-a pierdut memoria pe care nici până în 
prezent, în liniştea închisorii de la Spandau, nu şi-a mai 
regăsit-o... 

A fost oare Hess în noaptea aceea aşteptat pe 
coasta Scoției în urma unei înţelegeri prealabile? N-ar fi 
exclus... Prea a zburat cu o mare siguranţă într-acolo şi 
prea a ştiut unde să-şi abandoneze avionul şi să sară 
cu paraşuta în... bezna camuflajului britanic. O simplă 
ipoteză. De ce nu? Dacă istoricii tot nu au la îndemână 
dosarul complet al cazului Hess, de ce nu s-ar lăsa 
ispitiţi de jocul ipotezelor? 

Ne mai intrigă un amănunt. Să îl supunem 
atenţiei. Rudolf Hess a decolat de la Augsburg în jurul 
orei şase seara şi s-ar fi cuvenit, după toate regulile de 
zbor, să se înapoieze tot la Augsburg. Neobişnuitul 
pilot de încercare nu s-a mai înapoiat la bază nici după 
cele şase ore cât îl putea menţine în aer benzina. Aşa 
stând lucrurile, n-ar fi fost normal să se dea alarma? 
Dispăruse doar un pilot la bordul unui avion de 
vânătoare de ultimul tip şi întâmplător acest pilot se 
numea Rudolf Hess, omul nr. 2 în partidul nazist! Poate 
se prăbuşise sau poate că fusese silit să aterizeze 
forţat... Nu intraseră în alertă constructorul aparatului, 


domnul Messerschmitt, şi comandantul aerodromului, 
dar să nu se alarmeze aghiotanţii sau secretara sa, 
doamna Hildegard Toth? 

Pe Churchill, aşa cum rezultă din însemnările 
sale, ştirea prezenţei lui Hess pe teritoriul imperiului 
britanic l-a găsit vizionând un film. Rula o peliculă 
veselă — notează fostul premier britanic nu în paginile 
unui jurnal zilnic, ci într-un volum de memorii redactat 
şi publicat după război —, şi mă amuzam copios. 
Mărturisirea, nu încape îndoială, este verosimilă. 
Churchill avea de-acum şi timp, şi calmul necesar 
vizionării unor filme. Leul de mare se dezumflase 
definitiv, iar O.K.W.-ul elaborase o altă operaţie — 
Barbarossa —, de atacare a Uniunii Sovietice, trecând, 
în secret, la pregătirile de rigoare. Primejdia invaziei 
deci fusese îndepărtată. Ca o viitură puternică ce îşi 
pierde din forţă pe măsură ce apele sale sunt dirijate a 
se revărsa nu pe direcţia principală, ci pe alte imense 
suprafeţe din cu totul alte direcţii, tot aşa şi grosul 
trupelor germane de la Canalul Mânecii a prins a se 
subţia şi a-şi pierde din forţă în dauna altor spaţii... In 
lunile premergătoare paraşutării lui Hess, trupele 
victorioase ale Wehrmacht-ului cucereau noi spaţii 
vitale în sud-estul Europei — în Balcani, Grecia, 
lugoslavia, Creta. 

Şi iarăşi, înaintând pe filonul evenimentelor, ne 
lovim de o întrebare-cheie: de ce oare, într-o perioadă 
de victorii succesive ale Reich-ului, de glorie a armatei 
germane, când toţi liderii Reich-ului jubilau savurând 
izbânzile militaro-politice, a simţit Hess nevoia să se 
aventureze într-o misiune care, aşa cum susţin până şi 
în prezent sursele arhivistice puse la dispoziţie, nu i-o 
încredinţase nimeni? Ce motiv temeinic ar fi avut să 
renunţe la poziţia lui în partid şi în stat, când idealul 


proclamat de fuhrer — „Deutschland uber alles” — era 
ca şi împlinit? 

Aceleaşi surse ne dau de înţeles că abia după 
trei sau patru zile de la dispariţia „pilotului de 
încercare”, Hitler s-a împăcat cu gândul că adjunctul 
său a evadat în tabăra inamicului — şi asta datorită 
presei britanice, postului de radio B.B.C. In continuare, 
mai observăm că aproape simultan atât partea 
germană, cât şi cea engleză s-au grăbit să-l declare pe 
Rudolf Hess bolnav mintal... Hitler, de pildă, ar mai fi 
putut să-l declare trădător, să-l condamne chiar la 
moarte, dar a evitat un asemenea verdict. De ce oare? 

În concluzie, ne continuăm ipoteza astfel: 
diplomaţia lui Hitler, iniţiată în culise fără concursul lui 
Ribbentropp, trebuie să fi căzut într-o capcană întinsă 
de diplomaţia britanică... Hess, omul de încredere al 
fuhrer-ului, ajuns în Anglia, avea probabil de 
desăvârşit, pe baza unui mandat încredinţat de şeful 
Reich-ului, ceva început în urmă cu câteva luni. Se 
prezenta şi cu o dovadă a bunelor sentimente ale lui 
Hitler faţă de Anglia — „dezamorsarea bombei” de la 
Canalul Mânecii. Odată obiectivul atins — îndepărtarea 
maşinii hitleriste de război spre estul şi sud-estul 
Europei —, ce motive ar mai fi avut acum diplomaţia 
britanică să pactizeze cu diavolul? Aşa cum în scenariul 
zborului lui Hess identificăm uşor stilul spectaculos al 
tuturor scenariilor diplomatice şi militare ale lui Hitler 
încheiate cu uluitoare lovituri de teatru, tot aşa ni se 
pare că identificăm câte ceva din stilul diplomaţiei 
britanice combinat cu cel al „Intelligence Service” 
ului... 

— O altă enigmă... Multe cărţi şi filme sovietice 
(document) dau de înţeles cititorilor şi spectatorilor că 
serviciile de informaţii ale Uniunii Sovietice au avut un 


agent de anvergură plantat în centrul conducerii 
mişcării  naţional-socialiste, fapt absolut credibil. 
Richard Sorge în Japonia... britanicul Kim Phylby în 
aparatul central al 1.S.-ului... Aşadar, de ce n-am lua în 
consideraţie ceea ce ni se sugerează, că şi în Germania 
a existat un asemenea as al spionajului sovietic? 
Gehlen, în memoriile sale, n-a şovăit să insinueze că 
acest agent ar fi fost un lider al partidului nazist. lar 
serviciile sovietice de specialitate n-au dezvăluit nici 
până astăzi personalitatea acestui posibil agent. Dacă 
un asemenea personaj a existat în preajma lui Hitler 
sau a feldmareşalului Keitel, trebuie neapărat să fi 
purtat uniforma partidului nazist sau a Wehrmacht-ului, 
aflându-se într-un contact permanent cu fuhrer-ul şi 
Inaltul comandament german — principalele sale surse 
de informare. Misterul lăsat să dăinuie încă în jurul 
acestei eventuale personalități ne determină să 
credem că este posibil ca numele să-i fie legat de 
capitole importante, ultrasecrete, ale istoriei celui de-al 
doilea război mondial. 

— Cei mai mulţi istorici susţin — pornind de la 
numeroasele mărturii existente — că Martin Bormann 
şi-a găsit moartea în noaptea de 1 spre 2 mai, pe când 
încerca, împreună cu alţi nazişti, să fugă din Berlinul ca 
şi cucerit de trupele sovietice. În cartea sa „Miros de 
migdale amare”, apărută şi în româneşte, Elena 
Rjevskaia dă următoarea informaţie: Grupul alcătuit 
din Bormann,  Rattenhuber, dr. Stumpfegger şi 
Kempka, şoferul lui Hitler, înaintase sub protecția unui 
tanc. Dar o grenadă aruncată de la o fereastră a lovit 
tancul în partea stângă, unde se aflau Bormann şi 
Stumpfegger, şi explozia i-a acoperit pe amândoi. 
Sursa informaţiei? Declaraţia lui Rattenhuber, care, 
fiind rănit, a fost luat prizonier. Cadavrul lui Bormann 


n-a fost găsit, dar nici n-a fost căutat. În schimb, 
autoarea cărţii, care în primăvara anului 1945 a făcut 
parte ca interpretă dintr-un comando special al 
Frontului 3 bielorus cu misiunea de a-l căuta pe Hitler, 
publică extrase dintr-o agendă-jurnal a lui... Bormann. 
Şi tot autoarea ne explică: Fusese găsită (agenda — 
H.Z.) pe o stradă, de un grup de ostaşi din serviciile de 
informații ale armatei învecinate. (...)} Lovindu-te de 
aceste rânduri, îţi vine imediat în minte întrebarea: 
Cum o fi ajuns jurnalul lui Bormann pe respectiva 
stradă, dacă el a murit în flăcările exploziei? Şi cum s-a 
putut oare găsi un ac într-un Berlin cu cartiere întregi 
transformate în munţi de moloz? Să fie oare la mijloc o 
simplă chestiune de hazard? Oricum, modul cum a fost 
găsit jurnalul sporeşte misterul în jurul morţii sau al 
dispariţiei lui Bormann... 

— Şi o ultimă enigmă. Marele-amiral Karl Dönitz 
ne vorbeşte în memoriile sale despre un fapt, după 
opinia noastră, de-a dreptul senzaţional la o analiză 
mai atentă, cu mari implicaţii în ultimele luni ale 
războiului. Incă din ianuarie 1945, vârfurile 
conducătoare ale Wehrmacht-ului intraseră în posesia 
unui document britanic (în copie) intitulat ordinul 
Eclipse, însoţit de o hartă a Germaniei cu zonele de 
ocupaţie ale celor trei mari puteri. Graţie acestui 
document, generalii germani au aflat cu o lună înainte 
de Conferinţa de la lalta (ce urma să ia în discuţie şi să 
aprobe harta cu zonele de ocupaţie, statutul 
ocupaţiei): cum va arăta teritoriul Reich-ului după 
capitulare. 


1 în cartea „Enigmele dezlegate ale celui de-al treilea Reich”, Lev Bezîmenski citează 
și el însemnări dintr-un jurnal al lui Bormann, datate mai 1941. Așadar nu mai e vorba 
de o agendă curentă, ci de un jurnal. Unde, în ce împrejurări a fost descoperit. 

? Conferinţa a aprobat ca și Franţa să facă parte dintre puterile ocupante, ceea ce n-a 
dus la schimbări esenţiale ale zonelor de ocupație 


Vom reveni asupra acestui subiect, dar mai 
înainte am dori să ne exprimăm nedumerirea: pe ce căi 
a ajuns în mâinile inamicului copia unui asemenea 
document, în condiţiile în care Abwehr-ul şi reţelele 
sale de agenţi erau ca şi inexistente, când 
Schellenberg, numit în locul lui Canaris, era mai 
interesat în purtarea unor tratative secrete cu aliaţii 
decât în culegerea de informaţii? Istoricii n-au răspuns 
încă la această întrebare şi nici n-au realizat 
necesarele conexiuni dintre documentul £Ec/ipse şi 
tactica militaro-politică a Wehrmacht-ului în etapa 
premergătoare prăbuşirii Reich-ului şi semnării 
capitulării necondiționate. 

e 

AM AUZIT odată, nu mai reținem în ce 
împrejurare, o formulare pe care o invocăm şi noi ori 
de câte ori se oferă prilejul: „Între literatură şi istorie, 
trebuie să existe un tandem permanent.” Cuvinte 
simple, exprimând un adevăr simplu. A fost o vreme 
când un grup de scriitori încerca să reconstituie, cu 
mijloacele specifice literaturii, file din istoria 
contribuţiei poporului român şi a României în războiul 
antifascist al Naţiunilor Unite. Frământări creatoare, 
generoase, în parte împlinite, în parte nu... Ne lipsea 
lumina adevărului, căci istoricii rămăseseră undeva, în 
„coada plutonului”. Un roman închinat armatei 
române, actului revoluţionar de la 23 August 1944, 
unic prin particularităţile sale, participării armatei 
române la războiul antifascist, oricât de măiestrit ar fi 
realizat, nu poate, nu are cum să ţină locul unei cărţi 
de istorie... In ultimii ani însă, mai ales după Congresul 
al IX-lea al Partidului Comunist Român, în fruntea 
tandemului amintit mai sus au trecut istoricii... Animaţi 
de documentele de partid, de tezele tovarăşului 


Nicolae Ceauşescu cu privire la Istoria românilor, astăzi 
avem în biblioteci cărţi de istorie care emană şi 
răspândesc lumina. Au fost înfrânte nu numai dogme, 
ci şi un nejustificat complex de inferioritate... Astăzi nu 
numai că afirmăm cu mândrie naţională: „România 
este a patra ţară a Coaliţiei antihitleriste în ce priveşte 
efectivele angajate în luptă”, ci o şi demonstrăm, o şi 
dovedim. Ca scriitor pasionat de istoria celui de-al 
doilea război mondial, mă simt mai îmbogăţit în 
cunoştinţele mele. Da, susţin astăzi istoricii, a existat 
în iunie 1944 marea debarcare a trupelor anglo- 
americane în Normandia, dar în august 1944 a existat 
şi marea acţiune politico-militară a românilor pe care 
B.B.C.-ul, la 24 august, ora 5:15, o aprecia astfel: Fapta 
României constituie un act de mare curaj şi acest act 
va grăbi sfârşitul războiului. 

Da, susţin astăzi istoricii, în vara anului 1944, 
pe frontul „Centru”, a avut loc victorioasa operaţie 
„Bagration”, dar tot în vara aceluiaşi an a mai avut loc 
şi „catastrofa trupelor hitleriste din România”, cum va 
numi mai târziu istoricul german Kissel efectul 
provocat de întoarcerea surprinzătoare a armelor de 
către români. /eşirea României din Axă — comenta 
Postul de radio Moscova la 27 august, ora 11:15 — are 
o importanță covârșitoare nu numai pentru această 
țară, ci pentru întregul Balcan, deoarece prin această 
lovitură se prăbuşeşte intregul sistem de dominație 
german din sud-estul Europei. 

Istoria victoriei marilor armate ale Naţiunilor 
Unite se mândreşte, pe bună dreptate, cu conducători 
de oşti precum G.V. Jukov, D.D. Eisenhower, Charles de 
Gaulle, A.M. Vasilevski, R. Montgomery, G.S. Patton sau 
V.I. Ciuikov... 

Da, astăzi, o asemenea istorie, oriunde ar fi ea 


realizată, va înscrie, cu siguranţă, la loc de cinste şi 
numele unor generali români, ca: Nicolae Dăscălescu, 
Gheorghe Avramescu, Vasile Atanasiu, Nicolae Şova, 
Costin lonaşcu (enumerarea ar putea continua!), 
pentru aportul lor nu numai la izbânda unor lupte, ci şi 
pentru gândirea lor militară inedită. Să nu uităm că la 
marea victorie a Naţiunilor Unite România a contribuit 
cu 17 divizii, un corp aerian, două brigăzi de artilerie 
antiaeriană, un regiment de care de luptă, unităţi de 
pontonieri şi de geniu, o brigadă de căi ferate, forţe ce 
numărau 540 000 de ostaşi şi ofiţeri. 

Şi a bătut acel ceas al păcii când ţara şi-a 
numărat morţii, răniții, dispăruţii — 170 000 de 
oameni. În opt luni de necontenit război antifascist... E 
mult, e puţin? Marca Britanie, în şase ani de război 
antihitlerist, a înregistrat 264 443 morţi, 277 077 răniţi 
şi 19 351 dispăruţi (cifrele se referă exclusiv la 
pierderile armatei de uscat, aviaţiei, marinei). Un total 
de 561 371 oameni. Împărţiţi la şase ani de război, 
obţinem date comparative cu privire la dinamica 
pierderilor în oameni raportată la populaţia ţărilor 
respective. Ne oprim însă aici. Preferăm să cităm o filă 
din „Jurnalul de operaţii” al Diviziei 9 infanterie, datată 
11 mai 1945: 


În această zi se încheie războiul pentru viteaza 
Divizie 9 infanterie care, începând de la 23 august 
1944, a fost prezentă acolo unde greutățile au fost mai 
mari, acolo unde era necesară prezența unui pumn de 
oțel care să izbească de moarte în punctul vital inamic. 
Peste tot Dobrogenii au fost la înălțimea misiunilor ce 
le-au revenit. Dovadă stau nenumăratele ordine de zi 
prin care i-a fost relevată acțiunea. Lungul şirag de 
morminte semănate de la Mureş şi până la Novă Ves 


(Boemia) stau mărturie că divizia a adus din plin jertfă 
pe altarul patriei întru mărirea ei şi asigurarea locului 
ce i se cuvine alături de marile națiuni şi că nimic n-a 
fost precupețit pentru ca misiunea să fie îndeplinită. 
Niciodată izvorul de inspirație pentru acei ce vor căuta 
să imortalizeze faptele de arme ale Dobrogenilor nu va 
fi epuizat. Din ce va fi mai mult cercetat, din atât vor 
iZvori faptele inedite în mai multă măsură. 

PAGINI DE ISTORIE citite de un scriitor... De un 
scriitor care şi-a închinat o viaţă făuririi romanului 
românesc de spionaj. De aceea nu trebuie să mire pe 
nimeni că /ectura o fac şi din acest unghi de vedere. 
Numai aşa se cere înţeles şi judecat travaliul de faţă, 
sintetizat în paginile ce vor urma... 

ÎN NOIEMBRIE 1944, Himmler, şeful RSHA-ului, 
alinia la Viena două comitete aşa-zis naţionale conduse 
fiecare de fascişti notorii — bulgarul A. Ţankov, 
românul H. Sima, în timp ce la Zagreb, manipula un 
Consiliu de miniştri prezidat de ustaşul Ante Pavelic. 
Acesta, povesteşte istoricul A. Hilgruber din Republica 
Federală Germania, a avut o convorbire cu Hitler care, 
printre altele, i-a mărturisit că în vara anului 1944, 
Wehrmacht-ul fusese confruntat cu trei crize: 
deschiderea celui de-al doilea front în Franța, 
prăbuşirea frontului Grupului de armate „Centru” în 
Bielorusia şi situația rezultată de acțiunea României în 
luna august. 

ANUL NOU 1944 a început sub semnul 
tradiţionalelor mesaje. Le aflăm în presa vremii. 
Goebbels, de pildă, nu se va sfii să transmită omenirii 
că: Germania deschide cartea Anului Nou cu 


convingerea că va rezolva toate problemele ce le va 
aduce. 

La fel de sigur în rezolvarea tuturor problemelor 
se arată şi Göring: Noi păşim în anul acesta conştienţi 
de enorma fală a Reich-ului, plini de incredere 
neclintită şi având totodată răspunderea față de lumea 
civilizată de pe întregul glob. Calea noastră e limpede. 
Ea merge înainte spre victorie sau spre pieire! 

Hitler, în mesajul său, îl ia în braţe pe 
Dumnezeu: Voința noastră de jertfă, străduința noastră 
nu-i sunt ascunse lui Dumnezeu. Suntem gata să-l dăm 
totul pentru a-L servi. Dreptatea sa nu va inceta până 
când El va putea rosti sentința. De aceea datoria 
noastră este de a ne îngriji să nu apărem în faţa Lui 
drept uşuratici, ci să găsim în clemența Sa acea 
sentință care se numeşte victorie şi care înseamnă 
viață. 

Dumnezeu... sentinţă... viaţă... victorie... 
Fuhrer-ul manifestă o oarecare îngrijorare, dar nu şi 
disperare. În ciuda masivelor bombardamente ale 
aviaţiei anglo-americane, fala Reich-ului mai 
străluceşte încă şi este convins că într-adevăr... soarta 
lumii civilizate se va decide tot în buncărele O.K.W.- 
ului. Gott mit uns (Dumnezeu e cu noi) îi amintesc 
mereu şi cuvintele ştanţate pe catarama metalică a 
centiroanelor ostaşilor germani. 

Încrederea fuhrer-ului, la începutul anului 1944, 
într-o sentinţă divină favorabilă „geniului” său îşi are 
explicaţia în configuraţia de atunci a hărţii 
operaţionale. În nord, blocada Leningradului continuă 
să reprezinte pentru sovietici o ameninţare gravă. Incă 
puţin şi oraşul întemeiat de Petru cel Mare, leagănul 
revoluţiei bolşevice în secolul XX, părea că va 
capitula... (Două săptămâni mai târziu armata 


sovietică debloca Leningradul!) Ceva mai jos, către 
zona centrală a Rusiei, linia frontului desenează un 
imens intrând pe direcţia est, al cărui punct îndepărtat 
îi arată în orice clipă că trupele sale nu au încetat să 
amenințe Smolensk-ul şi Moscova. lar între Smolensk şi 
Berlin se interpun ţinuturile Bielorusiei şi ale Poloniei, o 
distanţă de aproape 1500 km. Oricum, el e mai 
aproape de Kremlin decât Stalin de Porțile 
Brandenburg-ului. 

Ce-i drept, spre sud, ofensiva necontenită a 
trupelor sovietice din iarna lui 1943 a înregistrat 
succese,  împingându-l pe inamic spre zona 
subcarpatică şi spre hotarele de nord ale României, dar 
Wehrmacht-ul mai controlează Crimeea, sudul 
Ucrainei, Marea Neagră... 

În vestul Europei, situația militară este 
staționară. Perspectiva unei invazii anglo-americane 
peste Canalul Mânecii nu-l tulbură pe Hitler. Ba o 
aşteaptă cu o bucurie machiavelică. Este ferm convins 
că orice tentativă a lui Churchill de a debarca pe 
continent se va zdrobi de Zidul Atlantic-ului. Şi apoi, le 
mai rezervă englezilor o surpriză, surpriza anului, 
„bombele zburătoare” care vor şterge de pe suprafaţa 
Angliei mari oraşe şi-l vor sili pe Churchill să 
îngenuncheze şi să ceară nu numai pace, ci şi alianţă 
cu cel de-al treilea Reich împotriva Rusiei sovietice. 

În Balcani, pozițiile  militaro-politice ale 
Germaniei sunt trainice, prezența trupelor fasciste 
întărind în permanenţă soliditatea unor guverne ce și- 
au legat destinul de cel al nazismului. Excepţie face 
lugoslavia, unde partizanii lui Tito stăpânesc munţii. 

Lovitura din Badoglio din vara lui '43 nu l-a 
speriat, e chiar convins că trădătorii de la Roma i-au 
făcut indirect un serviciu: l-au ajutat să ia decizia de a 


trece ltalia sub controlul SS-ului şi al Wehrmacht-ului. 
Desigur, menajase susceptibilităţile lui Mussolini atunci 
când îl încurajase să creeze un stat iluzoriu — 
Republica Socială de la Salo —, dar jocul tot el îl 
controla şi nu Ducele. 

Increderea şi speranţele lui Hitler că în anul 
1944 va dobândi din partea Celui de Sus o sentinţă 
numită victorie îşi mai aveau sorgintea într-o realitate 
de necontestat: în ciuda marilor pierderi suferite, mai 
cu seamă pe frontul din răsărit, industria de război din 
Germania şi din celelalte ţări europene căzute sub 
ocupaţia sa militară lucra încă din plin, menţinând forţa 
de luptă a Wehrmacht-ului la un nivel înalt. 

FUHRER-UL ŞI SPIONII SĂI. La 1 septembrie 
1939, când trupele hitleriste au invadat Polonia, 
Wehrmacht-ul deţinea în tradiționala sa organizare un 
excelent serviciu de spionaj şi contraspionaj — 
Abwehr-ul —, condus de faimosul amiral Canaris. 
Animată de planurile revanşarde ale lui Hitler, casta 
generalilor prusaci a aderat activ, cu mici excepţii, la 
ţelurile războinice şi expansioniste ale celui de-al 
treilea Reich: Deutschland über alles. În acest context, 
Abwehr-ul, prin informaţiile furnizate de reţelele sale, a 
sprijinit victoriile Blitzkrieg-ului (nu ne referim la 
„Coloana a cincea”, construită de R.S.H.A.). Generalii 
de elită îi valorificau pe hărţile operaţionale ale anilor 
1939-40 informaţiile. In această importantă relaţie 
militară, simbioza s-a dovedit perfectă, fiind însă 
tulburată odată cu prăbuşirea, în Est, a operaţiei 
Barbarossa. Rezistenţa eroică şi în timp a armatei roşii 
a pus capăt pentru totdeauna legendei Blitzkrieg-ului, 
umilindu-i pe marii strategi ai O.K.W.-ului. De la un 
anotimp la altul, înfrângerile au luat metodic locul 


victoriilor, măcinând puţin câte puţin încrederea în 
victoria finală a planurilor hegemonice ale lui Hitler. 
Mai întâi, înregistrăm nemulţumirile unor generali faţă 
de politica nazistă în teritoriile ocupate, apoi faţă de 
gândirea militară a Fuhrer-ului, iar după dezastrul de la 
Stalingrad şi catastrofa de la Kursk, observăm că 
aceste nemulțumiri iau forma unor conjuraţii. 
Abwehr-ul nu a rămas în afara acestor 
frământări. Pregătit prin reţelele sale să facă faţă unor 
războaie-fulger, Canaris va intra într-o criză acută de 
informaţii, secretele de bază ale armatei sovietice 
dovedindu-se a fi bine ascunse dincolo de Volga şi 
Urali. Sensibil la frământările Wehrmacht-ului şi ale 
generalilor săi, Abwehr-ul, pe de o parte, încurajează 
conjuraţiile şi, pe de altă parte, caută contacte cu 
inamicul din Vest, prin mijlocirea unor canale specifice 
serviciilor de spionaj. În acest sens, am îndrăzni să 
susţinem ipoteza că, încă din vara anului 1943, 
Abwehr-ul a început să facă „daruri masive” aliaţilor 
anglo-americani, pentru a le dobândi bunăvoința şi a-i 
convinge să accepte platforma politică a conjuraţilor 
militari: doborârea lui Hitler, capitularea în Vest, 
continuarea războiului în Est. Documente britanice 
aflate în arhiva celui care a condus Marea Debarcare şi 
valorificate în ultimii ani de istoriograful american 
Stephen E. Ambrose în cartea sa „Spionii lui Ike”, 
apărută în 1981, printre alte fapte senzaţionale ne 
dezvăluie şi un episod major şi semnificativ al 
războiului din umbră, până nu demult bine ferecat. 
Invocându-l pe Sir John Masterman, fost şef al BI-A 
(Secţiune pentru securitatea internă), autorul ne 
aminteşte de soarta reţelei de spionaj a Abwehr-ului 
din Anglia, ai cărei agenţi — doisprezece la număr — 
au fost identificaţi şi convinşi să accepte condiţia de 


agenţi dubli... 

Performanţa contraspionajului britanic ar putea 
fi socotită de excepţie dacă am ignora tehnica Abwehr- 
ului de a-şi pregăti spionii de înaltă clasă. Aceştia, 
după cât se ştie, urmau cursuri strict individuale, 
necunoscându-se între ei. După părerea noastră, 
contraspionajul Intelligence  Service-ului putea să 
identifice un spion şi sursele sale. Mai putea identifica 
şi pe un al doilea, chiar şi pe un al treilea. Dar 
identificarea şi capturarea a doisprezece aşi ni se para 
fi o izbândă posibilă doar cu concursul unui agent 
britanic plantat în aparatul central al Abwehr-ului sau 
— de ce nu? — cu concursul şi bunăvoința directă şi 
indirectă a lui Canaris. Istoricul Ambrose ne mai 
aminteşte că toţi cei doisprezece spioni dubli au fost 
folosiţi în cadrul operaţiei Overlord, cu misiunea de a-l 
„intoxica” pe Hitler şi pe credincioşii săi generali de la 
O.K.W... Să nu omitem că cei chemaţi să valorifice 
informaţiile transmise de Intelligence Service prin 
intermediul celor doisprezece agenţi dubli şi să le 
interpreteze erau ofiţeri superiori ai Abwehr-ului, 
aceiaşi care, având încă din 1943 aprobarea lui 
Canaris, începuseră să sprijine  conjuraţiile. lar 
conjuraţii germani, în anul de graţie 1944, doreau 
deschiderea celui de-al doilea front cu ardoarea pe 
care numai sovieticii o mai avuseseră cu doi ani în 
urmă. Susţinem deci că Abwehr-ul s-a distanțat treptat 
de interesele lui Hitler, încetând de a mai fi pentru 
O.K.W., acel mecanism preţios de furnizare a 
informaţiilor militare şi politice... Himmler şi al său 
R.S.H.A.,  sesizaseră mai de mult metamorfoza 
abwehriştilor. În consecinţă Gestapo-ul, descoperind o 
nouă conjurație în care erau amestecate şi cadre din 
conducerea  Abwehr-ului, a propus  fuhrer-ului 


destituirea lui Canaris. Hitler însă a dat curs propunerii 
abia în februarie 1944, când Canaris a făcut, probabil, 
Intelligence Service-ului încă un „dar” în persoana lui 
Erick Wermehren, rezident al Abwehr-ului la Istanbul. 
Acesta, împreună cu soţia, a fugit la Londra şi nu în 
America Latină şi, desigur, nu cu mâna goală. Succesul 
lui Himmler nu va face altceva decât să adâncească 
ruptura dintre Abwehr şi O.K.W., proces iniţiat de 
altminteri chiar de Canaris. 

Totuşi, atât cât se mai ţinea pe picioare, 
Abwehr-ul a încurajat şi sprijinit planul conjuraţilor lui 
von Stauffenberg, favorizând în acelaşi timp şi acţiunile 
Intelligence Service-ului de „intoxicare” a lui Hitler cu 
privire la ziua şi locul debarcării anglo-americanilor pe 
continent. (/n cartea „Ziua cea mai lungă”, C. Ryan 
arată că locotenent-colonelul H. Meyer, şeful sectiei 
informaţii a Armatei 15 germane, aflase, incă de la 
începutul lui ianuarie 1944, chiar din gura lui Canaris, 
amănunte în legătură cu un semnal pe care aliații 
aveau să-l folosească pentru a avertiza Rezistenţa 
franceză că bătuse ceasul debarcării. Ne îndoim de 
veridicitatea acestei dezvăluiri. Nu credem că în 
ianuarie 1944 planul Overlord-ului era atât de avansat 
încât să se fi stabilit incă de pe atunci formula exactă a 
semnalului.) 

Canaris, destituit din funcţie, dar nu şi din 
armata activă, bun navigator pe valurile spionajului, va 
continua să urmărească evenimentele în pregătire, 
reuşind, în cele din urmă, cu sprijinul lui Himmler, să 
lase O.K.W.-ul fără „ochii şi urechile” Abwehr-ului... În 
felul acesta, Hitler va intra în campania anului 1944 
fără un aparat de informaţii şi contrainformaţii militare 
competent, credincios cauzei sale. 


„OVERLORD” şi „WALKYRIA”. În ziua de fi iunie 
1944, pe când Hitler şi O.K.W.-ul se aşteptau mai puţin, 
inevitabilul s-a produs: Zidul Atlantic-ului s-a prăbuşit 
sub loviturile combinate ale unor trupe ingenios 
organizate, nu numai prin varietatea de arme în 
cooperare, ci şi prin unicitatea în sine a operaţiei, 
rezultată din colaborarea creatoare a 
comandamentelor americane şi britanice. În operaţia 
Overlord distingem uşor toate calităţile şi slăbiciunile 
celor două naţiuni, care, printr-un joc al istoriei, s-au 
pomenit de două ori în aceeaşi tranşee, luptând 
împotriva aceluiaşi inamic — armata germană. 

In ultimii 40 de ani s-au scris multe cărţi 
închinate operaţiei Overlord, mai toate lăsând impresia 
că autorii i-au dezvăluit omului de rând tot ce era mai 
important. Acum însă, după apariţia cărţii „Spionii lui 
lke”, cititorul nu poate să-şi reprime întrebarea: 
operaţia Overlord o mai fi având şi alte secrete bine 
zăvorite în  seifurile arhivelor celor doi aliaţi 
occidentali? Un studiu atent al evenimentelor politico- 
militare din acea perioadă va înclina balanţa către un 
răspuns afirmativ. De aceea, ne simţim şi noi atraşi de 
captivanta întrebare: nu cumva planul Overlord mai 
are un capitol ultrasecret, intitulat Wa/kyria, acţiune 
iniţiată de conjuraţii militari germani şi care dacă ar fi 
fost încununată de succes ar fi trecut sub controlul 
exclusiv al Wehrmacht-ului atât teritoriul statului 
german, cât şi teritoriile ocupate? 

Ce factori ne trimit cu gândul la o asemenea 
ipoteză? lată-i: 

a) În prezent, se cunosc contactele pe care 
conjuraţii din Germania hitleristă le-au avut cu 
reprezentanţii aliaţilor occidentali. 

b) Operația Wa/kyria reprezintă cel mai complet 


plan militar de răsturnare a regimului hitlerist. 

c) Bomba lui von Stauffenberg trebuia să curme 
viaţa lui Hitler la 11 iulie, la Berchtesgaden şi să 
declanşeze Wa/kyria. La această dată (trecuse o lună 
de la debarcare), trupele anglo-americane nu 
depăşiseră încă linia capului de pod din Normandia, iar 
pe frontul „Centru”, trupele sovietice îşi continuau 
campania de vară, înaintând impetuos spre Vistula. 
După cum se ştie, atentatul nu s-a produs. In ultimul 
moment, Hitler preferase buncărul de la Rastenburg 
conacului de la Berchtesgaden. 

d) Trupele anglo-americane au debarcat la 6 
iunie şi au ocupat, după lupte crâncene, capul de pod 
prevăzut în planul iniţial al SHAEF-ului. Operaţiile 
pentru întărirea acestui cap de pod s-au încheiat către 
sfârşitul aceleiaşi luni..., cu o întârziere mare faţă de 
datele înscrise pe hărţile comandanților de mari 
unităţi, după care observăm că intervine o situaţie 
„statică”, nu fără ecou în Statele Unite, unde se 
exprimă temerea că se intrase într-un impas. Mai 
direct spus, deşi până la 2 iulie forţele aliaţilor 
numărau circa 1 000 000 de oameni (plus tehnica de 
luptă), trecerea la marea ofensivă de pe aliniamentul 
Caen-Caumont-Saint Lô se ordonă abia la 25 iulie, 
adică cinci zile după atentatul de la Rastenburg... 
Desigur, memorialiştii şi istoriografii debarcării nu lasă 
fără motivații militare „situaţia statică de la capul de 
pod”. Totuşi, privind în urmă, îndrăznim a ne întreba: 
nu cumva, în realitate, SHAEF-ul aştepta să audă 
explozia bombei lui von Stauffenberg şi să-i determine 
efectele? Se ştie doar că Dulles, în Elveţia, menţinuse 
contacte variate cu conjuraţii. Încurajase mişcarea, o 
recunoaşte chiar el, fără însă a se angaja, ceea ce se 
poate traduce şi astfel: mai întâi treceţi la fapte şi, pe 


urmă, vedem noi... 

e) Debarcarea începe în zorii zilei de 6 iunie... În 
aceeaşi dimineaţă, feldmareşalul Rommel, 
comandantul Grupului de armate „Vest”, pleacă într-o 
permisie. Simplă coincidență? Poate... Numai că 
Rommel şi Hans Speidel, şeful statului-major al acestui 
grup de armate, erau membrii conjuraţiei. Să nu uităm 
apoi că în Franţa semnalul Wa/kyria mai era aşteptat 
de următorii conjuraţi: generalul von Kluge, comandant 
al întregului Front de Vest, generalul von Stulpnagel, 
comandant militar pentru Franţa, generalul von 
Falkenhausen, comandant militar pentru Franţa de 
Nord şi Belgia... Lista conjuraţilor germani din Franţa 
este lungă, iar o parte dintre ei, datorită confuziei 
create de ştirea că Hitler a murit, a intrat în acţiune la 
parola telefonică Walkyria... 

Aşadar, de ce SHAEF-ul n-ar fi aşteptat 
rezultatul complotului generalilor germani? Să ne 
închipuim ce s-ar fi petrecut numai pe frontul din 
Normandia dacă acţiunea lui von Stauffenberg ar fi fost 
încununată de succes. Dintr-o dată, trupele lui 
Eisenhower s-ar fi pomenit în faţa unor căi deschise 
chiar de conjuraţi, care îşi propuseseră ca ţel să-şi 
plece steagul în vest. Tocmai această posibilă 
perspectivă, care ar fi dus la cruţarea a mii şi mii de 
vieţi (în trei săptămâni aliaţii anglo-americani au 
pierdut 60 771 oameni), ne încurajează să avansăm 
ipoteza că  Overilord-ul mai cuprinde un capitol 
nedezvăluit încă opiniei publice. A dezvălui înseamnă, 
în ultima instanţă, a recunoaşte că „situaţia statică” 
din Normandia nu reprezenta altceva decât o aşteptare 
deliberată, rezultată din cunoaşterea prealabilă a 
operaţiei Wa/kyria. 

Precum se ştie, acţiunea conjuraţiei a eşuat. 


Represaliile Gestapo-ului au fost sângeroase. Casta 
militară prusacă a plătit scump tentativa de a salva 
Germania de la o prăbuşire totală. Zeci de generali şi 
ofiţeri superiori au fost executaţi din ordinul lui Hitler, 
al politicianului pe care, o vreme, l-au divinizat şi i-au 
acceptat fără rezerve planurile războinice şi 
hegemonice. Istoricii însă ar fi nedrepţi cu memoria 
celor căzuţi pe altarul Wa/kyriei dacă n-ar încerca să 
dovedească faptul că, şi înfrântă, conjuraţia a adus 
coaliţiei antihitleriste mari servicii. Ne-am permite să 
punem în lumină două din ele: 

1) După 20 iulie, Hitler a ordonat scoaterea 
Abwehr-ului din componența  Wehrmacht-ului şi 
transformarea lui dintr-un serviciu cu întinse reţele de 
spionaj în lume într-un simplu Birou, trecut sub 
controlul SD-ului şi condus de Brigadenfuhrer-ul SS W. 
Schellenberg. Măsura fuhrer-ului a lăsat O.K.W.-ul fără 
un instrument informativ central, ceea ce a uşurat, 
indirect, operaţiile iniţiate de serviciile de spionaj ale 
armatelor coaliţiei antihitleriste. Dacă mai luăm în 
consideraţie şi faptul că însuşi Schellenberg, mâna 
dreaptă a lui Himmler în aparatul de spionaj al 
partidului nazist, pierduse orice speranţă în victoria 
nazismului şi căuta în ascuns legături salvatoare în 
Elveţia şi Suedia, vom obţine imaginea reală a 
aparatului german de spionaj şi contraspionaj militar 
după 20 iulie 1944. 

2) Eşecul Wal/kyriei a adâncit şi mai mult criza 
internă din Germania, precum şi neîncrederea lui Hitler 
în generalii şi ofiţerii superiori ai Wehrmacht-ului, în 
soluţiile lor operaţionale. Dinamica schimbării 
comandanților germani de fronturi, de grupe de 
armate, de divizii a înregistrat, după atentat, o creştere 
vertiginoasă. În fiinţa fălosului führer se vor instala, tot 


datorită bombei lui Stauffenberg, spaima şi 
neîncrederea, stări ce vor atinge foarte repede un nivel 
paroxistic, împingându-l să-l învestească pe Himmler şi 
cu funcţia de comandant al trupelor Wehrmacht-ului 
din interior. 

OPERAŢIA „BAGRATION”. La 6 iunie are loc 
debarcarea în Normandia. Cel de-al doilea front în 
Europa de Vest devine astfel un vis împlinit. La 12 
iunie, în replică, Hitler apasă pe buton şi declanşează 
armele sale secrete. „Bombele zburătoare” încep să 
cadă deasupra Londrei, stârnind panică şi îndoliind 
bucuria debarcării. Trei zile mai târziu, fuhrer-ul 
vizitează Frontul de Vest şi constată că armele secrete 
au ridicat moralul trupelor sale. Se înapoiază în 
buncărul de la Rastenburg ceva mai încrezător decât 
plecase, iar în incapacitatea anglo-americanilor de a-şi 
lărgi capul de pod din Normandia desluşeşte un semn 
încurajator. E din nou optimist, nu pentru mult timp. La 


23 iunie — în ajun se împliniseră trei ani de când 
Barbarossa pornise în marş triumfal să înfrângă 
„Colosul cu picioare de lut” —, Hitler şi generalii săi de 


la O.K.W., se văd siliţi să se întoarcă din nou cu faţa 
spre Răsărit. Frontul „Centru” de sub comanda 
feldmareşalului Busch, care îl mai menținea pe soldatul 
german aproape de Moscova, spre liniştea sufletească 
a fuhrer-ului, raporta că trupele sovietice au trecut, în 
Zorii zilei, la o puternică ofensivă pe un front de 1 000 
km. Vestea surprinde O.K.W.-ul, dar mai ales pe Hitler, 
căci toate informaţiile puse până atunci la dispoziţie îl 
asigurau că, în cadrul campaniei de vară, 
Comandamentul sovietic hotărâse să nu atace pe 
direcţia Frontului „Centru”. Motivaţiile surselor de 
spionaj din răsărit erau plauzibile: sovieticii şi-au dat 


seama la vreme că a ataca Grupul de armate „Centru” 
ar fi echivalat cu un act de nebunie sau de sinucidere: 
atacatorii aveau înaintea lor cursuri de apă, lacuri, 
mlaştini, păduri, deci condiţii naturale favorabile unei 
apărări de netrecut, iar O.K.W.-ul folosise cu matură 
artă militară aceste condiţii, transformând oraşele 
Bielorusiei în zone fortificate, cu un sistem dezvoltat de 
tranşee, cazemate din beton, lemn, pământ, şi toate 
astea pe o adâncime de 250-300 km. 

Ah, rapoartele şi  sintezele serviciilor de 
informaţii! Ah, convorbirile cu feldmareşalul Busch! 
Hitler era dezolat şi mânios. Abwehr-ul şi serviciile de 
cercetare din est îl încredinţaseră că Stalin alesese 
Frontul de Sud ca obiectiv principal al campaniei de 
vară, pe direcția României, găsindu-l într-acolo 
vulnerabil. Timp de o lună de zile, cercetarea germană 
descoperise mişcări de trupe ale inamicului dinspre 
„Centru” spre „Sud”... Unele rapoarte erau însoţite de 
fotografii aeriene. Se vedea clar că mari unităţi de 
tancuri şi de artilerie erau scoase din „Centru” şi 
îndreptate spre fronturile comandate de Tolbuhin şi 
Malinovski. Informaţia că sovieticii preferaseră sudul ca 
scenă principală a operaţiilor de vară îl bucura pe 
Hitler, hotărârea inamicului corespunzând întru totul 
dorințelor şi viziunilor sale strategice. Nu va afla însă 
niciodată cât de „intoxicat” a fost: ceea ce cercetarea 
germană luase drept tancuri şi tunuri autopurtate, 
instalate pe platformele unor garnituri de trenuri în 
mişcare spre sud, erau doar simple machete de lemn 
sau de mucava. 

Aşadar, Comandamentul sovietic îl păcălise din 
nou... O ofensivă pe un front de 1 000 de kilometri?! 
Nu, nu, nu era cu putinţă, cu siguranţă Busch 
înnebunise... Comandantul Grupului de armate 


„Centru” nu-şi pierduse însă minţile: numai că războiul 
din răsărit îl confrunta, de astă-dată, cu o concepţie 
operaţională incredibilă... Intrândul cu o suprafaţă de 
250 000 km2 încredinţat spre a-l apăra avea forma 
unui arc uriaş, în centrul căruia se afla Minsk, capitala 
Bielorusiei. Sistemul  inexpugnabil de fortificații 
dispunea de 800 000 soldaţi şi ofiţeri, 9 500 piese de 
artilerie şi aruncătoare, 900 tancuri şi tunuri de asalt, 
precum şi de 1 300 de avioane. Nimic până în 
dimineaţa zilei de 23 iunie nu trădase intenţia 
sovieticilor de a executa „un salt” peste râurile, 
lacurile, mlaştinile, pădurile Bielorusiei. Dimpotrivă... 
Nu ştim dacă feldmareşalul Busch a supravieţuit 
războiului şi dacă a apucat să afle că fusese confruntat 
cu o operaţie codificată Bagration, în memoria 
comandantului rus care, în 1812, pe câmpiile de la 
Borodino, a înfruntat eroic oştile invadatoare ale lui 
Napoleon.  Ingenioasa ofensivă sovietică, de o 
amploare fără precedent, compusă dintr-o succesiune 
de operaţii, a „mutat” în două luni frontul sovieto- 
german cu circa 600 km spre vest. La reuşita ei au 
participat Frontul 1 baltic, fronturile 3, 2 şi 1 bielorus, 
precum şi 47 000 de partizani. Au fost zdrobite 70 de 
divizii hitleriste, inamicul pierzând peste 540 000 de 
luptători — morţi, răniţi sau prizonieri. Succesul 
răsunător al operaţiei Bagration s-a soldat cu 
eliberarea Bielorusiei, curățirea de hitlerişti a unei părţi 
din teritoriul Lituaniei şi Poloniei. Ajungând la malul 
Vistulei, trupele sovietice întrezăreau acum porţile 
Germaniei, iar de pe malul Neman-ului, frontierele 
Prusiei Orientale... Orice încercare a O.K.W.-ului de a 
opri ofensiva sovietică şi de a salva rămăşiţele 
Grupului de armate „Centru”, comandate în decurs de 
două luni de feldmareşalul Busch, înlocuit apoi de 


feldmareşalul Model, la rândul său, înlocuit de 
generalul Reinhardt, a eşuat lamentabil, afirmând o 
dată în plus neputinţa lui Hitler şi a strategilor săi de a 
mai face faţă evenimentelor militare în curs de 
dezvoltare. 

e 

„STEJAR — EXTREMĂ URGENŢĂ”. După atentatul 
de la Rastenburg, hotărârea lui Hitler de a rezista cu 
orice preţ devenise de neclintit. Aruncase în luptă arme 
secrete. Altele, precum avioanele cu reacţie sau 
submarinele cu motoare electrice, erau gata de 
acţiune. Pe „banc” mai aşteptau şi alte arme secrete. 
Încă din 1943 serviciile secrete din vest şi din est 
intraseră în posesia unei informaţii îngrijorătoare: 
fizicienii hitlerişti lucrau în laboratoare ascunse la 
fisiunea atomului. Deci prelungirea demenţială în timp 
a războiului lui Hitler era previzibilă şi de necontestat. 

In ultima decadă a lunii august însă, în România 
este declanşată revoluţia de eliberare socială şi 
naţională antifascistă şi anti-imperialistă, care, prin 
forţa şi amploarea sa, avea să determine pe teatrul de 
război al frontului din sud-estul Europei neaşteptate şi 
spectaculoase răsturnări de situaţii militare şi politice. 
lată cum apreciază ziarul elveţian „Neue Zuricher 
Zeitung” din 24 august 1944, într-o corespondenţă 
transmisă din capitala Angliei, cursul războiului din 
Europa după evenimentele din România: Urmările 
pasului făcut de români depăşesc teritoriul Balcanilor... 
Se scontează pe o înaintare rapidă a armatelor lui 
Malinovski şi Tolbuhin, prin Câmpia Dunării, spre 
Ungaria. Situaţia diviziilor germane din România este 
extrem de precară: ele se află acum între două focuri... 
lar ziarul american „The Evening Star” scria, tot la 24 
august 1944, că acest act istoric... a zdruncinat 


întregul front din Balcani, punând în primejdie forțele 
germane din Grecia, lugoslavia, Bulgaria, Ungaria, 
Cehoslovacia şi din sudul Poloniei. La 1 septembrie 
1944, revista sovietică „Voina i rabocii klass” publica 
un interesant articol din care cităm: ... Înfrângerile 
suferite de germani pe flancul de sud şi trecerea 
României de partea Aliaților sunt evenimente de o 
mare importanță pentru tot mersul războiului (...) 
Infrângerile germane din România vor avea, de 
asemenea, pentru Germania, şi cele mai grele 
repercusiuni economice. Odată cu aliatul român, nemţii 
au pierdut şi petrolul şi grâul românesc. 

In prezent, istorici de prestigiu din ţară şi de 
peste hotare sunt unanimi în concluzia că Actul istoric 
de la 23 August 1944, denumit de generalul Friessner, 
comandantul Frontului Ucraina de Sud, „ziua cea 
neagră” pentru armata hitleristă, a grăbit cu cel puţin 
şase luni sfârşitul războiului. De aceea ni se par 
normale întrebările unor cercetători ai perioadei în 
discuţie, rămase, din păcate, fără răspunsuri 
concludente: Cum de s-a lăsat Hitler surprins de 
evenimentele de la Bucureşti? Să nu fi urmărit cele 11 
oficine hitleriste de spionaj din România evoluţia 
situaţiei interne a ţării, să nu fi reţinut ele niciun indiciu 
cu privire la activitatea Partidului Comunist Român sau 
a celorlalte partide din Blocul Naţional-Democratic în 
vederea scoaterii României din războiul antisovietic? 
Oare, în vara anului 1944, Hitler era sau nu la curent 
cu agravarea crizei interne din România? Întrebări 
pasionante, care aşteaptă răspunsuri din ce în ce mai 
detaliate. 

De fapt, cel ce se va apleca să studieze 
perioada va fi confruntat cu enigme ale războiului din 
umbră. De aceea suntem de părere că dezlegarea lor 


depinde, în ultimă instanţă, de efortul cercetătorului de 
a stabili câteva particularităţi ale activităţii Secţiei a Il- 
a informaţii şi contrainformaţii a Marelui Stat-Major al 
armatei române între anii 1943 şi 1944, de a fixa, în 
continuare, rolul jucat de Serviciul Special de 
Informaţii. 

Fără doar şi poate că toate părţile angajate în 
pregătirea istoricului act şi-au propus, din capul locului, 
să respecte cu stricteţe secretul întâlnirilor, discuţiilor, 
hotărârilor, desăvârşirii planului operaţional. Şi în 
această chestiune o contribuţie de seamă au adus-o 
reprezentanţii P.C.R., care, de-a lungul anilor de 
activitate ilegală, acumulaseră o bogată experienţă a 
tehnicilor conspirative. Astăzi este cunoscut faptul că 
partidul nostru, în perioada de adâncă ilegalitate, a 
fost nevoit să-şi perfecteze continuu tehnicile activităţii 
sale, comuniştii fiind supuşi permanent prigoanei 
autorităţilor, în lupta lor împotriva fascismului, pentru 
dreptate socială şi naţională, pentru o Românie liberă 
şi independentă. 

Păstrarea secretului pregătirilor militare vizavi 
de activitatea reţelelor naziste de spionaj din România 
era o operaţiune foarte dificilă. La această misiune 
plină de riscuri a participat şi un grup foarte restrâns 
de înalţi funcţionari ai S.S.I.-ului, în colaborare rodnică 
cu reprezentanți ai Secţiei a Il-a informaţii şi 
contrainformaţii a Marelui Stat-Major. Ei au fost şi cei 
care au asigurat realizarea cu succes a acelui principiu 
militar atât de preţios în arta războiului — surpriza... 
Surpriza care a semănat derută la Legația germană din 
Bucureşti, precum şi la comandamentele Wehrmacht- 
ului şi al SS-ului de pe teritoriul ţării. Aceeaşi surpriză a 
creat confuzie, în cele din urmă, şi în buncărul de la 
Rastenburg. 


Aşadar, cum a fost posibil ca Hitler şi O.K.W.-ul, 
după ce au elaborat şi pus la punct planurile 
Margarethe 1 de ocupare a Ungariei (pe care l-au şi 
aplicat) şi Margarethe 2 de ocupare a României, care 
n-a mai apucat să fie aplicat, rezultate tocmai din 
neîncrederea Reich-ului în regimurile din cele două ţări 
aliate, să se lase surprinşi de actul revoluţionar de la 
23 August 1944? 

O analiză atentă a documentelor existente, 
germane şi româneşti, ne va duce la constatarea că 
atât la Marele Stat-Major, cât şi la S.S.I., s-a asumat 
răspunderea unui joc dublu faţă de aliatul german, 
eludându-se astfel nu numai acordurile existente, ci şi 
ordinele severe ale lui lon Antonescu. Şeful S.S.I.-ului, 
de pildă, încă din 1943 a apelat la o tehnică proprie 
tuturor serviciilor de spionaj din lume — „intoxicarea”. 
Şi-a „intoxicat” aliatul cu care era obligat, printr-un 
acord, să colaboreze. Fiind într-un permanent schimb 
oficial de informaţii cu Abwehr-ul, câştigase bunăvoința 
şi încrederea colonelului Roedler, cât şi a ofiţerilor 
germani de legătură. Aprecierile şi concluziile sale 
erau, se pare, însuşite de omologul nazist. Credem că 
tehnica de  „intoxicare” era următoarea: se 
transmiteau aliatului german informaţii reale până la 
un punct cu privire la activitatea unor partide politice 
din opoziţie, ce puteau fi lesne verificate de agenţii 
germani din România; în concluziile unor sinteze sau 
rapoarte, se minimaliza activitatea respectivelor 
partide, punându-se mereu în lumină ideea că 
mareşalul era stăpân pe situaţie şi că oricând, la un 
ordin al său, organele represive ale statului sunt 
capabile să înăbuşe orice mişcare primejdioasă; în 
diverse documente sau articole publicate în presa 
internă şi externă, se mai sublinia ideea falsă că 


armata română este cu trup şi suflet devotată 
mareşalului şi alianţei cu Reich-ul; operaţia de 
„intoxicare” se răsfrângea în forme variate şi fără 
contenire şi asupra unor ascunse oficine hitleriste de 
spionaj, identificate de S.S.I. şi ţinute sub strictă 
supraveghere. 

Vom da câteva exemple. La 5 august 1944, SS 
Reichsfuhrer-ul Himmler transmitea armatelor din vest, 
prin Secţia militară a SD-ului (rămăşiţele Abwehr-ului), 
o informare privind situaţia politică şi militară a 
României, din care extragem punctul 2: /n ce priveşte 
evenimentele politice interne, în ultimele patru 
săptămâni se manifestă, în mod vizibil, o deplasare a 
întregii opoziții către partidul comunist [...] Diferitele 
convorbiri care au avut loc în ultimul timp între 
conducerea comunistă ilegală şi cercurile opoziționale 
ar fi ajuns în faza finală. După cât se pare, se încearcă, 
sub conducerea comunistă, să se formeze în România 
un fel de guvern al Frontului Popular, care să cuprindă 
până şi cercuri ale național-țărăniştilor. Scopul [...] ar fi 
să se ajungă la convorbiri politice cu Uniunea Sovietică 
[...] 

Informaţia, precum se vede, este aproape 
exactă... Dar, în acelaşi document, mai găsim şi 
aprecierea: Starea de spirit a trupei române este bună. 
Corpul de ofiteri este convins de necesitatea 
continuării luptei alături de Germania [...] acum, ca şi 
înainte, raporturile de putere politică se află exclusiv în 
mâna mareşalului. Opoziţiile nu au în spatele lor o 
mişcare care să fie cu adevărat stăpânită de voința de 
a lupta şi care să aibă posibilitatea de a smulge 
mareşalului puterea. 

Spionii „aliatului” nu izbutiseră să valorifice 
nicio informaţie cu privire la contactele Partidului 


Comunist Român cu Mihai |, iniţiate încă din 
septembrie 1943 prin intimii săi, şi despre propunerea 
unui plan insurecţional care avea să fie acceptat în 
vara anului 1944. 

Agenturile hitleriste de spionaj politic şi militar, 
deşi într-o continuă alertă, n-au reuşit să afle mai nimic 
despre atmosfera reală ce se crease la Palatul regal, 
despre faptul că şeful statului îşi intensificase 
activitatea şi legăturile sale cu conducătorii unor 
partide burgheze din opoziţie, că dobândise adeziunea 
unor generali activi şi de rezervă la o acţiune de 
scoatere a României din războiul purtat alături de 
Germania hitleristă. 

In acest timp, aşa cum rezultă din documente, 
Secţia a ll-a de informaţii şi contrainformaţii a Marelui 
Stat-Major era angajată şi în camuflarea acţiunilor 
secrete ale generalului Ilie Şteflea, şeful Marelui Stat- 
Major. In memoriul său datat 15.11.1945, acesta 
dezvăluie: Am ascuns tot timpul Înaltului 
Comandament german adevărata situaţie materială a 
armatei noastre (...) Am luat această măsură: pentru a 
avea în tară rezerve de material de război necunoscute 
autorităților germane; pentru a consuma munitia 
fabricată în Germania şi astfel să fie păstrată muniţia 
fabricată în ţară; pentru a refuza trimiterea de trupe pe 
front, pretextând că nu avem cu ce le dota. 

Din această politică profund patriotică, al cărei 
statut ultrasecret a fost respectat cu străşnicie de 
organele militare în drept, au răsărit în interiorul ţării, 
în noaptea de 23 spre 24 august 1944, 30 de divizii 
plus echivalentul a 57 de batalioane (în acest ceas unic 
al istoriei, sub arme se aflau peste 1,1 milioane de 
luptători, ceea ce reprezenta circa 8,5% din întreaga 
populaţie a României), 23 de escadrile numărând 259 


de avioane (în baze, centre şi şcoli se mai găseau 1 
131 de avioane de antrenament şi şcoală), 163 de 
baterii de artilerie antiaeriană plus 14 baterii de 
proiectoare (1 263 de guri de foc şi 163 de 
proiectoare), 37 nave, 17 baterii antiaeriene şi 4 
batalioane de infanterie marină. Aceste forţe s-au 
alăturat, din prima clipă a insurecției, forţelor 
Naţiunilor Unite, luptând cu succes împotriva 
duşmanului ţării, apărând frontierele de atacurile 
hitleristo-horthyste, eliberând apoi, în bătăliile purtate 
umăr la umăr cu armata sovietică, şi ultima brazdă de 
pământ românesc şi continuând lupta pentru 
eliberarea Ungariei, Cehoslovaciei şi a unei părţi a 
teritoriului Austriei, până la victoria finală asupra celui 
de-al treilea Reich. 

Un alt exemplu de „intoxicare” perfectă şi 
convingătoare a aliatului german îl reprezintă operaţia 
Authonomus şi modul cum organele române de 
specialitate au tratat cu spionajul german „cazul” celor 
trei paraşutişti britanici, reţinuţi din decembrie 1943 
până în noaptea de 23 august 1944 în clădirea 
Inspectoratului General al Jandarmeriei, cu toate 
presiunile hitleriştilor de a-i preda serviciilor lor 
secrete. 

Să revenim însă la întrebarea iniţială: deţinea 
oare Hitler informaţii cu privire la o posibilă lovitură 
politică şi militară în România? Elaborarea planului 
Margarethe 2, precum şi alte numeroase documente 
germane confirmă că, pe baza unor informaţii luate în 
discuţie, nu se excludea o eventuală tentativă a 
României de a ieşi din alianţa cu cel de-al treilea Reich. 
Aşadar, informaţii au existat la Rastenburg, furnizate 
prin canale variate. Se ştie însă că o informaţie se mai 
cere şi interpretată, valorificată — poate cea mai 


dificilă operaţie pentru un organ de spionaj. În 
perioada la care ne referim, această interpretare se 
realiza într-un Abwehr mai mult al conjuraţilor decât al 
lui Hitler şi al O.K.W.-ului, ceea ce a uşurat campania 
de „intoxicare” declanşată la Bucureşti. Interpretarea 
informaţiilor din România fixa în mintea lui Hitler 
imaginea unui aliat devotat, pregătit să-şi rezolve rapid 
şi cu fermitate eventualele încercări ale opoziţiei de a 
scoate ţara din Axa Roma-Berlin. 

Atragem atenția asupra unui document 
edificator, care ne confirmă supoziţiile. In luna mai 
1944, Secţia străinătate a Marelui Stat-Major al 
Wehrmacht-ului expedia comandamentelor militare din 
afara teritoriului Germaniei opiniile lui von Killinger cu 
privire la situația politică din România: La o 
îndepărtare neprevăzută a mareşalului [...] ar veni în 
discuție un guvern compus numai din generali de front 
şi politicieni de încredere 100% (legionari), în frunte cu 
regele, dacă va fi posibil, şi fără el dacă va fi necesar. 
Regele reprezintă pentru ţărani şi soldați un simbol şi 
împărtăşeşte punctul de vedere al mareşalului cu 
privire la aliați [...] 

În lumina acestei opinii diplomatice, generalul 
Gerstenberg, care se lăuda că, la nevoie, cu câteva 
salve trase de o baterie antiaeriană poate lichida în 
România un eventual puci al opoziţiei, ni se înfăţişează 
ca un ins „intoxicat” cu succes de organele de spionaj 
din România... 

La 14 august, cu 9 zile înainte de Actul istoric 
de la 23 August, Spalke, ataşatul militar al Legaţiei 
germane la Bucureşti, raporta la Rastenburg: Se 
observă o îmbunătăţire a stării de spirit în rândurile 
militarilor şi civililor, după înapoierea din Germania a 
mareşalului Antonescu. El arăta şi cauzele acestei 


îmbunătăţiri: a) stabilizarea frontului de răsărit; b) 
încrederea în forţa de rezistenţă a armatei germane; c) 
trimiterea în România a unor cantităţi de arme 
antitanc. 

Nu încape nicio îndoială că la formarea unei 
asemenea „viziuni optimiste” a ataşatului militar 
german şi-a adus contribuţia mai cu seamă Secţia a Il- 
a informaţii a Marelui Stat-Major al armatei române. In 
concluzie, analizând reacţia lui Hitler provocată de 
revoluţia de la 23 August 1944, remarcăm că până şi în 
acea seară fierbinte membrii Legaţiei germane au 
acţionat în conformitate cu opiniile lui Killinger, ale lui 
Gerstenberg şi ale lui Spalke, citate mai înainte, rod al 
„intoxicării” iniţiate de S.S.I. şi de Secţia a Il-a a 
Marelui Stat-Major. Oare nu Gerstenberg a fost cel care 
a telefonat la Berlin, sugerând O.K.W.-ului propria-i 
soluţie: câteva salve antiaeriene şi Bucureştiul va 
îngenunchea? Oare nu Hitler a fost cel care, în spiritul 
„intoxicării”, i-a ordonat lui Gerstenberg să lichideze 
„puciul” de la palat şi să formeze un guvern din 
generali români filogermani? (In fapt, după cum se ştie, 
întreaga armată română, cadrele militare în totalitatea 
lor — generali, ofiţeri, subofiţeri — au asigurat din 
primul moment împreună cu forţele patriotice victoria 
revoluţiei de la 23 August). Oare nu Hitler, în 
memorabila noapte de 23 August 1944, a fost cel care 
i-a scos pe legionari din Germania, din lada de gunoi a 
istoriei, pentru a asigura guvernului născocit la 
Rastenburg „politicieni de încredere sută la sută”? 

În această ordine de idei, se cuvine a sublinia o 
altă particularitate a reacției hitleriste. Mergând din 
capul locului pe linia unor soluţii false — datorită 
procesului de „intoxicare” —, Hitler şi O.K.W.-ul au 
pierdut mult timp pentru a înţelege strigătul de la 


Bucureşti al lucidului general Hansen, care suna astfel: 
Noul guvern român (cel adus la putere imediat după 
declanşarea revoluţiei de eliberare socială şi naţională, 
antifascistă şi anti-imperialistă — H.Z.) trebuie luat în 
serios. Nu trebuie să se cadă pradă iluziei că ar fi vorba 
de o mică clică de trădători. In spatele guvernului se 
află întregul popor român şi, în special, toti generalii. 

Timpul însă a lucrat şi în favoarea noului 
guvern, a Marelui Stat-Major, a Comandamentului 
Formaţiunilor patriotice de luptă. Primul care avea, în 
fine, să priceapă pe pielea sa adevărul necruţător 
cuprins în raportul lui Hansen a fost chiar generalul 
Gerstenberg, ale cărui unităţi de artilerie antiaeriană, 
pornite în zorii zilei de 24 august să lichideze „puciul” 
de la palat cu câteva salve, au fost oprite la Podul 
Băneasa de trupele române şi de Formațiunile 
patriotice de luptă... 

Şi doar nu o informaţie, ci mai multe 
avertizaseră  Rastenburg-ul că Partidul Comunist 
Român reprezintă fermentul principal al tainicelor 
pregătiri politice şi militare. Numai că serviciile de 
spionaj ale lui Himmler, viciate de campania de 
„intoxicare”, au dat o interpretare greşită acestor 
avertismente, ceea ce a dus, automat, la 
dezinformarea lui Hitler. judecând însă după istoricul 
american D. Irving, se pare că fuhrer-ul a sesizat, la un 
moment dat, cauza eronatelor interpretări ale 
informaţiilor din România. Reconstituind, pe baza unor 
documente provenite din surse germane, atmosfera 
din buncărul lui Hitler din ziua de 24 august, istoricul 
aduce în prim-plan mărturisirile unui martor ocular: 
Hitler [...] invectivează serviciul de spionaj al SS-ului şi 
al Ministerului de Externe. 

Într-adevăr, fuhrer-ul avea toate motivele să 


invectiveze în dreapta şi în stânga, căci în războiul din 
umbră, serviciul german de spionaj din România a 
suferit o grea şi ireparabilă înfrângere. 

DOCUMENTELE AU UN GRAI al lor. Am spus-o şi 
o s-o mai spunem. Trebuie doar să ştii să-l desluşeşti, 
să ai răbdarea de a-l asculta până la capăt. Cu ani în 
urmă, am avut cinstea de a sta îndelung de vorbă cu 
regretatul general de corp de armată Costin lonaşcu. 
Oare câţi tineri tresar la auzul acestui nume? Câţi îi 
cunosc personalitatea? 23 August 1944 l-a găsit pe 
generalul Costin lonaşcu în Dobrogea, la comanda 
Diviziei 9 infanterie. A intrat în războiul antihitlerist din 
primele clipe ale declanşării lui. A străbătut apoi, prin 
lupte grele şi sângeroase, drumul către victorie. | s-a 
încredinţat, în plin efort de război, comanda Corpului 2 
armată. 

La capătul discuţiilor, generalul a dăruit 
autorului acestor rânduri un manuscris însoţit de 
numeroase hărți, intitulat „Operațiunile armatei 
române alături de armatele sovietice, 23 august 1944 
— 12 mai 1945”. Lectura manuscrisului ne-a tulburat 
profund. Coperta — nu ştim dacă a fost realizată de 
mâna generalului — are sus, în colțul drept, un desen 
reprezentând o sabie înfiptă în zvastica hitleristă. 

Ne-am întors de multe ori la acest document 
pentru a-i asculta graiul. Uneori i-am adresat întrebări. 
S-a înfiripat astfel un imaginar dialog cu regretatul 
general. 


— Ce ne puteţi spune despre Actul 
revoluţionar de la 23 August 1944? 

— Întoarcerea armelor de către România în 
contra hitlerismului, la 23 August 1944, a adus o 


importantă modificare a raportului de forțe dintre 
Germania şi Naţiunile Unite pe teatrul de operațiuni 
sud şi sud-est.! 


— Cum vă argumentaţi afirmaţia? 

— La 23 August 1944 Germania a pierdut, în 
mod direct, valoarea a: 

N circa 40 de divizii române (20 pe front, iar 
restul în interior) care reprezentau totalul posibilităților 
române dacă s-ar fi continuat lupta până la ultima 
extremitate; 

E 24 divizii germane angajate pe frontul român, 
care, sub presiunea armatelor sovietice şi cu liniile de 
retragere tăiate prin acţiunea română, au fost nimicite; 

N in plus, efectivele germane capturate sau 
anihilate de către forțele române pe teritoriul nostru în 
cele 3 zile care au urmat actului de la 23 August, 
efective ce se cifrează la 53 159 prizonieri şi 5 000 
morți, adică echivalentul a 6 divizii. 

In total deci, valoarea a 70 de divizii, la care, 
dacă se adaugă faptul că România a luptat, până la 
capitularea Germaniei, în contra ei, cu o medie de 15 
divizii, se vede că raportul general de forțe dintre 
Germania şi Naţiunile Unite a fost modificat cu 
valoarea de 85 de divizii în favoarea Naţiunilor Unite. 


— Ce probleme a pus armatei române 
revoluţia de la 23 August? 

— Problemele esențiale care s-au pus armatei 
atunci au fost, în ordinea importanţei lor, următoarele: 

MI acoperirea imediată a frontierelor de nord- 
vest ale țării contra atacurilor germano-maghiare din 
afară, care ar fi incercat să trimită întăriri pentru 


1 Răspunsurile sunt extrase aidoma din amintitul document. 


forțele germane de pe frontul din Basarabia şi Moldova 
şi celor de pe restul teritoriului român, cu care să 
poată închega rezistența pe pământul românesc, fie pe 
râurile din câmpia Munteniei, fie pe arcul carpatic, 
dacă ar fi ajuns la defileul acestuia; 

N curățirea cât mai grabnică a teritoriului de 
forțele germane ce se găseau aici. 

Operațiunile acestea au trebuit să fie executate 
concomitent cu altele (trecerea unităților pe picior de 
război, dotarea materială) ce nu se putuseră executa 
anterior, pentru a nu atrage atenția comandamentului 
german, ceea ce a dat naştere la multiple greutăți, 
înlăturate însă în condiţiile cele mai bune, datorită 
spiritului de devotament al armatei, al poporului român 
şi al forțelor sale democratice. 


— Suntem convinşi că în prezent, mai mult 
decât în trecut, istoricii de peste hotare se vor 
ocupa cu mai multă obiectivitate şi rigoare 
ştiinţifică de rolul jucat de România şi armata sa 
în războiul antihitlerist. Se poate afirma că 
istoricul Act de la 23 August 1944 a deschis pe 
neaşteptate o nouă poartă spre bârlogul 
inamicului prin Europa Centrală? 

— Pentru a pătrunde în Europa Centrală [...] 
direcția strategică cea mai favorabilă este valea 
Dunării. Pe această cale de invazie s-au succedat, în 
decursul istoriei, expansiunile sau pătrunderile cele 
mai multe din Europa — de la romani şi până în secolul 
19. Porțiunea Dunării de mijloc, între Linz şi Vacz 
(Word-Budapesta), este de cea mai mare importanță 
strategică pentru stăpânirea Europei Centrale, 
deoarece comandă toate comunicațiile ce se îndreaptă 
spre Dunăre. 


— Este o cale de acces uşoară sau mă 
înşel? 

— Accesul către centrul Europei, pentru o 
ofensivă din est, este străjuit de o barieră tare, formată 
din arcul muntos Carpați, Alpi, Sudeți. Pătrunderile 
spre această regiune s-au făcut, în trecut, prin cele trei 
deschideri pe care le prezintă bariera şi anume: 

E de /a sua, prin spărtura dintre Carpati şi Alpii 
Dinarici; 

E Ce /a est, prin Pasul Tătarilor, 

E de /a nord-vest, prin Poarta Morava. 


— Ce configurație avea acest nou şi 
neaşteptat teatru de operaţii? 

— Configurația acestui teatru de război, în 
lungul căii de pătrundere — valea Dunării — prezenta 
aspecte diferite: 

N recuitu/ transilvan, cu ultima barieră a 
Carpaţilor Apuseni către Câmpia Tisei, cu cele două 
depresiuni formând Poarta Someşului şi Poarta 
Mureşului, iar la sud defileul Cerna-Timiş; 

©  /eduitul Europei Centrale (Cadrilaterul 
Boemiei) şi ramificatiile Alpilor Bavarezi, 

E între aceste două reduite, legătura dintre ele 
— Carpatii Păduroşi cu ramificatiile lor spre sud (Mátra, 
Tatra, Fatra, Carpatii Albi şi Nitra), brăzdate de afluenții 
Dunării. Hron, Nitra, Váh şi Morava; 

E în sud-est — Câmpia Dunării, străbătută de 
afluentii ei, cei mai mulți cu originea în Podişul 
Transilvaniei. 


— Cum au evoluat evenimentele militare 
după întoarcerea armelor de la 23 August? 


— După zdrobirea rezistenței germane din 
regiunea Chişinău-laşi, misiunea fronturilor ucrainene 
(2 şi 3) era de a lichida forțele inamice din Balcani şi de 
a scoate Ungaria din război, după care să pătrundă în 
Germania pe la sud-est. 

Pentru îndeplinirea misiunii încredințate, 
armatele sovietice trebuiau să depăşească bariera 
Carpaţilor şi să debuşeze în câmpia ungară, făcând şi 
joncțiunea cu forțele democrate iugoslave în cel mai 
scurt timp, spre a nu da inamicului posibilitatea de 
redresare. 

La această acțiune au contribuit substanțial şi 
forțele române, în primul rând prin efectuarea promptă 
şi rapidă a curățirii teritoriului de trupele germane, 
ceea ce i-a impiedicat pe germani să mai organizeze 
vreo rezistență, să întârzie pe teritoriul românesc, şi în 
al doilea rând prin executarea acoperirii în Ardeal 
(călare pe masivul Bihorului), care i-a pus, de 
asemenea, în imposibilitate pe germano-maghiari de a 
ocupa defileurile Carpaţilor sau de a organiza vreo 
apărare în Munţii Apuseni. 

Aceste contribuții au fost folosite de Înaltul 
comandament sovietic, aşa încât în 40 de zile, după 
operațiile din zona Chişinău-laşi trupele sovietice au 
străbătut teritoriul nostru şi s-au concentrat în Ardeal şi 
Banat, la aproape 1 000 km de zona în care se găseau 
la 23 August 1944. 

La sfârşitul primei etape a acţiunii care s-a 
terminat prin concentrarea forțelor sale (în ziua de 20 
septembrie 1944), ofensiva Frontului 2 ucrainean a 
fost montată astfel: 

N dreapta frontului (2 armate sovietice şi 
Armata 4 română) angaja puternic inamicul, care, 
profitând de terenul favorabil din Poarta Someşului, 


rezista cu îndârjire; 

© restu/ dispozitivului (3 armate sovietice, 
Armata 1 română şi un grup sovietic de cavalerie şi 
blindate), pivotând pe dreapta, ataca în câmpia 
ungară, pentru a învălui forțele inamice din Ardeal şi a 
le tăia comunicațiile spre vest; 

E u/terior, a continuat ofensiva în lungul Dunării 
spre inima Austriei, rupând în două forțele germano- 
maghiare,  separându-le de cele ce operau în 
Iugoslavia, şi distrugându-le. 

[...] În aceste lupte unităţile şi subunitățile 
române, în conditii grele de regrupare, au dovedit 
bărbăţie şi dârzenie şi au implinit cu cinste misiunea 
înaltă ce li s-a încredințat. 

e 

[...] Şi documentele au un grai al lor. Trebuie să 
ştii doar să-l desluşeşti şi să le înţelegi mesajul. 


CRONOLOGIE 


29 octombrie 1944. Comandamentul suprem 
sovietic ordonă fronturilor 2 şi 3 ucrainean să treacă la 
înfăptuirea operației  „Budapesta” fără pauză 
operativă. Alături de Frontul 2 ucrainean luptau 15 
divizii române. 


25 noiembrie — 3 decembrie 1944. 
Comandamentul suprem sovietic definitivează planul 
operativ-strategic al forţelor sovietice până la sfârşitul 
războiului în Europa. În prima etapă: lichidarea 


1 În răstimpul a opt zile și nopţi au fost scoase din luptă circa șase divizii hitleriste, a 
fost eliberată o suprafaţă însumând 250 000 km?. În acest cadru s-a produs o 
translație de fronturi de aproape 900 km în favoarea forțelor Naţiunilor Unite. Dacă la 
acest succes militar asociem însemnătatea capului de pod realizat la nord de Carpaţii 
Meridionali și vest de cei Apuseni, avem tabloul imensei „spărturi” realizate de 
revoluția românească în dispozitivul frontului german 


grupărilor germane din Prusia Orientală, Polonia, 
Cehoslovacia, Ungaria, Austria şi ieşirea cu forţele 
principale pe aliniamentul Vistula-Bydgoszez-Poznan- 
Breslau-Moravskâ Ostrava-Viena. În etapa a doua: 
cucerirea oraşelor Praga şi Berlin, efectuarea joncţiunii 
cu forţele aliate occidentale şi încheierea războiului în 
Europa. Lovitura strategică principală se va executa de 
pe aliniamentul  Ostrolenk-Cracovia spre centrul 
Europei, spre Berlin. Pentru eliberarea Poloniei şi 
Prusiei Orientale se va desfăşura operaţia din Prusia 
Orientală şi Polonia cu fronturile 1 baltic, 3 şi 2 
bieloruse. Pentru operaţia „Berlin” vor fi angajate, în 
primul rând, fronturile 1 bielorus şi 1 ucrainean. 


Termen: 20 ianuarie 1945 (sublinierea 
noastră). Pentru eliberarea părţii de nord şi centrale a 
Cehoslovaciei va acţiona Frontul 4 ucrainean, iar pe 
direcţia strategică Viena, pentru eliberarea Ungariei, 
sudului Cehoslovaciei şi Austriei — fronturile 2 şi 3 
ucrainean. Lichidarea grupărilor blocate în Kurlanda 
revenea fronturilor 2 şi 3 baltice. 

ACEST PLAN OPERATIV-STRATEGIC, conceput, 
definitivat şi aprobat de Comandamentul suprem 
sovietic cu şase luni înainte de terminarea războiului, 
cuprindea, de fapt, ultimele campanii ale conflagrației 
din Europa. 

Şi SHAEF-ul îşi elabora în acelaşi timp planul 
campaniei de iarnă, a cărui definitivare a fost însă 
întârziată, aşa cum se va vedea, de o surpriză 
pregătită de comandantul suprem al Înaltului 
comandament german. 

Armatele 1 şi 2 române, cu un total de 248 430 
de militari, luptau zi şi noapte în linia întâi, în vederea 


îndeplinirii cu succes a obiectivului stabilit de 
Comandamentul suprem sovietic — încheierea 
războiului în Europa. 

De remarcat că, la 3 decembrie 1944, Polonia, 
Cehoslovacia, Ungaria, lugoslavia şi Italia erau doar 
parțial eliberate. Armata ungară şi o parte a armatei 
italiene continuau să lupte împotriva Națiunilor Unite. 
Se mai aflau sub ocupaţia hitleristă: Austria, Olanda, 
Danemarca şi Norvegia. 

Mai observăm, ca o simplă curiozitate operativ- 
strategică, că joncţiunea trupelor sovietice cu cele 
anglo-americane s-a produs la 25 aprilie 1945 pe râul 
Elba, înainte de a fi fost eliberate Berlinul şi Praga. 

ÎN LUNA DECEMBRIE a anului 1944, trupele 
sovietice de pe frontul de est se mai găseau instalate 
pe malul stâng al Vistulei, având însă puternice capete 
de pod pe celălalt mal... In vest, trupele anglo- 
americane ajunseseră la frontiera franco-germană, în 
faţa liniei Siegfried... 

Linia Maginot?!... Linia Siegfried?! 

In primele luni ale războiului, cele două 
fortificaţii, cetăţi moderne ale primei jumătăţi a 
secolului XX, n-au apucat să-şi dovedească eficienţa... 
Maşina de război hitleristă ocolise Linia Maginot, 
căzându-i în spate, demonstrând, printre altele, 
naivitatea unor politicieni şi strategi francezi... 

In cea de-a douăsprezecea lună a anului 1944, 
trupele hitleriste se concentrau din nou în forturile 
Liniei Siegfried, aşteptând la adăpost ofensiva de iarnă 
a lui Eisenhower. Aşa cum era şi firesc, strategii 
germani întăriseră flancul drept al Liniei Siegfried, 
dovedind încă o dată că au învăţat din erorile strategiei 
franceze... 


Linia Siegfried! Construită din beton pe o 
lungime de 500 km, coborând cu etajele subterane de 
la 40 m până la 100 m... 16 000 de cazemate! Tunuri 
de toate  calibrele! Arme de toate tipurile!... 
Dormitoare... depozite de arme şi muniții... popote şi 
manutanţe... încălzire centrală şi aer condiţionat... 

Eisenhower şi Marele Stat-Major al său se 
gândeau cu îngrijorare la viitoarea înfruntare cu Linia 
Siegfried... Erau în căutarea unei idei menite să-l 
scoată pe inamic din adâncurile fortificațiilor şi să-l 
silească să primească lupta în câmp, sub cerul liber... 

Tot în luna decembrie 1944, trupele române, în 
cooperare cu trupele sovietice, ajunseseră şi ele în faţa 
unor... „linii'. E drept, nu răsăriseră de pe planşetele 
unor constructori geniali, nici nu fuseseră construite cu 
braţele sclave ale trupelor Todt... „Liniile” astea, unde 
cea mai înaltă „cazemată” a inamicului atingea cerul, 
pe care oşteanul român — îndeobşte plugar obişnuit cu 
întinderile bărăganelor dătătoare de pâine — le privea 
cu nelinişte şi curiozitate, le înălţase Sfânta Natură şi 
se numeau când masivele muntoase Hegyâlja, Bükk, 
Mâtra, când Munţii Metalici Slovaci cu masivul Javorina 
sau Munţii Tatra Mică cu înălţimi împădurite până la 2 
000 metri... 

După victoria trupelor anglo-americane din 
Ardeni, nu a mai fost necesară nicio ofensivă pentru a 
neutraliza Linia Siegfried. Curând, cele 16 000 de 
cazemate aveau să fie părăsite de luptătorii lor, căci se 
dovedeau neputincioase să apere şi să salveze cel de- 
al treilea Reich... 

În schimb, ostaşului român i-a fost hărăzit ca 
timp de cinci luni să asalteze şi să cucerească „linie” 
după „linie”... Fiecare stâncă — un cuib de mitraliere 
sau de aruncătoare, fiecare cotă — nu o cazemată, ci 


trei, patru, cinci... Cine a mai stat să numere 
cazematele, când n-aveai răgazul nici măcar să-ți 
îngropi morţii metamorfozaţi în stane de gheaţă?! 

Suntem convinşi că marii istorici ai celui de-al 
doilea război mondial, în procesul lor firesc de 
documentare, au vizitat şi Linia Maginot, şi Linia 
Siegfried, şi fortărețele Brest ori Poznan, niciunul însă 
n-a măsurat încă cu ochii, cu pasul masivii muntoşi 
asaltaţi cândva, în plină iarnă, de ostaşul român. 

În războiul antihitlerist, scrie colonelul (r) Mihai 
Cucu în studiul „Acţiuni de luptă caracteristice duse în 
munţii din Ungaria şi Cehoslovacia de către marile 
unităţi române”, publicat în „File din istoria militară a 
poporului român” volumul 5-6!, armata română a fost 
chemată să acționeze pe un spațiu geografic 
caracterizat, în mare parte, prin zone cu lanțuri 
muntoase ce se succed pe o adâncime de peste 1 000 
km, de la arcul Carpaţilor româneşti, până în valea 
Moravei. Aşa se explică faptul că marile unităţi române 
de toate armele, acționând în strânsă cooperare cu 
trupele sovietice, au străbătut prin luptă circa 20 de 
masive muntoase, din care cele mai multe pe teritoriul 
Ungariei și Cehoslovaciei. 

În partea de nord-est a Ungariei se situează 
masivele muntoase Hegyălja, Bükk şi Mátra, care fac 
parte dintr-un singur lanț, fragmentat de văile unor 
afluenți de pe dreapta Tisei. 

[...] Deşi altitudinile lor sunt în general mici, sub 
1 000 m, totuşi, prin caracterul lor frământat, acoperiri 
şi prin orientarea ce o au, constituie o importantă 
barieră naturală ce poate fi folosită pentru oprirea 
pătrunderilor în depresiunea Panoniei spre nord-vest 
[...] Totodată, acest aliniament putea fi folosit de 


l Editura Militară, București, 1979. 


inamic pentru executarea unor riposte ofensive în 
flancul şi spatele forțelor aliate care acționează spre 
Budapesta [...] 

[...] Munții Bükk se prezintă sub forma unui 
masiv compact, dar neomogen, fracţionat de o mică 
depresiune în două părți cu caracteristici deosebite. 
Cea de est, frământată şi acoperită cu păduri, este 
formată din înălțimi din care se resfiră numeroase 
creste, orientate în direcții diferite. Multe din aceste 
catene, fiind perpendiculare pe direcția de înaintare a 
trupelor noastre, puneau piedici serioase dezvoltării 
ofensivei lor şi, pe de altă parte, constituiau un 
important sprijin al apărării trupelor hitleriste. În partea 
estică a masivului, creasta cu cota 718 ocupă cea mai 
mare suprafață, şi prin poziția ei constituie un bastion 
înaintat care domină tot spațiul până la Tisa. 


Din „Jurnalul de operaţii” al Corpului 4 armată 
român: 


... operațiunile se desfăşoară anevoios din 
cauza timpului ploios şi rece şi a greutății aprovizionării 
cu muniții [...] Starea vremii. În noaptea de 21/22 
noiembrie 1944 ploaie cu intermitențe. Ziua cerul 
acoperit. Timp rece, starea comunicațiilor foarte rea 
din cauza noroiului [...] Acțiunile inamicului s-au 
caracterizat prin sprijin puternic de arme automate, 
aruncătoare şi artilerie grea, care trag sistematic. 


DOCUMENT 


Radiogramă 
TIGRU! 


1 Tigru - Corpul 4 armată. 


către 
VERONICA: 


După lupte grele, care au început la 29 
noiembrie 1944, vânătorii de munte ai diviziilor 2 
şi 3 munte au cucerit şi stăpânesc astăzi întregul 
masiv al munţilor BUKK. 


16 decembrie 1944 


„LINIA” BUKK, cu sute dacă nu mii de cazemate 
naturale de toate tipurile, a fost frântă pe o adâncime 
de 40 km. Când au început luptele, diviziile 2 şi 3 
munte totalizau 825 de ofiţeri, 932 de subofiţeri şi 18 
785 de soldaţi. La 16 decembrie 1944, nu mai 
răspundeau la apel 172 de ofiţeri, 140 de subofiteri şi 4 
960 de soldaţi. 

O altă „linie” se înălța în calea ostaşilor români: 
Munţii  Metalici Slovaci,  încărcaţi de o iarnă 
interminabilă, deosebit de aspră. 


DOCUMENT 
— Extras - 


Telegramă 

REPRIZA? 

către 

COROANA: ŞI VERONICA? 
Secţia 3 


Raport operativ din ziua de 13 decembrie 1944 


1 Veronica - Armata 1 română. 

2 Denumirea codificată a Armatei 4. 

3 Denumirea codificată a Marelui Stat-Major. 
1 Denumirea codificată a Armatei 1. 


ora 14:00 


1) După încheierea cu succes a 
operaţiunilor din munţii Hegyălja şi valea 
Hernăâd-ului, Repriza continuă înaintarea în 
Cehoslovacia. (...) 

e 

ULTIMA TURNANTĂ. La începutul lunii 
decembrie 1944, Hitler a părăsit adăpostul 
„Wolfschantze”  („Vizuina lupului”) din pădurile 
Rastenburg-ului (Prusia Orientală). N-a făcut-o cu prea 
mare plăcere; se obişnuise, mai ales după atentatul de 
la 20 iulie (bomba explodase într-o baracă de la 
suprafaţă), cu siguranţa ce i-o dădea „Vizuina” din 
beton. Renunţase de mult la exerciţiile de gimnastică 
în aer liber sau la îndelungile plimbări pe potecile 
poetice ale pădurii. Vara trecuse repede, înghesuită şi 
izgonită parcă de ofensiva trupelor sovietice din 
Bielorusia, de debarcarea armatelor anglo-americane 
în Normandia, de lovitura prin surprindere a românilor, 
care dusese la prăbuşirea Balcanilor. Nici nu observase 
când toamna se ivise în filele de calendar sau în 
pădure. 

Programul de la Rastenburg îi intrase fuhrer-ului 
în sânge. Se scula la ora zece, se îmbăia, servea în 
grabă micul dejun, mâncând nervos, cu gândurile duse 
la problemele curente ale războiului. Apoi îşi începea 
activitatea de comandant suprem al Wehrmacht-ului: 
analiza situaţia de pe fronturi în faţa hărților, secondat, 
ca întotdeauna, de feldmareşalul Keitel şi de generalul 
Jodl, ţinea conferinţe de lucru, unde dicta măsuri, 
directive, ordine, destituiri. 

La ora prânzului, se aşeza la masă stăpânit de o 
nesfârşită nerăbdare. | se serveau legume fierte şi 


iarăşi legume. Era vegetarian şi o bucătăreasă specială 
îl însoțea ca o umbră ocrotitoare. Hitler îşi uimea 
comesenii nu numai cu bucatele neapetisante ce i se 
puneau în farfurii, ci şi cu graba cu care mânca, 
obligându-i astfel şi pe ceilalţi să menţină acelaşi ritm. 
După masă, se retrăgea într-una din încăperile 
„vizuinii”, pentru a-şi face siesta, după care îşi relua 
activitatea, manifestând o încredere nelimitată în 
destinul Reich-ului reconstruit de El, în armata 
germană reorganizată de EI, în deznodământul 
victorios al războiului declanşat de El. 

Noaptea, retras în dormitorul său, se lăsa 
învăluit de marile spirite ale artei militare prusace, 
citind pagini din cărţi fundamentale ale istoriei 
Germaniei. Îl fascina figura lui Frederic cel Mare, găsea 
mari similitudini între planurile sale şi cele ale 
înaintaşului, şi-i mai plăcea ca, ridicându-şi ochii de pe 
paginile cărţii, să întâlnească chipul idolului său. 

Uneori, datorită iniţiativelor Evei Braun, îşi mai 
permitea luxul unor minute de amor. Se dăruia în 
grabă, nervos, mai mult cu gândul la probleme militare 
decât la mângâierile lascive ale femeii iubite. 

Da, Hitler nu şi-ar fi părăsit „vizuina” dacă 
trupele ruseşti de sub comanda mareşalului K.K. 
Rokossovski n-ar fi atins în Polonia un aliniament care 
punea în primejdie Rastenburog-ul. Jurase însă să se 
răzbune, să le-o plătească ruşilor cât mai curând, cu 
vârf şi îndesat. Toate la vremea cuvenită... Mai întâi, le 
va administra anglo-americanilor o lecţie unică, ce va 
schimba decisiv raportul de forţe de pe frontul de vest 
în favoarea sa. Pe urmă, va veni şi rândul ruşilor... Nu 
delira, nu bătea câmpii. În ultimele luni, sub directa sa 
supraveghere şi în condiţiile păstrării depline a 


secretului, elaborase operaţia Herbstuebe/, în a cărei 
realizare angajase 30 de divizii, însumând 250 000 de 
luptători, 2 000 de tunuri, peste 1 000 de tancuri şi 
autotunuri şi 1 500 de avioane. Stabilise până şi data 
declanşării marii contralovituri: 16 decembrie, ora 
5:30... 

Dintr-o „vizuină”, Hitler trece la începutul lui 
decembrie 1944 într-un „Cuib de vultur” 
„Adlerhorst” — denumire codificată a unui alt sediu al 
Înaltului comandament al Wehrmacht-ului, situat într-o 
regiune pitorească, la 15 kilometri de stațiunea 
balneară Bad Nauheim. Şi cum viaţa, prin legile sale 
misterioase, le rânduieşte pe toate, Hitler s-a pomenit 
instalat din nou în adăpostul „Cuib de vultur” de unde, 
în primăvara anului 1940, condusese victoriosul război- 
fulger din Vest. Nu fusese o victorie în sine, ci una de 
mare prestigiu, noul imperiu german ce-l edifica sub 
steagul ideologiei naziste redobândind demnitatea 
ştirbită de Tratatele de la Versailles şi Trianon. O, ce 
vultur era el pe atunci şi cât de bine i se potrivea 
Înaltului comandament denumirea de „Cuib de vultur”! 

Pregătind cu tenacitate, încăpățânare şi bucurie 
diavolească operaţia Herbstuebe!, Hitler reedita în mod 
deliberat o pagină glorioasă, de neuitat, din propria sa 
tactică şi strategie aplicată în primăvara anului 1940: 
pătrunderea în adâncimea frontului inamic exact pe 
acolo pe unde acesta se aştepta mai puţin — prin 
Munţii Ardeni. 

16 decembrie 1944, ora 5:30... Ora H a 
contraloviturii lui Hitler fusese respectată. 

INAMICUL NE SURPRINSESE categoric în două 
privințe importante — avea să declare generalul 


1 „Rău de toamnă”. 


Dwight D. Eisenhower, în volumul său de amintiri 
„Cruciadă în Europa”, analizând, după război, 
particularităţile „ultimei cărţi” jucate de Hitler (în Vest, 
căci a mai jucat „două cărţi”, una în Est şi alta în Sud, 
H.Z.). Prima era programarea ofensivei. date fiind 
Zdrobitoarele înfrângeri pe care i le provocasem la 
sfârşitul verii şi în cursul toamnei [...] A doua surpriză a 
constituit-o tăria loviturii [...] Vremea l-a ajutat pe 
inamic să dobândească avantajul surprizei. 

e 

VOM DA ANGLO-AMERICANILOR o lovitură de pe 
urma căreia nu se vor mai ridica — îl asigurase Hitler 
pe generalul Jodl. Vom recuceri Anvers-ul. Ca-n '40... 
Prin Ardeni... Vom cuceri podurile de pe Meusa, între 
Namur şi Liege, apoi ne vom năpusti spre nord-vest 
până la Bruxelles şi Anvers. Anglo-americanii vor fi 
lipsiți de portul de aprovizionare pe care se bizuie cel 
mai mult, iar armatelor lui Montgomery li se va tăia 
calea... 

Şi ca totul să fie întocmai ca în 1940, 
executarea acestei operații a fost încredințată 
generalului von Rundstedt, comandantul care 
înscrisese pe steagurile  oştirilor sale izgonirea 
britanicilor de pe continent şi scoaterea Franţei din 
război. 

Planul elaborat de Hitler, care-l uimise pe 
inamicul din Vest prin cutezanţa sa, se lovise încă în 
faza inițială de opoziţia generalului Guderian, 
comandantul trupelor de uscat. Acesta nu şovăise în a-l 
înfrunta pe fuhrer — ce-i drept, cam târziu pentru 
Germania, dar istoria reţine această răzvrătire — şi a-şi 
expune punctul său de vedere: 

„Nu de o ofensivă în vest avem nevoie, ci în 
răsărit, încă un salt şi ruşii vor fi la porţile Berlin-ului... 


De aceea, se cer retrase forţele noastre din vest şi 
mutate în est.” 

Ah, generalii aceştia din tată în fiu, care la 
începutul carierei cancelarului Hitler nu se jenau să-l 
privească de sus, cu un aristocratic dispreţ, şi care 
apoi, după ce i-a condus din biruinţă în biruinţă, nu mai 
pridideau în a-l adula! Ce greu sesizau aceşti generali 
esenţa politică a unor hotărâri militare!... El, Hitler, l-a 
ascultat pe Guderian cu răbdare, dar n-a renunţat la 
decizia de a lovi în vest cu o forţă de izbire menită să-i 
trezească pe anglo-americani la o realitate politică bine 
conturată... „Cel de-al treilea Reich e încă puternic — 
trebuia să-i glăsuiască inamicului această realitate. Nu 
ignoraţi acest adevăr! Căutaţi o alianţă cu Reich-ul 
împotriva Răsăritului, cât nu e prea târziu.” 

În  „Adlerhorst”  făhrer-ul îşi  recăpătase 
încrederea şi siguranţa de altădată; rapoartele din 
Ardeni consemnau zilnic mari victorii, iar ziarele şi 
radioul lui Goebbels le preluau şi le răspândeau peste 
ruinele Germaniei ca pe o mană cerească. 

Sfârşitul anului 1944 îl găsea pe Hitler cu o cupă 
a victoriei în mână... Urmărind cu luciditate evoluţia 
luptelor din vest, pregătise cu frenezie alte două 
lovituri, neuitând nicio clipă că armele rămân în 
continuare un argument greu în acţiunile diplomatice 
din culise... În cele din urmă, englezii şi americanii vor 
fi obligaţi să-i recepţioneze mesajul şi, mai ales, să-l 
înţeleagă. Sorbea iarăşi din cupa victoriei, mulţumit că 
le stricase aliaţilor occidentali sărbătorile Crăciunului, 
ale Anului Nou, şi că fusese în stare să dăruiască 
germanilor noi iluzii. 

Din „Cuib de vultur”, trăind intens reuşitele din 
Ardeni, Hitler adresa poporului german tradiționalul 
mesaj de Anul Nou 1945. Din el reținem uzitata 


formulă de stil: 

... aidoma păsării Phoenix, voința Germaniei s-a 
ridicat din cenuşă. (...) 

Singurul cuvânt din mesaj care mai avea un 
corespondent în realitatea Germaniei era cenuşă. 

Goebbels, reluând ideea fuhrer-ului, scria 
exclamând cu optimism în „Das Reich”: 

Cât de mult s-a schimbat tabloul general al 
războiului față de lunile august şi septembrie ale anului 
trecut! Germania şi-a recăpătat puterea [...] 

CĂTRE SFÂRŞITUL ANULUI 1944, Germania mai 
era totuşi capabilă să ducă bătălii de apărare, să opună 
o rezistenţă activă. Forţele ei numărau încă 7 500 000 
de luptători, din care numai 5 300 000 în armata de 
operaţii. Pe frontul de est erau menţinuţi 3 100 000 de 
luptători, 28 500 de tunuri şi aruncătoare de mine, 
circa 4 000 de tancuri şi tunuri autopurtate şi 
aproximativ 2 000 de avioane de luptă. Linia frontului 
se scurtase la jumătate şi, în consecinţă, densitatea 
apărării trupelor germane era mai mare. 

Pe frontul de vest, Înaltul comandament german 
menținea 74 de divizii cu efective reduse (aproape 2 
400 000 de oameni), 1 600 de tancuri şi tunuri de asalt 
şi circa 1 700 de avioane de luptă. In spatele trupelor 
operaţionale germane se constituiau puternice unităţi 
de rezervă, numărând peste 2 000 000 de oameni, 2 
700 de tunuri, 1 090 de tancuri, 930 de avioane. 

Mari uzine de război fuseseră descentralizate, 
dispersate sau ascunse în tuneluri de cale ferată ori în 
mine părăsite. Astfel, la Igling era amplasată o uzină în 
150 de clădiri construite la suprafaţă, dar acoperite cu 
pământ şi vegetaţie. 

În anul de graţie 1944, uzinele aeronautice 


germane au construit 25 860 de avioane de vânătoare, 
dar numai 1 200 au putut fi folosite. Celelalte, fie că au 
fost distruse la sol de bombardamentele anglo- 
americane, fie că n-au putut fi folosite din lipsă de 
instalaţii sau de combustibil. 

Tot în anul 1944, uzinele subterane de la Kahla 
şi Kaufening, din apropierea frontierei cu Cehoslovacia, 
începuseră construcția în serie a avionului de 
vânătoare cu reacţie „Messerschmitt-262” ce atingea o 
viteză de 900 km pe oră. Fusese pus la punct un nou 
tip de „Messerschmitt” cu rachete, care avea nevoie 
doar de trei minute pentru a realiza o altitudine de 11 
000 m. Noi arme secrete au fost desăvârşite în 1944 şi 
erau pregătite pentru debut: submarine, rachete 
telecomandate precum „Rheintochter” („Fiica 
Rinului”), „X 4”, „Herschel 298” şi „Feuerlilie” („Crinul 
focului”). 

EIN GUTES NEUES JAHR! La mulţi ani! le-a urat 
Hitler supuşilor săi în mesajul de Anul Nou 1945. 

MERRY CHRISTMAS! Un Crăciun fericit! — 
urarea tradiţională a englezului. Şi Winston Churchill, 
ca orice englez de rând, tânjea după un Crăciun fericit. 
Ca şi în anii trecuţi, primise în dar de la preşedintele 
Statelor Unite un brad înalt şi frumos. Fusese 
împodobit şi membrii familiei premierului britanic 
aşteptau cu emoție clipa solemnă, dar... 

Aveam un pom de Crăciun — va povesti 
Churchill în memoriile sale —, trimis de Preşedinte şi 
ne gândeam cu toţii la o seară plăcută [...] Dar când 
am terminat de citit telegramele, eram convins că 
trebuie să plec la Atena, să văd situația la fața locului 
şi, în mod special, să fac cunoştinţă cu Arhiepiscopul 


(Damaskinos — H.Z.). În consecință, am telefonat 
pentru a se aranja ca un avion să fie pregătit în acea 
noapte, la Northolt [...] 

Premierul Marii Britanii continua să stea de 
veghe, poate cu mai multă încordare decât în vara 
anului 1940. Înzestrat cu tradiționala capacitate a celor 
mai buni conducători ai Imperiului Britanic de a gândi 
şi analiza la scară intercontinentală problemele Angliei, 
dar şi ale mapamondului, ştia mai bine ca oricare alt 
conducător din alianţa occidentală că nu era suficient 
să se câştige războiul de pe fronturi, ci şi cel politic, din 
culise. Sub ochii lui, când iscoditori şi vicleni, când 
fermecători şi ironici, văzuse dezvoltându-se, odată cu 
forţa militară a Uniunii Sovietice, şi o diplomaţie pe 
care n-o bănuise chiar atât de experimentată şi 
atotcuprinzătoare. De aici, veghea sa neîntreruptă, 
necesitatea de a analiza totul la faţa locului, de a anula 
prin acţiuni diplomatice sau prin mijloacele războiului 
din umbră compromisurile de la masa oficială a 
tratativelor. 

In ajunul Crăciunului îl alarmase situaţia din 
Grecia, unde luptele pentru cucerirea puterii luaseră 
forma unui adevărat război civil, în care erau implicate 
şi trupele britanice. La Atena se dădeau lupte de 
stradă. Stânga, după ani de dârză activitate 
clandestină, îşi cerea drepturile. Ca mai întotdeauna, 
britanicii, prin reprezentantul lor, aveau o soluţie 
proprie: desemnarea arhiepiscopului Damaskinos ca 
regent în fruntea unui guvern fără comunişti... E.L.A.S.- 
ul însă stăpânea strada, mulțimile, ceea ce-l îngrijora 
pe Churchill în cel mai înalt grad. Războiul nu se 
încheiase, iar sud-estul Europei, pradă avântului 
revoluţionar întreţinut de comunişti, căpătase o nouă 
configuraţie politică, defavorabilă intereselor Imperiului 


Britanic. Deci prima zi de Crăciun (25 decembrie 1944) 
îl va găsi pe premierul englez în drum spre Atena, 
însoţit de Eden, ministrul său de externe. Va ajunge în 
capitala Greciei în aceeaşi zi, după o scurtă escală la 
Neapole... Două zile şi două nopţi îi va lua „studierea” 
la faţa locului a „fenomenului grec”. Soluţia cu 
arhiepiscopul Damaskinos ca regent şi preşedinte al 
guvernului părea cea mai bună, dar regele George Il al 
Greciei se afla în exil la Londra şi respingea ideea unei 
regente. Monarhul grec trebuia neapărat convins să 
uite un timp de tronul de la Atena. Revenit la Londra în 
noaptea de 29 decembrie, Churchill va avea, încă în 
cursul aceleiaşi nopţi, o lungă convorbire cu acesta, 
încheiată în zorii zilei de 30 decembrie, monarhul, în 
final, acceptând ideea de a anunţa că nu se va întoarce 
în ţară decât atunci când grecii îşi vor exprima liber 
voinţa de a-l avea din nou ca rege... 

HAPPY NEW YEAR! LA MULŢI ANI! 

Nici noaptea de Anul Nou n-a trecut liniştită 
pentru premierul britanic. Ofensiva lui Hitler din Ardeni 
n-a picat deloc bine, şi pe front lucrurile păreau că se 
complică. Tocmai acum, cu câteva săptămâni înainte 
de conferinţa prevăzută a se ţine la lalta!... In plus, îl 
mai indispuneau fricţiunile ce se iviseră între partea 
engleză şi cea americană la nivelul Comandamentului 
unic al trupelor aliate. Modul greşit în care Eisenhower 
înţelegea sau nu voia să înţeleagă subtilităţile bătăliei 
politice pentru Europa de mâine îl mâhnea, dar nu-l 
determina să fie concesiv. Va urca din nou în avion, va 
traversa Canalul Mânecii pentru a studia situaţia la 
marele cartier al lui Eisenhower. În ziua de 3 ianuarie 
1945 va fi oaspetele lui Ike şi va afla că Hitler, pentru a 
complica şi mai mult lucrurile pe frontul din Ardeni, a 
declanşat, în prima zi a anului 1945, o nouă lovitură în 


Alsacia. De asemenea, salutând parcă prima zi a 
anului, 800 de avioane germane au executat cel mai 
puternic bombardament din ultima vreme asupra 
aerodromurilor din Franţa, Belgia, Olanda, la care au 
participat — în premieră mondială — primele avioane 
cu reacţie, producând grave pierderi... 156 de avioane 
ale aliaţilor au fost distruse. 

Dar Churchill nu va fi singurul oaspete al 
americanului Ike. Pe neaşteptate, îşi va face apariţia şi 
generalul de Gaulle... ÎI aduseseră consecinţele 
previzibile ale loviturii hitleriste din Alsacia şi teama că 
americanii ar putea, retrăgându-se, să cedeze 
inamicului oraşul Strasbourg... 

MERRY CHRISTMAS! Preşedintele Roosevelt şi-a 
petrecut sărbătorile Crăciunului retras la reşedinţa 
părinţilor, în statul New York, refugiul său preferat. 
Pentru câteva zile a încercat să uite de necazurile 
curente ale războiului. Se pare că familia, sărbătorile, 
cu micile şi marile lor bucurii, au izbutit să-i 
descreţească fruntea. La 30 decembrie 1944 se va 
înapoia la Casa Albă, unde se va întâlni cu Edward R. 
Stettinius Jr., secretar al Departamentului de Stat. 
Citim în însemnările sale zilnice, publicate în 1975: 

Preşedintele pare relaxat, cu o stare de spirit 
bună, a beneficiat de şederea sa la Hyde Park. 

Datorită lui  Stettinius Jr., mai aflăm că 
preşedintele a intrat în anul 1945 cu o agendă 
încărcată de probleme legate de pregătirea Conferinţei 
de la lalta... 

Mesaje sosite din toate colţurile lumii îi vor ura 
preşedintelui Roosevelt „La mulţi ani!” Dar la 12 aprilie 
1945 se va stinge din viaţă. Şi a fost unul din oamenii 
de stat care îşi cucerise printr-o trudă fantastică 


dreptul de a trăi bucuria Victoriei. 

e 

DIN MESAJUL generalului Charles de Gaulle 
rostit la radio Paris cu prilejul Anului Nou 1945: 

Până la zdrobirea totală a inamicului şi 
stabilirea definitivă a securității Franței de la un capăt 
la celălalt al Rinului, nicio zi nu va trece fără ca sabia 
noastră să fie mai grea. Victoria va găsi Franța cu 
armele în mână, în linia întâi [...] În momentul în care 
anul eliberării păleşte în fața anului măreției, fie ca 
gândurile celor 106 milioane de bărbați şi femei ai 
Franței şi ai Imperiului să ne unească în încredere, 
lealitate şi fraternitate. 

Nici generalul de Gaulle, din pricina aceluiaşi 
Hitler, nu s-a putut bucura în tihnă de sărbătorile 
Crăciunului şi ale Anului Nou. La 1 ianuarie 1945, 
generalul Juin, şeful Marelui Stat-Major al armatei 
franceze de uscat, a fost avertizat de cartierul general 
al lui Eisenhower că [...] trimiterea tuturor rezervelor 
aliate spre Ardeni era necesară, şi incă fără întârziere, 
că, în consecință, atacul german în direcţia Saverne 
făcea să planeze mari riscuri asupra Grupului de 
armate Devers (căruia îi era subordonat generalul de 
Lattre — H.Z.) şi că generalul Eisenhower îi ordona 
retragerea spre Vosgi, în scopul securității frontului. 

O asemenea manevră dictată de cartierul 
general impunea de la sine retragerea din Strasbourg 
şi cedarea fără împotrivire a oraşului. Supărat peste 
măsură de generozitatea cu care strategii americani 
urmăreau să le ofere nemților oraşul, de Gaulle se va 
grăbi să le comunice generalului Eisenhower şi 
generalului de Lattre că, în cazul în care americanii se 
vor retrage, unităţile franceze vor rămâne pe loc şi, 
orice s-ar întâmpla, vor apăra Strasbourg-ul. 


POVESTEŞTE GENERALUL Dwight D. Eisenhower 
în cartea „Cruciadă în Europa”: La 3 ianuarie, de Gaulle 
a sosit la cartierul meu general. l-am prezentat situația 
şi el s-a declarat de acord că planul meu de a salva 
trupele din acea regiune era justificat din punct de 
vedere militar. De Gaulle a insistat însă asupra faptului 
că, încă de pe timpul războiului din 1870, Strasbourg-ul 
devenise un simbol pentru poporul francez. După 
părerea lui, o pierdere, chiar temporară, a oraşului va 
duce la o totală demoralizare a Franței, poate chiar la o 
revoltă fățişă. Tratând problema cu o deosebită 
seriozitate, de Gaulle mi-a spus că, în caz extrem, ar 
prefera să apere Strasbourg-ul cu toate forțele 
franceze, luându-şi până şi riscul de a le pierde cu 
desăvârşire decât să cedeze oraşul fără luptă [...] l-am 
atras atenția că trupele sale nu vor căpăta muniţie, 
materiale şi alimente dacă nu vor asculta de ordinele 
mele şi am subliniat că o asemenea situație nu s-ar fi 
ivit dacă francezii ar fi lichidat punga de la Colmar. 

Şi de data asta, demnitatea naţională a 
generalului de Gaulle va înregistra un succes; se va 
găsi pe harta operaţională o formulă de compromis 
care a dus, în cele din urmă, la păstrarea Strasbourg- 
ului. 

În continuare, generalul D.D. Eisenhower va 
consemna: 

Din întâmplare, la cartierul meu general se afla 
tot atunci şi Winston Churchill, care venise într-o vizită. 
El a asistat la convorbirea noastră fără să scoată un 
cuvânt, dar, după plecarea lui de Gaulle, a observat pe 
un ton calm: 

— Ai făcut lucrul cel mai înțelept şi mai nimerit. 

Numai că, după părerea noastră, premierul 


britanic nu nimerise la cartierul general al lui 
Eisenhower întâmplător, nu avea timp pentru vizite 
întâmplătoare. Războiul intrase pe „ultima turnantă”, 
iar în sprintul final orice secundă îşi avea valoarea sa 
intrinsecă... Văzut la faţa locului, zbuciumul 
comandantului suprem al Comandamentului anglo- 
american de a-l zdrobi pe inamic în Ardeni îi sugerase 
o idee... 

e 

S NOVÂM GODOM! La mulţi ani! 

Noaptea de Anul Nou 1945 lV. Stalin a 
petrecut-o în vila sa din Kinţevo, nu departe de 
Moscova. Poate de aici şi denumirea ei — „Blijneaia” 
(„Apropiata”). La ora 23:30, în jurul tradiţionalei mese 
de revelion, se adunaseră vreo douăzeci de invitaţi — 
membri ai Biroului Politic al P.C.U.S., militari cu rang 
superior din cadrul Marelui Stat-Major. Printre invitaţi, 
Palmiro Togliatti şi soţia. De altfel, singura femeie a 
serii. 

I.V. Stalin îşi pofti invitaţii la masă, iar el se 
aşeză la locul său, în capul mesei. Era calm, stăpân pe 
sine... Războiul se îndepărtase mult de hotarele Uniunii 
Sovietice şi ajunsese în Vest, în apropierea frontierelor 
cu Germania. Generalii Marelui  Stat-Major şi 
comandanții fronturilor elaboraseră planurile ofensivei 
de iarnă şi de primăvară... La 20 ianuarie 1945, o 
uriaşă şi puternică maşină de război urma să fie pusă 
în mişcare, având un obiectiv suprem — zdrobirea 
inamicului în propriul său bârlog. 

începu un revelion sobru, fără concursul 
formațiilor muzicale sau al artiştilor. Bucatele erau 
rânduite pe masă. Nu existau chelneri sau valeţi şi 
fiecare se servea singur. 

Printre militarii invitaţi de I.V. Stalin se număra 


şi generalul de armată S.M. Ştemenko. Lui îi datorăm 
descrierea unui moment rar întâlnit în literatura de 
specialitate. 

Când a inceput să bată pendula — povesteşte 
S.M. Ştemenko în cartea sa „La Marele Stat-Major” —, 
comandantul suprem a rostit o scurtă cuvântare în 
cinstea poporului sovietic care a făcut tot ce i-a stat în 
putință pentru zdrobirea armatei hitleriste şi 
apropierea ceasului victoriei noastre. El a toastat 
pentru forțele armatei sovietice şi ne-a felicitat, 
urându-ne: 

— La mulți ani, tovarăşi! [...] 

Au urmat şi alte toasturi, apoi invitaţii, 
îndemnați de gazdă, au început să petreacă. Mareşalul 
Budionnâi a luat armonica adusă de acasă şi a început 
să cânte valsuri, polci, cântece populare. 

Când Budionnâi a încetat să cânte, Stalin a pus 
patefonul. Discurile le alegea el singur. Oaspețţii au 
încercat să danseze, dar neavând decât o singură 
parteneră ne-am lăsat păgubaşi. Atunci gazda a pus un 
disc cu dansul „Barânea”. Budionnâi nu s-a putut 
stăpâni şi a inceput să joace. 

Revelionul s-a încheiat în zorii zilei. În drum spre 
casă, străbătând iarna rusească, autorul amintirilor de 
mai sus comentează: 

Acest prim revelion petrecut într-o altă 
atmosferă decât cea de serviciu indemna la meditatii. 
Totul arăta că sfârşitul războiului nu e departe. 
Răsuflăm acum ceva mai uşor, deşi ştiam că în viitorul 
apropiat avea să înceapă o nouă ofensivă grandioasă, 
că ne aşteptau încă multe bătălii grele. 


LA ÎNCEPUTUL ANULUI 1945, frontul sovieto- 
german se întindea pe o lungime de 2 200 km şi 


traversa teritoriile Letoniei, Lituaniei, Prusiei Orientale, 
Poloniei, Cehoslovaciei, Ungariei şi Iugoslaviei. 

Inchipuiţi-vă o tranşee, săpată nu de cine ştie 
ce maşini sofisticate, ci de braţe bărbăteşti, şerpuind 
pe traseul Tukumus-Liepai-Memel-râul Neman până la 
lurbarkas-Varşovia-lasl6-Kosice-Esztergom-lacul 
Balaton-râul Drava!... Dar pe acest traseu nu şerpuia în 
paralel doar o singură tranşee, ci mai multe. S-o fi 
găsit, oare, în lume vreun statistician trăsnit care să fi 
calculat câtă trudă au risipit oamenii săpând tranşee? 
Şi ce valori materiale şi spirituale, cu adevărat 
necesare omului, s-ar fi făurit din această energie 
umană obligată să sape zeci de mii, dacă nu chiar sute 
de mii de tranşee, măşti şi gropi individuale, şanţuri de 
comunicaţii, adăposturi!... 

Aşadar, dacă prin absurd, tranşeea ce cresta 
pământul Europei dinspre nord spre sud s-ar fi păstrat, 
un drumeţ pus pe performanţe bizare, dar paşnice, ar 
fi putut porni la drum de la Marea Baltică şi ar fi ajuns 
să se scalde în apele râului Drava... Sau invers... 

La 1 lanuarie 1945, armata sovietică din est şi 
armatele anglo-americane din vest se aflau la o 
distanţă aproape egală de Berlin, capitala celui de-al 
treilea Reich... Cum şi în cât timp armatele Naţiunilor 
Unite vor parcurge aceeaşi distanţă, ultima, către ziua 
păcii pe bătrânul continent? 

La începutul anului 1945, grandioasa ofensivă la 
care se referea generalul de armată Ştemenko şi care, 
în concepţia Comandamentului suprem al armatei 
sovietice, urma să antreneze toate fronturile, dar cu 
precădere cele din estul Germaniei, se va sprijini pe 
următoarea valoare combativă a Uniunii Sovietice: 


Efective umane . .. 9 412 000 


Trupe de uscat (operaționale) . 8 118 000 
Efective în aviaţie . . . .. 633 000 

Efective în marină . . ... 452 000 

Efective în artilerie antiaeriană . . 209 000 
Tunuri şi aruncătoare . . . 144 200 


Tancuri şi autotunuri . . .. 15 700 
Avioane de război ..... 22 600 
Nave diferite ..... 225 


Serviciile, precum şi armata de rezervă 
numărau 2 950 000 de oameni.! 

Planurile ofensivei de iarnă ale armatei 
sovietice fuseseră definitivate şi aprobate încă din luna 
noiembrie. Data declanşării: 20 ianuarie 1945. 

ÎNALT ORDIN DE ZI al majestăţii sale regelui 
Mihai | către armată de Anul Nou 1945: 


„Ostaşi, 

În pragul Anului Nou primul Meu gând şi al 
întregului popor român se îndreaptă către voi care 
sunteți mândria Țărei noastre. 

Prin devotamentul şi spiritul de sacrificiu cu 
care la 23 august ați răspuns chemării Mele şi a Ţărei, 
voi ați eliberat România prin strălucite fapte de arme. 
Prin curajul şi avântul de care ati dat dovadă, alături de 
camarazii din glorioasa armată roşie, voi readuceți 
Transilvania la sânul patriei şi cinstiți drapelul Ţărei. 

Ostaşi, 

Împreună cu armatele Naţiunilor Unite voi 
luptaţi pentru o cauză care este a întregei omeniri. 
Patria recunoscătoare urmăreşte cu mândrie faptele 
voastre. Cu încredere desăvârşită în vitejia voastră, vă 


1 Leonida Loghin, „Al doilea război mondial”, p. 568. 


urez izbândă şi LA MULŢI ANI!” 

ÎN NUMĂRUL ÎNCHINAT noului an 1945, ziarul 
„Scânteia” publica, laolaltă cu Comunicatul zilnic al 
Marelui Stat-Major, un mesaj adresat de Partidul 
Comunist Român poporului român, oştirii sale: 

Ne îndreptăm gândul, în pragul Anului Nou, 
către ostaşii de pe front, pentru a le transmite 
încrederea şi nădejdea noastră, cât şi pentru a-i 
asigura de dragostea noastră, de grija noastră pentru 
ei [...] lar urarea ce o transmitem ostaşilor în acest 
prag de An Nou este aceea pe care ţara întreagă o 
trimite. Incredere şi vârtoşenie ca anul 1945 să vă 
încununeze cu gloria victoriei depline şi pacea cucerită 
prin luptă să vă îndrepte paşii către ogoarele şi vetrele 
dragi, din țara liberă, independentă şi democrată, în 
care armata să fie Armata Poporului. 

ULTIMA NOAPTE a anului 1944 m-a găsit la 
periferiile Budapestei faţă în faţă cu inamicul — 
povesteşte maiorul (r) lon St. Dăscălescu. Noi, cei din 
Corpul 7 armată, simţeam în sufletele noastre mândria 
de a fi reuşit să ajungem prin lupte până aici. Era un 
sentiment care ne dădea noi forțe, noi energii, care ne 
făcea să avem în continuare, ca şi până acum, un 
moral ridicat, determinat în special de dreptatea cauzei 
pentru care luptam, de căldura cu care ne înconjura 
întregul nostru popor. 

Alături de aceste sentimente de mândrie 
patriotică işi făcea loc bucuria firească a sosirii nopții 
de Anul Nou (...) In acea noapte, m-am aflat la postul 
de comandă al Corpului 7 armată, instalat în localitatea 
Isaszeg. Ne adunasem cu toții într-o cameră simplă, cu 
câteva mese [...] Aici ne-am petrecut revelionul. A fost 


un revelion modest, dar plin de o atmosferă caldă, 
reconfortantă. El n-a ţinut decât foarte puțin timp, doar 
cât a trebuit să ne exprimăm ceea ce simțeam, în 
acele momente, unul față de celălalt şi toți fată de 
vitejii noştri soldați şi ofițeri din linia întâi. Spre miezul 
nopții, în ultimele clipe ale anului 1944, comandantul 
Corpului 7 armată, generalul de armată Nicolae Sova, 
a dat citire Ordinului de zi adresat soldaților şi ofițerilor 
de sub comanda sa cu ocazia noului an: 

[...] De mai bine de patru luni sunteți în lupte 
grele, neîntrerupte, pentru doborârea duşmanului — se 
sublinia în ordin, printre altele. V-aţi îndeplinit pe de-a- 
ntregul datoria, cu sacrificiul vieții voastre. Din Banat, 
peste Tisa, şi până la poarta Budapestei ați luptat cu 
hotărâre şi ati învins inamicul [...] Acum, ultimele lui 
rămăşiţe se găsesc încercuite între zidurile Budapestei, 
fără posibilități de scăpare [...] Țara întreagă vă este 
recunoscătoare pentru sacrificiul vostru, iar eu vă 
adresez cuvântul meu cald de mulțumire [...] 

Pentru anul care începe — se arăta în 
încheierea ordinului —, vă urez la toți sănătate şi 
izbândă deplină spre binele Patriei şi al vostru, al 
tuturor. Să terminăm, în acest nou an, victorioşi şi cât 
mai degrabă războiul, pentru a vă întoarce la casele 
voastre unde vă aşteaptă o nouă datorie, aceea a 
reconstrucției tării [...] Incă un pas înainte, cu hotărâre, 
cu vitejie şi victoria va fi a noastră! 

ÎN ZIUA de 30 decembrie 1944, doi parlamentari 
ai Frontului 2 ucrainean, fluturând steaguri albe, au 
înaintat către poziţiile trupelor hitleriste şi horthyste, 
propunând comandamentului german din Budapesta 
să capituleze. Drept răspuns, partea germană, 
încălcând legile internaţionale — oare pentru a câta 


oară? —, a deschis focul, răpunându-i pe cei doi 
parlamentari. Din nou zarurile fuseseră aruncate... 

e 

Într-un document al trupelor române se 
precizează: Corpul 7 armată român, în strânsă 
colaborare cu Corpul 30 armată sovietic (la dreapta) şi 
Corpul 18 armată sovietic (la stânga), va ataca în 
dimineața zilei de 1 ianuarie în zona de acţiune limitată 
la nord de comunicația Mătyăsfâld-Răkosfalva inclusiv, 
iar la sud, de localitatea Răkoskeresztur și partea de 
nord a cartierului Kobânya. 

Atacul se execută cu diviziile 19 infanterie şi 9 
cavalerie în eşalonul unu [...] 


În noaptea de 31 decembrie 1944, între orele 
18 şi 22, Divizia 9 cavalerie a dus lupte aprige la aripa 
dreaptă, respingând ultimul contraatac inamic în fata 
postului de radio Budapesta de la Hatart — ne 
relatează într-o scrisoare fostul comandant al Diviziei 9 
cavalerie, generalul-locotenent Ilie Antonescu. Când 
ceasornicul a indicat ora 12 şi s-a ivit Anul Nou 1945, 
comandanții de regimente au sosit la punctul de 
comandă al diviziei aflat într-o casă din Răkosliget. Ne- 
am îmbrăţişat, ne-am urat „La mulţi ani!”. Am ciocnit 
un pahar de rom cu bucuria unei izbânzi depline şi cu 
gândul la cei dragi din patrie. De asemenea, am urat 
tuturor luptătorilor diviziei sănătate şi ani mulți fericiți, 
urare care a străbătut adăposturile şi tranşeele bravilor 
ofițeri, subofiteri şi soldați. 

Anul Nou 1945 ne-a găsit la marginea 
Budapestei, convinşi cu toţii că cel mai târziu în vara 
acestui an vom obține victoria şi mult dorita pace. 

In noaptea Anului Nou am avut serios de lucru, 
statul-major imi pregătise elementele principale pentru 


analiza situației tactice şi a posibilităților de a duce 
lupta într-un oraş mare ca Budapesta, potrivit 
dispozițiunilor Corpului 7 armată. Când am terminat de 
dat toate indicațiile, se făcuse 4 dimineața. Fixasem 
ora „H” pentru ora 11 [...] 

POVESTEŞTE generalul-locotenent Leonard 
Mociulschi, fost comandant al Diviziei 3 munte: 

Ostaşii Diviziei 3 munte, ca şi ceilalți ostaşi 
români şi sovietici, au petrecut noaptea de Anul Nou în 
vuietul luptei, al exploziilor de proiectile de artilerie, de 
aruncătoare de mine şi grenade, în timpul unei ierni 
aspre şi al primejdiilor de tot felul. 

Ne  mutasem cu postul de comandă la 
Csăkănyhăza, un sat de muncitori. Case răzlețe, din 
cărămidă, se întâlneau ici-colo, în lungul unei şosele ce 
şerpuia printre dealurile înzăpezite. Satul, peste care 
trecuse războiul cu câteva zile în urmă, părea aproape 
pustiu. După câteva ore însă locuitorii au apărut din 
beciuri, din adăposturi. Aşteptau şi ei Anul Nou [...] 

Coloanele de aprovizionare se pregăteau să 
transporte ostaşilor pe poziții muniţia, hrană caldă şi 
odată cu ele şi darurile de Anul Nou [...] Unele daruri 
pregătite prin grija batalioanelor şi a diviziei, altele 
aduse din tară de o delegație a Apărării Patriotice încă 
de când ne găseam la Kisgyor [...] 

Tocmai când mă ocupam de întâmpinarea 
Anului Nou, m-a sunat telefonul. Comandantul Corpului 
4 armată mă invita la un punct de comandă apropiat, 
împreună cu comandantul Diviziei 2 munte. Ajunşi la 
locul ordonat, după o scurtă orientare de ansamblu, 
generalul Boiţeanu ne-a precizat că misiunea noastră 
era de a trece râul Ipeľ, astfel ca în prima zi a anului 
1945 să ne găsim cu forțele principale la vest de râu 


[...] 

În vederea îndeplinirii acestei misiuni 
importante, au avut loc câteva atacuri locale efectuate 
de grupări, de batalioane şi chiar de companii. In urma 
acestor acţiuni, elementele noastre înaintate au ajuns 
la malul de est al Ipeľ -ului. Apropierea de râu s-a făcut 
pe un front larg. Rezistenţele inamice atacate n-au mai 
putut să ne ţină piept, fiind silite să se retragă [...] 

[...] Noaptea de revelion, vânătorii, 
transmisioniştii, tunarii şi pionierii de munte au 
petrecut-o în Slovacia fată în fată cu duşmanul [...] 

Prima zi din anul 1945 a fost o zi de luptă. Tot 
necazul pornea de la râul Ipeľ, care se ivise tocmai în 
acest timp în calea noastră. Nici nu se crăpase bine de 
ziuă când telefoanele au început să sune. Urarea de 
Anul Nou era lapidară: „La mulți ani!” Urma imediat, cu 
lux de precizări: „Treceţi râul Ilpel!... Continuati apoi 
atacurile la vest de râu!” 

Studiam cursul Ipeľ -ului pe hartă şi reflectam: 
Atunci când râul te însoţeşte, când merge alături de 
tine, pe drumul de atac, el iți este de cele mai multe 
ori un prieten, un aliat. Pătrunzi odată cu el în poziţia 
inamicului. Dar, de astă-dată, râul era aşezat ca o 
barieră. Trecerea lui prezenta mari greutăți. Inamicul 
ocupase o poziție tare pe malul opus şi-o folosea ca pe 
un obstacol serios [...] 

De Anul Nou se petrecuse cu Ipeľ o minune: 
înghețase  stei. Tocmai ca-n poveste. Într-adevăr, 
gheața era compactă şi rezistentă. Vânătorii de munte, 
neastâmpărați, dar şi grijulii, îi făcuseră proba încă în 
cursul nopții. Ei m-au informat că podul de gheață este 
rezistent, că se poate trece fără bătaie de cap [...] 

In această situaţie favorabilă trebuia ca Divizia 
3 munte să-şi treacă repede principalele sale forțe la 


vest de râul Ilpel[...] să cucerească, în primul rând, 
înălțimea cu cota 241 şi satul Velikă, iar apoi să pună 
stăpânire pe localitatea Jelsovec şi pe cota 238 [...] 

Obiectivul ordonat de către comandantul 
Corpului 4 armată a fost atins. Am intrat în anul 1945 
sub semnul surâzător al victoriei. 


CRONOLOGIE 


1 lanuarie 1945. Armata 7 de gardă sovietică 
şi Corpul 7 român, după ruperea celor trei centuri 
exterioare de apărare ale Budapestei, încep luptele de 
pe străzile capitalei ungare. 


DOCUMENT 
COMUNICATUL 


Marelui Stat-Major al Armatei Române, 
din 2 ianuarie 1945 


Forțele aliate sovietice, împreună cu trupele 
române de sub comanda generalului Şova, cu bravele 
divizii ale generalilor Lăcătuşu Mihai, Antonescu [Ilie] şi 
Petru Voicu, după lupte grele, dar pline de succes, au 
sfărâmat  dârza rezistentă din jurul Budapestei, 
pătrunzând în oraş. 

În prezent, prin lupte de stradă, trupele române 
înaintează spre centrul capitalei maghiare. 


DOCUMENT 


4 ianuarie 1945 


[...] Până la orele 14, trupele noastre au atins 
linia pătratelor 2059-2085, câmpia de vest 
Răkoczifalva, grupul de case imediat nord hipodrom. 
Luptele de stradă care s-au dat au fost sângeroase, 
inamicul luptând din casă în casă. 

La orele 14:30, după o puternică pregătire de 
artilerie, aruncătoare şi tunuri antitanc, inamicul a 
executat un contraatac cu tancuri în sectorul Diviziei 9 
cavalerie [...] Trupele Diviziei 9 cavalerie repliindu-se, 
tancurile inamice au pătruns în flancul nostru, silind 
stânga să reculeze uşor [...] creând o situaţie foarte 
critică. 

Tunurile noastre anticar au rămas pe poziţie, 
luptând cu eroism contra carelor de luptă inamice. 
Intervenind spontan, cu un curaj demn de admirat, 
căpitanul Sitaru Aurel, şeful biroului 3 operatii, 
antrenează flancul stâng al diviziei la contraatac şi, 
printr-un câmp bătut puternic de inamic cu tot felul de 
armament, linia este readusă pe obiectiv şi inamicul 
respins cu pierderi mari, restabilindu-se complet 
situația. 

Intervenindu-se cu toată energia, la orele 18, 
Gruparea colonel Mihăilescu reia atacul pentru a 
ajunge pe obiectivul zilei. 

Pierderi. morti — 10 trupă, răniți — 2 ofiteri [...] 
3 subofiteri şi 40 trupă. 


(Din „Jurnalul de operaţii” al Diviziei 19 
infanterie) 


DOCUMENT 


12 ianuarie 1945 


În cursul nopții de 11/12 ianuarie crt., conform 
Ordinului de operații nr. 125, regimentele 94 şi 95 
infanterie se deplasează în sectorul şi la dispoziția 
Diviziei 9 cavalerie, intrând în gruparea de manevră de 
sub comanda generalului Antonescu [Ilie]. 

Misiuni: 

Să atace în cadrul acestei grupări de la sud spre 
nord, pentru a cuceri Gara de est, după care, 
continuând atacul în cadrul corpului de armată, să 
cucerească Palatul administrativ al Budapestei. 

Regimentul 96 infanterie îşi continuă atacul, 
[reuşind] după lupte grele să cucerească fabrica de 
măşti de gaze şi câteva blocuri, apropiindu-se de 
strada Hungaria [...] 

La orele 15, inamicul a contraatacat cu tanchete 
în sectorul Regimentului 96 infanterie şi a fost respins. 

S-au cucerit în total în cursul acestei zile 72 de 
clădiri. 

Gruparea de atac (regimentele 95 şi 94 
infanterie) care a actionat prin sectorul aliaților (la sud) 
a întâmpinat rezistențe extraordinar de puternice în 
cimitirul Kerepes. Acest cimitir a fost puternic ocupat 
de inamic şi foarte bine organizat. Cimitirul a fost dat 
ca ocupat şi atunci, în loc să se facă manevră pentru 
întoarcerea rezistențelor din fata diviziilor 9 cavalerie 
şi 19 infanterie, s-a făcut un adevărat atac din cavou în 
cavou pentru cucerirea unui cimitir transformat într-un 
puternic centru de rezistență (Kerepes), lung de 1,5 km 
şi lat de 1 km, puternic ocupat de inamic şi foarte bine 
organizat. Cavourile erau adevărate cazemate în care 
se închidea inamicul, iar zidul înalt şi gros îl înconjura 
ca o cetate. 

În sfârşit, spre seară, după extraordinar de grele 
lupte, cimitirul este cucerit până la zidul de nord. Orice 


escaladare a zidului în această parte este imposibilă. 
Ostaşul care încearcă o face cu prețul vieţii sale. Din 
blocurile de la nord [de] cimitir se bate cu foc puternic 
acest zid. Din această cauză pierderile noastre în 
această zi au fost foarte mari. Ele marchează dârzenia 
luptei. Morti — un ofițer [...]19 trupă; răniți 3 ofițeri [...] 
92 trupă. 

Prizonieri: 38 unguri din regimentele 6, 8 şi 18 
infanterie. 


(Din „Jurnalul de operaţii” al Diviziei 19 
infanterie) 


DOCUMENTE 


Corpul 7 armată Postul de comandă Râkosliget 
Stat-Major 13 ianuarie 1945, ora 7 

Biroul 3 operaţii 

Nr. 27 537 


RAPORT OPERATIV NR. 399 


1) Zefirul.: a reluat atacul cu cele două grupuri 
de manevră pentru a cuceri Gara de Est şi 


aliniamentul: Gara de Est — colțul sud al parcului 
oraşului, la ora 24. Atacul a continuat în tot cursul 
nopții. 


Gruparea principală de la sud a reuşit, între ora 
1 şi 2, să pătrundă printre zidurile de la marginea de 
nord cimitirul Kerepes şi zidurile sud de gară şi să 
înainteze până lângă gară. Inamicul a reacționat cu un 
foc foarte puternic de armament automat, tancuri şi 
aruncătoare, apoi a contraatacat puternic, unitățile 


1 Denumirea codificată a Corpului 7 armată după 24 octombrie, 1944, ora 24. 


fiind nevoite a ceda din terenul cucerit circa 50-100 m 
la sud de gară. La ora 2 s-a reluat atacul cu pregătire 
puternică de artilerie. Până la această oră nu s-a reuşit 
a se ocupa încă gara, însă atacul este în curs pentru 
ocuparea ei. 

Cu altă parte din forțe este în curs cucerirea 
fabricii de cauciuc punctul 125, unde inamicul opune 
încă o dârză rezistență, iar în cazarma Franz Joseph 
inamicul, care rezistă cu îndârjire, este în curs de 
curățire. 

Gruparea de forțe de la nord se găseşte în curs 
de atac în lungul străzii ce duce pe la nord de pătratele 
2006, 2011 şi 2014. Din cauza puternicelor rezistențe 
inamice atacul nu a putut obține o pătrundere prea 
mare. Acţiunea este în curs. 

Unităţile care au acționat de front nu au putut 
obține progresiuni. 

Atacul continuă pentru cucerirea obiectivului 
ordonat. 


2) Sunt pierderi care se vor raporta ulterior. 


Pentru comandantul Şeful de Stat-Major 
Corpului 7 armată Colonel |. ILIESCU 

General LACATUŞU 

Corpul 7 armată Postul de comandă Râkosliget 
Stat-Major 13 ianuarie 1945, ora 12 

Biroul 3 operaţii 

Nr. 27 538 


RAPORT OPERATIV NR. 400 


1) Zefirul a reluat atacul cu pregătire de artilerie 


la ora 9. 

2) Grupul de manevră de la sud duce lupte 
grele în atacul asupra Gării de Est. In prezent s-a 
ordonat ca atacul de la sud să fie combinat cu o 
manevră pe la vest de gară. 

Cazarma Franz Joseph pătratul 2345 (punctul 
180) a fost complet curățată de inamic, luându-se circa 
150 prizonieri şi găsindu-se pe teren peste 100 morți. 

Cu o parte din forțe s-a încercuit fabrica de 
cauciuc punctul 125, unde inamicul rezistă cu îndârjire. 

Cu alte forțe s-a atacat în lungul străzii de la 
vest careul 2021, 2020, 2017, pentru încercuirea 
inamicului din fața Alunului.. Atacul a progresat de la 
sud la nord până la colțul de nord-vest pătratul 2017. 

3) Topliţa? la nord, este în curs de executare a 
manevrei de-a lungul străzii vest careul 2008, 2011, 
2014, angajând la această oră colţul sud-vest pătratul 
2008. Întâmpină rezistenţe puternice. 

4) Sunt pierderi care se vor raporta ulterior. 

5) Atacul este în curs. 


Pentru comandantul Şeful de Stat-Major 
Corpului 7 armată Colonel |. ILIESCU 
General de brigadă 

M. LACATUŞU 


Corpul 1 aerian român Postul de comandă 
Miskolc 

Stat-Major 13 ianuarie 1945, ora 19:30 

Biroul 3 

Nr. 4 301 


1 Denumirea codificată a Diviziei 19 infanterie. 
2 Denumirea codificată a Diviziei 2 infanterie 


RAPORT OPERATIV-INFORMATIV 
pentru ziua de 13 ianuarie 1945 


către 
STATUL-MAJOR AL AERULUI 


Secţia 3-a 

|. Activitatea de luptă 

A) Aviația de informație: 

sa] 

3) Escadrila 2 recunoaştere — 3 misiuni 2 
misiuni recunoaştere din vedere (1 „IAR-39 şi 1 „Ju- 
88”) în zona Lučenec; 1 misiune recunoaştere din 
vedere şi foto în zona Budapesta. 


B) Aviația de bombardament: 


1) Bombardamentul greu — 2 misiuni: cu 9 
avioane „S-79" a atacat gările Detva şi Szalonna. 
Rezultate: gara Detva lovită în plin şi calea ferată sud- 
est Szalonna lovită de 2 bombe. 

Cu 4 „Ju-88' a atacat podul nr. 2 de peste 
Dunăre la Budapesta. Rezultat: podul lovit de 2 bombe. 

Bombe lansate: 14 100 kg. 

Ore de zbor: 30,49. 

2) Bombardamentul în picaj — 1 misiune: cu 7 
avioane a atacat podul dublu nr. 3 de pe Dunăre la 
Budapesta. Rezultat: podul lovit de 2 salve. 

Bombe lansate: 3 150 kg. 

Ore de zbor: 9,09. 


C) Asaltul: 


2 misiuni. cu 9 avioane „Hs-129” a atacat 


baterii de artilerie în zona Tamas şi 2 trenuri în gara 
Lonjabaria. Rezultat: 1 tren cu muniții lovit în plin şi 
explodat. 

Bombe lansate: 2 700 kg. 

Ore de zbor. 10,40. 


D) Aviația de vânătoare: 


1) Grupul 9 vânătoare — 6 misiuni: cu 2 avioane 
recunoaştere meteo în zona Lucenec; cu 17 avioane (4 
misiuni) protecţia asaltului şi bombardamentului greu; 
cu 4 avioane a atacat 1 tren la sud-est Detva. Rezultat: 
locomotiva avariată. 

Ore de zbor. 22,32. 

2) Grupul 2 vânătoare. Nicio misiune. 


II. Activitatea antiaeriană 


Regimentul 6 artilerie antiaeriană nimic de 
semnalat. 


III. Partea informativă 


Misiunea nr. 1 — recunoaştere la vedere — 
„IAR-39”, de la ora 12:45 la 13:45. Itinerarul: Losonc — 
Gacsfălva — Ves Divin — Vămafalva — Breznica — 
Pinc. Informațiuni: Vámafalva — pe şoseaua est calea 
ferată — aproximativ 30 camioane auto cu direcția 
Losonc — capul liziera sud localitate; Tuhăr — 200 în 
liziera vest — amplasamente (6-7) pentru artilerie; 
Abelovă — către Policnă sud, 10 tancuri distanţate, 
capul la cota 673; Losonc — la bifurcația calea ferată 
— incendii mari. 

Misiunea nr. 2 — recunoaştere foto — „Ju-88" 


de la 12:25, la 14:30. ltinerarul: Miskolc — 
Rimaszombăt — Rim. Kokava — Dilbi — Chemnitz — 
Szentantal —  Princujfalu — Némethy —  Jeszer. 
Informațiuni. misiunea ratată, i s-a făcut rău 
observatorului şi din defect de aparat foto filmul a fost 
neclar. 

Misiunea nr. 3 — „Ju-88" — de la 15:30 la 17.55, 
verificarea rezultatelor bombardamentelor asupra 
podurilor atacate de avioanele „Ju-87' şi „Ju-88". 
Itinerar. Miskolc — Budapesta — Miskolc. Informațiuni.: 
1 bombă piciorul de lângă malul stâng Dunăre; 2 
bombe lângă pod la mijloc; 4 bombe partea imediat est 
pod; 1 bombă lângă piciorul vestic al podului. Podul nu 
a fost rupt. 


IV. Pierderi 


Avionul  „Hs-129' nr. 236, sublocotenent 
Dimitriu şi avionul „Hs-129" nr. 235 sublocotenent 
Nicolau Alexandru nu s-au întors din misiune. 


Comandantul Corpului aerian român 

General comandant aviator IONESCU EMANOIL 
Şeful de Stat-Major 

Căpitan comandor aviator AL. ZAHARESCU 
Corpul 7 armată Postul de comandă Mâtyâsf5ld 
Stat-Major 14 ianuarie 1945, ora 11 

Biroul 3 operaţii Nr. 27 554 


RAPORT OPERATIV NR. 404 


Planul oraşului Budapesta 1/15 000 


1) Zefirul a reluat atacul cu sprijin puternic de 
artilerie pe tot sectorul la ora 9. 

După lupte foarte grele, grupul de manevră de 
la sud a cucerit Gara de Est la ora 11:30 printr-un atac 
de front de la sud şi printr-un atac învăluitor pe la 
nord-vest şi nord-est. 

La dreapta, prin manevră cu un grup puternic 
de forțe, prin lupte îndârjite, s-a cucerit colțul sud al 
parcului oraşului şi strada Arena. 

Linia atinsă la ora 11:30 este: colțul sud al 
parcului oraşului (punctul 87) — strada Arena — strada 
Tokaj — marginea vest Gara de Est. 

2) S-au capturat prizonieri, care se vor raporta 
ulterior. 

3) Sunt pierderi care se vor raporta. 

4) Măsuri luate: să se continue atacul spre vest 
pe direcţiile: Topliţa pe strada István şi Petöfi Sándor, 
Alunul către nord-vest pe strada Rotenbiller, pentru a 
încercui rezistențele de la est; Văratecul se axează în 
lungul străzii Rákoczi. 

5) Atacul continuă. 


Pentru comandantul 
Corpului 7 armată Şeful de Stat-Major 
General M. LĂCĂTUŞU Colonel |. ILIESCU 


Radio-cifrat 


VERONICA 
către 
REPRIZA 
Secţia 3-a 


Raport operativ din 14 ianuarie 1945, ora 20 


1) Zefirul, continuând atacul în interiorul 
oraşului [Budapesta], a ajuns pe o linie nord-sud care 
ar trece prin încrucişarea 500 m vest Gara de Est, 
capturând 761 prizonieri dintre care 1 ofițer şi 7 trupă 
germani, precum şi 350 vagoane pline cu maşini, 
diverse materiale şi echipament aflate în Gara de Est. 
Acţiunea este în continuare pentru a se ajunge la 
Dunăre. 

2) Piscul', reluând atacul, a înaintat cu Floarea? 
circa 1 km la nord de cota 274 (3 km vest Luborec), iar 
cu Lupta? a cucerit la flancul drept fermele Simovă. 


K. 35 R 
Nr. 45 557 din 14 ianuarie 1945 


BILANŢ. În luptele pentru eliberarea Ungariei şi 
a capitalei sale au luat parte 210 000 ostaşi români, 
care s-au angajat în 7 operații şi 81 lupte importante, 
eliberând 1 237 localități şi alte aşezări, din care 11 
oraşe. 

Morți, răniți sau dispăruți: 42 700. 

Numai în luptele pentru eliberarea Budapestei 
s-au jertfit peste 10 000 militari români, câți au căzut şi 
în Războiul de Independență a României din 1877. 


CRONOLOGIE 


12 ianuarie 1945. Trec la ofensivă armatele 
40, 27, 53 sovietice, alături de care luptă armatele 1 şi 
4 române —, dar întâmpină rezistenţa dârză a 
1 Denumirea codificată a Corpului 4 armată. 


2 Denumirea codificată a Diviziei 2 munte. 
3 Denumirea codificată a Diviziei 3 munte. 


armatelor 6 şi 8 germane, 2 ungară, organizate în 
defensivă pe Munţii Metalici Slovaci şi masivul Javorina 
(Cehoslovacia). 

EXTRASE DIN manuscrisul generalului de corp 
de armată (r) Costin lonaşcu: 

Operatiile trupelor române pentru cucerirea 
regiunii şi centrului strategic Rožňava s-au încadrat în 
marea ofensivă a forțelor sovietice dezlănțuite pe 
întregul front, de la nord şi sud de Carpaţii Păduroşi 
[...] Bazinul Rožňava constituie poarta de pătrundere în 
Slovacia, apărată de lucrări defensive construite 
anterior în masivul Plesivec şi Silica. Armata a primit 
misiunea să atace la 12.1.1945 pe direcţia generală 
Rožňava [...] În zilele de 21.1. şi 22.1. a fost rupt frontul 
inamic, iar în noaptea de 22/23.[., la ora 1:30, a fost 
cucerit Rožňava. In oraş a pătruns Corpul 2 armată, pe 
la sud-vest. Comandantul apărării oraşului a fost 
capturat cu întregul Stat-Major. 

În dimineața zilei de 23.1, armata a trecut la 
urmărire, fără întârziere, pătrunzând adânc în masivul 
Munţilor Metalici Slovaci [...] spre valea superioară a 
Hron-ului [...] La 26.1[., Corpul 2 armată (Divizia 9 
infanterie) a cucerit importantul nod de comunicații 
Dobsină, străbătând numeroase obstacole [rețele de 
sârmă, câmpuri de mine etc.) şi zăpada de aproape un 
metru. 


CRONOLOGIE 


31 ianuarie 1945. Armatele 40 sovietică şi 4 
română ajung în valea Hron-ului şi ocupă oraşul 
Brezno. Se deschide calea spre Banskâ Bystrica. 


LA 3 IANUARIE 1945, după o minuțioasă 
pregătire de luptă, trupele aliate din Vest — de sub 
comanda generalului D.D. Eisenhower — trec în Ardeni 
la o viguroasă ofensivă împotriva inamicului german, 
care-i dăduse, în ultima vreme, neaşteptate bătăi de 
cap... Chiar în aceeaşi zi, aşa cum am văzut, îşi va face 
apariţia la Versailles (sediul SHAEF-ului), cu totul 
întâmplător, cum va aprecia generalul american în 
memoriile sale, premierul britanic Winston Churchill... 
Puțin mai târziu, se va mai ivi la Marele cartier şi 
generalul de Gaulle. 

Fără să vrea, cititorul memoriilor generalului 
Eisenhower constată că în timp ce convorbirii cu de 
Gaulle, conducătorul virtual al Franţei, i se acordă un 
spaţiu destul de mare, aflând astfel şi scopul vizitei 
acestuia la Versailles, convorbirile cu premierul britanic 
sunt trecute sub tăcere sau, mai bine zis, sunt 
expediate diplomatic. Şi totuşi, din această vizită 
întâmplătoare la sediul SHAEF-ului a rezultat, câteva 
zile mai târziu, o acţiune politico-militară unică în 
desfăşurarea războiului: aşa cum bine se ştie, la 6 
ianuarie Churchill i-a adresat lui Stalin un mesaj în 
care, după ce arată situaţia grea a trupelor aliate pe 
frontul din Ardeni, solicită sprijinul armatei sovietice 
cât mai grabnic. 

I.V. Stalin, căruia mesajul trebuie să-i fi produs o 
adâncă satisfacţie (cum putea oare să uite cererile sale 
insistente adresate Occidentului de a veni în sprijinul 
armatei roşii prin deschiderea în Europa a unui al 
doilea front?), a reacţionat prompt şi operativ, 
ordonând devansarea datei ofensivei de iarnă de la 20 
ianuarie la 12 ianuarie. Asupra forţei acestei ofensive 
vom reveni. Să reținem deocamdată faptul că la 12 
ianuarie, în Est, s-au pus simultan în mişcare 


principalele fronturi ale armatei sovietice şi că la 16 
ianuarie, deci patru zile mai târziu, ofensiva din Ardeni 
se încheia prin zdrobirea inamicului. Au fost scoşi din 
luptă 90 000 de germani, au fost distruse 600 de 
tancuri şi tunuri de asalt, 1 600 de avioane şi 6 000 de 
alte vehicule. În decurs de o lună cât a ţinut bătălia din 
Ardeni, aliaţii occidentali au pierdut 77 000 de oameni, 
din care aproximativ 8 000 de morţi, 43 000 de răniţi şi 
21 000 de prizonieri şi dispăruţi. Au mai pierdut 733 de 
tancuri ŞI... 

De-acum înainte contam pe o rezistență mult 
mai slabă, din cauza pierderilor suferite de germani, ca 
şi din cauza profundei demoralizări care, eram convins, 
va cuprinde trupele lor — apreciază generalul 
Eisenhower în memoriile sale. /n plus — şi faptul era 
foarte important — ruşii declanşaseră la 12 ianuarie 
puternica [...] lor ofensivă de iarnă. Incă de pe acum, 
rapoartele arătau că sovieticii înaintau repede şi era 
evident că, cu cât vom ataca mai prompt, cu atât vom 
fi mai siguri că inamicul nu se va putea organiza din 
nou pe frontul de vest în tentativa de a evita 
înfrângerea. 

Niciun cuvânt despre mesajul lui Churchill şi 
despre efectul său asupra aliatului din Răsărit. Ba, mai 
mult, cuvintele „îndelung aşteptata lor ofensivă de 
iarnă” nu sunt deloc în concordanţă cu un adevăr 
evident. 

Desigur, mesajul lui Churchill şi răspunsul prin 
fapte al lui I.V. Stalin pot fi citite şi interpretate exact în 
litera lor. Cei mai mulţi istorici, atât din Vest, cât şi din 
Est, chiar aşa le şi tratează. Fără a minimaliza 
însemnătatea unei asemenea interpretări, am dori să 
demonstrăm că mesajul lui Churchill mai poate fi citit 
şi altminteri... Dar pentru a ne reuşi această 


demonstraţie, trebuie mereu să ne amintim că 
politicienii englezi, fie că se numeau Chamberlain ori 
Churchill, s-au călăuzit în relaţiile externe ale 
Imperiului britanic, după zicala Cămașa mi-e mai 
aproape de piele decât haina. 

Aşadar, ce l-a determinat pe Churchill să-şi 
calce pe inimă şi să-i ceară lui Stalin ajutorul? Să fi 
uitat el dintr-o dată valoarea ce o capătă în timp un 
document diplomatic? Greu de crezut. La 6 ianuarie 
1945, data expedierii mesajului său către Moscova, să 
fi fost situaţia de pe frontul din Ardeni atât de 
dramatică? La ultima întrebare există un răspuns, nu al 
autorului acestor pagini, ci al faptelor. După ce a 
suferit şocul unei lovituri pe cât de puternice, pe atât 
de neaşteptate, Comandantul trupelor aliate, în pofida 
terenului cedat şi a pierderilor grele în oameni şi în 
tehnică de luptă, a găsit în cele din urmă toate 
resursele pentru a opri înaintarea germană şi a trece la 
organizarea unei puternice contralovituri, încheiate la 
16 ianuarie 1945 cu o victorie concludentă... Şi atunci 
ce motive l-ar fi putut împinge pe Churchill să-şi pună 
semnătura pe un document care, prin conţinutul său 
direct, leza oarecum mândria Angliei? Dacă mesajul nu 
mai are şi un alt substrat, de ce arhivele, la atâţia ani 
de la terminarea războiului, nu au scos la lumină 
stenograma sau minuta convorbirii din 3 ianuarie 1945 
dintre Churchill şi Eisenhower? De ce în memoriile 
generalului Eisenhower, unde întâlnim un capitol 
distinct consacrat Ardenilor, nu există nicio referire sau 
comentariu pe marginea mesajului premierului 
britanic, deşi documentul ca atare se înscrie în istoricul 
respectivei bătălii? Nu cumva pentru că mesajul, în 
realitate, are la bază motivări mai mult politice decât 
militare? 


După părerea noastră, Churchill trebuie să fi 
sesizat şi înţeles ce a voit Hitler să-i transmită prin 
lovitura din Ardeni: „Negociaţi cu mine, sunt încă 
puternic, avem un duşman comun.” De asemenea, 
premierul britanic trebuie să mai fi sesizat şi înţeles 
lipsa de experienţă a SHAEF-ului, a militarilor armatei 
aliate într-o campanie de iarnă, şi încă pe un front 
întins. Cele petrecute în Ardeni demonstrau elocvent 
că trupele hitleriste, chiar dacă nu mai erau în stare să 
câştige bătălii decisive, mai deţineau suficiente forţe 
ca, prin contraofensive, să frâneze sau să în- târzie 
mult înaintarea armatelor anglo-americane în interiorul 
Germaniei. Or, din punct de vedere politic, războiul 
intra într-o cursă contra cronometru, în care fiece zi 
căpăta o valoare incomensurabilă. De aici, probabil, o 
concluzie simplă şi cât se poate de logică: va câştiga 
teren cel care se va lovi în calea sa de cât mai puţine 
obstacole... 

Solicitând ajutorul Uniunii Sovietice, iar Stalin 
făgăduindu-l, Churchill îşi vedea atinse cu opt zile mai 
devreme două țeluri militaro-politice importante: 

a) După o acalmie relativă în est, Hitler şi Inaltul 
său comandament se pomeneau din nou confruntaţi cu 
forţa de izbire şi de înaintare a armatei sovietice pe un 
front de sute de kilometri. Săgeata principală a 
ofensivei Frontului 1 bielorus indica direcţia Oder- 
Berlin, ceea ce trebuie să-i fi reamintit lui Hitler că 
primejdia cea mare pentru Reich venea totuşi dinspre 
Vistula şi nu dinspre Rin. 

b) Înaintarea  impetuoasă a sovieticilor a 
determinat Înaltul comandament german să transfere 
urgent din vest în est numeroase efective şi astfel 
numărul  „obstacolelor” din faţa trupelor de sub 
comanda lui Eisenhower a devenit mai mic, pe când 


cele din calea oştilor de sub comanda lui Jukov, 
Rokossovski şi Konev au crescut... 

Cămaşa mi-e mai aproape de piele decât 
haina... 

Oare din demonstraţia ipotetică de mai sus 
trebuie să se înţeleagă că viclenia lui Churchill l-a tras 
pe sfoară pe Stalin? Nicidecum... Amintim că ofensiva 
de iarnă a fronturilor 1, 2, 3 bielorus şi 1 ucrainean era 
pregătită încă din noiembrie şi, indiferent de cererea 
premierului britanic, tot s-ar fi declanşat la 20 ianuarie 
şi, în mod sigur, reacţia O.K.W.-ului ar fi fost aceeaşi... 
În plus, pe această ultimă turnantă a războiului, 
neîncrederea politică în relaţiile militare dintre Est şi 
Vest începuse să-şi croiască drum şi aliaţii înaintau cu 
armatele lor în interiorul Germaniei, suspectându-şi 
reciproc unele acţiuni. În această ordine de idei, fără 
doar şi poate că şeful Comandamentului suprem 
sovietic trebuie să fi cumpănit îndelung înainte de a 
porni cu opt zile mai devreme ofensiva. 

e 

CHIAR ÎN ZIUA de 16 ianuarie 1945, pe când 
armatele anglo-americane consemnau victoria de la 
Ardeni, Hitler părăsi „Adlerhorst”, pentru a se înapoia 
— după o lungă absenţă — printre ruinele Berlin-ului. 
Era o iarnă mohorâtă, umedă, ningea cu fulgi cenușii. 
Intră în Capitală ca un anonim. Trâmbiţele încetaseră 
de mult a-i vesti sosirea, ovaţiile care-i însoțeau fiece 
mişcare muriseră de mult sub zidurile clădirilor năruite 
de bombe. Şi de ceea ce i-a fost atâta teamă n-a 
scăpat: a zărit din viteza „Mercedes”-ului său blindat 
rănile sângerânde ale oraşului ajuns în agonie. De când 
nu-l mai văzuse, Berlin-ul fusese transformat într-un 
vast cimitir... Cimitirul idealurilor sale politice. Acum îşi 
înţelegea şi mai bine propriile spaime şi reţineri, 


refuzul său de a da ochi cu ruinele Berlinului. Cum să 
te mai zbaţi, cum să mai încerci să înfrunţi destinul şi, 
supunându-l, să izbuteşti să cucereşti totuşi victoria 
spre slava celui de-al treilea Reich, într-o capitală de 
nerecunoscut, cu locuitori deprimaţi şi pe jumătate 
învinşi? 

Găsi palatul noii cancelarii a Reich-ului lovit de 
bombe, dar nu într-atât încât somptuoasele sale 
încăperi să nu mai poată fi folosite... Câţi ani trecuseră 
de când îl inaugurase în ovaţiile berlinezilor şi în 
fâlfâirea drapelelor cu zvastică? Patru sau cinci...! 
Ctitorise palatul ca pe un simbol al noului imperiu al 
Germaniei, al unei alte ordini în Europa şi în lume. Între 
zidurile noii cancelarii se dezvoltase şi se consolidase 
Axa Roma-Berlin-Tokio! Prin noua cancelarie trecuseră, 
pentru a consfinţi de-a pururi Pactul anticomintern, 
Mussolini, Horthy, Antonescu. Ce îndepărtate i se 
păreau acum acele zile grandioase! 

„Mercedes”-ul opri şi Kempka, devotatul său 
şofer, sări să-i deschidă portiera. Niciunul, nici celălalt 
nu aveau cum să ştie că, de fapt, nu treceau pragul 
unui palat, ci al unui cavou... 

Cititorul, ajuns cu lectura la această pagină, se 
va întreba, probabil nu fără mirare: când, unde, prin ce 
mijloace a aflat autorul rândurilor de faţă gândurile sau 
simţămintele celui ce a fost Adolf Hitler? lată o 
întrebare la care scriitorul s-ar pomeni, în mod cert, în 
imposibilitatea de a răspunde. Cu toate acestea, ţine 
să-şi asigure cititorii că la 16 ianuarie 1945 Hitler a 
revenit în cancelaria Reich-ului, de unde, două luni mai 
târziu, printr-un culoar subteran al clădirii, se va 
refugia în buncărul ce i se construise în ultimele luni, 
ca un imens cavou subteran. De aici, sub un planşeu 
gros de şase metri, va conduce până în ultima clipă 


lupta pentru salvarea celui de-al treilea Reich... lar 
Kempka, aşa cum se va vedea, i-a fost devotat până în 
ziua de 30 aprilie 1945, ora 15:30. Chiar şi după, 
scriind cartea „Eu l-am ars pe fuhrer”. 


DACA AM ASEMUI VIAŢA lui Adolf Hitler cu cea a 
unui sportiv de performanţă, am fi uimiţi de 
„recordurile naţionale şi mondiale” înscrise de fuhrer-ul 
Germaniei naziste în palmaresul său într-un timp istoric 
relativ scurt — 12 ani —, între 1933, anul venirii sale la 
putere, şi 1945, anul obştescului său sfârşit în buncărul 
subteran din grădina cancelariei. Să le trecem în 
revistă: 

E A organizat cu sânge rece incendierea clădirii 
Reichstag-ului, pentru a da de ştire întregii lumi că a 
instaurat dictatura fascistă şi că nu-i este teamă să se 
joace... cu focul. 

MA înăbuşit cu fumul iscat de incendierea 
Reichstag-ului activitatea tuturor partidelor politice din 
Germania, lăsând cale liberă partidului său. 

MI A denunţat tratate... a semnat tratate... a 
denunţat tratate... 

MI A scos Germania din Liga Naţiunilor şi din 
Conferinţa internaţională pentru dezarmare. 

N A reintrodus serviciul militar obligatoriu şi a 
trecut la înarmarea Germaniei într-un ritm necunoscut 
încă în Europa. 

MA proclamat Berlin-ul, unde se elaborau 
planurile viitorului război, „capitala păcii” şi a găzduit 
în anul 1936 Jocurile Olimpice. 

Mm A iniţiat, împreună cu Japonia, un Pact 
anticomintern, la care va adera şi Italia, ca apoi să 
semneze un Pact de neagresiune cu Uniunea Sovietică 
— stat pe al cărui teritoriu se afla sediul central al 


Cominternului —, fără însă a-l denunța pe cel 
anticomintern. 

E A făurit Axa Roma-Berlin-Tokio. 

N A încălcat Convenţia de la Locarno, 
introducându-şi trupele în zonele renane, sub privirile 
dezorientate ale oamenilor politici din Occident. 

Mi A semnat cu Anglia o convenţie navală prin 
care se permitea Reich-ului să-şi creeze o puternică 
flotă de război, inclusiv de submarine, interzisă 
Germaniei prin Tratatul de la Versailles. Flotă cu care 
„recordmanul”, câţiva ani mai târziu, va ataca şi 
scufunda navele britanice. 

MA patronat din umbră asasinarea lui 
Engelbert Dolfuss, cancelarul Austriei, a lui Alexandru, 
regele Iugoslaviei, a ministrului de externe al Franţei 
Louis Barthou, a prim-ministrului României Armand 
Călinescu. 

MA patronat şi subvenţionat organizarea în 
unele ţări a „coloanei a cincea”, cel mai flagrant şi mai 
brutal amestec în treburile interne ale altor ţări. 

MN A proclamat superioritatea rasei germane, 
dar a căutat să încheie acorduri secrete cu 
reprezentanţi de culoare ai unor ţări din Orientul 
Apropiat şi din Africa. 

MI A ocupat Austria fără să tragă un foc de 
armă, incluzând-o în Marea Germanie a celui de-al 
treilea Reich. 

MA obţinut în acelaşi mod, însă cu sprijinul 
şefilor de guverne din Anglia, Franţa şi Italia, regiunea 
sudetă, care aparținea teritoriului naţional al 
Cehoslovaciei. 

MI A semnat cu premierul britanic Chamberlain 
o convenţie prin care Germania şi Anglia se angajau să 
nu rezolve prin forţă nicio problemă litigioasă, ceea ce 


nu l-a oprit să invadeze imediat cu trupele sale 
Cehoslovacia, dezmembrând-o ca stat, ridiculizând 
astfel „convenţia păcii” semnată cu Chamberlain. 

N A încheiat cu Polonia, în 1934, un Pact de 
neagresiune, pe care în toamna lui 1939 îl va încălca, 
aprinzând astfel flăcările conflagrației. 

MI A elaborat tactica şi strategia B/itzkrieg-ului, 
conform cărora a declanşat moderna sa maşină de 
război construită doar în câţiva ani, supunându-şi 
printr-un victorios război-fulger aproape toate statele 
Europei. 

MI A atacat prin surprindere Uniunea Sovietică, 
încălcând, în numele făuririi Marii Germanii, Pactul de 
neagresiune. Va sfida  de-acuma încolo toate 
convențiile internaționale privind tratamentul 
prizonierilor de război, al populației civile. 

MI A ordonat şi patronat, în numele imperiului 
nazist, crime de război, lagăre de exterminare în masă. 

MI A scăpat cu viaţă din câteva atentate, spre 
continua nenorocire a poporului german şi a 
Germaniei, al căror fuhrer a fost până la prăbuşirea 
totală a ţării. 

„Performanţele” războinice ale lui Hitler au 
însemnat în Europa — şi este necesar să amintim acest 
lucru — atragerea în conflictele militare a 110 000 000 
de oameni. Numai pe continentul nostru numărul 
morţilor — militari şi civili — s-a ridicat la circa 50 000 
000. 

să ne închipuim un cimitir unic în felul său, cu 
50 000 000 de morminte, cu cruci sau fără, cu eroi 
cunoscuţi sau necunoscuţi, străjuit de un uriaş obelisc 
ce s-ar înălța de pe locul unde Hitler construise 
cancelaria Reich-ului! Doamne, ce imensă suprafaţă 
din Europa ar cuprinde un asemenea cimitir! 


CRONOLOGIE 


31 ianuarie 1945. La aripa dreaptă a Frontului 
2 ucrainean armatele 40 sovietică şi 4 română ating 
aliniamentul vest Brezno-Krivah-Nemce-râul Hron. 


10 februarie 1945. Armatele 40 sovietică şi 4 
română acţionează pe valea Hron-ului pe axul Brezno- 
Banskâ Bystrica; armatele 53 sovietică şi 1 română 
străbat masivul Javorina (Cehoslovacia). 


MĂRTURIE 


Munţii Javorina — ne va lăsa în scris generalul- 
maior (r) Damian Raşcu, fostul şef de Stat-Major al 
Armatei 1 română — prezentau o importanță deosebită 
în sistemul de apărare al inamicului din sud-estul 
Cehoslovaciei; împreună cu ramificaţiile sale sudice el 
constituia o barieră naturală fată de înaintarea de la 
est la vest. Acest masiv muntos se prezintă ca un 
trapez având baza mică pe cursul superior al râului 
Ipeľ; baza mare pe tăietura delimitată de calea ferată 
Zvolen, Kruzina, Satry, latura de nord pe râul Slatina, 
iar la sud pe cursul mijlociu al râului Ipeľ. Inălțimile 
cresc brusc de la sud la nord, ajungând pe distanţa de 
3-4 km să urce de la 600 la 1 100 metri, majoritatea 
împădurite în proporție de 70%. Terenul este deci 
favorabil apărării, oferind sub acest aspect un avantaj 
net inamicului, care-şi amenajase poziţiile încă din 
cursul lunilor  septembrie-octombrie. Comunicatiile, 
orientate în general de la sud-est spre nord-vest, 
converg către Pliesovce, având o singură comunicaţie 
de la est la vest: Sula, Turie Pole, Oremov Laz, 


Pliesovce, care ocoleşte pe la sud nodul orografic 
1044, punct dominant, cu bune observatoare şi 
acoperişuri naturale, care a constituit pivotul 
rezistenței în sistemul de apărare al inamicului, 
asigurându-i stăpânirea asupra întregii regiuni de la 
poalele sudice ale Munţilor Tatra [...] 

Prin păstrarea acestui masiv, inamicul avea 
posibilitatea interzicerii unei pătrunderi a trupelor 
române şi sovietice de la est la vest, spre cursul 
mijlociu al râului Hron, respectiv spre Zvolen. Tot de 
aici se putea dezlănțui o contralovitură spre sud, în 
flancul şi spatele forțelor române şi sovietice ce 
acționau la Budapesta şi pe Hron-ul inferior [...] 


La această descriere, generalul-locotenent (r) 
Leonard  Mociulschi, fost comandant al Diviziei 3 
munte, va adăuga: 


După cum se vede, ne aşteptau lupte grele şi 
foarte grele. Din punct de vedere operativ, Munţii 
Javorina aveau o importanță deosebită, pentru că prin 
pătrunderea forțelor sovietice române spre Zvolen ar fi 
fost lovite în flanc şi în spate forțele inamice din fata 
Armatei 4 române şi Armatei 40 sovietice. 


MĂRTURIE 


La 1 februarie se primeşte prin comandamentul 
Armatei 4 române un ordin în care se precizează: 
„Divizia 21 infanterie română va fi dirijată în marş 
forțat pe itinerarul Tisovec-Rimavbăâna-Lucenec şi către 
ora 21 din 2 februarie 1945, va fi concentrată în zona 
Tomasovici-Galic Vidina”, — povesteşte colonelul (r) 
Mândru Costachi, fost şef al biroului 3 operaţii, Divizia 


21 infanterie. Distanţa până acolo, măsurată în „zborul 
păsării”, era de circa 110 km, care trebuiau să fie 
parcurşi în plină iarnă, pe povârniş de munte, în mai 
puțin de 48 de ore. Unde erau timpurile când 
chibzuiam pe hartă ca etapele de marş zilnice să nu 
depăşească 24 km? 

[...] Aşa începe pentru noi ceea ce am putea 
numi „epopeea celor 35 de zile şi nopți de lupte 
apocaliptice, pentru eliberarea Zvolen-ului”. 

Înainte de a „porni? la luptă, sunt, cred, 
necesare câteva preciziuni... 

Satul Podkriváň, de unde vom începe lupta, se 
află la capătul de răsărit al depresiunii în care 
şerpuieşte domol şi sinuos pârâul Slatina, care, 
curgând spre vest, se varsă în Hron, la marginea de 
sud a localității Zvolen. Dispunând de o şosea pietruită 
şi o cale ferată normală, valea Slatinei este cea mai 
convenabilă cale de pătrundere, prin lungul „capului de 
poa” amintit, către depresiunea Hron-ului mijlociu. 
Strânsă între doi versanţi în genere împăduriţți şi 
împânziți cu o puzderie de case izolate, dominată de 
ambele părti de înălțimi între 500 şi 700 metri, lipsită 
de comunicații sau posibilităţi laterale de manevră, 
valea Slatina, lungă de aproximativ 25 km, obligă la un 
atac „permanent” de-a lungul ei. 

[...] Inamicul construise cazemate ŞI 
transformase puzderia de case despre care am amintit 
în tot atâtea puncte de sprijin întărite. 

In desperarea lor, pentru a ne bara drumul spre 
Zvolen,  hitleriştii au folosit şi unele mijloace 
condamnate de cea mai elementară etică umană. 
Neevacuând populația din localităţile în care luptau, ei 
puneau copiii să circule printre case, obligând astfel pe 
atacatorii noştri ca din considerațiuni umanitare să-şi 


modifice deseori manevra şi planul de foc. Tot aici ei 
au folosit ca luptători oameni din aşa-zisele „Ohren 
batalionen” (batalioane de surzi), care, neauzind 
Zgomotul luptei, nu se impresionau de tirul atacurilor şi 
luptau în neştire până ce puteau fi scoşi cu baioneta 
din adăposturi. 

Divizia noastră şi-a făcut datoria şi de această 
dată. 


CRONOLOGIE 


15 februarie 1945. Armatele 40, 53, 7 de 
gardă, 6 tancuri de gardă, Gruparea hipomecanizată, 
în cooperare cu armatele 1 şi 4 române luptă pe 
aliniamentul  Brezno-Zvolen-râul  Hron-Dunăre cu 
Armata 8 germană din Grupul de armate „Sud”. Trupe 
sovietice şi române eliberează oraşele Zvolen şi 
Banská Stiavnica. 

EXTRASE DIN manuscrisul generalului de corp 
de armată (r) Costin lonaşcu: 

Prin bătălia pentru Zvolen întelegem ansamblul 
operatiilor ce au durat aproape două luni, având ca 
scop înfrângerea rezistențelor inamice din regiunea 
muntoasă a Slovaciei în zona Sud-Est de cursul mijlociu 
al râului Hron. Bătălia a comportat: 

N operațiile Armatei 4 române pe valea 
superioară a Hron-ului, în Muntii Tatra Mică şi în Muntii 
Metalici ai Slovaciei, 

N operatiile Armatei 1 române în masivul 
Javorina; 

E operațiile Marilor Unităţi române (2. M.U.) [...] 
pe valea râului Slatina. 

[...] La 31./, oraşul Brezno a fost cucerit printr- 


un atac frontal al Corpului 2 armată. Forțele române au 
întâlnit însă în calea lor o rezistență inamică puternică, 
organizată pe înălțimile de la Nord-Vest şi Sud-Vest de 
Brezno, a căror altitudine era cuprinsă intre 800 şi 
1300 în, formând umerii puternici ai defileului Hron- 
ului. Corpul 2 armată, după cucerirea oraşului Brezno, 
a inceput imediat acțiunea pentru întoarcerea 
defileului Hron [...] Aceste acţiuni au adus, până la 10. 
Il., numai mici progresiuni şi au dat naştere la lupte de 
uzură de lungă durată şi cu rezultate uneori 
neschimbătoare [...] În plină iarnă, pe geruri mari, 
zăpadă şi ninsori însoțite de viscole, trupele noastre au 
trebuit să atace continuu, zi şi noapte, la altitudini care 
au variat între 900 şi 1400 m. 


CRONOLOGIE 


17 februarie 1945. Comandamentul suprem 
sovietic ordonă fronturilor 2 şi 3 ucrainene să execute 
operaţiile „Bratislava-Brno” şi „Viena”. Termen: 15 
martie. 

e 

O ISTORIE ADEVĂRATĂ a acţiunilor din umbră a 
serviciilor secrete aparţinând celor trei mari puteri ale 
Coaliţiei antifasciste pe ultima sută de metri a 
războiului nu s-a scris încă şi nici nu se va scrie atât de 
curând. 

Aşa cum am mai arătat, marele-amiral Karl 
Dönitz, cel care va deveni succesorul lui Hitler la 
conducerea Reich-ului, dezvăluie în memoriile sale un 
fapt de-a dreptul senzaţional: încă din luna ianuarie 
1945, generalii Wehrmacht-ului se aflau în posesia 
documentului £Ec/ipse, provenit din sursă britanică, 
intitulat „Planificarea şi măsurile ce se cer întreprinse 


după ocuparea Germaniei”, şi care avea anexată harta 
Germaniei împărţită în zone de ocupaţie. 

Donitz nu povesteşte cum au izbutit agenţii 
germani să intre în posesia unui asemenea document 
cu o lună înainte de Conferinţa de la Ialta, care avea 
să-l aprobe cu unele amendamente. Nici n-ar avea ce 
povesti. Dar cercetătorului de istorie nu poate să nu-i 
fie limpede că, datorită „neglijenţei” unei secţii de 
spionaj din zona Frontului din vest, unii conducători ai 
Reich-ului, precum şi unii generali ai Wehrmacht-ului 
şi-au putut forma cu cinci luni mai devreme de 
capitulare imaginea Germaniei înfrânte şi împărţite, în 
esenţă, în două mari zone de ocupaţie. Totodată, şi-au 
mai putut forma o idee în legătură cu modul cum 
învingătorii îşi propuseseră să administreze zonele, 
pentru a asigura într-un viitor apropiat renaşterea unei 
Germanii noi, democratice, paşnice. 

Acest document, interpretat şi comentat — 
după opinia noastră — insuficient, a exercitat în 
cercurile conducătoare ale Reich-ului şi ale 
Wehrmacht-ului o înrâurire greu de măsurat, generând, 
în ultima instanţă, o tactică militară şi politică cu multe 
particularităţi, vag determinate de specialişti. 

„Poftiţi!  Studiaţi!” trebuie să-i fi îndemnat 
documentul pe toţi cei ce l-au ţinut în mână. „Aveţi 
înaintea ochilor tabloul ţării voastre aşa cum va arăta 
imediat după război... Vă acordăm de pe acum 
posibilitatea să optaţi. Reflectaţi! Hotărâţi! Acţionaţi în 
spiritul hotărârilor voastre!” 

Să-i dăm Cezarului ce-i al Cezarului şi să 
recunoaştem că  „aşii”  înfruntărilor din umbră, 
concepând şi manipulând operaţia de „rătăcire” şi de 
„dirijare” a unei copii a ordinului Ec/ipse, au dat 
dovadă de o perfectă cunoaştere a războiului 


psihologic. Judecând după însemnările lui Dönitz, 
primele reacţii germane au fost pur psihologice: de 
mânie, de indignare. Cum de-au putut puterile 
occidentale, se întrebau generalii germani, să subscrie 
la un asemenea plan diabolic de împărţire a Germaniei 
în zone militare de ocupaţie? „Altă cale de ales n-am 
avut, părea a le glăsui criptic documentul. Când aţi 
pornit şi extins războiul era de datoria voastră şi nu a 
noastră să luaţi în consideraţie şi un asemenea 
deznodământ. Nu vă creaţi iluzii în legătură cu o 
capitulare separată în faţa anglo-americanilor, ea este 
categoric exclusă, în schimb, o separare a voastră de 
zona de ocupaţie ce intră în incidenţa aliatului din Est, 
da, asta se poate. Studiaţi cu atenţie instrucţiunile şi 
harta-anexă şi o să vedeţi că nu vă răpim şansa de a 
vă pleca vremelnic capetele în faţa noastră”. 

Această şansă, într-adevăr, exista. De aceea, nu 
mult după apariţia documentului britanic „ultrasecret” 
în tabăra germană, generalii Wehrmacht-ului, depăşind 
primele reacţii ostile faţă de Occident, au început să se 
gândească din ce în ce mai serios la zonele de 
ocupaţie anglo-americane ca la o ţară a făgăduinţei, 
unde se vor putea pune la adăpost toţi cei care îl 
sprijiniseră pe Hitler şi militaseră pentru înfăptuirea 
Marii Germanii, a planurilor sale  hegemonice, 
subscriind sau chiar sprijinind crimele şi jaful din ţările 
cotropite, şi, în consecinţă, au adoptat două atitudini 
definitorii: 

a) Rezistență îndârjită pe frontul din răsărit, 
pentru a frâna, pe de o parte, înaintarea armatelor 
sovietice, iar, pe de alta, pentru a asigura toate 
condiţiile evacuării în Apus a supravieţuitorilor de pe 
front, a locuitorilor şi a unor bunuri materiale. 

b) Rezistență pe frontul apusean până la ora Ha 


capitulării, deoarece o slăbire a apărării ar favoriza o 
înaintare rapidă a  anglo-americanilor, permiţând 
trupelor acestora să atingă mai devreme „frontierele” 
zonelor de împărţire a Germaniei, ceea ce, conform 
înțelegerilor de la Ialta, ar fi dus automat la „închiderea 
porţilor” şi la întoarcerea din drum a celor ce încercau 
să ajungă pe malul apusean al Elbei. 

In cartea sa, marele-amiral Donitz expune 
foarte limpede această tactică, precum şi iniţiativele 
sale de a o aplica fără şovăire şi cu maximum de 
eficienţă. Calea urmată de marele-amiral care, în 
numele lui Hitler şi al celui de-al treilea Reich, a purtat 
războaie pe mări şi oceane, este, cu mici excepţii, cea 
urmată de mai toţi generalii activi ai Wehrmacht-ului. 
Se poate deci afirma fără teama de a greşi că politica 
Germaniei în ultimele luni de război a stat sub semnul 
înrâuririi exercitate de Eclipse, ajuns pe masa O.K.W.- 
ului datorită „slăbirii vigilenţei” spionajului armatei 
britanice. 

Intrebarea care se ridică în continuare este 
următoarea: Cunoştea oare Hitler acest document, 
văzuse el harta Germaniei înfrânte şi împărţite în zone 
de ocupaţie? Noi credem că devotaţii săi generali nu i- 
au ascuns documentul şi, ceva mai încolo, ne vom 
strădui să şi probăm această afirmaţie. 

e 

LA TREI SAU PATRU ANI de la terminarea 
războiului, în Germania apuseană au început să apară 
nenumărate cărţi consacrate dramei celui de-al treilea 
Reich nazist şi a poporului german. Generali, ofiţeri, 
şefi de servicii de spionaj, personalităţi care au trăit în 
intimitatea fuhrer-ului şi au colaborat cu el au început 
subit să-şi scrie şi să-şi publice memoriile. De pildă, 
comandanţi de oşti precum Guderian sau Donitz, foşti 


miniştri, dar şi slujbaşi ai cancelariei Reich-ului, ca 
şoferul Kempka sau stenografa Gertrud Junge. Cărţile 
— bune, rele, interesante sau stupide — au avut la 
vremea lor succes de public, fiind automat traduse în 
mai multe limbi. Fenomenul nu-l socotim anormal. 
Cititorii germani, dar nu numai ei, erau dornici şi mai 
sunt încă şi astăzi să cunoască adevărul istoric. Walter 
Schellenberg nu era un oarecare în ierarhia Reich-ului, 
ci mâna dreaptă a lui Himmler în problemele 
spionajului nazist, iar din 1944, după destituirea 
amiralului Canaris, a preluat şi şefia Abwehr-ului — 
atât cât mai rămăsese din acest faimos aparat de 
spionaj al Wehrmacht-ului. Aşa că Schellenberg, 
publicându-şi memoriile (cenzurate de „Intelligence 
Service”), a înregistrat un scontat succes de librărie. 
Cine să-i confirme sau să-i infirme mărturisirile? 
Himmler? Nu mai avea cum... Se otrăvise, iar de pe 
urma lui se pare că n-a rămas niciun caiet cu 
însemnări, ci doar documente de arhivă. Un bestseller 
a făcut şi cartea aviatoarei Hanna Reitsch, care a avut 
prilejul să stea un număr de zile şi de nopţi în buncărul 
de sub grădina cancelariei Reich-ului, despărţindu-se 
de Hitler în ajunul sinuciderii. Cine să confirme sau să 
infirme adevărul memorialisticii sale când toţi cei care 
ar fi putut s-o facă s-au sinucis? Inclusiv generalul 
Ritter von Greim, ultimul comandant al Luftwaffei, cu 
care aviatoarea efectuase zborul în zorii zilei de 29 
aprilie 1945. 

Multe, chiar foarte multe cărţi, unele din ele 
semnate de generali de vază ai Wehrmacht-ului, au 
urmărit să impună lumii postbelice imaginea unui 
Hitler psihopat, prăbuşit — în ultimul an de război — 
psihic şi intelectual, bântuit de crize de furie vecine cu 
nebunia şi, natural, deloc receptiv la sfaturile 


„sănătoase” ale generalilor prusaci. Ni se sugerează 
astfel cauza „adevărată” a tragediei Germaniei. 

Cum să n-o crezi pe aviatoarea Hanna Reitsch, 
când scrie că l-a văzut pe Hitler în buncăr „[...] 
bălăbănind o hartă de voiaj care se ferfeniţise aproape 
în întregime din pricina mâinilor sale care-i năduşeau 
groaznic, exprimându-și oricui se întâmpla să-l asculte 
planurile pentru campania lui Wenck"? Sau când 
povesteşte: „[...] îşi ieşise (Hitler) din minţi ca un 
nebun. Chipul i se congestionase şi devenise de 
nerecunoscut. Apoi se prăbuşise intr-o stare de 
prostrație totală"? 

Sau cum să nu-l crezi pe Guderian, în luna 
martie 1945 încă şef al Marelui Stat-Major al trupelor 
de uscat, când scrie negru pe alb cum i-a reproşat 
fuhrer-ului greşelile strategice săvârşite în ultima etapă 
a războiului, dând clar de înţeles cititorului că dacă ar fi 
fost ascultat şi fuhrer-ul ar fi concentrat mai multe 
divizii în răsărit, soarta războiului şi a Reich-ului, şi 
chiar a lui Hitler ar fi fost alta? 

Pentru ceea ce urmărim a demonstra ni se pare 
plină de semnificaţii replica lui Hitler, în martie 1945, la 
reproşurile generalului Guderian: „Bag de seamă că nu 
mi-aţi înţeles gândirea militară!” 

„Răzvrătitul” general, înfăptuitor al planurilor 
războinice ale fuhrer-ului mai întâi în Apus, apoi în 
Răsărit, după care iarăşi în Apus şi aşa mai departe, n- 
a fost destituit şi nici arestat precum alţi camarazi de- 
ai săi, ci pus doar în retragere. Se bucura astfel de 
mărinimia fuhrer-ului. 

În linii mari, memorialistica foştilor generali ai 
Wehrmacht-ului, cu mici excepţii, a cultivat una şi 
aceeaşi idee: altul ar fi fost sfârşitul războiului dacă 
şeful suprem al armatei germane ar fi ţinut seama de 


sfaturile generalilor şi nu le-ar fi impus executarea 
unor planuri militare ilogice. Până şi generalul 
Eisenhower, în cartea „Cruciadă în Europa”, se arată 
convins de un asemenea punct de vedere: 

Îi datoram mult lui Hitler. Nu încăpea îndoială că 
dacă ar fi avut mână liberă în domeniul operațiilor 
militare, Statul-Major General german ar fi prevenit 
inevitabilul dezastru de pe malul de vest (al Rinului — 
H.Z.) şi şi-ar fi retras forțele cel mai târziu, probabil, la 
începutul lunii ianuarie. 

Este adevărat că Guderian nu a împărtăşit 
planul Herbstuebe! al lui Hitler de a ataca în Ardeni, 
propunând, în schimb, ca forţele germane să 
transforme malul estic al Rinului în sector fortificat, 
eliberându-se astfel un mare număr de divizii ce ar fi 
putut fi transferate pe frontul de răsărit. Fuhrer-ul s-a 
încăpățânat însă să opună o rezistenţă tenace pe malul 
de vest al Rinului, neglijând (oare?) întărirea malului de 
est al fluviului, drept care, la 26 martie 1945, cu peste 
o lună înainte de capitulare... Dar mai bine să aflăm 
aprecierile generalului Eisenhower: 

Traversasem acum Rinul în toate coridoarele 
principale alese de noi pentru invadarea Germaniei. 
Uşurința cu care obținusem aceste succese şi 
pierderile mici cu care le plătisem contrastau puternic 
cu ceea ce s-ar fi întâmplat, desigur, dacă inamicul s-ar 
fi retras în cursul iernii de pe malul de vest şi ar fi opus 
o rezistență de-a lungul fluviului. 

Se poate oare conchide din situaţia de pe Rin că 
gândirea fuhrer-ului era în suferinţă? După opinia 
noastră, superioritatea postbelică a  strategului 
Guderian constă în faptul că fuhrer-ul n-a supravieţuit 
şi nu-şi poate apăra vederile politice care-i dublau 
planurile operaţionale, că de pe urma lui nu ne-a 


rămas niciun jurnal intim... Ar fi fost, fără îndoială, 
interesant şi instructiv dacă am fi putut afla dintr-o filă 
de jurnal ce a urmărit, de fapt, Hitler în Ardeni, în 
Alsacia, prin organizarea apărării pe malul vestic al 
Rinului şi nu pe cel estic, cum aprecia contribuţia 
generalilor la reuşita ideilor sale militaro-politice. Da, 
istoriografilor le lipseşte exact o filă de jurnal sau 
pagina unei stenograme autentice, pentru a explica de 
ce Hitler a lăsat malul estic al Rinului nefortificat. 

Ce ecou ar fi avut după război cărţile de 
memorialistică ale generalilor germani dacă, prin 
absurd, fostul comandant suprem ar fi rămas în viaţă şi 
s-ar fi înscris la replică? Dar să acceptăm ipoteza că 
Hitler ar fi aprobat propunerile lui Guderian şi şi-ar fi 
retras trupele încă din ianuarie, fără lupte, pe malul 
estic fortificat al Rinului. Ar fi opus aceste trupe, la 26 
martie 1945, o rezistenţă serioasă trupelor anglo- 
americane? Realitatea militară a acelor zile este plină 
de dovezi că pe frontul de apus rezistenţa inamicului 
hitlerist slăbise, în timp ce pe cel de răsărit crescuse... 
Nu cumva Hitler, căzut şi el sub influenţa documentului 
Eclipse, ar fi urmărit în mod deliberat să lase malul de 
est al Rinului nefortificat, pentru a oferi generalilor săi, 
în ceasul al 12-lea, o şansă? Oare Guderian, fortificând 
malul estic al Rinului, ce-ar fi ordonat, la 26 martie, 
apărătorilor? 

Dorim a ne exprima părerea că fuhrer-ul, 
criminalul de război nr. 1, a fost până în ultima clipă a 
vieţii în  deplinătatea facultăților sale mintale, 
încercând, atât cât l-au ţinut puterile, să-şi apere 
ctitoria — cel de-al treilea Reich. În acest sens, 
invocăm argumentele: 

MI A controlat în permanenţă producţia de 
război şi a armelor secrete; 


m N-a pierdut niciun moment din vedere sursele 
şi rezervele de petrol şi a dispus apărarea lor cu orice 
sacrificii; 

N A introdus în luptă, în momentele cele mai 
potrivite, arme secrete; 

MI A ştiut să descopere erorile inamicului din 
vest şi, în ciuda superiorității aeriene a acestuia, a 
găsit soluţiile tactice şi resursele militare pentru a-i 
produce pierderi grele, pentru a-i opri sau încetini 
înaintarea, pentru a întârzia definitivarea planurilor 
ofensivei de iarnă; 

MA ordonat tot timpul armatelor sale să 
organizeze în calea inamicului din răsărit sisteme de 
apărare puternic fortificate; 

MI A decretat, încă din vara anului 1944, 
mobilizarea totală a poporului german, de la mic la 
mare, a indicat organizarea „Volkssturm”-ului; 

m N-a şovăit să înece într-o baie de sânge 
insurecția din Varşovia şi din Slovacia; 

MI A stat în permanenţă la cârma armatei şi a 
preferat să moară în buncărul din Berlin decât să fugă 
în nord, în sud sau aiurea; 

WE intuiţia sa de strateg militar fără studii a dat 
de furcă inamicului: a descifrat pe hartă punctul 
vulnerabil — Ardeni — şi n-a pregetat în a pregăti o 
contralovitură cu elemente inedite de inducere în 
eroare a inamicului; 

Mm Stând zi şi noapte cu ochii pe hărţile 
operaţionale ale Înaltului comandament şi urmărind 
cum progresează ofensiva armatelor sovietice din 
răsărit pe direcţia centrală Berlin, a intuit încă la 
sfârşitul lunii ianuarie că generalii sovietici sunt pe cale 
de a comite o eroare, lăsându-şi flancurile din 
Pomerania descoperite. 


În legătură cu această problemă dificilă, ivită 
dincolo de Vistula, pe direcţia fluviului Oder, iată ce ne 
mărturiseşte generalul de armată S.M. Ştemenko în 
cartea „La Marele Stat-Major”. 

Flancul întins nu permitea Frontului (1 bielorus 
— H.Z.) să constituie pe direcția principală o grupare 
de izbire suficient de puternică, iar rezistența 
crescândă a inamicului ascundea pericolul unei 
pătrunderi a acestuia în spatele nostru. Acest pericol 
devenise foarte real, fiindcă intre fronturile 1 şi 2 
bielorus exista un interval uriaş care nu era asigurat 
aproape deloc. 

Hitler şi-a frecat mâinile de bucurie, 
descoperind vulnerabilitatea flancurilor sovietice. In 
nefericirea sa reală, pe care o trăia intens, socotise că, 
în sfârşit, îi venise din nou apă la moară şi a trecut, în 
mare taină, la pregătirea unei lovituri care urmărea să 
dea peste cap tot frontul sovietic. 

În situaţia creată — povesteşte mai departe S. 
M. Ştemenko —, germanii ne puteau smulge initiativa 
şi zădărnici operatia proiectată, (cucerirea Berlinului — 
H.Z.) [...] inamicul reuşise, prin măsuri extraordinare, 
să schimbe, într-un termen scurt, raportul de forțe în 
favoarea lui pe direcția Berlin, în special la flancul său 
din Pomerania Orientală, şi să pună trupele noastre 
într-o situație extrem de nefavorabilă. 

[...] Marele Stat-Major primise, concomitent cu 
datele despre marile regrupări ale trupelor inamicului, 
informații că Înaltul comandament fascist german 
intenționa să profite de situația nefavorabilă pentru 
apărare a armatelor Frontului 1 bielorus, mult 
avansate, pentru a le izola prin lovituri de întâlnire [...] 
Dimensiunile pericolului care apăruse la aripa dreaptă 
a Frontului 1 bielorus erau analizate sub toate 


aspectele la Moscova. 

Aşadar, după ce în luna decembrie 1944 Hitler a 
dat de furcă Marelui Stat-Major al lui Eisenhower, 
izbutind, printre altele, să întârzie definitivarea planului 
ofensivei de iarnă, iată-l în februarie 1945 creând 
probleme şi comandamentelor sovietice, planurilor lor 
operaţionale pe direcţia Berlin. Dar spre deosebire de 
Marele Stat-Major al armatei sovietice care deţinea 
informaţii cu privire la intenţiile inamicului, Inaltul 
comandament german era cu totul lipsit de date 
privind forţa eşaloanelor fronturilor 1 şi 2 bielorus şi ale 
Frontului 1 ucrainean. De aici, o subapreciere a 
adversarului. Realitatea câmpului de luptă îl interesa 
pe comandantul suprem al armatei germane până la 
un punct. Dincolo de acest punct el refuza 
cunoaşterea, bănuind instinctiv primejdia, existenţa 
unor factori descurajanţi, care ar fi putut să-i curme 
avântul primordial şi să-i încurce planurile. Lipsa 
informaţiilor nu-l irita, dimpotrivă, îi întărea încrederea 
în sine. Ne lovim aici de limitele gândirii sale militare, 
hărţuită de presiunea necontenită şi variată a 
armatelor Naţiunilor Unite, exercitată pe mai toate 
fronturile. Lansează un cuvânt de ordine: „Rezistaţi!”, 
organizează contraofensive, dar, după eşuarea lor, nu 
disperă, ci se mulţumeşte să aştepte cu ochii pe hărţi 
conjuncturi potrivite iniţierii unei noi contralovituri. 

Într-o zi de februarie, Hitler va descoperi pe 
frontul sovietic din Ungaria un punct vulnerabil, identic 
cu cel din Pomerania, şi în mintea sa căutătoare de 
soluţii salvatoare se va naşte ideea sincronizării a două 
mari contraofensive: una dinspre nord, cealaltă dinspre 
sud. Pe hărţile sale, operaţiile iau forma ademenitoare 
a două braţe aparţinând unui singur cleşte uriaş, care, 
unindu-se la Lodz, în Polonia, zdrobeau pentru 


totdeauna vitalitatea armatelor sovietice. 

Precum se ştie, ambele contraofensive au avut 
loc, dar nu simultan, cum îşi propusese Hitler iniţial. 
Mai întâi a declanşat la 17 februarie 1945 ofensiva din 
Pomerania, care l-a prins pe mareşalul Jukov pe picior 
greşit: îşi regrupa forţele pentru a-i administra 
inamicului, la 19 februarie 1945, o nouă lovitură. 

Încă la 17 februarie — consemnează S.M. 
Ştemenko în memoriile sale —, inamicul a declanşat o 
contralovitură puternică din raionul  Schtargard 
împotriva trupelor Frontului 1 bielorus şi le-a împins 
spre sud cu 8-12 km [...] Inamicul avea posibilitatea 
reală de a folosi această armată (Armata 2 germană — 
H.Z.) în vederea dezvoltării unei lovituri în flancul şi în 
spatele armatelor noastre care înaintau pe direcţia 
Berlin. Acest pericol era agravat de faptul că tocmai 
atunci Frontul 1 bielorus îşi regrupa forțele. 

Ce s-a întâmplat însă cu contraofensiva 
germană din Ungaria? Pregătită în mare secret, ca şi 
cea din Ardeni, a fost pornită la 5 martie 1945 cu o 
întârziere de trei săptămâni faţă de cea din Pomerania. 
Puținele documente existente nu ne explică prea logic 
şi argumentat cauza acestei întârzieri. Ştim doar că 
încă mai suntem în plină iarnă şi că, pe direcţia 
loviturii, trebuiau concentrate 30 de divizii, din care 8 
de blindate, transfer greu de realizat în condiţiile iernii. 
În legătură cu această nouă acţiune, istoria a reţinut 
cuvintele lui Hitler: 

De data aceasta Îmi pun mari speranțe în 
Armata 6 SS tancuri comandată de Sepp Dietrich. 

Cine a fost acest general, pe numele său Joseph 
Dietrich poreclit şi Sepp? Un măcelar bavarez care a 
devenit unul dintre primii admiratori fanatici ai lui 
Hitler. Acesta l-a numit şef al gărzii sale personale, 


ceea ce i-a permis să joace un rol hotărâtor în 
eliminarea lui Röhm şi a celorlalţi conducători ai S.A.- 
ului la 30 iunie 1934. General Waffen SS în timpul 
campaniei din Rusia, a recucerit Harkov-ul la 15 
februarie 1943, victorie de prestigiu. A luptat în Ardeni, 
în Pomerania. Tanchiştii SS de sub comanda sa îşi 
cuceriseră faima unor luptători excelenți şi cutezători. 

La 2 martie 1945, Goebbels nota în jurnalul său: 
Am vorbit cu Sepp D. (la Berlin — H.Z.) şi mi-a relatat 
despre noua misiune încredințată de führer. El speră să 
fie în măsură să înceapă operațiunile în Ungaria, care 
au fost atât de des dezbătute, în circa 6 zile. El 
gândeşte că operațiunile vor dura 10-12 zile [...] 
Deocamdată, noi am izbutit să ascundem cu succes 
concentrarea Armatei 6 SS de tancuri în Ungaria fără 
ca inamicul să prindă de veste; cel puțin, pentru 
moment, nu s-au raportat contramăsuri ale inamicului. 

Contraofensivei din Ungaria, pornită, aşa cum 
arătam, la 5 martie, în timp ce în Pomerania continuau 
să se dea lupte sângeroase, Hitler îi stabilise ca 
obiectiv încercuirea din trei direcţii a forţelor sovietice 
aflate la vest de Dunăre — între Drava şi Lacul Balaton 
— Şi nimicirea lor. 

Privind în urmă, ne punem întrebarea: aveau 
aceste contraofensive concepute de Hitler vreun temei 
logic, raţional? Aveau la bază vreun concept militar sau 
politic? Au fost ele de folos cu ceva Reich-ului înainte 
de capitulare sau după? 

Goebbels, al cărui jurnal a fost găsit şi publicat 
parţial, ne propune un răspuns senzaţional la 
întrebările enunțate mai sus. La 11 martie 1945, după 
o lungă convorbire de seară cu Hitler, el va nota 
opiniile acestuia: 

Forța ofensivei noastre trebuie centralizată în 


răsărit. Răsăritul este hotărâtor. Sovieticii trebuie să 
verse fluvii de sânge; atunci ar fi posibil de a aduce 
Kremlin-ul la rațiune. Totul depinde de trupele noastre 
ca să rămână pe pozițiile deținute şi să învingă oroarea 
bolşevică. Evoluțiile în Ungaria, considerate de führer 
promițătoare, arată că dacă noi ne concentrăm, într- 
adevăr, pentru o ofensivă, atunci reuşim. 

[...] /n ceea ce priveşte situația inamicilor noştri, 
fuhrer-ul este convins că alianța duşmană se va 
destrăma. Dacă am izbuti să ajungem la un 
aranjament în răsărit, atunci am obține posibilitatea de 
a da Angliei un coup de grâce! şi acest război şi-ar 
atinge adevăratul scop [...] O schimbare a politicii de 
război este foarte dificilă, dacă nu imposibilă în Marea 
Britanie sau în S.U.A. deoarece Roosevelt şi, într-o 
măsură mai mare, Churchill trebuie să țină prea mult 
cont de opinia publică. Cu Kremlin-ul alta-i situația; 
Stalin este în poziția de a schimba politica de război cu 
180° într-o singură noapte. In consecință, scopul 
nostru trebuie să fie de a-i împinge pe sovietici în 
răsărit, provocându-le pierderi extraordinar de mari, 
atât în oameni cât şi in materiale. Atunci Kremlin-ul s- 
ar putea arăta mai maleabil fată de noi. O pace 
separată în răsărit, în mod natural, va modifica 
fundamental cursul războiului. In această pace 
separată, fireşte, noi nu ne vom atinge țelurile din 
1941; totuşi führer-ul speră într-o împărțire a Poloniei, 
reținerea Ungariei şi Slovaciei sub suveranitate 
germană şi libertate de manevră împotriva Vestului. 

Acestui program-speranţă al marelui 
deznădăjduit i se adaugă un comentariu uimitor de 
realist al şefului propagandei hitleriste: 

Singura obiecţție (la cele formulate de führer — 


1 În original. 


H.Z.) este că nu avem mijloace de a le mai realiza. În 
primul rând, condițiile se cer create în răsărit de către 
soldații noştri. 

Desigur, era o nerozie să crezi că în primăvara 
lui 1945 poţi dobândi pe câmpul de luptă ceea ce, în 
august 1939, s-a dobândit în culisele politice. Dar 
precedentul istoric a existat şi el a jucat un rol de 
neignorat în desfăşurarea ulterioară a evenimentelor. 
Contraloviturile puse de Hitler la cale au reprezentat 
mijloace realiste de a-i provoca inamicului pierderi şi 
de a-l împinge înapoi spre răsărit. Chiar dacă n-au avut 
finalitatea mult visată, Hitler a impus inamicului său 
din răsărit lupte deosebit de crâncene. Poate-poate, va 
interveni acea schimbare de 180°. 

Lichidarea grupării din Pomerania Orientală s-a 
terminat la 4 aprilie — scrie S.M. Ştemenko —, iar în 
continuare conchide: Amânarea forțată a operației de 
la Berlin n-am putut-o evita, ne-a garantat însă o 
victorie absolută. 

În Ungaria, în sectorul Drava-Lacul Balaton, 
trupele hitleriste au străpuns liniile de apărare ale 
sovieticilor. Tancurile generalului SS Sepp Dietrich au 
fost la înălţimea misiunii şi poate ar fi fost şi pe mai 
departe, dacă la 15 martie, când îi mai despărţeau de 
Dunăre doar câţiva kilometri, n-ar fi intrat în criză de 
combustibil. Şi astfel, carele blindate, încremenind 
locului, au devenit ţinte fixe pentru vânătorii sovietici 
de tancuri. 

Încercând să producă o cotitură în favoarea sa 
— subliniază S.M. Ştemenko —, inamicul a trecut la 
contraofensivă împotriva Frontului 3 ucrainean. Lângă 
Lacul Balaton a avut loc o bătălie deosebit de îndârjită, 
care a durat zece zile. Această nouă aventură a lui 
Hitler s-a soldat cu încă un eşec. Imediat după sfârşitul 


ei, trupele sovietice au declanşat ofensiva spre Viena. 

lar Goebbels, după ce va constata cu 
dezamăgire că generalul Sepp [...] nu este un strateg, 
ci doar un comandant de trupă, consemnează la 27 
martie 1945 deznodământul ruşinos al acestuia: 

[...] Hitler l-a expediat pe Himmler, cu avionul, 
pentru a se duce să le smulgă (luptătorilor din 
formațiunile SS Leibstandardte — H.Z.) însemnele 
distinctive. Aceasta, desigur, va fi şi cea mai mare 
dezonoare pentru Sepp Dietrich. Generalii Wehrmacht- 
ului îşi freacă mâinile pentru lovitura administrată 
rivalilor lor. Formațiile SS din Ungaria nu numai că au 
eşuat, dar s-au retras şi, în unele cazuri, s-au târât 
înapoi [...] Ceea ce este acum un şi mai mare rău e că 
terenurile noastre petrolifere (din Ungaria şi Austria 
H.Z.) sunt în cel mai mare pericol. Trebuie făcut totul 
pentru a păstra barem această bază a strategiei 
noastre. 

Dorinţa din ultima vreme a lui Hitler, de a nu i 
se mai furniza informaţii (nu mai avea încredere în 
ele), l-a determinat să evalueze eronat potenţialul de 
luptă al duşmanului, rezervele sale. Il mai încurajau în 
acest sens informaţiile „toxice” pe care serviciile de 
spionaj ale inamicului izbuteau să le strecoare 
Wehrmacht-ului. 

EXTRASE DIN MANUSCRISUL generalului de corp 
de armată (r) Costin lonaşcu: 

Bătălia pentru Banská Bystrica şi Kromeriz. 
După pierderea zonei Zvolen, inamicul a mai păstrat 
un cap de pod important peste Hron, la sud-est de 
Banskă Bystrica. Acest cap de pod se sprijinea pe zona 
Pod Brezno şi Valasskd (la vest de Brezno), versantul 
de vest al Munţilor Metalici Slovaci şi Banská Bystrica, 


era apărat de 4 divizii inamice, din care 3 germane şi 
una maghiară. 

În această bătălie, Armata se găsea în 
executarea misiunii primite din bătălia anterioară 
(pentru Zvolen) şi anume: de a flanca acțiunea forțelor 
sovietice pe valea râului Slatina, atacând pe direcţia 
generală nord-vest, pe la nord de Zvolen, către Banskă 
Bystrica, pentru a întoarce rezistențele inamice din 
partea de vest a Munţilor Metalici şi de pe valea 
superioară a Hron-ului. Această bătălie se înscrie în 
ofensiva generală declanşată pe tot frontul la 20. 
/1[.1945. 

[...] La 26.ll, centrul Banská Bystrica a fost 
cucerit de forțele româno-sovietice, iar la 3.IV, Corpul 2 
armată (român — H.Z.) a cucerit Kromeriz-ul. Cucerirea 
oraşelor Banská Bystrica şi Kromeriz înseamnă 
lichidarea totală a rezistențelor inamice din valea 
mijlocie şi superioară a Hron-ului. 


DOCUMENT 
19 martie 1945 


La orele 8, după o pregătire de artilerie şi 
aruncătoare, se porneşte la atac. In prim salt, 
regimentul sfarmă rezistențele inamice [...] Inamicul 
reacționează puternic, disputând terenul pas cu pas. 

Continuându-se înaintarea, se reuşeşte după 
lupte grele să se ocupe, către orele 10, ferma 
Trebulea, unde inamicul era bine organizat şi hotărât 
să reziste. De aici inamicul se retrage în debandadă. 

Când regimentul ajunge la 300 în sud satul 
Kalinovek, este primit de un foc puternic de pe 
înălțimile sud şi vest de sat. După o pregătire de 


aruncătoare de calibru 81,4 mm, se porneşte la asalt 
pentru a se cuceri satul Kalinovek. Se manevrează 
satul pe la vest, de unde inamicul flanca valea pe unde 
trebuiau să se scurgă unitățile. Cu toată rezistența 
îndârjită a inamicului, către orele 18:30 primele 
elemente pătrund în sat. Inamicul continuă să reziste, 
dar, simțind manevrarea satului pe la vest, se retrage 
în debandadă pe înălțimile imediat nord de sat. Către 
orele 19:30 satul este complet curățat de ultimele 
rezistenţe. 


(Din „Jurnalul de operații” al Regimentului 2 
Călăraşi) 


23 martie 1945 


La orele 5:45 începe trecerea Hron-ului cu 
batalionul 2/Regimentul 23 infanterie pe sedinuri şi 
cele câteva bărci. Trecerea se execută la plaja din 
dreptul nord satul Tekovskă Breznica şi colțul pădurii. 
Până la ora 7, se reuşeşte a se trece o parte din 
batalion prin surprindere, însă inamicul începe 
reacţiunea cu tot armamentul. Trecerea nu se mai 
poate face din cauza tragerilor inamice. Sedinurile sunt 
scoase din serviciu. Din bărci au mai rămas 2, în care 
intră însă apă, unele din ele fiind distruse, altele luate 
de curent, iar altele răsturnate. 

Sunt trecuți 18 oameni cu 3 ofițeri peste Hron. 
Legătura cu acest batalion nu se poate ţine, aşa că 
rămân izolați. Incercându-se să se scoată cele două 
bărci de la mal, inamicul reacţionează puternic şi 
produce pierderi. Situaţia se mentine aceeaşi până 
seara. 

Trecerea s-a executat cu foarte mare greutate, 


căci noaptea este lună, Hron-ul este mare şi repede, 
iar mijloacele puse la dispoziție insuficiente şi rău 
construite (intrând apă), iar inamicul a reacţionat cu 
toate mijloacele. 

În tot cursul zilei, inamicul a tras cu artilerie şi 
armament de infanterie asupra sectorului şi lizierei 
nord Tekovská Breznica [|...] 


(Din „Jurnalul de operati? al Diviziei 10 
infanterie) 

e 

ÎNTORCÂNDU-NE LA IDEEA că şeful Înaltului 
comandament al armatei germane, în ciuda oboselii 
sale fizice şi psihice, şi-a păstrat capacitatea de a 
gândi, am dori să mai arătăm că, în forul său intim, 
Hitler n-a omis să ia în considerare şi un eventual eşec 
atât în Pomerania, cât şi în Ungaria, pregătind din 
vreme trecerea resturilor armatei germane sub 
umbrela protectoare deschisă de... documentul 
Eclipse. 

Încă de la începutul lunii aprilie, analizând 
perspectivele luptelor de pe toate fronturile, Hitler a 
citit pe hărţile stat-majoriste, expuse în buncăr într-o 
încăpere specială, sfârşitul tragic al celui de-al treilea 
Reich, al propriei sale temerităţi. Viena se afla în 
mâinile sovieticilor, dinspre Cehoslovacia trupele aliate 
sovieto-române se apropiau de frontiera de sud a 
Germaniei. În vest, armatele anglo-americane 
atinseseră Elba, iar în răsărit, ostaşii Frontului 3 
bielorus ajunseseră la 70 kilometri de Berlin. Citind pe 
hărți propriul său necrolog, Hitler a recunoscut că la 
orizont s-a ivit primejdia ca ofensiva sovietică, 
dezvoltându-se pe direcţia Berlin, să secționeze în 
două teritoriul Germaniei, separând partea de nord a 


ţării de cea de sud. În consecinţă, a semnat, la 15 
aprilie 1945, un ordin prin care se poate spune că, în 
sfârşit, acorda unor generali ai Wehrmacht-ului mână 
liberă. Cităm: 

Cu privire la organizarea comandamentelor în 
teritoriile separate din nordul şi sudul Germaniei, 
fuihrer-ul ordonă: 

1) In teritoriul separat în care persoana mea nu 
este prezentă, operațiile militare vor fi comandate de 
un comandament superior numit de mine, căruia îi vor 
fi subordonate, în teritoriul în cauză, toate forțele celor 
trei armate: ale Wehrmacht-ului, de pe toate fronturile, 
ale armatei de rezervă, ale Waffen-ului SS, ale poliției 
şi organismelor dependente. 

2) In caz că eu însumi mă voi afla în sudul liniei 
de întrerupere a comunicaţiilor, se desemnează în 
funcţia de comandant superior în teritoriul de nord 
marele-amiral Karl Dönitz [...] 

3) In cazul în care eu m-aş afla la nord de linia 
de întrerupere, se desemnează în funcţia de 
comandant superior al teritoriului de sud feldmareşalul 
Kesselring [...] 

4) Comandanții superiori desemnati pentru 
teritoriile indicate în paragrafele 2 şi 3 dirijează 
ansamblul apărării Reich-ului în sectoarele lor în mod 
independent. In cazul în care din cauza situatiei 
transmisiunilor şi radioului ordinele şi directivele mele 
nu pot ajunge în timp util [...] În rest nimic nu se 
schimbă, atâta vreme cât situația transmisiunilor 
permit, ca şi până acum, să conduc personal operațiile. 
Datoria de a prezenta în permanenţă rapoarte rămâne 
în vigoare. 

Se înţelege, respectivul ordin este mult mai 
amplu şi nu este locul de a-l reproduce în întregime. 


Subliniem, documentul a fost semnat la 15 aprilie. 
Cincisprezece zile mai târziu, Hitler îşi va pune capăt 
vieţii. 

Deşi fuhrer-ul atrage atenţia că în rest nimic nu 
se schimbă, vor interveni, până la încercuirea 
Berlinului de către trupele sovietice, încă foarte multe 
schimbări, exact în spiritul ordinului. 

m Marele-amiral Dönitz îşi va muta 
Comandamentul flotei militare din Berlin în nordul 
Germaniei, în oraşul Plön. 

N Reichsmarschall-ul Hermann Göring îşi va 
muta Comandamentul aviaţiei în sudul Germaniei, în 
localitatea Obersalzberg. 

m La rândul său, Reichsfiihrer-ul SS Heinrich 
Himmler, comandantul trupelor SS şi şef al RSHA-ului, 
îşi va organiza un comandament tot în nord, mai 
aproape de Suedia contelui Bernadotte, cu care intrase 
în tratative secrete. 

m În ultima decadă a lunii aprilie, Keitel şi Jodl 
— umbrele fuhrer-ului — vor părăsi buncărul şi vor 
muta sediul Inaltului comandament şi al Marelui Stat- 
Major în nordul Germaniei. 

In cele din urmă, constatăm că prin delimitarea 
nord şi sud se conturează zonele ce vor intra sub 
ocupaţia armatelor anglo-americane. Mai constatăm că 
toate aceste strămutări se fac cu aprobarea fuhrer- 
ului. Este darul cel mare pe care comandantul suprem 
al Wehrmacht-ului îl face de pe „patul de moarte” 
generalilor şi colaboratorilor săi. „Plecaţi!... pare a grăi 
gestul său. Împrăştiaţi-vă! Căutaţi soluţii! Eu rămân pe 
loc... Mă voi descurca.” E un mesaj adresat cu 
precădere militarilor, nu şi camarazilor din partid, cu 
care a împărţit puterea în Reich-ul ce se mistuia în 
flăcări sub ochii lui şi ai lor. Aceştia, în viziunea sa 


fanatică, aveau datoria să rămână, pentru poporul 
german, modele de credinţă supremă faţă de El şi de 
Reich, iar pentru duşmanii din Apus şi Răsărit, oameni 
politici  incoruptibili  inabordabili. Numai aşa ne 
explicăm furia la aflarea ştirii că Himmler nu s-a dat 
îndărăt de a trata cu inamicul din vest capitularea 
Reich-ului, sau atunci când a primit radiograma lui 
Göring, prin care acesta îşi revendica succesiunea 
pentru a intra, cu puteri depline, în negocieri de 
capitulare separată. 

Reţinem însă că generalii Wehrmacht-ului, 
exact în spiritul bunăvoinţei fuhrer-ului, au intrat în 
contact cu comandanţi din Vest în vederea realizării 
capitulării separate a unor armate germane în faţa 
unor armate anglo-americane. 

În concluzie, rezultă că fuhrer-ul celui de-al 
treilea Reich, care are pe conştiinţă în primul rând 
distrugerea Germaniei şi moartea a peste zece 
milioane de compatrioți, a fost un criminal de război în 
toate facultăţile mintale, responsabil până în ultima 
clipă de viaţă de faptele sale. 

e 

DIN PUNCT DE VEDERE militar — precizează 
generalul D.D. Eisenhower în „Cruciadă în Europa” —, 
lucrul cel mai înțelept pe care l-ar fi putut face 
germanii în momentul acela ar fi fost să capituleze. 
Situația lor era fără ieşire şi, chiar dacă nu ar mai fi 
putut salva nimic pe plan politic, ar fi cruțat măcar 
viețile a mii dintre ai lor pe câmpul de luptă şi ar fi 
evitat distrugerea în continuare a industriei şi oraşelor 
germane. 

Cuvintele fostului comandant al SHAEF-ului se 
referă la conjunctura militară a fronturilor la sfârşitul 
lunii martie 1945. 


[...] /ucrul cel mai înțelept pe care l-ar fi putut 
face germanii... Dar nu l-au făcut... Capitularea 
necondiționată a Germaniei nu se putea realiza decât 
trecând peste cadavrul fuhrer-ului, dar niciunul dintre 
generalii Wehrmacht-ului nu voia să-şi asume misiunea 
de a-l reduce pe Hitler la tăcere. In buncărul de sub 
grădina cancelariei Reich-ului, Hitler, Goebbels şi 
Bormann puteau fi eliminaţi uşor din viaţa politică. ŞI 
totuşi generalii Wehrmacht-ului sau locatarii militari ai 
adăpostului, în frunte cu Keitel şi Jodl, n-au schiţat nici 
măcar un gest ostentativ împotriva stăpânului. Le-a 
venit mult mai uşor să trimită, în continuare, la moarte 
zeci şi sute de mii de ostaşi (tineri şi bătrâni), să 
supună distrugerilor oraşe şi mari centre industriale 
decât să deschidă Germaniei calea către „lucrul cel 
mai înțelept” de care pomenea Eisenhower. 
Solidaritatea aceasta criminală a generalilor 
Wehrmacht-ului — singurii în măsură să scoată țara din 
catastrofă cu un ceas mai devreme — cu punctul de 
vedere al lui Hitler rămâne un fenomen greu de înteles. 

Nu avem la îndemână o statistică generală şi 
totală a pierderilor suferite de germani în perioada 1 
ianuarie — 8 mai 1945, în diverse bătălii, dar datele şi 
cifrele parţiale pot cutremura pe oricine: 


N ianuarie 100 000 morţi, răniţi şi dispăruţi; 

A februarie 210 000 morţi, răniţi şi dispăruţi; 

70 000 căzuţi în prizonierat; 

135 000 morţi şi tot atâţia oameni răniţi la 
Dresda, unde aviația anglo-americană a lansat 650 000 
de bombe (2 978 tone) drept represalii pentru lansarea 
deasupra Angliei a rachetelor V1 şi V2; 

N martie 270 000 morţi, răniţi, dispăruţi; 

127 000 căzuţi în prizonierat. 


Ne oprim aici, amintind doar că şi numărul 
morţilor, răniților şi dispăruţilor fără urmă din rândurile 
armatelor Națiunilor Unite se ridică la cifre 
impresionante. În luna aprilie şi începutul lunii mai, 
pierderile germane în vieţi omeneşti sunt şi mai mari. 
De pildă, numai în luptele pentru apărarea Königsberg- 
ului (încercuit şi asediat, deci cu un deznodământ clar) 
au pierit 42 000 de militari germani, la care se adaugă 
vieţile celor de pe crucişătorul „General von Steuben” 
şi de pe nava „Goya”. 

[...] /Jucrul cel mai înțelept pe care-l puteau face 
germanii [...] 

e 

O „SCHIJĂ” DESPRINSĂ din bomba lui von 
Stauffenberg s-a  „înfipt” în sufletul lui Hitler, 
adâncindu-i până la  paroxism neîncrederea în 
conducătorii tradiţionali ai Wehrmacht-ului. Ideea, într- 
o foarte mică măsură îndreptăţită, cum că a fost şi este 
trădat de către generalii prusaci, aristocrați din tată în 
fiu, care, în realitate, nu s-au împăcat niciodată cu 
gândul că se găsesc sub comanda unui fost caporal, 
devine tot mai agresivă, activând înlăuntrul său vechi 
complexe de inferioritate. „Schija” îl face să sângereze: 
frământările, spaimele îl dor şi, ciudat, e o durere care 
nu numai că-i place, dar o şi caută; graţie ei ajunge să- 
şi explice eşecurile de pe front. Este din ce în ce mai 
convins că planurile şi directivele sale operaţionale 
sunt sabotate de generali. Generalii ăştia, senatori de 
drept ai Wehrmacht-ului, îl sabotează, trădându-l!... 
Acest mod simplist şi comod de a-şi explica 
insuccesele, oricât ar părea de neverosimil, îi redă, în 
cele din urmă, încrederea şi siguranţa în acţiune. 
Duşmanul din interiorul Germaniei capătă dintr-o dată 


chip şi uniformă şi nu şovăie să ia măsuri împotriva 
acestuia. Fără a cumpăni prea mult, ordonă destituiri, 
arestări, execuţii; zeci de generali şi de ofiţeri sunt 
astfel spânzurați, ghilotinaţi sau împuşcaţi. Familiile lor 
sunt supuse  represaliilor. Teroarea Împotriva 
comandanților superiori, conjugată cu desele destituiri, 
are ca efect nu numai criza acută a unor 
comandamente, ci şi slăbirea moralului soldatului din 
linia întâi. 

Boxul cu umbra neîncrederii în generali îl aduce 
pe fuhrer, după 20 iulie 1944, în situaţia de a descoperi 
în rândurile membrilor partidului făurit de el şi ale 
trupelor SS cadrele de bază ale victoriei. După ce, 
imediat după atentat, îl va numi pe Himmler 
comandantul trupelor din interior ale Wehrmacht-ului, 
îi va încredința, la începutul anului 1945, şi comanda 
Grupării de armate „Vistula”, nepăsându-i că fostul 
vânzător de păsări în uniformă neagră nu avea nicio 
pregătire militară superioară. Pe generalul SS Schörner 
îl va avansa la gradul de feldmareşal (de la von Paulus, 
în 1942, niciun general german nu mai fusese înnobilat 
cu acest titlu) şi-i va încredința comanda Grupării de 
armate „Centru”, apoi „Sud”. 

Neîncrederea ce i-o inoculase până în măduva 
oaselor explozia bombei lui Stauffenberg îl va 
determina să mai aprobe o nouă măsură de 
îmbunătăţire a comandamentelor active, transformată 
de Guderian în ordin: 

Orice ofițer de Stat-Major trebuie să fie un ofițer 
național-socialist. EI va fi un îndrumător şi un director 
pentru ceilalți ofițeri nu numai prin cunoştinţele sale de 
tactică şi strategie, ci şi prin atitudinea sa model față 
de problemele politice şi prin cooperarea sa activă în a 
insufla tinerilor ofiteri doctrina politică absolut 


conformă ideilor fuhrer-ului. 

O altă „schijă” desprinsă din bomba lui 
Stauffenberg se va înfige adânc şi în fiinţa Înaltului 
comandament al lui Hitler, provocându-i o rană care, 
de la o zi la alta, va deveni tot mai profundă şi mai 
dăunătoare. 

Imputernicit cu ancheta organizației 
conjuraţilor, Himmler îi va prezenta führer-ului dovezi 
cum că, în pregătirea atentatului de la 20 iulie 1944, 
au luat parte şi ofiţeri superiori din conducerea 
Abwehr-ului, ceea ce nu era departe de adevăr. Va mai 
dovedi că amiralul Canaris, îndepărtat de la şefia 
Abwehr-ului încă la începutul anului 1944, nu era străin 
de activitatea conspirativă a conjuraţilor. În faţa unor 
asemenea acte de trădare, Hitler, fără a se gândi prea 
mult, dictează desfiinţarea Abwehr-ului ca serviciu 
central de spionaj şi contraspionaj al Wehrmacht-ului şi 
îl transformă într-un simplu Birou al R.S.H.A.-ului, 
condus de generalul SS Walter Schellenberg; mai 
dictează apoi arestarea lui Canaris şi a altor ofiţeri ai 
Abwehr-ului. 

Consecințele? Din momentul acesta, Înaltul 
comandament german al Wehrmacht-ului va fi lipsit de 
un serviciu propriu de spionaj şi contraspionaj. Se 
poate spune că, ros de morbida sa neîncredere în 
generali, Hitler şi-a extirpat singur unul dintre plămâni. 
Abwehr-ul, gloria de altădată a Wehrmacht-ului, se va 
destrăma, iar represaliile lui Himmler îi vor determina 
pe mulţi rezidenţi ai lui Canaris să treacă în tabăra 
adversă şi să se pună în slujba acesteia. Aşadar, mânia 
lui Hitler se va întoarce împotriva O.K.W.-ului ca un 
bumerang, aducând Înaltului comandament german 
prejudicii incomensurabile. Aşa cum am mai arătat, se 
va intra pe de o parte într-o criză acută de informaţii, 


iar, pe de alta, vor fi favorizate, indirect, acţiunile de 
spionaj şi de diversiune iniţiate de serviciile secrete ale 
celor trei mari puteri. 

EXTRASE DIN MANUSCRISUL generalului de corp 
de armată (r) Costin lonaşcu: 

„După operatiile pentru eliberarea regiunii 
Banskă Bystrica, Armata 4 română a continuat 
ofensiva spre nord-nord-vest, angajându-se în Munţii 
Tatra Mică şi Carpaţii Albi. La 5 IV, se afla pe frontul 
Liptovska-Osada-nord Handlova, cu Corpul 6 armată la 
est, iar Corpul 2 armată la vest de râul Turiec. 

Inamicul opunea rezistențe puternice în masivul 
Tatra Mică şi Carpații Albi, în scopul de a câştiga timpul 
necesar pentru evacuarea industriilor de război de pe 
valea râului Váh. 

[...] Până la 10 IV, Corpul 2 armată a ajuns pe 
creasta Munţilor Tatra Mică, în regiunea Cicmany şi 
sud-est Fackov. 

[...] Pentru a cădea în flancul drept al inamicului 
ce se retrăgea din fața Corpului 6 armată şi a Frontului 
4 ucrainean, Corpul 2 armată a fost pus în situatia grea 
de a opera pe două direcții separate, la 18 km una de 
alta şi despărțite printr-un masiv împădurit şi fără 
comunicații. Pentru remedierea tuturor greutăților în 
conducere şi pentru impulsionarea unităţilor, însuşi 
comandantul Corpului 2 armată a fost tot timpul la 
teren, la observatoare şi în mijlocul trupelor, având ca 
rezultat reuşita deplină a operațiilor [...] In întreaga 
regiune a Munţilor Tatra Mică, cu înălțimi de peste 1 
300 metri, inamicul a continuat să reziste cu îndârjire, 
barând puternic toate căile de acces şi defileele spre 
valea Vâh-ului. 

[...] La 20 IV, Armata trece la atac pe tot frontul 


şi până la 30 IV, acțiunea forțelor româno-sovietice de 
la vest de Váh făcându-se simțită, rezistențele inamice 
din fața Corpului 6 armată au început să cedeze, astfel 
că în seara zilei dreapta Armatei (C.6.a) a ajuns pe 
Váh. 

[...] Ca încheiere a acestui ciclu de lupte grele 
din zona râului Váh, merită să menţionăm că în numai 
2 săptămâni de sforțări supraomeneşti, Corpul 2 
armată a dat următorul tribut de sânge; 73 ofițeri, 96 
subofiteri, 1 405 trupă, dintre care morti identificați; 11 
ofițeri, 10 subofițeri şi 293 trupă. 

In aceste lupte înverşunate nu s-au precupețit 
nici odihna şi nici sângele, pentru a contribui cât mai 
larg la zdrobirea cu un moment mai devreme a 
trupelor hitleriste. 


CRONOLOGIE 


2 aprilie 1945. Trupele armatelor 1 şi 4 
române ies pe linia râului Nitra. 


3 aprilie 1945. Trupe ale Armatei 4 române 
eliberează oraşul cehoslovac Kremnica, fiind din nou 
citate prin ordin de Comandamentul suprem sovietic. 


DOCUMENT 


2 aprilie 1945 

[...] Atacul, început în dimineața zilei de 1 
aprilie 1945 pentru cucerirea localității Kremnica, s-a 
continuat şi în cursul noptii de 1/2 aprilie 1945, 
reuşindu-se ca până la 2 aprilie 1945, ora 5, să se 
cucerească satul Hor Ves, iar unitățile atacatoare să 
progreseze către nord, cucerind linia la 1 km sud de 


gara Kremnica, localitatea Kremnica, cota 609. 

Atacul a continuat fără întrerupere şi în cursul 
Zilei de 2 aprilie 1945, contra unui inamic bine 
organizat la teren şi cu foarte bune observatoare. Cu 
toată rezistența dârză, unitățile noastre atacatoare au 
câștigat teren, iar la căderea serii se găseau pe linia: 
cazarma de la sud-est Kremnica, 300 m sud gara 
Kremnica, 200 m sud marginea de sud Kremnica, cota 
609. Inamicul a opus atacului nostru o rezistență 
dârză, acționând încontinuu cu focuri de armament 
automat, branduri de toate calibrele, artilerie şi chiar 
tunuri de asalt [...] 


3 aprilie 1945 

Atacul pentru cucerirea oraşului Kremnica, 
început în dimineața zilei de 1 aprilie, a fost continuat 
şi în cursul nopții de 2/3 aprilie 1945, introducându-se 
în linie toate regimentele. Trupa fiind extrem de 
obosită, după eforturi neintrerupte de zile în şir, divizia 
a ordonat ca reluarea acțiunii să se facă la 3 aprilie 
1945, ora 3, dându-se astfel posibilitatea ca oamenii să 
aibă un repaus de câteva ore. Cercetarea de luptă 
întreprinsă până la ora 3 a constatat numai slabe 
reacțiuni din partea inamicului [...] 

La ora 3, s-a trecut la atac, reuşind să se 
pătrundă în oraş cu Regimentul 1 vânători pe la gara 
oraşului, Regimentul 30 dorobanti pe la intrarea de 
sud, în timp ce Regimentul 4 dorobanţi continua 
înaintarea în lungul crestei cu cotele 609-938 [...] 


(Din „Jurnalul de operati al Diviziei 3 
infanterie) 


CRONOLOGIE 


4 aprilie 1945. Unităţi din Armata 7 de gardă 
sovietică şi Regimentul 2 care de luptă român pătrund 
în oraşul Bratislava, curăţindu-l de inamic [...] 


DOCUMENT 
— extrase - 


5 aprilie 1945 

[...] Pentru a treia oară de la forțarea Hron-ului, 
regimentul citat prin ordin de zi dat chiar de mareşalul 
Stalin. Prin aceste citări, regimentul se înscris definitiv 
în istoria acestui război ca un element hotărâtor în 
acțiunile purtate de Armata 7 de gardă (sovietică). De 
la comandantul de regiment şi până la ultimul ostaş, 
elanul tuturor este stimulat de dorința vie de a câştiga 
un argument în plus pentru binele patriei. Vitejia 
tanchiştilor din Regimentul 2 care de luptă este 
trâmbiţată în intreaga lume. Se afirmă astfel onoarea 
patriei şi a tanchiştilor români. Pierderile pricinuite 
inamicului nu pot fi calculate [...] Rezultatele sunt 
pozitive şi recunoscute, aşa cum s-a amintit mai sus. 
Satisfactia cea mai mare pentru regiment este că 
drapelul regimentului a fluturat pe câmpurile de luptă 
în Zilele şi în sectoarele cele mai grele [...] 


(Din „Jurnalul de operații” al Regimentului 2 
care de luptă) 


LA 24 APRILIE 1945, mari unităţi ale Frontului 1 
bielorus au făcut joncţiunea lângă canalul Teltow cu 
trupe ale Frontului 1 ucrainean, încercuind şi 
pecetluind soarta Berlin-ului. 

Şi din nou, pentru nu ştiu a câta oară — îşi 


aminteşte mareşalul V.I. Ciuikov, fost comandant al 
Armatei 3 de gardă sovietice, în cartea sa „Sfârşitul 
Reich-ului hitlerist” —, în fața mea şi a tovarăşilor mei 
se punea una şi aceeaşi întrebare: pe ce se bizuiau, 
oare, cârmuitorii Germaniei? Acum nu mai exista nicio 
speranță, acum niciun fel de super-armă secretă nu 
mai era în stare să salveze de la înfrângere armata 
germană. 

[...] Mai puteau fi încă salvate viețile a sute, mii, 
Zeci de mii de tineri germani, de soldați germani pe 
care soarta îi cruțase deocamdată în acest război lung 
şi fără ieşire pentru ei. 

[...] Din punct de vedere strict militar, 
profesional, acum pot face o apreciere asupra celor 
petrecute în primăvara anului 1945 la Berlin. Inamicul 
nu avea nici cea meu mică posibilitate, nici cea mai 
mică speranță de a opune o rezistență cât de cât 
însemnată pentru a obține succes. 

Cuvinte, în esenţa lor umană, asemănătoare cu 
cele ale generalului D.D. Eisenhower: [...] /ucru/ cel mai 
înțelept care-l puteau face germanii în momentul acela 
ar fi fost să capituleze [...] 

Aşa cum s-a văzut, generalii germani au refuzat 
să subscrie la un act de înţelepciune şi de 
responsabilitate faţă de propriul lor popor. Le lipsea, 
oare, îndrăzneala politică? Găseau, oare, că a trimite la 
moarte zeci de mii de ostaşi pentru o cauză pierdută e 
un act mult mai demn decât a ridica steagul alb? O, şi 
câte vieţi de militari, copii, femei şi bătrâni (aceştia din 
urmă, civilii, şi-au căutat adăpost în staţiile de metrou 
şi au murit înecaţi din ordinul fuhrer-ului) ar fi putut fi 
salvate de acel steag alb care, în cele din urmă, a fost 
înălţat! 

Când te animă dorinţa de a reconstitui o pagină 


din istoria ultimului război mondial după metoda 
mozaicului introdusă de Gehlen în tehnica spionajului 
total, nu poţi să nu descoperi, desigur cu stupoare, că 
în „perioada  buncărului” (martie-aprilie) soarta 
Germaniei era mai curând în mâna feldmareşalului 
Wilhelm Keitel şi a generalului-colonel Alfred Jodl decât 
în cea a lui Hitler, Goebbels sau Bormann. Primul 
deţinea de ani de zile funcţia de şef al Statului-Major al 
Înaltului comandament german al Wehrmacht-ului, iar 
al doilea era şef al Secţiei de operaţii a Inaltului 
comandament. Încă din prima zi de război l-au însoţit 
pe führer pe toate drumurile victoriilor şi ale 
înfrângerilor, au trăit grandoarea şi decadenţa noului 
imperiu german; din birourile, adăposturile, buncărele 
lor, expediau la moarte armate (milioane de militari), 
iar în hârtiile lor poposeau zilnic cifrele pierderilor care 
jalonau dezastrul, înfrângerea. Au fost primii care au 
desluşit din rapoarte şi hărţi apropiata sentinţă a 
Istoriei, dar n-au întreprins nimic pentru a salva mii şi 
mii de vieţi omeneşti, oraşe şi sate, ci au preferat ca, 
părăsind buncărul la 22 aprilie, să ţină în continuare, 
din nordul Germaniei, legătura cu Hitler, să 
contabilizeze la nesfârşit înfrângerile, numărul morţilor, 
ca apoi, siliţi totuşi de Istorie, să-şi pună semnătura pe 
Actul capitulării necondiționate. Ambii au sfârşit prin a 
fi judecaţi de Tribunalul de la Nurnberg pentru crime 
de război, în absenţa criminalului nr. 1 pe care l-au 
ocrotit cu aceeaşi obtuzitate cu care au refuzat să 
ocrotească Germania. 

BUNCĂRUL FUHRER-ULUI. Doi arhitecţi şi-au 
legat numele de construcţia noii cancelarii a Reich-ului 
— Troost şi Speer. Ultimul, un bărbat tânăr, inteligent 
şi capabil, a intrat repede în grațiile fuhrer-ului, care nu 


îl va numi mai marele arhitecţilor din cel de-al treilea 
Reich — aşa cum era de aşteptat —, ci ministru pentru 
armament şi muniții. 

Noua cancelarie — edificiu modern, conceput şi 
realizat în epoca dezvoltării bombardierelor — era 
prevăzută şi cu un imens adăpost de apărare 
antiaeriană, format din 40 de încăperi. Inaugurată într- 
o epocă de mari victorii a nazismului, nimeni nu-şi 
închipuia că, într-o bună zi, viaţa şi activitatea 
cancelariei se va muta sub pământ. 

Curând însă, mai ales după intrarea S.U.A. în 
marea conflagrație, războiul aerian a câştigat în 
pondere,  îmbogăţind gândirea militară a epocii. 
Singurul mijloc eficient al Angliei de a lovi în inamicul 
fixat dincolo de Canalul Mânecii s-a dovedit a fi aviația 
de bombardament, la a cărei forţă destructivă s-a 
adăugat destul de repede şi aviația americană. 
Treptat, odată cu perfecţionarea tehnicii de zbor a 
avioanelor, a tacticii şi strategiei războiului aerian, s-a 
extins şi raza de acţiune a bombardierelor în 
adâncimea teritoriului inamic. 

Bombele cădeau acum şi asupra unor centre 
industriale şi militare îndepărtate, situate la mare 
distanţă. Bombardarea din ce în ce mai intensă a 
Berlin-ului devenise, cu timpul, pentru echipajele 
anglo-americane o misiune de rutină. În ciuda înteţirii 
raidurilor, Berlin-ul, cu clădirile sale mutilate, terorizat 
de vuietul alarmelor aeriene false şi reale, a mai dus 
totuşi până în cea de-a doua jumătate a anului 1944 o 
viaţă cât de cât normală. Între două bombardamente, 
berlinezii mai ieşeau la promenadă, la un film sau la un 
spectacol de teatru. Goebbels nu ordonase încă 
închiderea localurilor de noapte. Ministerele nu se 
evacuaseră, dar funcţionarii acestora se vedeau în 


situaţia de a cobori tot mai des în adăposturile 
antiaeriene. Liderii Reich-ului, funcţionarii superiori ai 
cancelariei erau şi ei obligați să părăsească 
somptuoasele interioare ale noii clădiri, decorate după 
schiţele desenate de führer, pentru a se adăposti în 
subsoluri. 

Adolf Hitler, probabil, se gândea că îşi legase 
prea mult viaţa de înălţarea Reich-ului, ca să nu şi-o 
preţuiască. Lui, ca simplu fiu al unui biet funcţionar din 
Linz, îi era indiferent unde şi cum l-ar fi somat soarta 
să-şi dea obştescul sfârşit — pe front sau în spatele 
frontului. Însă ca führer al imperiului german, al cărui 
arhitect se considera de drept, nu-şi putea permite să- 
şi rişte viaţa sau să şi-o piardă copilăreşte. Era convins 
că cel de-al treilea Reich, intrat în al doilea deceniu de 
existenţă, mai avea nevoie de El, de ideile, gândurile şi 
faptele Sale. La plebiscitul din 1934 poporul german, în 
unanimitate, se pronunţase liber împotriva unei politici 
de supunere faţă de tratatele de pace, faţă de Liga 
Naţiunilor, pentru obiectivele  politico-militare ale 
programului Său, pentru o politică de cutezanţă. 
Poporul l-a aprobat şi-l urma cu credinţă, arătându-se 
pregătit să se jertfească pe altarul făuririi Marii 
Germanii. Şi oare nu Reichstag-ul, printr-o memorabilă 
hotărâre, îl înălţase deasupra legilor ţării, învestindu-l 
cu puteri nelimitate, fără a trebui să dea socoteală 
cuiva? Poporul îl urma, iar El îl vârâse în război. ŞI 
numai El, Fuhrer-ul, îl mai putea scoate victorios la 
liman, în ciuda înfrângerilor temporare. Nu-şi putea 
risca viaţa, trebuia pusă, cu grijă şi vigilenţă, la 
adăpost: când la vila de la Obersalzberg, când în 
adăposturile sau buncărele construite la sute de 
kilometri de linia frontului. În anul 1944 rareori a mai 
trecut prin Berlin, mulţumindu-se să conducă treburile 


statale din „Vizuina lupului” de la Rastenburg. 

În realitate însă, marelui führer — omului care 
cu un singur cuvânt trimitea la moarte divizii de militari 
germani — îi era frică de moarte ca oricărui muritor de 
rând. ÎI înfricoşau fronturile stăpânite de armamentul 
modern ce răspândea moartea fără discernământ. De 
aceea, când vizita trupele — dacă le vizita! — alegea 
momentele de acalmie. Îl înfricoşau raidurile aeriene, şi 
gândul că putea sfârşi strivit chiar sub zidurile 
cancelariei îl convingea tot mai mult să se pună la 
adăpost. 

In postura sa de şef suprem al armatei germane 
trecuse semet şi sfidător, cum îi şade bine unui 
învingător, printre ruinele Poloniei, Franţei, Ucrainei, 
Rusiei, dar când războiul l-a pus în faţa ruinelor 
oraşelor germane şi în primul rând ale Berlinului, 
semeţia îi pierise, după cum îi pierise şi curajul de a le 
privi „în ochi”. Descifra în ruinele oraşelor germane 
începutul sfârşitului, ceea ce îl deprima până la 
suferinţă, iar Lui nu îi era permis să cadă pradă 
deprimării, colaboratorii săi cei mai apropiaţi aveau 
nevoie de încrederea şi optimismul Lui. Considera deci 
normal să evite vizitarea oraşelor germane distruse de 
bombele inamicului. 

Să revenim la adăpostul de sub noua 
cancelarie, la apărarea antiaeriană a Berlinului şi a 
teritoriului Germaniei. Înteţirea bombardamentelor a 
dus, în mod firesc, la dezvoltarea şi perfecţionarea 
aviaţiei de vânătoare de zi şi de noapte (apariţia 
aparatelor de zbor cu reacţie), la elaborarea şi 
construirea unui sistem de prevenire din timp a 
raidurilor inamice. 

Berlinul, de pildă, îşi organizase un sistem de 
apărare antiaeriană cu un post de comandă 


asemănător celui britanic, aşa-numitul Operations 
Room. Intr-un vast amfiteatru subteran, cadre auxiliare 
ale  Luftwaffei, specialişti în telecomunicații, în 
permanenţă cu căşti la urechi, primeau din minut în 
minut mesajul centrelor de informare — „Flukos” — 
răspândite pe întreg teritoriul Reich-ului şi însărcinate 
să trieze, să interpreteze comunicatele posturilor de 
pândă privind apariţia bombardierelor inamice. Apoi, 
cu ajutorul unor baghete, urmăreau continuu, pe nişte 
hărţi imense, înaintarea avioanelor, un dispozitiv cu 
oglindă, prins în baghetă, proiecta un fascicul de 
lumină pe o hartă din sticlă mată cu o latură de zece 
metri, pe care se materializa itinerarul formațiilor. La 
postul de comandă se afla întotdeauna un general, el 
urmărea harta şi transmitea ordinele de rigoare.! 

Alte cadre auxiliare ale Luftwaffei primeau 
rapoarte de la bazele aeriene, precum şi de la 
escadrilele de vânătoare decolate în întâmpinarea 
formațiilor inamice şi proiectau pe hartă puncte 
luminoase, reprezentând culoarul de zbor al avioanelor 
germane. In felul acesta, comandantul de la pupitrul 
operativ cunoştea în orice moment situaţia aeriană şi 
forţele care se înfruntau în aer. 

Nu există o evidenţă a bombardamentelor 
anglo-americane prin care ar fi trecut Hitler după 16 
ianuarie, dată când s-a înapoiat la Berlin, dar în mod 
cert a trecut prin cel efectuat de inamic la 3 februarie 
1945, când 1 500 de „fortărețe zburătoare”, escortate 
de 900 de vânători, au bombardat capitala celui de-al 
treilea Reich. Cu acest prilej, bombardierele RAF-ului 
au lansat asupra oraşului mai mult de 50 000 tone de 
bombe, iar cele ale Armatei 8 aeriene ale Statelor 


1 Un astfel de post de supraveghere fusese construit de către Misiunea militară 
germană aero din România în Waldlager-ul de la Otopeni. 


Unite, 23 000 tone de bombe. 

Intorcându-ne însă la punctul de plecare al 
prezentului capitol, trebuie să arătăm că dacă ştim 
cine au fost arhitecţii noii cancelarii, numele celui care 
a proiectat „Fuhrerbunker”-ul, de fapt o prelungire 
ingenioasă a  subsolurilor lui Speer, a rămas 
necunoscut. Despre această construcţie de sub grădina 
cancelariei deţinem următoarele date: construirea 
buncărului personal al lui Hitler a început în 1943 şi a 
luat sfârşit în iarna 1944-1945. Constructorii? 
Muncitorii din „unităţile Todt”. Betonul nu se uscase 
încă, când Hitler s-a decis să coboare în noul său 
„apartament”, dar acest mic şi neînsemnat amănunt 
nu reprezenta o primejdie. 

Istoricul german Earl F. Ziemke a încercat în 
lucrarea sa „Căderea Berlin-ului” o descriere a acestei 
variante subterane a Cancelariei Reich-ului. 

„Fuhrerbunker”-ul era îngropat în parcul 
cancelariei Reich-ului, parc învecinat cu fosta 
cancelarie situată la o oarecare distanţă, în spatele noii 
clădiri, şi era legat de aceasta printr-un tunel lung. 
Buncărul fuhrer-ului făcea parte integrantă dintr-un 
întreg ansamblu subteran. Pivniţele noii cancelarii 
reprezentau elementul cel mai important (puteau 
adăposti circa 600-700 persoane din corpul de gardă al 
lui Hitler şi din personalul birourilor). De acolo, un alt 
tunel ducea la „Vorbunker” (aşa-numitul buncăr din 
faţă, mai exact, de deasupra buncărului lui Hitler), un 
adăpost de serviciu, unde erau amenajate bucătăriile, 
cămările pentru alimente, camerele personalului. 

Din  „Vorbunker”, o scară cobora la 
„Fuhrerbunker”, care era prevăzut cu două ieşiri 
pentru cazuri de pericol, prima dădea în parc, după ce 
treceai printr-un corp de pază, a doua dădea într-un 


turn de pândă, construit la suprafaţă, însă rămas 
neterminat. 

„Fuhrerbunker”-ul dispunea de 13 camere, ce 
se constituiau în apartamentele lui Hitler. Cu excepţia 
sălii maşinilor şi a două încăperi mai mari care serveau 
drept hol central, toate celelalte încăperi aveau 
aceeaşi dimensiune, cam 2.70 3,50 metri. Doar holul 
central era mai mare, compus din două camere 
măsurând fiecare 2,70/6.50 metri. Camera ce unea 
„Fuhrerbunker”-ul cu trecerea către „Vorbunker” 
servea drept sală de aşteptare. Cealaltă era destinată 
consfătuirilor. De aici, uşile dădeau direct în încăperile 
de lucru şi de odihnă ale lui Hitler, care, luate la un loc, 
ocupau cea mai mare parte a uneia din laturile 
adăpostului. În camerele rânduite pe latura opusă 
locuiau valetul şi aghiotanţii fuhrer-ului; tot aici se mai 
găseau o centrală telefonică, precum şi două mici 
birouri destinate lui Goebbels şi Bormann. 

Descrierea lui Ziemke nu este completă; nici nu 
e de mirare. Puţini istorici ai perioadei — occidentali 
sau răsăriteni — se pot lăuda că au pătruns în buncăr 
după război şi şi-au putut forma cât de cât o imagine 
proprie despre această construcţie subterană cu o 
istorie scurtă, dar atât de zbuciumată. Nu ştim dacă 
înainte de a fi aruncat în aer, conform obligaţiilor 
postbelice asumate de cele trei mari puteri, 
„Fuhrerbunker”-ul a fost filmat metru cu metru sau 
fotografiat. Însă din alte descrieri mai aflăm că la acest 
etaj inferior — destinat în întregime lui Hitler şi Evei 
Braun — mai existau un cabinet medical, o cameră 
ocupată de doctorul Theodor Morell, o nişă pentru 
Blondi, câinele fuhrer-ului. Nu se poate afirma că cel 
sau cei care au luat iniţiativa construirii unui buncăr 
sub grădina cancelariei Reich-ului n-au avut intuiţie: în 


fond, i-au pregătit stăpânului celui de-al treilea Reich 
scena pe care urma să-şi joace ultimul act al 
tumultuoasei sale existenţe de aventurier politic. 

e 

ÎN BUNCĂR, aproape pe nesimţite, se crease un 
triumvirat politic: Hitler, Goebbels, ministru al 
propagandei şi al mobilizării totale, şi Bormann, 
secretar al cancelariei partidului hitlerist (i-a urmat lui 
Rudolf Hess). Mai determinăm şi un triumvirat militar: 
Hitler, Keitel, şef al Înaltului comandament al 
Wehrmacht-ului, şi generalul Jodl, şef al secţiei de 
operaţii al Înaltului comandament al Wehrmacht-ului. 

Într-o primă etapă a apărării Berlin-ului, Joseph 
Goebbels a continuat să doarmă în patul său: locuia 
împreună cu familia într-o vilă construită recent pe 
Hermann Goringstrasse. Soţia sa Magda şi cei şase 
copii îl aşteptau la orice oră cu nerăbdare, îndulcindu-i 
existenţa cotidiană. Desele alarme aeriene nu-l 
îngrijorau — vila fusese prevăzută cu un adăpost solid 
şi confortabil, pe măsura personalităţii şi rangului ce-l 
deţinea în Reich. Va bate însă un ceas când Goebbels 
— nazistul care, printre altele, dirijase şi patronase în 
pieţele  Berlin-ului marile şi ruşinoasele ruguri ale 
culturii germane — îşi va lua nevasta şi copiii şi se va 
muta în încăperile strâmte şi umede ale buncărului, 
pentru a-şi lega definitiv destinul de cel al fuhrer-ului, 
al omului politic pe care l-a proslăvit, dar căruia i-a şi 
organizat proslăvirea. 

Martin Bormann îşi expediase de mult familia 
din Berlin, aşa cum expediase din Berlin şi arhivele 
partidului hitlerist, şi-şi instalase viaţa intimă într-una 
din camerele de la subsolul cancelariei. Ca şi Goebbels 
de altfel, avea amenajat un mic birou lângă 
apartamentul fuhrer-ului. 


Mai locuiau în subsolul cancelariei feldmareşalul 
Keitel, generalul Jodl, precum şi alţi generali şi ofiţeri 
superiori, deşi Inaltul comandament îşi avea sediul 
central în complexul de clădiri din pădurea de la 
Zossen, o localitate situată la 30 kilometri sud de 
Berlin. Nu era un punct de comandă oarecare, 
amenajat în grabă, sub presiunea evenimentelor de pe 
front. Războiul hitlerist pe hărţi şi în directive s-a 
născut la Zossen. Pe când la Berlin se înălța noua 
cancelarie întru slava Reich-ului nazist, în pădurile de 
la Zossen se construia din beton armat un şir de clădiri 
bine  camuflate, legate între ele prin coridoare 
subterane. Acestea, la rândul lor, cunoşteau două 
departajări codificate: „Maibach 1” — sediul Inaltului 
comandament al forţelor terestre, OKH — şi „Maibach 
2” — sediul Înaltului comandament al Wehrmacht-ului, 
OKW. 

Un puternic centru de telecomunicaţii numit 
„A.M.T.-500” unea complexul militar de la Zossen într- 
un tot organizat ştiinţific. De aici porneau cabluri 
subterane secrete, care legau toate fronturile cu 
cartierul Înaltului comandament. 

1 septembrie 1939, prima zi de război, a 
însemnat şi inaugurarea întregului angrenaj „Maibach” 
şi „A.M.T.-500”. Cinci ani mai târziu, într-un sfârşit de 
aprilie, tancurile sovietice aparţinând Frontului 1 
ucrainean vor intra victorioase în Zossen şi vor 
consemna în hrisovul unităţilor lor ultima zi a sediului 
principal al OKH-ului şi OKW-ului. 

Işi mai găseau adăpost în subsolurile noii 
cancelarii, fiind detaşaţi pe lângă comandantul 
suprem, următorii: 

WM Generalul Heinz Guderian, comandantul 
armatelor germane de pe frontul de est, destituit în 


luna martie 1945 şi înlocuit cu generalul Hans Krebs, 
care va rămâne în buncăr până în fatidica zi de 2 mai 
1945, când se va sinucide, spărgând între dinţi o fiolă 
de cianură. 

E Vice-amiralul Hans Erich Voss, reprezentantul 
marelui-amiral Karl Dönitz, comandantul marinei 
germane de război. Capitularea Berlin-ului îl va prinde 
pe străzile oraşului. A supraviețuit războiului şi 
captivităţii din Răsărit. 

© Generalul Karl Koller, reprezentantul 
Reichsmarschall-ului Hermann Göring, comandantul 
aviației germane de război. A părăsit buncărul în ziua 
de 23 aprilie. A supraviețuit evenimentelor. 

E Cruppenfuhrer-ul SS Fegelein, reprezentantul 
Reichsführer-ului SS Heinrich Himmler şi comandantul 
trupelor SS din buncăr. Cumnat al Evei Braun. Va fi 
împuşcat la 29 aprilie 1945, din ordinul lui Hitler, 
bănuit că ar fi fost la curent cu tratativele secrete 
purtate de Himmler cu contele Bernadotte. Eroare 
judiciară! 

N-ar fi exclus ca unii cititori să se întrebe: dar 
ministrul de externe al Reich-ului, Joachim von 
Ribbentropp, pe unde îşi mai avea sediul? Scurta 
istorie a buncărului îi semnalează de două ori prezenţa. 
Prima oară, pentru a-l informa pe Hitler că protejatul 
său, Speer, şi-a exprimat opinia defetistă că războiul 
era pierdut. lar a doua oară, la 20 aprilie 1945, cu 
prilejul aniversării zilei de naştere a fihrer-ului. Încolo, 
Ribbentropp a  „bântuit” mai mult prin nordul 
Germaniei, căutând o „ieşire la mare”. El a supravieţuit 
războiului, dar nu şi sentinţei Tribunalului internaţional 
de la Nürnberg: a fost executat prin spânzurătoare. 

Enumerarea personalităţilor hitleriste care au 
„călătorit” cu buncărul fuhrer-ului prin istorie ar putea 


să continue, ne-am oprit doar la câteva nume de 
generali şi ofiţeri superiori, deoarece funcţiile acestora 
sugerează modul cum Hitler menținea din adăpost 
legături permanente cu principalele comandamente 
ale Wehrmacht-ului. 

e 

PROGRAMUL FUHRER-ULUI în buncărul de la 
Berlin nu se deosebea întru nimic de cel din „Vizuina 
lupului” sau din „Cuib de vultur”. Ca şi înainte, lucra 
intens în cursul nopţii, citind sau ascultând rapoarte, 
studiind hărţi, convocând consfătuiri la care luau parte 
Keitel, Jodl, Krebs şi reprezentanţii comandamentelor, 
emitea ordine, semna directive. Într-un cuvânt, retras 
sub pământ, nu încetase nicio clipă să caute soluţii 
salvatoare, privind din ce în ce mai deznădăjduit când 
spre Apus, când spre Răsărit. Deasupra se năruia o 
ţară, apropiindu-l tot mai mult de clipa finală. Insă el, 
fuhrer-ul, din „coşciugul” turnat în beton armat, 
continua fără răgaz să conducă lupta... In virtutea 
inerţiei şi a desperării... 

A fost, desigur, şi o vreme — primele luni ale 
anului 1945 — când ieşea din buncăr să-l plimbe pe 
Blondi prin spaţiul răscolit de bombe al grădinii 
cancelariei Reich-ului; umbla mai mult tras şi călăuzit 
de câinele său credincios; erau poate singurele 
momente din complexa sa activitate când se mai lăsa 
condus şi de o altă fiinţă. In clipele acelea nutrea faţă 
de câinele său o milă profundă, nedisimulată. Ce se va 
întâmpla mâine cu Blondi? Dar cu Germania? 

Alteori, ieşea în grădină însoţit de Goebbels sau 
de Bormann: se pierdeau atunci în lungi convorbiri cu 
privire la problemele războiului şi ale păcii, fără să 
excludă eventualitatea unei capitulări. In sumbrele 
viziuni ale lui Hitler, capitularea nu era sinonimă cu 


prăbuşirea Reich-ului, a partidului nazist, ci cu o 
răfuială a lui Stalin, Churchill şi Roosevelt cu persoana 
sa, cu credincioşii săi colaboratori. Dar până la o 
eventuală ridicare a steagului alb, trupele Naţiunilor 
Unite din apus, est sau sud mai aveau de străbătut un 
drum lung, bătut de gloanţe. Capitularea se va face — 
dacă se va face — cu preţul pieirii lui şi a Germaniei. 
Mai important decât orice era ca inamicul, de oriunde 
încerca să se apropie de Germania, să se lovească deo 
rezistenţă legendară din partea germanilor, să 
plătească cu râuri de sânge fiece palmă de pământ 
cucerită. De ce nu le-ar reuşi şi germanilor ceea ce le-a 
reuşit ruşilor? Vor izbândi dacă, bineînţeles, îl vor 
asculta aşa cum l-au ascultat întotdeauna şi vor sări ca 
un singur om întru apărarea Reich-ului nazist. 

În martie, înaintarea armatelor anglo-americane 
în vest fusese încetinită. Un exemplu de rezistenţă 
activă o ofereau trupele germane din Cehoslovacia, 
unde ruşii şi românii, escaladând munţii, plăteau 
scump fiece creastă cucerită. In răsărit, ofensiva de 
iarnă a lui Jukov fusese oprită. „Cum am izbutit să-i 
oprim pe ruşi pe Vistula şi pe Odor? se întreba Hitler în 
timp ce Goebbels era numai ochi şi urechi. Nu există 
decât un singur răspuns: ruşii au ajuns la capătul 
puterilor, la fundul sacului.” Era un răspuns 
reconfortant pentru cei ce-l ascultau, dar mai ales 
pentru sine, refuzând să mai caute şi alte explicaţii. 
Analizând evoluţia războiului din răsărit, fuhrer-ul 
găsea similitudini esenţiale între situaţia ruşilor până la 
Stalingrad şi Kursk şi cea a armatelor sale după aceste 
bătălii cumplite. Oare trupele sale de elită, odată 
ajunse la Stalingrad, nu se distanţaseră prea mult de 
bazele lor de aprovizionare şi-şi secătuiseră rezervele 
exact în clipa efortului suprem? Oare nu se petrecuse 


la fel şi în iarna lui 1941, când încercase să desferece, 
pe un ger de minus 25 de grade, porţile Moscovei? 
Trupele sale, măcinate de rezistenţa feroce şi dârză a 
ruşilor, au ajuns în cele din urmă în pragul obiectivului 
principal, dar vlăguite şi cu moralul scăzut. 

De ce ruşii ar face acum excepţie de la regulă? 
se va fi întrebat el. Oare armatele bolşevice, înaintând 
spre hotarele Germaniei, nu s-au depărtat şi ele de 
bazele lor de aprovizionare? Cu mii de kilometri s-au 
depărtat, fiind puse în situaţia de a-şi dispersa trupele 
pe un front de peste două mii de kilometri! Oare 
stagnarea ruşilor între Vistula şi Oder nu era un semn 
clar şi încurajator? Nu era rezultatul normal al tacticii 
de apărare şi rezistenţă până la ultimul soldat impusă 
de el comandanților şi armatelor sale? Fără îndoială, 
da!... Deci, tactica asta e cerea aplicată şi pe mai 
departe cu încăpățânare şi credinţă în victorie, însoţită, 
oriunde se ivea ocazia, de contralovituri nimicitoare. 
Nu a fost asta şi tactica lui Stalin? N-au lansat 
propagandiştii acestuia îndemnurile: „Moarte 
cotropitorilor fascişti!”, „Să stăm în faţa morţii!”, 
„Niciun pas înapoi!”? Nu a ridicat Stalin întregul popor 
la luptă, de la mic la mare, pentru apărarea patriei? N- 
a declarat el oraşele Moscova, Leningrad oraşe-erou? 
Nu i-a împins el pe bolşevici în primele rânduri ale 
luptei? N-a organizat el în spatele trupelor germane 
detaşamente de partizani? Dacă tactica lui Stalin de 
apărare a Rusiei s-a dovedit eficace, de ce n-ar aplica-o 
şi el, Hitler? De ce n-ar reuşi şi el, conducând un popor 
de rasă superioară, acolo unde a reuşit un popor de 
rasă inferioară? De aici un şir de măsuri. Să le amintim: 

m Mobilizarea generală şi totală întru apărarea 
patria. Organizarea „Armatei poporului” 
(„Volkssturm”), a „Infanteriei poporului” 


(„Volksgrenadier”), a detaşamentelor de Hitlerjugend. 

lată şi un pasaj concludent dintr-o proclamaţie a 
fuhrer-ului adresată „Volkssturm”-ului: 

(...) Fiecare kilometru străbătut în Germania va 
fi plătit cu râuri de sânge. Fiecare casă, fiecare fermă, 
fiecare şanţ, fiecare tufiş vor fi apărate de bărbați, 
femei şi copii. Niciodată şi nicăieri un om al 
„Volkssturm"-ului nu are dreptul şi nici voie să 
capituleze. 

m În februarie 1945, Hitler iniţiază mişcarea 
„Wehrwolf”  („Vârcolacul”), care, în concepţia lui, 
reprezenta o sinteză a detaşamentelor de partizani şi a 
comandourilor de diversiune şi sabotaj. „Vârcolacii”, în 
fruntea cărora s-ar fi situat membrii partidului național- 
socialist, ar fi urmat să-şi recruteze luptătorii din 
rândurile militarilor şi civililor — bărbaţi, femei, tineri şi 
tinere, chiar şi copii. Aceştia având misiunea să 
declanşeze, în spatele inamicului, un război total de 
hărţuire. 

Din declaraţia fuhrer-ului: 

Nu vom capitula niciodată. Chiar şi învinsă din 
punct de vedere militar, națiunea germană îl va hărțui 
pe invadator. 

Sau: 

Orice bolşevic, orice britanic sau american 
întâlnit pe pământ german constituie un vânat bun 
pentru mişcarea „Vârcolacilor', care nu trebuie să țină 
seama de restricțiile impuse combatanților din trupele 
noastre regulate. 

m Hitler a semnat un ordin care introducea în 
operaţiunile curente din răsărit, ca şi în cele din vest, 
tactica „pământului pârjolit”. 

La 16 martie 1945, într-un mesaj adresat către 
gaulleiteri, Hitler le ordona să fie ras de pe suprafaţa 


pământului german tot ceea ce i-ar fi putut fi de folos 
duşmanului: centralele electrice şi uzinele de gaz, 
fabricile de tot soiul, minele, căile ferate, canalele, 
instalaţiile de aducțiune a apei, stocurile de 
îmbrăcăminte şi hrană. 

Generalii, la rândul lor, au primit ordin să 
transmită mai departe tuturor comandanților de unităţi 
ca regiunile germane cedate inamicului după moartea 
ultimului apărător să fie transformate în pustiuri, să fie 
distruse rezervoarele de apă, hambarele cu cereale, 
vitele, brutăriile. 

Hitler, izolat în buncăr de realitatea Germaniei 
care sângera abundent pe toate fronturile, trăia cu 
iluzia că mulțimile în uniformă, care-l ovaţionaseră şi 
se lăsaseră târâte într-un război cotropitor ce se 
dovedise catastrofal, vor găsi în ele forţe morale şi 
politice de a se ridica la o luptă totală întru apărarea 
Reich-ului. În închipuirea führer-ului, fiecare sat şi oraş 
se transformau în localităţi de netrecut. De aceea 
ritmul în care trupele sale se retrăgeau sub loviturile 
armatelor inamice, cedând poziţie după poziţie, îl 
jignea, îl înfuria, stârnindu-l să profereze ameninţări la 
adresa compatrioţilor. 

Dacă poporul german se dă bătut — tuna şi 
fulgera fuhrer-ul într-o circulară din 24 februarie 1945 
—, va dovedi că nu are un moral vrednic de numele 
său şi, în cazul acesta, merită să fie nimicit. 

Pentru a întări capacitatea de luptă a 
combatanţilor de pe front, Hitler a înfăţişat acestora, 
într-o altă circulară, datată 16 martie 1945, imaginea 
Reich-ului de mâine, dacă războiul va fi pierdut. 

Femeile germane vor fi răpite de fiare cu chip 
de om, violate şi asasinate. Copiii germani vor fi smulşi 
de lângă părinţi, deportaţi şi educați să devină 


bolşevici. Poporul german, în calitate de comunitate 
organică, va fi literalmente asasinat. Cei care vor 
supravieţui nu vor avea nimic de sperat de la viață. 
Suferințele şi nevoile ivite în situația prezentă nu 
înseamnă nimic pe lângă scopurile de exterminare ale 
inamicilor noştri. Întreaga populaţie din Germania se 
va ridica împotriva acestui destin şi va lupta unită într- 
o singură armată, a național-socialismului. 

Dincolo de avertismentul cuprins în 
ameninţarea lui Hitler, desluşim, de fapt, o mare şi 
foarte omenească frică. Frică pentru propria sa soartă. 
Aflase că Eden, ministrul de externe al Marii Britanii, 
informase Camera Comunelor că el, Adolf Hitler, 
fuhrer-ul Germaniei, figura primul pe lista criminalilor 
de război. Ştia deci că după capitulare va bate 
implacabil ceasul marilor socoteli..., ceasul judecății 
supreme pentru crimele fără precedent săvârşite în 
ţările şi în teritoriile ocupate. 

e 

LA UN MOMENT DAT Hitler, alergic la exploziile 
obuzelor şi bombelor, n-a mai ieşit din buncăr. In niciun 
document, în nicio filă de jurnal, în nicio carte închinată 
vieţii din buncăr, nu întâlnim vreo referire la hotărârea 
fuhrer-ului de a nu mai urca scara ce dădea în grădină, 
pentru a-şi plimba câinele ori pur şi simplu pentru a 
mai vedea culoarea cerului, lumina soarelui sau 
sclipirile stelelor. Ce s-o fi petrecut totuşi în sufletul lui 
de führer? Şi-o fi descoperit deodată neputinţa de a 
îngenunchea istoria? O fi înţeles brusc că poporul 
german nu mai are „un moral vrednic de numele său”? 

Privind în urmă, constatăm că, după patruzeci 
de ani de la terminarea războiului, ne lipseşte din 
biblioteci o carte — nu neapărat de istorie — care să 
surprindă la scară umană spaimele inşilor care au 


populat până în ultima clipă cele 40 de încăperi ale 
„Fuhrerbunker”-ului. Totodată, mai constatăm că în 
tratarea temei „Viaţa în buncăr” s-au făcut simţite 
două tendinţe: caricaturizarea şi minimalizarea. 

La începutul primăverii anului 1945, cel de-al 
treilea Reich, născut laolaltă cu conducătorul său în 
saloanele palatului lui Hindenburg, se stingea puţin 
câte puţin în adâncul unui buncăr umed, mirosind a 
mormânt. 


DOCUMENTE 
Ministerul de Război 
Cabinet 


ORDIN DE ZI 
nr. 16 din 3 aprilie 1945 


După victoria de la Rožňava, trupele armatei 
române de sub comanda generalului de corp de 
armată Dăscălescu Nicolae inscriu o altă pagină de 
glorie în istoria neamului românesc, prin câștigarea 
importantei bătălii de la Banskă Bystrica. 

Bătălia a început la 21 martie, în strânsă 
colaborare şi camaraderie cu vitezele trupe ale armatei 
sovietice, şi s-a terminat în ziua de 26 martie, prin 
cucerirea oraşului Banskă Bystrica, important centru 
strategic şi nod de comunicații la cotul superior al 
Hron-ului, unde converg toate comunicațiile care 
străbat munții Tatra Mică şi Tatra Mare. 

Peste 50 de localități, zeci de fabrici, mari 
cantități de materii prime pentru industria grea, 
numeroşi prizonieri şi mult material de război au rămas 
în mâinile noastre. 

Din cauza terenului muntos şi împădurit, a lipsei 


comunicațiilor, a intemperiilor, a dârzeniei inamicului şi 
distrugerilor făcute de el, luptele au fost grele şi 
sângeroase. Atacând însă, zi şi noapte, cu deosebită 
vitejie şi mari sacrificii, trupele noastre au învins 
greutățile terenului şi au înfrânt toate rezistenţele 
germano-maghiare. Marele exemplu a fost dat de 
însuşi comandantul armatei, generalul de corp de 
armată Dăscălescu Nicolae, care deşi rănit în luptele 
pentru cucerirea oraşului a rămas mai departe în 
fruntea trupelor sale. 

Pentru aceste strălucite fapte de arme, 
evidențiate şi de comandantul suprem al armatei 
sovietice, mareşalul Stalin, prin ordinul de zi din 27 
martie 1945 adresat  mareşalului  Malinovschi. 
Comandantul Frontului 2 ucrainean, toate marile 
unități de sub comanda generalului de corp de armată 
Dăscălescu Nicolae se citează prin ordin de zi pe 
întreaga armată. 


Ministru de război, J 
General de divizie C. VASILIU-RAŞCANU 


APEL 


Românce, români, 

La iureşul năprasnic ce s-a abătut asupra 
armatelor lui Hitler participă cu avânt şi vitejie de 
legendă bravii noştri ostaşi. Împreună cu glorioasele 
armate aliate şi alături de camarazii de arme, ostaşii 
armatei roşii, ei fugăresc neîncetat fiara încolţită, 
eliberând sate şi oraşe, dezrobind din sclavia hitleristă 
popoarele vremelnic subjugate. l-am urmărit luptând şi 
încununându-se de glorie în nordul Ardealului, pe 
câmpiile Ungariei şi în munţii Cehoslovaciei, prin ploi, 


furtuni şi viscole, ne-am bucurat de vitejia lor şi ne-am 
îndurerat aflând lipsurile lor şi ale celor scumpi ai lor 
râmaşi acasă. 

Faţă de ei şi pentru aceasta, avem o sfântă 
datorie: 

In sprijinul armatei şi pentru victoria care 
trebuie să ne aducă pacea binefăcătoare suntem datori 
să mobilizăm toate energiile curate, pe toţi cei cu 
dragoste de ţară, pe toţi cei care vor să vadă înfrântă 
cu un minut mai devreme fiara setoasă de sânge: 
fascismul. 

Cu acest scop, comitetul „Totul pentru front” al 
sectorului IV Verde cheamă pe toţi fiii ţării, de la 
marele industriaş la lucrătorul din uzină, de la 
intelectual la muncitorul de la brazdă, de la cel mai în 
vârstă la cel mai tânăr, să pună mână de la mână 
pentru sprijinirea frontului. Fiţi activi şi permanent 
alături de comitetul „Totul pentru front”, al cărui scop: 
susţinerea efortului pentru victorie trebuie să fie ţinta 
noastră a tuturor. Daţi pentru front din prisosul muncii 
voastre! Daţi pentru victorie din prisosul agoniselii 
voastre! Aliniaţi-vă în rândurile celor care vă cheamă la 
sacrificii prin acest apel, cu entuziasm şi cu 
convingerea că e singura cale pe care vă faceţi datoria. 

Adeziunea şi obolul vostru, al tuturor, le 
aşteptăm la sediul comitetului „Totul pentru front”, str. 
Berzei nr. 9, între orele 4-6 p.m. 


„Scânteia”, an. Il, nr. 192. din 8 aprilie 1945 


Armata 4-a Cartierul general Nem Pravno 
Stat-Major 30 aprilie 1945, /ora/ 22:30 
Secţia 3-a 

nr. 31 643 


ORDIN DE OPERAŢII NR. 267 


l. Inamicul cedează în fața dreptei armatei şi 
rezistă dârz în fata stângii, reacţionând prin foc şi 
contraatacuri. 

Până la ora 19 în ziua de 30 aprilie 1945, 
armata atinsese linia Váh-ul până la Piehov, apoi cotele 
362, 308, 347, 382, liziera sud Dolna Suca, Dolna 
Zavrska, 1 km nord Stary Hrozenkov, 300 m sud Krgov, 
liziera sud Zăkorovce, liziera nord pădurea sud 
Nezdenice, 2 km sud Sumice. 

II. Cercetarea de luptă se va executa în tot 
cursul nopții de 30 aprilie/1 mai 1945, iar rezultatele se 
vor raporta armatei până la ora 6 în ziua de 1 mai 
1945. 

III. În ziua de 1 mai 1945, ora 7, armata 
continuă atacul pe tot frontul, după cum urmează: 

1) Corpul 6 armată (cu Divizia 18-a infanterie, 
Sectorul 54 fortificat şi Divizia 11-a infanterie), după ce 
realizează în noaptea de 30 aprilie/1 mai 1945 capete 
de pod la vest de Váh, conform ordinului special nr. 
266, continuă înaintarea în direcția generală llava — 
Horni Lidec, urmărind viguros pe inamic. 

2) Corpul 2 armată, grupându-şi majoritatea 
forțelor la stângă, va rupe rezistența inamică şi va 
înainta în directia generală Zăkorovce-Zadverice- 
Slusovice, după cum urmează: 

a) Divizia 1-a cavalerie pe direcţia Pitin-Slavicin- 
Blahovice; 

b) Divizia 21-a infanterie pe direcția Bojkovice- 
Rudikov — cota 519 — cota 635 (2 km vest Lipovec) — 
Loucka-Vysovice; 

c) Divizia 6-a infanterie pe direcția Nezdenice — 


cota 514 (1,5 km nord-vest Petruvka) — bifurcația de 
şosele sud-vest Zehradice-Zadverice-Slusovice; 

d) Divizia 8-a purtată pe direcția 1 km vest cota 
323 (2 km sud-vest Sumice — cota 376 Luhacovice- 
Provodov-Zelechovice). 

3) Obiective succesive de cucerit: 

a) Nosice (5 km nord-vest Puchov), Bukovany, 
Lednické, Lehota, Cerveny Kamen, Bilnice, Beruslavice, 
Slavicin, Petruvka, Ludkovice; 

b) Predhora, Senice, Pozdéchov, Hraşteşov, 
Březovo, Fryšták. 

4) Consumul de muniții se va fixa de către 
corpurile de armată în raport de disponibilităti şi 
valoarea rezistențelor inamice ce se atacă. 

IV. Posturi de comandă: 

Armata la Trenčin, cu începere de la 1 mai 
1945, ora 11; 

Corpul 6 armată la llava; 

Corpul 2 armată la Banov. 


Comandantul Armatei 4-a, 

General de corp de armată N. DASCALESCU 
Şeful de Stat-Major, 

General |. SPIREA 


Comunicat: 

Corpul 2 şi 6 armată — executare 

Grupul de armate /general/ jJmacenko — ştiinţă 
Marele Stat-Major — ştiinţă 

Comandamentul artileriei 

Secţia 4-a 

Comandamentul transmisiuni 


MĂRTURIE 


DUBNICE NAD VÁHOM 


extrase 
In anul 1930 a început construirea actualei 
noastre fabrici [...] In fabrică lucrau aproximativ 6 000 


de muncitori. 

În aprilie 1939, pe cei din Dubnice îi aştepta o 
surpriză foarte neplăcută. Toată conducerea 
întreprinderii, până şi paza, a fost preluată de germani. 

Întreprinderea a început să lucreze cu întreaga 
ei capacitate. Producea motoare de avion, tunuri „flak” 
şi [...] grenade. În aşa-numita hală „Bolinská", 
muncitorii fabricau torpile. Produsele erau transportate 
numai noaptea, fiind expediate direct spre mări, iar 
celelalte, pe fronturi terestre [...] 

Printre muncitorii slovaci a început să se 
dezvolte o puternică mişcare de rezistentă, condusă de 
câteva celule comuniste. Comuniştii păstrau legătura 
cu unitățile de partizani din muntii Belansky [...] 

În a doua jumătate a lunii mai 1944, aviatorii 
americani au bombardat întreprinderea. Deasupra 
Dubnicei au zburat atunci cam 300 de avioane, 
îndreptându-se în direcția Moravskă-Ostrava [...] La 
întoarcere, ultima escadrilă a lansat deasupra Dubnicei 
aproximativ 250 de bombe, care au distrus şi incendiat 
o parte din instalațiile fabricii, precum şi trei barăci de 
locuit (...), unde şi-au găsit moartea un mare număr de 
muncitori [...] 

Către sfârşitul anului 1944, brutalitățile SS-ului 
au atins apogeul. La Udoli, în aşa-zisul „cimitir al 
câinilor', SS-iştii au executat pe partizanul Frantisek 
Šusta şi pe doctorita Eliška Resovă [...] Din aşa-numita 
grupă a opta, germanii au mai împuşcat 24 de oameni 
[...] Un alt loc de execuție a fost la Pod Hlinkami; acolo 


SS-iştii au împuşcat patru persoane [...] 

Era la începutul anului 1945, când din direcția 
Omseni au inceput să se audă impuşcături şi bubuituri 
de tun. Ele au durat vreme de trei săptămâni şi 
constituiau semnele unor lupte grele pe care unitățile 
române le purtau împotriva armatei germane care se 
apăra cu înverșunare. 

Trupele române au apărut pe direcția Velky 
Kolacin. Unitățile au sosit la noi într-o noapte de 
sâmbătă spre duminică. 

Lupta pentru Dubnice! a durat aproape o zi 
întreagă. Unităţile române au eliberat oraşul de 
hoardele fasciste. Cu trei săptămâni înainte de acest 
eveniment, germanii au început să distrugă unele părți 
ale întreprinderii [...] Au introdus în principalele 
obiective aproximativ două vagoane de materiale 
inflamabile, au legat de stâlpi mănunchiuri de grenade, 
pe care le-au pus în legătură cu altele şi le-au dat apoi 
foc, distrugând astfel întreaga întreprindere [...] 

De altfel, în luptele de eliberare, armata română 
înainta cu atâta repeziciune, încât n-au fost 
înregistrate pierderi în rândurile populației civile din 
Dubnice. 

La scurtă vreme după eliberare, pentru care 
suntem şi astăzi recunoscători românilor, fabrica a fost 
reparată şi serveşte şi acum ca întreprindere de seamă 
în industria grea de maşini din Republica Socialistă 
Cehoslovacia. 


(Din „Cronica orașului Dubnice nad Váhom”) 


MĂRTURIE 


! Localitatea a fost eliberată de ostașii Diviziei 11 infanterie. 


Un moment dramatic l-am trăit la cucerirea 
fabricilor «Skoda» din Cehoslovacia — îşi aminteşte It. 
Col. (r) Vasile Pătrăşcoiu, fost comandant de batalion în 
Regimentul 2 dorobanţi. Venisem în marş forțat de la 
circa 60-70 kilometri sud-vest de localitatea Zliechov, 
unde ne găseam în strâns contact cu inamicul. 
Regimentul nostru de sub comanda colonelului Radu 
Marin fusese înlocuit și primise misiunea ca, odată 
ajuns pe noile poziţii, să atace pe direcţia Velky 
Kolacin-Dubnice şi fabricile «Skoda», unde nemții 
organizaseră un puternic centru de rezistență. 
Regimentul avea numai două batalioane, unul fiind 
batalionul meu, care fusese împins pe direcţia de efort 
arătată mai sus. 

Era în 20 aprilie 1945. După ce am înlocuit un 
batalion din Regimentul 27 infanterie, la ora, 16 am 
primit ordinul să atacăm. Artileria a executat câteva 
trageri, insuficiente însă pentru a neutraliza o poziție 
inamică atât de bine organizată. La ora H am pornit la 
atac. Trebuia să trecem o vale îngustă, prin mijlocul 
căreia curgea un pârâiaş ce intra în localitatea Malkó 
Kolacin. Nemţii ne-au lăsat să ne furişăm şi, după ce 
am trecut un fir de apă al văii, au deschis focul cu tot 
felul de armament de pe pantele din față, acoperite de 
brazi. Am oprit imediat batalionul; a înainta împotriva 
unui inamic bine amplasat şi camuflat de pădure era o 
absurditate. Am ordonat replierea pe baza de plecare. 
Se făcuse noapte. Companiile s-au retras cum au putut 
Şi şi-au ocupat amplasamentele inițiale. 

În noapte, se auzeau de pe fundul văii strigătele 
şi gemetele răniților. „Sanitar....”, „Sanitar!...” Deşi se 
făcuse întuneric, fasciştii continuau să bată pădurea cu 
aruncătoare de mare calibru. Când focul s-a potolit, am 
făcut controlul fiecărei companii, stabilind lipsurile în 


oameni şi necesarul în armament şi muniții, pe care le- 
am raportat la regiment şi am cerut completarea lor. In 
luptă, în fundul văii, căzuse lângă mine locotenentul 
Tita Vasile, comandantul companiei 5, învăţător, 
originar din Drăgăşani-vâlcea. 

Luptele în această zonă au durat până pe 28 
aprilie 1945, când au căzut Dubnice şi fabricile 
„Skoda”, cele care furnizau armament şi muniţie 
trupelor hitleriste. 


DOCUMENT 
Sâmbătă, 28 aprilie 1945 


[...] La ora 8, cota 536 a fost asaltată de 
Regimentul 2 dorobanţi şi înaintarea a fost reluată spre 
Dubnice cu întreg regimentul, lăsând o siguranță pe 
cota 536. 

Primele rezistențe întâlnite la sud de oraş au 
fost lichidate şi atât Regimentul 3 dorobanţi, cât şi 
Regimentul 2 dorobanţi au pătruns în oraşul Dubnice 
cu primele elemente. Artileria inamică execută fără 
întrerupere trageri în zonele atacate [...] 

Localitatea Dubnice a fost cucerită în întregime 
[...] Inamicul s-a baricadat în fabricile de la nord şi 
nord-est de oraş [...] 

O zi grea de luptă a luat sfârșit [...] 


(Din „Jurnalul de operații” al Diviziei 11 
infanterie) 

TOTUŞI, LA 20 APRILIE 1945, Hitler a ieşit în 
grădină, la „gura” adăpostului, unde îl aştepta o 
formaţie de Hitlerjugend, aliniată acolo de Arthur 


Axmann, pentru a-i da onorul şi a-l felicita cu prilejul 
zilei sale de naştere şi a-l asigura încă o dată că puștii 
sunt gata să-şi dea viaţa pentru EIl. 

Istoria în imagini a celui de-al doilea război 
mondial păstrează din lunile martie-aprilie 1945, 
perioada de agonizare a Reich-ului, doar două 
fotografii berlineze. Una din ele ne înfăţişează un Hitler 
îmbătrânit, cu gulerul mantalei de campanie ridicat, 
purtând pe cap o caschetă, al cărei cozoroc îi umbreşte 
fruntea şi-i îngroaşă negura din ochi; se reazemă de un 
zid al cancelariei lovit de un proiectil şi, secondat de 
unul din aghiotanţii lui, priveşte prin cenuşa unei zile 
de martie în depărtare, probabil tot către nişte ruine. 
Cealaltă fotografie, realizată la 20 aprilie 1945, ni-l 
prezintă faţă în faţă cu formaţia de Hitlerjugend; 
mângâie înduioşat obrazul unui puştan de vreo 
paisprezece ani, ce ţine pe un umăr cam firav un 
faustpatron. Desigur, mai apar în fotografie şi alte 
chipuri, ale altor „vajnici apărători” ai Reich-ului. 
Expresii de semeţie juvenilă, teribilistă! In acea zi, 
fuhrer-ul lor, iubitul lor führer, i-a onorat, împărțindu-le 
nu bomboane, ci „Cruci de Fier”... 

Ori de câte ori ne răsare înaintea ochilor 
această fotografie, nu ne putem reprima un şir de 
întrebări: Oare câţi din acei băieţanari, fotografiaţi 
împreună cu Hitler, au supravieţuit războiului? Pe 
unde-or fi putrezit oasele unora? lar cei rămaşi în viaţă, 
acum părinţi cu copii mari şi nepoți, oare cum îşi 
judecă amintirile? 

JURNALUL LUI GOEBBELS, tipărit în limba 
engleză sub îngrijirea istoricului H.R. Trevor-Roper, 
cuprinde doar o parte din însemnările zilnice ale 
ministrului propagandei Reich-ului de la 27 februarie 


1945 la 9 aprilie 1945. De ce 9 aprilie şi nu 30? Richard 
Otte şi Otto Jacobs, foşti stenografi ai lui Goebbels, ne 
asigură că şeful lor a continuat să le dicteze 
„însemnările zilnice” până în ziua de 22 aprilie 1945. Şi 
atunci unde sunt aceste pagini? De ce n-au fost găsite 
alături de celelalte? Au fost distruse? Au fost ascunse? 
Păcat! Mare păcat că n-au cunoscut lumina tiparului! 
Stenografii lui Goebbels susţin că în urma acestui lider 
nazist au rămas circa 20 000 de pagini de însemnări 
zilnice... de fapt, adevăratul „jurnal de bord” al 
partidului hitlerist al celui de-al treilea Reich. 

Interesul nostru pentru jurnalul lui Goebbels 
este multiplu. Anumite notații ce privesc România ne 
determină să credem că ministrul propagandei 
urmărea cu atenţie evoluţia politică şi militară din ţara 
noastră după 23 August 1944. 

Din capul locului, mărturisim că am fi fost 
curioşi să-i citim însemnările din 20 aprilie 1945, când 
fuhrer-ul împlinea 56 de ani. Fără îndoială că ochiul său 
de ziarist versat a reţinut multe, iar condeiul ne-ar fi 
lăsat câteva file-document de o valoare incontestabilă, 
ce-ar fi întregit până şi fotografia comentată mai 
înainte. 

20 aprilie... Zi înscrisă pe atunci în calendarele 
germane cu roşu! Ziua de naştere a fuhrer-ului, 
sărbătoare ştiută şi de artileriştii sovietici, care au ţinut 
să „salute” evenimentul cu obuze grele. 

Din agenda lui Bormann luăm cunoştinţă că 20 
aprilie 1945 căzuse într-o zi de vineri. Neîmpăcându- 
se, probabil, cu scrisul, secretarul cancelariei partidului 
hitlerist s-a limitat să consemneze succint: 

Ziua de naştere a führer-ului, dar, din păcate, 
starea de spirit nu este sărbătorească. S-a ordonat ca 
un detaşament de avangardă să plece cu avionul. 


Atât şi nimic mai mult; dacă ar mai fi adăugat 
două cuvinte după „cu avionul”, indicând destinaţia 
avangărzii, istoricii nu şi-ar mai fi bătut astăzi capul să 
stabilească la ce avangardă se referea Bormann şi de 
ce a fost expediată pe calea aerului. 

(E drept, unii istorici sunt de părere că Bormann 
avea în vedere o avangardă împuternicită să 
organizeze primirea fuhrer-ului la Berchtesgaden, dacă 
Înaltul comandament s-ar fi retras în Alpii Bavarezi. 
Alţii, care după terminarea războiului n-au tratat cu 
indiferenţă zvonul că Hitler a izbutit să fugă din 
Germania, au emis ipoteza că avangarda a părăsit 
Germania cu un avion spre o destinaţie pe care 
Bormann, din motive justificate, n-o dezvăluise, pentru 
a-i pregăti fuhrer-ului ascunzătoarea.) 

Pe noi însă ne interesează deocamdată ceva 
mai mult sărbătorirea în buncăr a zilei de 20 aprilie 
1945. Nu punem sub semnul îndoielii laconica relatare 
a lui Bormann, dar suntem siguri că „starea de spirit” 
la care se referă trebuie să fi fost totuşi sesizată în 
cadrul acelei sobre festivități şi de alte personalităţi ale 
Reich-ului, sosite anume acolo, în subteran, pentru a-i 
aduce fuhrer-ului tradiţionalele urări. Din datele culese 
rezultă că, în afară de obişnuiţii buncărului, s-au mai 
aliniat în faţa lui Hitler, pentru a-i strânge acestuia 
mâna: Göring, Himmler, Ribbentropp, Axmann, Dönitz, 
Speer şi alţii, desigur. Oprindu-ne asupra momentului, 
mărturisim că am încercat să ne  închipuim 
desfăşurarea acelei ciudate sărbătoriri de sub pământ. 
În efortul nostru imaginativ am izbutit să-i vedem cu 
ochii minţii pe oaspeţii buncărului strângând mâna 
fuhrer-ului şi invers... Şi atât... nimic mai mult. Şi tare 
am mai fi dorit să „auzim” urările rostite de fiecare 
oaspete în parte... 


Ne vine însă în ajutor o pagină din memoriile lui 
Albert Speer, pe care o reproducem: 

Ultima aniversare, propriu-zis, nu s-a mai 
sărbătorit. Cândva, la 20 aprilie, vedeai de obicei un 
mare număr de maşini defilând, o gardă de onoare 
prezentând onorul, vedeai demnitarii Reich-ului şi cei 
din străinătate veniţi să-l felicite, de astă dată se 
înstăpânise o tăcere totală [...] Cei mai mulți dintre noi, 
prezentându-ne la consfătuirea  Statului-Major, am 
evitat încurcătura în care ar fi intrat obligaţia de-a 
trebui să-i prezentăm urările. Nimeni nu ştia precis ce 
voia să spună. Hitler a primit felicitările aproape fără 
să le dorească, cu un aer glacial, ceea ce se potrivea 
circumstanțelor [...] 

Deci, aceasta era atmosfera din buncăr la 20 
aprilie 1945, văzută şi trăită de unul din cei prezenţi la 
sărbătorire şi descrisă după aproape cincisprezece ani 
de la eveniment. 

Scriitorul francez Georges Blond, apelând la 
surse ce nu le indică, descrie astfel momentul 
sărbătoririi: 

Hitler s-a sculat la ora 11. De pe la 
douăsprezece au început a sosi înalte personalități 
care să-i prezinte felicitări pentru aniversare [...] S-au 
aliniat în galerie (a buncărului — H.Z.), iar Hitler a 
trecut prin fața lor strângând tuturor mâna şi vorbindu- 
le [...] 

Aşadar, Speer scrie „negru pe alb”: Hitler a 
primit felicitările. Blond (ca şi alţi autori de altfel) 
întăreşte spusele lui Speer, atrăgând atenţia: [...] au 
început a sosi inalte personalități care să-i prezinte 
felicitări [...] 

De fapt, ceea ce ne interesează este dacă s-au 
rostit felicitări. Dacă fuhrer-ul le-a primit cu un „aer 


Sr 


glacial” ori cu o „satisfacţie ascunsă 
mai puţin sau chiar deloc. 

Dacă înalții demnitari s-au aliniat în galerie 
după rânduielile protocolului, Göring, cu siguranţă, 
trebuie să fi fost primul care să-i fi adresat fuhrer-ului 
felicitările de rigoare. Speer susţine că Göring, omul nr. 
2 în Reich, numit, prin decret, chiar de Hitler, în ajunul 
războiului contra Poloniei, ca succesor al său [...] 
adusese ținutei sale vestimentare modificări demne de 
reținut. Spre marea noastră surprindere uniforma sa nu 
mai era croită din stofa gri-argintie obişnuită, ci din 
una gri-maronie, ca cea a uniformelor americane. În 
acelaşi timp, în locul epoleților de cinci centimetri 
lățime şi brodați cu fir de aur apăruseră epoleți simpli, 
din stofă, pe care îşi fixase un vultur de aur, însemnele 
gradului său de REICHSMARSCHALL. Un adevărat 
general american [...] Hitler părea că nu observă 
această schimbare. 

Göring, luând mâna fuhrer-ului şi privindu-l în 
ochi, ce i-o fi urat: „La mulţi ani!”, sau „Să ne trăieşti şi 
să ne conduci spre victorie!"?! Oricum, spectacolul 
trebuie să fi fost jalnic, sinistru, grotesc. Cu atât mai 
mult, cu cât astăzi ştim că Göring, în momentele 
acelea, spera ca într-una din următoarele zile să poată 
realiza o întrevedere cu generalul Eisenhower, în 
vederea  discutării unei capitulări separate. (Dacă 
povestea lui Speer cu uniforma lui Göring nu-i 
inventată, atunci îşi are originea în această speranţă 
neîmplinită a omului nr. 2 în Reich.) Reichsmarschall-ul 
ar fi discutat cu Eisenhower ca de la militar la militar. 
(Comandantul suprem al armatelor anglo-americane a 
respins fără echivoc toate propunerile comandantului 
suprem al aviaţiei militare germane — H.Z.) Desigur, 
nădăjduia Göring, dacă la gradul său şi-ar adăuga şi 


ne interesează 


titlul de fuhrer al celui de-al treilea Reich, tratativele cu 
americanii ar dobândi deîndată o pondere definitorie. 
Dar, pentru atingerea acestui ţel, se cerea împlinită 
una din condiţii: fie ca Hitler să se retragă de bună voie 
şi să-i cedeze succesiunea, fie ca mult zeificatul fuhrer 
să-şi dea obştescul sfârşit. 

Totuşi ce i-o fi spus Goring lui Hitler în timp ce-şi 
strângeau mâinile? In 1933 îşi începeau amândoi opera 
de edificare a Reich-ului nazist dând foc Reichstag-ului, 
ca apoi să dea foc înseşi Germaniei... Ceea ce ştim în 
mod cert este că în acea zi de 20 aprilie cei doi 
camarazi se vedeau pentru ultima oară. Mai ştim că în 
ziua de 23 aprilie 1945, influenţat de generalul Koller, 
şeful de Stat-Major al Luftwaffei, proaspăt sosit din 
buncăr la Obersalzberg, Göring îi va cere fuhrer-ului, 
printr-o telegramă-ultimatum, să-i cedeze „coroana” 
de fuhrer: Dacă până în seara aceasta la ora 22 nu va 
sosi niciun răspuns, voi socoti că ați pierdut libertatea 
de acțiune şi că, prin urmare, condițiile fixate prin 
decretul dumneavoastră sunt îndeplinite şi voi acţiona 
cât voi putea mai bine, în interesul patriei şi al 
poporului. Hitler va reacţiona violent, iar pentru a-i 
dovedi că nu şi-a pierdut libertatea de acţiune îi va 
cere să-şi dea demisia din toate funcţiile, ordonând 
apoi să fie arestat. Şi doar nu trecuseră mai mult de 
trei zile de când nr. 2 îl felicitase pe nr. 1 cu prilejul 
zilei de naştere! Strânsese oare Göring mâna unui 
mort, de se lăsase atât de repede convins de generalul 
Koller să-şi revendice succesiunea? Nicidecum! Reacţia 
promptă şi lucidă a fuhrer-ului o găsim cuprinsă în 
telegrama de răspuns: Voi fixa eu însumi momentul în 
care legea din 29 iunie 1941 va intra în vigoare. 

Nu cumva cineva din umbră manipulase jocul, 
împingându-l pe fuhrer să-şi îndepărteze sau să-şi 


lichideze vechii camarazi — Göring şi Himmler? Nu 
cumva Göring, prin stăruința de neînțeles a generalului 
Koller, s-a lăsat atras într-o capcană? Singurele 
explicaţii ale surprinzătorului conflict GOring-Hitler sunt 
furnizate chiar de „Jago”, în persoană, adică de 
generalul Koller, în memoriile sale, scrise şi publicate, 
bineînţeles, după ce şi-a lămurit trecutul de luptă 
aeriană, „ariană” şi... terestră în faţa „Intelligence 
Service”-ului. Cu toate acestea, explicaţiile sale par 
astăzi puerile. 

Aşadar, ce i-o fi spus Re'ichsmarchall-ul Göring 
în urarea sa? Dar Reichsfiihrer-ul SS Himmler? Cum să 
fii scriitor, să te pasioneze istoria celui de-al doilea 
război mondial şi să nu doreşti să afli cum suna în ziua 
de 20 aprilie 1945 urarea nazistului în uniformă neagră 
şi cu cap de mort la caschetă?! Nu de alta, dar 
Himmler sosise în buncăr direct din Holenlychen, unde, 
cu ajutorul lui Schellenberg, stabilise contacte cu 
suedezul Folke Bernadotte, iar prin el, mai departe, cu 
englezii. Şi această urzeală — fără ştirea şi aprobarea 
celui sărbătorit. Să se fi simţit SS Reichsführer-ul, în 
timp ce îl felicita pe führer, întocmai ca o femeie fidelă 
soţului ani în şir şi căzută deodată în păcat? O fi 
murmurat şi el câteva cuvinte nedesluşite, iar Hitler, 
sclav al automatismelor festive, i-o îi mulţumit 
călduros?... 

În prezent ştim că şi Himmler îl vedea atunci pe 
Hitler pentru ultima oară şi că judecata Istoriei le 
hărăzise verdicte identice... La 29 aprilie 1945, Hitler 
avea să-l condamne pe Himmler la moarte în... 
contumacie, deoarece condamnatul se găsea refugiat 
în Holenlychen, unde, sub presiunea evenimentelor, 
jucase cartea cea mare a vieţii şi aştepta răspunsul 
englezilor, tot prin contele Bernadotte, la propunerile 


sale de capitulare separată. Avea să aştepte mult şi 
bine, căci odată picat în capcana aşa-numitelor 
tratative, conducătorii „Intelligence  Service”-ului, 
excelenți jucători de biliard la propriu şi la figurat, au 
reuşit două lovituri dintr-o singură mişcare. Una cu 
repercusiuni în „Fuhrerbunker”, a doua cu repercusiuni 
chiar în Holenlychen. Să urmărim cum a fost 
administrată această lovitură de... „tac”. 

Hitler avusese mulţi camarazi de nădejde în 
conducerea Reich-ului, însă printre aceştia, cei mai 
credincioşi — Göring şi Himmler. Şi iată acum amândoi 
ÎI trădaseră. Amărăciunea îi fusese fără margini, şi 
trecând cu luciditate să-şi pregătească moartea, va 
dicta două testamente — unul politic şi altul personal. 
În cel politic, va aduce la cunoştinţa partidului, a 
succesorilor săi, a întregului Reich, că cei doi trădători 
au fost condamnaţi la moarte, nu mai înainte de a fi 
excluşi din NDSAP. Era singurul mijloc ce-l mai avea la 
îndemână pentru a răzbuna o camaraderie înşelată. Cu 
siguranţă, Hitler a murit având convingerea că cei 
învestiţi de el prin testament cu mandatul de a executa 
sentinţa îi vor îndeplini ultima sa dorinţă. Nu i-au 
îndeplinit-o. 

Pe la mijlocul lunii mai 1945, Himmler, pe cale 
de a fi arestat de către poliţia britanică de ocupaţie, s-a 
otrăvit cu cianură. Nu se ştie nici până astăzi dacă 
înainte de a fi înhumat (sau incinerat, de ce nu?) 
organele de resort ale „Intelligence Service”-ului nu 
cumva au filmat sau fotografiat cadavrul celui care 
avea pe conştiinţă milioane de vieţi ale unor oameni în 
haine civile, nevinovaţi, şi cărora li se răpise, odată cu 
libertatea, şi posibilitatea de a se apăra. 

În schimb, Göring a devenit nr. 1, nu în Reich, ci 
în cadrul Tribunalului internaţional de la Nurnberg. 


Condamnat la moarte prin spânzurătoare, va găsi o 
fiolă de cianură (cum i-a fost procurată a rămas un 
mister) şi se va otrăvi, ducându-şi singur la îndeplinire 
sentinţa tribunalului. Astfel, ajungem la o constatare 
interesantă: atât Hitler, cât şi cei mai apropiaţi 
colaboratori ai lui — Goebbels, Göring, Himmler — au 
avut parte de aceeaşi otravă, de aceeaşi moarte. 

Dar să nu mergem mai departe fără a lămuri 
cum au devenit publice tratativele secrete ale lui 
Himmler. Pe căi simple, apelându-se, aş zice, la 
regulile jocului de biliard. Prima lovitură de tac i-a 
aparţinut lui Anthony Eden, care, în zilele acelea, se 
afla la San Francisco în fruntea unei delegaţii britanice, 
pentru a participa la lucrările de constituire a 
Organizaţiei Naţiunilor Unite. Chiar la prima şedinţă 
intimă cu membrii delegaţiei sale, ţinută la hotelul 
„Mark Hopkins”, Eden a menţionat în treacăt, ca pe un 
fapt divers, ştirea primită de la Londra cum că Himmler 
propusese, prin contele Bernadotte, capitularea 
necondiționată a Germaniei în faţa Marii Britanii şi a 
Statelor Unite. 

Informarea fusese făcută de Eden pe un ton 
detaşat — scrie autorul american John Tholand în 
cartea sa „Ultima sută de zile a lui Hitler” —, aşa că 
majoritatea auditorilor n-a prea fost impresionată de 
ştire. Doar Jack Winocur, un tânăr ataşat de presă... 

Ei bine, tocmai acest tânăr ataşat de presă, 
după o nu prea lungă „frământare” hamletiană, s-a 
hotărât să divulge ştirea Agenţiei Reuter, cu 
rugămintea expresă de a nu fi dezvăluită sursa. 
Agenţia a transmis mai departe informaţia, care, nu se 
ştie prin ce minune, a scăpat necenzurată, ajungând în 
paginile marilor ziare. Una din bilele atinse de lovitura 
iniţială de „tac” de la San Francisco se numeşte B.B.C., 


care nu va prelua ştirea direct din surse londoneze, ci 
de peste Ocean, prin Reuter, şi o va răspândi în eter ca 
pe o informaţie oarecare: 

In cursul zilei de ieri, în cercurile oficiale s-a 
afirmat, din sursă autorizată, că, după o informație 
trimisă lui Sttetinius, Eden şi Molotov, un mesaj al lui 
Himmler garantând (e) capitulare germană 
necondiționată a fost transmis guvernelor britanic şi 
american, dar nu şi celui al Rusiei. Tot din sursă 
autorizată se afirmă că Himmler a informat aliații 
occidentali că era în puterea lui să incheie capitularea 
necondiționată, el însuşi fiind în favoarea acestei soluții 
[...] 

Intra în obligaţia B.B.C.-ului să controleze 
informaţia transmisă de Agenţia Reuter? Desigur, dar 
n-a făcut-o. De ce? Mister... De ce s-a preferat 
difuzarea  ştirii sosite printr-un canal de la San 
Francisco, când Ministerul de Externe de la Londra se 
afla la doi paşi? Răspunsul e limpede şi concludent. Nu 
erau englezii acei diplomaţi care, în ultimele zile de 
război, să-şi piardă timpul în tratative cu patronul 
lagărelor de exterminare şi al holocaustului, 
condamnat de mult la moarte şi în agendele lor... În 
schimb, „l-au dat în gât”, cum se spune în argou. 
B.B.C.-ul a transmis o ştire ce a „scăpat” cenzurii 
britanice, stârnind astfel mânia fuhrer-ului. 

e 

DINTRE CEI PREZENŢI la sărbătorirea austeră a 
zilei de naştere a fuhrer-ului doar două personalităţi 
ale Reich-ului au mai apucat după război să-şi scrie 
memoriile, Dönitz şi Speer. Desigur, după ce şi-au 
ispăşit condamnările pronunţate la Nurnberg. Primul 
nu ne spune nimic în legătură cu ziua de 20 aprilie 
1945. Al doilea, aşa cum am mai arătat, ne lasă o 


mărturie utilă, dar omite să ne mai informeze ce i-a 
urat el fuhrer-ului când i-a venit rândul să-i strângă 
mâna. A preferat oare Speer să tacă? Sau i-o fi spus 
totuşi „La mulţi ani, mein Führer! Să ne trăieşti”!, ceea 
ce ar fi însemnat culmea cinismului, căci nimeni altul 
decât Albert Speer ne dezvăluie cum în urmă cu câtva 
timp a încercat să curme viaţa celui care-l ajutase să 
facă o carieră strălucită. O iniţiativă strict personală, 
mărturiseşte el spăşit. Fostul ministru al producţiei de 
război găsise chiar şi formula atentatului — asfixierea 
cu gaze, în buncăr, a lui Hitler. Atentatul ar fi urmat să 
se producă prin lansarea unei încărcături cu gaze în 
orificiul de aerisire de la suprafaţa adăpostului. Dar 
vai! când se identificase pe deplin cu ideea atentatului, 
a descoperit cu stupoare că gura de aerisire fusese 
modificată şi făcea imposibilă lansarea încărcăturii. În 
plus, povesteşte năstruşnicul atentator, se ivise în acel 
punct vulnerabil al buncărului şi o santinelă. Spre 
fericirea lui Speer” îşi pot permite unii istorici să 
adauge. 

Aşadar, iată-l pe Albert Speer (dacă Reich-ul ar 
fi câştigat războiul, ministrul s-ar fi întors la 
profesiunea sa de arhitect, pentru a construi la Linz 
marele complex muzeistic „Adolf Hitler”) stând, la 20 
aprilie 1945, în faţa celui pe care, cu nicio lună în 
urmă, intenţionase să-l omoare în buncăr ca pe un 
şobolan... Cum să nu fii curios, tu, scriitor sau istoric, 
să afli cam ce cuvinte strecurase Speer în felicitarea 
adresată fuhrer-ului? 


OPERAŢIA BERLIN a început la 15 aprilie 1945. 
Cu o intensitate nemaiîntâlnită, raportul de forţe 
sovieto-german fiind pe acest front următorul: 


Trupe Trupe 
sovietice germane 


Efective umane 2 500 000 1 000 000 

Tunuri şi aruncătoare 41 000 10 400 

Tancuri şi autotunuri 6 250 1 500 

Avioane de război 7 500 3 300 

20 APRILIE 1945 mai poate fi trecută în istoria 
„Fuhrerbunker”-ului ca o zi a marilor despărţiri şi 
opţiuni. Pus în faţa alternativei: a pleca în sud sau în 
nord, Hitler decide să rămână în Berlin, conştient că 
optează pentru propriul său deznodământ. De la o zi la 
alta, pe măsură ce trupele sovietice strâng cercul, 
înaintând spre centrul capitalei Germaniei, tot mai 
mulţi locatari părăsesc buncărul. De reţinut: cu 
aprobarea amfitrionului! 

Toate eforturile fuhrer-ului de a împiedica 
încercuirea ori de a prelungi apărarea oraşului eşuează 
rând pe rând. Se prăbuşea în felul acesta ultima mare 
speranţă a lui Hitler: de a apăra capitala Reich-ului 
până la ultimul luptător, de a-şi asigura sieşi şi oraşului 
o aureolă de legendă. Resemnat în faţa nemilosului 
destin, începe să se pregătească de moarte destul de 
omeneşte; îşi va scrie testamentele, se va căsători, va 
indica improvizaţilor ciocli ca trupul său şi al soţiei să 
fie arse. E drept, există în căsătoria fuhrer-ului cu Eva 
Braun — statornica sa legătură amoroasă — o regie ca 
de operetă, dar acţiunea ca atare se înscrie pe linia 
actelor sale şocante, teatrale. Se va dovedi, în felul 
acesta, consecvent cu sine... 

TREI ARMATE sovietice de gardă asaltau Berlin- 
ul casă cu casă, cartier după cartier. Abia după război 


s-a aflat că la nivelul fiecărei armate, secţiile 
respective de informaţii ŞI contrainformaţii 
organizaseră comandouri speciale cu misiunea de a da 
de urma lui Hitler şi de a-l captura, misiune, se înţelege 
de la sine, foarte complexă, căci nu se ştia cu 
certitudine dacă fuhrer-ul se mai afla în Berlin, iar 
tainele buncărului erau aproape necunoscute. 

Comandoul Armatei 3 sovietice de gardă, din 
care făcea parte şi translatoarea Elena Rjevskaia, 
autoarea cărţii „Miros de migdale amare”, de care am 
mai amintit, a avut şansa de a se înscrie cu 
investigaţiile pe o direcţie ce i-a încununat cu succes 
eforturile. 

e 

O ISTORIE FĂRĂ REVELAREA unor sublime 
coincidenţe ar fi ca un cozonac fără stafide. Încă 
înainte de a fi fost adus la putere, Hitler nutrea o mare 
admiraţie pentru ducele Mussolini, pentru programul 
partidului său, pentru oratoria lui plină de obrăznicii la 
adresa democraţiei, a marilor puteri garante ale 
tratatelor de la Versailles şi Trianon. Dictatorul de la 
Roma dezgropase hărţi vechi cu frontierele Imperiului 
Roman şi visa ca prin luptă să transforme Italia 
secolului al XX-lea într-un întins imperiu modern, din 
care, natural, nu puteau lipsi coloniile pierdute după 
primul război mondial. Ducele se înarma, ameninţa, 
sfida, iar „cămăşile negre” erau gata de luptă. O 
atmosferă pe placul viitorului cancelar al Germaniei. 

Da, ducele Benito Mussolini îl fascinase pe 
Hitler, care văzuse în el un model, o dovadă concretă 
că o dictatură personală poate fi instaurată, în 
consecinţă, un viitor aliat. Apropierea n-a fost lipsită de 
obstacole. Intr-o bună zi, când viaţa l-a pus faţă în faţă 
cu ducele, Hitler a fost fericit. Dar şi mai fericit a fost 


când au creat împreună Axa Roma-Berlin. Cu câtă 
trufie ieftină va declara fuhrer-ul, la 23 mai 1939, 
generalilor săi convocați la Obersalzberg pentru a le 
aduce la cunoştinţă hotărârea de a ataca Polonia: 

Invoc ca motive: propria mea personalitate şi 
cea a lui Mussolini [...] Cel de-al doilea factor personal 
este Ducele. Şi existența sa este hotărâtoare. Ducele 
este omul cu nervii cei mai tari din toată Italia [...] 

De fapt, prin aprecierile sale, Hitler urmărea să- 
şi convingă generalii că, găsind în personalitatea lui 
Mussolini un aliat de nădejde, nu mai avea de ce să 
ezite în declanşarea războiului. 

Mai târziu, după ce maşina de război fusese 
pusă în mişcare, fuhrer-ul descoperea treptat că 
Mussolini era departe de imaginea ce şi-o făurise în 
tinereţe şi în ultimii ani, că dictatorul de la Roma nu 
era decât un palavragiu. Totuşi, în 1943, atunci când s- 
a produs în Italia lovitura generalului Badoglio, iar 
Mussolini a devenit prizonierul acestuia, Hitler n-a 
şovăit în a iniţia poate cea mai spectaculoasă operaţie 
de comando din timpul războiului, încheiată cu răpirea 
lui Mussolini de pe Gran Sasso. 

lată-ne ajunşi la prima coincidenţă: După 
salvarea sa din captivitate, Mussolini va pleca la 
Rastenburg cu un tren special, să se întâlnească în 
„Vizuina lupului” cu salvatorul său. Va ajunge acolo la 
câteva ore după comiterea atentatului. 

Hoffmann, fotograful personal al lui Hitler, ne-a 
lăsat o cronică în imagini a vieţii şi activităţii fuhrer- 
ului. Printre fotografii, bineînţeles şi câteva făcute în 
„Vizuina lupului” după atentat. În prim-plan, un Hitler 
în uniformă, îmbătrânit, cu ochii încă speriaţi de flacăra 
orbitoare a exploziei, îi dă explicaţii unui Mussolini 
jigărit, într-o uniformă pe care n-a mai avut când s-o 


ajusteze, interesat de ce îi este dat să audă. Mai sunt 
imortalizaţi în fotografie Bormann şi Ribbentropp. 

Cea de-a doua coincidenţă o descoperim în 
evenimentele din dimineaţa zilei de 30 aprilie 1945, cu 
câteva ore înainte ca Hitler să-şi pună capăt vieţii... 
Fuhrer-ului i se aduce din partea Ministerului 
Propagandei un plic, îl deschide şi găseşte în el o ştire 
de ultimă oră: ducele Benito Mussolini şi Clara Pettacci, 
amanta lui care i se devotase până la sacrificiu, au fost 
prinşi de partizani, împuşcaţi şi spânzurați de picioare 
într-o piaţă publică, împreună cu alţi fascişti, pentru ca 
mulțimile să-i poată scuipa şi batjocori. 

Coincidenţa o găsim de-a dreptul fantastică... 
La capătul celor şase ani de război, Mussolini, omul cu 
nervii de oțel, personalitatea care-l întărise în 
hotărârea de a declanşa ostilitățile, sfârşise ca un 
animal. Ducele îi servea drept model şi în această 
ultimă zi a vieţii... 

Mussolini şi Clara Pettacci! Hitler şi Eva Braun! 
Suntem de acord cu acei istorici care susţin că ştirea 
morţii lui Mussolini a fost stropul care a umplut 
paharul. Câteva ceasuri mai târziu, Eva şi Adolf Hitler 
treceau prin otravă şi flăcări pe cealaltă lume. 

DIN TOATE DOCUMENTELE aflate în... libertate, 
dar mai ales din mărturiile unor supraviețuitori ai 
„Fuhrerbunker”-ului, ştim că Adolf Hitler şi Eva Braun 
(între timp îi devenise soţie) şi-au pus capăt vieţii la 30 
aprilie 1945, între orele 15:30 şi 16, pe când trupele 
sovietice ajunseseră la vreo 500-600 de metri de 
cancelaria Reich-ului. Pe cupola Reichstag-ului flutura 
de-acum steagul victorios al Uniunii Sovietice. Totuşi 
luptele de stradă nu încetaseră încă. 

Nu vom insista asupra unor fapte sau situaţii 


arhicunoscute în legătură cu moartea lui Hitler, ci vom 
încerca să punem în lumină câteva curiozităţi, dacă nu 
chiar enigme legate direct sau indirect de sfârşitul 
fuhrer-ului. 

De pildă, marele-amiral Karl Dönitz, numit de 
Hitler prin testament succesor al său la cârma Reich- 
ului, nu a apucat să vadă... testamentul în cele zece 
zile cât a guvernat. Aşa cum mărturiseşte în ale sale 
memorii, numirea primită la Comandamentul marinei 
de război din Plön prin mijlocirea unor radiograme l-a 
uluit, dar, fără să se piardă cu firea, a acceptat cu 
bărbăţie noua învestitură. Radiogramele 
(Comandamentul marinei de război, ne asigură Dönitz, 
deţinea o reţea de emisie şi recepţie, un cod bine pus 
la punct, prin care a comunicat cu buncărul fuhrer-ului 
până în ultima zi) au ajuns pe biroul lui în ordinea 
următoare: 


30 aprilie 1945, ora 18:35 (cam la trei ore de la 
moartea lui Hitler — H. Z.) 

In locul mareşalului Reich-ului de până acum, 
Göring, fuhrer-ul vă numeşte pe dv., domnule amiral, 
ca succesor. Imputernicirile scrise sunt pe drum. Cu 
începere din acest moment, veți lua toate măsurile ce 
decurg din actuala situație. 

Bormann 


Dönitz povesteşte într-un stil sec, cazon, că a 
luat de îndată toate măsurile, fiindu-i foarte limpede ce 
trebuia să întreprindă pentru destinele Reich-ului, al 
cărui conducător devenise pe neaşteptate. Toate 
măsurile, în afară de una, am adăuga noi: de a cere 
explicaţii care să-i risipească uluirea. (Cel puţin aşa 
rezultă din memoriile sale.) Între timp, Berlinul îi va 


expedia a doua radiogramă: 


1 Mai 1945. Ora 7:40 

Către marele-amiral Dönitz 

Testamentul rămâne în vigoare. Voi veni cât 
mai curând cu putință. Până atunci sunt de părere ca 
testamentul să nu fie făcut public. 

Bormann 


Dönitz însă nu primise niciun document de 
învestitură, nici testamentul semnalat de radiograma 
lui Bormann, deci nu avea ce să facă public. Totuşi, 
lipsit de perspicacitate nu era şi a înţeles că fuhrer-ul a 
încetat din viaţă. Nu-i va semnala lui Bormann că nu 
primise niciun testament şi nici nu-i va cere lămuririle 
de rigoare. Va mai primi, în schimb, o radiogramă, a 
treia, datată 1 mai, ora 15,18. lată conţinutul ei: 


[...] /eri, la orele 15:30, fuhrer-ul a decedat. 
Testamentul din 29 aprilie vă transmite av. funcţia de 
preşedinte al Reich-ului, lui Goebbels, funcția de 
cancelar al Reich-ului,  Reichsleiter-ului Bormann 
funcția de ministru al partidului, ministrului Reich-ului 
Seyss-Inquart, funcția de ministru de externe al Reich- 
ului. Reichsleiter-ul Bormann incearcă să vină chiar 
astăzi la dv., pentru a vă explica situaţia. Forma şi 
momentul aducerii la cunoştinţa trupei şi ofițerilor 
rămân la latitudinea dv. 

Goebbels, Bormann 


S-ar putea conchide că avem de-a face cu 
ultimul document transmis de buncăr în eter. Să 
reținem data şi ora: 1 mai 1945, ora 15:18. Şi să mai 
reținem un amănunt: noului şef al Reich-ului nu i s-a 


comunicat lista completă cu membrii guvernului aşa 
cum o definitivase Hitler în testamentul lui politic. 
Motivul? Ar fi rezultat, probabil, un text mult prea lung 
pentru o radiogramă în timp de război. 

Să urmărim însă ce va întreprinde Dönitz de- 
acum încolo. Tratând cu toată seriozitatea conţinutul 
ultimei radiograme, va transmite în seara zilei de 1 mai 
1945, la ora 22:30, prin postul de radio Hamburg, un 
prim comunicat către ţara sa în flăcări: 

De la Cartierul general al fuhrer-ului se anunţă 
că astăzi după-amiază fuhrer-ul nostru Adolf Hitler, 
luptând până la ultima suflare împotriva bolşevismului, 
a căzut pentru Germania la postul său de comandant 
din cancelaria Reich-ului. La 30 aprilie, fuhrer-ul l-a 
numit ca succesor pe marele-amiral Donitz. 

La o analiză mai atentă a comunicatului 
constatăm că el cuprinde câteva neadevăruri deloc sau 
puţin semnalate în cărţile de specialitate. Să le trecem 
în revistă: 

MI precizându-se „astăzi după-amiază”, rezultă 
că fuhrer-ul ar fi murit în ziua de 1 mai; 

m fuhrer-ul l-a numit pe Dönitz succesor nu la 
30 aprilie, ci la 29 aprilie, când şi-a scris testamentul; 

N Adolf Hitler n-a murit luptând până la „ultima 
suflare”, ci s-a sinucis; 

m  fuhrer-ul n-a luptat numai împotriva 
bolşevismului, ci şi împotriva unor state capitaliste, 
mai mari şi mai mici. În primăvara anului 1945, 
Germania lui Hitler se afla în război cu principalele 
state capitaliste din lume şi cu singurul stat la a cărui 
cârmă se aflau bolşevicii. Acesta-i şi marele paradox al 
politicii anticomuniste a celui ce a fost fuhrer-ul celui 
de-al treilea Reich. 


O ALTA CIUDĂŢENIE: În literatura de specialitate 
se menţionează că testamentul fuhrer-ului a fost bătut 
la maşină în trei exemplare!. Numărul lor nu este 
întâmplător, acestea având o destinaţie precisă: un 
exemplar pentru Dönitz, noul preşedinte al Reich-ului, 
al doilea pentru feldmareşalul Schorner (şi el, prin 
testament, numit comandant al trupelor de uscat). Al 
treilea urma să rămână spre păstrare în arhivele 
NSDAP-ului, mutate la Obersalzberg. Imediat după 
moartea lui Hitler, curieri speciali au părăsit Berlin-ul, 
plecând spre Dönitz şi Schörner, cu preţioasele 
documente asupra lor. Nu vor mai ajunge însă la 
destinaţie; socotind probabil că pielea lor valora mai 
mult decât testamentul fuhrer-ului, au dezertat, dar n- 
au distrus documentele, ci le-au ascuns. Povestea 
curierilor a lămurit-o mai târziu poliţia trupelor 
occidentale de ocupaţie, care, arestându-i, au intrat 
totodată şi în posesia celor două exemplare ale 
testamentului. Aşa se explică faptul că Dönitz, cât a 
guvernat, nu a cunoscut conţinutul „istoricului” act 
care-l avansase fuhrer peste ruinele Germaniei. 

lată acum şi marea ciudăţenie... Un exemplar 
din testamentul lui Adolf Hitler a ajuns, în dimineaţa 
zilei de 1 mai 1945, în mâinile generalului V.I. Ciuikov. 
Aşadar, generalul sovietic a fost primul reprezentant al 
inamicului care a aflat de sinuciderea lui Hitler, a ţinut 
în mână testamentul, a luat act de conţinutul lui, de 
constituirea, în nordul Germaniei, a unui nou guvern, 
sub conducerea lui Dönitz. Cum de s-a putut întâmpla 
o asemenea ciudăţenie? Ne răspunde mareşalul V.I. 
Ciuikov, în cartea sa de amintiri „Sfârşitul Reich-ului 
hitlerist”: 

1 De pildă, J. Fest în „Hitler, le Führer”, vol. 2, și G. Blond în „Agonia Reich-ului” susţin 


că testamentul a fost bătut la mașină în trei exemplare. În cartea „Ultimele zile ale 
fascismului în Europa”, Jacques de Launay vorbește de existenta a patru exemplare. 


În sfârşit, la ora 3 şi 55 minute (1 mai 1945 — 
H.Z.), uşa s-a deschis iar în cameră a intrat un general 
german cu Ordinul Crucea de fier prins la gât şi cu 
Zvastica fascistă pe mânecă; [...] cu mâna stângă îmi 
întinde legitimatia militară. Este şeful Statului-Major 
General al trupelor de uscat ale Germaniei, generalul 
Krebs. Împreună cu el au sosit şeful Statului-Major al 
Corpului 56 tancuri, von Dufving, colonel în Statul- 
Major General, şi un translator. Krebs nu a aşteptat să i 
se pună întrebări. 

— Vreau să vă comunic un fapt strict secret — a 
declarat el. SUNTEŢI PRIMUL STRAIN (sublinierea 
noastră — H.Z.) căruia îi aduc la cunoştinţă că la 30 
aprilie Hitler a plecat de bună voie dintre noi punându- 
şi capăt zilelor. 

[...] Apoi, după ce am păstrat o clipă de tăcere 
— povesteşte mai departe mareşalul V.I. Ciuikov —, /- 
am rugat pe Krebs să precizeze când s-a întâmplat 
acest lucru. [...] 

— S-a întâmplat astăzi la ora 15 — a răspuns el. 
ŞI, observând că mă uit la ceas, s-a corectat precizând: 
leri, 30 aprilie, pe la ora 15. 

După aceea, Krebs a început să citească 
mesajul lui Goebbels adresat Comandamentului 
suprem sovietic, în care se spunea: 

„În conformitate cu testamentul führer-ului, 
care a plecat dintre noi, îl împuternicim pe generalul 
Krebs să vă transmită următoarele: 

Informăm pe conducătorul sovietic că astăzi, la 
ora 15 şi 50 de minute (mesajul a fost scris în noaptea 
de 30 aprilie 1945 spre 1 mai 1945 — H.Z.), fuhrer-ul s- 
a sinucis. În temeiul dreptului său legitim, fiihrer-ul a 
transmis întreaga putere, prin testamentul lăsat, lui 
Dönitz, mie şi lui Bormann. Sunt împuternicit de 


Bormann (noul şef al partidului hitlerist — H.Z.) să 
stabilesc legătura cu conducătorul poporului sovietic. 
Această legătură este necesară pentru organizarea 
tratativelor de pace între puterile care au suferit cele 
mai mari pierderi. 

Goebbels" 


Krebs mi-a înmânat încă două documente: 
imputernicirea sa de a purta tratative cu 
Comandamentul suprem rus (un formular al şefului 
cancelariei Reich-ului cu sigiliu, semnat de Bormann la 
30 aprilie 1945) şi testamentul lui Hitler, cuprinzând un 
tabel cu membrii noului guvern al Reich-ului şi ai 
Înaltului comandament al forțelor armate ale 
Germaniei (acest document, semnat de Hitler şi 
confirmat de câţiva martori, era datat 29 aprilie 1945, 
ora 4:00). 

Ajunşi în acest punct, suntem îndreptăţiţi să ne 
întrebăm câte exemplare din testamentul lui Hitler au 
existat în realitate, trei sau patru? Să nu mai fi apucat 
Bormann să expedieze la Obersalzberg exemplarul 
destinat arhivelor partidului nazist? Unii istorici susţin 
că a fost expediat. Rezultă deci că a mai existat un 
exemplar, al patrulea. Totuşi, dincolo de numărul exact 
de exemplare ale testamentului, se pune întrebarea de 
ce Goebbels şi Bormann au remis inamicului, într-un 
moment când solicitau armistițiu şi nu capitulare 
necondiționată, un document, prin datele sale, 
anticomunist? Ce aşteptau de la un asemenea gest? 

Nu cumva cineva din umbră, acel Sorge al 
Germaniei, a găsit calea cea mai scurtă pentru a 
transmite serviciilor de care aparţinea un foarte 
important document? 


AŞA CUM ERA ŞI NORMAL, apariţia lui Krebs la 
comandamentul Armatei 8 sovietice de gardă a fost 
raportată  mareşalului G.K. Jukov, comandantul 
Frontului 3 bielorus. Acesta, la rândul său, s-a văzut 
nevoit să-l scoale din somn pe lV. Stalin şi să-i 
raporteze despre misiunea generalului Krebs şi vestea 
morţii lui Hitler... Este de presupus că şi 
Comandamentul suprem a adus la cunoştinţa 
serviciilor de specialitate ştirea sinuciderii fuhrer-ului. 
Dar respectivele servicii, aşa cum aflăm din cartea 
Elenei Rjevskaia, n-au transmis informaţia jos, la 
nivelul comandourilor organizate de armatele 
operaţionale din Berlin, lăsându-le să-şi vadă mai 
departe de misiunea lor, ca şi când, în dimineaţa zilei 
de 1 mai 1945, la comandamentul Armatei 8, nu ar fi 
intervenit nimic menit să-i intereseze. 

Conţinutul tratativelor purtate de Ciuikov şi 
generalul de armată Sokolovski cu Krebs — scrie Elena 
Rjevskaia — este acum cunoscut. Însă atunci nu 
aflasem despre sosirea lui Krebs decât foarte puține 
lucruri. 

Tactica adoptată de serviciile de specialitate ale 
Uniunii Sovietice pare a fi fost una adecvată. Nu e 
suficient să intri în posesia unei informaţii de primă 
mărime, mai trebuie s-o şi verifici. Întreruperea încă în 
aceeaşi zi a tratativelor cu Goebbels şi Bormann a 
curmat şi posibilitatea de a verifica imediat în teren 
respectiva informaţie. Intr-o asemenea conjunctură 
numai comandourile sovietice cu misiuni speciale în 
Berlin îşi mai puteau aduce contribuţia la stabilirea 
adevărului: a murit Hitler sau nu? 

e 

ENIGMA, SIMPLĂ ciudăţenie? În agenda lui 
Bormann întâlnim însemnarea: 


1 mai. 

Tentativă de a ieşi din încercuire. 

Dar, în afară de tentativa de a ieşi din 
încercuire, a mai existat şi tentativa de a trata cu 
inamicul. De ce Bormann nu s-a ostenit să noteze 
ambele evenimente? Documente atestă că în ziua de 1 
mai 1945, începând de la ora 3:55 şi până la ora 13:08, 
Krebs a tot purtat tratative. În acest răstimp, s-a tras şi 
un cablu telefonic între Comandamentul sovietic şi 
buncărul de sub grădina cancelariei. Krebs i-a transmis 
direct, la telefon, lui Goebbels şi Bormann condiţiile 
capitulării Berlin-ului. La ora 11:00, părăsind sediul 
Comandamentului sovietic pentru a se înapoia în 
buncăr, Krebs n-a întrerupt tratativele, rămânea însă 
dator cu un răspuns... răspuns ce nu l-a mai dat 
niciodată. Nu din vina lui, ci a celor care-l 
împuterniciseră cu o misiune diplomatică (Krebs ştia 
ruseşte, fusese ataşat militar la Moscova). De aici 
presupunerea că în după-amiaza zilei de 1 mai 1945 
Bormann se mai afla în buncăr împreună cu Goebbels. 
Presupunerea noastră este întărită şi de ultima 
radiogramă expediată din buncăr lui Dönitz, datată 1 
mai 1945, ora 15:18. Aşadar, la ora 15:18 semnatarii 
radiogramei mai erau în adăpost vii şi sănătoşi. Dönitz 
îi aştepta, iar în „onoarea” sosirii lor emisese... două 
mandate de arestare... Avea de-acum această cădere. 

Goebbels nu a mai pornit la drum, s-a sinucis în 
seara acelei zile, comiţând astfel primul act de 
nesupunere faţă de testamentul fuhrer-ului, căci în 
viziunea testamentară a lui Hitler el trebuia să rămână 
şi pe mai departe unul din stâlpii Reich-ului... postbelic. 
Cu toate acestea, Joseph şi Magda Goebbels s-au 
otrăvit în seara zilei de 1 mai 1945, între orele 21 şi 22. 
Trupurile lor au fost stropite cu benzină şi arse. 


Cantitatea de combustibil s-a dovedit insuficientă, ca 
urmare carbonizarea a fost superficială, ceea ce a 
uşurat procesul de identificare ulterioară a cadavrelor. 

Să ne întoarcem însă la agenda lui Bormann. 
Probabil, însemnarea: Tentativă de a ieşi din încercuire 
a fost făcută de Bormann înainte să părăsească 
buncărul, după lăsarea întunericului, deci după 
moartea lui Goebbels. De ce, dacă tot a mai avut timp 
să-şi scoată agenda ca să noteze o acţiune ce 
intenţiona să o întreprindă, creionul ori stiloul 
nazistului nu a consemnat două evenimente deja 
petrecute: tentativa de a trata un armistițiu cu 
sovieticii şi moartea lui Goebbels, noul cancelar al 
Reich-ului? 

Martin Bormann a dispărut. Cadavrul lui nu a 
fost găsit, dar nici nu se poate susţine că a fost căutat 
cu insistenţă. Mărturii contradictorii au întreţinut şi 
continuă să întreţină misterul în jurul dispariţiei sale. 

e 

30 aprilie 1945, zi în care Adolf Hitler, fuhrer- 
ul celui de-al treilea Reich, şi-a pus capăt vieţii... 
Circumstanţele morţii lui au ridicat semne de întrebare 
ce aveau să primească un răspuns abia după mulţi ani 
de la terminarea războiului... Cu gândul la cele 
petrecute în buncărul fuhrer-ului, nu o dată ne-am 
întrebat pe ce aliniament se aflau oare trupele române 
la 30 aprilie, prin ce îi era dat ostaşului român să 
treacă în timp ce flăcările unui rug aprins în grădina 
cancelariei Reich-ului  mistuiau trupul celui ce 
declanşase marea conflagrație? Curiozitatea ne-a fost, 
de fiecare dată, satisfăcută de graiul nemuritor al 
documentelor. Ascultaţi-l şi dumneavoastră: 


Luni, 30 aprilie 1945. 


Trecerea se execută foarte greu. Râul Váh are 
în această zonă 3 brațe [...] Este cea mai grea trecere 
executată în toate campaniile. Un râu, în aparență mic, 
în realitate adânc de 4-5 metri, cu 3 brațe, fiecare brat 
peste 150 metri lățime, cu un curent foarte repede, cu 
un fund stâncos. Mijloacele puse la dispoziție pentru 
această operațiune au fost insuficiente, dacă se tine 
seama de ritmul operațiunilor şi urgenţa 
transporturilor. În tot cazul, divizia a reuşit să treacă şi 
acest ultim obstacol, apropiindu-se de frontiera dintre 
Slovacia şi Moravia. 

Viitorul promite mult. Situaţia celorlalte fronturi 
este foarte bună. Un sfârșit victorios al războiului se 
poate întrevedea într-un timp foarte scurt [...] 

Spargerea frontului de la nord de Banskă 
Bystrica, fortăreața muntilor Tatra, până la 
Ružomberok, lichidarea fortelor inamice din zona 
Trenčianska Teplá, Dubnice, llava sunt tot atâtea 
actiuni unde, deşi divizia a fost pusă în situatia grea de 
a lupta pe fronturi largi, cu efective reduse şi în teren 
muntos, printr-o conducere perfectă, a avut cele mai 
frumoase succese, inamicul simțind din plin loviturile 
grele date de infanteriştii divizieil...] 


(Din „Jurnalul de operaţii” al Diviziei 11 
infanterie) 


30 aprilie 1945 

[...] compania căpitan Duceag are ordin să 
atace la ora 9:20, cu misiunea de a străpunge poziția 
inamică organizată puternic pe sectorul şi regiunea 
satului Pasohlávky [...] 

Sub protecţia focului tras de carele companiei 
căpitan Duceag, infanteria Diviziei 409 (sovietică) 


reuşeşte să ajungă pe linia atinsă de care. 

La ora 16, inamicul declanşează un contraatac 
cu sprijin de care (de luptă) din direcţia localității, 
vizând flancul drept al atacului. Contraatacul, dat cu o 
deosebită violență, reuşeşte să respingă atât 
infanteria, cât şi carele brigăzii. 

Compania căpitan Duceag se retrage 500 m, 
apoi ocupă o pozitie de tragere, de unde reuşeşte să 
oprească contraatacul inamic. Datorită rezistentei 
hotărâte a acestei companii, infanteria Diviziei 409 
reuşeşte să reocupe obiectivul atins în prima fază a 
atacului. 

La ora 17, inamicul încearcă să atace direct 
compania căpitan Duceag cu care (de luptă) de tip 
Pantera. Compania nu părăseşte poziția şi, grație unui 
foc precis şi foarte violent, zădărniceşte şi această 
încercare. Inamicul, fiind hotărât să câştige teren, îşi 
concentrează carele tip Pantera şi Tigru, cu care 
reuşeşte să se infiltreze prin dispozitivul infanteriei şi 
să atace din flanc şi spate compania căpitan Duceag. 
Față de această situație foarte riscantă, compania este 
retrasă incă 300 m, unde rămâne până la căderea 
serii, când se primeşte ordin de regrupare pe vechea 
poziție de plecare. 

Comandantul Brigăzii 27 tancuri de gardă, 
domnul general Brijinov, aduce companiei elogii şi 
mulțumiri asupra felului demn şi brav în care s-a 
comportat în acţiunea din ziua de 30 aprilie 1945. 


(Din „Jurnalul de operaţii” al Regimentului 2 
care de luptă) 


În hrisovul Armatei 1 române găsim consfinţită 
următoarea apreciere: 


Căpitan Duceag Arcadie, comandant compania 
care. 

S-a remarcat în luptele de la: Andrevce, Dolný 
Pial, lreg, Mlady Háj, Zam. Bab — Pusta Kert şi 
Pasohlávhy. Veşnic în fruntea companiei, a antrenat-o 
la victoriile cele mai frumoase, distrugând la inamic: 25 
autovehicule, un tractor, 8 tunuri diferite, 7 
aruncătoare [...] 


(Să ne fie iertată paranteza pe care o 
deschidem, dar autorul ciclului de cărţi „Pe urmele 
agentului B-39” nu poate să treacă peste unele 
aspecte legate de sinuciderea lui Hitler. S-au scris pe 
această temă nenumărate cărţi, unele de referinţă, 
altele simplă maculatură. Evenimentele petrecute în 
buncărul fuhrer-ului, în ziua de 30 aprilie, continuă să 
suscite interes. De aceea, ne simţim atraşi să citim şi 
câteva file din dosarul privind circumstanţele morţii 
celui ce se credea nemuritor prin fala unui Reich ce-l 
vedea navigând intangibil de-a lungul secolelor, şi 
chiar îndrăznim a formula o ipoteză care, ca orice 
ipoteză, rămâne un necesar joc intelectual. 

e 

FĂRĂ ÎNDOIALĂ că pe măsură ce armatele 
sovietice şi cele ale aliaţilor occidentali înaintau în 
interiorul Germaniei, capturarea lui Hitler devenea una 
din preocupările majore ale  comandamentelor 
respective. Deşi până la ora actuală niciunul din 
serviciile secrete ale celor trei mari puteri n-a luat 
iniţiativa publicării unei cărţi pe tema: „Lupta pentru 
capturarea de viu a lui Hitler”, ne place să bănuim că o 
asemenea înfruntare din umbră a existat, având la 
bază o tactică şi strategie specifice. Ne mai place să ne 


imaginăm că acei combatanți din umbră, desemnaţi să 
execute, poate, una din cele mai temerare şi 
responsabile misiuni, trebuie neapărat să fi luat în 
discuţie câteva ipoteze în legătură cu un eventual 
deznodământ al fuhrer-ului: 

W să cadă de viu în mâinile unui comando (ar fi 
fost un deznodământ ideal); 

E să dispară în ultimele minute ale războiului şi 
să se ascundă în aşa-numita fortăreață a Bavariei, de 
unde să organizeze şi pe mai departe rezistenţa; 

m să fugă din Germania şi să se ascundă fie 
într-o ţară din Europa, fie într-o ţară de peste mări şi 
oceane; 

MI să se sinucidă; 

M să fie asasinat de unul din adversarii săi 
politici. 

Suntem convinşi că luptătorii din umbră ai celor 
trei mari servicii secrete doreau cu ardoare capturarea 
de viu a lui Hitler şi aducerea lui pe banca criminalilor 
de război. Ostenite de război, popoarele Europei, mai 
ales ele, aveau nevoie de o certitudine. Nicicând în 
istorie un conducător de stat n-a fost mai blestemat la 
o scară atât de întinsă precum a fost Hitler. Dar 
criminalul nr. 1 al celui de-al doilea război mondial a 
preferat să iasă din joc sinucigându-se, confirmând 
astfel una din ipotezele serviciilor secrete în luptă 
pentru capturarea lui. Aşadar, până aici nimic nou, 
nimic surprinzător. Problema însă s-a complicat brusc 
pentru serviciile secrete în acţiune când s-a aflat că, 
punându-şi capăt vieţii, fuhrer-ul a cerut fanaticilor lui 
colaboratori să-i ardă trupul. Ultima dorinţă i-a fost 
îndeplinită. Trupul lui Hitler şi cel ai Evei Braun au fost 
arse în grădina cancelariei Reich-ului chiar în după- 
amiaza zilei de 30 aprilie 1945. După ce flăcările 


hrănite cu circa 180 litri de benzină s-au potolit, cele 
două cadavre carbonizate au fost mai curând 
abandonate printre alte multe cadavre decât 
îngropate. De aici au rezultat pentru comandourile 
sovietice două probleme deloc uşor de rezolvat: 

N Căutarea şi găsirea cadavrelor; 

E Identificarea lor. 

Pentru a înţelege mai exact în ce au constat 
marile dificultăţi ale acestei operaţii, trebuie să 
amintim că în noaptea de 1 mai spre 2 mai, în urma 
refuzului lui Goebbels şi Bormann de a capitula 
necondiţionat, trupele sovietice şi-au reluat asaltul. 
Lupte îndârjite s-au dat în grădina şi în clădirea 
cancelariei, în adăposturile subterane, apoi şi în 
buncăr. Printre armele folosite de grupele în asalt s-au 
numărat şi aruncătoarele de flăcări... 

În ziua de 2 mai 1945, grupa cu misiuni speciale 
a Armatei 3 sovietice, condusă de locotenent-colonelul 
l.l. Klimenko, s-a pomenit faţă în faţă cu tainele unei 
clădiri şi ale unui buncăr, cu o grădină devastată de 
lupte, împânzită cu cadavre, unele din ele carbonizate. 
S-a mai pomenit confruntată şi cu greutăţi din afara 
Germaniei. 

La 30 aprilie 1945, ziarul suedez „Svenska 
Dagbladet” publica o corespondenţă din Berna. Un titlu 
cules cu majuscule anunţa moartea lui Hitler: acesta s- 
ar fi sinucis la „cartierul său general subteran din 
Tiergarten”. Sursa: cercuri militare din capitala 
Elveţiei... 

Buncărul fuhrer-ului se afla „îngropat” nu 
departe de Tiergarten, însă, conform declaraţiilor lui 
Krebs, Hitler s-ar fi sinucis în după-amiaza zilei de 30 
aprilie 1945, între orele 15:30 şi 16:00. Cum a fast 
posibil ca „cercurile militare” din Berna să afle încă din 


ajun un fapt care avea să se petreacă abia a doua zi 
după-amiază? 

Un serviciu secret, oricare ar fi el, este obligat 
să reţină o asemenea informaţie, mai ales când era 
urmată şi de o alta, pe aceeaşi temă: în portul Rostock 
a avut loc o revoltă a marinarilor, în cursul căreia 
Goebbels ar fi murit, iar Hitler ar fi fost grav rănit. 

Cum să interpretezi o asemenea ştire dacă iei în 
consideraţie şi comunicatul oficial transmis de postul 
de radio Hamburg şi semnat da marele-amiral Dönitz, 
comandantul marinei germane de război, deci al 
marinarilor ce „s-au răsculat” la Rostock, şi în care se 
afirmă cu totul altceva? Nu cumva cele comunicate de 
Krebs generalului Ciuikov cu privire la sinuciderea 
fuhrer-ului nu urmăreau altceva decât să ascundă 
manevra lui Hitler de a fugi din Germania? 

La 3 mai, Agenţia Reuter lansa versiunea cum 
că Hitler, Goebbels şi Göring ar fi fost asasinați cu 
cinci-şase zile în urmă de partizanii unui grup condus 
de Donitz şi Himmler. 

În aceeaşi zi, ziarul londonez „Daily Mail” scria 
derutant: Faptele par să confirme că Hitler a murit ori 
de o hemoragie cerebrală provocată şi grăbită chiar de 
prietenii lui, ori s-ar fi sinucis. 

După un timp, aceeaşi Agenţie Reuter va 
răspândi în lume declaraţia lui Hergesel, unul din 
stenografii lui Hitler: Cred că Hitler a fost ucis, în cele 
din urmă, de Sturmbannfuhrer-ul SS  Guensche, 
comandantul corpului de gardă al cancelariei Reich- 
ului. 

Dacă la asemenea ştiri se mai adaugă şi 
zvonurile din ce în ce mai insistente cum că Hitler a 
scăpat cu viaţă şi a reuşit să fugă din Germania 
refugiindu-se într-o ascunzătoare sigură, începem să 


realizăm cam cu câte contradicții trebuie să se fi 
confruntat factorii de decizie ai Serviciului sovietic de 
informaţii şi contrainformaţii în operaţia de identificare 
a unor cadavre carbonizate. 

De aceea, răspunsul pe care mareşalul G.K. 
Jukov îl va da la Berlin, la 9 iunie 1945, în cadrul unei 
conferinţe de presă cu ziariştii străini va intriga, fiind 
totodată luat şi în serios: 

[...] Dispariţia lui Hitler este foarte misterioasă 
şi nu pot să fac o declaraţie definitivă asupra sorții 
sale. Nu am descoperit până acum niciun cadavru care 
să poată fi identificat ca fiind al lui Hitler. S-ar fi putut 
ca el să fugă în ultima clipă, deoarece avea un 
aerodrom la dispoziție. 

Intr-adevăr, în zona Berlin-ului mai existau 
spaţii de unde avioanele puteau decola sau ateriza. În 
noaptea de 29 aprilie, un asemenea avion misterios, 
semnalat şi de trupele sovietice, a decolat din centrul 
Berlin-ului. Ar fi putut Hitler să se afle în carlinga 
acestui avion? Fără îndoială, da! Se cuvenea ca ofiţerii 
sovietici învestiţi, la diverse nivele, cu elucidarea 
„cazului Hitler” să ia în consideraţie şi o asemenea 
ipoteză? Fără îndoială, da! Câteva luni mai târziu, 
adevărul avea să iasă la iveală datorită mărturisirilor 
făcute în Occident de aviatoarea Hanna Reitsch. La 
bordul acelui avion misterios, decolat în zorii zilei de 29 
aprilie de pe bulevardul Unter den Linden, nu se afla 
Hitler, ci mareşalul Ritter von Greim, proaspăt numit de 
Hitler comandant al Luftwaffei în locul lui Göring. Şi se 
mai găsea o persoană — aviatoarea, care a şi pilotat 
avionul. 

La aceeaşi conferinţă de presă din 9 iunie 1945, 
din capitala Germaniei, generalul sovietic Berzarin — 
comandantul militar al Berlinului — avea şi el să 


declare: 

Am găsit mai multe cadavre care ar fi putut să 
fie socotite, unul sau altul, ca fiind al lui Hitler, dar nu 
avem nicio probă că Hitler este mort. Părerea mea este 
că Hitler a fugit şi se ascunde în Europa, poate la 
generalul Franco. 

Elena Rjevskaia povesteşte şi ea că în zilele ce 
au urmat după 2 mai 1945, scotocitorii sovietici se 
împiedicau destul de des, în grădina cancelariei, de 
câte un cadavru al lui... Hitler. A fost şi în caz în care 
un diplomat sovietic care-l cunoscuse îndeaproape pe 
Hitler a sosit anume de la Moscova pentru a ajuta la 
identificarea unui asemenea cadavru. Nu, nu era... 
Cuvântul diplomatului fusese hotărâtor. 

La 12 iunie 1945, după o întâlnire cu mareşalul 
Jukov, generalul Eisenhower va ţine şi el, la Londra, o 
conferinţă de presă, unde, la întrebarea „Hitler trăieşte 
sau e mort?”, va răspunde: 

Am fost mirat văzând că mulţi dintre prietenii 
mei ruşi se indoiesc de faptul că Hitler a murit. Eu 
socotesc drept un fapt real că el este mort. Cred că ar 
fi imposibil să se fi întâmplat altceva cu el. Dacă totuşi 
trăieşte, el trebuie să fie într-o stare deplorabilă [...] 

Trei zile mai târziu, într-un interviu acordat 
ziarului „Times”, opinia sa va deveni mai nuanţată: 
Până acum am admis că Hitler e mort, dar recent i-am 
întâlnit pe mai marii şefi ruşi care aveau multe indoieli. 
Ca, după câteva luni, la Utrecht, să declare că [...] are 
motive să creadă că (Hitler) trăieşte. 

Aşadar, ce s-a întâmplat? Cum s-a ajuns la 
această dilemă? Cum au evoluat, în continuare, 
opiniile? 

După părerea noastră, ne aflăm în faţa unui 
bizar episod al războiului din umbră. In mod normal, 


statele aliate, care, în anii războiului, găsiseră multe 
forme mixte de cooperare în probleme mult mai 
delicate şi mai explozive, s-ar fi cuvenit să iniţieze şi în 
acest caz o comisie mixtă împuternicită să elucideze o 
dată pentru totdeauna circumstanţele morţii sau 
dispariţiei lui Hitler. Dar o asemenea comisie n-a fost 
iniţiată, iar popoarele lumii n-au primit un răspuns clar 
şi ferm în această chestiune. Un răspuns care ar fi 
putut veni oficial din partea Coaliţiei antifasciste. 

În vara anului 1945, animat de dorinţa de a 
elucida cazul, „Intelligence Service”-ul a încredinţat 
unui ofiţer al său — istoricul H.R. Trevor-Roper — 
misiunea de a întreprinde investigaţiile de rigoare. 
Drept urmare, timp de câteva luni, istoricul britanic va 
sta de vorbă cu mai toţi cei ce au locuit şi lucrat în 
buncăr, cu excepţia celor căzuţi în captivitatea armatei 
sovietice. 

În toamna anului 1945, istoricul a prezentat 
„Intelligence Service”-ului un raport detaliat privind 
circumstanţele morţii lui Adolf Hitler. In aparenţă, 
conducătorii spionajului britanic n-au făcut un secret 
din rodul trudei competentului ofiţer, publicând, în 
noiembrie 1945, o variantă prescurtată a raportului 
semnat de acesta. O vreme, a tot circulat zvonul că, de 
fapt, cercetările investigatorului au fost materializate 
în două rapoarte: unul destinat arhivelor ultrasecrete, 
al doilea destinat publicului. Şi, surpriză!, doi ani mai 
târziu va fi pusă în circulaţie o formă nouă a raportului, 
cu multe detalii care creau şi mai multe confuzii în jurul 
morţii lui Hitler. 

În fine, în anul 1947}, în librării apărea cartea lui 
H.R. Trevor-Roper intitulată sugestiv „Ultimele zile ale 
lui Hitler”, în care istoricul demonstra, pe baza unor 


1 Ediţia a doua a apărut în 1964. 


declaraţii şi a unor conexiuni logice, că fuhrer-ul celui 
de-al treilea Reich nu a fugit din Germania, ci a murit 
la 30 aprilie 1945, la orele 15:30, în următoarele 
circumstanţe: 

E Hitler s-a sinucis împuşcându-se în gură. 

E Eva Braun s-a sinucis cu o fiolă de cianură. 

MI După ce au fost arse, rămăşiţele pământeşti 
ale celor doi sinucigaşi au fost îngropate într-un loc 
rămas necunoscut. 

Această ultimă concluzie îl va determina pe 
prestigiosul istoric britanic să conchidă cu o 
comparaţie plastică: 

Într-un fel sau altul, Hitler a ajuns să-şi atingă 
ultimul țel. Întocmai ca şi Alaric, gotul care a distrus 
Roma în anul 410 şi care a fost înmormântat în secret 
de către credincioşii săi în apropiere de râul Buzento, 
în Italia, destructivul nostru contemporan a fost ascuns 
pentru totdeauna de ochii omeneşti. 

Frumos, dar... neadevărat, şi nu din vina 
istoricului. Mai bine de două decenii el a tot aşteptat o 
replică la rapoartele sale — substanţă pentru viitoarea 
sa carte, devenită de referinţă. 


ÎN VOLUMUL 12 din ciclul „The Second World 
War”. Winston Churchill scrie: 

EI (Hitler) s-a împuşcat în gură. 

Ea (Eva B.) s-a otrăvit. 


ISTORICUL AMERICAN W.L. Shirer, în celebra sa 
lucrare, The Rise and Fall of The Thierd Reich”, tipărită 
în 1959, consemnează: £/ (Hitler) s-a împușcat în gură. 
Ea (Eva B.) a înghițit otravă. 

Shirer, într-o notă de subsol la aceeaşi pagina, 
face însă precizarea: 


Osemintele n-au fost găsite niciodată şi aceasta 
a dat naştere, după război, ideii că Hitler ar fi 
supraviețuit. Dar interogarea separată a câtorva 
martori oculari de către ofițeri de informații britanici şi 
americani nu lasă dubii asupra acestei chestiuni. 
Kempka, şoferul lui Hitler, a furnizat o explicație 
plauzibilă întrebării de ce osemintele carbonizate n-au 
fost găsite. „Urmele au fost şterse — a răspuns el celor 
care l-au interogat — de neîntreruptul foc al artileriei 
ruseşti”. 


AŞADAR, CONCLUZIILE istoricului Trevor-Roper 
cuprinse în rapoartele „Intelligence Service”-ului au 
devenit publice nu întâmplător. Circulau zvonuri 
variate şi năstruşnice răspândind ideea că Hitler 
trăieşte sub ocrotirea  experimentatei organizații 
britanice de spionaj. 

Desigur, eforturile istoricului englez de a stabili 
adevărul sunt merituoase, iar lucrarea sa „Ultimele zile 
ale lui Hitler”, în ciuda unor limite, are o valoare 
incontestabilă. El este primul cercetător al istoriei celui 
de-al doilea război mondial care, dornic să reconstituie 
ultimele zile ale Reich-ului, a stat de vorbă cu 
principalele personalități ale buncărului, cu 
stenografele şi secretarele lui Hitler, cu slujitorii 
personali ai fuhrer-ului. Respectul nostru faţă de truda 
sa este sincer şi nu de circumstanţă. Cu toate acestea, 
nu putem să nu sesizăm în cartea sa formulări 
categorice acolo unde prudenţa ar fi fost un sfetnic 
bun. De pildă, să luăm concluzia: „Hitler s-a împuşcat 
în gură”. De unde atâta siguranţă în formularea 
concluziei? Poate că fuhrer-ului i-ar fi fost mai uşor să- 
şi tragă un glonţ în tâmplă... Poate că nici n-a pus 
mâna pe armă... Poate că Hitler a fost „ajutat” să se 


împuşte... 

Prin presupunerile de mai sus dorim, de fapt, să 
subliniem că, în absenţa unor expertize medico-legale 
ale celor două cadavre, istoricul britanic ar fi dat 
dovadă de mai mult realism dacă şi-ar fi înconjurat 
concluziile şi ca o anumită rezervă. 

Fiind la fel de categoric ca şi cei care până mai 
ieri susțineau că Hitler trăieşte ascuns în Spania sau în 
America Latină, Trevor-Roper se va lăsa convins că, 
după ce Hitler şi Eva Braun au fost arşi, rămăşiţele lor 
carbonizate au fost îngropate cu grijă şi în mare secret 
într-un loc rămas nedescoperit, şi în felul acesta va 
ajunge să compare destinul fuhrer-ului german cu cel 
al gotului Alaric. 

Astăzi, prin mijlocirea a două cărţi semnate de 
autori sovietici: „Moartea lui Adolf Hitler” de Lev 
Bezâmenski — tipărită în 1968 la Hamburg şi Paris — şi 
„Berlin, mai 1915” de Elena Rjevskaia — apărută la 
Moscova în 1975 —, luăm cunoştinţă că investigatorii 
sovietici, încă din ziua de 4 mai 1945, au găsit trupurile 
carbonizate ale lui Hitler şi Evei Braun. Nici vorbă de 
vreun mormânt secret care să mitizeze actul funerar el 
unor nazişti fanatici. 

Aşadar, după o lungă tăcere (23 de ani în cazul 
cărţii lui Bezâmenski şi 30 de ani în cazul volumului 
Elenei Rjevskaia), arhivele sovietice au dat curs public 
unor documente datate mai 1945, precum şi 
declaraţiilor unor supraviețuitori ai buncărului, aflaţi în 
captivitatea armatei sovietice. Aceştia sunt: 

E Viceamiralul Hans Erich Voss 

MI Johann Rattenhuber, şeful gărzii personale a 
fuhrer-ului 

E Otto Guensche, ofiţer SS în garda personală a 
fuhrer-ului 


E Heinz Linge, valetul personal al lui Hitler 

E Hans Baur, pilotul personal al fuhrer-ului 

m Harry Mengershausen, din corpul SS de gardă 
al cancelariei Reich-ului şi al lui Hitler. 

Unii dintre ei au supravieţuit şi captivităţii, iar 
odată eliberaţi, s-au stabilit în R.F. Germania. 

Subliniem că Lev Bezâmenski, reputat publicist 
şi istoric sovietic, în anii războiului a fost translator pe 
lângă mari comandamente militare. În această calitate 
va activa până în primăvara anului 1935 în cadrul 
Frontului 1 bielorus, având gradul de căpitan. El este 
cel care i-a tradus mareşalului Jukov testamentul lui 
Hitler, al cărui conţinut a fost transmis prin fir secret 
mai departe, la Moscova, comandantului suprem al 
armatei sovietice. 

Mărturiile Elenei  Rjevskaia au o valoare 
documentară aparte, căci aparţin unui investigator 
care, începând din dimineaţa zilei de 3 mai 1943, a 
participat nemijlocit la principalele acţiuni de căutare a 
lui Hitler, a cadavrului său, apoi la complexa operaţie 
de identificare a cadavrului. A cercetat grădina 
cancelariei, a pătruns în clădire şi în subsoluri, în 
buncăr. A chestionat pe slujbaşii cancelariei, a citit 
documentele găsite acolo. A descoperit o parte din 
caietele cu însemnări zilnice ale lui Goebbels. A fost 
primul cititor al jurnalului ministrului nazist al 
propagandei. 

Elena Rjevskaia a publicat cartea în 1975, la 
treizeci de ani de la terminarea războiului. Remarcăm 
că atât Lev Bezâmenski, cât şi Elena Rjevskaia vor 
încerca să explice tăcerea ce s-a aşternut în jurul 
morţii lui Hitler. Cităm din versiunea franceză a cărţii 
lui Bezâmenski: 

Medicii (sovietici — H.Z.) au studiat în 


profunzime împrejurările mortii lui Hitler, ale lui 
Goebbels şi ale celorlalti [...] Rezultatele au fost 
comunicate imediat la Moscova, dar n-au fost date 
spre publicare. De ce? In niciun caz pentru că ar fi 
existat îndoieli cu privire la adevărul celor stabilite de 
experţi. Încă de la sfârșitul lunii mai, rezultatele au fost 
transmise înaltelor autorităţi ale statului şi ale armatei. 
Ele au fost considerate valabile şi s-a dispus încheierea 
definitivă a anchetei medico-legale. In consecință, 
cadavrele au fost complet incinerate şi cenuşa lor 
împrăştiată în vânt. (Faptul ca atare nu trebuie să 
mire, şi autorităţile britanice, în mai 1945, au înhumat 
— oare? — cadavrul lui Himmler într-un loc 
necunoscut, pentru ca nimeni, niciodată, să nu-i afle 
mormântul — H.Z.). 

Nu încape îndoială că Stalin a manifestat un viu 
interes pentru soarta lui Hitler. Jukov îşi aminteşte că 
Stalin i-a pus deseori întrebări în această chestiune şi i- 
a dat de înțeles că cercetările trebuie continuate. In 
acest sens s-a exprimat şi mareşalul Jukov cu prilejul 
conferinței de presă cu ziariştii străini din iunie 1945, la 
Berlin. 

Scepticismul lui Stalin îşi avea, oare, originea în 
faptul că nu se împăca deloc cu ideea că Hitler ar fi 
„scăpat' de la pedeapsa meritat? Cei care au 
participat la cercetări îşi amintesc că un rol important 
l-au jucat şi alte considerente. Mai întâi s-a hotărât să 
nu se publice rezultatele autopsiilor, dar să fie păstrate 
„în rezervă”, în eventualitatea că ar apărea cineva în 
rolul „unui führer salvat ca prin minune”. Pe urmă, s-a 
hotărât să se continue cercetările, cu scopul de a se 
elimina orice posibilitate a unor erori. 

Pe de altă parte, cercetările nu trebuiau să se 
rezume numai la datele culese la Berlin, ci trebuiau 


comparate şi cu alte informații. Organul însărcinat cu 
ancheta dispunea de un mare număr de persoane care 
au locuit în buncărul cancelariei şi voia să afle de la ele 
dacă Hitler ar fi putut să părăsească Berlinul în 
perioada aceea. 

Elena  Rjevskaia va da şi ea cititorilor 
următoarele lămuriri: 

Nădăjduiam tot timpul că va veni o vreme când 
aceste probe incontestabile (rezultate din cercetările 
întreprinse în mai 1945 — H.Z.) vor fi date publicității. 
Poporul nostru, care  sacrificase totul pentru 
înfrângerea fascismului, era îndreptățit să afle că i se 
pusese acestui război şi ultimul punct. 

[...] Intre timp, unul dintre factorii de 
răspundere incepuse să nu mai manifeste interes 
pentru elucidarea circumstanțelor morții lui Hitler şi nu 
prea încuraja zelul cu care ne străduiam să obţinem 
dovezile necesare. 

Odată cu apariţia cărţii lui Lev Bezâmenski, 
cititorul, printre altele, ia cunoştinţă pentru prima dată 
de textul integral al proceselor-verbale rezultate de pe 
urma autopsiilor, în mai 1945, a cadavrelor lui Hitler, 
Eva Braun, Goebbels, a soţiei acestuia, Magda 
Goebbels, şi ale copiilor lor, de concluziile 
investigatorilor şi medicilor legişti sovietici. 

Mi Cadavrul lui Goebbels şi al soţiei sale au fost 
găsite în ziua de 2 mai 1945 în parcul cancelariei, nu 
departe de ieşirea din adăpost în caz de pericol; 
cadavrele celor şase copii au fost descoperite în 
buncăr. 

WM Cadavrele soţilor Goebbels au putut fi uşor 
identificate, deoarece, din lipsă de benzină suficientă, 
fuseseră arse doar parţial. 

Mi Autopsia a fost efectuată în ziua de 9 mai 


1945, la spitalul din Buch-Berlin, de către o comisie de 
medici condusă de medicul locotenent-colonel F.I. 
Şkaravaski, medic şef legist al Frontului 1 bielorus. 
Cauza morţii lui Goebbels şi a familiei sale: otrăvire cu 
cianură. 

m Cadavrul lui Adolf Hitler şi cel al Evei Braun 
au fost descoperite în ziua de 4 mai, în parcul noii 
cancelarii a Reich-ului, în apropierea buncărului. 

MI Aceste două cadavre, cărora li s-a dat foc tot 
cu benzină, au fost greu de identificat, din cauza 
profunzimii arsurilor. 

W Autopsia a avut loc în ziua de 8 mai 1945, la 
spitalul din Buch-Berlin, şi a fost făcută de către o 
comisie de medici militari condusă de doctorul 
locotenent-colonel F.I. Şkaravaski. Cauza morţii: Adolf 
Hitler s-a otrăvit cu cianură; Eva Braun, de asemenea. 

Expertiza n-a găsit nicio urmă provocată de 
vreo împuşcătură de armă. (Sublinierea noastră — 
H.Z.). 

E Identificarea cadavrului lui Hitler s-a efectuat 
după protezele dentare şi dantura fuhrer-ului, pe baza 
fişei de asistenţă dentară, a radiografiilor păstrate de 
profesorul stomatolog personal al lui Hitler, precum şi a 
depoziţiilor asistentei acestuia — Käthe Heusermann — 
şi a tehnicianului dentist Fritz Echtmann. 

Aşadar, concluziile specialiştilor sovietici susţin 
că Adolf Hitler nu s-a împuşcat în gură, ci pur şi simplu 
s-a otrăvit cu cianură. 

Fără doar şi poate că cititorul zilelor noastre, 
pus în faţa celor două concluzii diametral opuse, este 
îndreptăţit să exclame: „Ce importanţă mai are acum, 
la patruzeci de ani de la război, dacă Hitler s-a 
împuşcat sau s-a otrăvit? Bine că-i mort... că n-a 
scăpat ca doctorul Mengele...” 


Istoricului nu-i plac ambiguităţile şi încearcă 
fără contenire să pună în lumină faţa ascunsă a unor 
evenimente. Şi astăzi, istoricii continuă să se 
contrazică în privinţa circumstanțelor morții lui 
Napoleon pe insula Sfânta Elena. A murit de moarte 
naturală? A fost ucis? Mijloacele ultramoderne de 
investigaţie le vin în ajutor. 

Oricât ar putea să le pară unora de ciudat, sau, 
poate, hilar, cele două concluzii enunțate pe seama 
decesului lui Hitler exprimă, în cele din urmă, poziţii 
politice. 

Marele-amiral Karl Dönitz, în comunicatul 
adresat armatei şi poporului german, a încercat să 
răspândească ideea că fuhrer-ul a murit eroic, luptând 
pentru Germania până la ultima suflare. În realitate, în 
ultimele zile ale războiului, Hitler, depăşit total ce 
dezastrul de pe fronturi, lupta intens şi dramatic cu 
ideea morţii. A fi sau a nu fi? A muri pe baricadele 
cancelariei laolaltă cu fanaticii săi apărători sau a-şi 
trage un glonţ în tâmplă, conform tradiţiilor generalilor 
prusaci puşi în situaţia de a-şi apăra onoarea? Hitler a 
ales calea sinuciderii. Dar, oare, ducându-şi arma la 
gură, s-a situat el, prin acest ultim gest, pe linia marilor 
tradiţii ale onoarei prusace? Da! răspunde concluzia lui 
Trevor-Hoper, de vreme ce, în ultimele clipe ale Reich- 
ului nazist, camarazii săi l-au onorat îngropându-l în 
taină, într-un loc ascuns pentru totdeauna de ochii 
vrăjmaşilor. Da!, ne-am declara şi noi de acord cu un 
asemenea punct de vedere, dacă realitatea nu s-ar fi 
dovedit alta. Într-adevăr, trupul lui Hitler a fost ars într- 
o pâlnie scurmată de un obuz în apropierea buncărului. 
Insă, după acest prim moment funerar, cadavrul 
carbonizat al fuhrer-ului (ca şi cel al Evei Braun) a fost 
târât într-o altă groapă, unde zăcea încă din ajun leşul 


câinelui Blondi, şi acoperit în grabă cu un strat subţire 
de pământ. Aşadar, până aici nimic demn de legenda 
mormântului lui Alaric. Ba, dimpotrivă, modul cum au 
fost îngropate cele două trupuri vădeşte indiferența 
celor din buncăr faţă de resturile pământeşti ale 
fostului şef de stat. De ce oare? Nu cumva între actul 
funerar şi cel sinucigaş există o concordanţă? 

Nu cumva Hitler a dezamăgit, murind ca orice 
om de rând, înfricoşat de spectrul morţii, şi nu ca un 
fuhrer? 

Aşa cum am mai arătat, ultima ieşire a lui Hitler 
din buncăr istoria o înregistrează la 20 aprilie 1945. 
Niciodată fuhrer-ul, care a elaborat şi a semnat atâtea 
directive de luptă, nu a fost mai aproape de grozăviile 
războiului ca în clipele acelea. Să ne amintim: i-a 
lăudat pe puşti, le-a înmânat „Cruci”, dar s-a grăbit să 
se întoarcă în adâncul buncărului. Sus, copiii înarmaţi 
cu faust-patroane luptau, iar El, în adăpost... Când 
poate s-ar fi cuvenit să fie invers, acum, când „nava” 
începuse să se scufunde. 

Hitler nu a mai ieşit din buncăr. Auzea şi simţea 
războiul cu fiecare obuz explodat în împrejurimile 
cancelariei. Auzea şi simţea războiul din rapoarte şi 
convorbiri telefonice. E drept, între 21 şi 22 aprilie a 
mai făcut un ultim efort pentru a împiedica încercuirea 
Berlin-ului. Dar Grupul de armate al generalului 
Steiner, în care fuhrer-ul îşi pusese ultimele speranţe, 
avea să fie spulberat de forţa de foc a trupelor 
sovietice... 

Din ziua când i s-a raportat că Steiner nu va mai 
intra niciodată în Berlin, zbuciumul lui Hitler s-a 
accentuat. La 30 aprilie 1945, somat de exploziile 
obuzelor şi bombelor din zona buncărului, surescitarea 
a atins un prag-limită. Mai era însă capabil să judece şi 


să opteze... să iasă pe baricadele cancelariei şi să-şi 
îmbărbăteze oştenii până în ultima clipă. Nu şi-a 
părăsit însă buncărul. 

Se pune întrebarea: dacă i-a lipsit cutezanţa de- 
a ieşi din adăpost la realitatea sângeroasă a războiului, 
de ce ar fi avut curajul să-şi tragă un glonţ, sfârşind în 
spiritul onoarei generalilor prusaci? De pildă, ca 
generalul Model..., care s-a împuşcat într-o pădurice de 
lângă Duisburg, în faţa ofițerului său cu informaţiile... 
Ori ca generalul Burgdorf... 

EI s-a sinucis împuşcându-se în gură!, glăsuieşte 
verdictul lui Trevor-Roper. 

El s-a sinucis otrăvindu-se cu  cianurăl, 
glăsuieşte verdictul medicilor legişti sovietici. 

Aşadar, Hitler, sinucigându-se, ce a ales: arma 
sau fiola de cianură? lată întrebarea... 

Spre deosebire de un istoric, un scriitor, datorită 
gândirii sale artistice, deci şi a unui alt mod de 
documentare, va îi îmboldit, asemenea unui criminalist 
chemat „la faţa locului”, să pătrundă în universul intim 
al unui cuplu de sinucigaşi, să încerce să descopere şi 
să înţeleagă logica lui interioară, eventual, să se 
identifice cu ea... 

Căpitanul SS Heinz Linge, timp de zece ani 
valetul personal al fuhrer-ului, după ce s-a întors din 
captivitate (1965), va descrie astfel momentul iniţial al 
morţii lui Hitler: 

In dimineața zilei de 30 aprilie 1945, către ora 
10, Hitler a apărut într-o uniformă nouă, pe care 
străluceau insigna de partid din aur, „Crucea de fier’ şi 
Medalia răniților din războiul 1914-1918. Şi-a luat micul 
dejun cu Eva Braun. A mâncat ceva frugal, căci lipseau 
alimentele. După ce-au mâncat, fiihrer-ul a ieşit din 
apartament pentru a-şi lua rămas bun. Eram cu toții 


acolo, de la cel mai mare, până la cel mai umil dintre 
colaboratorii lui [...] Hitler şi soția sa s-au retras în 
apartamentul lor. Conform instrucțiunilor, am pus acolo 
două pistoale pe care eu însumi le-am încărcat. Unul 
era un „Walther PP' de 7,65 mm, cum are poliția. 
Celălalt, de un calibru mai mic, de 6,35 mm, era 
destinat Evei Braun sau să fie folosit în cazul că primul 
pistol s-ar fi blocat. 

Analizând o asemenea mărturie-document, 
scriitorul dar şi criminalistul (mai puţin istoricul) se vor 
întreba: „Ce s-a întâmplat între cei doi din momentul în 
care au intrat în apartament şi s-au lovit cu ochii ce 
cele două pistoale? Cum au reacţionat la vederea lor? 
Ce şi-or fi spus? 

Eva Braun s-a sinucis otrăvindu-se cu cianură. 
Concluzie întărită şi de cercetările lui Trevor-Roper. Ce 
trebuie să înţelegem din opţiunea Evei Braun? Că în 
apartament mai aveau pregătite, în afară de arme, şi 
fiole de cianură. Linge nu ne dezvăluie dacă odată cu 
cele două pistoale a pus pe masă şi două fiole cu 
cianură. Deşi şi el recunoaşte că Eva Braun s-a otrăvit. 

Ce şi-or fi spus cei doi când s-au pomenit în faţa 
dilemei: „Tu, Eva, ce preferi, fiola sau pistolul?” Sau: 
„Mein führer, lasă-mă pe mine mai întâi să iau fiola şi 
pe urmă tu..." 

A avut, oare, Hitler, tăria de a urmări cum 
femeia (singura care l-a iubit cu fanatism) se retrage 
într-un colţ al sofalei şi-şi dă sufletul, strivind între dinţi 
fiola? 

Hm... Cum s-o fi desfăşurat opţiunea? lar 
dincolo de uşă, camarazii săi aşteptau! Şi iată cum 
scriitorul, încercând să traducă în imagini documentul 
lui Linge, înclină să creadă că cel doi, pentru a se ocroti 
reciproc, deciseseră mai de mult să se otrăvească, să 


strivească în acelaşi timp fiolele. S-au aşezat amândoi 
pe sofa. Poate s-au sărutat... după care s-au privit în 
ochi şi şi-au spus: „Acum!” 

Dar... 

Elsa Krueger, fostă secretară a lui Martin 
Bormann, îşi aminteşte: 

[...] S-a auzit un singur foc de armă. Goebbels şi 
Bormann au aşteptat un timp, apoi au intrat în cameră. 
Hitler era întins pe sofaua pătată de sânge. Eva Braun 
era şi ea moartă, întinsă pe sofa. În dreptul ei era un 
revolver, nu se servise de el, întrucât se otrăvise. Erau 
orele trei şi jumătate după-amiază. 

De observat că Elsa Krueger nu precizează dacă 
Hitler şi-a tras un glonţ în gură sau în tâmplă. 

Şoferul personal al fuhrer-ului, SS-istul Erich 
Kempka, sosit la faţa locului imediat după ce drama se 
consumase, povesteşte în cartea sa „Eu i-am dat foc 
lui Hitler”: 

Din sala de conferințe, Goebbels şi Bormann, 
Guensche şi Linge au auzit o împuşcătură. Au şovăit o 
clipă, apoi s-au precipitat în anticamera fiihrer-ului. 
Guensche l-a văzut prăbuşit peste masă. Tulburat, a 
revenit în sala de conferinţe. 

— Pentru numele lui Dumnezeu, ce s-a petrecut 
aic?! am exclamat [...] 

Guensche a închis uşa vestiarului, ca nimeni să 
nu intre. A inchis şi uşa de la anticamera 
apartamentului fuhrer-ului, apoi a zis: 

— Şeful a murit! 

Am crezut că Hitler decedase de pe urma unei 
crize cardiace. Guensche însă a întins un deget 
sugerând un pistol şi l-a dus la gură. 

În mărturisirile lui Kempka — SS-istul care a 
pregătit benzina necesară arderii celor două cadavre 


—, Guensche devine unul din martorii oculari. Acesta 
nu i-a declarat că fuhrer-ul s-a împuşcat în gură, ci 
doar i-a sugerat. 

Să revenim însă la declaraţia lui Heinz Linge, 
valetul lui Hitler: 

Deodată, am auzit că s-a tras un foc de armă. 
Era aproximativ ora 15:35. Un al doilea foc n-a mai 
răsunat. Cam după un sfert de oră, când am avut 
certitudinea că totul s-a sfârșit, am intrat în 
apartament. Fiihrer-ul şedea pe sofa. Îşi trăsese un 
glonț de 7,65 mm în tâmpla dreaptă şi nu în gură, cum 
s-a povestit atât. Pistolul căzuse la picioarele sale şi 
sângele cursese pe covor. Lângă el, pe sofa, Eva 
Braun, pe jumătate culcată, preferase să se 
otrăvească. 

Declaraţia ar fi deopotrivă de revelatoare şi de 
senzaţională. Doar este semnată de către SS-istul care 
afirmă că a pregătit cele două pistoale şi a intrat 
primul la „locul faptei”. Dar acelaşi valet, nu cu mult 
timp înainte susţinuse în coloanele revistei „Der 
Spiegel” (nr. 22-1965) o cu totul altă variantă: După ce 
Hitler şi Eva Braun s-au retras în apartament ca să-şi 
pună capăt zilelor, Linge, impresionat şi dezorientat, a 
intenţionat să iasă din buncăr, urcase de-acum scara, 
când a auzit exploziile obuzelor sovietice, ceea ce l-a 
determinat să coboare şi să se îndrepte spre uşa 
apartamentului fuhrer-ului, s-o întredeschidă. A simţit 
atunci un miros de pulbere. S-a dus să-l caute pe 
Bormann şi au intrat amândoi în încăpere. L-am văzut 
pe Hitler şi pe Eva Braun aşezaţi în colțurile opuse ale 
canapelei plasate lângă perete. In dreptul lui Hitler, pe 
masă, se găsea un pistol „Walther' calibru 7,65. Un alt 
pistol, calibru 6.35, zăcea pe parchet. Se vedea o 
gaură în tâmpla stângă a lui Hitler, de unde nu ieşea 


nicio picătură de sânge. 

Avem, astfel, două variante ale aceluiaşi tablou, 
descrise de unul şi acelaşi ins: 

a) Hitler împuşcat în tâmpla stângă fără nicio 
picătură de sânge; 

b) Hitler împuşcat în tâmpla dreaptă, cu sângele 
scurs pe covor. 

Pus în faţa declaraţiilor sale contradictorii, 
Linge-valetul, decis parcă să încurce şi mai rău datele 
problemei, a optat definitiv pentru varianta b. 

Un criminalist — cel închipuit de scriitor — nu se 
va grăbi să tragă din povestea asta vreo concluzie, ci 
va continua să-şi pună întrebări... Una din ele, suntem 
siguri, ar suna cam aşa: de ce secretara lui Bormann 
susţine că Goebbels şi şeful ei au fost primii care au 
intrat în camera sinucigaşilor, iar Linge susţine că el ar 
fi intrat primul, omiţând să-i menţioneze pe cei doi 
conducători nazişti? 

Îşi va pune întrebări şi va încerca să şi-l 
imagineze pe Hitler aşteptând moartea Evei — doar n- 
o fi fost într-atât de crud încât să se împuşte sub ochii 
încă vii ai femeii —, apoi, dându-şi seama că otrava şi- 
a făcut efectul, cu mâna dreaptă ce-i tremura a dus 
pistolul la tâmplă şi a apăsat pe trăgaci. Oare mâna 
aceea tremurândă putea să-i asigure fuhrer-ului 
siguranţa de care avea nevoie? „Cine ştie, va gândi 
criminalistul, poate s-a ajutat cu mâna stângă...” Dar 
toţi cei din anturajul lui Hitler susţin că mâna stângă îi 
tremura mai rău ca cealaltă. 

Dosarul morţii lui Hitler va aduce sub ochii 
închipuitului nostru criminalist un nou document — 
declaraţia  SS-istului Johann Rattenhuber, şef al 
Corpului de gardă al fuhrer-ului, dată în captivitate şi 
menţinută şi după ce s-a înapoiat în Germania 


apuseană. 

Spre ora 15, am trecut să fac o nouă inspecție a 
posturilor — scrie J. Rattenhuber —, şi cam în jurul orei 
16 am ajuns în buncărul fiihrer-ului. Acolo, Linge mi-a 
declarat că fiihrer-ul [...] îşi pusese capăt zilelor şi că el 
însuşi a avut de executat ordinul cel mai penibil din 
viața sa. Anterior, aflasem de la dr. Stumpfegger că-i 
procurase fiihrer-ului şi soției sale cianură. Ştirea dată 
de Linge m-a tulburat [...], m-am aşezat pe un scaun. 
Linge mi-a povestit cum corpurile celor doi au fost 
învelite în cuverturi şi arse în grădină, lângă ieşirea în 
caz de pericol a buncărului. Mi-a mai spus că pe covor 
era o pată de sânge. Știind că Hitler îşi procurase 
cianură, l-am privit mirat. Hitler — a continuat Linge —, 
i-a ordonat să iasă din încăpere (locul unde urmau să 
se sinucidă — H.Z.) şi să se reîntoarcă după vreo zece 
minute, când nu se va mai auzi nimic, pentru a-i 
executa ordinul. Cum Linge pusese pe masa din 
vestibul revolverul lui Hitler, i-am spus că înțeleg la ce 
„ordin penibil" se referise. 

Această declaraţie dată de Rattenhuber în 
captivitate, neretractată la revenirea sa acasă, şi care 
modifică datele problemei cu 180*, ar putea să pară fie 
fantezistă, fie dirijată de cineva, pentru a se potrivi cu 
ceva... In acelaşi timp, Linge, aflat şi el în captivitate, 
confruntat cu fostul său camarad, n-a dat îndărăt nici 
măcar cu o iotă de la versiunea sa iniţială, ceea ce a 
sporit nu numai contradicţiile, ci şi misterul legat de 
circumstanţele morţii fuhrer-ului. 

Dar de ce Hitler i-ar fi dat lui Linge un ordin atât 
de penibil? Tot Johann Rattenhuber este cel ce 
precizează: 

Am ajuns la concluzia că Hitler nu era prea sigur 
de efectul otrăvii asupra organismului său şi, în 


consecință, a ordonat valetului său Linge de a reveni în 
birou după o bucată de timp, pentru a trage în el un 
glont [...] Axmann, conducătorul Hitlerjugend-ului, care 
era de față la discuţia noastră, a luat revolverul lui 
Hitler, spunând că-l va ascunde. 

Se afla oare Arthur Axmann în buncăr în ziua de 
30 aprilie 1945, între orele 15:30 şi 18:00? Dintr-o 
depoziţie făcută de el la Procesul de la Nürnberg aflăm: 

L-am văzut pe führer şezând pe divan. Eva 
Braun şedea alături, cu capul pe umărul lui Hitler. 
Fuhrer-ul avea corpul aplecat înainte şi era limpede că 
murise. Maxilarul inferior îi atârna, iar pe podea zăcea 
revolverul. 

La auzul unei asemenea  depoziţii, un 
criminalist, mai curând decât un scriitor, ar fi izbucnit 
în râs. Cum o fi izbutit Eva Braun, strivind între dinţi 
fiola cu otravă, să-şi aşeze capul pe umărul unui corp 
aplecat înainte? 

Să ne întoarcem însă la dosarul morţii lui Hitler 
— sinuciderea sa prin împuşcare cunoaşte patru 
variante: 

E s-a împuşcat în gură; 

E s-a împuşcat în tâmpla stângă; 

E s-a împuşcat în tâmpla dreaptă; 

Ma fost „sinucis” cu un glonţ, după ce s-a 
otrăvit cu cianură. 

Fiecare variantă în parte conţine contradicții 
flagrante. Să vedem cazul primei variante. Elsa 
Krueger, fosta secretară a lui Bormann, scrie: Hitler şi 
Eva Braun au strâns mâna tuturor celor adunați: 
Bormann, Goebbels, Burgdorf, Krebs, Hewel, Naumann, 
Voss, Rattenhuber, Hoegl, Guensche, Linge, Frau 
Christian, Frau Junge, Fräulein Manziali şi subsemnata. 
Apoi, cei doi au reintrat în apartamentul lor. S-a auzit 


un foc de armă. Goebbels şi Bormann au aşteptat un 
timp. Apoi au intrat în cameră. 

Constatăm că împuşcătura a răsunat în timp ce 
Linge aştepta în rând cu ceilalţi să se producă 
deznodământul şi că nu el a fost primul care a intrat în 
încăperea sinucigaşilor, ci Goebbels şi Bormann. În ce 
măsură însă te poţi încrede în mărturiile fostei 
secretare a lui Bormann? Tot ea, de exemplu, îl 
plasează pe Rattenhuber printre cei prezenţi la 
solemnitatea de „rămas bun”, în timp ce acesta 
declară, că a sosit în buncăr după consumarea dramei. 

Totuşi, criminalistul plăsmuit de imaginaţia 
noastră ar reţine un amănunt: focul de armă s-a auzit 
În timp ce toţi cei citați de ea aşteptau la uşă. În 
continuare, el ar îndrăzni, credem noi, să formuleze 
chiar şi o ipoteză: nu cumva Hitler, după ce a văzut-o 
pe Eva Braun trecând în lumea umbrelor, a încercat să 
se impuşte, dar a dat greş şi atunci a apelat la fiolă şi 
s-a otrăvit? lar cei de față, martori ai unei tentative 
eşuate, au jurat — fanatici cum erau — să păstreze 
secretul morții fuhrer-ului? 

Variantele a doua şi a treia, datorită oscilaţiilor 
lui Linge, sunt, din capul locului, neserioase şi 
derutante. Cum poţi tu, martor principal, să vezi, în 
cazul împuşcăturii în tâmpla stângă, sânge pe covor, 
iar în celălalt caz — tâmpla dreaptă — să nu mai vezi 
nici măcar un strop? 

Un martor, fapt verificat de sociologi şi 
criminalişti, poate uita multe detalii, însă o rană care, 
pe deasupra mai şi sângerează abundent, va şoca şi nu 
va fi uitată niciodată. E limpede, Linge minte, şi minte 
în ambele versiuni pe care le-a vehiculat în presa 
germană occidentală. „De ce valetul lui Hitler minte? 
se va întreba criminalistul. Ce urmăreşte? Să ascundă 


ceva? Ce anume?” 

A treia variantă pare ceva mai complicată 
numai în aparenţă, într-adevăr, mai toate mărturiile 
confirmă că fuhrer-ul a verificat efectul cianurii pe 
Blondi, câinele său credincios. A obţinut astfel dovada 
că otrava este eficace. Referindu-se la acest moment, 
Gertrud Junge, secretara lui Hitler, va declara: 

Apoi el, fiihrer-ul, ne-a împărțit fiole cu otravă 
pentru a ne folosi de ele în caz de nevoie. Ne-a spus că 
regretă că nu poate să ne facă alt dar şi ne-a felicitat 
pentru curajul nostru. 

Intr-un cuvânt, Hitler se convinsese că poate 
avea încredere în fiolele cu cianură. Să acceptăm însă 
informaţiile lui Johann Rattenhuber cum că Hitler s-ar fi 
temut că organismul său suprasolicitat de drogurile 
doctorului Morell nu va reacţiona prompt şi pe deplin la 
efectul otrăvii şi, în consecinţă, i-a ordonat devotatului 
său Linge să fie el cel care să-i dea ultima lovitură. „Un 
ordin penibil”, s-ar fi exprimat Linge... 

Orice criminalist ar fi sesizat imediat punctele 
vulnerabile ale acestei variante. lată-le: 

a) Conform acelui „ordin penibil”, Linge ar fi 
trebuit să tragă în Hitler numai în condiţiile în care 
otrava nu şi-ar fi făcut pe deplin efectul. Rezultă că 
fuhrer-ul se hotărâse să se sinucidă cu otravă. În 
condiţiile unui ordin clar, dar „penibil”, ce rost mai 
aveau cele două pistoale pregătite din vreme în 
camera unde Hitler şi Eva Braun urmau să spargă în 
dinţi fiolele de cianură? 

b) După zece-cincisprezece minute de 
aşteptare, Linge a intrat să execute ordinul. Trebuie să 
fi fost însoţit de privirile celor care aşteptau în faţa uşii. 
Când au auzit împuşcătura: înainte de intrarea lui 
Linge sau după? Dacă valetul a tras, aşa cum susţine 


Rattenhuber, executând un „ordin penibil”, înseamnă 
că cianura nu şi-a făcut pe deplin efectul. Rezultă că 
Linge a tras într-o fiinţă încă în viaţă. 

c) Nici în captivitate, nici după ce s-a eliberat şi 
s-a stabilit în R.F.G., Linge n-a recunoscut că ar fi avut 
de executat un ordin special încredinţat de fuhrer. 
Dacă luăm însă în consideraţie presupunerea că ar fi 
tras într-o fiinţă care mai trăia încă, refuzul lui Linge de 
a recunoaşte că a tras în führer — singura împuşcătură 
ce s-a auzit pornind din arma lui — mi se pare logic. Ce 
interes l-ar mâna pe valet să recunoască, atâta timp 
cât nu există probe? Niciunul, căci în primul rând ar 
contrazice concluzia lui Trevor-Roper, dovedind că lui 
Hitler i-a lipsit curajul să apuce pistolul, că, ordonându- 
i lui Linge să tragă în el (în tâmpla dreaptă sau stângă, 
n-are importanţă pentru dialectica respectivei ipoteze), 
n-a urmărit altceva decât să lase impresia că totuşi s-a 
împuşcat. Şi încă un amănunt: dacă Linge s-ar hotări 
să vorbească, s-ar pomeni în situaţia de a recunoaşte 
indirect că a tras într-un fuhrer... în viaţă. Una e să intri 
în istorie ca SS-istul care l-a ars pe fuhrer (vezi cartea 
lui Kempka, şoferul personal al lui Hitler) şi alta e să 
intri ca SS-istul care l-a împuşcat pe fuhrer. 

să fi avut, oare, Hitler tăria de a-i cere valetului 
să execute un „ordin penibil” nu numai pentru acesta, 
ci şi pentru El, marele fuhrer al marelui Reich? 
Scriitorul acestor rânduri, ca şi criminalistul său 
imaginar au îndrăzneala de a susţine supoziţia că lui 
Hitler nu i-a lipsit această tărie. Dacă a avut atâta 
sânge rece ca să ceară celor din jur să fie ars, ca nu 
cumva cadavrul său să ajungă trofeu în mâna 
inamicului (soarta lui Mussolini şi a devotatei sale 
amante îl îngroziseră), de ce să nu fi avut tăria să-i 
ceară lui Linge să-i dea lovitura de graţie? 


Aşadar, iată-ne din nou în faţa dilemei: Hitler s-a 
împuşcat sau s-a otrăvit? Analizând variantele 
enunțate mai sus, până şi un criminalist real, dacă ar fi 
făcut parte din una din comisiile de anchetă, ar fi ajuns 
la părerea că numai o autopsie ar mai putea elucida 
laturile obscure ale morţii fuhrer-ului... 


O ASEMENEA AUTOPSIE a avut loc la 8 mai 
1945. Stranie coincidenţă! În timp ce la Berlin se 
făceau pregătirile pentru istorica solemnitate de 
semnare a capitulării necondiționate, în spitalul din 
Buch, o suburbie a capitalei germane, o echipă de 
medici militari ai Frontului | bielorus, condusă de 
medicul locotenent-colonel Faust losifovici Şkaravaski, 
realiza autopsia unui cadavru carbonizat, presupus a fi 
Adolf Hitler. Presupus, căci corectările de identificare 
nu se încheiaseră încă. 

În zilele acelea — povesteşte Elena Rjevskaia 
—, nu acordasem o prea mare importanță modului la 
care apelase Hitler pentru a se sinucide. Ne era 
indiferent. Însă doctorul Faust I. Şkaravaski şi 
competenții săi colegi efectuaseră o minuțioasă 
examinare medico-legală. 

Lev Bezâmenski reproduce în cartea sa câteva 
documente legate de moartea lui Hitler, printre care şi 
textul integral al procesului-verbal! încheiat de medicii 
sovietici militari în urma efectuării autopsiei. 

La „Capitolul A” — „Aspect extern” — al 
procesului-verbal, se consemnează: 

Ne-au fost prezentate rămăşiţele unui bărbat, în 
parte carbonizat, aşezat într-o ladă de lemn (lungă de 
1, 63 m, lată de 55 cm, înaltă de 53 cm). Pe corp s-a 


1 Mai sunt reproduse și procesele-verbale privind examinarea medico-legală a 
cadavrului Evei Braun, al lui Goebbels, al soţiei sale, ale celor șase copii ai săi. 


găsit o bucată de țesătură galbenă, arsă pe margini, de 
25x8 cm, asemănătoare cu un maiou tricotat. 

Corpul fiind foarte mutilat, este dificil să i se 
stabilească vârsta. Se presupune că vârsta ar fi între 
50 şi 60 de ani. lnălțimea este de 1,65 cm 
(măsurătoarea nu este precisă din pricina țesuturilor 
carbonizate), lungimea tibiei drepte este de 39 cm. 
Corpul este foarte calcinat şi miroase a carne arsă. 

O parte a cutiei craniene lipseşte. S-au 
conservat o parte a osului occipital, osul temporal 
stâng, o parte a oaselor malare şi nazale, şi, de 
asemenea, maxilarul superior şi inferior. Arsurile sunt 
mai accentuate pe partea dreaptă a craniului decât pe 
cea stângă. In cutia craniană se văd părti din creier şi 
meninge deteriorate de foc. Pielea a dispărut complet 
de pe fată şi de pe corp; n-au rămas decât resturi de 
muşchi carbonizați. Pe osul nazal şi pe maxilarul 
superior există mai multe fisuri mici. Limba este 
carbonizată, având vârful întepenit între dinţii celor 
două maxilare [...] 

Nu intenţionăm să reproducem textul complet 
al procesului-verbal, însă nu putem merge mai departe 
fără a sublinia atenţia cu care, de pildă, printre altele, 
au fost studiate maxilarul superior şi inferior, descrise 
starea şi particularităţile danturii celui autopsiat, ceea 
ce s-a soldat cu extinderea cercetărilor pe teren, şi, în 
cele din urmă, cu identificarea cadavrului lui Hitler şi al 
Evei Braun. 

Dacă fuhrer-ul s-ar fi împuşcat în gură, sau şi-ar 
fi tras un glonţ în tâmpla dreaptă, sau ar fi fost 
împuşcat, medicii legişti ar fi descoperit, cu siguranţă, 
plumbul fatal, efectele  împuşcăturii. Explozia 
revolverului în gură ar fi deteriorat în mod vizibil 
maxilarele şi dantura. Or, se ştie, maxilarele au fost 


extrase şi puse la dispoziţia anchetatorilor pentru a 
efectua operaţia de identificare a cadavrului. 

In schimb, experţii au găsit în cavitatea bucală 
sfărâmături de sticlă, părţi ale peretelui şi ale fundului 
unei fiole foarte subţiri. 

La capitolul „Cauza morţii”, procesul-verbal 
conchide: 

În corpul puternic mutilat din cauza focului nu s- 
a descoperit niciun indiciu al unei răni sau al unei boli 
care să fi provocat moartea. 

Prezența rămăşițelor unei fiole de sticlă sparte 
în gură [...] mirosul clar de migdale amare emanat de 
corp [...] şi examinarea medico-legală a organelor 
interne unde a fost descoperită cianura [...] permit 
Comisiei să tragă concluzii că, în acest caz, moartea se 
datorează unei otrăviri cu cianură. 

indelungata tăcere a istoriografiei sovietice în 
legătură cu circumstanţele morţii lui Hitler i-a 
determinat pe unii hitlerologi să trateze cu suspiciune 
concluziile procesului-verbal. Tăcerea a fost spartă 
abia în 1968, iar cartea lui Bezâmenski, ca şi cea a 
Elenei Rjevskaia au fost de îndată traduse în câteva 
limbi occidentale. Oricum, documentele scoase la 
iveală de cele două volume se cuvin studiate cu 
atenţie şi, eventual, asociate sau confruntate cu cele 
existente. 

În cartea sa de excepţie „Hitler, făhrer-ul”, în 
două volume, apărută în 1975!, cunoscutul istoric şi 
publicist german Joachim Fest, cu toate că a luat 
cunoştinţă de documentele publicate în cartea lui 
Bezâmenski, descrie totuşi moartea lui Hitler astfel: 

30 aprilie 1945, puțin inainte de ora trei şi 
treizeci. Nu s-a putut stabili niciodată cu exactitate 


1 Ediţia franceză. 


momentul precis când s-a produs moartea. După 
declarațiile celor mai mulți dintre supraviețuitorii 
buncărului, nu s-a auzit decât un singur foc de armă. 
Apoi, comandantul corpului de gardă SS Rattenhuber a 
intrat în încăpere, Hitler zăcea lângă soţia sa, pe 
canapea, cu fata însângerată, pe genunchii ei se afla 
un revolver nefolosit, ea se otrăvise. 

Refuzul de a aprofunda noile documente îl 
împiedică pe prestigiosul autor german să sesizeze că, 
până la Rattenhuber, în camera sinucigaşilor au mai 
intrat primii, conform unor mărturii făcute în Occident, 
Goebbels, Bormann, Linge, Guensche. Şi de ce tocmai 
Rattenhuber, când el declară că a aflat de moartea 
fuhrer-ului de la Hoegl, adjunctul său, şi de la Linge? 

La urma-urmei, cine a intrat primul în încăperea 
celor doi sinucigaşi şi a văzut faţa însângerată a lui 
Hitler? De ce Arthur Axmann afirmă că l-a văzut pe 
fuhrer împuşcat în gură, iar Linge împuşcat când într-o 
tâmplă, când în cealaltă? 

Ne lovim apoi de alte „mici” contradicții. Aşa de 
pildă, pistolul nefolosit al Evei Braun... când e pe covor, 
când e pe masă, ca în cartea lui Fest să ajungă pe 
genunchii femeii. O întrebare pe care şi-o pune un 
criminalist şi-o poate pune oricând şi un scriitor. Dacă 
există o părere unanimă că Eva Braun s-a sinucis cu 
cianură, de ce a mai avut nevoie să-şi pună pistolul pe 
genunchi? Sau cum a ajuns pistolul ei pe covor? 

Fest este convins că tăcerea istoricilor sovietici 
îşi are cauza în tendinţa lor de a minimaliza 
personalitatea lui Hitler, de a-l socoti inapt pentru un 
gest ce ţine de apărarea onoarei militare. Să 
presupunem că arc dreptate. Chiar şi în cazul acesta, 
procesul-verbal de expertiză medico-legală se cerea 
analizat, cum analizate se cercau şi condiţiile politico- 


militare din perioada 2 mai-15 mai 1945. În care au 
avut loc expertizele. 

Să încercăm noi o asemenea analiză, poate vom 
ajunge să subscriem la punctul de vedere exprimat de 
Fest... 

a) La începutul lunii mai, atât cercetătorii din 
Vest, cât şi cei din Est nu cunoşteau încă 
circumstanţele morţii lui Hitler: a fost asasinat, s-a 
sinucis? Nu ştiau nici măcar dacă a murit sau a scăpat 
cu viaţă. Deci nodul gordian — sinucidere prin 
împuşcare sau otrăvire — încă nu fusese scos la 
suprafaţă. Abia în noiembrie 1945, raportul lui Trevor- 
Roper va pune în circulaţie varianta sa, care va fi şi 
prima: Hitler s-a sinucis împuşcându-se în gură. Eva 
Braun s-a sinucis otrăvindu-se cu cianură. 

Deci la 8 mai 1945, data efectuării autopsiei, 
experţii sovietici nu aveau niciun motiv să 
minimalizeze gestul lui Hitler, pentru că nimeni încă 
nu-l formulase ca pe un act sinucigaş atât de concret 
descris. 

b) Ipoteza că Hitler trăieşte şi că s-a refugiat în 
Spania sau în America de Sud a fost iniţial exprimată la 
cel mai înalt nivel de către Stalin abia pe la mijlocul 
lunii iunie-iulie, aşadar expertiza n-a avut cum să fie 
înrâurită de o ipoteză pe care, ulterior, chiar istoricii 
sovietici au infirmat-o. 

c) În ziua de 8 mai 1945, în faţa modicilor 
sovietici, au fost aduse două cadavre carbonizate 
pentru a li se face autopsia; ele nu fuseseră încă 
identificate. Aşa că experţii de la Buch-Berlin, chiar 
dacă ar fi urmărit, la un „sfat dat de sus în jos”, să 
„Minimalizeze” personalitatea lui Hitler, nu aveau 
siguranţa că au pe masa de autopsie cadavrul fuhrer- 
ului. lar operaţia de identificare s-a încheiat la data de 


11 mai 1945. 

d) Presupunând că experţii sovietici în medicină 
legală ar fi găsit urmele unei împuşcături şi chiar 
glonţul, ce interes ar fi avut să le treacă sub tăcere? 
Doar circula şi zvonul că Hitler a fost asasinat! 

e) Dacă expertiza medico-legală este 
suspectată de a fi denaturat încă din start constatările, 
de ce nu i s-a dat curs documentului încă înainte de 
apariţia concluziilor lui Trevor-Roper, în vederea 
atingerii unui prezumtiv scop obscur? 

Ne vine greu să credem că istoricii sovietici au 
ieşit din tăcere numai pentru a propune specialiştilor 
documente incompetente sau contrafăcute. Ne scapă 
utilitatea unei asemenea acţiuni. 

f) Şi un ultim argument în favoarea competenţei 
şi spiritului de responsabilitate manifestate de echipa 
de medici condusă de doctorul Faust |. Şkaravaski: în 
procesul-verbal privind expertiza  medico-legală a 
cadavrului de sex feminin (al Evei Braun — H.Z.), la 
punctul 2 „Cauza morţii”, citim: 

Pe corpul carbonizat s-au constatat răni la cutia 
toracică cu hemothorax, o rană la un plămân şi la 
pericord şi s-au găsit şase schije metalice." 

In afară de aceasta, s-au mai descoperit 
rămăşiţele unei fiole de sticlă subțire în cavitatea 
bucală. 

Dat fiind că asemenea fiole au fost găsite şi la 
celelalte cadavre [...] că la autopsie s-a degajat un 
miros de migdale amare [...] şi că a fost constatată 
prezența cianurii [...] Comisia a ajuns la concluzia că, 
în ciuda rănilor grave de la cutia toracică, cauza 
imediată a morţii se datorează otrăvirii cu cianură. 


1 Grădina cancelariei unde fuseseră arse cadavrele lui Adolf Hitler și al Evei Braun era 
supusă unui intens tir de artilerie. 


Deci, acolo unde experţii au descoperit şi alte 
elemente care ar fi putut provoca moartea nu le-au 
ascuns, ci le-au semnalat, stabilind rolul lor în 
circumstanţele decesului. 


DIALOG IMAGINAR (II) cu generalul de corp de 
armată (r) Costin lonaşcu. 


— Precum se ştie, în cursul zilei de 30 
aprilie 1945, Hitler s-a sinucis. Unde v-a găsit 
această zi şi celelalte ce au urmat? 

— După înfrângerea rezistențelor inamice din 
Munţii Tatra Mică şi debuşarea în valea râului Váh cu 
toate forțele, la 30 aprilie Armata 4 română a continuat 
fără întrerupere să urmărească inamicul între Váh şi 
Morava, participând la operaţiile din Morava [...] În 
zilele de 3-4 mai, când s-a desfășurat ofensiva sovieto- 
română pe direcţia generală Ung. Brod-Zlin, Armata 4 
a progresat circa 18 km spre Nord. 


— Cum erau aceste zile premergătoare 
Victoriei, mai liniştite, mai agitate? 

— Incepuseră operațiile la vest de Morava. 
Corpul 2 armată român, după 2 zile de atacuri, rupând 
rezistența inamicului dintre Morava şi Zlin, se găsea în 
plină înaintare la est de Morava în Kromeriz şi Golesov, 
când, la 6 mai, orele 14, primeşte ordin să rupă lupta şi 
să se pună în marş către vest, pentru a trece râul 
Morava pe la Napajedla şi să ajungă la Německá în 
seara zilei de 7 mai. 


— Cu ce misiune? 
— Pentru a înlocui Divizia 133 sovietică şi 
Divizia 8 cavalerie română. Mişcarea a început chiar în 


după-amiaza zilei cu excepția unităţilor aflate în 
contact (cu inamicul — H.Z.), care nu s-au putut 
decroşa decât în noaptea de 6/7.V.1945. Această 
operație a cerut eforturi supraomeneşiti. 


— Din ce cauze? 

— Marile unități se aflau în strâns contact cu 
inamicul, iar decroşarea s-a putut face numai noaptea; 
trupele erau obosite din cauza eforturilor din zilele 
precedente; ploua, terenul era desfundat, ceea ce a 
îngreunat foarte mult marsul, lipsa de carburanți 
împiedica deplasarea cu mijloacele auto; trecerea 
Moravei s-a executat cu tot Corpul de armată (diviziile 
3 şi 9 infanterie) numai pe podul de la Napajedla, în 
acelaşi timp cu alte unități; au trebuit să străbată pe 
jos o distanță de peste 80 km, într-o singură zi, pe 
ploaie, pe comunicații foarte grele şi aglomerate, cu 
trupa obosită, scoasă din luptă, şi la sfârşitul marșului 
fără odihnă au trebuit să atace din nou. 

Până în dimineaţa zilei de 8.V., Corpul 2 armată 
a intrat complet în dispozitiv de atac [...] În noul sector, 
a luat sub ordine şi Divizia 21 infanterie aflată în zona 
Pivin. 


— La 8 mai?! În ajun, la Reims, avusese loc 
primul rund al semnării capitulării 
necondiționate a Wehrmacht-ului şi a Germaniei. 
Aţi intrat în dispozitiv de atac, dar aţi şi atacat? 

— La ora 6, a atacat (Corpul 2 armată — H.Z.) 
pe tot frontul, pe direcţia generală Vranovice- 
Mislociovice. /namicul a opus o rezistență îndârjită, în 
special în zona cotei 310. Până în seara zilei nu s-au 
realizat decât mici progresiuni, prin lupte îndârjite; 
inamicul rezista cu disperare, ajungându-se la lupta la 


baionetă. La căderea serii, inamicul ținea puternic linia 
Dovdec-Goverjice-cota 310-sud Vrjstesovice-sud Skalka 
[...] Pe frontul de vest încetase focul. În zona noastră 
de actiune, inamicul însă rezista cu aceeaşi 
înverșunare. 


— Noaptea de 8 spre 9 mai 1945 ar fi 
trebuit să fie şi ultima noapte de război. A fost 
ea oare pe frontul ocupat de Corpul 2 armată? 

— Inamicul, nerespectând condițiile capitulării, 
Comandamentul superior a dispus ca în noaptea de 
8/9.V trei brigăzi slovace să depăşească trupele 
Corpului 2 armată şi să dezarmeze inamicul. Trupele 
Slovace au atacat, dar, la scurt interval, Corpul 2 
armată a primit din nou ordin ca tot el să continue 
operațiile, depăşind trupele slovace, care trebuiau să 
se alinieze în urma Corpului 2 armată pentru altă 
misiune [...] In dimineața de 9.V.1945, Corpul 2 armată 
cu diviziile 9, 10, 11 şi 21 infanterie au trecut la 
urmărirea cu detaşamente rapide. 


— Când au încetat operaţiile de urmărire? 

— Armata (4 — H.Z.) a încetat operațiile de 
urmărire la 12 mai, ora 5, a intrat în zonele de 
concentrare şi a continuat, până la 18.V, curățirea 
teritoriului de trupele izolate ale inamicului [...] Cu 
toate eforturile prelungite şi greutățile întâmpinate, 
fără niciun moment de răgaz, ofițerii, subofițerii şi 
trupa Corpului 2 armată au urmărit cu toată tăria 
inamicul în retragere [...] 

Cu aceste fapte de arme vrednice de relevat, s- 
a încheiat un lung şir de lupte grele şi sacrificii mari, 
peste care Corpul 2 armată a trecut cu eroism, 
învingând toate piedicile naturale şi obstacolele create 


de inamic. Cu sacrificii mari, dar cu o voință dârză şi cu 
eroismul legendar al soldatului român, Corpul 2 armată 
a contribuit în mare măsură la câştigarea victoriei 
finale. 

Manifestaţiile de simpatie ale populatiei 
cehoslovace fată de ostaşii români au fost încă un 
îndemn pentru continuarea eforturilor fizice până la 
nimicirea definitivă a inamicului. 


— În efortul pentru eliberarea 
Cehoslovaciei şi cucerirea victoriei asupra 
Germaniei hitleriste la câte bătălii au luat parte 
forțele române? 

— Fortele române au luat parte la ofensiva 
generală de eliberare a Cehoslovaciei [...] contribuind 
efectiv la distrugerea fortelor germano-maghiare în 7 
mari bătălii însumând 259 de lupte importante. 

(...) Recunoaşterea valorii aportului adus de 
Marile Unităţi române alături de cele sovietice în 
operatiile pentru eliberarea Cehoslovaciei a fost 
consemnată prin 7 ordine de zi ale generalissimului 
Stalin, precum şi în numeroase scrisori de multumire 
adresate comandamentelor române de către diferiți 
comandanti ai armatei sovietice. 

Dar cea mai înaltă prețuire a valorii aportului 
românesc îl constituie decretul Prezidiului Sovietului 
Suprem al U.R.S.S. din iulie 1945, de decorare a M.S. 
Regelui cu Ordinul „VICTORIA", pentru „actul curajos al 
cotiturii hotărâtoare a politicii României spre ruptura 
cu Germania hitleristă şi alipirea la Naţiunile Unite în 
clipa când nu se precizase clar înfrângerea Germaniei”. 


DOCUMENT 


Extrase din hrisovul Armatei 1 române: 


1. Operațiunile din Cehoslovacia au următoarele 
caracteristici: 

E au durat 138 de zile, din care 124 de atac; 

E s-a atacat în mod continuu, pe o adâncime de 
220 km din 350 km de operaţiuni; 

MI s-au dezvoltat în partea cea mai grea a 
teatrului de operaţiuni, pe direcţia care antrena cele 
mai mari eforturi şi pe care se luau în piept toate 
obstacolele; 

N s-a operat cu o viteză extraordinară, 
caracteristică cursei finale; 

© rapiditatea succesiunii operative şi jocul 
permanent de forţe ce trebuia făcut de la dreapta spre 
stânga, pentru prelungirea continuă a stângii, a impus 
deplasări mari, marşuri forţate de lungă durată şi 
oboseli enorme; 

MI dârzenia rezistenţei inamice a impus de 
nenumărate ori acte de forţă în care s-a concentrat 
marea majoritate a mijloacelor pentru a se produce 
ruptura necesară, din care cauză am avut cele mai 
mari pierderi [...] 

2. Ofensiva din Cehoslovacia s-a desfăşurat cu 
toate forţele Armatei (1 română) între 24.X11.1944 — 
12.V.1945, printr-un efort neîntrerupt, prelungit, de 
138 zile, în care 90% din timp s-a atacat zi şi noapte, 
făcându-se în acest interval de 4 ori jocul succesiv al 
Marilor Unităţi de la un flanc la altul al Armatei, prin 
marşuri forţate de câte 60-80 km, în timp de câte 24- 
36 ore. 

b) Cucerirea prin atacuri neîntrerupte a oraşelor 
Bánovce, cu Divizia 2 munte, Kroměříž, cu Corpul 4 
armată (Divizia 19 infanterie, Divizia 10 infanterie şi 


Divizia 2 infanterie) şi Kojetin cu Divizia 10 infanterie, 
Regimentul 95 din Divizia 19 infanterie şi regimentele 
1 şi 7 artilerie. 

c) Marşul forţat al Armatei 1 din zona Brno în 
zona Jglău, pe o distanţă de 120 km, parcursă, cu toată 
oboseala trupelor, în 2 zile (10 şi 11.V), ultimele din 
acest război. 

Bilanţul luptelor purtate de armata română 
pe teritoriul Cehoslovaciei a fost deosebit de bogat. 
Timp de cinci luni, 17 divizii de infanterie, munte, 
cavalerie şi artileria antiaeriană, Corpul 1 aerian, 
Brigada de căi ferate, Regimentul 2 care de luptă şi 
alte unităţi române cu un total de 248 430 de militari, 
au pătruns peste 400 km în dispozitivul inamic, au 
forţat 4 cursuri de apă (Hron, Nitra, Vâh şi Morava), au 
străbătut prin lupte 10 masive muntoase (Silická, 
Metalici Slovaci, Javorina, Nitra, Tatra Mică, Tatra Mare, 
Fatra Mică, Inovec, Carpaţii Albi, Beschizii Apuseni 
etc.), au eliberat 1 722 de localităţi, între care 31 de 
oraşe. Pe frontul din Cehoslovacia trupele române au 
provocat inamicului pierderi care s-au cifrat la 22 803 
de militari (morţi şi prizonieri). Pierderile proprii s-au 
ridicat la 69 995 de militari (morţi, răniţi şi dispăruţi), 
adică aproximativ 30 din totalul efectivelor angajate în 
lupte. 

MINISTERUL PROPAGANDEI condus de Goebbels 
a fost instituţia care a rămas pe baricadele Berlin-ului 
până în ultima clipă. Dotat cu aparatură ultramodernă 
de ascultare, ministerul era la curent cu informaţiile 
transmise de posturile de radio Moscova, Londra, Paris. 
Îşi avea propriile buncăre de apărare antiaeriană, aşa 
că funcţionarii ministerului se găseau zi şi noapte la 


datorie. Printre aceştia se număra şi unul dintre cei mai 
devotați colaboratori ai lui Goebbels — doctorul Hans 
Fritzsche. Şi este demn de reţinut faptul că acolo unde 
şeful propagandei naziste şovăise — capitularea —, 
drept pentru care îşi pusese capăt vieţii, Fritzsche s-a 
arătat ceva mai hotărât. Ce-i drept, în ceasul al 
doisprezecelea, cu toate astea istoria capitulării Berlin- 
ului îl va integra în episoadele sale. 

În dimineaţa zilei de 2 mai 1945, la ora 5:50 
(ora Moscovei), generalul V.I. Ciuikov este trezit din 
somn şi i se raportează că la comandament s-a 
prezentat o delegaţie din partea lui Goebbels — trei 
civili şi un soldat echipat de luptă — purtând un steag 
alb. La ceasul acela ministrul propagandei Reich-ului 
trecuse de vreo zece ore, cu întreaga sa familie, pe 
cealaltă lume, dar comandantul Armatei 8 sovietice de 
gardă nu avea de unde să ştie acest amănunt. 
Rămăsese cu imaginea generalului Krebs, primul 
mesager al lui Goebbels şi Bormann, care promisese 
un răspuns pentru după-amiaza zilei trecute şi uitase 
să-l mai trimită sau să-l aducă. Să-l fi trimis abia acum? 

— Ce doriţi şi cu ce vă pot fi de folos? i-a 
întrebat generalul Ciuikov pe cei trei civili, după ce i-a 
ordonat soldatului cu steagul alb să părăsească 
încăperea. 

Unul dintre nemti s-a recomandat: „Heinersdorf, 
consilier guvernamental la Ministerul Propagandei” —, 
şi i-a înmânat generalului Ciuikov o mapă cu coperte 
roz, în care se afla următorul mesaj: 


După cum ați fost informat de generalul Krebs, 
fostul cancelar al Reich-ului, Hitler este inabordabil. 
(Formulare de milioane! ar exclama ştrengarii zilelor 
noastre — H.Z.) Doctorul Goebbels nu se mai află 


printre cei vii. Eu, ca unul dintre cei rămaşi în viaţă, vă 
rog să luați Berlin-ul sub ocrotirea dumneavoastră. 
Numele meu este cunoscut. 


Director în Ministerul Propagandei, 
dr. H. Fritzsche 


În felul acesta, generalul V.I. Ciuikov este iarăşi 
primul străin care află că şi Goebbels s-a sinucis... 

Tratativele au fost relativ scurte. Partea 
sovietică îşi dădea consimţământul ca doctorul 
Fritzsche să se adreseze prin radio, în numele 
guvernului german, şi să dea ordin trupelor să 
capituleze cu tot armamentul şi tehnica de luptă. 
Acesta a fost primul pas către încetarea ostilităţilor în 
condiţiile când Berlin-ul era ca şi cucerit. 

e 

AL DOILEA PAS a fost făcut de generalul 
Weidling, comandantul garnizoanei Berlin, care a 
declarat generalului Ciuikov că a dat ordin de 
capitulare unităţilor Corpului aflat sub comanda sa. | se 
va cere să ordone capitularea întregii garnizoane. 
Weidling va accepta şi va întocmi următorul ordin: 


La 30 aprilie fuhrer-ul s-a sinucis şi ne-a lăsat 
astfel singuri pe toți cei care-i juraserăm credință. 
Potrivit ordinului dat de führer, noi, trupele germane, 
ar fi trebuit să ne mai batem încă pentru Berlin, în 
pofida faptului că rezervele de muniții s-au epuizat şi în 
pofida situației generale care face ca continuarea 
rezistenței să nu mai aibă niciun sens. 

Ordon: încetaţi imediat rezistența! 


Weidling, general de artilerie, 


fost comandant al zonei de apărare a Berlinului 


La textul de mai sus redactat de partea 
germană, partea sovietică, prin glasul generalului 
Sokolovski, va avea o singură observaţie: „Nu trebuie 
să scrieţi fost, dumneavoastră încă mai sunteţi 
comandant”. 

In cursul zilei de 2 mai, numărul militarilor ce se 
vor preda se va ridica la 135 000. Dintre aceştia, 70 
000 de militari fac parte din Corpul 56 tancuri, de sub 
comanda generalului Weidling. 

In operaţia „Berlin”, armata sovietică a distrus 
70 de divizii de infanterie, 12 de tancuri, 11 de 
motomecanizate. Au fost luaţi 480 000 de prizonieri, 
distruse sau capturate 11 000 tunuri, şi aruncătoare, 1 
500 tancuri şi autotunuri, 4 500 avioane. Armata 
sovietică şi cea poloneză au pierdut în această operaţie 
102 000 morţi, răniţi şi dispăruţi. 


NU GREŞISE Hitler când îl desemnase pe Karl 
Dönitz drept succesor. In zece zile cât a guvernat o 
Germanie ce agoniza, marele-amiral — spaima mărilor 
şi oceanelor — s-a dovedit şi un iscusit comandant 
terestru. A intrat în luptă cu lecţia bine învățată. 
Studiase profund toate aspectele legate de aplicarea 
ordinului britanic Eclipse. E drept, nu apucase să-şi 
formeze niciun cabinet de război, niciunul de pace. N- 
avea timp de pierdut cu consultări politice: „nava” lua 
apă şi ameninţa să se scufunde de la o zi la alta. Încă 
din noaptea de 1 mai 1945, când s-a adresat prin radio 
poporului german şi armatei, şi-a precizat fără echivoc 
programul, desigur unul minimal: 

Führer-ul m-a numit succesorul lui. În această 
clipă grea pentru destinele Germaniei preiau, cu 


conştiinţa răspunderii care apasă asupra mea, 
îndatoririle de şef al guvernului. Cea dintâi sarcină a 
mea e să-i salvez pe germani ca să nu fie nimiciţi de 
bolşevicii aflați în ofensivă. Numai în acest scop 
continuă actiunile militare. Atâta timp cât în 
îndeplinirea acestei sarcini întâmpinăm obstacole din 
partea englezilor şi americanilor, suntem nevoiţi să ne 
apărăm şi împotriva lor. 

Despre debutul noului preşedinte al Reich-ului, 
generalul Eisenhower avea să scrie: [...] marele-amiral 
Dönitz luase pe umerii săi mantia zdrenţuită a 
autorității supreme. El a dat ordin armatelor sale de pe 
toate fronturile să depună armele în fața aliaţilor 
occidentali. 

La 3 mai 1945, noul fuhrer al celui de-al treilea 
Reich  dezagregat de exploziile obuzelor şi ale 
bombelor armatelor unite sub steagul Coaliţiei 
antifasciste i-a convocat la Flensburg pe comandanții 
armatelor care continuau să lupte, precum şi pe 
gauleiterii ţărilor ocupate. In faţa acestora, Dönitz şi-a 
expus planul său destinat să salveze ce mai putea fi 
salvat. 

In Cehoslovacia, Grupul de armate „Sud” de sub 
comanda feldmareşalului Schörner numără 900 000 de 
luptători. Mai puteau fi repliaţi spre vest pentru a se 
preda anglo-americanilor? 

Schörner absentează de la consfătuire. Nici el, 
nici Dönitz nu ştiu că Hitler, prin testamentul său, îl 
numise şi pe el într-o funcţie nouă — comandant al 
trupelor de uscat în locul lui Keitel. Era cel de-al doilea 
cadou pe care i-l făcea fuhrer-ul în decursul ultimelor 
cinci luni. |n ianuarie îi avansase la titlul de 
feldmareşal. Poate că dacă Schörner ar fi fost prezent 
la Flensburg, şi-ar fi expus planul său de a-şi retrage 


forţele în aşa-numitul reduit alpin din Bavaria şi de a 
organiza de pe crestele munţilor Erzgebirge o 
rezistenţă îndelungată. Il reprezenta însă un aristocrat, 
von Natzmer, şef al statului său major, de altfel, un 
militar iscusit. 

In cadrul convocării s-a discutat nu problema 
rezistenţei în faţa inamicului, ci a retragerii, a salvării 
luptătorilor şi a tehnicii de luptă, o dovadă în plus că 
Dönitz analizase cu luciditate soarta războiului. În 
Cehoslovacia, 900 000 de luptători germani, sprijiniți 
de 9 700 de tunuri şi aruncătoare, 1 900 de tancuri şi 
autotunuri şi 1 000 de avioane, aveau în faţă un inamic 
ce număra 2 028 000 de luptători (trupe sovietice — 1 
770 600; trupe române — 139 500; trupe poloneze — 
69 500; trupe cehoslovace 48 400), sprijiniți de 30 452 
de tunuri şi aruncătoare, 1 960 tancuri şi autotunuri şi 
3 014 avioane. 

Dönitz insistă asupra unei retrageri grabnice din 
Cehoslovacia. Generalul von Natzmer nu este însă 
sigur că feldmareşalul va fi de acord cu ideea 
retragerii. Dar dacă Schörner, ne întrebăm noi, ar fi 
apucat să-şi ocupe postul de comandant al trupelor de 
uscat, ar fi împărtăşit propunerea lui Dönitz? 

Suntem însă la Flensburg, în ziua de 3 mai 
1945. Şi atât marele-amiral, noul şef al Reich-ului, cât 
şi von Natzmer par a fi uitat că mai există şi un popor 
ceh, şi o capitală a Cehoslovaciei... La 5 mai 1945, la 
Praga, va izbucni memorabila insurgență a praghezilor. 
Ea va grăbi un alt eveniment. 

Să revenim însă la operația de la Praga — scrie 
mareşalul I.S. Konev în volumul său de amintiri „Anul 
'45”. După cum am mai arătat, deşi termenul fixat 
pentru pregătirile în vederea acestei operații a fost şi 
aşa extrem de scurt, a trebuit să începem operația în 


loc de 7 mai în ziua de 6 mai. Cauza principală a 
acestei schimbări au constituit-o insurecția din Praga, 
izbucnită la 5 mai, şi cererea de ajutor pe care frații 
noştri cehoslovaci ne-au adresat-o prin radio. 

Revenit la comandament, von Natzmer îi 
raportează  feldmareşalului Schörner concluziile 
consfătuirii de la Flensburg — retragerea în vest. 
Acesta însă este de părere să fie întrebaţi comandanții 
de armată. Ce vor, rezistenţă sau retragere? 

Şeful de Stat-Major al Grupului de armate „Sud” 
găseşte, în cele din urmă, o soluţie de compromis: în 
spatele unei apărări dârze, va fi retras grosul forţelor... 
Soluţia venea însă prea târziu. Viteza operaţiei 
„Praga”, la care luau parte trupele fronturilor 1, 2, 3 şi 
4 ucrainene, va spulbera speranţele lui Schorner şi ale 
lui von Natzmer. 

Tot la consfătuirea din 3 mai, Dönitz mai pune 
în discuţie soarta trupelor armatelor 16 şi 18 germane 
din Kurlanda, comandate de generalul Hilpert, şi care 
din luna martie, izolate de armatele din Prusia 
Orientală, continuă să lupte... Cei peste 30 000 de 
luptători nu au decât o singură salvare, pe valurile 
Mării Baltice. Generalul Hilpert, absentând de la 
convocare, este reprezentat de generalul von Foertsch. 
Se aprobă măsurile de evacuare: toţi trebuie să ajungă 
în vest. Timpul însă va lucra împotriva lor. Frontul se 
depărtase de Ţările Baltice, în interiorul Germaniei, cu 
300 de kilometri. Intreaga grupare se va preda 
unităţilor sovietice. 

Conchidem prin a sublinia că, de fapt, în con de- 
a treia zi a guvernării sale, marele-amiral Dönitz a 
elaborat şi a pus la punct ultima operaţie a 
Wehrmacht-ului înainte de a-şi pleca steagul. Şi ceea 
ce nu i-a izbutit în est, îi va izbuti parţial în vest. 


Încă în ziua de 3 mai 1945, amiralul Hans Georg 
von Friedeburg, urmaşul lui Dönitz la comanda marinei 
germane de război, s-a prezentat la cartierul general al 
feldmareşalului Montgomery pentru negocieri într-o 
problemă delicată: trei armate germane, care 
luptaseră în est împotriva trupelor sovietice, doreau să 
se retragă rapid şi să capituleze în vest; în acelaşi 
timp, mai cerea autorizaţia englezilor ca refugiații civili 
să treacă în apus prin liniile armatelor occidentale. 
indemnul către încălcarea unor convenţii între cei trei 
mari aliaţi era prea grosolan şi Montgomery a respins o 
asemenea capitulare, propunând, în schimb, 
capitularea forţelor germane din zona sa de operaţii, 
precum şi a celor existente în Olanda şi Danemarca. 

Încă dinainte îi indicasem lui Montgomery — 
scrie generalul D. Eisenhower în „Cruciadă în 
Europa”— să accepte ca oricare dintre forțele aflate în 
zona sa de operații să-şi depună armele, o asemenea 
acțiune având un caracter tactic şi fiind de competența 
comandamentului local. 

In ziua următoare, 4 mai 1945, amiralul von 
Friedeburg s-a prezentat din nou la cartierul general al 
lui Montgomery, având acordul lui Dönitz să ofere 
capitularea tuturor trupelor germane din nord-vestul 
Germaniei. „Şi a celor din Olanda şi Danemarca”, i-a 
amintit generalul englez. Marele-amiral a dat din colț în 
colţ, dar a acceptat. In consecinţă, au fost semnate 
documentele de rigoare, iar la ora 18:20 trupele 
germane din nord-vestul Reich-ului, din Olanda şi 
Danemarca, de sub comanda generalului Lindemann, 
totalizând peste un milion de oameni, s-au predat 
trupelor britanice. 

Din momentul acesta, capitulările pe frontul de 
sud-vest se ţin lanţ. Numai în ziua de 5 mai, începutul 


sfârşitului va înregistra următoarele date: 

Mi feldmareşalul Kesselring se va preda 
generalului american Devers; 

© generalul Brandenberger se va preda 
americanilor la Innsbruck; 

m generalul Löhr şi generalul Vietinghoff vor 
capitula în faţa generalului englez Alexander. 

Şi astfel, în aproximativ 32 de ore, un nou lot de 
peste un milion de luptători germani a ieşit din 
tranşeele lungului război pentru a fi aşezaţi în lagăre 
de prizonieri. 

În memoriile sale, Dönitz povesteşte cum încă 
de la începutul anului 1945 şi, mai ales, după ce a 
cunoscut documentul „ultrasecret” Eclipse a tot făcut 
calcule în legătură cu problemele ce vor fi ridicate de 
hrănirea în zona de ocupaţie occidentală a milioane de 
prizonieri germani, precum şi a populaţiei civile. 

e 

LA 5 MAI 1945, începutul sfârşitului mai 
înregistrează un eveniment. Încurajat de rezultatele 
dobândite de amiralul von Friedeburg, Dönitz îi 
încredinţează acestuia o nouă misiune, mult mai 
dificilă şi delicată decât cea anterioară. Il trimite la 
Marele Cartier al armatelor anglo-americane de la 
Reims pentru a trata capitularea separată a Germaniei, 
nu însă înainte de a da ordin submarinelor germane, ca 
un semn de bunăvoință, de a se înapoia la bazele lor. 

Eu am transmis imediat această informație 
Comandamentului suprem al armatei sovietice — 
povesteşte generalul D.D. Eisenhower în cartea sa —, 
cerându-i să desemneze un ofițer care să vină la 
cartierul meu general pentru a participa ca 
reprezentant rus la eventualele negocieri propuse de 
Donitz. Am anunțat, de asemenea, pe sovietici că nu 


voi accepta o capitulare care să nu se producă 
simultan pe toate fronturile. 

La Reims va sosi imediat, ca reprezentant al lui 
I.V. Stalin, generalul-maior Ivan Suslaparov. 

Amiralul von Friedeburg nu a ajuns, aşa cum 
spera, la generalul Eisenhower, comandantul suprem 
al SHAEF-ului. Interlocutor i-a fost generalul W.B. 
Smith, şeful Statului-Major al lui Eisenhower. Acesta l-a 
pus pe amiral în faţa unui răspuns ferm: capitularea 
necondiționată pe toate fronturile. Von Friedeburg 
înţelege că, de data asta, marelui-amiral Dönitz, care-şi 
împovărase umerii cu „mantia zdrenţuită a autorităţii 
supreme” nu-i mai rămânea decât să înalțe steagul alb 
la catargul „navei” sale guvernamentale. „Nu am 
împuternicire să discut capitularea necondiționată pe 
toate fronturile — a înălţat von Friedeburg din umeri, 
neputincios şi dezamăgit. Daţi-mi voie să iau legătura 
cu şeful statului.” | se acordă permisiunea. Amiralul 
cheamă Flensburg-ul şi i se răspunde că generalul Jodl 
în persoană este în drum spre Reims. 

L-am instruit pe generalul Smith — povesteşte 
generalul Eisenhower —, să comunice lui Jodl că, dacă 
autoritățile germane nu vor renunța imediat la orice 
pretext şi tărăgănare, voi inchide complet frontul aliat, 
împiedicând prin forță trecerea refugiaților germani 
prin liniile noastre, şi nu voi mai tolera nicio amânare. 

Poziţia fermă a SHAEF-ului i-a determinat pe 
Jodl şi pe von Friedeburg să-i expedieze şefului statului 
german următoarea radiogramă: 

Generalul Eisenhower insistă să semnăm chiar 
astăzi. În caz contrar, fronturile aliate vor fi închise şi 
pentru persoanele care incearcă să se predea 
individual şi toate tratativele vor fi întrerupte. Nu văd 
altă ieşire decât haosul sau semnarea. 


A mai fost nevoie de două zile — după părerea 
noastră, „strategice” — pentru ca Dönitz să rostească 
acel „Da!” definitoriu. Instrumentele de capitulare au 
fost semnate de generalul Jodl în zorii zilei de 7 mai 
1945, la ora 2:41, de acelaşi Jodl care a semnat şi 
primele ordine ale B/itzkrieg-ului, al cărui eşec 
începuse să se întrevadă pe măsură ce războiul se 
transformase într-o conflagrație mondială. Cariera 
militară a lui Jodl avea să ia sfârşit pe ingeniosul eşafod 
înălţat de Tribunalul internaţional de la Nurnberg. 

Conform instrumentelor de capitulare de la 
Reims, ostilitățile de pe toate fronturile urmau să 
înceteze la miezul nopţii de 8 spre 9 mai... Ultima 
noapte de război... Va fi oare? 

In legătură cu ceremonia de la Reims, atrag 
atenţia rândurile scrise de generalul Dwight D. 
Eisenhower: 

Pentru a da posibilitatea corespondenților de 
presă americani şi britanici să relateze pe larg 
capitularea de la Reims, am invitat un număr dintre ei 
la ceremonie. Acceptând invitaţia, ei au convenit să nu 
publice nimic până ce ştirea nu va fi anunțată oficial, 
conform acordurilor dintre aliati. (Documentul 
capitulării de la Reims, aşa cum cereau clauzele sale, 
urma să fie ratificat în ziua de 9 mai, la Cartierul 
general sovietic din Berlin. Bineînţeles, după ce ar fi 
fost semnat de comandanții forţelor de uscat aeriene şi 
navale ale Germaniei — H.Z.) Dar un ziarist american 
şi-a publicat reportajul înainte de ora stabilită, ceea ce 
i-a scos din sărite pe ceilalți gazetari care işi 
respectaseră promisiunea. 

In timp de război, ca şi în timp de pace, se va 
găsi întotdeauna un ziarist „indisciplinat” care, cu „de 
la sine putere”, va divulga un secret... Nu acest 


amănunt dorim să-l menţionăm în mod deosebit, ci 
faptul că, în „Jurnalul de război al Armatei 1 române” 
găsim imortalizate pentru viitorime, într-o traducere 
liberă, următoarele: 


8 Mai 1945 

Extras din Buletinul radio din ziua de 8 mai, ora 
15:00 

Londra (în limba engleză): 

Preşedintele Consiliului de miniştri britanic W. 
Churchill se adresează poporului britanic din Metropolă 
şi Dominioane. 

leri dimineața, 7 mai 1945, la orele 2:41, la 
Cartierul general al generalului Eisenhower, în 
prezența generalului francez Sever, a generalului rus 
Saşa Sarow (corect: Suslaparov — H.Z.) a generalului 
german Jodl, reprezentantul Germaniei şi al amiralului 
Dönitz, s-a semnat capitularea totală a Germaniei față 
de Aliați. 

Acest act se va ratifica în cursul zilei de astăzi la 
Berlin [...] 

Un minut după miezul nopții de 8 spre 9 mai va 
înceta focul [...] Dacă totuşi forțele germane vor 
continua acțiunile militare după această oră, ele se vor 
face vinovate de violarea legilor războiului. Aceste 
acțiuni vor necesita o intervenție imediată a tuturor 
forțelor aliate. 

La 8 mai 1945, postul de comandă al Armatei 1 
române de sub comanda generalului de armată V. 
Atanasiu se afla în localitatea  Pozorjica din 
Cehoslovacia şi avea misiunea să-şi regrupeze forţele 
în vederea atacului ordonat pentru ziua de 9 mai 1945, 
atac ce trebuia să fie executat cu Corpul 7 armată în 
linia întâi şi Corpul 4 armată în linia a doua, pe frontul 


cuprins între Veverska-Batisca şi halta Babice. 

Ciudat mai e şi faptul că ştirea ce trebuia să 
apară în presă abia după solemnitatea de la Berlin o 
descoperim şi în presa română. La 9 mai 1945, ziarul 
„Universul” publica sub semnătura lui Marschall Jarow, 
corespondentul Agenţiei Reuter, următoarele: 

Școala industrială din Reims. O clădire cu ziduri 
din cărămidă roşie. Aici e Statul-Major al generalului 
Eisenhower. Într-una din clase are loc evenimentul. Pe 
pereţi, hărți ale operațiilor militare. În mijlocul încăperii 
o masă simplă, neacoperită, lungă de şapte metri şi 
lată de trei metri. In capul mesei, două scaune [...] 

[...] La Reims, generalul Joal a sosit cu un avion 
„Dakota”. Avea un chip lipsit de expresivitate. S-a 
îndreptat mândru, chiar arogant, către maşina ce avea 
să-l ducă la Marele Cartier. 

[...] /n clasă domnea o linişte adâncă. Doar 
aparatele de fotografiat fulgerau şi țăcăneau. Nimeni 
nu fuma. 

[...] Semnăturile au fost făcute cu două tocuri 
de aur: pe care generalul le adusese cu sine, în 
vederea acestui scop, chiar de la începutul campaniei 
din Africa. 

Cu tocul acela — fie el şi din aur — 
reprezentantul lui Dönitz şi-a pus semnătura sub textul 
intrat în istorie: Subsemnatul general-colonel german 
Jodl predau Comandamentul german atât forțelor 
armate aliate cât şi Comandamentului suprem sovietic, 
în condiţii de capitulare. Comandamentul suprem 
german va emite imediat ordinul de incetare a tuturor 
operațiilor active. 

Insă ultima scenă a capitulării se va consuma la 
9 mai, imediat după miezul nopţii, într-un cadru solemn 


1 În memoriile sale, generalul Eisenhower nu pomenește nimic de aceste două tocuri. 


şi sobru, şi tot în clădirea unei şcoli, de astă-dată 
militare, la Berlin. 

ÎN LEGĂTURĂ CU EVENIMENTUL de la Reims am 
dori să mai semnalăm un alt document sovietic, notat 
cuvânt cu cuvânt în „Jurnalul de operaţii” al Armatei 1 
române. Este vorba de un apel adresat trupelor 
germane din faţa trupelor sovietice şi române, 
împrăştiat din avioane: 


Către 

ofițerii şi soldații armatei germane! 

La 7 mai 1945, Comandantul suprem al armatei 
germane a semnat la Reims (Franţa) o cerere prin care 
toate trupele germane şi întreaga forță armată din vest 
şi de pe frontul de est capitulează fără conditii. 

Această cerere de capitulare fără condiţii intră 
în vigoare la 8 mai 1945, ora 23, după ora Europei 
Centrale. 

Ordinul de capitulare fără condiții pentru trupele 
germane va fi dat de comandantul suprem al armatei 
germane, marele-amiral Donitz. 

Pe baza acestei cereri, vă somez să depuneti 
armele şi să vă predati armatei roşii. Trupele armatei 
roşii cu primit instrucțiuni în acest sens. Dacă această 
somaţie făcută pe baza cererii de capitulare fără 
condiții nu va fi însuşită şi dacă în zorii zilei de 9 mai 
1945 nu va înceta orice rezistență, dacă trupele 
germane nu depun armele şi nu se predau prizonieri 
armatei roşii, atunci voi da trupelor germane ce se 
opun o lovitură distrugătoare cu toate forțele şi 
mijloacele ce-mi stau la dispoziție. 

Fixez următoarele ordine de capitulare: armele 
se vor depune; echipajele carelor de luptă şi ale 


avioanelor, precum şi servanții artileriei se vor retrage 
de la maşinile şi piesele lor la o depărtare de 300 
metri, vor ridica drapelul alb şi se vor preda organizați 


pe grupe. 


Comandantul Frontului 2 ucrainean 
Mareşal al U.R.S.S., R. MALINOVSKI 


ÎN ACEASTA ZI de nelinişti şi sperante, 
cronicarul Armatei 1 române va mai nota un ordin 
semnat de comandantul armatei. In el se spune: 

În cursul nopții de 8.V., se va transmite de pe 
linia frontului, prin grija comandamentelor noastre, 
actul de capitulare. 

Transmisiunea se va face prin megafoane din 
punctele Bucownica, Proseč Babice, Soběšice, Mokraă, 
Racikovice, Janovice şi la 2 km sud — Veverska- 
Batisca. 

Dati ordin până la linia l-a ca începând de la 
8.V.1915, ora 21, să nu se tragă din niciun fel de 
armament. 

Conform actului de capitulare, la 8.V.1945, ora 
24,00 încetează orice ostilitate. 

Soldaţii germani care vor trece în rândurile 
noastre, după această oră, nu vor fi primiți cu foc. 

Pentru eventualitatea că s-ar refuza capitularea, 
în parte sau pe tot frontul, operațiile continuă conform 
ordinului. 


Comandantul Armatei 1 
General de armată V. ATANASIU 


TREI ORE HOTÂRÂTOARE. Li se va înfăţişa, oare, 
ostaşilor, în ultima secundă a zilei de 8 mai şi în prima 


secundă a zilei de 9 mai, chipul PĂCII? Până atunci 
linişte, acalmie, stăpânire de sine. Avioane sovietice 
împrăştie manifeste ce aduc la cunoştinţa trupelor 
hitleriste semnarea la Reims a actului de capitulare 
necondiționată a forţelor armate ale Germaniei... 

Pe atunci nu se răspândise încă în lume formula 
numărătorii inverse. Exista însă în mod obiectiv şi 
independent de voinţa oamenilor; o clepsidră nevăzută 
măsura scurgerea minutelor, timp în care hronicarul 
„Jurnalului de operaţii” al Armatei 1 române va nota 
din nou, aşa cum obişnuia să facă noapte de noapte: 

Divizia 19 infanterie, morți: 1 ofițer, 8 trupă; 
răniți. 3 ofițeri, 3 subofiteri, 38 trupă; bolnavi evacuați: 
1 ofițer, 6 trupă... 

Apoi hronicarul va mai consemna pierderile la 
Divizia 2 munte... Divizia 2 infanterie... Divizia 9 
cavalerie. 

Suntem convinşi că această operaţie de calcul 
se efectua în fiecare noapte, la ore diferite, pe tot 
frontul Coaliţiei antihitleriste. Oare se va găsi cândva 
un om înarmat cu un calculator, dornic de a calcula 
numărul militarilor morţi în ultima noapte de război şi 
în prima zi oficială de pace? 

Numărătoare inversă! Pentru unii, iluzia că 
timpul s-ar scurge încet se risipeşte. Tunurile au cedat 
locul megafoanelor. Doar pentru trei ceasuri. Până nu 
de mult, mai toţi credeau în forţa de convingere a unor 
ciocane de foc ale artileriei, acum, pe neaşteptate, au 
început să creadă în efectul copleşitor al cuvântului. Pe 
tot frontul trupelor române din Cehoslovacia se trece la 
organizarea capturării trupelor inamice. În acest sens, 
generalul Nicolae Dăscălescu, comandantul Armatei 4 
române, semnează Ordinul de operaţii nr. 32001279, în 
care, printre altele, se stabileşte tehnica preluării 


trupelor capitulate: 

1. Fiecare divizie va constitui o grupă de 
parlamentari compusă din: 

N un ofiter superior sau căpitan, bun 
cunoscător al limbii germane şi cu cunoştinţe politice, 
care să aibă noțiuni asupra modului în care trebuie 
tratate unele chestiuni; 

N un subofiter care să cunoască limba 
germană; 

N 2 ostaşi români bine înarmați, care vor 
asigura paza grupei de parlamentari; 

A 2 ostaşi români cu două drapele albe; 

E 1 gornist. 

Aceste grupe de parlamentari ar fi urmat să 
anunțe şi ele liniilor inamice, în limba germană, ordinul 
marelui-amiral Donitz. 

O notă semnată tot de comandantul Armatei 4 
române aduce parlamentarilor un plus de precizări 
tehnice. Reţinem pentru cititorii noştri următoarele 
puncte: 

a) li întreabă (pe nemți) dacă li s-a adus la 
cunoştinţă acest ordin (al lui Dönitz) şi dacă îl execută 
sau nu. 

b) Dacă răspund afirmativ, li se va comunica 
faptul că li se garantează viața şi avutul personal; 
harnaşamentul şi vehiculele de orice categorie, 
documente, hărți, scripte cu caracter militar trebuiesc 
predate [...] 

Nu este ignorată o eventuală reacţie a 
inamicului, de aceea, generalul român atrage atenţia: 
unitățile vor fi foarte vigilente, în cadrul planului de foc 
stabilit, ca să poată acționa imediat cu tot armamentul, 
jar infanteria gata să asalteze. 

După ce în paragraful V al amintitului Ordin se 


atrage atenția că: Atitudinea parlamentarilor, a 
grupelor de inventariere şi a tuturor unităților va fi cât 
se poate de ostăşească şi demnă, ca a unor soldati 
învingători [...] paragraful VI conchide: Depunerea 
armelor de către trupele inamice în fața unităților 
noastre învingătoare constituie actul cel mai inălțător 
din întreaga campanie. 

De felul cum vom acționa şi din atitudinea 
demnă, sobră şi disciplinată a ofițerilor şi trupelor 
noastre vom arăta aliaților că suntem ostaşi şi 
camarazi desăvârşiți până la sfârşit şi ştim cum să ne 
comportăm față de viata şi avutul celor învinşi conform 
legilor şi drepturilor internaționale. 

Numărătoarea inversă continuă... Ordinele nu 
mai contenesc. Ziua de 8 mai îşi trăieşte ultimele 
minute, apoi ultimele secunde. S-a întreprins tot ceea 
ce a fost posibil pentru a se aduce la cunoştinţă 
inamicului evenimentul de la Reims... În tranşee, 
ostaşii Corpului 7 armată român se întreabă emoţionaţi 
dacă vor mai da atacul prevăzut în dimineaţa zilei de 9 
mai, la ora 8:35. Sunt convinşi că nu... dintr-o judecată 
simplă... De ce inamicul ar refuza Ziua Păcii? 

Ora 24:00. Metronomul timpului a început să 
bată primele secunde ale zilei desemnate a intra în 
istorie ca zi a Victoriei. Şi a intrat, dar... 

Inamicul din fața noastră — se spune în 
„Jurnalul de operaţii” al Corpului 4 armată român, al 
cărui punct de comandă se găsea la Lišeň (5 km de 
Brno) — n-a respectat actul de capitulare difuzat prin 
megafoane în cursul nopţii de 8/9, continuând să 
acționeze cu foc de armament automat şi artilerie, 
îndeosebi pe căile de comunicație [...] 

Nu mult după miezul nopţii, chinuitoarea 
întrebare a ostaşilor români din Corpul 7 armată 


primeşte un răspuns. El sosea de la comanda Armatei 
1 şi suna astfel: Conform ordinului Comandamentului 
Grupului de armate sovietic, se modifică ora începerii 
atacului prevăzut în ziua de 9.V.1945. lar după câteva 
rânduri, se preciza atât pentru cei prezenţi, cât şi 
pentru viitorime: /n ziua de 9 mai se va ataca cu toate 
forțele pe tot frontul la ora 7:35. 

Mai precis, cu toate forţele, pe tot frontul, cu un 
ceas mai devreme... Şi soldatul român, ca şi cel 
sovietic au înţeles că prima zi de pace nu-i obligatoriu 
să fie şi ultima de război... 

PE LA ORELE 18, povesteşte generalul- 
locotenent (r) Ilie Antonescu, comandantul Diviziei 9 
cavalerie, soseşte curierul care-mi aduce Circulara nr. 
33 501 din 08.05.45 a Armatei 1, în care se prevedea: 

In cursul nopții de 8 mai 1945 se va transmite 
de pe linia frontului, prin grija comandanților, actul de 
capitulare [...] 

[...] 3) Conform ordinului de capitulare, la 8 mai 
1945 ora 24, încetează orice fel de ostilitate [...] 

[...] Am citit Circulara cu voce tare. Să audă 
conținutul ei toți cei din jurul meu: telefonistul, 
sanitarul. Au rămas în extaz, neincrezători [...] Oare 
din clipa asta să nu mai bubuie tunurile? [...] 

S-a terminat oare războiuh! Și liniştea continua 
să ne stăpânească pe toţi cei prezenţi acolo. În câteva 
secunde, căci mai mult n-a ținut această linişte, câte 
gânduri, oare, nu ne năpădiseră pe noi toți aceia care 
ne-am luat la trântă cu moartea de mii de ori, dar am 
învins-o! [...] 

— Transmite ordinul la unităţi, Berbaciorule! [...] 

Entuziasmul care a existat inițial la punctul de 
comandă înaintat după citirea Circularei se transmise 


organic la toți luptătorii diviziei [...] 

După căderea serii, difuzoarele au inceput să 
transmită mesajul de pace, care a fost repetat de 
câteva ori. Emoţiile stăpâneau liniile de luptă. Ne uitam 
întrebători unul la altul. Răspunsul inamicului n-a 
întârziat. Nemţii au deschis focul — mesajul incă se 
transmitea —, au executat trageri de artilerie [...] 

La miezul noptii comandantul Corpului 7 
armată, generalul Radu Niculescu Cociu, mi-a transmis 
telefonic ordinul nr. 52 care preciza că Divizia 9 
cavalerie reia ofensiva în dimineața zilei de 9 mai 
1945, împreună cu celelalte mari unităţi ale corpului, 
pe direcția generală Brno-Kral. Pole-Karjin, pentru a 
rupe apărarea inamicului şi a ajunge până seara pe 
aliniamentul Marsov-Deblin. 

Pentru trupele române şi sovietice din această 
parte a frontului noaptea de 8 mai spre 9 mai 1945 nu 
a fost şi ultima noapte de război. 

POTRIVIT INSTRUCȚIUNILOR, în cadrul fiecărui 
comandament de divizie urma să fie constituită o aşa- 
numită grupă de parlamentari — îşi aminteşte 
colonelul (r) Mândru Costachi, şeful Biroului de operaţii 
al Diviziei 21 infanterie —, compusă dintr-un ofițer 
superior sau căpitan de Stat-Major, bun cunoscător al 
limbii germane [...] un ofițer sovietic din grupa de 
legătură a marii unități, un ofițer interpret, 2 ostaşi 
înarmaţi pentru siguranță, un gornist [...] 

Mi s-a dat ordin ca în cadrul Diviziei 21 
infanterie să conduc personal grupa de parlamentari. 
Din grupa respectivă făceau parte, între alții, şi maiorul 
Mihailov Alexandr Alexeevici, ofițer sovietic de legătură 
al Armatei 40 [...] 

În miez de noapte, ne-am apropiat emotionati 


de şanțurile de tragere ale primei noastre linii de luptă. 
Era o noapte senină, cu cerul spuzit de stele, cu miros 
de pământ reavăn, din care viața stătea parcă gata să 
Zvâcnească [...] 

Se anunță la megafoane, în limba germană, să 
ni se prezinte parlamentarii pentru discuţii. Niciun 
semn de viaţă. O tăcere apăsătoare [...] Inaintăm în 
spațiul dintre liniile de luptă. Tăcere! Ajungem la 
șanțurile de tragere nemțeşti [...] Ce se întâmplase? 
Hitleriştii izbutiseră să se desprindă pe nesimţite de 
linia noastră de atac şi să „spele putina” [...] 

Cunoscând ordinele comandamentelor 
superioare în litera şi spiritul lor, am inceput să 
alarmăm unitățile noastre  pregătindu-le pentru 
trecerea la urmărire [...] Şi astfel, către ora 4:30, în 
ziua de 9 mai 1945, întreaga Divizie 21 infanterie se 
pune în mişcare pentru a ajunge din urmă, a intercepta 
şi a captura trupele fasciste fugare [...] Ceea ce s-a şi 
întâmplat. 

Pentru trupele române şi sovietice din 
Cehoslovacia, prima zi de pace nu a fost şi ultima zi de 
război. 

8 MAI 1945. Berlin. Pentru prima oară 
corespondenţii de război ai marilor cotidiene 
occidentale, sosiți să asiste la ultimul act juridic menit 
să consfinţească pacea, au posibilitatea de a vedea ce 
a mai rămas din fala capitalei celui de-al treilea Reich! 
Ruine! Ruine! Ruine! Şi mirosul dulceag, îngreţoşător, 
al cadavrelor carbonizate sau strivite sub zidurile 
prăbuşite. Mulţi ziarişti se vor fi întrebat atunci dacă 
Berlin-ul va mai renaşte vreodată din propria sa 
cenuşă. 

Aeroportul Tempelhof. 


Către amiază sosesc reprezentanţii Înaltului 
comandament aliat — mareşalul de aviaţie englez sir 
Arthur W. Tedder, generalul Cari Spaatz, comandantul 
forţelor aeriene strategice ale S.U.A., generalul de 
Lattre de Tassigny, comandantul-şef al armatei 
franceze... 

Sunt întâmpinați la aeroport de generalul de 
armată V.D. Sokolovski şi de alţi generali sovietici şi 
conduşi la Karlshorst, o suburbie în partea de est a 
Berlin-ului, unde clădirile unei foste popote a şcolii 
militare de geniu au rămas ca prin minune neatinse. 
Sala de mese a şcolii a fost transformată, cu mijloace 
sobre, într-una de festivități. Aici va avea loc 
solemnitatea semnării celui de-al doilea document al 
capitulării. 

În după-amiaza aceleiaşi zile, un avion britanic 
decolat de la Flensburg, reşedinţa guvernului lui 
Dönitz, aterizează discret pe aeroportul Tempelhof. In 
niciun reportaj, sau mărturie, sau document, nu găsim 
menţionată ora  aterizării. Din avion coboară 
feldmareşalul Wilhelm Keitel, generalul-colonel Paul 
Stumpff şi amiralul Hans Georg von Friedeburg. Deşi 
sunt reprezentanţii unui guvern, libertatea lor este 
relativă, fiind escortaţi de ofiţeri britanici. 

În drum spre Karlshorst, vor străbate cu 
maşinile străzile-cimitir ale unui Berlin-cimitir. Se 
povesteşte că feldmareşalul Keitel — părăsise buncărul 
fuhrer-ului la 22 aprilie — a avut totuşi tăria să 
privească ruinele, arătându-se zguduit de ceea ce îi 
înregistrase retina. El, feldmareşalul Keitel... el, care a 
condus războaie în est, ca şi în vest, în nord, ca şi în 
sud, înaintând şi retrăgându-se prin oraşe şi sate rase 
de pe faţa pământului, să fi găsit oare o lacrimă pentru 
ruinele şi morţii Berlin-ului? 


La Karlshorst, delegaţia lui Dönitz este găzduită 
într-o clădire separată de cea în care urmează să aibă 
loc solemnitatea. lată cum descrie G.K. Jukov, în cartea 
sa „Amintiri şi reflecţii”, desfăşurarea solemnităţii: 

Fix la ora 24 am intrat cu totii în sală. 

Ne-am aşezat la masă. Era aşezată lângă un 
perete pe care au fost arborate drapelele Uniunii 
Sovietice, Statelor Unite ale Americii, Angliei, Franței. 

În sală, în jurul unor mese lungi acoperite cu 
postav verde, s-au aşezat generalii armatei roşii [...] 
Erau de față numeroşi ziarişti şi fotoreporteri sovietici 
şi străini. 

— Noi, reprezentanții Comandamentului suprem 
al forțelor armate sovietice şi ai Înaltului comandament 
aliat — am declarat eu, deschizând şedinţa —, suntem 
împuterniciți de guvernele coaliției antihitleriste să 
primim din partea comandamentului militar german 
capitularea necondiționată a Germaniei. Invitaţi în sală 
pe reprezentanţii Înaltului comandament german. 

Toii cei prezenti au întors capul spre uşă [...] 

[...] Germanii au fost invitaţi să ia loc la o masă 
separată, aşezată special pentru ei în apropierea 
intrării. 

Feldmareşalul se aşeză fără grabă şi-şi ridică 
capul îndreptându-şi privirea asupra noastră [...] 
Alături de Keitel s-au aşezat Stumpff şi Friedeburg [...] 

M-am adresat delegației germane: 

— Aveti în mână actul capitulării 
necondiționate. L-aţi studiat şi aveţi împuternicirile 
necesare pentru a semna acest act? 

Intrebarea mea a fost repetată în limba engleză 
de mareşalul Tedder. 

— Da, l-am studiat şi suntem gala să-l semnăm, 
răspunse cu glas înăbuşit feldmareşalul Keitel, 


transmițându-ne un document semnat de amiralul 
Dönitz [...] 

Am spus, ridicându-mă: 

— Propun delegației germane să vină aici, lângă 
masă. Aici veți semna actul capitulării necondiționate a 
Germaniei. 

Keitel s-a ridicat repede, aruncându-ne o 
căutătură mânioasă, apoi a lăsat ochii în jos şi, luând 
incet de pe măsuță bastonul de feldmareşal, s-a 
îndreptat cu paşi nesiguri spre masă [...] Impreună cu 
el s-au apropiat de masă generalul-colonel Stumpff, 
amiralul von Friedeburg şi ofițerii germani care îi 
însoțeau. Potrivindu-şi monoclul, Keitel s-a aşezat pe 
marginea scaunului şi a semnat fără grabă cele cinci 
exemplare ale actului. Şi-au pus imediat semnăturile şi 
Stumpff cu Friedeburg. 

[...] La O şi 43 minute, în ziua de 9 mai, s-a 
terminat semnarea actului cu privire la capitularea 
necondiționată. Am invitat delegatia germană să 
părăsească sala. 

Keitel, Friedeburg şi Stumpff, ridicându-se de pe 
scaune, s-au înclinat şi au ieşit din sală cu capul lăsat 
în jos. Ofițerii lor de Stat-Major i-au urmat. 

Autorii  interesantei cărţi „Procesul de la 
Nurnberg” povestesc, că, în final, s-a produs totuşi un 
incident. ÎI redăm şi noi, aidoma, deoarece îl 
considerăm veridic. 

Între timp, Keitel incearcă să câştige timp 
pentru refugiații care se retrag. II cheamă pe translator 
şi-i declară că, din cauza legăturilor proaste, ordinul de 
încetare a focului are nevoie de cel puțin 24 de ore 
pentru a ajunge la trupele combatante. 

Translatorul este încurcat. Jukov se ridică 
indignat şi spune rece: „Rog delegația germană să 


părăsească sala”. 

Cei trei se ridică. Keitel închide mapa cu actul 
fatal, o strânge sub braț, schițează un salut vag, 
pocnind din călcâie, şi iese. 


ULTIMA NOAPTE DE RĂZBOI!... PRIMA ZI DE 
PACE! La ceasul când cei trei reprezentanţi ai 
Wehrmacht-ului semnau documentul capitulării, multe 
lucruri încă nu fuseseră calculate. Dar mai ales nu se 
calculaseră pierderile pricinuite omenirii de cel de-al 
doilea război mondial. În Europa, războiul a ţinut 5 ani 
şi 9 luni, în timp ce în Oceanul Pacific s-a prelungit cu 
încă 120 de zile. 

Marea conflagrație a secolului al XX-lea a supt 
vlaga a 61 de state, cu o populaţie de 1,7 miliarde de 
oameni, adică trei pătrimi din omenire, mistuind 
eforturi umane şi valori materiale inestimabile. 
Operaţiile militare s-au desfăşurat pe teritoriul a 40 de 
state din Europa, Asia şi Africa, însumând o suprafaţă 
de aproape 22 000 000 km2. 

Ultimul război mondial, opera lui Hitler şi a 
imperialismului german, italian şi japonez, a devorat 
oameni, sate, oraşe. Masa îmbelşugată la care s-a 
ospătat războiul a costat zeci de bilioane de dolari. 

Nu credem că din ziua de 9 mai 1945 şi până în 
prezent preţul de cost al războiului să fi scăzut. 


ZIUA MULT AŞTEPTATĂ 


ANGLIA. Vestea cea mare a fost anunţată la 
posturile B.B.C. de Winston Churchill. 

Ostilitățile vor înceta oficial — anunţa el 
emoţionat — /a un minut după miezul nopții de azi 8 
mai, dar pentru a salva vieţi omeneşti, încetarea 


focului a fost sunată de pe acum de-a lungul întregului 
front. Aşadar, războiul în Germania s-a terminat. 

Anglia trecuse prin 1 224 de alarme aeriene, 
Londra fiind obiectivul nr. 1 al aviaţiei hitleriste. 
Terorizaţi şi de faimoasele proiectile zburătoare, 
londonezii se evacuaseră în interiorul ţării. La 9 mai 
1945, ziarele britanice lansaseră un apel câtre cei 
evacuaţi: Londonezi, înapoiați-vă la casele voastre! 


UNIUNEA SOVIETICĂ. La Moscova, 30 de salve 
trase din 1 000 de tunuri au salutat zorile mult 
aşteptatei zile. 

E |.V. Stalin, comandantul suprem al armatei 
sovietice, s-a adresat popoarelor sovietice, spunând: 

Marele Război pentru Apărarea Patriei s-a 
încheiat prin victoria noastră totală. Perioada de război 
din Europa s-a terminat. Incepe perioada dezvoltării 
paşnice. Dragii mei compatrioți, bărbaţi şi femei, vă 
felicit cu prilejul victoriei. 

N Noaptea târziu s-a transmis, în sfârşit, 
comunicatul despre capitularea semnată la Berlin — îşi 
aminteşte llya Ehrenburg în memoriile sale. Dacă nu 
mă înşel, era în jurul orei două. M-am uitat pe 
fereastră, aproape pretutindeni ferestrele erau 
luminate — oamenii nu dormeau [...] Era ora patru 
dimineața, strada Gorki era plină de lume: unii stăteau 
în fata caselor, alţii se îndreptau spre Piaţa Roşie. După 
zile şi zile ploioase, cerul s-a curățat de nori şi soarele 
a prins să încălzească oraşul. Aşa a început ziua pe 
care noi am aşteptat-o atât de mult. Mergeam şi nu mă 
gândeam la nimic. Era o zi neobişnuită atât în bucurii, 
cât şi în tristeți, era greu de descris, nu se petrecea 
nimic deosebit şi, totuşi, toate erau încărcate de o 
anumită semnificaţie — fiece cuvânt, fiece om întâlnit. 


O bătrână arăta oamenilor fotografia unui tânăr în 
uniformă şi explica tuturor că este vorba de fiul ei 
căzut pe front în toamna anului trecut; plângea şi 
Zâmbea... Am mai spus, era multă tristețe — cu toţii ne 
gândeam la cei căzuți. 


STATELE UNITE. Washington. Harry Truman, 
proaspătul preşedinte al S.U.A., s-a adresat şi el 
poporului american: 

N Clipa aceasta este solemnă, dar glorioasă. 
Cer populației Statelor Unite, oricare ar fi credința ei, 
să aducă duminică 14 mai multumiri de bucurie 
Domnului pentru victoria dobândită. 

Peste câteva zile, preşedintele avea să semneze 
decretul-lege pentru prelungirea serviciului militar 
obligatoriu cu încă un an. lar în mare taină, erau 
pregătite pentru inaugurarea războiului nuclear două 
„Micuţe” bombe atomice. 

MW La San Francisco, nu departe de celebra 
„Poartă de aur”, continuau lucrările celor 46 de naţiuni 
în vederea elaborării Cartei Organizaţiei Naţiunilor 
Unite. 


FRANŢA. Războiul s-a terminat — notează 
generalul Charles de Gaulle în jurnalul său de zi. /ată 
Victoria: Victoria Naţiunilor Unite şi a Franţei. Putin mai 
târziu mă duc în Piaţa Etoile. Piața e plină de o mulțime 
care, după sosirea mea, devine în câteva clipe imensă. 
Numai ce-mi aduc omagiul la Mormântul Soldatului 
Necunoscut şi mulțimea izbucneşte într-o furtună de 
aclamații, rupând cordoanele. Mă smulg cu greu 
torentului. Totuşi, această manifestaţie,  cortegiile 
organizate, dangătele clopotelor, salvele de artilerie, 
discursurile oficiale nu împiedică ca bucuria poporului, 


ca şi a mea, să rămână gravă şi stăpânită. 


ITALIA. 9 mai 1945 a găsit o Italie eliberată de 
fascism, de ocupaţia nazistă. Acţiunile armate ale 
muncitorilor şi  patrioţilor italieni au fost, astfel, 
încununate de succes. La luptele împotriva armatei 
hitleriste şi a fascismului mussolinian luaseră parte 
peste 350 000 de partizani; dintre aceştia, 210 000 au 
fost membri ai Partidului Comunist Italian: 70 900 de 
partizani italieni au căzut pentru a grăbi zorile păcii. 


JAPONIA. Ofensiva niponă asupra insulei 
Okinawa continuă. Aproximativ 75 avioane „Kamikaze” 
atacă şi avariază grav crucişătorul „Birmingham”, 
portavionul „Sangamon”, şase distrugătoare şi alte 
nave. Divizia 24 japoneză încearcă să debarce în zona 
localităţii Kuwan. Divizia 1 marină americană i se 
opune, respinge atacul şi ocupă localitatea Nakanishi. 
La 11 mai, Armata 10 niponă dezlănţuie ofensiva 
asupra liniei fortificate Shuri din Okinawa. Aviația 
„Kamikaze” atacă din nou, avariind portavionul 
„Bunker Hill”, „Formidable” şi „Victorious”, cuirasatul 
„New Mexic” şi alte nave americane. 

La Hiroşima, 247 000 japonezi îşi văd de 
treburile lor cotidiene. N-au de unde să ştie că peste 
trei luni, la 1 august, vor fi topiţi în foc atomic 
american, lăsând pe ziduri, ca nişte icoane negre, 
umbra lor. 


CEHOSLOVACIA. Încheierea unui război 
sângeros... Biruinţa insurecției. Intrarea victorioasă în 
Praga a trupelor sovietice... PACEA! 

[...] tanchiştii noştri [...] în ziua de 9 mai, la 
orele 3 dimineaţa, au pătruns pe străzile Pragăi — 


evocă mareşalul G.S. Konev. În acel moment, în diferite 
cartiere ale oraşului continuau lupte sângeroase între 
insurgenți şi SS-işti. Şi în timp ce pe unele străzi 
tanchiştii noştri erau întâmpinați de populatia 
triumfătoare a Pragăi, pe altele, indeosebi la periferie, 
echipajele de tancuri erau nevoite să angajeze lupte 
din mişcare şi să-i scoată din Praga pe fasciștii care 
opuneau rezistență. 

Praghezii vor afla mai târziu că guvernatorul 
general al Cehiei, hitleristul Hans Frank, instigatorul şi 
organizatorul represaliilor din oraşul lor, a fost prins în 
zona anglo-americană. S-au găsit în ascunzătoarea lui 
33 de volume cu însemnări zilnice, devenite în cadrul 
Procesului de la Nurnberg tot atâtea acte de acuzare. A 
încercat să se sinucidă tăindu-şi venele, dar a fost 
salvat, pentru a ajunge în boxa criminalilor de război... 
Frank îşi va încheia „glorioasa” existenţă pe eşafod. 

Praghezii vor mai afla apoi, odată cu instaurarea 
păcii, şi de soarta feldmareşalului Schörner, care, la un 
moment dat, visase să transforme Praga în capitala 
unei inexpugnabile fortărețe. La 9 mai şi-a abandonat 
armatele, fugind în munţii Bavariei, îmbrăcat civil... Se 
va ascunde cât se va ascunde, dar, în cele din urmă, 
populaţia acelor locuri îl va identifica şi îl va preda 
autorităţilor americane, care, la rândul lor, îl vor 
transfera autorităţilor sovietice. 


ACASĂ LA NOI. Dangătele victoriei pluteau şi 
peste rănile încă necicatrizate ale pământului Mioriţei, 
vestind tuturor acea clipă solemnă de trecere de la 
război la pace, de la un anotimp al istoriei la altul! 

Dangătele victoriei! Hitlerismul zăcea înfrânt la 
picioarele învingătorilor. lar primăvara flutura o zi 
senină — omagiu celor căzuţi, omagiu victorioşilor, 


umanităţii. 

In ajun, la Bucureşti, fusese o zi ca multe altele, 
ce se desfăşura pentru oamenii muncii sub lozinca 
înălţată încă din toamna anului trecut de Partidul 
Comunist Român din hotar în hotar: 


TOTUL PENTRU FRONT, 
TOTUL PENTRU VICTORIE! 


Da, în ajun, o zi ca multe altele. Fusese valabil 
bonul nr. 127 pentru care brutăriile îţi eliberau 300 gr 
pâine neagră, raţia zilnică de persoană. O pâine de 600 
gr costa 2 075 lei. Mălaiul — fusese valabil bonul nr. 14 
— se elibera de două ori pe săptămână, câte 600 
grame. Fabricile şi uzinele mai erau încă în mâinile 
capitaliştilor şi bancherilor. La sate, se înfăptuia 
reforma agrară. 

Cine urca în tramvai constata că S.T.B.-ul, una 
din cele mai prospere societăţi anonime pe acţiuni, 
majorase din nou tarifele la tramvai: clasa | — 80 lei, 
clasa a Il-a — 40 lei. Şi omul simplu de pe stradă ofta 
cu tristeţe că tramvaiul nu avea decât două clase. 

Inflaţia creştea de la o zi la alta, ca un răspuns 
parcă al marilor industriaşi şi moşieri la creşterea 
valului revoluţionar în întreaga ţară. Rubrica „Finanţe, 
economie”, prezentă în orice cotidian, aducea în ziua 
de 7 mai 1945 la cunoştinţa cititorilor că 1 leu din 1938 
era egal, la 23 februarie 1944, cu 30 lei... şi acesta era 
doar începutul. Drept urmare, Confederaţia Generală a 
Muncii (înfiinţată la 30 ianuarie 1945), cu sprijinul 
noului guvern, obţine ca fiecare întreprindere să fie 
obligată să înfiinţeze, până la 14 mai 1945, economate 
pentru aprovizionarea oamenilor muncii. 

Da, în ajun fusese o zi ca multe altele. Ziarele, 


ca întotdeauna, apăruseră dimineaţa... 40 de lei un 
ziar... Pe lângă Comunicatul Marelui  Stat-Major, 
cititorul mai afla în coloanele cotidianului preferat ştiri 
ca: „Astrologul lui Hitler a fost arestat”, sau: „Cupola 
Reichstag-ului se prăbuşeşte”, sau: „Sfârşitul războiului 
în Europa nu mai este decât o chestiune de câteva 
zile”, sau: „Bătălii îndârjite în Alpii occidentali”, sau: 
„La începutul lunii mai Mussolini a fost executat”, sau: 
„Americanii descoperă în Austria Mauthausen — un 
lagăr în care au pierit 300 000 de evrei”. 

e 

9 MAI 1945! Ziarele apăruseră pe pagina întâi 
cu tulburătoarea veste a Victoriei. Peste textele 
înserate rotativele imprimaseră pe întreaga suprafaţă 
a paginii, cu cerneală roşie, un V... 

Privirile cititorului cad pe titlul: „Şedinţă 
solemnă a guvernului român la Preşedinţia Consiliului”. 

Primul nostru gând, declară dl. Dr. Petru Groza, 
aleargă cu pietate spre cei care au plătit cu viața lor 
această zi măreață a VICTORIEI, să păstrăm deci o 
pioasă clipă de reculegere în amintirea lor. 

În  „Timpul”, sub semnătura scriitorului 
Demostene Botez, citim: 

Pacea! A venit târziu, a venit după jertfe 
înspăimântătoare. Dar a venit aşa cum era drept să 
vie: cu capitularea acelor care au dezlănțuit măcelul. 

[...] Mintea noastră de oameni cu greu poate 
imagina şi imensitatea jertfei de vieți. Niciodată n-au 
murit atâţia oameni în lupte, şi n-au murit mai crud. 
Niciodată nu s-au distrus, nu s-au pustiit atâtea averi. 

[...] Ziua păcii e o zi de plecare spre o viață 
nouă pentru noi toți. Ştiu că anii grei de război au pus 
o pecete grea de seriozitate pe sufletele noastre. 

Dar azi coșmarul s-a sfârşit [...] 


Mai aflăm, citind ziarele că: 

Pe scenele teatrelor, seară de seară, se putea 
viziona Şi, eventual, aplauda, spectacolele: 

„Papucii fericirii”, la „Teatrul Mic” 

„Primăvara, bat-o vina!", la „Alhambra” 

„Silvia”, la „Gioconda” 

La Ateneul Român avea loc un „Festival 
Șostacovici” 

Pe ecranele cinematografelor rulau filmele: 

„Ora şase după război", la „Capitol” 

„Circul, la „Trianon” 

„Ivan cel groaznic”, la „Aro”. 

e 

LA MARELE STAT-MAJOR, unde activitatea 
teleimprimatoarelor nu mai contenea, prin radiograma 
nr. 670 973 se cerea armatelor române de pe front: 

Raportaţi imediat ziua şi ora când au încetat 
ostilitățile în zona dumneavoastră! 

Executând ordinul. Armata 1 română va 
răspunde printr-un laconic mesaj radio cifrat; 

La ordinul nr. 670 973, vă raportăm că întrucât 
inamicul nu a capitulat, Armata [...] continuă operațiile 
alături de trupele sovietice, până la distrugerea 
definitivă a inamicului. 

lar în „Jurnalul de operaţii” al Armatei 4 române 
citim: 

9 mai 1945. Ora 17:45, se primeşte, de la 
Grupul de armate — generalul Jmacenko — următorul 
ordin: 

I. Inamicul care se retrage va fi urmărit zi şi 
noapte. Atunci când nu va capitula, va fi distrus. 

Dangătele victoriei planau stăruitor deasupra 
unor câmpuri de luptă din Cehoslovacia. Dar ostaşii 
români nu aveau cum să le audă, căci tunurile, parcă 


în virtutea inerţiei, mai bubuiau încă, iar oamenii în 
uniformă mai mureau încă. 

e 

LA 9 MAI 1945 eram ministru de război în 
guvernul instaurat la 6 martie sub preşedinţia Dr. Petru 
Groza— povesteşte generalul de armată C. Vasiliu- 
Răşcanu, într-o scrisoare ce ne-a fost adresată la 27 
februarie 1970. Pe atunci, ministerul funcţiona în 
clădirea Şcolii de război, actuala Academie Militară. 

Mă rugați să vă relatez programul acelei zile de 
neuitat. Vă satisfac rugămintea. 

La orele 8 am primit telefonic ştirea că 
Germania a capitulat. 

La orele 12, împreună cu toţi membrii 
guvernului, am prezentat felicitări la Ambasada Uniunii 
Sovietice, pentru victorie. De aici, toți membrii, 
guvernului s-au dus în Piața Aviatorilor la o mare 
manifestaţie a oamenilor muncii, unde a vorbit Dr. 
Petru Groza. Inainte însă de a vorbi primul ministru, au 
răsunat 9 lovituri de tun trase de o baterie antiaeriană 
amplasată în parcul Libertății (fost Carol), în apropierea 
mormântului Eroului Necunoscut. 


... PRIMĂVARĂ... LUMINĂ... PACE... 

Din ordinul Dr. Petru Groza, având în vedere 
terminarea războiului şi anunţarea victoriei, camuflajul 
se desființează în întreaga țară. 


LA ORELE 20 — povesteşte în continuare 
generalul de armată C. Vasiliu-Răşcanu — a avut loc în 
salonul de festivități al Cercului Militar (azi Casa 
Armatei) o adunare festivă, la care şi-au dat concursul 
echipa de cântece şi dansuri, precum şi artiştii Operei 
Române, care m-au însoțit în vizita ce-am făcut-o în 


lunile martie-aprilie trupelor noastre pe frontul din 
Cehoslovacia. 

La adunarea festivă au luat parte: membrii 
guvernului, diplomati membrii Comisiei aliate de 
control, reprezentanți ai Frontului Naţional Democratic 
şi ai A.R.L.U.S.-ului, generali şi ofițeri ai armatei 
române şi sovietice, reprezentanți ai oamenilor muncii 
de la Atelierele C.F.R., S.T.B., de la „Fabrica Malaxa”. 

Salonul de festivități era frumos ornat, 
balcoanele Cercului Militar — feeric luminate. 

În faţa clădirii dinspre Calea Victoriei se 
adunase o mulțime de bucureşteni: se ovaționa pentru 
armatele română, sovietică, engleză şi americană. Pe 
urmă mulțimile au incins hore, în timp ce din 
balcoanele Cercului Militar şi din Parcul Libertăţii se 
lansau în văzduh artificii. 

Am deschis festivitatea rostind o cuvântare pe 
care o redau mai jos: 


Doamnelor, Domnilor, Ostaşi, 


Bubuitul tunurilor de astăzi anunță tuturor ziua 
libertăţii şi neatârnării Ţării Româneşti şi ziua marii 
Victorii contra hitlerismului cotropitor. 

Sărbătorim această zi când intreaga armată 
română se găseşte departe de fruntariile țării, cu arma 
încă în mână, fără a o vedea manifestându-se la o 
paradă militară, aşa cum am fost obişnuiţi să o vedem 
până acum. 

E un prilej de reculegere solemnă față de acei 
ostaşi care s-au jertfit, ca să putem noi, cei prezenți, să 
culegem laurii victoriei; dar şi de mânarie națională că 
prin jertfa lor putem să participăm la victoria comună, 
alături de Naţiunile Unite, şi, îndeosebi, alături de 


marea şi victorioasa armată sovietică. 

[...] Victoria este mare fiindcă fără ea, 
umanitatea şi noi am fi pierdut tot ce aveam mai 
scump, adică am fi rămas fără libertate, fără dreptul de 
a gândi şi progresa, fără binefacerile democraţiei. Dar 
această victorie s-a obținut cu sacrificii mari, după O 
luptă aprigă, contra unui duşman înverşunat, care nu 
s-a dat înapoi de la nicio brutalitate şi de la cele mai 
mari orori. Naţiunile Unite au obținut victoria printr-o 
mare încordare de voinţă ci prin conştiinţa dreptei 
cauze pentru care au luptat. 

In acest greu război, sacrificiile poporului nostru 
şi ale popoarelor Națiunilor Unite au fost mari şi, mai 
ales, cele ale popoarelor sovietice şi armatei roşii, care 
au avut multe de suferit de pe urma barbariei 
hitleriste. 

[...] La această luptă a luminii Împotriva 
întunericului am avut cinstea să luăm parte şi noi şi, 
astfel, Ziua Victoriei pentru noi, românii, a făcut să se 
împletească cu sărbătoarea națională — 9 mai — şi să 
putem gusta din plăcutul nectar al victoriei prin 
sacrificiul celor mai buni fii ai patriei noastre. 

[...] Luptând cu armament redus, am reuşit 
totuși, alături de armatele sovietice, să înfrângem 
trupele hitleriste în lungul Ungariei până la Budapesta 
şi apoi, pe timpul iernii, să străbatem masivii muntoşi 
ai Cehoslovaciei, prin viscole, zăpezi şi tot felul de 
pericole puse la cale de dârzenia criminală a forțelor 
hitleriste, pe care numai înalta conştiinţă şi vitejie a 
ostaşului român au reuşit să le învingă. 

Să mulțumim deci cu adâncă recunoştinţă 
acestor ostași, făuritori ai victoriei româneşti. Pentru 
cei ce s-au sacrificat dându-și viata ţării, în semn de 
pios omagiu, să păstrăm un moment de reculegere. 


Asigurăm pe urmaşi că memoria lor nu va fi 
uitată şi că noi toţi cei rămaşi în viată vom şti să 
apreciem faptele lor şi să alinăm durerile celor rămaşi 
în suferință [...] 


DANGĂTELE VICTORIEI pluteau şi peste rănile 
încă necicatrizate ale pământului Mioriţei, vestind 
tuturor acea clipă solemnă de trecere de la război la 
pace, de la un anotimp al victoriei la altul! 

De două luni la cârma ţării, prin voinţa maselor 
largi conduse de Partidul Comunist Român, se afla un 
guvern de largă concentrare naţională şi democratică. 
Victoria armatei române de pe frontul antihitlerist a 
fost şi victoria îndemnului: TOTUL PENTRU FRONT, 
TOTUL PENTRU VICTORIE!, care a unit într-un singur 
front eforturile creatoare ale muncitorimii, ţărănimii şi 
intelectualităţii cu vitejia şi bravura ostaşilor români. 

Prima zi de pace!... Dar acel ceas al istoriei, 
când popoarele lumii aveau să afle cutremurătorul 
bilanţ al conflagrației era încă destul de departe. Nu se 
calculaseră încă morţii, dispăruţii fără urmă, marile 
pierderi materiale... 

Astăzi ştim: contribuţia economică a României 
la războiul antihitlerist a însumat peste un miliard de 
dolari în valuta anului 1938, sumă echivalentă cu mai 
mult de patru ori bugetul ţării pe anul financiar 
1937/1938. 

9 mai 1945! 

La orele 13:45, sirenele din toată ţara au 
izbucnit într-un şuier prelung şi cutremurător. De astă 
dată, mulțimile adunate în pieţele publice, pe străzile 
centrale sau în mahalale, nu au mai alergat spre 
adăposturi. Sirenele din toată ţara sunau pentru ultima 
oară încetarea alarmei. Era un omagiu proletar adus 


primăverii păcii. 

Trebuie să se fi auzit în acea zi şi sirena 
victorioasă a siderurgiştilor români. De la 23 August 
1944 şi până la 9 Mai 1945, datorită muncii lor fără 
preget, armatele române au cunoscut o aprovizionare 
neîntreruptă şi sporită cu arme, muniții şi materiale 
explozive. 

Trebuie să fi răsunat de Ziua Victoriei şi sirena 
minerilor... Totul pentru front, totul pentru victorie! 
indemn patriotic... Îndemn revoluţionar... În luna 
martie 1945, minerii realizaseră o producţie de 
aproape două ori mai mare decât cea din septembrie 
1944. 

Trebuie să se fi făcut auzită şi sirena ceferiştilor, 
petroliştilor, a făuritorilor de avioane de la I.A.R. şi 
A.S.A.M... 

Sirenele revoluţionare ale oraşelor semnificau şi 
un omagiu adus trudei ţărănimii române, contribuţiei 
acesteia la victorie. Truditorii ogoarelor au dat frontului 
antihitlerist cantitatea de peste 220 000 tone de făină 
de grâu, carne, grăsimi, zarzavaturi, peste 142 000 
tone furaje şi grăunţe. Au mai fost date, pentru nevoile 
armatei, sute de mii de cai. 

La orele 13:45, sirenele din toată ţara au 
izbucnit într-un singur şuier, vestind ultima noapte de 
război, prima zi de pace. 

In stradă, oamenii se îmbrăţişau, în ochi cu 
lacrimile bucuriei, încingeau hore. Erau osteniţi ca nişte 
adevăraţi ostaşi la capătul războiului, dar hotărâți să 
înalțe o Românie luminoasă şi fericită. 

lar seara, în neuitata seară de 9 mai 1945, 
oamenii au smuls cu frenezie doliul camuflajului, 
lăsând luminile ferestrelor să se reverse firesc în 
tumultul vieţii cotidiene. 


VICTORIE! VICTORIE! VICTORIE! 


În ziua mult aşteptată, „Scânteia” a apărut în 
zori, exclamând cu majuscule: VICTORIE! Pe pagina 
întâi, un desen simbolizând pacea şi bucuria poporului 
nostru îi sublinia aspectul sărbătoresc. 

Am contribuit, printre altele, cu hotărâre fățişă 
şi sinceră — scria „Scânteia” —, la grăbirea ceasului 
răsplăților pe care îl trăim acum alături de întreaga 
omenire. Să stăruim pe drumul acesta, nimicind până 
la capăt toate urmele ascunse sau vădite ale 
fascismului şi dându-ne partea cinstită la clădirea lumii 
viitorului, lumii adevărului şi propăşirii [...] Participăm 
cu entuziasm la bucuria impetuoasă a omenirii 
prilejuită de victoria militară asupra fascismului. Să ne- 
o câştigăm şi pe aceea de a ne împărtăşi din 
binefacerile senine ale păcii, să ne încordăm eforturile 
pentru a zidi o Românie luminoasă şi fericită. 


PARTEA A DOUA 
Treptele victoriei 

LA ÎNCEPUT A FOST acel gest unic, spontan. Am 
ridicat ţeava armei spre cer — şi era un cer senin, 
curat ca lacrima — şi am apăsat cu năduf pe trăgaci... 
până la ultimul glonţ am apăsat. Dintr-o pornire, şi 
astăzi tainică şi inexplicabilă... Aşa cum voi afla mai 
târziu, a fost un gest colectiv, poate de supremă 
bucurie a oştirilor victorioase. Şi nu care cumva să se 
creadă că, iniţial, cineva ordonase: „Arma la ochi! 
Trageţi în aer!” Nu, nu... In ziua aceea memorabilă — 9 
mai 1945, piatra de hotar între război şi pace — armele 
de toate tipurile, de toate calibrele s-au îndreptat spre 
cer — şi era un cer curat ca sufletul noului-născut! —, 
dezlănţuind cel mai sincronizat foc din toţi anii 
războiului  antihitlerist. Era salva de bucurie a 
VICTORIOŞILOR din linia întâi — a ostaşilor sovietici, 
americani, englezi sau români, francezi sau iugoslavi, 
polonezi, cehoslovaci sau ai celorlalte naţiuni din 
coaliția antihitleristă. Fantastica şi feerica salvă ce 
avea să vestească omenirii prăbuşirea celui de-al III-lea 
Reich... prima zi de pace pe bătrânul şi obositul 
continent european. 

ODATĂ REVOLUŢIA ROMÂNĂ de la 23 August 
1944 declanşată, s-a creat una dintre cele mai inedite 
şi mai dramatice situaţii militare. S-au deschis 
simultan, pe întreg teritoriul ţării, sute de fronturi 
împotriva inamicului nazist, fiecare cu particularitatea 
lui. Se traducea în fapt acel celebru vers eminescian: 
„... tot ce mişcă-n ţara asta, râul, ramul...” Nu ştiu încă 
un studiu care să-şi propună tratarea acestui aspect 
specific primelor zile ale revoluţiei. Am dori să relevăm 
— pe baza unor mărturii — fapte menite să ne 


exemplifice cum erau deschise asemenea fronturi de 
luptă de o oră, de o zi..., uneori neconsemnate pe 
hărţile operaţionale. 

În anul 1944, eram militar cu gradul de sergent- 
major şi făceam parte din escadronul 44 — pionieri, 
Divizia 8 cavalerie — scrie veteranul lon Purcaru într-o 
evocare depusă la Muzeul Militar Central. /n seara zilei 
de 23 august, s-a dat alarma şi în scurt timp eram gata 
echipați de război [...] Nu ştiam încotro mărşăluim. 
Noaptea am ajuns în Bucureşti şi am stat ascunşi în 
nişte gropi până în zori. 

Ne-am gândit oare că mulţi, foarte mulţi ostaşi 
ţărani sau fii de ţărani chemaţi să apere Bucureştiul — 
inima revoluţiei — nu văzuseră niciodată până la acea 
dată Capitala patriei lor? (Nu mă refer la cei din 
unităţile militare din garnizoana Bucureşti.) Să nu fi 
văzut niciodată Bucureştiul şi, brusc, să te pomeneşti 
în dreptul Palatului Telefoanelor, pe atunci cea mai 
înaltă clădire din România... Sau să-ţi răsară în cale 
Arcul de Triumf... Şi, pe neaşteptate, datorită unui act 
istoric fără precedent, s-au pomenit cu arma în mână 
pe străzile oraşului supus unor sângeroase raiduri 
aeriene. 

lon Purcaru, fiu de plugar, născut pe 
meleagurile bihorene, număra douăzeci şi doi de ani 
când a trecut poarta Bucureştiului. Nu a avut când să-l 
viziteze. Încă din primele ore ale dimineţii a intrat în 
luptele de la sediul Misiunii militare germane pentru 
armata aerului. 

După un foc de mitraliere care a durat mai bine 
de două ore — povesteşte în continuare veteranul —, 
s-a trecut la lupta cu grenada [...] Din clădirea ciuruită 
de gloanţe şi schije au ieşit cei care scăpaseră cu viață. 
Printre ei, mulți ofițeri superiori [...] După ce nemții s- 


au predat, am primit ordin să ne deplasăm la Şcoala 
superioară de război (sediul Misiunii militare germane 
pentru armata de uscat — H.Z.) 

Să ne deplasăm, — desigur,  evocatorul 
simplifică. La ceasul „deplasării”, aviația hitleristă se 
dezlănţuise, oraşul era înecat în fum şi flăcări. Cum o fi 
parcurs unitatea lui lon Purcaru drumul de la Podul 
Mihai Vodă la Şcoala superioară de război? A fost o 
afluire simplă sau una cu peripeții? Răspunsul ni-l oferă 
amintirile fostului combatant: 

Plutonul din care făceam parte a primit ordinul 
să meargă în avangardă. Mergeam în fruntea grupei 
mele pe malul Dâmboviţei. Pe celălalt trotuar înainta 
un alt pluton, comandat de sergentul Vasile Tănăsoiu, 
un cioban din Mehedinți... 

Incerc să mi-i imaginez, înaintând pe Splai în 
sus, către Podul Izvor, apoi către Podul Elefterie. 
Trăgând cu ochiul la „blochausurile” ce le ieşeau în 
cale, sau la curţile unor case mai vechi. Era o zi toridă, 
văzduhul şi clădirile dogoreau. Dar nu le-a fost dat 
acestor oşteni să descopere Capitala aşa cum au 
descoperit-o, după ani, ei şi urmaşii lor. 

După vreo 300-400 de metri, am fost 
întâmpinați cu foc de armă — relatează lon Purcaru. 
Ne-am culcat lipiti de bordura trotuarului, altii s-au 
adăpostit pe malul Dâmboviței. Am observat un pod 
(Cred că e vorba de Podul Hasdeu, situat între Podul 
Izvor şi Podul Elefterie, din dreptul Institutului 
Cantacuzino — H.Z.), peste care nemţii treceau în 
fugă, păstrând între ei o distanță de vreo 20 de metri. 
Așa cum aveam să aflu puţin mai târziu, aceştia 
jeşiseră din curtea unei fabrici de pâine sau a unei 
mori. (Fără îndoială, este vorba de moara şi fabrica 
„Otto Gagel”, de pe strada Puţu cu apă rece — H.Z.) 


Am instalat chiar pe trotuar o mitralieră şi am început 
să tragem în nemţii care, după ce trecuseră poaul, 
încercau să ne taie nouă calea... 

A fost o înfruntare „locală”, la o răspântie de 
străzi cu multe ciudăţenii urbane pentru ţăranii din 
plutoanele 1 şi 2 ale escadronului 44. Şi îşi mai 
aminteşte lon Purcaru: 

Am auzit apoi focuri de armă din stânga 
noastră, dinspre fabrica de pâine sau moară ce era. Mă 
uit atent într-acolo şi ce văd? Văd nemti fugăriți de 
nişte civili înarmaţi şi care nu glumeau: trăgeau... 

Ajuns cu textul în acest punct, este de datoria 
noastră să atragem atenţia că evocarea sergentului- 
major (r) lon Purcaru se confirmă printr-o altă evocare, 
de astă-dată semnată de unul dintre acei civili 
înarmaţi, comunistul |. Ştefănescu, pe atunci secretarul 
celulei P.C.R. de la Întreprinderea „Otto Gagel”. În 
dimineaţa zilei de 24 august 1944, acesta, în fruntea 
unui grup de brutari, s-a prezentat la Comandamentul 
Formaţiunilor de Luptă Patriotică şi a cerut arme, însă 
comandantul F.L.P., aflându-le meseria, le-a ordonat să 
se întoarcă la locul lor de muncă şi să facă pâine 
pentru populaţie. l-au dat ascultare, dar cum acolo se 
producea exclusiv pentru armata germană, trebuiau 
imobilizaţi nemţii care alcătuiau paza cunoscutei 
întreprinderi bucureştene... 

Am ordonat deschiderea focului şi în direcţia 
asta. La un moment dat, mitraliera 1 a grupei 
amuțeşte din pricina trăgătorului care cade rănit... 
Atunci îl văd pe sergentul Moise Ştefan, originar din 
Deva, în civilie brutar (formidabilă coincidenţă! — 
H.Z.), cum sare de la locul lui şi se repede la mitralieră, 
o ridică cu afet cu tot şi, înfruntând gloanțele 
inamicului, aleargă cu ea înainte, să o instaleze pe o 


poziție şi mai bună, punând un baraj de foc în calea 
nemților. In ajutorul lui Moise a sărit şi fruntaşul Vasile 
Chioreanu, un flăcău de pe la Jibou. Datorită acțiunii 
curajoase a celor doi, am reuşit să prindem tot grupul 
de hitlerişti care fugiseră de la fabrica aia de pâine sau 
moară ce era... Douăzeci şi unu au luat drumul 
prizonieratului, iar şapte, doborâţi de mitraliera lui 
Moise, au trecut pe cealaltă lume... Noi n-am avut 
decât un rănit, nu-mi mai amintesc cum îl chema... 

Era normal ca „civilii înarmaţi” să strângă mâna 
ostaşilor şi, cum aceştia nu cunoşteau locurile şi nici 
străzile care ar fi putut să-i scoată mai repede la 
Şcoala de război, doi brutari s-au oferit să le fie 
călăuze... Lung, scurt, drumul celor două plutoane 
către noul lor obiectiv de luptă a fost plin de peripeții şi 
situaţii imprevizibile. lată ce povesteşte mai departe 
lon Purcaru: 

Nu cred să fi mers vreo sută de metri, când 
suntem întâmpinați cu focuri răzlețe de arme. Este 
rănit unul de-al nostru... Incercăm să ne furişăm pe 
lângă ziduri, alte focuri, alţi doi răniţi. Nu se mai putea 
aşa... Se tintea în noi de prin case... Atunci am dat 
ordin să se controleze casă cu casă... Drept urmare, 
sergentul Vasile Tănăsoiu a scos dintr-un pod doi 
nemți. Intr-un beci, şase nemti tocmai se dezbrăcau de 
uniforme şi se pregăteau să-şi îmbrace haine civile. 

Din pricina bombardamentelor executate de 
aviația hitleristă, străzile oraşului erau pustii. 
Bucureştenii nu mai aveau când să mai iasă din 
adăposturi... Călăuziţi de cei doi brutari, ostaşii români 
au ajuns în preajma Şcolii de război, care se înălța în 
faţa lor ca o cetate modernă. 

Aici, cel doi s-au retras, iar noi ne-am instalat în 
nişte tufe de liliac — îşi aminteşte veteranul. Abia 


acum a început foamea să ne ardă... Am potolit-o cu 
puținele merinde ce le aveam cu noi. Avioanele 
hitleriste zburau fără contenire... Trei bombe grele au 
căzut pe un loc viran, undeva în spatele nostru... Am 
uitat să spun că în jurul obiectivului mai erau şi alţi 
ostaşi, din Regimentul 2 Călăraşi... După ce s-a 
întunecat, am fost chemat de căpitanul lonescu care 
mi-a dat ordin ca, impreună cu alți ostaşi, să cercetez 
dacă nemţii n-au plantat mine în jurul clădirii. Doar 
eram un escadron de pionieri... L-am luat cu mine pe 
sergentul Tănăsoiu, de care am mai vorbit, şi pe 
fruntaşul Vasile Bodor, de prin părțile Dejului, 
contingent '41... Nimic mai greu decât să caut pe 
întuneric câmpuri de mine... Din fericire, nemtii n-au 
apucat să le planteze... În schimb, cercetând zidurile 
exterioare ale clădirii, am descoperit altceva: patru 
gropi cu trotil, care arătau că inamicul se pregătise ca, 
la nevoie, să arunce în aer clădirea. Am tăiat pe loc 
firele şi fitilul, iar trotilul l-am scos din gropi. 

Noaptea de august ar fi fost senină şi şi-ar fi 
arătat sclipirile stelelor, dacă n-ar fi fost înecată în 
fumul incendiilor. Ardeau Teatrul Naţional, Ateneul 
Român, Universitatea... Pionierii escadronului 44 nu 
apucaseră să le vadă şi să le admire mai înainte... 

judecând după relatările veteranului, restul 
nopţii ar fi trecut în linişte deplină. 

In Zori, am primit ordin să atacăm şi să ocupăm 
Şcoala. Direcţia: aripa dreaptă. N-am izbutit dintr-un 
început. Iti dădeai repede seama că aveai de-a face cu 
un inamic bine instruit, care-şi organizase dinlăuntru 
apărarea. Tinea sub foc de mitraliere şi arme automate 
tot sectorul. Peste câtva timp, ne-au sosit în sprijin 
două tanchete şi atacul a fost reluat. Noi către aripa 
dreaptă, alte formații (cele ale Regimentului 2 Călăraşi 


— H.Z.), aripa stângă. Uşa luată cu asalt era blocată. 
Am forțat-o şi, când am deschis-o, ne-am împiedicat de 
saci de nisip şi cadavre ale apărătorilor. Din momentul 
ăsta, am trecut la curățirea clădirii de inamic. Am fost 
nevoiţi să luptăm pentru fiecare încăpere. Operatia a 
durat cam mult şi a cerut multe sacrificii. Am avut din 
nou răniți, unii grav. Am scos însă din clădire peste 80 
de prizonieri, în majoritate ofițeri superiori. Morţii lor n- 
am avut când să-i număr... 

Îmi amintesc că, în clădire, am dat nu numai 
peste multe alimente şi un depozit de băuturi care de 
care mai de soi, ci şi de o sumă foarte mare de lei 
româneşti... teancuri de bancnote nou-nouțe... nu 
apucaseră să se atingă de ele... 

Cele două plutoane ale escadronului 44 (fără 
cai) şi-au îndeplinit misiunea. Timp de două ore s-au 
odihnit pe iarbă, la umbra unor castani. Pe urmă, un alt 
ordin i-a pus iarăşi în marş. Le cerea să străbată 
Bucureştiul, de la un cap la celălalt, să ajungă la 
Herăstrău în sectorul lacurilor, unde luptele cu 
hitleriştii erau în toi. Se înserase. Au străbătut din nou 
Capitala. Dar ce puteai vedea la lumina flăcărilor? 

După luptele din Bucureşti, mai povesteşte 
sergentul-major (r) lon Purcaru, am stat două zile la 
refacere... Plutoanele au primit întăriri. Am fost urcați 
în camioane şi am pornit, prin Valea Prahovei, spre 
Braşov... 

incepeau luptele pentru eliberarea nordului 
Transilvaniei... 


DEALUL SÂNGEORGIU. Ca turişti, îi dăm deseori 
târcoale, ba îl şi urcăm, iar odată ajunşi sus, pe 
crestele sale, nu ne mai săturăm încântându-ne 
privirile cu frumuseţea peisajului transilvănean. Apoi, 


cu sufletul plin de pacea acestor plaiuri, drumeţim mai 
departe sau ne întoarcem la casele noastre. 

Drumeţim... Treci Mureşul şi urci „Dealul”... Cât 
e de simplu şi de firesc! Dacă vrei, poţi să treci Mureşul 
chiar şi în dreptul Ciupăului... Oare câţi dintre noi, 
poposind la poalele „Dealului” sau pe crestele sale, îi 
cunoaştem istoria recentă, scrisă de soldatul român 
preţ de zece zile şi zece nopţi cu sângele său? Treci 
Mureşul şi urci „Dealul”... L-ai putea trece chiar şi pe la 
Ciupău. Ai afla astfel de unde a început pentru Divizia 
9 infanterie „lungul şir de morminte”. 

In acea toamnă de foc şi moarte a anului 1944, 
Dealul Sângeorgiu i se prezenta generalului Costin 
lonaşcu, comandantul diviziei, atât pe hartă, cât şi prin 
binoclu, sub forma unei înălţimi cu o dezvoltare de 6 
km front, cu creste pline de mameloane, ce constituiau 
pentru inamic puternice punți de sprijin. De la nord de 
Mureş vedea terenul urcând în pantă uşoară, ca după 
aproape o mie de metri să se înalțe brusc, devenind 
spre creste un perete puternic cu cotele 409-495 şi 
463. O divizie SS — a 8-a cavalerie motorizată — 
stăpânea „Dealul” cu crestele şi pantele sale... Şi 
fiecare pantă — un punct de foc fortificat şi fiecare 
creastă — o fortăreață... Camuflajul dispozitivului 
inamic era perfect... 

Din cauza îngustimii trecerii de la Ciupău — 
povesteşte generalul Costin lonaşcu —, divizia a 
organizat trei grupări succesive de forțare... La ora 
8:00, după o violentă pregătire de artilerie de 45 
minute, a început asaltul. Până la creastă erau peste 1 
000 metri, în pantă repede, în semicerc boltit, cu multe 
unghiuri moarte. Batalionul 2 din Regimentul 26 
infanterie cucereşte cota 495. Inamicul contraatacă 
însă imediat. Se încinge o luptă extrem de sângeroasă. 


Unităţile noastre sunt forțate să se retragă până la 
Mureş. Situaţia este critică. Un ofițer de Stat-Major 
trece râul, ia comanda rezervei şi contraatacă, 
restabilind situaţia, fără însă a cuceri cota 495. Către 
ora 17:00 sunt introduse în luptă noi batalioane, pentru 
a se putea menține terenul cucerit. In cursul nopții de 
22 spre 23 septembrie s-au dat atacuri continue pe 
diferite mameloane şi cote ce duceau la creastă. 
Inamicul lumina scena bătăliei cu rachete şi proiectile- 
trasoare: vedea totul ca în palmă. Focul de baraj al 
duşmanului era deosebit de puternic, iar 
contraatacurile SS-iştilor alternau cu rapiditate şi 
exactitate. În schimb, focul nostru era limitat, datorită 
conditiilor de teren. Luptele erau grele, rezistența 
inamicului dârză. Până la om 24:00 divizia a înregistrat 
următoarele pierderi: 10 ofiteri, 2 subofiteri şi 546 
trupă. lar bătălia era în curs... 

Dealul Sângeorgiu — o Golgotă românească a 
anului 1944. Desigur, pozițiile Diviziei SS 8 cavalerie 
motorizată, amplasată în trupul de piatră al Dealului, 
puteau fi cucerite printr-o largă manevră de învăluire, 
dar comandamente superioare stabiliseră Diviziei 9 
infanterie misiunea de a fixa forțele inamicului în 
sectorul Dealului şi de a înlesni, astfel, trupelor 
sovietice şi române înaintarea spre vest. Misiunea a 
fost îndeplinită cu preţul unor pierderi pe care 
cronicarul de la 9 mai 1945 le sublinia prin cuvintele: 
„Lungul şir de morminte româneşti de la Mureş şi până 
în Boemia...” În cele zece zile şi zece nopţi de asalt au 
urcat pentru totdeauna Dealul Sângeorgiu peste 100 
ofiţeri, 56 subofiteri, 4 638 trupă... 

Călătorule, de treci Mureşul şi dai să urci Dealul 
Sângeorgiu, nu uita să te pleci cu pietate în faţa 
mormintelor, fie că se văd ori nu! 


LA ORA 24 din noaptea de 31 decembrie 1944, 
comandantul Regimentului 96 infanterie, colonelul 
Mihail Gheorghiu a luat receptorul din mâna 
centralistului, felicitând batalioanele şi pe toti 
luptătorii, urându-le: „Viață lungă, sănătate şi izbândă 
asupra inamicului!”, îşi aminteşte, nu fără emotie, 
colonelul (r) Babeu-Gârbu loan, fost şef al biroului 
operaţii al regimentului. Comandantul avea ochii plini 
de lacrimi. Cine ştie ce era în sufletul său! 

În prima zi a Anului Nou 1945, am plecat la 
atac. Înaintea noastră — Budapesta. Inamicul lupta cu 
înverșunare, furios şi sălbatic, profitând de fiecare 
adăpost amenajat pentru luptă. Totuşi, în ziua de 1 
ianuarie 1945, am reuşit prin lupte grele, cu pierderi 
grele, să punem stăpânire pe fabricile de la periferiile 
Budapestei. 

Tot în această primă zi a noului an, fata-ostaş 
Elena Chiriţă, o fată cu ochii mari şi o înfăţişare fizică 
plăcută, cu trusa de sanitar pe umăr şi arma în mână, 
la atacul viguros dat de regiment, s-a prăbuşit. A căzut 
în timp ce se pregătea să facă un nou salt. Un proiectil 
a explodat doar la câtiva paşi de ea. 

„„.„ Lăsânducţi capul în piept cu smerenie pentru 
a păstra un minut de reculegere în memoria Elenei 
Chiriţă, cu sau fără voie, îţi vine în minte legenda fără 
moarte a Meşterului Manole. Sufletul Elenei Chiriţă s-a 
aşezat mitic la baza Marei Ctitorii a Victoriei. 

UN VETERAN al războiului antihitlerist, pe nume 
Bogdan C. Vasile, din comuna Frăsinet, judeţul Ilfov, 
după ce la 9 mai 1945 a înălţat şi el arma spre cer, 
dând astfel grai bucuriei sale soldăţeşti de a fi 
supravieţuit conflagrației mondiale, s-a aşezat la 


marginea drumului şi, ca un bun gospodar ce era, s-a 
apucat să numere zilele şi nopţile trăite pe front, în 
linia întâi, faţă în faţă cu moartea. Au ieşit la socoteală 
215. Ca sergent în Regimentul 1 Vânători-Piteşti, a fost 
comandant de grupă, apoi de pluton. A participat la 
forțarea Tisei, dar înainte de a forţa râul, a văzut cu 
ochii săi plutind pe apele ce duceau spre infinit 
„trupurile ostaşilor români îngroşând cu sângele lor 
Tisa”... A urcat în plină iarnă muntele Mâtra, croindu-şi 
drum cu arma în mână. Numai într-o singură luptă cu 
inamicul unitatea sa a lăsat în urmă, pe Mâtra, 40 de 
morminte... „Pe Mâtra — ne-a povestit veteranul —, 
mi-am dat seama, aşa, dintr-o dată, că de o 
săptămână nu mai pusesem în gură strop de apă 
curată... Imi potoleam setea topind zăpada. Pe cap 
purtam o căciulă; când mi-au dat-o era albă!... Fumul o 
făcuse neagră! 215 zile!” Să ne imaginăm fericirea lui 
Bogdan C. Vasile când, la 9 Mai 1945, ajuns la 60 km 
de Praga, a trăit bucuria primei zile de pace. 


UN OM mai poartă şi acum în carnea trupului 
său câteva schije. Chirurgii se tem să i le extragă. În 
octombrie 1944, Tanţu D. Mihai, comandând un pluton 
de călăreţi, a trăit lângă Sătmărel ceea ce soldatul 
numeşte „botezul focului”. „Actul” i-a fost „semnat” de 
28 de schije vrăjmaşe. Sângele i-a ţâşnit din 23 de 
răni... Totuşi, în plină încăierare cu inamicul, a mai 
găsit în el puterea necesară să predea unui alt 
camarad comanda plutonului, după care s-a prăbuşit în 
hăul delirului. A fost cules de pe câmpul de luptă. 
Medicii s-au străduit să-l salveze, i-au extras 24 de 
schije. Cu alte patru, Tanţu D. Mihai s-a întors pe front 
şi a făcut, împreună cu Regimentul 5 roşiori, întregul 
război de eliberare a Cehoslovaciei... 


ŞI DOROBANŢII Regimentului 26, la 9 mai 1945, 
mai luptau încă. Generalul-maior (r) Al. Manolache, 
fostul comandant al unităţii, îşi aminteşte că prima zi 
de pace căzuse într-o miercuri şi ne scrie: La ora 8:00, 
după o pregătire de artilerie, regimentul se ridică la 
atac, dar este întâmpinat de inamic cu focuri puternice 
[...] Cade grav rănit maiorul Munteanu, comandantul 
batalionului 1 [...] Atacul nostru se declanşează din 
nou către ora 12:00, sub sprijinul artileriei divizionare, 
al unui tanc şi al unui tun antitanc [...] cu care am 
acționat de-a lungul şoselei Brno-Praga, ca urmare a 
faptului că inamicul dispunea de tancuri care sprijineau 
rezistența de la pădure [...] Lupta a luat sfârşit în jurul 
orei 15:00. 

CIMITIRELE EROILOR, MONUMENTELE cu plăcile 
lor memoriale au venit pe urmă, după ce primăvara 
păcii se înstăpânise de-a binelea în lume... „Glorie 
eroilor români căzuţi pentru apărarea Patriei” (Oarba 
de Mureş), „Glorie ostaşilor români care au luptat cu 
eroism împotriva fascismului, pentru eliberarea patriei, 
pentru libertatea şi independenţa poporului român” 
(Oradea). La fel şi dincolo de graniţele ţării: „[...] în 
memoria celor 156 militari români căzuţi în 
împrejurimile oraşului, pentru eliberarea Ungariei de 
sub jugul fascist” (Orosháza). „Acest monument a fost 
ridicat în cel de-al 13-lea an de la eliberarea ţării de 
locuitorii din Tiszakecske, în cinstea eroilor români 
căzuţi în anul 1944”. „Aţi fost fiii unui alt popor şi aţi 
murit pentru noi. Voi ne-aţi ajutat să obţinem 
libertatea. Amintirea voastră va trăi în veci” (Tiszal6k). 
„Păstrăm cu pietate memoria eroicilor fii ai poporului 
român, care şi-au jertfit viaţa pentru idealurile 


internaţionalismului proletar, pentru eliberarea ţării 
noastre” (Miskolc). „Glorie eroilor români care şi-au 
jertfit viaţa în lupta împotriva fascismului, pentru 
eliberarea poporului frate ungar” (Budapesta). „Viaţa 
noastră este libertatea noastră, cetăţenii recunoscători 
ai localităţilor Michalovo şi Polhonry” (Cehoslovacia). 
„Glorie veşnică eroilor români căzuţi în luptele pentru 
eliberarea Republicii Cehoslovace de sub jugul fascist 
1944-1945” (Zvolen). „Anul 1945. Eroilor Corpului 4 
armată român căzuţi pentru eliberarea oraşelor Uh, 
Ostroh, Kroměříž şi Kojetin” (Kroměříž). „Cinste şi 
onoare eroilor armatei române căzuţi pentru eliberarea 
patriei noastre în cel de-al doilea război mondial” 
(Brno). 

„De la Mureş şi până în Boemia... lungul şir de 
morminte româneşti...”, consemna într-o noapte de 
primăvară mâna ostenită a unui ofiţer, trăind, în felul 
său, bucuria Victoriei şi a Păcii. Ştia, fără îndoială, că 
cimitirele Eroilor, monumentele cu plăcile lor 
memoriale vor veni pe urmă... 


Ideea anchetei 


ULTIMA NOAPTE DE RĂZBOI, 
PRIMA ZI DE PACE 


din cuprinsul acestei cărți-document s-a născut 
mai de mult, în liniştea sălii de studii a Arhivelor 
Marelui Stat-Major al Armatei Române, pe când 
ascultam fermecat graiul nemuritor al documentelor. O 
filă de jurnal, venind către noi din acel început de 
primăvară a păcii glăsuia astfel: 


[...] La ora 23, ca la un semnal, cerul a fost 


luminat cu rachete de toate calibrele, gloanțele- 
trasoare se îndreaptă spre cer ca şi cum ar incerca să 
izgonească umbra morții, care a stăpânit aproape 6 ani 
văzduhul bătrânei Europe. Era un zgomot infernal, ca 
în timpul celui mai puternic atac. Timp de 1/2 oră 
pământul este luminat „a giorno” de rachete, iar 
gloanțele-trasoare dau impresia unui joc de lumini pe 
bolta cerească. Luptătorii vor să-şi manifeste în acest 
fel bucuria, pecetluind în ultima oră suferințele celor 6 
ani trecuți de război. 

O viaţă nouă deschide larg porțile sale în fata 
supraviețuitorilor [...] O viață matură a luat locul vieții 
de adolescent, care s-a scurs prin gropi în timpul 
campaniei. Eforturile la care au fost supuşi aceşti 
ostași în ultimul timp le-au îmbătrânit fața şi le-au 
maturizat mintea. Se vor întoarce acasă cu mult dor de 
viață liniştită, de muncă paşnică, să-şi refacă 
gospodăriile, în parte distruse sau sărăcite de acest 
război. În mintea fiecăruia încolțeşte planul de muncă 
pentru viitor [...] 

TU, iubite ostaş român, nu ţi-ai făcut decât 
datoria către patrie şi deci şi către familia la, ca şi 
înaintaşii noştri. Jie, care ai ştiut să învingi toate 
greutățile, tie, care ai ştiut să-ți dăruieşti sângele tău, 
îţi revine meritul în mare parte. Tu ai ştiut să-ți faci 
datoria din plin şi misiunea ta e aproape terminată aici. 
De acum, aşa cum ai ştiut să mânuieşti arma pe 
câmpul de luptă, tot aşa de bine să mânui mâine 
uneltele tale de muncă, fiindcă numai astfel vom putea 
reconstrui țara noastră scumpă, distrusă de război şi 
secătuită de vremurile grele ce s-au abătut asupra 
patriei noastre. Cu toții ne închinăm în fața celor care 
au ştiut să se dăruiască total şi îi asigurăm că în 
mintea fiecăruia vor rămâne întipărite figurile acestor 


eroi, iar cimitirele de eroi români presărate în latul 
Europei vor fi imboldul de muncă pentru ziua de 
mâine, ca jertfele să nu rămână zadarnice. 

Un sfârşit de zi corespunde cu un sfârșit de 
război, cu sfârşitul celui mai mare măcel pe care 
omenirea l-a cunoscut până acum!. 

Tulburător mesaj peste ani! 

Da, există o istorie a unei unităţi militare, dar 
mai există şi o istorie a fiecărui ostaş luat în parte. 
Amintirile acestora atrag, fascinează, au harul de a-şi 
contopi armonios glasul cu cel al documentelor. 

Aşadar, ideea anchetei, acceptată cu multă 
căldură de Editura Militară şi la a cărei împlinire şi-au 
dat concursul centrele militare, în acest preţios mesaj 
îşi are sorgintea. 

Ţie, iubite ostaş român, care ţi-ai făcut datoria 
faţă de patrie, deci şi faţă de familie, ca şi înaintaşii 
noştri, îţi închinăm acest modest omagiu! 

Mulţumim cu plecăciune foştilor combatanți de 
pe frontul antihitlerist care, primind chestionarul 
Editurii Militare, au binevoit să ne răspundă la 
întrebările: 


1. Unde v-a găsit 9 Mai 1945, Ziua Victoriei 
Naţiunilor Unite asupra Germaniei hitleriste? 
Cum aţi cinstit această zi atât de mult aşteptată 
de popoarele lumii? 

2. Unde şi în ce împrejurări aţi intrat în 
războiul antihitlerist? 

3. Care a fost momentul cel mai dramatic 
trăit pe front? 

4. Dar cel mai luminos şi mai înălţător? 


l Din „Jurnalul de operaţii al Diviziei 18 infanterie”. 


RASPUNSURILE LA ANCHETA „ULTIMA 
NOAPTE DE RAZBOI, PRIMA ZI DE PACE”. 
N Acel căpitan anonim 

1. In ziua de 3 mai 1945, pe frontul din 
Cehoslovacia, ne-am apropiat de un castel aşezat pe 
malul unui lac ce avea o lungime de peste 1,5 kilometri 
şi o lăţime de circa 500 metri. Silueta-i medievală se 
oglindea în apele lacului — ne scrie sergentul-major 
t.r.* (1) NICOLAE GLAMAN, fost comandant de pluton în 
Regimentul 3 roşiori. Intre castel şi lac se interpunea o 
foarte frumoasă pajişte. In după-amiaza zilei, cam în 
jurul orei 14, am primit ordin să ajungem la castel, să 
înlocuim unitatea ce era acolo şi să instalăm legăturile 
telefonice. Peisajul era ca de basm: lacul, pădurea ce 
înconjura castelul, asfinţitul soarelui. Lacul l-am trecut 
cu o barcă trasă la mal, iar cablul telefonic l-am întins 
peste oglinda apei, vâslind. Era un cablu izolat, de 
culoare verde, capturat de la nemți, parcă-l văd şi 
acum. In jurul lacului şi al pădurii avuseseră loc lupte. 
Pretutindeni dădeai de cadavre ale inamicului, numai 
ce se răciseră. 

Cei din castel, înainte de a-l părăsi, ne-au atras 
atenţia să fim cu ochii-n patru, că n-ar fi exclus ca 
pesta noapte să ne pomenim cu surprize. Nu se 
cunoştea distanţa dintre noi şi nemți. Se ştia doar că s- 
au retras pe poziţii dinainte întărite. „Repliere 
strategică”, cum o numeau ei. Pădurea nu fusese 
cercetată; ar fi fost şi greu, fiind mare şi deasă. Totuşi, 
după ce am stabilit legătura cu regimentul, am avut 
grijă să atrag atenţia asupra unor zone minate. Într-un 
târziu, ni s-a făcut foame, am căutat în castel ceva de- 
ale gurii. N-am găsit nimic. În retragere, nemţii 

căraseră totul, aşa că ne-am mulţumit cu hrana rece 
pe care o aveam cu noi. Să fii într-un castel şi să 
mănânci salam cu pâine neagră şi veche! După „cină”, 
am luat toate măsurile de siguranţă, deoarece 
rămăsesem singur cu o grupă de telefonişti. În cursul 
nopţii a apărut şi unitatea noastră, a ocupat poziţii 
provizorii, cu misiunea ca în zori să pornească în 
urmărirea inamicului. 

Transmisiunile regimentului comandate de mine 
erau cu fir şi fără fir (radio). Băieţii din echipele de 
radio, în perioadele de acalmie, mai ales noaptea, 
ascultau Londra, Moscova, Paris... Aşa se face că eram 
la curent cu mersul războiului pe celelalte fronturi. De 
vreo 2-3 zile se tot vorbea de iminenta capitulare a 
Reich-ului. În dimineaţa zilei de 9 mai 1945, s-a 
răspândit printre noi vestea că frontul hitlerist s-a 
prăbuşit pe toată întinderea lui, că PACEA s-a instaurat 
în Europa. De la soldat la comandant, toată lumea era 
cuprinsă de o bucurie frenetică, fără margini. Până şi 
caii păreau părtaşi la bucuria oamenilor. Păsările 
cântătoare ale pădurii parcă înviaseră. Ne bucuram, 
dar nici nu ne venea să credem că cel mai distrugător 
război luase sfârşit. Totul în jur vibra de voie bună şi 
fericire. Numai noi, care trăiam nemijlocit pe front 
marea veste, ştiam ce era în sufletele noastre. Primul 
gând s-a îndreptat spre cei de-acasă, care ne-au 
condus la război în hohote de plâns. 

lată însă că un ordin sosit de la divizie pune 
capăt stării noastre euforice, cerând fiecărui escadron 
să se pregătească de marş şi să reia urmărirea 
inamicului care refuza să se predea. Plutonul de 
cercetare, care făcea parte tot din escadronul de 
comandă al cărui încheietor eram eu, a primit misiunea 
de a fi capul avangărzii. S-au desfăşurat băieţii ca la 


carte şi au început înaintarea pe direcţia ordonată — 
Humpolek către Praga. După ei, urmărind cu toată 
atenţia terenul, veneau pionierii, cu misiunea de a feri 
unitatea de surprizele câmpurilor minate, fiindcă 
nemţii erau pricepuţi în minarea terenurilor, a 
drumurilor etc. Chiar de la plecare, un ostaş călare a 
dat peste o mină. Cal şi călăreț au fost sfâşiaţi, iar 
explozia a împroşcat cu fâşii de carne şi stofă prin 
ramurile copacilor. Şi era 9 mai 1945, omul se 
bucurase că războiul luase sfârşit. 

Trupele inamicului n-au capitulat toate la 9 mai 
1945. S-au mai găsit comandanţi germani de mici 
unităţi care aşteptau ordin de capitulare de la Hitler. 
Situaţia pare hilară astăzi, dar atunci aşa a fost. 
Hitleriştii nu mai aveau hrană, în schimb aveau arme şi 
muniţie de tot felul, se organizau prin văile munţilor şi 
de acolo ieşeau la căile de comunicaţii, atacându-ne cu 
furie. De aceea, în zilele următoare am înaintat cu 
precauţie, fiind gata să ne desfăşurăm în orice clipă în 
formaţie de luptă. Nemţii refuzau să se predea de 
bunăvoie. Când erau surprinşi de unităţile noastre, 
depuneau armele. Se justificau declarând că n-au 
primit niciun ordin de capitulare. De altfel, din pricina 
asta, lângă Praga, au păţit-o rău de tot. Erau buimaci, 
nu mai ştiau pe ce lume trăiau, multe unităţi au rămas 
complet izolate. Deci, Ziua Victoriei am petrecut-o 
înaintând cu grijă, într-o stare de veghe şi încordare. 
Pe unde treceam, populaţia ne primea cu multă 
bucurie, ne oferea informaţii despre ascunzătorile 
nemților, iar acolo unde era cazul, mulţi deveneau 
călăuze. Ne mai săreau în ajutor şi partizanii; ei ne-au 
ajutat să ne strecurăm pe poteci de munte şi să cădem 
în spatele inamicului. Din puţinul ce-l aveau, ne 
pofteau din toată inima şi pe noi la o gustare, lao 


sticlă de „Pivo”. Tare mai erau fericiţi că i-am scăpat 
de nemți. Ne întâmpinau cu flori de primăvară tineri, 
tinere, copii, bătrâni, mame care-şi plângeau copiii, 
neveste  plângându-şi bărbații care nu se mai 
întorseseră de pe front sau din captivitate. Când îi 
vedeam, ne gândeam la cei dragi de acasă, care şi ei, 
cu sufletul la gură, aşteptau veşti de la noi; aşteptau 
cu nerăbdare să ne vadă întorşi din război. Dar până 
atunci mai erau ceva zile... Treziţi la realitate, ne 
continuam cu toată atenţia înaintarea. Nimeni nu voia 
să moară. PACEA ne dădea aripi noi. 


2. Prin iunie 1944, partea activă a Regimentului 
3 roşiori a fost mutată la Turnu Severin, unde era şi 
partea sedentară. Cu această ocazie, am ajuns şi eu 
acolo, şi am continuat instruirea recruţilor începută la 
Aradul Nou. După 23 August, garnizoana din Turnu 
Severin a primit ordin să lichideze punctul de 
rezistenţă al nemților de la Gura Văii, de pe malul 
românesc al Dunării. Insă inamicul mai avea un punct 
de rezistenţă la sârbi, în localitatea Kladovă. 

La Gura Văii, germanii săpau în stâncă, 
amplasând patru flakuri (tunuri având patru ţevi cu 
tragere rapidă şi automată). Precum şi mitraliere 
uşoare, cu scopul de a asigura securitatea vaselor 
germane care circulau pe Dunăre în ambele sensuri. 
Luptele au fost crâncene. Eram pe câmpul de instrucţie 
cu recruţii, când am primit ordin să luăm poziţii de 
luptă pe vârful Muntelui Crucea, din spatele localităţii 
Gura Văii. Ostaşii din unitatea mea nu apucaseră să 
facă toate şedinţele de tragere, nemaivorbind de 
însuşirea tehnicii de luptă. Parcă mă văd cu ei după 
mine, ca puii după cloşcă. Aşadar, ocupam cu plutonul 
o poziţie de luptă pe Muntele Crucea, de pe a cărui 


înălţime aveam misiunea să atac, la ordin, poziţiile din 
vale. Celelalte plutoane aşteptau în repaus să le vină 
rândul. Cele patru flakuri băteau cu furie, făcând să 
răsune înfiorător văile munţilor, iar brazii se îndoiau de 
suflul proiectilelor. De două zile, hitleriştii, bine 
amplasați în stâncă, ne măcinau trupele. Care, la 
început, ca număr, se apropiau de efectivul unei divizii. 
Pe cărările pădurii erau aduşi răniții — unii fără mâini, 
alţii fără picioare — pe tărgi sau duşi în spate. Totul se 
transforma într-un vacarm apocaliptic peste care 
pluteau urletele de durere. Ostaşii mei stăteau crispaţi, 
aşteptând încordaţi ordinul de debuşare la atac. 
Încheietor de pluton îl aveam pe sergentul-major activ 
Bucur Mircea. Omul făcuse frontul, însă pe feţele 
recruţilor citeam încordarea şi zbuciumul lăuntric. In 
acest răstimp, odată cu un val de răniţi ce soseau de la 
poalele munţilor, s-a ivit şi un căpitan de infanterie. A 
venit la mine şi m-a întrebat ce-am de gând să 
întreprind. Când i-am răspuns că aşteptam ordin să 
pornesc la atac, mi-a zâmbit: „Cu ce? Cu puştile astea 
şi cu două-trei grenade de fiecare om? Vă duceţi la 
moarte sigură.” M-a mai întrebat dacă aveam în 
dotare, pe poziţie, o mitralieră. l-am răspuns că nu. A 
dat din cap cam sceptic şi a plecat, ca peste o 
jumătate de oră să se întoarcă cu trei ostaşi şi o 
mitralieră ZB nou-nouţă. Mi-a cerut să ordon unei 
grupe dintr-un pluton ca, împreună cu ostaşii lui, să 
care mai aproape de mitralieră cutiile încărcate cu 
benzile de cartuşe. Până una-alta, căpitanul a aşezat 
mitraliera în poziţie de tragere după un „tanc” de 
piatră şi a început, cu mult calm, să ia în reper fiecare 
flak pe rând, notându-şi coordonatele într-un carneţel. 
După câte mi-am dat seama, căpitanul acela 
necunoscut şi-a întocmit un crochiu de reperaj: acum 


chiar şi pe întuneric ar fi putut să amuţească flakurile 
inamicului. Lucra cu mult zel şi încredere, fapt ce ne-a 
insuflat curaj. Când a sosit muniţia, nu ne-a cerut 
altceva decât să-l alimentăm rapid şi în timp. A fixat 
prima bandă, şi-a consultat schiţa din carneţel, şi-a 
îndreptat mitraliera către primul flak, în jurul căruia 
roiau nemţii gata să tragă în noi. A deschis focul. O 
bandă întreagă a consumat secerând flakul, şi în plan 
orizontal, şi în plan vertical, amuţindu-l. Cei doi 
încărcători abia mai pridideau să alimenteze mitraliera 
cu benzile de cartuşe. A urmat al doilea flak, al treilea, 
al patrulea, reducându-le rând pe rând la tăcere. S-a 
aşternut apoi o linişte de mormânt peste tot cuprinsul 
văii. Am răsuflat uşuraţi. Ne-am bucurat însă prea 
devreme. Deodată, ne-am pomenit deasupra capetelor 
cu o rafală de cartuşe-trasoare verzi. Instinctiv, mi-am 
înălţat privirile. Şi le-a ridicat şi căpitanul. Mi-a zâmbit 
liniştit. Zărise şi el într-un brad ceea ce zărisem şi eu. A 
îndreptat mitraliera într-acolo şi a secerat bradul de la 
rădăcină spre vârf. Din brad a căzut un neamt, în spate 
cu un aparat de emisie-recepţie, cu ajutorul căruia, din 
observatorul său, comunica celor patru flakuri poziţiile 
şi mişcările noastre. Aşa ne-am explicat şi pierderile 
grele suferite de noi. larăşi s-a lăsat o linişte adâncă. 
După această acţiune, am primit ordin să atac poziţia 
inamică. Am pornit în vale, pe panta abruptă, oprindu- 
ne din copac în copac, şi am ajuns la parapetul ce 
apăra adăpostul celor patru tunuri. Sergenţii au 
aruncat peste parapet grenadele defensive care au 
spart liniştea pădurii şi a văii cu un zgomot infernal. Nu 
mai erau decât câţiva luptători inamici, unii se avântau 
către Dunăre, sperând să ajungă înotând pe malul 
sârbesc, alţii fugiseră într-un buncăr din apropierea 
flakurilor. Pe aceştia din urmă i-am scos uşor cu o 


grenadă aruncată în uşa buncărului. Au ieşit pe rând, 
cu mâinile ridicate. Între timp, ne-au ajuns din urmă 
celelalte plutoane şi cu toţii am deschis focul împotriva 
celor ce voiau să treacă Dunărea. Cercul de foc se 
strângea în jurul fugarilor, aşa că nemţii s-au văzut 
nevoiţi să se întoarcă pe malul românesc şi să se 
predea. S-au încolonat la comanda unui locotenent de- 
al lor. 

Experienţa, calmul, sângele rece, curajul acelui 
brav căpitan anonim au scăpat de la un măcel sigur 
sute de ostaşi români. 

V-am povestit, pe scurt, primul episod în care 
eu şi ostaşii de sub comanda mea am primit botezul 
focului. Şi acum, când vă scriu, mă cuprinde emoția. 
Actul eroic al căpitanului mi-a rămas în inimă. Eram 
tineri, lipsiţi de experienţă. Datorită acestui erou, 
plutonul meu n-a înregistrat nicio pierdere. 


3. Voi mai relata, în continuare, episoade din 
luptele din Ungaria şi din Cehoslovacia. Câteva 
precizări. La Turnu Severin am fost comandantul unui 
pluton de puşcaşi, fiind sergent-major t.r. Apoi mi s-a 
încredinţat comanda plutonului de transmisiuni şi, în 
acelaşi timp, am înlocuit la comandă pe comandantul 
de escadron. 

De la Arad, am trecut Tisa pe la Tiszaug, pe un 
pod de vase, ajungând pe celălalt mal, la Tiszasas. 
Balta Tisei era înţesată de cadavre, de stârvurile unor 
cai. Se umflaseră şi răspândeau o duhoare grea, 
sufocantă şi îngreţoşantă. Acolo am intrat într-un 
dispozitiv de luptă în continuă mişcare. Se executau cu 
succes lovituri după lovituri. Trupele hitleriste şi 
horthyste se retrăgeau. Aveau loc acţiuni de învăluire 
pe un front larg. Cavaleriei — armă elastică şi rapidă — 


i se acorda un rol important în pusta maghiară. Imediat 
după ce trupele române şi sovietice rupeau frontul, 
cavaleria primea ordinul să treacă în urmărirea 
inamicului, spre a nu-i lăsa timp să-şi organizeze 
apărarea. In cazul că inamicul izbutea să străpungă 
frontul nostru într-un punct oarecare, cavaleria era cea 
care se deplasa grabnic să-l respingă cu foc şi să 
închidă breşa. Nu cunoşteam odihna, ne găseam într-o 
continuă mişcare. Divizia noastră acţiona când la 
Armata 1, când la Armata 4, după nevoi şi împrejurări. 
In acţiunile de urmărire sau de învăluire a inamicului, 
am cooperat nu o dată fie cu un corp sovietic de 
tancuri, fie cu unul de cazaci. Când situaţia o cerea, 
deveneam şi infanterişti. 

În lunile octombrie şi noiembrie, frontul a 
înaintat destul de repede în Ungaria. Însă pe 
aliniamentul localității Puszta  Ujvilâg, înaintarea 
noastră s-a izbit de o puternică rezistență. Înregistram 
pierderi grele. Incepuseră şi ploile reci de toamnă. Prin 
lanurile înalte de porumb ne întâlneam cu multe 
surprize. In timp ce unitatea noastră înainta printr-un 
lan de porumb, sergentul-major t.r. Vlad Gheorghe, 
comandantul unui pluton de puşcaşi, coleg de şcoală 
militară cu mine, a fost grav rănit în fluierul piciorului 
de rafalele unui pistol-mitralieră. L-am dus în spate 
până la o trăsură, cu care a fost transportat în urmă, la 
postul de prim-ajutor, şi apoi la spital. L-am mai întâlnit 
în toamna lui 1945, şchiopăta. Mi-a arătat găurile din 
picior prin care de multe ori curgea praf de os. N-a vrut 
să-i fie amputat piciorul şi mergea sprijinindu-se într-un 
baston. Lucra la Gara de Nord, era contabil; între timp 
absolvise Academia Comercială. 

Mulţi unguri din linia de luptă, cum ajungeau în 
zona localităţilor natale, aruncau uniforma militară, 


armele, şi deveneau civili. Îi identificam uşor — erau 
oameni tineri — şi-i lăsam în pace. Unii însă, horthyşti 
înrăiţi, se ascundeau în lanurile de porumb şi de acolo 
ne împuşcau pe la spate. 

Deoarece la un moment dat legătura telefonică 
cu Divizionul 1 din linia întâi se rupsese, am pornit de 
la postul de comandă al regimentului cu o grupă de 
telefonişti s-o refacem. Mergeam pe urmele firului, 
ţinându-l în mână şi, unde era întrerupt, făceam pe loc 
legătura. Deodată, din spate, au început să şuiere 
gloanţe. Se trăgea în noi de după câteva glugi de 
porumb. Nu ne-am pierdut calmul, am răspuns cu foc 
de pistoale-mitralieră, ochind glugile. Dintr-acolo, au 
izbucnit vaietele şi strigătele unor unguri. După 
incidentul ăsta, i-am alarmat pe cei din linia întâi. Am 
raportat apoi situaţia la postul de comandă. S-a trimis 
imediat un pluton de cercetare şi scotocire, care a 
curăţat terenul, luând şi mulţi prizonieri. 

Într-o zi mă găseam cu postul de comandă al 
regimentului; trebuia să menţin legătura cu divizia şi 
cu linia întâi, să recuperez rapid cablul din urmă, atât 
pe al nostru, cât şi pe cel al inamicului, dacă-l găseam 
abandonat pe câmp. Linia întâi avansa rapid. Nu-i 
dădeam inamicului timp să respire. La un moment dat, 
ne-am apropiat de nişte şanţuri folosite de inamic în 
apărare. Mi s-a părut că zăresc ceva mişcându-se în 
ele. Sesizez plutonul de cercetare şi pe cel de pionieri. 
Aceştia descoperă că şanţurile erau pline cu militari 
unguri, vreo 400 la număr. Erau buimaci, căci peste ei 
trecuse o formaţie de tancuri sovietice, urmată de 
cavaleria română. N-au schiţat nici cel mai mic gest de 
împotrivire. Au aruncat armele, predându-se. l-am 
încolonat şi i-am trimis la divizie. Cât de lungă era 
coloana lor şi ce puţini eram noi! De, aşa-i războiul... 


Altădată, comandantul unui corp sovietic de 
tancuri ce acţiona într-un sector cu noi a cerut ca 
tancurile să fie însoţite de cavalerie. Adică noi, 
cavaleriştii, să lăsăm caii „la mână” mai în urmă şi, 
înarmaţi, să urcăm pe tancuri. Aşa că roşiorii s-au 
pomenit  „călărind” pe chiulasa tancurilor. Atacul 
dezlănţuit în pustă a fost dat prin surprindere. 
Tancurile sovietice cu trupe române de desant pe ele 
au trecut în viteză peste liniile de apărare ale 
inamicului, trupele acestuia rămânând însă amplasate 
mai departe acolo. Spre seară, ungurii şi nemţii s-au 
repliat, astfel încât tancurile sovietice împreună cu 
cavaleriştii români s-au trezit izolaţi între liniile 
inamice. Situaţia nu era deloc roză, deşi mențineau cu 
noi legătura radio. Comandantul a oprit pe timpul 
nopţii înaintarea,  tanchiştii fiind  sfătuiţi să-şi 
organizeze apărarea în formaţie „arici”. Cavaleriştii 
români s-au amplasat şi ei în teren, păzind unghiul 
mort al tancurilor. În felul acesta, tancurile sovietice şi 
cavaleriştii români au devenit o mică fortăreață. 
Inamicul a încercat în timpul nopţii să-i lichideze, dar 
„ariciul” a ripostat năprasnic. 

A doua zi, atacul a fost reluat şi, aflată între 
două focuri, apărarea inamicului s-a prăbuşit. Ai noştri 
s-au întors cu bine din misiune, tanchiştii sovietici 
mărturisindu-ne că-i preferă în asemenea acţiuni de 
desant fie pe cazaci, fie pe cavaleriştii români, în locul 
trupelor de infanterie. 

Ziua de 6 decembrie 1944 — Sfântul Nicolae — 
ne-a găsit la Dány, în refacere. Ne bucuram de puţină 
linişte. Ziua făceam instrucţie individuală cu ostaşii. 
Am primit ordin să ne deplasăm de urgenţă şi să 
intrăm în dispozitivul de luptă de la cota 301. Pe la 
orele 11 am părăsit Dâny călări, cu maşinile, în grabă 


mare. Către seară am ajuns pe aliniament, de fapt o 
vale largă ce se continua într-un deal, pe care o piatră 
trigonometrică marca o cotă — 301. Nu mi se va şterge 
din memorie această cotă. Noi i-am schimbat pe 
sovietici, care ne-au informat că avem în faţă unităţi 
maghiare şi nu vor fi probleme grele. Ne-am bucurat. 
Dar, în aceeaşi noapte, trupele maghiare au fost şi ele 
înlocuite cu batalioane de asalt germane. Şi, uite aşa, 
destinul ne jucase iarăşi un renghi. Surpriza a fost 
mare în ambele linii. Nemţii au trecut imediat la 
fortificarea apărării, ca la carte. În stânga noastră, 
unităţile sovietice aflate în pantă atacau în valuri. Cota 
însă rezista, nemţii apărându-se cu îndârjire. Am atacat 
şi noi, apoi am atacat simultan cu infanteriştii sovietici. 
Fără succes. Inamicul se apăra cu străşnicie. Atacuri şi 
contraatacuri... Cota 301 trecea dintr-o mână într-alta. 
Pierderile erau grele şi în rândurile trupelor sovietice, şi 
în cele româneşti. De la 6 decembrie 1944 şi până la 
30 decembrie 1944 luptele s-au ţinut lanţ, fără timp de 
respiro. Frontul fiind aproape de Budapesta, inamicului 
îi venea greu să renunţe la poziţii. In aceste zile, 
regimentul nostru, literalmente, a fost decimat. Mai 
rămăseserăm în linia de luptă vreo 120-130 de 
luptători. Timpul urât, geros, cerul de plumb completau 
tabloul sumbru de la cota 301. 

Într-o zi mohorâtă de decembrie, cu o burniţă 
deasă şi un ger tăios, primesc ordin să asist la 
funeraliile a treizeci de ostaşi din unitatea noastră, 
căzuţi în urma unui contraatac german. Am format o 
gardă de onoare din transmisioniştii care, în ziua 
aceea, erau mai puţin ocupați. O imensă groapă 
comună fusese săpată pe un tăpşan. Ne-am rânduit pe 
marginea gropii. Deasupra capetelor noastre — un cer 
sumbru de plumb. Am îngenuncheat şi cu inima 


strânsă de durere am rostit în gând „Tatăl nostru”. 
Apoi m-am ridicat şi, în memoria celor căzuţi la datorie, 
am ordonat tradiţionalele salve, care au răsunat trist, 
spărgând liniştea acelei văi blestemate. Aşa mi-am dus 
la îndeplinire misiunea de „sacerdot”, încredinţată de 
comandament. La atât m-am priceput. Oficiasem şi eu, 
aşa cum oficiase în alte zile şi căpitanul Mateescu, 
comandantul escadronului. Acesta a fost cel mai trist şi 
zguduitor moment trăit pe front. 30 de români au 
rămas în glia maghiară. 30 de familii din România 
aşteptau în zadar întoarcerea lor acasă. 

Nu pot încheia această relatare fugară fără să 
pomenesc de ajutorul adus unităţii noastre în 
menţinerea frontului la cota 301 de bateria de artilerie 
din Regimentul 6 artilerie  călăreaţă, baterie 
comandată de căpitanul Popescu. Datorită acestei 
baterii, linia de foc a Regimentului 3 roşiori, care abia 
trecea de 100 de luptători, a rezistat atacurilor trupelor 
de asalt germane pe toată întinderea frontului ce ni s-a 
repartizat de la început. 

Când observatorul artileriei din linia întâi a 
frontului nostru vedea că nemţii îşi pun căştile pe cap, 
semn că se pregătesc de atac, bateria căpitanului 
Popescu era anunţată imediat. Poziţia germană fusese 
atât de bine reperată, încât atunci când nemţii ieşeau 
din tranşee la atac, căpitanul Popescu aşeza „ciocane 
de foc” pe ei. Ajunsese să pună proiectilele pe linia lor 
de luptă, de parcă le aşeza cu mâna. In dimineaţa de 
ajun al Anului Nou 1945, pe la orele 5, când am trecut 
linia frontului la însângerata cotă 301, mi s-a înfăţişat o 
privelişte îngrozitoare: ne împiedicam, ca de buşteni, 
de cadavrele îngheţate ale ostaşilor germani, unele 
retezate de la mijloc, altele fără capete, de trunchiuri 
de om la tot pasul, de mâini, picioare, opera bateriei 


comandate de căpitanul Popescu, care făcea parte tot 
din divizia noastră şi ne urma peste tot, protejându-ne 
cu focul său năprasnic. Când eram surprinşi de inamic, 
artileriştii, din mers, din trapul cailor, intrau în 
dispozitivul de luptă, ocupau poziţie cât ai clipi şi 
puneau stavilă inamicului. Căpitanul Popescu a fost 
îngerul nostru păzitor în grelele zile de restrişte de la 6 
decembrie la 30 decembrie 1944, potolind furia 
batalionului SS de asalt. Nu vom uita niciodată această 
baterie de eroi. 

După căderea cotei 301, nemţii s-au retras, în 
mod organizat, totuşi s-au retras. Am ajuns astfel la 
periferia Budapestei. Luptele în Budapesta au fost 
grele, pentru fiecare stradă, casă, clădire. Când am 
început să operăm pe Rákóczi Utcă, în centru, unitatea 
număra circa o sută de luptători. Am luptat în sectorul 
Poştei centrale şi al Băncii Naţionale. Lupte cumplite! 
Pe Rákóczi Utcâ numai blocuri cu multe etaje şi 
înăuntru cu surprize de moarte. Nu o dată ne-am 
pomenit în acelaşi imobil cu inamicul. Noi la un etaj, el 
la altul. Budapesta n-a căzut până ce podurile de peste 
Dunăre n-au fost distruse. „Stukas”-urile româneşti și- 
au făcut datoria. 

Populaţia Budapestei era îngrozită, speriată. 
Aveam în unitate ostaşi care ştiau ungureşte. Am aflat 
că înainte cu o săptămână nemţii le tăiaseră apa şi 
aprovizionarea cu alimente. Li s-a mai băgat în cap că 
românii îi vor masacra pe locuitorii oraşului. Un 
profesor universitar cu care m-am înţeles în limba 
franceză m-a întrebat direct când îi executăm. Avea o 
fiică de 15 ani, tremura de frică. L-am liniştit, 
asigurându-l că noi nu ne războim cu civilii. M-a invitat 
la ei, l-am refuzat, explicându-i că sunt pe front, că am 
răspunderi. Când au sosit merindele pentru ostaşii mei, 


am observat că locatarii imobilului au început să se 
adune în jurul nostru şi să tragă cu ochiul la marmide. 
În situaţia asta ne-a cam pierit pofta de mâncare. În 
cele din urmă, am împărţit cu ei pâinea şi mâncarea. 
Apoi am mai trimis după un rând de marmide, cu 
pâinea respectivă. Auzeam în ungureşte: „ló katona 
român”. (E bun ostaşul român.) Nu ştiu dacă am 
reţinut corect exprimarea în limba maghiară. Îmi 
plăceau copiii lor — blonzi, bucălaţi — şi cum aveam 
mereu prin buzunare bomboane, ciocolată, le dăruiam, 
spre bucuria lor. Aceste lucruri se petreceau în puţinele 
momente de răgaz. 

Comandantul nostru a emis un ordin prin care 
se cerea să ocrotim operele de artă de orice fel, 
clădirile etc. Aşa se face că mai toate monumentele 
arhitectonice, începând cu clădirea Parlamentului 
maghiar, n-au fost distruse sau mutilate. Românii s-au 
comportat vitejeşte, cu demnitate, dând dovadă de 
multă omenie, cu toată crâncena încleştare pe care au 
prilejuit-o luptele din Budapesta. 

După căderea Budapestei, Divizia 9 cavalerie s- 
a îndreptat către frontul din Slovacia. 

Aş dori, în încheiere, să povestesc cum a căzut 
pe câmpul de onoare unul dintre cei mai bravi eroi ai 
Diviziei 9 cavalerie, maiorul Creţulescu Vasile. 

Era pe la mijlocul lunii martie 1945, în 
Cehoslovacia. Se primise ordin să urmărim inamicul în 
retragere. Am părăsit o şosea, iar după asta ne-am 
angajat în trecerea unei ape mari cât râul Olăneşti de 
la noi. Avea apa adâncă, repede şi, din cauza ploilor de 
martie, tulbure. Ne loveam mereu de poduri distruse. 
Aici, la fel, niciun pod întreg. Din trunchiuri de copaci s- 
a improvizat un soi de punte, peste care ostaşii, 
încărcaţi cu echipament, armament, muniții, mine, 


centrale telefonice, staţii de radio, toate purtate în 
spate sau pe braţe, au trecut, atingând celălalt mal al 
râului. Nemţii, în vremea asta, băteau cu brandurile, 
încercând să repereze puntea. Proiectilele explodau din 
ce în ce mai aproape, totuşi nu ne-au putut opri 
înaintarea. Linia de luptă a unităţii a continuat să urce 
panta muntelui, acoperită de o pădure tânără, deasă. 
S-au făcut tatonări, s-a luat contact cu inamicul. 
Noaptea am petrecut-o în nişte hăţişuri, într-o acalmie 
deplină. A doua zi, am primit din nou ordin să ne 
continuăm înaintarea, reproşându-ni-se că regimentul 
rămăsese în urma celorlalte două. Adevărul însă era 
altul. Regimentul 3  roşiori se afla în centrul 
dispozitivului Diviziei 9 şi era ceva mai avansat spre 
inamic decât celelalte două unităţi. În zilele acelea, la 
comanda regimentului urcase maiorul Marinescu, cel 
mai vechi dintre maiori, deoarece fostul comandant, 
colonelul Lungu, fusese rănit şi trimis în ţară. Când 
lipsea generalul, el trecea automat la comanda Diviziei 
9 cavalerie, căci era colonel cu stea — deci pe punctul 
de a fi înaintat general. Acum, Regimentul 3 roşiori se 
găsea în situaţia de a fi comandat de un maior. Însă 
comandantul escadroanelor din eşalonul întâi era 
maiorul Creţulescu — un militar cu o temeinică 
pregătire, stăpân pe sine, curajos, prudent când 
situaţia o cerea, apropiat de sufletul ostaşului. 
Conducea lupta stând în picioare, calm, operativ, cu 
sânge rece, ferm în acţiunile ce le iniţia la faţa locului. 
Era un om de statură mijlocie, suplu, cu mişcări rapide, 
cu o faţă măslinie bătută de vânturi şi geruri. Vocea-i 
calmă şi hotărâtă insufla încredere şi respect. Ofițerii şi 
ostaşii îl iubeau, iar vitejia sa era apreciată de 
comandanții români şi sovietici. 

Dimineaţa cam ceţoasă nu prevestea nimic bun. 


lar din cauza desimii pădurii tinere, dacă vedeai până 
la 50 de metri. Ordinul diviziei însă suna sec: 
„Regimentul 3 roşiori să treacă imediat la ofensivă!” 

Toate informaţiile culese de oamenii din linia 
întâi indicau că inamicul, ocrotit de ceaţă şi de 
pădurice, ne  pândeşte. Maiorul Creţulescu nu 
împărtăşea punctul de vedere al maiorului Marinescu şi 
şi-a expus la divizie părerea sa, care era alta decât cea 
înscrisă în ordin. N-a avut câştig de cauză. S-a văzut 
nevoit să treacă la executarea ordinului. Mai întâi însă 
i-a cerut căpitanului Emil Mateescu să ia toate măsurile 
de siguranţă şi să organizeze în spatele poziţiilor 
iniţiale de atac, într-un loc îngust, o a doua linie de 
luptă, care, în eventualitatea unui eşec, să protejeze 
retragerea ostaşilor lui şi totodată să facă siguranţa 
postului de comandă al regimentului şi al materialului 
de transmisiuni. Era tare supărat maiorul Creţulescu, 
fiindcă la divizie nu se ţinuse cont de situaţia reală a 
sectorului, de greutăţile determinate de lipsa de 
vizibilitate şi de situaţiile neprevăzute ce se puteau ivi 
din această cauză. A ordonat deci, împotriva punctului 
său de vedere, reluarea înaintării. Ca un făcut, ceața 
se risipea încet şi înaintarea prin hăţişuri se făcea 
anevoie. 

În vremea asta, căpitanul Mateescu a organizat 
corect linia a doua de luptă, a retras centrala 
telefonică, staţiile de radio în locuri diferite. De pe 
noua poziţie, cu ajutorul relatărilor mele, ale legăturilor 
telefonice, a urmărit evoluţia luptelor din linia întâi, 
unde a început un schimb de focuri rapide, dese, cu o 
violenţă crescândă. Nemţii au ripostat cu branduri de 
toate calibrele, inclusiv cu cele de 120 mm, de mare 
capacitate. Precizia loviturilor era uimitoare, dacă 
ţinem seama de vizibilitatea redusă din cauza desimii 


pădurii. Vacarmul devenise infernal. Observatori 
hitlerişti, înzestrați cu aparate mici de radiorecepţie, se 
camuflaseră în coroanele unor copaci şi comunicau 
artileriei lor orice mişcare a noastră. Aşa se face că 
nemţii îşi plasau proiectilele drept în ţintă. Un 
asemenea proiectil l-a rupt în două şi pe maiorul 
Creţulescu. Ceea ce a mai rămas din el a fost adunat 
de ostaşi pe o foaie de cort şi transportat în spatele 
frontului. Tot aici a mai fost grav rănit şi un 
sublocotenent venit pe front să mă înlocuiască, eu 
urmând să plec în ţară. Se afla în perioada celor trei 
zile de acomodare. El a plecat spre ţară pe targă, iar 
eu am rămas în continuare pe front. Nu ştiu dacă a 
ajuns viu acasă sau dacă mai trăieşte. Se numea 
Lozinschi Victor. 

Nemţii, încurajați de buimăceala noastră, au 
trecut la atac, secerându-ne fără milă. Se făcea totul 
pentru a le stăvili înaintarea, dar nu cu prea mult 
succes. Ne-am retras. 

Între timp, căpitanul Mateescu, ducând la 
îndeplinire ultima indicație a maiorului Creţulescu 
Vasile, izbutise să organizeze rapid şi corect ce i se 
ceruse, adică o a doua linie de apărare. Nemţii s-au 
lovit de ea şi au fost surprinşi. Au fost luaţi în primire 
de focul armelor automate ale plutonului de cercetare, 
arşi de flăcările aruncătoarelor mânuite de vânătorii de 
blindate, tocaţi de proiectilele brandurilor de 60 mm. 
Cine încerca să scape era ajuns de gloanţele 
împroşcate de armele pionierilor. |n rândurile 
hitleriştilor s-a răspândit panica. Au luat-o la fugă în 
debandadă, care cum şi pe unde apuca. Convinşi că au 
fost atraşi într-o capcană, aruncau de pe ei totul, 
numai să scape. Plutonul de cercetare a pornit în 
urmărirea lor, vânându-i ca pe iepuri. De aici încolo, 


soarta luptei s-a schimbat în favoarea noastră. Ostaşii 
care se retrăseseră din linia întâi şi-au ocupat poziţiile 
iniţiale. În panica lor, nemţii au părăsit frontul fortificat, 
iar noi, din clipa asta, nu le-am mai dat răgazul să 
respire. 

A doua zi, românii şi sovieticii au făcut maiorului 
Creţulescu o înmormântare demnă de un erou. A fost 
prezentă o fanfară militară sovietică. Corpul 
neînsufleţit a fost aşezat într-un sicriu frumos şi, astfel, 
românii şi sovieticii au întovărăşit pe ultimul său drum 
pe unul dintre cei mai bravi ofiţeri ai diviziei. Figura 
acestui erou va rămâne mereu prezentă în mintea şi 
sufletele tovarăşilor săi de luptă. In acordurile fanfarei 
militare şi ale salvelor de foc trase de o gardă de 
onoare, maiorul Vasile Creţulescu a fost pogorât în 
pământul muntos al Cehoslovaciei. 

A fost pentru prima oară când am plâns 

1. Îmi amintesc de o noapte frumoasă, senină, 
înstelată, povesteşte p/utonierul adjutant (n) IANCU V. 
ANDRONACHE, fost comandant de companie în 
Regimentul 35 infanterie. Primisem ordin să poposesc 
cu compania — cum am ajuns eu, sergent-major, 
comandant de companie la pionieri, am să povestesc 
ceva mai încolo — pe lângă un grup de case de pe 
şoseaua ce ducea spre Banskâ Bystrica, oraş situat 
mult în urma noastră. 

În jurul orei opt seara, am ajuns la obiectivul 
fixat. Eram obosiţi, flămânzi — nu mai mâncasem de 
două zile —, totuşi le-am cerut ostaşilor să curețe 
armamentul. Nu de alta, intram de obicei în foc după 
miezul nopţii. Regimentul ne folosea ca grup de şoc. S- 
a trecut la executarea ordinului, în timp ce încercam să 
găsesc o rezolvare pentru a-mi hrăni luptătorii. In 
vremea asta, soseşte de la regiment un agent, care mă 


ia deoparte şi-mi comunică ştirea încetării ostilităţilor. 
să fi fost orele 21. Au încetat ostilitățile, dar nouă ni se 
cerea să fim cu ochii în direcţia inamicului. La puţin 
timp după plecarea agentului, toată linia s-a luminat ca 
de sărbătoare: cu rachete colorate, cu gloanțe- 
trasoare... Vuiau depărtările. Ostaşii mei urmăreau cu 
încordare şi emoție spectacolul. Au cerut voie să tragă. 
„Trageţi, le-am spus, dar nu mai mult de jumătate din 
muniţia ce-o avem!” Chiuiau ai mei de bucurie şi 
trăgeau în aer, salutând sosirea păcii. In inima lor ca şi 
în a mea, s-au născut bucurii şi speranţe. S-a tras cât 
s-a tras, apoi s-a aşternut o mare linişte, care m-a 
determinat să iau măsuri de urgenţă, am fixat 
santinele de pândă şi pază, după care ne-am culcat pe 
lângă zidurile caselor. 

În zorii zilei, deci în prima zi de pace, ne-au 
venit marmidele, ne-am astâmpărat foamea. Apoi, pe 
şoseaua unde  înnoptasem, a apărut coloana 
regimentului. Se pusese în marş, pe direcţia vest. 
Compania mea s-a intercalat şi ea în coloană. 

Îmi amintesc foarte bine că, la un moment dat, 
şoseaua făcea un cot mare. Când fruntea coloanei a 
trecut binişor de el, exact când ne aşteptam mai puţin, 
războiul a început din nou. Inamicul a deschis 
împotriva noastră foc ucigător cu armament de 
infanterie şi luptele au fost reluate. Trei zile ne-am mai 
războit până l-am văzut, pe inamic îngenunchind 
definitiv. 


2. Înainte de a răspunde ceva mai pe larg la 
întrebările următoare, aş vrea să fac câteva precizări. 
M-am născut în judeţul Tutova, la ţară, într-o familie de 
țărani săraci. Ţăran eram şi eu în 1933, când am fost 
încorporat. După e mi-am făcut stagiul militar, am fost 


trimis la o şcoală de subofiţeri, pe care am absolvit-o la 
12 iunie şi am fost repartizat comandant de pluton la 
Regimentul 35 infanterie... Aşadar, la terminarea 
războiului duceam cu mine în raniţă şapte ani de 
armată. De altfel, aveam să rămân mai departe, până 
la pensionare, în cadrele armatei. Pe frontul 
antihitlerist — din pricina unor situaţii grele — 
comanda regimentului mi-a încredinţat în câteva 
rânduri comanda companiei de pionieri... Cum se 
făcea, cum nu se făcea, dar mereu mă pomeneam 
avansat comandant de companie... De pildă, noaptea 
de 23 august 1944 m-a găsit în comuna Crângeni, 
judeţul Teleorman, unde detaşamentul de instruire a 
recruţilor „Stejarul”, aflat sub comanda colonelului 
Ciuciu Paul, se pregătea de luptă. Dumnealui a 
convocat ofiţerii şi subofiţerii unităţii şi ne-a adus la 
cunoştinţă ordinul întoarcerii armelor. Am intrat în 
acţiune chiar din noaptea aceea. Am ocupat cu tot 
detaşamentul poziţii pe malul Dunării, în stânga 
oraşului Turnu Măgurele, de unde am tăiat cu foc calea 
vaselor germane ce încercau să urce în sus, pe 
Dunăre. Cu _ recruţii noştri am mai acţionat şi la 
Bucureşti. Apoi, de aici, detaşamentul, care număra 
circa 1 800 de militari, a fost îmbarcat într-un marfar şi 
transportat într-o direcţie necunoscută... Numai cinci 
am coborât din tren, am aflat că am ajuns la Mediaş, în 
Transilvania. Am debarcat în zori, cam pe la ora patru, 
dar înspre ceasul asfinţitului ne aflam pe înălțimile de 
la nord de satul Păucişoara, în contact cu inamicul. Se 
anunţa o încleştare crâncenă şi de durată. De altfel, 
aşa a şi fost. Inamicul se agăța de fiecare boschet, de 
fiecare fir de iarbă. Zilnic cădeau mulţi dintre ai noştri, 
iar noi, cei în viaţă, nu aveam nici măcar o clipă de 
răgaz ca să ne plângem fraţii de arme căzuţi. Aproape 


o lună a durat hăituiala asta cu un duşman înrăit. 
Desigur, l-am alungat dincolo de Mureş. Însă din cei 
160 de ostaşi din compania care a intrat în foc în 
noaptea de 23 august 1944, cei mai mulţi pentru prima 
oară, au rămas doar doi militari — soldatul Telibaşa 
loan şi cu mine... 

Tot aici, comandantul companiei, un locotenent, 
s-a îmbolnăvit grav şi a fost transportat de urgenţă la 
Bucureşti. 

Eu am fost rechemat la Zalău. Aici, timp de trei 
săptămâni, împreună cu alţi ofiţeri şi subofiteri, am 
instruit un alt detaşament de recruți ce urma să plece 
pe front. După îndeplinirea misiunii, am pornit pe 
urmele regimentului. L-am ajuns dincolo de Carei, în 
Ungaria, nu departe de Tisa. Locotenent-colonelul 
Gheţaru Nicolae, comandantul regimentului, care mă 
cunoştea foarte bine, mi-a încredinţat comanda 
companiei de pionieri, subordonată lui direct. Prima 
misiunea? Trupele sovietice construiseră peste Tisa un 
pod de pontoane, peste care urmau să treacă pe 
celălalt mal şi unităţile noastre... Companiei îi revenea 
răspunderea ca, împreună cu cei cinci ostaşi sovietici 
care asigurau paza podului, să facă siguranţa trupelor 
române pe tot timpul trecerii pe celălalt mal. Ordinul a 
fost executat întocmai: trecerea s-a făcut fără niciun 
fel de surprize, la adăpostul întunericului. Apoi mi-am 
adunat compania şi, pe un drum de care, am pornit-o 
pe urmele regimentului. Nu se luminase încă bine de 
ziuă, când am intrat în contact cu inamicul. 


3. La întrebarea asta socot că ar fi locul să 
povestesc despre un camarad de-al meu, un bărbat 
îndrăzneţ, cu experienţă de luptă. Îl chema Ifrim 
Constantin, sergent, comanda o grupă de pionieri... Mă 


lega de el o camaraderie călită în toiul luptelor. N-am 
prea lăcrimat la război, dar când sergentul Ifrim 
Constantin a căzut, bărbăţia mea s-a prăbuşit şi am 
plâns ca un copil neajutorat. Mai bine însă să 
povestesc ce om a fost Ifrim... Ajunsesem în Munţii 
Tatra: ger, zăpadă, acalmie. De mai bine de trei 
săptămâni zăceam sub cerul liber. La începutul lui 
februarie, cred că era în 2 februarie, vine Ifrim la mine 
şi-mi spune cu asprime: „Domnule sergent-major, cât o 
să mai stăm noi pe muntele ăsta? Că, dacă mai stăm 
aşa, murdăria şi păduchii or să ne zăpăcească.” Avea 
dreptate: nu ne mai primenisem de mult. „Şi ce vrei să 
facem?”, îl întreb curios. „Păi, eu zic să mă lăsaţi să mă 
duc la inamic. În cercetare... Să încerc să-i descopăr 
poziţiile. lau puşca-mitralieră cu mine. Şi dacă e ceva, 
trag şi semnalizez...” „Singur vrei să mergi?”, întreb. 
„Singur!”, îmi răspunde. l-am aprobat acţiunea şi ne- 
am înţeles că dacă va fi descoperit şi atacat, îi voi sări 
în ajutor cu foc. 

Parcă-l văd. Bine camuflat în halatul alb, de 
munte, cu puşca-mitralieră la spate. Puțin mai târziu s- 
a făcut una cu zăpada, nu l-am mai zărit. Din 
momentul acela a început şi zbuciumul meu... „Nu 
trebuia să-l las!”, mă dojeneam. Aşa, în zbucium, a 
trecut o oră, a trecut şi a doua. Intr-un târziu, s-a auzit 
de la o mare depărtare răpăit de mitralieră... Parcă era 
şi nu era mitraliera lui Ifrim. Pe urmă s-a făcut linişte. 
Nu mai ştiam ce să cred. Am intrat într-o aşteptare 
chinuitoare. Ifrim s-a întors către seară, luându-mi un 
pietroi de pe inimă. Era obosit şi transpirat. l-am dat să 
bea din puţinul ceai ce-l aveam în bidon. După ce şi-a 
mai tras sufletul, a început să-mi povestească. Ca să 
nu-l zărească inamicul — atât la plecare, cât şi la 
înapoiere — se târâse prin zăpadă o bună bucată de 


drum. Izbutise să nu-şi trădeze prezenţa. Aşa a trecut 
prin poziţiile duşmanului, până ce a ajuns într-un loc 
unde a descoperit şase militari în uniforme horthyste; 
stăteau descălţaţi în jurul unui foc de vreascuri şi-şi 
uscau ciorapii sau îşi încălzeau picioarele. Sergentul 
Ifrim n-a şovăit să-şi descarce arma în ei, încât niciunul 
n-a scăpat cu viaţă. După asta, se aştepta la o replică 
şi cum ea n-a venit, Ifrim s-a grăbit să se întoarcă 
rapid. „Ai auzit arma mea?”, m-a întrebat după ce şi-a 
încheiat raportul. „Am auzit”, i-am confirmat. „Nu-mi 
pot lămuri de ce nimeni n-a deschis focul asupra mea”, 
a mai spus el necăjit parcă. 

Eu însă am priceput că n-ar fi rău ca peste 
noapte să iau măsuri de siguranţă. Am transmis 
companiei ordinul ca după căderea întunericului să-şi 
întărească vigilenţa şi să se tragă toată noaptea cu 
puştile-mitralieră serii scurte, aşa încât inamicul să ştie 
că-l aşteptăm, dacă pune la cale un atac de noapte. 

Acţiunea asta a sergentului Ifrim avea să aibă 
un final cu totul neaşteptat. Pe de o parte, eu am fost 
certat, ameninţat cu Curtea Marţială pentru consum 
nejustificat de muniții, iar pe de altă parte... Însă, să 
vedeţi, în noaptea următoare, am dat din nou ordin să 
se tragă rafale scurte, de prevenire a inamicului, rafale 
care au încetat după miezul nopţii. Dar nu trece nicio 
oră şi hop!, vine la mine foarte agitat sergentul-major 
Băbescu Gheorghe, comandantul plutonului 3, şi-mi 
raportează: „A apărut inamicul în zona plutonului!” 
„Dacă a apărut, întoarce-te şi primeşte-l cum trebuie!”, 
i-am ordonat. A plecat. După un timp vine în fugă un 
agent şi-mi raportează precipitat: „Inamicul a atins 
poziţia noastră şi se predă. Sunt soldaţi unguri... mulţi 
la număr. Depun armele”. 

N-apuc bine să mă lămuresc, că mi se aduce un 


sergent ungur, care mi se adresează în româneşte: „Să 
trăiţi! Sunt originar din Ardeal. Suntem 94 de soldaţi 
maghiari, aproape un escadron, şi am hotărât să ne 
predăm!” „Păi, cum aşa?”, mi-am exprimat uimirea, 
nu-mi venea să cred că totul era adevărat. Mi-a 
explicat: „leri noapte o puşcă-mitralieră a surprins în 
jurul unui foc şase ofiţeri şi subofiţeri, toţi comandanţi 
ai escadronului nostru. Unul n-a rămas în viaţă. După 
întâmplarea asta, am fost chemat la comanda diviziei 
şi mi s-a comunicat că am fost cu toţii pedepsiţi şi, ca 
să ispăşim, ni s-a ordonat să dăm un atac de noapte, 
să-i răzbunăm pe cei şase şi să ne întoarcem cu cel 
puţin cinci prizonieri români... Am înaintat târâş şi când 
ne-am dat scama că am căzut în ambuscada 
românilor, am hotărât să ne predăm... Şi vă mai spun 
că mâine dimineaţă divizia noastră are de gând să 
treacă la atac.” 

Toată situaţia asta de necrezut a rezultat din 
acţiunea voluntară a neliniştitului sergent Ifrim. 

Am raportat telefonic regimentului. In locul 
locotenent-colonelului Gheţaru Nicolae venise nu de 
mult colonelul Rădulescu. Nici nu i-a venit să creadă că 
94 de soldaţi maghiari s-au predat fără să tragă un foc 
de armă, i-am trimis însă la regiment sub escortă, ca 
să vadă minunea cu propriii lui ochi. 

În aceeaşi noapte, regimentul 35 infanterie a 
primit ordin să atace înainte ca inamicul să-şi revină 
din lovitură prin pierderea unui escadron. Am asaltat în 
iureş şi am înaintat în adâncimea Munţilor Tatra. 

Aşadar, dezmorţirea i-am datorat-o lui Ifrim 
Constantin... A căzut la 21 martie, pe crestele care 
marcau frontul de la nord spre sud, în direcţia 
localităţilor  Zvolen-Slatina.  Pornise în fruntea 
plutonului, în urmărirea inamicului. A fost lovit în plin 


de un proiectil anticar şi rupt în bucăţi... Ca să-l 
îngropăm aşa cum cere datina, l-am cules bucată cu 
bucată şi l-am condus pe ultimul drum pe o foaie de 
cort. A fost pentru prima şi ultima oară când am plâns 
pe front. Pierdusem un bun camarad şi un bun 
luptător. A fost înaintat post-mortem la gradul de 
sergent-major şi decorat cu „Virtutea militară” clasa a 
III-a. 
lată, nu pot să-l uit... 


4. Cel mai luminos moment de pe front este 
legat, firesc, de unul dramatic. La începutul lunii 
aprilie, tot urmărind inamicul prin Cehoslovacia, am 
fost opriţi în faţa localităţii VizOvice, situată pe nişte 
înălţimi. O apărau două batalioane de nemți... N-aş 
vrea să descriu luptele pentru această localitate, care 
au ţinut o zi, o noapte şi iarăşi o zi. Inamicul a lăsat în 
urma lui mulţi morţi şi răniţi, dar şi noi am plătit scump 
izgonirea lui din Vizóvice... Am luptat pentru cucerirea 
fiecărei case în parte şi am ajuns să eliberăm satul. N- 
am avut timp să mă ocup de răniţi, de morţi, deoarece 
nemţii se pregăteau de un contraatac, ca să pună din 
nou stăpânire pe Vizâvice, şi trebuia să organizez 
apărarea companiei (un alt comandant al companiei — 
căpitanul Georgescu Marin — fusese rănit şi din nou mi 
se încredinţase comanda). In toiul acestor eforturi, 
către orele 11, mă cheamă la telefon comandantul 
regimentului, locotenent-colonelul Ghiţescu Marin, şi- 
mi ordonă să mă prezint urgent la trenul regimentar, 
iar de acolo la cel divizionar, căci a doua zi va sosi din 
ţară generalul Vasiliu Răşcanu, ministrul de război, şi 
va dori să stea de vorbă cu mai mulţi soldaţi, subofiteri 
şi ofiţeri ai diviziei. 

A doua zi mă aflam în spatele frontului, pe un 


câmp, unde urma să aterizeze avionul cu ministrul de 
război. Era o zi frumoasă, cu soare. Ne aliniaserăm pe 
grade şi funcţii: comandanţi de regiment, de 
batalioane, de companii. Avionul a aterizat la ora 10. 
Ministrului i s-a dat onorul. De fapt, acolo a avut loco 
solemnitate de decorare. Mie, domnul ministru mi-a 
prins pe piept „Virtutea militară” clasa a Ill-a, un ofiţer 
din escortă mi-a prins la mână un ceas, iar un al doilea 
mi-a pus în braţe un pachet. Deci fusesem decorat şi 
primisem daruri. Ce cuprindea pachetul? Obiecte de 
tuns şi  bărbierit, o cămaşă, o pereche de 
indispensabili, trei batiste şi prosoape, stofă pentru un 
costum de haine, pe care să mi-l fac după război... 
Eram copleşit de emotie şi bucurie... În sinea mea îmi 
spuneam: „Oare o să mai ajung acasă să-mi văd soţia 
şi copilul, părinţii? Oare o să ajung să văd prima zi de 
pace şi să-mi fac costumul?” s 

Am terminat cu bine războiul. In tot acest 
răstimp n-am fost bolnav sau rănit. Atâta doar că 
slăbisem. Cântăream 58 de kilograme. 

Totuşi, moartea mă căuta, casca mi-a fost 
perforată, găurite mi-au fost şi uniforma, şi mantaua. 
De două ori obuze grele au prăvălit peste mine 
pământ, îngropându-mă laolaltă cu alţi militari. Morti, 
răniţi, doar eu am supravieţuit. Ştiam, de pildă, că 
lunetiştii lui Hitler îi căutau cu precădere pe ofiţeri şi 
subofiteri. De aceea eu, în toată campania 
antihitleristă, am umblat aşa îmbrăcat, încât un 
lunetist inamic ar fi putut să-şi închipuie despre mine 
că sunt cel mai prăpădit soldat din unitate. Odată 
totuşi, sărind de pe o stâncă, m-a atins o schijă. A 
trecut prin manta şi veston, i-am simţit arsura în 
spinare. Un soldat, Popa, m-a ajutat să mă dezbrac 
până la piele. Era o schijă de mărimea unui nasture. N- 


am aruncat-o, ci am legat-o într-un colţ al batistei. 
Numai când, în drum spre ţară, am ajuns în gara 
Apahida, nu ştiu ce mi-a venit s-o arunc cât colo... 

Un alt moment luminos a fost, fără îndoială, 
întoarcerea acasă. Când am ajuns la Bratislava, noi, 
„bătrânii” luptători ai diviziei — comandanţi de 
regimente, batalioane, companii — am fost îmbarcaţi 
în camioane şi astfel am fost transportaţi în Austria, să 
vizităm Viena... Am văzut multe lucruri frumoase cu 
prilejul ăsta. Apoi am continuat pe jos marşul spre ţară 
şi pe unde treceam eram întâmpinați cu flori şi urale. 

În viaţa civilă m-am retras în 1971, deci după 33 
de ani de armată. 

Primăvară aeriană 

1. Cu ce să încep? În prezent sunt considerat 
veteran de război, dar cu patru decenii în urmă 
Escadrila 65 vânătoare mă socotea tinerelul unităţii — 
îşi aminteşte MIRCEA CROITORU, fost pilot de 
vânătoare în Flotila 3 vânătoare, Corpul aerian român. 
Tinerel mă consideram şi eu; cariera mea de aviator a 
început la 20 de ani, adică în 1940, când, prin examen, 
am intrat la Şcoala de pilotaj Alexandria, subordonată 
Direcţiei aviaţiei civile. După un an, am obţinut 
Brevetul de pilot gradul Il şi imediat am fost trecut la 
Şcoala militară de pilotaj din Buzău. Am absolvit-o în 
toamna lui '43. După asta m-am pomenit selectat 
pentru Şcoala specială de piloţi de vânătoare Braşov, 
unde am continuat cursurile pe un avion I.A.R.-80, 
obţinând Brevetul de pilot de război la 9 decembrie 
1944. În acea iarnă am fost trimis pe frontul de vest, la 
Escadrila 65. Aşadar, luptător în prima linie am fost în 
ultimele luni ale războiului, deşi am „decolat” ca militar 
în 1940. 

În legătură cu „ultima noapte de război şi prima 


zi de pace”, vă rog să-mi permiteţi să-mi depăn 
amintirile începând cu data de 8 mai 1945. Se ştie că 
în seara acestei zile a fost transmis ordinul care 
consemna capitularea Germaniei lui Hitler şi încetarea 
ostilităţilor. Ziua de 8 mai a fost deosebit de grea 
pentru Escadrila 65. Nu pentru că am înregistrat cine 
ştie ce lupte aeriene spectaculoase, ci pentru 
caracterul misiunii. 

Escadrila 65 vânătoare a primit ordin să trimită 
două avioane într-o zonă din preajma localităţilor 
Prost&jov-Klenovec, pentru a distruge un cuib de 
mitraliere inamice ce ţinea în loc înaintarea unor trupe 
sovietice. 

Celula de avioane, formată din mine şi 
experimentatul pilot Mirilă V., adjutant şef, a decolat 
rapid, îndreptându-se spre obiectiv. Ajunşi în zonă, am 
tot cercetat terenul ce se deschidea sub avioanele 
noastre, dar în afara unui şanţ lung ca albia unui râu 
nu am văzut nimic altceva. Am zburat la joasă înălţime, 
pentru a fi mai uşor identificaţi de aliaţii noştri 
sovietici, pe care i-am descoperit în partea stângă a 
şanţului. 

Deodată, o rachetă luminoasă trasă de ostaşii 
sovietici a pornit spre partea centrală a şanţului, 
indicând locul unde se găsea cuibul inamic. Ne-am 
îndreptat spre direcţia unde căzuse racheta şi cu mare 
dificultate am identificat câteva mitraliere plasate de-a 
lungul şanţului, fără niciun servant. Bănuind că 
servanţii inamici s-au ascuns la apariţia avioanelor, 
Mirilă, comandantul celulei, mi-a ordonat prin radio să 
supraveghez şanţul, în timp ce el va trece la „razmot” 
(zbor razant cu pământul), pentru a-l momi pe inamic. 
Acţiunea lui, deşi prezenta riscuri mari — putea fi uşor 
doborât —, a dat rezultate excelente. 


Ca din pământ au apărut doi nemți care au 
început să tragă în avionul ce „razmota” şanţul. Erau 
îmbrăcaţi într-un echipament de culoarea pământului 
şi cu greu puteau fi identificaţi din avion, chiar de la 
joasă înălţime. Numai mişcările lor şi mai ales 
scânteierile gurilor de mitralieră îi trădau. L-am 
informat pe Mirilă de dificultăţile menţinerii sub 
observaţie a inamicului şi i-am cerut aprobarea să 
atac; mi-a dat-o imediat. Am îndreptat avionul spre 
inamic, l-am prins în colimator şi am apăsat pe 
butoanele celor două mitraliere de bord, declanşând un 
tir cu o cadență de peste 1 100 de proiectile pe minut 
de fiecare mitralieră. Din prima rafală am reuşit să-i 
dobor pe cei doi. Era pentru prima dată în cursul 
războiului când vedeam de sus nemți căzând seceraţi 
de mitralierele de bord. 

Pentru a fi sigur că i-am scos din luptă, am 
revenit cu avionul în „razmot” şi i-am descoperit pe cei 
doi servanţi inamici zăcând pe fundul şanţului într-o 
poziţie care nu lăsa nicio urmă de îndoială cu privire la 
lichidarea lor. Numai atunci mi s-a dezvăluit adevărata 
faţă a războiului. 

Ziua următoare — 9 mai 1945 — a fost şi ea o zi 
de luptă. Am fost trimişi să executăm misiuni de 
recunoaştere-sondă. Spre ghinionul nostru — al meu şi 
al lui Mirilă — trupele sovietice ne-au confundat cu 
avioanele de vânătoare inamice de ultimul tip, care 
aveau fuzelajele asemănătoare cu I.A.R.-30 şi au tras 
zdravăn în noi. Am scăpat ca prin urechile acului, 
printr-un zigzag disperat, aşa că, aterizând nevătămaţi, 
am putut să ne bucurăm că războiul se sfârşise. 

Poate au mai spus-o şi alţii, vestea capitulării 
Germanici hitleriste a produs un efect delirant în 
rândurile ostaşilor români şi ale populaţiei oraşului 


Piest'any. Ostaşii români se îmbrăţişau cu cetăţenii 
oraşului pe stradă, iar seara a avut loc o impresionantă 
retragere cu torţe. Cred că puţini oameni au dormit în 
noaptea de 9 spre 10 mai. Este aproape de nedescris 
atmosfera ce a domnit acolo în noaptea aceea. 

In cuvântările ţinute de notabilităţile oraşului cu 
ocazia retragerii cu torţe, s-au exprimat sentimentele 
de recunoştinţă ale slovacilor şi s-a hotărât ridicarea 
unui monument în cinstea aviatorilor români care au 
luptat pentru eliberarea Cehoslovaciei de sub jugul 
fascist. Hotărârea s-a materializat într-un impresionant 
monument. Inaugurat până la plecarea noastră din 
Piest'any, dar din păcate nu mi-am notat data. 

Am organizat şi pus în scenă un spectacol 
revuistic, care a avut loc pe data de 23 mai 1945. 
Invitaţiile au fost trimise şi slovacilor, iar pentru ei am 
tipărit un program în limba lor. Spectacolul s-a bucurat 
de un succes extraordinar. Menţionez că originalul 
acestui program l-am donat Muzeului Şcolii de ofiţeri 
de aviaţie „Aurel Vlaicu” din Buzău. Din program reiese 
că spectacolul a fost regizat de mine, în multe scenete 
am deţinut rolul principal, iar textele unor scenete au 
fost create tot de mine. 

Am rămas în acel oraş, cu tot Grupul 2 
vânătoare, până la data de 30 iulie 1945. 


2. În cadrul Escadrilei 65, am efectuat misiuni 
de atac la sol, acoperire şi recunoaştere-sondă, în 
special în sectoarele Trenčin, Olomouc, Prešov, 
Prost&jov, Klenovec până la Brno, zonă în care inamicul 
a organizat o rezistenţă puternică. Parcă era un făcut, 
pe măsură ce războiul se apropia de finiş, rezistenţa 
inamicului creştea, devenea tot mai violentă, cu acţiuni 
disperate. 


Amintesc, aveam gradul de adjutant stagiar 
aviator, experienţa mea de război era minimă, de 
aceea orice zbor era inedit, chiar dramatic. Am luptat 
însă „aripă lângă aripă” cu aviatori căliţi, ceea ce îmi 
conferea un spor de încredere şi siguranţă. 


3.Am ales pentru ancheta de faţă două 
momente mai deosebite. La începutul primăverii, 
Corpul aerian român lansase ordinul ca toate avioanele 
de vânătoare de pe aerodromul Piest'any să participe 
la distrugerea amplasamentelor de artilerie hitleristă 
de la periferia oraşului Olomouc. Acţiunea aeriană a 
pornit în zorii zilei şi s-a încheiat către sfârşitul zilei. 
Atacurile se desfăşurau fără contenire. Atacam, ne 
întorceam la bază, alte avioane ne luau locul. Făceam 
parte din celula temerarului pilot V. Mirilă. Când am 
ajuns la Olomouc, am intrat într-o imensă perdea de 
fum, „ţesută” de proiectilele ce explodau în jurul 
nostru. Deodată, ordinul a răsunat laconic în căşti: 
„Atenţiune! Escadrila 8 atacaţi!”. M-am uitat la Mirilă 
care mi-a făcut semn să picăm şi am împins manşa. 
Avionul meu a început picajul aproape la verticală. Am 
ţintit punctul de unde se trăgea în noi şi am apăsat pe 
butonul tunurilor şi mitralierelor de la bord, urmărind 
traiectoria proiectilelor lansate de mine pentru a mă 
corecta la nevoie. Şi am auzit din nou, în căşti, vocea 
supărată a lui Mirilă: „Ce faci, ai înnebunit? Picajul fă-l 
în zigzag, că altfel te doboară!” Intr-adevăr, aveam 
senzaţia că toate proiectilele de la sol veneau spre 
mine. Brusc, am înţeles ce-mi cerea Mirilă, mi-am 
recăpătat calmul şi am făcut manevrele de picaj în 
zigzag. Dar ţintele în care trăsesem până atunci 
dispăruseră. Am redresat avionul odată cu Mirilă, am 
luat înălţime şi ne-am pregătit pentru al doilea atac la 


sol. De astă-dată, picajele avioanelor noastre au fost 
aproape simultane. In dreapta mea, un avion din altă 
escadrilă intrase şi el în picaj. Mi s-a părut suspectă 
poziţia pilotului: stătea cu capul căzut pe umărul drept. 
Alarmat, i-am strigat prin radio să redreseze avionul, 
dar poziţia lui a rămas neschimbată. După câteva 
secunde, aparatul a luat foc şi s-a prăbuşit. Am înţeles 
că a fost lovit de antiaeriana inamică. Până în ziua 
aceea nu mai văzusem un tablou atât de tragic. Furios 
sau poate îngrozit, nici în prezent nu-mi pot defini 
sentimentele de atunci, am ţintit asupra focarului de 
unde izbucneau spre noi proiectilele inamicului, fără a 
mai ţine seama de primejdii. Picajul l-am făcut până 
jos, aproape de duşman, trăgând în el cu tot 
armamentul de bord. Focul bateriei germane spre care 
mă repezisem a încetat. Îmi atinsesem ţinta. Când am 
revenit la bază, am aflat că aviatorul doborât se numea 
Prisecaru Constantin şi era, ca şi mine, adjutant 
stagiar. 

Pentru curajoasele acţiuni din Cehoslovacia, 
aviatorii Corpului aerian român au fost citați prin Ordin 
de zi. 

O altă întâmplare de neuitat pentru mine am 
trăit-o la 30 aprilie, deci cu nouă zile înainte de prima 
zi de pace. După executarea cu deplin succes a unei 
misiuni la sol între Trencin şi Pasovice asupra unei 
coloane de maşini germane, fiind în celulă cu 
locotenentul aviator Tabacu, avionul meu a început să 
dea rateuri. In asemenea situaţii se recomandă 
aterizarea forţată. Chiar locotenentul Tabacu, şeful 
celulei, mi-a ordonat prin radio să aterizez pe „burtă” 
de îndată ce voi depăşi coloana lovită şi, de asemenea, 
o pădure. M-am încăpățânat şi am continuat să zbor 
spre Pieăt'any, însoţit de Tabacu. În sfârşit, după multe 


emoţii — exista riscul să iau foc — am izbutit să 
aterizez chiar pe aerodrom. Am avut şi un dram de 
noroc: când roţile au atins pământul, motorul s-a 
blocat şi astfel avionul a fost salvat. Acelaşi lucru se 
poate spune şi despre pilot. 

Pentru această izbândă profesională, am fost 
felicitat în faţa escadrilei, citat pe Grupul 2 vânătoare 
şi propus la decorare cu „Virtutea militară”. 

Căruţța specială 

1. Ziua de 8 mai 1945 m-a găsit în oraşul Brno 
(Cehoslovacia), în care batalionul a intrat prin luptă în 
dimineaţa aceleiaşi zile — ne răspunde /ocotenent- 
colonelul (r) CONSTANTIN LIŢU, fost ofițer de Stat- 
Major în batalionul 6 vânători de munte, Divizia 3 
munte. Către ora prânzului au fost convocați la punctul 
de comandă al Diviziei 3 munte toţi ofiţerii cu operaţiile 
din subordinea marii unităţi, pentru a primi ordine 
urgente. Punctul de comandă se găsea în apropierea 
localităţii Slavkov, pe vestita câmpie de la Austerlitz. 
Era o frumoasă şi călduroasă zi de primăvară, cu un 
soare strălucitor. Adia, ce-i drept anemic, un vânt de 
pace. 

La orele 17, în încăperea Biroului operaţii, 
comandantul diviziei ne-a explicat, în linii mari, despre 
ce este vorba, apoi ni s-au înmânat câte două plicuri 
sigilate, marcate cu ştampila „Strict secret”. Pe unul 
scria: „Se va deschide la orele 19”, pe al doilea: „Se va 
deschide la orele 21”. Am semnat de primire, am ieşit, 
mi-am încălecat calul şi, însoţit de cei doi agenţi ai mei 
călăraşi — sergentul Stăniş Vasile şi caporalul Irimia 
Nicolae —, m-am îndreptat în galop spre unitate. 
Punctul de comandă al batalionului 6 se afla într-o 
pădure, lângă Brno. Ajuns în dreptul unei case unde 
erau adăpostiţi caii, am descălecat, am dat caii în 


primire şi am luat-o pe jos. Mai aveam de mers vreo 
200 de metri până la punctul de comandă, când, 
deodată, sergentul Stăniş Vasile, ce venea în urma 
mea, a strigat cât l-a ţinut gura: „Culcat!” M-am trântit 
la pământ şi, în secunda următoare, a răsunat o 
explozie. Altele n-au mai urmat, aşa că m-am ridicat. 
Trecându-mi mâna pe sub bărbie, am dat de sânge. 
Sergentul Stăniş mi-a explicat că de la una din case 
cineva aruncase o grenadă. „Noroc că nu era una 
ofensivă, a ţinut el să mă liniştească. lar rana-i o 
zgârietură”... Aşadar, moartea mă căutase chiar în 
prima zi de pace, iar zgârietură, infectându-se, mi-a 
dat mult de furcă. 

Am predat cele două plicuri comandantului 
batalionului. Locotenent-colonelul Dimitriu C. Nicolae, 
care, la orele 19, a deschis primul plic. În el erau 
prevăzute toate instrucţiunile pentru activităţile ce 
decurgeau din capitularea Germaniei naziste şi 
încetarea focului pe întregul front începând cu orele 
20. De asemenea, se făceau precizări cu privire la 
respectarea strictă a încetării focului, ni se atrăgea 
atenţia că bucuria generală a ostaşilor la aflarea ştirii 
că războiul s-a terminat ar putea să genereze şi 
incidente, să căutăm deci să le prevenim. 

Am luat măsuri imediate de redactare a 
ordinului scris pentru subunități şi ca acesta să ajungă 
la timp. Cu toate măsurile luate, auzind şi văzând în 
alte părţi ale frontului că militarii salută PACEA prin 
salve de arme cu cartuşe-trasoare şi trageri cu 
rachete, au început şi vânătorii noştri să tragă. Dar 
către orele 20,30 salvele au încetat şi au început 
întrebările. Ce va fi de-acum încolo? Când vor pleca 
spre ţară? Ce vor găsi acasă? Reacţii fireşti: lacrimi şi 
bucurie, gânduri de viitor. 


Luptătorii diviziei noastre au văzut soarele 
victoriei pe câmpia de la Austerlitz, unde luptase 
Napoleon în urmă cu 140 de ani. 

La orele 21 s-a trecut la deschiderea celui de-al 
doilea plic. Documentul ne informa că s-ar putea ca 
grupuri răzlețe ale armatei hitleriste să refuze să 
depună armele şi, în consecinţă, dacă până a doua zi 
nu se vor preda, ostilitățile vor fi reluate la orele 11 şi 
vor fi continuate până la lichidarea definitivă a 
rezistenţelor inamice. Acest ordin ne privea direct, aşa 
că am început să luăm măsurile pregătitoare pentru 
îndeplinirea lui. 

În timpul nopţii, inamicul a început să se 
retragă, deşi tancurile sovietice se infiltraseră în 
spatele lui pentru a-i tăia retragerea. Soarta inamicului 
era pecetluită. Omeneşte vorbind, nu înţelegeam ce 
urmăreau hitleriştii opunând rezistenţă. 

În cursul nopţii de 8 spre 9 mai, comandanții de 
companii au fost chemaţi la batalion pentru noi ordine. 
Un ordin glăsuia ca în dimineaţa acelei zile, la orele 9, 
întregul efectiv al unităţii să fie adunat în piaţa 
oraşului, în formaţie de front, unde va avea loc un 
moment solemn înaintea plecării în misiune. 

La ora indicată, în piaţa oraşului plină de cehi, 
comandantul a primit raportul de la ajutorul său. 
Comandantul era călare pe un cal roib, iar eu, 
însoţindu-l la trecerea în revistă, călăream un frumos 
cal sur. După trecerea în revistă, am descălecat. 
Comandantul a rostit cuvinte emoţionante, potrivite 
situaţiei, a evocat frumoasele tradiţii de luptă ale 
poporului nostru, eroismul ostaşilor români, 
preamărind Ziua Victoriei. În ochii militarilor, ca şi în 
cei ai civililor, am văzut lacrimi. Desigur, locuitorii nu 
ne înțelegeau limba, dar emoția ostaşilor li s-a 


transmis Şi lor. 

În continuare, am dat citire Ordinului de zi, după 
care a urmat defilarea. Atât de frumos au defilat 
unităţile şi atât de marţială era ţinuta ostaşilor, încât ai 
fi zis că nu sunt ieşiţi dintr-un lung şi istovitor război, ci 
dintr-un bloc de paradă. La această sobră ceremonie, a 
luat parte şi Divizionul 9 tunuri munte, care ne-a 
sprijinit în ultimele lupte. Populaţia civilă ne-a 
ovaţionat pe timpul defilării, conducându-ne până la 
ieşirea din oraş. 

După ce oraşul a rămas în urmă, am intrat din 
nou în război, pe direcţia: Brno-Polna-Sicendorf, cu 
misiunea de a lichida rezistenţele inamice. De trei ori 
am întâlnit rezistenţe răzlețe, susţinute de un foc 
dezordonat. Însă, cum puneam tunurile în acţiune, 
nemţii ridicau imediat mâinile. Cu unii dintre ei am stat 
de vorbă: erau disperaţi, deprimati, sfârşiţi. Din 
stăpânitori ai lumii, deveniseră nişte biete epave 
umane. 

Urmărirea inamicului s-a terminat în ziua de 12 
mai 1945. La orele 13, în localitatea Sicendorf, unde 
am primit ordinul de încetare definitivă a ostilităţilor. 


2. Am intrat în războiul antihitlerist în ziua de 
12 septembrie 1944, la ora şapte dimineaţa, în faza 
operaţiilor de acoperire a frontierei fixate prin Dictatul 
de la Viena, în zona Munţii Pădurea Craiului, localitatea 
Dameş, cu detaşamentul maiorului Clăianu loan, eu 
având funcţia de ofiţer cu operaţiile. 

Detaşamentul, compus din Batalionul 6 vânători 
de munte, divizionul 9 tunuri, o companie din 
Batalionul fix „Codru” şi un pluton de pionieri, era în 
dispozitiv la flancul drept (descoperit) al Diviziei 3 
munte, cu misiunea de a interzice direcţia Dameş- 


Roşia-Căbeşti-Remetea-Beiuş. 

Am luat parte la luptele din zona Beiuş, la cele 
pentru eliberarea oraşului Oradea, a localităţilor 
maghiare Debrețin, Hajdúböszörmény, la forțarea Tisei, 
la luptele pentru eliberarea Ungariei şi Cehoslovaciei. 

Unul din cele mai luminoase momente de pe 
câmpul de onoare l-am trăit în luptele pentru 
eliberarea Oradei, în împrejurările următoare: 

În ziua de 13 octombrie 1944, Batalionul 6 
vânători de munte atacă localitatea Cheresig. Inamicul 
opune însă în sectorul gării o rezistenţă dârză şi ne 
opreşte. Devenise evident că acţiunile frontale sunt 
sortite eşecului. În această situaţie, comandantul 
batalionului, maiorul Clăianu loan, îmi ordonă ca, 
împreună cu comandantul companiei cercetare, 
locotenentul Staicovici Nicolae, să găsesc o posibilitate 
de a strecura o companie în spatele gării, de unde să 
se atace dispozitivul concomitent cu un atac frontal. 

Am stabilit să trimitem imediat două echipe de 
cercetare, formate din trei oameni, comandate de 
sergenţii Roşca Gheorghe şi Lupu Nicolae. Cercetarea 
a fost fructuoasă. Se găsise o cale bine acoperită, care 
ne permitea să ne furişăm neobservaţi în spatele gării 
Cheresig. Am raportat telefonic comandantului de 
batalion cele stabilite şi am primit aprobarea să trecem 
la executarea misiunii. 

infiltrarea a durat aproape două ore. Cred că 
pentru o zi de toamnă însorită şi călduroasă, cu 
posibilităţi maxime de observare din partea inamicului, 
timpul respectiv a fost minim. La orele 13:15 a fost 
lansat semnalul. Într-un iureş năvalnic, subunitățile 
care atacau frontal şi compania cercetare care acţiona 
în spatele inamicului s-au avântat asupra acestuia, 
punându-l într-o derută totală. În mai puţin de o oră, 


cel mai puternic punct de rezistenţă a fost redus la 
tăcere, pricinuindu-i-se inamicului pierderi mari. Aşa că 
nemţii n-au mai fost apți să ocupe o nouă poziţie de 
apărare. Subunităţile batalionului i-au urmărit dincolo 
de Crişul Repede, trecând vadul râului prin locurile 
indicate de localnici. 

In aceste lupte s-au distins compania cercetare 
comandată de locotenentul Staicovici Nicolae şi, în 
special, grupele comandate de  sergenţii Roşca 
Gheorghe şi Lupu Nicolae. In luptele de la gară a căzut 
şi tânărul voluntar Boldi loan, originar din comuna 
Toboliu. 

Când trupele au început să treacă Crişul 
Repede, am ordonat sergentului Stăniş Vasile, agent 
călare, să se repeadă în galop la punctul de comandă 
şi să aducă căruța specială. O numisem astfel pentru 
că în ea se găsea o bornă de frontieră luată de noi de 
pe ADEVARATA frontieră a ţării, pe care, după Dictatul 
de la Viena, am purtat-o ca pe nişte moaşte, cu dorinţa 
ca la momentul hărăzit de istorie s-o reaşezăm la locul 
ei milenar. 

Şi iată-ne la adevărata frontieră de vest a 
României, cu căruța specială lângă noi. Am 
îngenuncheat, ne-am descoperit frunţile şi am sărutat 
pământul scump nouă, readus la glia străbună. Am 
săvârşit acest act solemn atât pentru bucuria şi 
satisfacția inimii noastre, cât şi pentru un drept şi 
binemeritat omagiu cuvenit celor 80 de morţi şi 120 de 
răniţi, cărora jertfa supremă nu le mai oferise această 
fericire, dar pe care îi trecuse în nemurire. Am aşezat 
în mod simbolic piatra de hotar la locul cuvenit, în 
aşteptarea hotărârilor ce vor urma... 

Un alt moment înălţător este legat de eliberarea 
oraşului Beiuş. In dimineaţa zilei de 21 septembrie 


1944 am trăit marea satisfacţie de a intra cu primele 
subunități în oraş, şi anume pe strada denumită pe 
atunci „Regimentul 9 vânători”. Îi spun numele, 
deoarece pentru mine reprezintă o prețioasă amintire 
de familie. Pe această stradă, la 4 aprilie 1919, 
bineînţeles pe atunci nu se numea aşa, au intrat, 
subunități din Regimentul 9 vânători, una dintre ele 
fiind comandată de sublocotenentul Liţu Ilie, care avea 
să-mi fie tată. Mama mea, originară din Beiuş, şi-a 
propus în vremea aceea de luptă şi jertfă pentru 
eliberarea Ardealului să se căsătorească cu primul 
ofiţer român care va ajunge în dreptul casei unde 
locuia. S-a ţinut de cuvânt. Ofiţerul acela a devenit 
tatăl meu. 

Prin cariera mea asemănătoare celei a tatei, 
prin trăirile din timpul luptelor care m-au purtat spre 
oraşul meu natal pentru a-l elibera, am continuat o 
scumpă tradiţie. Păcat că tatăl meu a decedat în anul 
1929, răpit de o boală nemiloasă... Dar să lăsăm 
destăinuirile sentimentale şi să trecem la faptele ce se 
petreceau. 

Inamicul nu a mai putut opune la Beiuş o 
rezistenţă organizată, a încercat doar să înjghebeze o 
apărare pe înălțimile din jurul oraşului. Nouă ne-a 
revenit misiunea să-l atacăm pe Dealul Delanilor, 
vechiul nostru câmp de instrucţie. Nu ne-au speriat nici 
rezistenţa lui, nici acţiunea a şase tancuri vrăjmaşe, 
nici desele contraatacuri. Compania 2 comandată de 
căpitanul Pană Teodor şi compania 3 comandată de 
locotenentul Carpen Haralambie s-au năpustit pur şi 
simplu asupra duşmanului, nedându-i posibilitatea şi 
răgazul să răsufle. Sprijinite de focurile aruncătoarelor 
comandate de sergenţii Nicoraş Miron şi ale grupelor 
de mitraliere comandate de sergentul Oprean loan, 


Racla Gheorghe şi Pirtea Gheorghe, au continuat atacul 
cu multă impetuozitate. 

Compania cercetare, folosind acoperirile, a 
pătruns în spatele inamicului, care, prins între două 
focuri, nu a mai avut altă ieşire decât să se predea. Am 
capturat cele şase tancuri inamice şi mulţi prizonieri 
din Divizia 9 horthystă. La orele 16 lupta a luat sfârşit, 
oraşul Beiuş a fost pe deplin eliberat. Unitatea a 
început regruparea, urmând a primi altă misiune, în 
raport cu acţiunile care se desfăşurau în fâşia de 
ofensivă a diviziei. 

În această pauză, comandantul de batalion, 
ştiindu-mă originar din Beiuş, mi-a ordonat să iau doi 
agenţi şi să mă duc să-mi văd mama. Acasă însă, spre 
marea mea mâhnire, n-am găsit pe nimeni. Mama se 
refugiase. În schimb... uşile erau vraişte, geamurile 
sparte, sparte erau şi borcanele cu murături şi 
conserve pregătite de măicuţa mea pentru iarnă. Am 
găsit aşternutul de pat azvârlit în curte, geamurile de 
la bibliotecă sparte şi cărţile rupte. Ochii dintr-o 
fotografie a mea în uniformă de ofiţer fuseseră scoşi... 
Eh! şi multe altele, pe care din respect faţă de cei ce 
vor citi aceste aduceri-aminte nu le pot scrie. Tot ce- 
am putut face — timpul era scurt — a fost să aduc în 
casă aşternutul şi să rog nişte vecini să păzească cum 
vor putea ce-a mai rămas din gospodăria noastră, până 
ce va reveni mama acasă. 

Cei doi agenţi care mă însoțeau, sergentul 
Stăniş Vasile şi caporalul Irimia Nicolae, au tăcut tot 
timpul. Durerile, ca şi bucuriile mari, nu pot fi turnate 
în cuvinte. Doar inima simte înfiorarea ori euforia. La 
întoarcerea spre unitate, văzând că-mi curg lacrimile, 
pe care mi le ştergeam pe furiş, au căutat să-mi aline 
durerea cu vorbe ieşite din sufletul lor curat şi sincer, 


de oameni simpli. Cuvinte de frăţietate, dar şi de 
oprobiu faţă de actele de vandalism săvârşite de 
inamic în scurtul timp cât a ocupat oraşul. 

Am jurat în momentele acelea ca, atunci când 
vom depăşi frontiera noastră de stat, să nu comit 
niciodată asemenea acte de vandalism, să nu permit 
nici unui subordonat să încalce vreodată omenia şi 
demnitatea românească. Şi aşa am făcut! Nu m-am 
răzbunat, ba, din contra, pe unde am trecut, am ajutat 
populaţia civilă găsită în nevoi. 


3. Către sfârşitul lunii noiembrie 1944, divizia 
noastră a intrat sub comanda Corpului 4 armată, 
pentru a străpunge Munţii Bukk şi a ieşi în Valea 
Hernâd-ului. 

La 25 noiembrie 1944, inamicul se apăra cu 
îndârjire pe înălțimile K5lykgalia (cota 718 şi cota 682), 
înălţimi greu de depăşit. Un adevărat bastion 
inexpugnabil. In spatele crestei se deschideau mai 
multe direcţii de acţiune, care, folosite cu succes, ar fi 
dus mai repede la străpungerea acestui masiv muntos. 
Tocmai de aceea inamicul se consolidase pe înălţimi 
atât de bine. 

Pe direcţia noastră de ofensivă — şi noi ne 
aflam pe direcţia loviturii principale a diviziei — nu 
erau posibile manevre pe flancuri. Muntele avea 
aspectul unui prag uriaş, stâncos, uşor de apărat. 
Inamicul îşi închegase sistemul de foc bazat pe cuiburi 
de mitraliere ascunse printre stânci ca în nişte 
cazemate adevărate. Încercările batalionului din zilele 
de 26, 27 şi 28 noiembrie s-au soldat, e drept, cu mici 
succese, fără să zdruncine punctele-cheie ale apărării 
inamicului. Şi totuşi, înălțimile cu cotele 718 şi 682 
trebuiau neapărat cucerite. Era un obiectiv de mare 


importanţă pentru acţiunile viitoare ale Diviziei 3 
munte şi ale Corpului 4 armată. In încercările de a 
cuceri aceste înălţimi pe care le făcuse anterior, 
batalionul adoptase un dispozitiv de luptă pe două 
eşaloane. În acest timp, compania cercetare folosise 
diferite procedee de informare. Dar, cu tot curajul 
ostaşilor, cu toată priceperea şi experienţa ofiţerilor, 
nu-i reuşise nicio pătrundere. Inamicul deschidea foc 
năprasnic, etajat, era imposibil să te strecori. 

Bineînţeles, nu s-a renunţat la misiune. Mai 
exista o posibilitate de a-l îngenunchea pe duşman: de 
a da atacuri succesive când pe o direcţie, când pe alta, 
pentru a-i disocia sistemul de foc, a-i descoperi locul 
exact unde şi-a dispus armamentul. Căutam deci o 
fisură sau să-l determinăm pe inamic să facă o 
greşeală, oricât de mică şi de neînsemnată ar fi fost. 

În ziua de 29 noiembrie, în urma unei acţiuni 
prin surprindere, am reuşit să cucerim o mică înălţime, 
ce avea să joace un rol foarte important în planurile 
viitoare. Un salt înainte şi ostaşii noştri, sprijiniți de 
focul aruncătoarelor de 60 mm, care s-a dovedit şi de 
data aceasta deosebit de eficace, au reuşit să 
cucerească înălţimea pe care inamicul deţinea un post 
de ascultare pe timpul nopţii. Inamicul a reacţionat 
imediat, dar mica înălţime a rămas în mâinile noastre. 

Această înălţime masca o vale îngustă, care 
ducea — nu ştiam până unde — în adâncimea 
dispozitivului inamic. Pe hărţile ce le aveam valea nu 
era trecută. Am instalat acolo un punct de observare; 
spre decepţia noastră, nu se vedea decât o mică 
umbră, ce trebuia să fie gura văii. Oricum, intuiam o 
posibilitate de infiltrare în dispozitivul duşmanului şi 
comandantul a decis să încercăm o acţiune. 

S-a hotărât ca numărul celor care vor executa 


infiltrarea să fie de 4-5 ostaşi, conduşi de un ofiţer. 
Acţiunea presupunea un mare risc şi se baza pe efortul 
şi calităţile individuale ale fiecărui militar. De aceea am 
folosit voluntariatul. Trebuie să spun că întreaga 
companie a făcut un pas înainte. Sorţii au căzut pe 
plutonul 1 cercetare alpină. Echipa care a plecat în 
această grea misiune a fost formată din 
sublocotenentul în rezervă lonescu loan, comandantul 
plutonului, şi sergenţii Lupu Nicolae, Roşca Gheorghe, 
Pintea loan şi Lăscuţ Florian. 

In după-amiaza zilei de 30 noiembrie, profitând 
de ceaţă, echipa de cercetare s-a avântat în negura 
văii. Insoţită de speranţele şi îngrijorările noastre. 
Pentru că una este să te infiltrezi într-un teren 
cunoscut şi alta să te afunzi printre prăpăstii şi muchii 
de stânci despre care n-ai nici cea mai mică idee. Ziua 
de 1 decembrie a devenit ziua aşteptărilor. La punctul 
de comandă era o linişte atât de adâncă, încât te 
cutremurai... Copleşit de această tăcere, am ieşit din 
adăpost şi am făcut câţiva paşi spre locul unde se afla 
punctul de observare. M-am uitat la ceas. Era ora 13. 
In minutele următoare l-am văzut pe sergentul Roşca 
venind spre mine zâmbind. Mi-am dat seama că 
aducea o veste bună. Am intrat împreună în adăpostul 
unde se afla comandantul batalionului. Raportul 
sergentului a fost scurt şi substanţial. Valea ducea, 
într-adevăr, în spatele dispozitivului inamic. După 
vreun kilometru, începea să se lărgească. Cam la 
aceeaşi distanţă, pe lângă vale, trecea un drum de 
aprovizionare-evacuare a inamicului, iar la aproximativ 
doi kilometri, pe acelaşi drum, se aflau poziţiile 
artileriei germane. De aici am desprins concluzia că 
inamicul este bine organizat în apărare, nu numai la 
linia de contact, ci şi în adâncime. Subunităţile lui erau 


dotate cu armament automat. Recunoaşterea noastră 
mai constatase că la orele de odihnă şi pe timpul 
mesei, pe poziţii rămânea doar personalul a două 
mitraliere, dispuse pe cele două cote. In consecinţă, 
sublocotenentul lonescu propunea să declanşăm atacul 
în ziua de 2 decembrie, între orele 7 şi 8, când 
hitleriştii luau masa. Ne ruga, de asemenea, să 
trimitem tot plutonul, sergentul Roşca ştiind locul de 
infiltrare, pentru a desfăşura o acţiune ofensivă în 
spatele inamicului concomitent cu atacul frontal 
executat de forţele principale ale batalionului. 
Propunerea a fost aprobată şi, pentru a sincroniza 
acţiunea, s-a hotărât totodată să se realizeze legătura 
telefonică cu sublocotenentul lonescu. Pe atunci nu 
aveam decât două staţii de radio, care funcționau 
destul de greu, însă ar fi putut fi folosite cu succes în 
această situaţie. Echipa de telefonişti destinată acestei 
acţiuni, comandată de sergentul Burcă Nicolae, a 
înfăşurat cablul pe bucăţi de lemn, pentru a evita 
zgomotul metalic produs de derularea bobinelor. 

La orele 18, totul era gata. Sergentul Roşca a 
primit ultimele dispoziţii. Reuşita acţiunii şi soarta 
plutonului infiltrat depindea în mare măsură, dacă nu 
chiar în totalitate, de această sincronizare, de 
asigurarea şi menţinerea legăturii. Să nu uităm că ne 
aflam în strâns contact cu inamicul. 

După plecarea plutonului, s-au dat dispoziţii de 
luptă — verbale şi scrise — pentru companii şi 
divizionul de artilerie. S-a hotărât ca atacul să se 
desfăşoare fără pregătiri de artilerie la ora 7:30, iar 
semnalul să fie transmis prin telefon şi prin rachete. N- 
a survenit nimic pe parcurs, nu s-a defectat niciun 
telefon. Dacă s-ar fi defectat vreunul, semnalul urma 
să fie dublat de agenţi şi semnalizatori. La ora fixată s- 


ar fi transmis la nevoie, de la punctul de comandă, şi 
un semnal luminos cu măsurile respective de mascare. 

După ce plutonul a ajuns în punctul unde se 
găsea  sublocotenentul lonescu, s-a luat legătura 
telefonică cu tânărul ofiţer şi i s-a comunicat tot ce 
trebuia să ştie. Pe timpul nopţii legătura cu el avea să 
fie verificată din oră în oră, iar începând de la ora 7, 
din zece în zece minute. Pentru orice eventualitate, la 
ora 7:25 i-am dat ora noastră oficială. La ora 7:30 fix, 
am atacat. Acţiunea a realizat într-adevăr 
surprinderea. Plutonul infiltrat a acţionat admirabil, 
producând derută în rândurile inamicului. În aceste 
condiţii, companiile care atacau cu impetuozitate au 
primit direct sprijinul de foc al divizionului de artilerie. 
În două ore, datorită ingeniozităţii cu care a fost 
concepută acţiunea de infiltrare, aparent 
inexpugnabilul fort al inamicului a căzut. 

Îmi amintesc cu multă emoție de foştii mei 
tovarăşi de tranşee şi îi evoc ori de câte ori am ocazia 
să vorbesc despre faptele lor de arme. Jertfele au fost 
mari, mai ales că am luat parte la toată campania din 
vest. Ar fi multe nume de înşirat. Mă voi mărgini doar 
la câteva, ale căror fapte de arme sunt ieşite din 
comun: 

Căpitanul Balea loan, primul comandant de 
companie, la a cărui companie am fost repartizat când 
am fost avansat ofiţer (compania armament greu a 
Batalionului 6 vânători de munte), ucis mişeleşte de 
bandele horthyste în comuna Remetea, judeţul Bihor. 

WM Sublocotenentul (r) Dumitrescu Constantin, 
căzut în luptele pentru eliberarea ultimei brazde din 
glia străbună, în localitatea Roit, judeţul Bihor. 

m Căpitanul Atanasiu Vasile şi sublocotenentul 
Vasilescu loan (promoţia 1944), căzuţi în luptele din 


Munţii Bükk. 

MI Locotenentul Pană loan, căzut eroic în luptele 
pentru cucerirea localității  Nagyvisnj6, după 
străpungerea Munţilor Bukk. 

Mi Căpitanul (r) Mezdrea Gavril, căzut eroic în 
noaptea de revelion 1945, la forțarea râului lpel' 
(Cehoslovacia). 

m Căpitanul  Arbâănaşu Gheorghe, fost 
comandant al Batalionului 6 vânători de munte, căzut 
eroic în luptele din zona Velika (Cehoslovacia). 

MI Locotenentul Hizic Alexandru, căzut în luptele 
din Munţii Javorina (Cehoslovacia). 

© Locotenentul (r) Eftimescu Gheorghe 
(învăţător, tată a trei copii), căzut eroic în luptele de la 
Louka (Cehoslovacia). 

Mi Plutonierul Dan N. Nicolae, căzut în luptele de 
pe râul Hron (Cehoslovacia). 

m Sergentul-major t.r. Bordei loan, căzut în 
luptele de la Hajdúböszörmény (Ungaria). 

m Sergentul-major Dordea Vichente şi Ciumag 
Nicolae, căzuţi în luptele din Munţii Bukk (Ungaria). 

N Sergenţii-majori Orbaleţ Marin şi Niţă I. Mihai, 
căzuţi în luptele de la Mašková (Cehoslovacia). 

m Bravii sergenţi Lupu Nicolae şi Roşca 
Gheorghe din compania cercetare, căzuţi eroic în 
luptele de la Nedeliste şi Maskovă (Cehoslovacia). 

m Fruntaşul Ştefănică Vasile, ostaş care a făcut 
parte din primul pluton pe care l-am instruit în calitate 
de ofiţer, comandant de piesă de mitralieră, căzut 
eroic în luptele pentru apărarea comunei natale, 
localitatea Căbeşti, din judeţul Bihor. 

Enumerarea ar putea să continue cu numele 
altor sute de bravi eroi ai Batalionului 6 vânători de 
munte. 


Aş vrea să mai adaug că de câte ori mă duc în 
oraşul meu natal, Beiuş, şi aceasta o fac de două-trei 
ori pe an, tot de atâtea ori mă duc la cimitirul eroilor 
din oraş şi din zonă, pe unde au avut loc lupte, precum 
şi la cimitirele din comunele respective şi păstrez cu 
multă emoție câteva momente de reculegere pentru 
bravii eroi vânători de munte, care îşi dorm acolo 
somnul de veci. 

Mă întâlnesc atunci cu sergentul Pirtea 
Gheorghe, precum şi cu sergenţii Bar Constantin, 
Herdea Vasile, Burcă Nicolae, Irimia Nicolae (unul 
dintre ei mi-a salvat viaţa în timpul luptelor din zona 
Lučenec, în Cehoslovacia), Tomele Vasile, Drăgan 
Gheorghe şi cu mulţi alţii. Toţi sunt gospodari harnici la 
casele lor. Au case frumoase, copii buni, pe care i-au 
crescut şi educat cu dragoste faţă de glia străbună şi 
cu respect faţă de cei care şi-au jertfit viaţa pentru 
viitorul nostru luminos. Majoritatea sunt pensionari şi 
se ocupă acum de creşterea nepoților lor. 

Cu Ambulanţa 38 

1. Ziua de 9 mai 1945, Ziua Victoriei împotriva 
Germaniei hitleriste, m-a găsit cantonat cu ambulanţa 
în localitatea Slapanov — îşi aminteşte colonelul (n) dr. 
IOAN MARDARI, fost locotenent medic la Ambulanţa 
38, Divizia 2 munte —, la 10 kilometri de Brno, în 
Cehoslovacia. În luna noiembrie 1944 fusesem şeful 
serviciului de chirurgie al Ambulanţei 38. La douăzeci 
şi cinci de ani... 

Pentru noi, cei aflaţi la Slapanov, 9 mai 1945 n- 
a fost o zi de pace. In ajun, la nicio oră după 
oficializarea ştirii că Germania a capitulat, am fost 
atacați de pe dealurile împădurite din jur de o 
companie hitleristă de branduri. N-am avut morţi, ci 
răniţi grav vreo zece ostaşi şi câţiva ofiţeri. Au fost 


trataţi şi evacuaţi urgent la un spital de campanie din 
zonă. 

Pentru a cinsti Victoria şi pe învingători, 
autorităţile din Slapanov au organizat o manifestaţie la 
care au luat parte comandanții unităţilor cantonate, 
adică ai  ambulanţei, ai trenurilor regimentare 
aparţinând diviziilor 2 şi 3 munte. Cu acest prilej, s-au 
adus mulţumiri aliaţilor, mai cu seamă armatelor 
sovietice şi române care au contribuit la zdrobirea 
armatei naziste şi la eliberarea Cehoslovaciei. 


2. Am intrat în luptă contra armatei fasciste pe 
frontul din Ungaria, la Nyiergyhăâza-Miskolc, şi de aici 
încolo am participat la toate luptele din Munţii Bukk, 
Javorina, Nitra, Inovec şi Carpaţii Albi. În acest răstimp, 
la Ambulanţa 38 au fost operaţi 2 500 de răniţi. 


3. Cele mai dramatice momente din viaţa mea 
de militar şi de chirurg le-am cunoscut în toiul luptelor 
din Munţii Javorina, al atacurilor pentru cucerirea 
localităţilor Turie Pole şi Pliecovce, precum şi al 
cuceririi unui cap de pod pe celălalt mal al Hron-ului. 

Să vă povestesc ce mi-a fost dat să trăiesc la 
Turie Pole. Cu o seară înainte am sosit cu efectivul 
ambulanţei în această localitate, situată în Munţii 
Javorina. Intr-o poiană pitorească se aflau nişte barăci 
mari, utilizate înainte de război ca tabără pentru 
tineretul slovac. Am găsit acolo deja instalate trenurile 
regimentare ale diviziilor 2 şi 3 munte. Imediat după 
instalare, pe la orele 22, au început să fie aduşi mulţi 
răniţi, pe care i-am operat până în zori, când am ieşit şi 
eu puţin afară, pentru a mă mai destinde, odihni şi 
respira aer curat. Era multă zăpadă, o vreme geroasă 
şi ceţoasă. Lângă intrarea în baracă era instalată o 


autodubă pentru deparazitarea efectelor răniților sosiți 
şi care funcţiona deservită de un sanitar destoinic. L- 
am văzut pe sanitar culcat lângă cuptorul maşinii, în 
care ardeau lemnele. 

Crezând că ostaşul a adormit de oboseală, m- 
am apropiat de el să-l trezesc. In ciuda insistențelor 
mele, ostaşul n-a schiţat niciun gest, nicio mişcare. M- 
am aplecat şi l-am ridicat: abia atunci am constatat că 
era mort. Il omorâse o schijă în timp ce executa şi 
supraveghea deparazitarea efectelor răniților. 

In depărtare se auzeau bubuiturile unor explozii 
de bombe şi ecoul unor împuşcături. Veneau dintr-o 
pădure care îmi părea apropiată. Puțin mai târziu, am 
reintrat în baracă, unde, împreună cu un subofițer 
sanitar abia venit din ţară la ambulanţă şi cu încă doi 
sanitari, am început să mâncăm micul dejun. Nu ne-a 
tinnit. Ne-am pomenit zguduiţi de suflul unui proiectil 
care a explodat la vreo 50 de metri de fereastra 
încăperii unde stăteam la masă. Instinctiv, m-am 
îndreptat în fugă spre ieşire, în urma mea venea un 
sanitar. Nici n-am trecut bine de o primă uşă, când 
peste noi s-a prăbuşit peretele barăcii, învăluindu-ne în 
nori de praf. Acum eram sub cerul liber, cu multă 
zăpadă în jur. Molozul şi norii de praf contrastau 
puternic cu locul unde ne găseam. 

După ce mintea mi s-a mai limpezit, mi-am dat 
seama că nu toţi au izbutit să fugă din baraca lovită. 
Lipsea un sanitar şi subofiţerul ce abia sosise la 
ambulanţă. l-am găsit morţi, răpuşi de schije. La 
celălalt capăt al barăcii, am mai nimerit peste doi 
răniţi. Unul era doctorul Gheorghiu Gheorghe, celălalt, 
sergentul-major Petrie Ştefan. l-am operat pe amândoi 
şi i-am evacuat în spatele frontului. Au fost singurele 
pierderi ale Ambulanţei 38 pe frontul Cehoslovaciei. 


Un alt episod de neuitat l-am trăit la 20 martie 
1945. În după-amiaza zilei, am sosit cu ambulanta într- 
o mică aşezare minieră din Munţii Javorina, la 2 
kilometri de râul Hron. Acolo am instalat ambulanta, 
într-o clădire a administraţiei miniere. Peste drum, un 
tunel ce cobora direct în mină. Vremea era mohorâtă, 
rece, burniţa. Cam în jurul orelor 23 au început să fie 
aduşi numeroşi răniţi cu maşinile sanitare, uzi până la 
piele, îngheţaţi, cu plăgi grave ale membrelor, mulţi cu 
fracturi. Printre ei au fost şi unii cu răniri deosebit de 
grave, toracice şi abdominale, în stare de şoc. l-am 
operat cu prioritate pe aceştia. Răniţii toracici 
prezentau pneumotorax deschis şi insuficientă cardio- 
respiratorie. Am procedat la închiderea operatorie a 
plăgilor toracice, ceea ce a contribuit la remiterea 
funcţiilor respiratorii şi cardiace şi, astfel, a fost 
posibilă salvarea şi evacuarea lor la un spital de 
campanie. În această situaţie se afla, printre alţii, un 
căpitan de rezervă pe care l-am întâlnit după vreo 
câţiva ani de la terminarea războiului ca învăţător. 
Întâlnirea a fost deosebit de plăcută şi de emoţionantă. 

Apoi am continuat cu rezolvarea operatorie a 
răniților abdominali, unuia dintre ei i-am făcut şi o 
rezecţie de intestin, pentru perforaţii prin schije. 
întâmplarea fericită a făcut ca şi pe acest ostaş să-l 
reîntâlnesc sănătos, într-o comună din Ardeal. A fost o 
noapte în care serviciul de chirurgie a avut poate 
numărul cel mai mare de răniţi, mulţi grav, în urma 
marilor lupte pentru forțarea râului Hron. Au fost aduşi 
şi răniţi de la o altă mare unitate angajată în aceleaşi 
lupte. Cu toate greutăţile întâmpinate — localul 
necorespunzător, numărul mare de răniţi într-o scurtă 
perioadă de timp —, misiunea a fost îndeplinită 
integral, numeroşi răniţi fiind salvaţi de la moarte. 


Aceste două episoade, cât şi multe altele pot cu 
prisosinţă demonstra munca intensă şi eficientă a 
medicilor de la nivelul tuturor formațiilor sanitare ale 
armatei noastre în timpul războiului antihitlerist. 
Detașamentul Ulmanka (I) 

1-2. Ziua Victoriei m-a găsit în comuna Sbrovice 
din Cehoslovacia — ne răspunde colonelul (N 
CONSTANTIN ŞERBU, care a lucrat în biroul de operații 
al Corpului 6 armată. |n comandament se primeau ştiri, 
tot mai multe ştiri, despre capturarea sau capitularea 
ultimelor rezistenţe ale inamicului. Cu fiecare din 
aceste ştiri se contura tot mai mult sfârşitul războiului 
şi se luminau tot mai mult zorile primei zile de pace. 
Mă aflam în lupte din prima zi a războiului antihitlerist. 
Simţeam cum se prăbuşea colosul militar al inamicului, 
ca o clădire mistuită de flăcări. 

În momentul când am aflat că inamicul a 
capitulat, am avut impresia că mă aflam într-o 
încăpere întunecată în care cineva a aprins lumina. 
Întunericul războiului a fost alungat de lumina păcii. 
Prima reacţie a fost să ieşim în stradă. Nu-mi amintesc 
să fi dat cineva ordin în acest sens, dar toţi care ne 
aflam în comună ne-am adunat în piaţă. A fost un 
miting la care au luat cuvântul comandantul Corpului 6 
armată, un general sovietic şi un civil ceh. 

Nu-mi amintesc şi cred că nici atunci n-am auzit 
ce s-a spus. Ştiu că eram deosebit de impresionat de 
bucuria tuturor, greu de cuprins în cuvinte. Aveam 
senzaţia că toţi din acea piaţă: români, cehi, sovietici, 
militari sau civili, vârstnici sau copii ne-am contopit, 
încetând de a mai fi individualităţi. Simţeam cum 
bucuria generală, contopită şi ea într-un torent, curgea 
prin noi. Am simţit atunci că între popoarele şi 
armatele noastre s-a cimentat o prietenie deosebită. 


3. Lucrând într-un comandament, momentul cel 
mai dureros este legat nu de o faptă personală, ci de 
insuccesul unei acţiuni care s-a soldat cu pierderea 
unui întreg detaşament, pierdere la care pot spune că 
„am asistat”. Momentul acesta l-am trăit cu fiecare 
încercare desperată, dar zadarnică făcută pentru 
salvarea celor care se aflau încercuiți de inamic, în cea 
mai dramatică situaţie. 

Acest „moment” a durat două zile şi tot atâtea 
nopţi. Este vorba despre „Detaşamentul Ulmanka”, 
constituit dintr-un batalion de infanterie întărit cu 
subunități din Regimentul 2 dorobanţi şi comandat de 
maiorul Zenovie Avram, şeful de Stat-Major al Diviziei 
11 infanterie. Acest detaşament trebuia să învăluie 
flancul stâng al inamicului, care bara defileul Ulmanka- 
Marmanec peste Munţii Fatra Mare, la nord de Banská 
Bystrica. Era o acţiune deosebit de importantă, menită 
să deschidă drum corpului de armată peste Munţii 
Fatra Mare, cu pierderi puţine. 

Iniţial, detaşamentul a pătruns în spatele 
inamicului, dar a fost apoi încercuit. Timp de două zile 
(27 şi 28 martie), detaşamentul a luptat cu disperare, 
încercuit, în condiţii deosebit de grele, fără nicio 
legătură cu trupele proprii. Pierzând majoritatea 
oamenilor şi terminând muniţia în ziua de 28 martie, 
resturile detaşamentului, în cap cu maiorul Zenovie 
Avram, au continuat să lupte cu baionetele şi 
grenadele până în cursul nopţii, când a fost decimat. 
Maiorul Zenovie Avram a căzut vitejeşte printre ultimii, 
alături de ostaşii săi. 

În tot cursul zilelor de 27 şi 28 martie, unităţile 
corpului au încercat zadarnic, în mai multe rânduri, 
acţiuni pentru despresurarea detaşamentului. Toate 


comandamentele, inclusiv cel al Armatei 4, şi-au 
concentrat eforturile pentru salvarea lui. Pe măsură ce 
intensitatea luptei detaşamentului scădea, creştea 
amărăciunea în sufletele noastre. 

Cred că nu poate fi nimic mai dureros decât să 
vezi cum se stinge o unitate proprie, încercuită în faţa 
ta, şi să nu-i poţi fi cu nimic de folos. 


4. S-ar părea că pentru cine a participat la un 
război nu poate fi un moment mai luminos decât acela 
al victoriei. 

Pentru mine şi poate pentru toţi care ca şi mine 
au trăit „la faţa locului” nedreptăţile odiosului Dictat de 
la Viena, cel mai luminos moment a fost acela în care 
unităţile noastre, luptând alături de armata sovietică, 
au eliberat întregul teritoriu naţional. 

În memorabila noapte de 24/25 octombrie 1944 
m-am aflat la Carei, cu unităţile Corpului 6 armată, 
care, prin luptă corp la corp, au eliberat oraşul şi au 
zdrobit ultima rezistenţă a inamicului pe teritoriul ţării. 

Dacă mi-ar sta în putere, aş descrie caracterul 
sângeros al luptelor din acea noapte şi mai ales 
dârzenia cu care s-au bătut ostaşii noştri. 

În acea noapte s-a şters din sufletul meu toată 
amărăciunea acumulată în zilele răpirii nord-vestului 
Transilvaniei, când, ca locotenent într-un batalion de 
vânători de munte, am străbătut pe jos drumul din 
Maramureş la Câmpulung, sub privirile greu de descris 
ale locuitorilor din comunele respective. Atunci mi s-au 
întipărit în suflet cuvintele pline de amar şi reproş ale 
unui bătrân din apropiere de Năsăud: „Da pe noi cui ne 
lăsaţi?” 

De data aceasta reveneam aproximativ prin 
aceleaşi locuri, participând la cea mai măreaţă epopee 


a neamului nostru. În chip cu totul deosebit m-au 
impresionat cuvintele unui alt bătrân, care ne-a 
întâmpinat în poarta casei cu cuvintele: „Da' haideţi 
odată, fraţilor!” 

Cu sângele lor, ostaşii noştri au spălat toată 
amărăciunea şi au sfărâmat toate nedreptăţile 
Dictatului fascist de la Viena. 

Şi cred că nimic nu poate fi mai luminos, mai 
înălţător, decât să te poţi număra printre participanţii 
acestei măreţe epopei. 

Ulmanka! In memoriam (Il) 

1. Ziua de 9 mai 1945, Ziua Victoriei asupra 
Germanici hitleriste, m-a găsit în valea Moravei (cursul 
ei mijlociu), în plin război — ne scrie /ocotenent- 
colonelul (r) VASILE PATRAŞCOIU, fost comandant de 
batalion în Regimentul 2 dorobanti. Fiind învecinată cu 
Austria, reprezenta un culoar de evacuare a trupelor 
inamice şi a bunurilor jefuite din Cehoslovacia. Aşa 
cred că se explica rezistenţa nemților în acest sector, 
rezistenţă de care s-au lovit trupele române, dând 
jertfe de sânge până în ultima noapte de război. 

Batalionul 2 din Regimentul 2 dorobanti, 
comandat de mine, se afla călare pe şoseaua ce venea 
dinspre Brno şi ducea spre Prostějov, cu misiunea de a 
coopera la eliberarea acestei localităţi, care, printre 
altele, avea şi o mare fabrică de zahăr. 

În noaptea de 8 spre 9 mai 1945, cam în jurul 
orelor 23, o delegaţie de parlamentari români s-a 
îndreptat către localitatea Prostějov, pentru a-i cere 
inamicului să capituleze. În liniştea nopţii, am auzit 
apelul parlamentarilor adresat în limba germană prin 
megafon: „Atenţiune! Atenţiune!... Aici delegaţia de 
parlamentari români. Războiul s-a sfârşit. Vă cerem 
capitularea!” Hitleriştii au răspuns deschizând foc de 


artilerie asupra poziţiilor noastre. Ba mai mult, în zorii 
Zilei de 9 mai au contraatacat cu tancuri şi alte 
mijloace, la vest de râul Morava, o unitate română ce 
venea dinspre Kroměříž. Contraatacul a fost respins şi 
peste puţin timp s-au putut vedea flăcări şi fum 
înălțându-se deasupra Prost&jov-ului. Nemţii dăduseră 
foc fabricii de zahăr. Am primit ordin să reluăm urgent 
înaintarea spre acest oraş, să-l cucerim şi să încercăm, 
pe cât posibil, să stingem incendiul. Am început 
înaintarea prin lunca văii Moravei, brăzdată toată de 
canale pline de apă, cu stăvilare din loc în loc. Pentru a 
le escalada, am folosit scări sau scânduri procurate din 
timp dintr-o localitate lăsată în urmă. Nu s-au mai dat 
lupte, inamicul abandonând Prost&jov-ul şi retrăgându- 
se în localitatea Boskovice. Incendiul a fost localizat de 
populaţia locală, iar militarilor noştri li s-a dăruit zahăr 
cubic — o adevărată raritate. 

În continuare, mi s-a cerut să-mi regrupez 
batalionul în localitatea Bystrice, apoi să-l îmbarc în 
căruţe rechiziţionate de la localnici şi să pornesc în 
urmărirea inamicului pe şoseaua ce duce spre 
Humpolec. Aşa am ajuns în localitatea Zubiy şi pe 
înălțimile sale, unde, în jurul orei unu noaptea, o 
companie de poliţie a diviziei m-a oprit, comunicându- 
mi că, în sfârşit, războiul s-a terminat. Aşa era. Dintr-un 
sector vecin, trupele sovietice trăgeau cu artileria în 
aer artificii, răsunau cântece de acordeon, chiote de 
bucurie. La bucuria lor s-a adăugat pe dată şi a 
noastră. Au ieşit la iveală o vioară, un fluier, şi până-n 
zori am tot chiuit şi jucat. Apoi, obosiţi, ne-am culcat cu 
toţii sub un şopron, unde mai întâi gospodarul casei, un 
ceh, ne-a ospătat cu lapte şi gogoşi. 

În localitatea Zubiy, PACEA a fost salutată de 
dangătul clopotelor. Populaţia ieşise pe străzi ca la un 


carnaval. Nu-şi mai găsea astâmpărul. Locuitorii se 
îmbrăţişau cu militarii români, chiuiau şi încingeau 
hore. Victoria asupra Germaniei hitleriste însemna 
pentru Cehoslovacia eliberarea de sub ocupaţia 
fascistă, iar pentru militarii români triumful recuceririi 
independenţei. 


2.Am intrat în războiul antihitlerist cu 
Regimentul 4 grăniceri, ca şef al biroului operaţii, şi am 
luptat până la 17 noiembrie 1944, când grănicerii au 
fost retraşi din zonele de înfruntare şi redaţi misiunii 
lor de pază a frontierelor ţării. Este bine să amintim că 
în cadrul operaţiei de acoperire a frontierelor după 
victoria insurecției de la 23 August, grănicerii au fost 
primii care au făcut faţă cu eroism atacurilor 
declanşate de unităţile germane şi maghiare între 4 şi 
15 septembrie 1944, de-a lungul frontierelor impuse de 
Dictatul de la Viena. 

Cu Regimentul 2 dorobanţi Vâlcea am făcut 
toată campania din Cehoslovacia, participând la luptele 
de pe Hron, de la Banskă Bystrica, din Valea Vâh, apoi 
din patrulaterul Boemiei şi Valea Moravei. 


3. Momentul cel mai dramatic trăit pe front a 
fost cel din luptele de la Banská Bystrica, unde 
Regimentul 2 dorobanţi Vâlcea, de sub comanda 
colonelului Radu Marin, întărit cu un batalion din 
Regimentul 19 infanterie Caracal şi o baterie de 
obuziere, a primit ordin să constituie un detaşament cu 
misiunea de a executa învăluirea inamicului ce rezista 
în această localitate şi, ajungând în defileul Ulmanka, 
să taie retragerea nemților spre Valea Turie-Trencin. 
Era prin 26 martie 1945. Zăpada în Munţii Fatra Mare 
era înaltă, iar acţiunile noastre se desfăşurau la o 


altitudine de 1 400 metri, înapoia unor creste. 

Am ajuns, strecurându-ne, la vreo şapte-opt 
kilometri în spatele frontului german, nu departe de 
aşezarea Spania Dolina, ocupată de unităţi de servicii 
germane. La apariţia noastră, nemţii au luat-o la fugă. 
Unii n-au mai apucat să fugă şi i-am luat prizonieri. 
Toate astea s-au petrecut către ora 17. Am continuat 
să înaintăm, dar inamicul prinsese de veste că ne-am 
infiltrat în spatele frontului său şi a trimis pe urmele 
noastre un detaşament de motorizate, care ne-a atacat 
în forţă, obligându-ne să ne retragem pe o şa de teren 
din spatele unui masiv — cota 1 400. Aici am rămas de 
veghe toată noaptea. În acelaşi timp, s-a raportat 
situaţia la Divizia 11 infanterie. Comandantul marii 
unităţi, generalul Constantin Bădescu, ne-a cerut să 
rezistăm. A doua zi dimineaţa, cam pe la ora 10, a 
apărut pe poziţia noastră maiorul Avram Zenovie, şeful 
de Stat-Major al Diviziei 11 infanterie, care, din ordin 
superior, s-a pus în fruntea batalionului 1 din 
Regimentul 2 dorobanţi — unitate ce avea să intre în 
istorie sub denumirea Detaşamentul Ulmanka — şi a 
pornit să acţioneze în spatele inamicului. Mai înainte 
însă mi-a cerut să reiau atacul pe direcţia localităţii 
Spania Dolina, cu misiunea de a ne întâlni la confluenţa 
a două văi. În consecinţă, el s-a îndreptat spre pantele 
estice ale Munţilor Fatra Mare, acoperite de păduri de 
brazi, iar eu pe pantele vestice ale înălțimilor Spania 
Dolina, înfundându-ne într-o zăpadă care ne ajungea 
până la genunchi. 

La un moment dat am auzit Împuşcături intense 
la batalionul 1, comandat de maiorul Avram Zenovie. 
Concomitent, şi batalionul meu a fost primit cu foc de 
infanterie aproape din toate părţile. În timpul nopții, 
nemţii nu stătuseră cu braţele încrucişate şi luaseră un 


dispozitiv menit să ne încercuiască şi să ne captureze. 
Eu şi ai mei ne-am desfăşurat în „potcoavă”, am 
rezistat, însă am pierdut orice legătură cu maiorul 
Zenovie. Atunci, pentru că dispuneam de un aparat de 
radio tip „G”, am raportat situaţia direct la divizie, care 
mi-a ordonat să rezistăm, prezenţa noastră acolo 
sustrăgând forţele inamicului din faţa localităţii Banská 
Bystrica. 

Am rezistat până către ora 13, când inamicul, 
superior în forţe şi în trupe speciale de vânători de 
munte, a obţinut o spărtură în „potcoava” batalionului 
şi a început să înainteze către punctul de comandă. 
Aşadar, se crease o mare primejdie. Am scos atunci pe 
nişte stânci din mijlocul pădurii grupul de comandă al 
batalionului şi am acceptat lupta. Nemţii înaintau târâş 
pe zăpadă, din brad în brad. Noi trăgeam ca la 
vânătoare. Unde apărea unul, trăgeam, dar ei fiind mai 
mulţi, distanţa dintre noi se tot micşora. La un moment 
dat, a fost omorât comandantul grupului de comandă 
al batalionului, sergentul-major Ciocodeica Gheorghe, 
un flăcău din Vâlcea. Am constatat că la istovirea 
soldaţilor mei se adăuga acum şi lipsa de muniții. 
Soldaţii s-au tras la adăpostul unor stânci, de unde au 
încercat să scape de încercuire. 

Eu şi sublocotenentul Ştefan Filoti, comandantul 
aruncătoarelor batalionului, am rămas locului până ce 
inamicul a ajuns la distanţa de 50-60 metri de stânci. 
Sublocotenentul Filoti s-a smuls de pe stânci, 
retrăgându-se spre pădure, acoperit de puşca mea. Nu 
voiam să cad prizonier, perspectiva însă era mai 
aproape ca oricând. Mai aveam în sacul de merinde o 
grenadă, am aruncat-o şi, la adăpostul exploziei, am 
reuşit să ajung într-un desiş. Nemţii au tras după mine, 
auzeam gloanţele şuierându-mi pe la urechi, dar n-au 


îndrăznit să pătrundă în pădure. M-am oprit din fugă pe 
o pantă de munte, la vreo două sute de metri de 
Spania Dolina. Aici m-am întâlnit cu un sergent sanitar, 
un caporal şi ce mai rămăsese din batalionul încercuit 
şi fărâmat. Din ascunzătoarea noastră, vedem bine 
Spania Dolina înţesată de nemți. Tăiau vite, pregăteau 
de mâncare, cărau muniţie şi o expediau cu ajutorul 
catărilor sus, pe munte, la unităţile lor. 

Toată noaptea am rămas acolo, sub un brad 
răsturnat, în ger şi zăpadă, hrănindu-ne cu omăt şi 
sfârcuri verzi de brad. Am întreprins câteva 
recunoaşteri. Nemţii care îmi decimaseră batalionul 
ocupaseră exact poziţia de unde pornise iniţial atacul 
nostru iar acum o întăreau. Toate recunoaşterile îmi 
indicau că ne găsim înlăuntrul unui cerc parcă fără 
scăpare. Am mai stat aici încă 24 de ore, cu speranţa 
că ai noştri vor relua atacul şi astfel ne vor salva. 

In a treia noapte, după recunoaşteri atente, am 
hotărât să escaladăm muntele, alegând ca loc de 
trecere prin poziţia germană o porţiune de drum dintre 
cotele 1 100 şi 1 500. Trebuia urcată o pantă şi am 
urcat-o, apucându-ne de crengile brazilor să nu 
alunecăm. Ne mai era teamă că, din pricina paşilor 
noştri, să nu se formeze vreo avalanşă. Cred că pe la 
ora două noaptea am ajuns pe şaua muntelui. Era o 
lună ce lumina ca ziua. Cerul, complet senin. Se vedea 
atât spre cota 1 400, cota 1 100, cât şi dincolo, spre 
valea Hron-ului, cu poziţiile trupelor noastre şi ale 
nemților. De-a lungul crestei muntelui am găsit un 
cablu telefonic gros, de care probabil hitleriştii se 
foloseau să comunice dintr-o parte în alta a frontului 
lor. Am tăiat din el cam 20 m şi l-am aruncat pe panta 
muntelui, la vale. Datorită faptului că inamicul nu avea 
poziţii decât pe cele două cote — 1 400 şi 1 100 — ne- 


am avântat prin salt peste şaua muntelui, până ce am 
intrat în pădure. Nemţii totuşi ne-au descoperit şi au 
început să tragă dar, din fericire, niciunul dintre noi n-a 
fost lovit. 

În zorii zilei am ajuns între cele două linii. Acum 
exista primejdia să tragă în noi şi nemţii şi camarazii 
noştri. În cele din urmă am găsit o depresiune ce ne 
permitea s-o folosim târâş, fără a fi văzuţi. Aşa am 
ajuns în localitatea Selce, unde l-am găsit pe colonelul 
Radu Marin împreună cu restul militarilor din batalionul 
meu, precum şi din batalionul 1 din Regimentul 19 
infanterie, care au reuşit să se sustragă dezastrului, 
luând altă cale decât cea aleasă de mine, adică pe la 
Spania Dolina. 

Regimentul s-a reorganizat din unităţile de 
rezervă şi, a doua zi după sosirea mea, am luat din nou 
comanda batalionului 2, cu care am pornit apoi la un 
atac frontal în marea bătălie pentru cucerirea localităţii 
Banskă Bystrica, atac pregătit de comandamentul 
român şi cel sovietic cu trupe şi armament superioare 
numeric nemților. Aproape un tun la 4 metri front. Ca 
la Verdun... Când am ajuns pe creasta Munţilor Fatra 
Mare, cu cotele 1 400 şi 1 100, pe drumul pe care nu 
de mult ne retrăsesem, mi-a fost dat să aud că sus, 
chiar pe crestele muntelui, s-ar fi descoperit trupul 
neînsufleţit al unui maior român, probabil al maiorului 
Avram Zenovie, comandantul detaşamentului, fost şef 
de Stat-Major al Diviziei 11 infanterie, care, ca şi mine, 
a căutat să treacă muntele, dar a avut nenorocul să se 
lovească în întuneric de o mină atârnată de nemți într- 
un brad... Minau pădurile şi în felul acesta. 

Un alt moment dramatic l-am trăit la cucerirea 
fabricilor Skoda din Cehoslovacia. Venisem în marş 
forţat de la circa 60-70 kilometri sud-vest de localitatea 


Zliechov, unde ne găseam în strâns contact cu 
inamicul. Regimentul 2 dorobanţi Vâlcea, de sub 
comanda colonelului Radu Marin, fusese înlocuit de o 
unitate de pionieri şi trecut în sectorul Trencin, unde 
primise misiunea de a înlocui Regimentul 27 infanterie 
şi de a ataca localităţile Malý Kolacin şi Velký Kolacin- 
Dubnica şi fabricile «Skoda», unde nemţii organizaseră 
un puternic centru de rezistenţă. Regimentul avea 
numai două batalioane, unul fiind batalionul meu, care 
fusese împins pe direcţia de efort arătată mai sus. 

Era în 20 aprilie 1945. După ce am înlocuit un 
batalion din Regimentul 27 infanterie, la ora 16 am 
primit ordinul să atacăm. Artileria a executat câteva 
trageri, insuficiente însă pentru a neutraliza o poziţie 
atât de bine organizată. La ora H am pornit la atac. 
Trebuia să trecem o vale îngustă, prin mijlocul căreia 
curgea un pârâiaş ce intra în localitatea Malý Kolacin. 
Nemţii ne-au lăsat să ne furişăm şi, după ce am trecut 
un fir de apă al văii, au deschis focul cu tot felul de 
armament de pe pantele din faţă, acoperite de brazi. 
Am oprit imediat batalionul; a înainta împotriva unui 
inamic bine amplasat şi camuflat de pădure era o 
absurditate. Am ordonat replierea pe baza de plecare. 
Se făcuse noapte. Companiile s-au retras cum au putut 
Şi şi-au ocupat amplasamentele iniţiale. 

În noapte se auzeau de pe fundul văii strigătele 
şi gemetele răniților: „Sanitar!...”, „Sanitar!...” Deşi se 
făcuse întuneric, fasciştii continuau să bată pădurea cu 
aruncătoare de mare calibru. Când focul s-a potolit, am 
făcut controlul fiecărei companii, stabilind lipsurile în 
oameni şi necesarul în armament şi muniții, pe caro le- 
am raportat la regiment şi am cerut completarea lor. În 
luptă, în fundul văii, căzuse lângă mine locotenentul 
Vasile Tita, comandantul companiei 5, învăţător 


originar din Drăgăşani-Vâlcea. 

La încetarea focului inamic, am organizat două 
patrule cu patru brigadieri şi doi sanitari şi le-am trimis 
în fundul văii să scoată răniții rămaşi între linii. 
Operația aceasta s-a terminat noaptea pe la ora 2. A 
fost adus la postul de comandă al batalionului şi trupul 
locotenentului Vasile Tiţa, învelit într-o foaie de cort. L- 
am ţinut la batalion până în zorii zilei, când am strâns 
tot grupul de comandă, în faţa căruia am pus trupul 
ofițerului pe o brancardă împodobită cu cetină şi am 
comandat onorul. Am stat în reculegere, cu ochii în 
lacrimi şi, ca un ultim omagiu, s-au tras slave de foc. 
Locotenentul Vasile Tita a fost înmormântat în mica 
localitate balneară Trenč Teplá, pecetluind pe vecie 
contribuţia armatei române la eliberarea 
Cehoslovaciei. 

Luptele în această zonă au durat până pe 28 
aprilie 1945, când au căzut fabricile Skoda, care 
furnizau armament şi muniţie trupelor hitleriste. 

În ziua de 28 aprilie 1945 am primit ordin să 
reiau înaintarea către un zăvoi de pe marginea râului 
Vâh. Ajungând la albia acestui râu, am găsit o punte 
improvizată de nemți, dar care, la capul dinspre noi, 
era demontată, iar în nisipul de pe plajă erau plantate 
mine bine camuflate. Cercetând atent albia râului, am 
descoperit pe malul celălalt un mic pârâiaş cu tufe de 
salcie înverzite, de-a lungul căruia stăteau în stare de 
repaus circa 200-300 de militari germani. lar la vreo 
500-600 de metri de ei, un ţăran ceh ara, că venise 
primăvara. 

Am cerut imediat sprijinul mitralierelor şi a două 
aruncătoare de 81,4 mm şi am deschis rapid un foc 
concentric asupra nemților. Au luat-o la fugă în susul 
pârâiaşului, prin tufe, urmăriţi de focul nostru. In felul 


acesta pot spune că am răzbunat moartea 
locotenentului Vasile Tiţa. Mai pot spune că acesta 
rămâne pentru mine şi momentul cel mai luminos şi 
mai înălţător din luptele la care am luat parte. 


4.N-am fost rănit grav în lupte. Într-o 
împrejurare, o explozie a unui proiectil de artilerie mi-a 
tăiat palma mâinii drepte, mi-a smuls vârful bocancului 
drept şi unghia de la degetul mare al piciorului stâng, 
dar nu m-am evacuat, pentru că între mine şi ostaşii pe 
care i-am comandat în lupte se formase o legătură 
sufletească greu de descris şi simţeam că a mă 
despărţi de ei ar fi ca şi când aş pierde un braţ sau un 
picior. 

Tovarăşii mei de luptă au fost mulţi. Nu pot să-i 
uit. Cu multă duioşie îmi amintesc de soldatul Chitărici 
Gheorghe din Recaş — Banat, ordonanța mea, care, la 
plecarea mea pe front, fiind grănicer, nu era obligat să 
mă însoţească. A ieşit totuşi la raportul comandantului 
de regiment, declarând că dacă nu i se permite să 
plece cu mine pe front el dezertează şi tot ajunge la 
ofiţerul său. 

Bucuria întoarcerii în patrie am simţit-o într-o 
pădure de brazi de lângă localitatea Zubii din 
Cehoslovacia, unde mă aflam în bivuac, fiind scoşi din 
localitate. Acolo am stat circa 30 de zile, şi-mi 
amintesc că pe 12 iunie 1945, ora 8, întregul regiment 
a plecat spre ţară în marş, pe jos. S-a mărşăluit 
anevoios, pentru că soldaţii nu mai aveau bocanci, iar 
cei care totuşi aveau erau cu tălpile picioarelor 
vătămate. Pe aceştia îi dirijam la căruțele cu care s-a 
făcut faţă mai uşor marşului atât de anevoios. 

La Borş, unde am trecut frontiera din Ungaria în 
România, un pichet de grăniceri români arborase 


tricolorul românesc şi ne-a dat onorul. Am defilat prin 
faţa comandantului Diviziei 11 infanterie, generalul 
Constantin Bădescu, în ritmurile muzicilor militare ale 
regimentelor 2 dorobanţi şi 3 Olt, aduse din ţară spre a 
se alinia regimentelor înapoiate din lupte. 

La Oradea, în centrul oraşului, s-a desfăşurat o 
mare paradă militară, am fost întimpinaţi de populaţie 
pe tot traseul cu flori, steguleţe şi drapele tricolore 
arborate la fiecare clădire. Cetăţenii aclamau frenetic 
şi strigau: „Trăiască Armata română!”, „Trăiască 
România!”. Nu exista militar care să nu aibă la armă 
sau în mână o floare, o floare a recunoştinţei, simbolul 
legăturii sufleteşti dintre națiunea română şi armata 
sa. 

Ulmanka! In memoriam (III) 

1. Ultima noapte de război, prima zi de pace! 
Hm! Frumoasă idee... Inainte însă de a vă povesti unde 
m-a găsit Pacea, simt nevoia să fac câteva destăinuiri. 
M-am născut la Alexandria, în judeţul Teleorman, într-o 
familie de oameni simpli: tata lucra în construcţii la 
C.F.R., mama se ocupa de gospodărie, povesteşte 
căpitanul (nr) NICOLAE CHIVU, fost comandant de 
companie în Regimentul 2 dorobanţi. Cât de simplă era 
mama? Cred că e suficient să arăt că era neştiutoare 
de carte... Poate de-aici dorinţa părinţilor de a mă 
şcoli, de a mă vedea învăţător. In armată, am căpătat 
gradul de locotenent. Prima concentrare? În anul 1937! 
... Din curiozitate, am calculat câte zile de concentrare 
şi mobilizare am efectuat: mi-au ieşit 1 000 de zile. 
Aşadar, preludiul la război şi războiul propriu-zis, care 
avea să devină mondial, mi-au măcinat 1 000 de zile 
de viaţă, de trudă, de dragoste. Amintesc: nu eram 
ofiţer de carieră, ci învăţător. Câţi copii ar fi putut să- 
mi treacă prin clasă? Dar am supravieţuit conflagrației, 


în timp ce alţi oşteni români au căzut pe front ori s-au 
întors la ai lor mari mutilaţi. Eu m-am întors la ai mei 
întreg... 

Vestea că războiul s-a terminat m-a găsit în 
compania 2 (Regimentul 2 dorobanţi Vâlcea) al cărui 
comandant eram, pe o culme situată la 50-60 kilometri 
de Praga. Era noapte, luptele din cursul zilei se 
domoliseră şi se lăsase o linişte adâncă, care cel mult 
te putea nelinişti. 

Mai târziu, ştirea că Germania a capitulat am 
aflat-o de la o echipă de radiofonişti ai regimentului, 
care, cu voie sau fără, mai prindeau, în afara 
legăturilor militare, şi alte posturi de radio... Aşa am 
aflat că războiul luase sfârşit... Nu ştiu de ce, 
presupuneam că nemţii trebuiau să fi aflat ştirea cu 
mult înaintea noastră. Militarii din spatele frontului au 
izbucnit spontan în urale nesfârşite, spărgând liniştea 
nopţii. Aşa se face că ostaşii din linia întâi, neştiind ce 
se petrece, s-au neliniştit închipuindu-şi că nemţii ne- 
au căzut în spate printr-un atac fulgerător. Nici eu, în 
clipele acelea, nu ştiam cum să interpretez uralele care 
cutremurau noaptea aia de primăvară. Dar au izbucnit 
rachetele, apoi trasoarele, şi întunericul a devenit 
feeric. 

Bucuria şi sărbătoarea păcii, izbucnită spontan 
acolo, pe direcţia Praga, a ţinut până în zorii zilei, când 
am primit ordin să pornim în urmărirea inamicului, care 
refuzase să depună armele. Fugeau urmăriţi de noi, se 
opreau, organizau puncte de rezistenţă şi iar fugeau... 
Pe câmp rămâneau blindate, căruţe, tunuri, mitraliere. 
Toate tipurile de arme cu care încercaseră să 
cucerească lumea. La un moment dat, în acţiunea asta 
de urmărire, am pierdut contactul infanterist cu 
inamicul şi ne-am văzut în situaţia de a ne îmbarca în 


camioane şi, astfel, să continuăm urmărirea. 

Aşa am „sărbătorit” noi, dorobanţii din Vâlcea, 
primele zile de pace... In timpul acestor lupte de 
urmărire a căzut, îmbărbătându-şi ostaşii, locotenentul 
Bercea lon. Luptase la Oarba de Mureş şi făcuse pe 
front întreaga campanie antihitleristă. 


2-3. Am intrat în luptă încă din primele zile ale 
războiului antihitlerist şi am participat, rând pe rând, la 
cele mai importante înfruntări: la Oarba de Mureş, 
lernut, Satu Mare, la forțarea Tisei în Ungaria şi a Hron- 
ului în Cehoslovacia. Se înţelege de la sine că aş avea 
de povestit multe. Am ales din noianul de amintiri una, 
numită de istoricii militari „Detaşamentul Ulmanka”, 
deoarece mă număr şi eu printre puţinii supraviețuitori 
ai acestei misiuni de sacrificiu. Aşa cum se ştie din 
cartea „Detaşamentul Ulmanka”, scrisă de locotenent- 
colonelul Opriş Graţian şi apărută în anul 1982 la 
Editura Militară, curajoşii militari români lansați în 
spatele inamicului au purtat, între 26 şi 29 martie 
1945, lupte înverşunate ca, în cele din urmă, să fie 
încercuiți, nimiciţi sau luaţi prizonieri. Din cei 177, care 
au pornit în această misiune de sacrificiu sub comanda 
maiorului Zenovie Avram se zice că au supravieţuit 
doar 29. Mă număr printre ei. Fără îndoială, am avut şi 
un dram de noroc. Nemţii începuseră să-i lichideze pe- 
ai noştri de la flancul drept spre cel stâng. lar eu, 
împreună cu cei câţiva ostaşi ai mei şi locotenentul 
Chirică lon — supravieţuitor şi el al misiunii —, mă 
aflam la flancul stâng şi am văzut cu ochii mei ce ne 
aşteaptă: moartea sau prizonieratul... Şi cum condiţiile 
ne permiteau, am încercat o desprindere de inamic 
retrăgându-ne, puţin câte puţin, către liziera unei 
păduri, care parcă ne aştepta să ne ajute. Am stat 


ascunşi în pădure, iar nemţii nu s-au mai ostenit să ne 
caute urma. Amintesc că acţiunea s-a desfăşurat în 
Munţii Spania Dolina şi, deşi luna martie era pe 
sfârşite, nu începuse încă desprimăvărarea. Umblam 
prin zăpada adâncă şi, spre seară, am dat de o grotă, 
unde am stat ascunşi două zile, în care răstimp ne-am 
hrănit cu ce-am găsit prin sacul cu merinde: pesmeţi, 
zahăr. Am studiat terenul; era în întregime controlat de 
hitlerişti. Totuşi am încercat să intuiesc în ce direcţie 
trebuie s-o luăm ca să ajungem în linia noastră. In cea 
de-a treia noapte, am pornit în marş pe o direcţie care, 
socoteam eu, nu putea să nu ne scoată la liman. Am 
mers cât am mers. Geruia, dar marşul şi încrederea că 
vom reuşi ne încălzeau. Şi, cum mergeam noi aşa, 
zărim la o distanţă de vreo cincizeci de metri limbi de 
foc. O cercetare atentă şi prudentă ne-a dezvăluit că 
aveam în faţă un amplasament inamic de aruncătoare 
grele. După poziţia lor, am înţeles că suntem pe 
direcţia cea bună. Pentru a merge însă înainte, trebuia 
să trecem printre siluetele ce se conturau la „focul de 
tabără”. Am luat o hotărâre: cum aveam cu noi o 
puşcă-mitralieră, i-am cerut mitraliorului să tragă o 
rafală puternică în direcţia focului şi a siluetelor ce se 
desluşeau. Apoi am cerut celorlalţi ostaşi să pună 
baionetele la arme, explicându-le că vom încerca o 
străpungere fulgerătoare. Intr-adevăr, aşa s-a şi 
petrecut atacul. Veneam din întuneric spre lumină... l- 
am văzut pe nemți prăbuşindu-se, pe alţii luând-o la 
fugă. Armele noastre au lovit şi caii care au început să 
necheze. Nici nu ştiu când am ajuns dincolo de 
amplasamentul german de care am încercat să ne 
depărtăm în grabă... Inamicul a fost într-atât de năucit, 
încât multă vreme n-a ripostat în niciun fel. Intr-un 
târziu am auzit strigându-se de departe: „Halt!”, 


„Halt!” 

Acum ştiam că ne apropiam de linia noastră şi 
aveam toate şansele să ne salvăm, punctele de 
rezistenţă germane cu faţa spre români fiind 
organizate pe creste, la distanţă unul de celălalt. Şi 
iată aşa, când s-a crăpat de ziuă, ne-am apropiat 
târându-ne spre linia noastră, strigând: „Nu trageţi! 
Suntem români!” 

Primul om cu care am luat contact când am 
ajuns în liniile noastre a fost căpitanul Meculescu, 
ajutorul comandantului Regimentului 2 dorobanţi 
Vâlcea.  Văzându-ne, nu şi-a mai putut stăpâni 
lacrimile. S-a repezit la fiecare în parte şi ne-a sărutat. 
După ce-am povestit cele petrecute din ziua plecării în 
misiune, ne-a acordat o zi de odihnă, după care, din 
resturile subunităţilor, s-a constituit o nouă unitate 
trimisă în foc. 

Ce ştiu despre cei căzuţi prizonieri? Pe unii 
dintre ei nemţii i-au împuşcat pe loc. Pe alţii i-au dus în 
spatele frontului şi au fost puşi să sape tranşee. ŞI 
dintre aceştia mulţi au murit de mizerie... 

Aş mai dori să evoc o acţiune, după Ulmanka. 
Era la începutul lunii aprilie, şi tot în munţi. Căpitanul 
de Stat-Major Opriş Graţian mi-a ordonat să cuceresc 
cu douăzeci de ostaşi cota 900, iar locotenentului 
Găină Nicolae să ocupe, cu ostaşii în subordine, o altă 
cotă. Imi amintesc că am reacţionat: „Cum să cuceresc 
o cotă ca asta cu douăzeci de ostaşi?” Drept răspuns, 
am auzit: „Ordin, domnule căpitan!”, ceea ce mai avea 
şi înţelesul: „Nu se discută, ci se execută”. 

Eram amărât şi îndurerat. Un timp, am urcat 
spre baza de atac împreună cu locotenentul Găină şi 
oamenii săi. Amărât cum eram, îi propun: „Ce-ai zice, 
locotenente, să ne unim forţele, să atacăm mai întâi 


cota 900, pe urmă cealaltă cotă? Am organiza un atac 
pe cinste. Am pune 10-12 soldaţi în avangardă- 
cercetare, alţi 10-12 în ariergardă, iar pe ceilalţi i-am 
pune să apere flancurile.” Locotenentul Găină m-a 
înţeles imediat, şi cum să nu mă înţeleagă, că doar şi 
el era învăţător! 

Am procedat întocmai şi atacurile noastre au 
fost încununate de succes. Aş mai povesti că atacul 
pentru cucerirea obiectivului încredinţat locotenentului 
Găină a fost dat ca la Mărăşeşti, la baionete, strigând 
„Ura!” de se cutremurau munţii. Inamicul, crezând că 
suntem pe puţin 300 de ostaşi în atac, a rupt-o la fugă, 
iar noi după el. 

Şi din nou s-a confirmat vorba aceea din 
străbuni: „Unde-i unu’, nu-i putere, unde-s doi, puterea 
creşte şi duşmanul nu sporeşte”. In lupta aceea am 
cucerit un steag nazist pe care era brodat numărul 
508, precum şi sute de pistoale-mitralieră, puşti cu 
lunetă, aruncătoare de grenade. Pentru aceste fapte 
de armă, ca şi pentru altele, am fost propus şi decorat 
cu Ordinul „Steaua României” clasa a V-a. 


4. Cel mai luminos moment trăit pe front a fost 
cel când am înţeles că PACEA chiar poposise în viaţa 
militarilor şi civililor şi că, în curând, ne vom întoarce la 
vatră. 

Rožňava, în zorii zilei 

1. Zorii zilei de 8 mai 1945 m-au prins, ca de 
obicei, la observatorul Diviziei 18 infanterie, de unde 
urmăream atacul regimentelor asupra localităţii 
Ivanka, îşi aminteşte colonelul (r) CICERO I. FÂRFAT, 
fost şef de operații, Divizia 18 infanterie. În faţă se 
vedeau gara, numeroasele sale magazii. Focul artileriei 
noastre, premergător atacului infanteriei, a fost 


deosebit de violent. Totuşi infanteria n-a reuşit să 
avanseze din cauza focului intens de arme automate 
dinspre gară. Către prânz, atacul s-a reluat cu o nouă 
pregătire masivă de artilerie. Inamicul a răspuns de 
data asta cu un foc dezlânat şi eşalonul de asalt a 
pătruns în localitate. 

Am asistat atunci la un spectacol ieşit din 
comun: au năvălit deodată pe câmpul de luptă, în 
direcţia magaziilor din gară, chesoane de artilerie şi de 
bucătării rulante. Puțin mai târziu, m-am lămurit. În 
magazii erau depozitate cafea, tutun, zahăr şi alte 
lucruri, iar rezistenţa îndârjită a hitleriştilor din cursul 
primului atac se datora încercării lor neizbutite de a 
evacua aceste alimente. S-au bucurat de capturile... 
gustoase şi cei de la intendenţă, şi ostaşii din eşalonul 
de asalt. 

In drum spre oraşul Kojetin, am străbătut Ivanka 
purtând neînsemnate lupte de stradă. Seara m-a prins 
cu eşalonul 1 al Statului-Major în subsolul unei case 
situate dincolo de Ivanka, stabilind şi controlând 
realizarea legăturilor radio şi telefonice cu regimentele. 
Deodată localitatea, care până atunci părea pustie, a 
înviat ca prin farmec. Străzile s-au umplut de locuitorii 
ieşiţi din adăposturi. In piaţă a apărut o fanfară şi a 
început să cânte. Cerul s-a luminat ca ziua de jocul 
rachetelor şi trasoarelor. Pe când mă minunam de 
atmosfera sărbătorească a micii aşezări, am primit 
ordin de la divizie să trimit în direcţia inamicului 
patrule de parlamentari. Am executat ordinul, dar, 
înainte ca parlamentarii să intre în acţiune, cercetarea 
regimentelor a constatat fuga neaşteptată şi 
dezordonată a inamicului de pe poziţii. 

Pe 9 şi 10 mai s-a trecut la acţiuni de urmărire, 
dezarmare şi capturare a inamicului, care, lipsit de 


mijloace auto şi carburanţi, fugea pe jos, cu desperare. 
După câte fărădelegi săvârşiseră, fasciştilor le era 
teamă să nu cadă prizonieri la ruşi. 

În după-amiaza zilei de 11 mai, comanda 
diviziei, instalată în staţiunea climaterică Videi, a fost 
invitată de localnici la o masă comună în sălile şcolii 
foarte frumos ornamentate. Mese, spaţiu pentru dans, 
fanfara locală, care întreținea o nesfârşită bună 
dispoziţie. S-au rostit toasturi din partea noastră şi a 
gazdelor. S-a mâncat, s-a dansat, ne-am veselit. Cel 
mai dansat, în semn de cinstire, a fost comandantul 
diviziei. 

La 12 mai, divizia s-a pus în mişcare spre o 
nouă zonă de concentrare. 


2. În războiul antihitlerist am intrat încă din 
noaptea de 23 spre 24 august 1944, participând la 
dezarmarea şi evacuarea trupelor germane din Sibiu 
ca ofiţer stagiar şi comandant al companiei 4 din 
cadrul Şcolii de ofiţeri de infanterie. Cu întreg 
batalionul de elevi din anul II am ocupat poziţie între 
Şeica şi Copşa Mică, unde horthyştii spărseseră frontul. 
Înlocuiţi de o divizie sovietică de blindate, ne-am întors 
la Sibiu. Aici am cerut imediat trimiterea mea pe front. 
De ce? Pentru că aşa am fost educat. La începutul lunii 
decembrie 1944, primind ordin să mă prezint la Divizia 
18 infanterie, am plecat într-acolo cu primul camion de 
la Partea sedentară. Am ajuns divizia la trecerea 
frontierei dintre Ungaria şi Cehoslovacia, în localitatea 
Kany, şi am participat la lupte ca ofiţer în Statul-Major 
până la terminarea războiului. 


3. Momentul cel mai luminos la care am luat 
parte a fost cucerirea de către armata română a 


oraşului Rožňava, acţiune în care Divizia 18 infanterie 
a avut un rol importat. Şi poate decisiv. De aproape 
două săptămâni, trupele române atacau în munţi, de la 
sud spre nord, spre Rožňava, iar unităţi sovietice 
atacau spre aceeaşi localitate de la est spre vest, cu 
misiunea de a cuceri localitatea prin învăluire. 
Comandantul şi şeful de Stat-Major au condus tot 
timpul lupta diviziei de la observatorul principal. lar eu 
îi informam de la observatorul secundar, din stângă. 

In dimineaţa de 22 ianuarie 1945, ca de obicei, 
eram la observatorul secundar înainte de a se face 
ziuă. Cu câteva zile înainte, sublocotenentul în rezervă 
Opriş reuşise să urce un tun Bofoss A | la cota 542, 
între nişte stânci, de la care pornea un povârniş spre 
Varhosszure. Pentru ziua respectivă, divizia, întărită cu 
încă un regiment de infanterie, ataca cu efortul pe 
dreapta, cu trei regimente, pe un sector foarte mic şi 
cu un singur regiment pe stânga, într-un sector mare. 
Efortul era la legătura frontului cu trupele sovietice. 

Către ora 8, generalul a venit la observatorul 
secundar şi am plecat împreună la cota 542. 
Sublocotenentul Opriş a rămas surprins de apariţia 
noastră în acest loc. De aici se vedea însă ca în oală 
întreaga depresiune Rožňava. In jurul Varhosszuretului, 
uniforme kaki ale Diviziei 24 honvezi împânzeau 
spatele frontului, acestea fiind rezerva inamicului. 

După un scurt schimb de păreri, generalul a 
decis ca batalionul căpitanului Emil Beschea, aflat în 
poziţie, să scoată de pe poziţii o subunitate şi să 
coboare povârnişul în localitate, cât mai aproape de 
liziera opusă. Căpitanul Beschea a executat atât de 
camuflat această misiune, încât noi care-l urmăream n- 
am văzut când a ajuns în partea cealaltă a 
Varhosszuretului. Nici inamicul nu l-a mirosit. Un singur 


foc de armă tras, din neatenţie, de către unul din 
oamenii lui Beschea ar fi fost suficient să compromită 
întreaga acţiune. Această subunitate română a 
pătruns, pe nesimţite, în localitate, căzând cu 
surprinzătorul ei foc de puşti-mitraliere în spatele 
diviziei horthyste, producând panică. In momentul ăsta 
a intervenit şi tunul lui Opriş. Oriunde inamicul încerca 
să se grupeze, tunul lui Opriş lovea năprasnic. În zorii 
zilei, românii eliberau localitatea Rožňava. 

Un caz similar s-a mai produs în 11 aprilie, când 
Divizia 18 infanterie a eliberat localitatea Turč Sv. 
Martin înaintea Corpului de voluntari cehoslovaci. La 
intrarea în acest oraş, sub bombardamentele inamice, 
populaţia ne-a primit în haine de sărbătoare şi cu tăvi 
cu gustări şi băutură, din care ostaşii, noroiţi până în 
gât, au putut să se înfrupte în trecere. 


4. După încleştarea de la Valorva, care a durat 
cam două săptămâni şi unde divizia a avut pierderi 
grele, având de înfruntat un teren şi un timp potrivnic, 
am debuşat în depresiunea Klococi. 

Acolo am fost vizitaţi de comandantul Corpului 
51 sovietic. În ziua următoare am început lupta pentru 
cucerirea înălţimii împădurite 804. M-am oferit să 
conduc personal această acţiune cu un batalion din 
Regimentul 18 infanterie şi am executat-o împreună cu 
căpitanul (r) Cristea R. Cristea (în civilie, învăţător). Am 
fost contraatacaţi de nenumărate ori, dar înălţimea 
804 n-am mai dat-o din mâini. Ne-a vizitat din nou 
comandantul Corpului 51 sovietic pentru a ne aduce 
mulţumiri. Am fost înştiinţaţi că sectorul nostru va fi 
preluat de Divizia Orlov, ceea ce s-a efectuat în plină 
zi, fără pierderi, deoarece, cota 804 fiind cucerită de 
noi, inamicul nu mai deţinea acolo observatorul care 


ne produsese atâtea necazuri. 
Să nu uităm cavaleria! 

1.La 9 mai 1945 mă aflam în ţară, într-un 
concediu acordat de unitate — îmi născuse soţia şi tare 
mai doream să-mi văd urmaşul. Şase zile mai târziu 
eram din nou în Cehoslovacia, la punctul de comandă 
al Regimentului 1 artilerie călăreaţă, Divizia 1 
infanterie, îşi aminteşte colonelul (r) GHEORGHE P. 
SANDU, fost comandant de baterie în Regimentul 1 
artilerie călăreață. De la 1 noiembrie 1944 deţineam 
funcţia de şef al biroului operaţii. Plecasem spre ţară 
pe când tunurile mai bubuiau şi m-am reîntors când 
PACEA începuse să se obişnuiască cu faptul că fusese 
repusă în drepturi. Mi-am regăsit unitatea cantonată 
într-o pădure din Moravia, în aşteptarea mult visatului 
ordin de înapoiere în ţară. 


2-3. Am luat parte la războiul antihitlerist 
începând cu primele zile după 23 August 1944. 
Regimentul 1 artilerie a participat la toată campania 
Diviziei 1 cavalerie din Transilvania. Zece zile şi tot 
atâtea nopţi am luat parte la sângeroasele lupte de la 
Oarba de Mureş. 

Ţinând seama că au trecut patruzeci de ani de 
la terminarea războiului, că în acest răstimp noua şi 
moderna tehnică de luptă a înlocuit cavaleria... 
artileria călăreaţă, ar fi bine, socot eu, să dezvălui 
cititorilor de azi, ca şi celor de mâine, câteva 
particularităţi ale armei pe care am slujit-o. 

Cavaleria reprezintă o unitate militară cu o 
putere de foc ceva mai redusă, în schimb, cu o mare 
mobilitate. De exemplu, pe frontul antihitlerist, 
mobilitatea Diviziei 1 cavalerie era folosită la 
maximum în acţiuni de urmărire şi de pătrundere în 


adâncime pe căile de retragere ale inamicului — 
bineînţeles după ce frontul era străpuns de artilerie, 
blindate şi infanterie. Alteori, divizia era folosită pe 
fronturi secundare, dar largi, cu sectoare greu 
accesibile, în scopul de a da posibilitatea forţelor 
principale de infanterie şi tancuri să se grupeze şi să 
acţioneze viguros, pe direcţii principale. Manevrele 
astea laterale, cu mişcări de la un cap la altul al 
frontului deţinut de Armata 4 română, impuneau 
diviziei marşuri suplimentare, intrări în poziţie pe timp 
de noapte, lupte în teren necunoscut. Însă de greu — 
în adevărata accepţie a cuvântului — ne-am lovit când 
ne-am pomenit faţă în faţă cu iarna Munţilor Fatra 
Mică... Porneam în urmărirea hitleriştilor şi a 
horthyştilor în retragere, cavaleria nimerea în zăpezi 
înalte, apoi se lovea de brazii prăbuşiţi de-a latul căilor 
de comunicaţii. Şi astfel, puţin câte puţin, cavaleria şi-a 
pierdut una din particularităţile sale principale — 
mobilitatea. Ce-i drept, ne săreau în ajutor partizanii 
slovaci, populaţia din localităţile eliberate. Pe măsură 
ce urcam munţii, situaţia se complica tot mai rău... 
Artileria călăreaţă avea în dotare tunuri de câmp şi nu 
de munte, care nu puteau efectua trageri peste 
creste... Pentru a putea sprijini trupele regimentelor în 
anumite sectoare, se cereau defrişate culoare în 
păduri. Ne venea mereu în ajutor populaţia slovacă, 
sătulă până în gât de ocupaţia hitleristă. 

In vremea asta, cavaleriştii regimentelor, 
deveniți pe neaşteptate alpinişti, se înfruntau cu 
greutăţi de neimaginat, legate nu numai de 
adăpostirea cailor, ci chiar şi a lor. La cele de mai sus 
se adăuga şi greutatea aprovizionării trupelor noastre 
şi a celor sovietice cu muniții, echipament, alimente şi 
furaje. Toate trebuiau aduse din ţară, de la mari 


distanţe, pe o singură şosea, cu mijloace auto şi hipo. 
Calea ferată din zonă nu putea fi folosită, deoarece 
nemţii în retragere aruncaseră în aer tunelul de la 
Podkriváň. 

Am învins greutăţile datorită dârzeniei şi 
eroismului soldatului român, hotărârii sale de a 
contribui la înfrângerea totală a unui inamic care a 
adus omenirii atâtea nenorociri... 

Pe front, omul trece prin multe. Oricine ar fi el, 
sunt convins că socoteşte noaptea de Anul Nou, ca şi 
întâia zi a anului ca fiind nişte lucruri sfinte. Şi le-ar 
dori paşnice, sărbătoreşti, în mijlocul familiei sau 
alături de cei dragi, cu un pahar de vin în mână. Am 
intrat în ultimul an de război luptând pentru a 
despresura unităţi ale noastre care ocupaseră 
localitatea Alsokalocsa, situată într-o vale. Nemţii au 
contraatacat prin surprindere şi au ocupat înălțimile, 
încercuind aşezarea. A fost nevoie de o intervenţie 
energică a artileriei pentru a-i despresura pe românii 
din Alsokalocsa. In această primă zi a anului 1945 a 
căzut la datorie căpitanul  Verdeş Constantin, 
comandantul bateriei antitanc... Dar câţi ostaşi români 
nu or fi căzut la ceasul când cei de-acasă se îmbrăţişau 
şi-şi urau şi ne urau în gând „La mulţi ani!”? 

Câteva zile mai târziu, inamicul a dezlănţuit un 
contraatac cu infanterie şi tancuri în sectorul 
Regimentului 1 roşiori de sub comanda maiorului Rang 
Henri. Sub presiunea inamicului, roşiorii au fost forţaţi 
să cedeze teren şi, implicit, să ne lase pe noi, 
artileriştii, descoperiţi... Cel care a sesizat la vreme 
primejdia care ne păştea a fost chiar colonelul Iliescu- 
Zănoagă, comandantul regimentului. A venit în mijlocul 
nostru şi, la impulsul său, am reacţionat cu calm, am 
deschis un violent foc de baraj şi am oprit înaintarea 


inamicului, apoi l-am obligat să bată în retragere. 
Drept urmare, roşiorii au revenit şi şi-au reocupat 
vechile poziţii. 

N-am fost rănit, dar de multe ori am văzut 
moartea cu ochii. Imi amintesc că în luna martie mă 
găseam în localitatea Leskovec, nu departe de Zvolen, 
într-o casă unde-mi instalasem punctul de observare. 
Cu o baterie de mortiere de 220 mm, nemţii executau 
foc — cum îi spun artileriştii — de hărţuială, cu obuze 
ce cântăreau 150 kilograme. Pătrundeau uşor prin 
adăposturi şi provocau pierderi mari. Totuşi, spre 
şansa noastră, nu toate proiectilele făceau explozie la 
punctul de impact. Că muniţia era veche, că unele 
focoase nu funcționau, că ieşiseră sabotate din fabrică, 
nu ştiu... Un obuz ca ăsta a lovit casa în care mă 
găseam, a trecut prin doi pereţi şi s-a înfipt în 
pardoseala de ciment a unei încăperi, dar, spre norocul 
celor prezenţi de la punctul de observare, n-a explodat. 
M-am grăbit să schimb imediat locul observatorului. Aş 
dori, în încheierea răspunsului, să menţionez că, după 
eliberarea localităţii Banská Bystrica de către unităţile 
române, a fost capturată şi bateria de mortiere a 
inamicului... De, la război ca la război... Chestie şi de 
destin. 


4. Momente luminoase şi înălţătoare, cum sunt 
numite în chestionar, au fost multe. Mare păcat că mi- 
am pierdut însemnările! Totuşi memoria mea reţine cu 
plăcere multe satisfacţii. Cum să uit bucuria cu care 
românii din Ardealul vremelnic ocupat de horthyşti şi- 
au întâmpinat eliberatorii? Ne aşteptau la margine de 
sat, îmbrăcaţi în straie de sărbătoare, pentru a ne 
binecuvânta, aclama, pentru a-şi exprima bucuria, ca şi 
ospitalitatea... 


Pe front fiind, am primit ştirea că soţia mea a 
născut şi am devenit tată. Nu e oare ăsta un moment 
înălţător? După un timp m-a ajuns din urmă, în oraşul 
Brezno, un plic. În el am găsit un extract de naştere, pe 
baza asta, conform dispoziţiilor în vigoare, am primit 
un concediu să-mi văd urmaşul. 

N-am fost rănit, dar nici bolnav. Răcelile, gripa 
m-au ocolit, cu toate că am petrecut multe nopţi pe o 
margine de şanţ, dogorită de flăcările unui brad căzut 
în zăpadă şi aprins de noi, la scânteile amnarului. 

Deschizând drum spre Viena 

1. Ziua de 9 Mai 1945, Ziua Victoriei asupra 
Germaniei hitleriste, m-a găsit în localitatea Gajary din 
Cehoslovacia, unde Regimentul 2 care de luptă intrase 
în refacere, ca urmare a pierderilor în blindate suferite 
în luptele din Cehoslovacia şi nordul Austriei — ne scrie 
locotenent-colonelul (r) GHEORGHE CONSTANTINESCU, 
fost comandant de companie în Regimentul 2 care de 
luptă. E drept, regimentul a intrat în refacere la 
sfârşitul lunii aprilie 1945, dar o companie de tancuri 
de sub comanda căpitanului Duceag Arcadie, 
acţionând în cadrul Brigăzii 27 tancuri sovietice de 
gardă, a continuat să lupte. Ziua Victoriei a găsit-o în 
plină înaintare spre Praga, atingând localitatea 
Znojmo. 

Ziua Victoriei a fost cinstită în Gajary într-un 
cadru festiv, la care au luat parte oficialităţile şi 
populaţia localităţii. Luând cuvântul, comandantul 
regimentului a subliniat însemnătatea Victoriei, a 
zdrobirii definitive a fascismului german. A mai vorbit 
primarul comunei, multumind armatelor române şi 
sovietice, care, prin lupte grele şi mari sacrificii, au 
eliberat teritoriul Cehoslovaciei de sub ocupaţia 
hitleristă. 


2. Am intrat în războiul antihitlerist chiar în 
noaptea zilei de 23 August 1944. Memorabilele 
evenimente istorice m-au găsit în tabăra de recruți din 
pădurea Ulmi (Târgovişte), la comanda companiei de 
instruire a echipajelor de tancuri. Precizez că partea 
operativă a Regimentului 2 care de luptă se afla în 
garnizoana Bucureşti, iar comanda regimentului în 
comuna Văcăreşti-Târgovişte. La aflarea 
Comunicatului, militarii recruți din tabăra Ulmi au fost 
cuprinşi de o mare emoție şi bucurie. Ştiam cu toţii că 
a bătut ceasul izgonirii trupelor hitleriste de pe 
teritoriul patriei. 

In noaptea de 23 spre 24 august 1944, un Ordin 
de zi dat de Corpul 5 teritorial dispunea ca batalionul 
de recruți din tabăra Ulmi, comandat de maiorul Victor 
Popescu, să se deplaseze la Filipeştii de Pădure şi să 
intre sub ordinele Detaşamentului 18 pază al 
generalului  Moşteoru Grigore.  Recruţii au fost 
organizaţi pe două companii. O companie formată 
dintr-un pluton de tancuri, dotată cu cele cinci tancuri 
de instrucţie şi întărită cu două plutoane de puşcaşi 
formate din alte echipaje, mi-a fost încredinţată mie. 
Comanda celeilalte companii, organizată din recruţii 
care se instruiau în diferite specialităţi, a fost dată 
locotenentului  Stamatescu Ştefan. Acelaşi ordin 
stabilea batalionului de recruți misiunea de a participa 
la dezarmarea nemților din zona petroliferă Moreni, 
Floreşti, Diţeşti, aeroportul de la Crângul lui Bod, 
pădurea şi gara Buda. Recruţii noştri au primit botezul 
focului în luptele pentru cucerirea aeroportului Crângul 
lui Bod, puternic organizat de inamic pentru apărare, 
întrucât constituia un punct-cheie în aprovizionarea şi 
evacuarea trupelor din regiunea petroliferă, precum şi 


în menţinerea legăturii cu Comandamentul german din 
Capitală. Atacul batalionului a fost întâmpinat cu un 
puternic foc de arme automate şi tunuri antiaeriene 
puse în tragere terestră. Totuşi, datorită acţiunii 
plutonului de tancuri comandat de sublocotenentul 
Ştefănescu Faust, puşcaşii au pus stăpânire pe liziera 
de nord-vest a aeroportului, obligându-i pe hitlerişti să 
se retragă în direcţia Ploieşti. Tot în zona aeroportului 
Crângul lui Bod ni s-a semnalat că o coloană de maşini 
încărcată cu trupe germane se îndreaptă spre acel 
obiectiv. Am dat imediat ordin ca plutonul de tancuri al 
sublocotenentului Ştefănescu Faust să întâmpine 
coloana în punctul Brătăşeanca şi să o lovească fără 
milă. Acţiunea a reuşit; nemţii s-au retras către 
pădurea igăneanca, lăsând în urmă morţi, răniţi şi 
armament. Am făcut şi mulţi prizonieri. În schimb, 
batalionul, spre bucuria noastră, n-a avut pierderi. 

Un alt atac a avut loc în zilele de 30 şi 31 
august, în pădurea şi gara Buda. Trebuie să arăt că 
nemţii au transformat acest sector feroviar într-un 
punct puternic de rezistenţă. Aveau nevoie de gară ca 
să-şi asigure transporturile spre Braşov. Pentru a-l 
putea zdrobi pe inamic şi a pune stăpânire pe gara şi 
pădurea Buda, batalionul nostru de recruți a fost întărit 
cu un alt batalion de... recruți aparţinând Regimentului 
1 pionieri. Atacul puşcaşilor a fost ţinut în loc de 
inamic, mai ales de tunurile lor antiaeriene puse în 
bătaie terestră. Văzând situaţia, i-am cerut 
sublocotenentului Ştefănescu Faust să învăluie cu 
tancurile liziera de nord a pădurii Buda şi să încerce 
astfel să se apropie de gară. Acţiunea a surprins, 
tunurile blindatelor au lovit în plin o locomotivă aflată 
sub presiune şi au avariat-o. La sfârşitul zilei de 31 
august, s-au cucerit pădurea, gara, iar hitleriştii au fost 


făcuţi prizonieri. Printre ei, mulţi răniţi. Am găsit cele 
trei linii ale gării blocate de trenuri lungi, ce urmau să 
fie trase de câte două locomotive; erau încărcate cu 
trupe, bagaje, mobilă şi arhive. Acţiunea noastră le-a 
tăiat calea spre Braşov. Recruţii noştri au înregistrat o 
singură pierdere: sergentul t.r. Doboş Grigore, care a 
fost rănit, însă batalionul de recruți al regimentului de 
pionieri a avut ceva mai mulţi răniţi. 

La 1 septembrie 1944, încheindu-ne misiunea, 
ne-am întors în tabăra Ulmi. 


3. La începutul lunii februarie 1945, Regimentul 
2 care de luptă este îmbarcat la Bucureşti şi debarcat 
în gara Sahy-Cehoslovacia. De aici am ajuns la 
Moravce. Aici echipe de mecanici sovietici au făcut o 
verificare tehnică a celor 79 de maşini de luptă (tancuri 
şi autoblindate). În luptele duse de Regimentul 2 care 
de luptă pe teritoriul Cehoslovaciei şi în nordul Austriei, 
am comandat compania 2 din batalionul 2. Acţiunea de 
luptă a Regimentului 2 care de luptă începe cu 
deplasarea sa de la Moravce pe înălțimile din zona 
Demandice-Ungaria, intrând în sistemul de apărare 
antitanc, organizat pentru a face faţă unui eventual 
contraatac hitlerist ce ar urmări să lichideze capul de 
pod creat de trupele aliate la vest de râul Hron. In 
acest scop, tancurile au fost îngropate în pământ, 
constituind puncte fixe de foc antitanc. 

De la 25 martie 1945 am intrat în acţiuni 
ofensive, sprijinind succesiv mişcările a patru divizii 
sovietice: 93, 141, 409, 4, pe itinerarul puternicelor 
centre de rezistenţă de dincolo de râul Hron: Dolny 
Pial, Gor Pial, Iňa Besa. Apoi, sprijinind Divizia 93 
sovietică, am luat parte activă la urmărirea trupelor 
hitleriste în direcția Komjatice, râul Zitáva. Am atacat 


localitatea Vaika pentru a ajunge pe celălalt mal al 
râului Zitâva. Batalionul 2 l-a trecut pe pontoane. De 
aici inamicul s-a retras către râul Nitra, apoi către râul 
Váh. Am cucerit, prin lupte grele, localităţile: Ivanka, 
lreg şi Mlady Hâj, provocându-i inamicului pierderi în 
oameni şi material. După forțarea râului Váh, 
Regimentul 2 care de luptă a primit ordin să sprijine 
trupe sovietice. Şi astfel, urmărind inamicul, a pătruns 
în Carpaţii Mici şi prin lupte dârze date într-un teren 
muntos şi păduros, a cucerit localităţile Králová, 
Puschyna, Bratislava. Un alt ordin i-a cerut 
Regimentului 2 care de luptă să sprijine unităţi din 
Divizia 409 sovietică de gardă în luptele duse până la 
râul Morava şi pentru cucerirea localităţilor Devinska 
Nová Ves, Devinske Jazero, Schlofdorf. Regimentul 2 
care de luptă este citat de Comandamentul suprem al 
armatei sovietice în Ordinul de zi nr. 323 din 
31.03.1945, pentru eroismul de care tanchiştii români 
au dat dovadă la râul Hron, sprijinind Divizia 93 
sovietică; apoi mai suntem citați în Ordinul de zi nr. 
330 din 4.04.1945, cu prilejul eliberării Bratislavei, 
când am cooperat în luptă cu unităţi ale Diviziei 409 
sovietică. 

La 9 aprilie 1945 am trecut râul Morava pe 
pontoane, pătrunzând astfel în nordul Austriei, pentru 
a veni în sprijinul Diviziei 4 sovietice de gardă, care, 
creând un cap ce pod pe celălalt mal, încerca acum să 
rupă rezistența apărării inamice în regiunea 
Hohenruppersdorf şi  Zistersdorf. S-au dat lupte 
neînchipuit de grele, regimentul nostru înfruntând 
contraatacurile blindatelor hitleriste însoţite de 
infanterie. Aici ne-am înfruntat, pentru prima oară, 
tanc contra tanc, deschizând drum spre Viena. Dar am 
avut şi noi pierderi mari, de aceea am fost în refacere 


în localitatea Gajary. Pentru contribuţia adusă la 
cucerirea regiunii Hohenruppersdorf şi Zistersdorf din 
Austria, Regimentul 2 care de luptă a fost din nou citat 
de comandantul suprem al armatei sovietice prin 
Ordinul de zi nr. 333 din 17.04.1945. 

Cel mai important episod din luptele duse de 
compania comandată de mine în Cehoslovacia este cel 
trăit la capul de pod de pe râul Hron, unde se cereau 
zdrobite rezistenţe hitleriste din localităţile Gor Pial şi 
Iňa Besa. 

In noaptea de 25 spre 26 martie 1945, trecem 
râul, companiei mele revenindu-i misiunea de a sprijini 
subunități sovietice aparținând Regimentului 143 din 
Divizia 93. In aceeaşi noapte m-am prezentat la 
comanda acestui regiment, instalată într-o fermă la 
sud de Gor Pial şi unde, în faţa hărţii, am analizat 
situaţia şi am stabilit misiunea comună: eliberarea 
localităţilor Gor Pial şi Iňa Besa. Mi s-a atras atenţia că 
Iňa Besa este cel mai puternic centru de rezistenţă din 
sector, dominat de cota 282, unde inamicul a amplasat 
tunuri anticar de 88 mm cu un câmp larg de tragere. 
Gara, la rândul ei, era apărată de „Tigri” 4 şi 5. Un şanţ 
anticar întărit cu arme „faustpatron” a fost săpat în 
faţa localităţii, dar a rămas neterminat. În zorii zilei, 
împreună cu comandantul Regimentului 143, am făcut 
o recunoaştere în teren şi am stabilit planul de atac al 
localităţii Gor Pial. La ora 9 pornim atacul fără nicio 
pregătire artileristică. Tancurile româneşti erau urmate 
de infanteria sovietică. Aşa cum ne aşteptam, inamicul 
ne-a întâmpinat cu un foc puternic de armament 
automat şi de tunuri anticar. Infanteriştii au fost ţinuţi 
la pământ. În vremea asta, două plutoane din 
compania mea, în plină viteză şi trăgând din mers, au 
reuşit să învăluiască localitatea. Un alt pluton a atacat 


direct. La adăpostul tancurilor, infanteriştii sovietici au 
pătruns în localitate şi după o oră de luptă de stradă au 
eliberat-o. Ne-am bucurat că tancurile companiei n-au 
înregistrat nicio pierdere, nicio avarie. Dar greul abia 
acum începea: de la Gor Pial, hitleriştii s-au retras în 
Iňa Besa. Împreună cu infanteria sovietică, am pornit în 
urmărirea lor. Mai înainte însă, i-am adunat pe 
comandanții de plutoane şi le-am explicat cum şi-au 
organizat nemţii apărarea şi cum vom ataca. 

Puțin mai târziu, am reluat luptele pentru Iňa 
Besa. Şi tot aşa, am trecut la atac fără nicio pregătire 
de artilerie. Tancurile companiei înaintau în viteză, 
trăgând din mers, urmate de infanteria sovietică. 
Inamicul a dezlănţuit şi el un foc de arme automate, 
tunuri antitanc, tancuri. Infanteriştii sovietici au rămas 
la pământ. Ajungând în faţa şanţului antitanc, 
blindatele plutoanelor 1 şi 2 şi-au încetinit mersul şi au 
reuşit să treacă şanţul prin locuri accesibile, 
dezlănţuind, stând pe loc, un foc puternic pe 
obiectivele fixe ale inamicului, ceea ce i-a încurajat pe 
infanteriştii sovietici să se ridice şi să-şi reia înaintarea. 
În momentul următor, inamicul aflat pe cota 282 a 
contraatacat în forţă şi infanteria a fost din nou oprită. 
În faţa acestei situaţii critice, am ieşit din tancul meu 
de comandant de companie şi, fiind lipsit de un alt 
mijloc de legătură cu tanchiştii mei, mi-am scos basca 
şi cu ea, sub focul inamic, am început să dirijez 
tancurile plutonului 3 spre locul de unde, după 
depăşirea  şanţului, se putea executa învăluirea 
localităţii, dacă se punea stăpânire pe o încrucişare de 
drumuri. Contraatacul german a fost respins. 
Plutoanele companiei, îndeplinindu-şi misiunea, au 
deschis cale liberă infanteriştilor sovietici. Aceştia au 
răzbit în localitate şi au început luptele de curăţire. 


La un moment dat am observat că tancul 
comandantului plutonului 1 nu mai înainta de-a lungul 
căii ferate, aşa cum îi cerusem. Am trecut șanțul şi m- 
am apropiat de el, am bătut în oblonul conductorului. 
S-a arătat sergentul — major Sandu Mircea, speriat şi 
palid la faţă. Mi-a raportat că sublocotenentul 
Negoescu Virgil este mort, tancul fiind lovit de un 
proiectil. L-am scos din tanc pe sublocotenent, mai 
trăia, avea însă picioarele retezate şi pierduse mult 
sânge. A fost dus urgent la postul de prim-ajutor, dar 
n-a mai putut fi salvat. 

In luptele pentru Iňa Besa, o soartă tragică a 
avut-o ŞI sublocotenentul Mărceanu Viorel, 
comandantul plutonului 2. După respingerea 
contraatacului de pe cota 282 şi cucerirea lizierei de la 
sud-est de Iňa Besa, a observat că un tanc din plutonul 
său se afla în pericol de a fi incendiat de un aruncător 
de flăcări. N-a mai stat mult pe gânduri şi şi-a pus 
mitraliera în bătaie, izbutind să neutralizeze 
aruncătorul de flăcări al inamicului. Apoi a ieşit din 
tanc şi, sub focul duşmanului s-a îndreptat în fugă 
către tancul în pericol de a fi incendiat. Constatând că 
un „faustpatron” a lovit carul în plin, a ajutat un soldat 
rănit, l-a pus pe umeri şi s-a îndreptat în grabă spre 
carul său. l-a ajuns însă din urmă rafala unei mitraliere 
hitleriste, care i-a omorât pe amândoi. Trei ore a ţinut 
lupta pentru lha Besa, inamicul suferind pierderi mari 
în oameni şi tehnică de luptă. Compania 2 a suferit şi 
ea pierderi: trei morţi, din care doi ofiţeri, comandanţi 
de plutoane; două tancuri au fost avariate. Ne-am 
îngropat morţii în localitatea Dolny Pial, însă nu i-am 
lăsat acolo. La întoarcerea noastră în ţară, au fost 
deshumaţi, puşi în coşciuge de zinc şi transportaţi la 
Bucureşti, unde au fost reînhumaţi. 


Sublocotenenţii Mărceanu Viorel şi Negoescu 
Virgil au fost decoraţi şi avansați post-mortem la 
gradul de locotenent. Pentru cinstirea memoriei lor ca 
eroi căzuţi la datorie, autorităţile locale din oraşele 
Gura Humorului şi, respectiv, Fieni, locul lor de 
naştere, au dat unor străzi numele celor doi ofiţeri. Un 
film intitulat „Poem eroului” a fost închinat 
locotenentului Mărceanu Viorel, iar în punctul muzeistic 
al unei unităţi de tancuri bustul lui este aşezat la loc de 
cinste. 


4. Primul moment înălţător l-am trăit în ziua de 
27 martie 1945. Când mareşalul Rodion Malinovski, 
comandantul Frontului 2 ucrainean, prezent la punctul 
de comandă al Regimentului 2 care de luptă, l-a 
felicitat pe colonelul Zătreanu Stan pentru curajul, 
eroismul şi spiritul de sacrificiu dovedit de tanchiştii 
români în luptele duse pentru lichidarea capului de pod 
inamic de pe râul Hron. 

Al doilea moment înălţător l-am trăit la Gajary, 
în Cehoslovacia, când ne-am pornit în marş spre ţară: 
era în iunie 1945. Drumul de la Gajary până la Oradea 
l-ara parcurs în maşini şi cu două tancuri T4 (mai târziu 
au fost predate Muzeului Militar Central). Am fost 
cantonaţi la Borodul Mare, unde am stat aproape trei 
săptămâni, după care am fost îmbarcaţi în tren şi 
transportaţi la Bucureşti, garnizoana de reşedinţă. La 
23 August 1945 am defilat pe sub Arcul de Triumf. 

A „Căpățâna de zahăr” 

1. |n ziua de 5 mai, batalionul comandat de 
căpitanul Vârzosu Constantin a ajuns în raionul Lišeň, 
unde a primit o nouă misiune — ne scrie colonelul (r) 
GHEORGHE MARGARIT, fost comandant de pluton în 
batalionul 15 vânători de munte, Divizia 2 munte. 


Unităţile Diviziei 2 munte urmau ca în ziua de 6 mai să 
înlocuiască trupele sovietice (Divizia 1 paraşutişti) pe 
aliniamentul nord Babice-1 km Proseč şi să treacă la o 
apărare temporară. Din raionul Liseh am mărşăluit în 
continuare fără a ne odihni şi, pe la orele unu noaptea 
(pe 6 mai), soseam în raionul unde ne aşteptau 
călăuzele sovietice. După o scurtă recunoaştere cu 
comandantul nostru şi cel sovietic, am primit misiunea 
de a organiza o apărare temporară pe aliniamentul 
preluat de la trupele sovietice, la est de canton şi de 
prima casă de la liziera pădurii. După ce am luat toate 
măsurile de organizare a focului, a legăturilor şi 
problemelor de cooperare, am solicitat trei voluntari pe 
care i-am trimis în recunoaştere; mă interesau 
intenţiile inamicului. Plouase iar tranşeele musteau de 
apă. 

Puținele ore care mai rămăseseră până la ivirea 
zilei de 7 mai s-au scurs încet, în linişte. Cei trei 
cercetaşi, întorcându-se din misiune, mi-au confirmat 
că inamicul îşi asigură retragerea de trupe prin halta 
Babice. La lumina zilei ne-am putut orienta mai bine 
asupra modului cum ne-am organizat pe întuneric 
apărarea şi am luat unele măsuri de întărire. Ne-am 
orientat şi în privinţa liniei inamicului, care, de altfel, a 
încercat un atac cu toate forţele sale, pe care l-am 
respins, provocându-i pierderi. 

Până la ceasul înserării, în afara unui tir de 
branduri, nemţii n-au mai reacţionat în niciun fel. Toată 
noaptea am stat nemişcat lângă telefon. A doua zi — 8 
mai — câţiva ostaşi s-au avântat să cerceteze casa 
pădurarului, care s-a nimerit să fie între linii. Au intrat 
în casă, dar imediat dinspre halta Babice inamicul a 
tras în direcţia lor cu un tun anticar. Cercetaşii s-au 
întors nevătămaţi şi mi-au raportat că au descoperit un 


depozit de alimente. Într-adevăr, furişându-mă şi eu 
până acolo, am constatat că în subsolul clădirii nemţii 
depozitaseră alimente, băuturi şi multe alte obiecte 
prădate de prin case şi magazine. 

Când am dat să ieşim din subsol, s-au auzit 
paşi; erau ai inamicului. Am încremenit locului în 
aşteptare. Puțin mai târziu, în subsol şi-au făcut 
apariţia trei nemți. Ne-am năpustit asupra lor şi, după 
o încăierare scurtă, i-am dezarmat. Aveau cu ei 
raniţe... l-am pus să le umple cu tot felul de bunătăţuri, 
le-am mai umplut şi pe-ale noastre, după care i-am 
condus la postul de comandă, unde mă aştepta noul 
comandant, maiorul Donose Gheorghe. S-a trecut la 
interogarea prizonierilor şi astfel s-a aflat că inamicul 
pregătea un atac. Cei trei nemți au fost trimişi sub 
escortă la comandamentul diviziei, iar alimentele au 
fost împărţite militarilor din linia întâi. Totodată, am 
interzis luptătorilor mei să mai facă incursiuni în casa 
pădurarului. 

In dimineaţa zilei de 9 mai, căpitanul Dăâncuş 
Ştefan, de la biroul 3 operaţii al diviziei, a comunicat 
telefonic încetarea ostilităţilor — Germania hitleristă 
capitulase. Vestea a ajuns până la ultimul ostaş din 
tranşee. Bucuria şi emoția au fost fără margini. Ostaşii 
se îmbrăţişau, cântau, au încins hore. Unii s-au apucat 
să tragă în aer cu armele. l-am lăsat să guste din plin 
dulceaţa primei zile de pace. Mă stăpânea însă o 
nelinişte: să nu care cumva să le dea unora prin minte 
să „viziteze” depozitul cu atâtea bunătăţuri. Am 
chemat doi ostaşi şi i-am pus de pază pe cărarea ce 
ducea spre casa pădurarului, cu consemnul de a nu 
lăsa pe nimeni să treacă mai departe. Vânătorii de 
munte ai batalionului 15 au fost disciplinaţi. Dar doi 
artilerişti, aflând de existenţa depozitului, au izbutit să 


se strecoare până acolo. Nemţii i-au prins în bătaia 
armelor, rănindu-i grav. Aşa s-a terminat pentru ei 
ultima zi de război şi prima zi de pace. 

Şi noi, din acest incident, am tras concluzia că 
hitleriştii din faţa noastră n-au de gând să capituleze şi 
nu ne-am culcat pe o ureche. Într-adevăr, ceva mai 
încolo, inamicul, după o scurtă pregătire de artilerie, 
ne-a atacat cu două batalioane. Bărbăţia, disciplina şi 
curajul vânătorilor s-au confirmat şi de data aceasta în 
lupta desfăşurată pe înălţimi şi prin păduri. Hitleriştii 
au atacat în valuri, dar au fost respinşi. Luptele din 
prima zi de pace s-au prelungit în pădure şi în cursul 
primei nopţi de pace. Spre marea noastră bucurie, n- 
am avut niciun rănit, niciun mort. Aşadar, toţi vânătorii 
de munte ai batalionului 15 au sărbătorit Ziua Victoriei 
printr-o clară acţiune de luptă împotriva unei unităţi 
naziste ce refuzase să capituleze. 

În ziua de 12 mai, când acţiunea de urmărire a 
inamicului a încetat pe întreg frontul, batalionul 15 a 
fost îndreptat spre zona de regrupare a diviziei, la 30 
kilometri est de Praga, în raionul Humpolec-Nemeckâ- 
Brod-Slapanov. 


2. La începutul lunii octombrie 1944 mă aflam 
în Regimentul 3 vânători moto, la comanda plutonului 
de transmisiuni. Această unitate urma să pregătească 
detaşamentele care completau efectivele Diviziei 2 
munte ce luptau împotriva Germaniei hitleriste. Astfel, 
în ziua de 10 octombrie s-a ţinut adunarea cu cadrele 
regimentului. Comandantul, colonelul Blaga Nicolae, 
ne-a vorbit despre necesitatea încadrării unităţilor de 
vânători de munte aflate pe front, în scopul întăririi 
forţei de luptă. Ne-a mai arătat, de asemenea, 
importanţa acestei acţiuni de înalt patriotism, dar nu a 


neglijat să ne informeze că acţiunile de luptă în munţi 
sunt mai grele şi mai variate decât cele cunoscute. Am 
înţeles că noi, care nu cunoşteam capriciile muntelui, 
urma să depunem eforturi mari, să ne înarmăm cu 
multă răbdare pentru instruire, pentru cunoaşterea 
muntelui, să ne înfrăţim cu el. Acest adevăr nu mi-a 
schimbat hotărârea iniţială, la care s-a alăturat şi 
prietenul meu, sublocotenentul Posdârcă Nicolae, şi am 
cerut să plecăm lângă cei care luptau pentru eliberarea 
patriei de sub jugul fascist, ferm convinşi că numai aşa 
putem transforma în realitate denumirea promoţiei de 
ofiţeri 1942 — „Promoţia dezrobirii”. Promoţia noastră 
avea ca simbol o insignă tricoloră tăiată de o dungă 
neagră de doliu, care să ne aducă întotdeauna aminte 
de angajamentul pe care ni-l luasem în ziua absolvirii 
prin cuvântul rostit de şeful promoţiei, sublocotenentul 
de atunci Gulan Aurelian, da a şterge definitiv urmele 
odiosului Dictat de la Viena, readucând partea de nord 
a Ardealului în glia străbună. Pentru ca acest fapt să ne 
rămână în permanenţă ca o datorie de onoare, purtam 
insigna sub reverul stâng al vestonului, în dreptul 
inimii. 

A venit şi clipa organizării revistei de front, zi 
festivă, după care ne-am îmbarcat cu destinaţia 
batalionul 15 vânători de munte, pe frontul de Vest. 
Drumul parcurs cu trenul a fost mai anevoios cu cât ne 
apropiam de front, atât din cauza afluirii masive de 
trupe şi materiale sovietice şi române, cât şi din cauza 
distrugerilor provocate de trupele hitleriste în 
retragere. În tabăra de instruire din Ungaria am sosit la 
sfârşitul lunii noiembrie. Aici am aflat de succesele 
batalionului 15 în luptele din masivul Bükk şi unele ştiri 
din ţară. Întreaga noastră activitate se axa pe 
instruirea în noile condiţii de luptă în munţi, instruire 


făcută cu multă competenţă de luptători cu experienţă. 
Vremea era aspră, strângeam din dinţi şi munceam cu 
sârguinţă pentru a ne pregăti. 

În a doua jumătate a lunii decembrie am intrat 
în focul luptelor ce nu încetau nici pe timpul nopţii, 
lupte cu care am luat contact în Munţii Bükk şi apoi pe 
înălțimile de pe valea râului Ipel', pe un viscol şi un ger 
năprasnic. Aşa am început războiul. Am luptat mereu 
în linia întâi, cu excepţia unei pauze de zece zile, când 
am fost rănit la forțarea Hron-ului. Am participat la 
toate luptele cu bravii vânători ai batalionului 15 
vânători de munte. 


3. Aş aminti câteva situaţii mai dramatice şi mai 
semnificative. 

Luptele crâncene duse cu vânătorii Diviziei 2 
munte pentru zdrobirea rezistenței din masivul 
împădurit la vest de valea Ardoi şi pătrunderea noastră 
adâncă în dispozitivul de apărare al inamicului i-au 
provocat acestuia pierderi însemnate, obligându-l să se 
retragă. 

În ajunul Anului Nou, batalionul a ajuns cu toate 
forţele pe pantele de la est de râul lpel'”, iar grupele 
germano-ungare ocupau pantele de vest şi localitatea 
Ipolytarnóc. Am ajuns să ocupăm acest aliniament 
important după o zi şi o noapte de lupte aprige cu 
inamicul, când l-am lovit fără cruţare. Imi amintesc de 
vremea aceea geroasă a lui '44-45, când stăteam în 
frig şi ne gândeam că cei de acasă vor închina paharul 
de vin şi în sănătatea noastră. Aşteptarea pe acest 
aliniament ne produsese o oarecare nelinişte. Inamicul 
se afla în localitatea Ipolytarnóc, unde, mai mult ca 
sigur, se pregătea să petreacă. lar noi ne propusesem 
să cucerim localitatea şi să le stricăm revelionul. 


Maiorul Savu Titus era în mijlocul nostru, pentru a ne 
îmbărbăta. Ideea eliberării localităţii îi aparţinea şi 
aştepta aprobarea diviziei, care a sosit pe la orele 21, 
cu indicaţia de a fi sprijiniți şi cu o pregătire puternică 
de artilerie. Curajul şi îndrăzneala bravului comandant 
a dat aripi vânătorilor. La adăpostul întunericului, am 
dezlănţuit un atac impetuos asupra rezistenţelor 
inamicului, hărţuindu-l cu grenade din casă în casă. 
Când s-a luminat de ziuă, localitatea era în mâinile 
noastre. Ba mai mult, am izbutit să formăm un cap de 
pod la vest de râul lpel'. 

Aşa au sărbătorit vânătorii sosirea Anului Nou 
1945, an a cărui frumoasă primăvară avea să ne aducă 
victoria finală. 

Acţiunile de luptă din masivul Javorina, la care 
am luat parte, au fost dintre cele mai grele şi mă voi 
referi la câteva. 

Pentru forțarea Hron-ului am primit ordin de 
regrupare în zona Dobra Niva. In noaptea de 19 spre 
20 martie, batalionul 15, ca şi celelalte unităţi ale 
Diviziei 2 munte, a primit misiunea de a se deplasa pe 
direcţia Ostrâ Luka-Vihne, pentru a înlocui trupele 
Armatei 52 sovietice, care se apărau pe râul Hron. Cu 
toată oboseala acumulată în timpul asprelor lupte duse 
împotriva unui inamic puternic şi pe o vreme 
nefavorabilă, batalionul de sub comanda locotenent- 
colonelului Zburlea Ştefan a început un marş forţat de 
36 de ore. Mereu se auzeau îmbărbătări pentru 
menţinerea ritmului impus, dar oboseala era învinsă cu 
greu. Pentru prima dată în viaţă am văzut ostaşi care 
dormeau mergând în coloană. Cu toată această 
oboseală, ajunşi la Breznică, pe râul Hron, am început 
operaţia de înlocuire a trupelor sovietice. Batalionul 15 
a ocupat poziţia de apărare din stânga buclei pe care o 


făcea râul la vest de Breznicâ. Hronul era adânc de 
peste trei metri, destul de lat şi cu un curent al apei 
foarte repede. Inamicul, amplasat la vest de râu, era 
bine organizat în apărare, cu posibilităţi ideale atât de 
apărare, cât şi de contraatac, iar observatoarele lui 
erau instalate pe înălțimile cele mai dominante. In faţa 
batalionului 15 se găseau noduri de rezistenţă puternic 
organizate pe înălțimile de la vest de localitatea 
Bukovinkă şi, în adâncime, artilerie şi tancuri. Acţiunile 
întreprinse de batalion în legătură cu pregătirea pentru 
forțarea râului şi deplasările făcute în spatele 
acoperirilor erau supuse bombardamentului artileriei 
inamice. 

În ziua de 25 martie am primit ordin să simulăm 
o forţare a râului, pentru a identifica sistemul de foc al 
inamicului precum şi tăria forţelor sale. Pe plaja de 
unde urma să pornim acţiunea, se afla şi comandantul 
diviziei, generalul de brigadă Iordăchescu Constantin, 
cu grupul său de comandă. Nemţii ne-au observat şi au 
supus plaja unui bombardament puternic de artilerie, 
determinându-ne să ne adăpostim. După încetarea 
focului, compania pregătită să forţeze râul, în frunte cu 
comandantul batalionului, s-a avântat cu 
ambarcaţiunile spre râu. Abia atunci inamicul s-a 
dezlănţuit, deschizând focul cu tot armamentul 
automat şi cu aruncătoarele. Cu toate măsurile de 
camuflare luate şi adăpostirea imediată a subunităţii, 
în acest iureş am avut pierderi, dar cea mai dureroasă 
a fost rănirea gravă a locotenent-colonelului Zburlea 
Ştefan, comandantul batalionului. 

Nu încetase focul şi, împreună cu câţiva viteji 
vânători de munte, l-am scos pe braţe pe neînfricatul 
comandant, care continua să ne mai dea sfaturi şi să 
ne îmbărbăteze. Fiind în stare gravă, a fost evacuat la 


spitalul de campanie. Acolo a şi murit. 

A doua zi, fără o pregătire prealabilă de 
artilerie, s-a trecut cu adevărat la forțarea Hron-ului. 
Dintr-un început, un pluton a reuşit să treacă pe 
celălalt mal. Ar fi trecut şi celelalte, însă nu existau 
suficiente materiale de trecere. În fruntea plutonului 
care trecuse râul se afla şi noul comandant al 
batalionului, căpitanul  Mardaloescu lon. Dincolo, 
vânătorii se angajaseră în lupte crâncene cu un inamic 
superior numeric, puternic organizat în apărare. Spre 
seară, plutonul nostru era ca şi nimicit. Printre cei 
căzuţi se număra şi căpitanul Mardaloescu. Doar trei 
ostaşi au supravieţuit acţiunii, izbutind să revină la 
bază. In situaţia creată, am fost numit comandantul 
batalionului, şi cu ajutorul comandantului Diviziei 2 
munte, colonelul Ghenescu lancu, am reorganizat 
unitatea şi am început să pregătim — pentru a câta 
cară? — forțarea râului. Tocmai ne încheiasem 
treburile, când am fost anunţat că fostul comandant, 
locotenent-colonelul Zburlea Ştefan, a murit pe masa 
de operaţie. Vestea ne-a tulburat şi i-am propus 
colonelului  Ghenescu să ieşim din atmosfera 
apăsătoare a adăpostului. Ne-am îndreptat spre un loc 
însorit din apropierea unei căi ferate. Adia şi un vânt 
uşor de primăvară. Mă simţeam istovit şi câteva 
minute am stat amândoi fără să scoatem o vorbă. 
Deodată, o explozie puternică ne-a făcut să ne 
îndreptăm privirile spre adăpostul pe care numai ce-l 
părăsisem. Moartea ne căutase. Colonelul Ghenescu 
m-a îmbrăţişat şi mi-a mulţumit pentru inspiraţia 
avută. Spre seară, când pregătirile de forţare a Hron- 
ului erau în toi, am primit, prin curier, ordinul Diviziei 2 
munte; ni se transmitea că batalionul va fi înlocuit, 
urmând să se retragă în zona Vihne, pentru o nouă 


misiune. 

Am plecat de pe malul râului Hron cu o adâncă 
amărăciune în suflet — că pierdusem doi comandanţi şi 
mulţi ostaşi, fără să reuşim să trecem cu succes râul. 
Totuşi neînfricaţii vânători de munte au reuşit să 
forţeze Hron-ul, dar pe la Tecov, provocând trupelor 
hitleriste pierderi mari. 

În luptele purtate de vânătorii de munte au mai 
fost nenumărate situaţii dramatice. De pildă, cea 
creată de cota „Căpăţâna de zahăr” — cum o 
botezasem noi. 

Într-o după-amiază, am primit ordinul să 
organizez o pătrundere în dispozitivul inamic, la vest 
de localitatea Pliesovce, cu misiunea de a descoperi şi 
identifica sistemul de apărare a inamicului de la 
„Căpăţâna de zahăr”. Ninsese mult, zăpada era înaltă, 
şi cu toate că se înainta cu greu, misiunea trebuia 
îndeplinită. După trei ore de eforturi fizice 
supraomeneşti, am ajuns, în fine, aproape de 
dispozitivul de apărare inamic. Acesta ne-a simţit şi a 
deschis focul cu tot armamentul automat şi din toate 
direcţiile. Ne prinsese într-un cleşte. 

Am profitat de troienele de zăpadă înalte de un 
metru, de faptul că începuse să ningă des, cu fulgi 
mari, şi ne-am adăpostit cu succes. Am încremenit o 
vreme acolo. Pierzându-ne ca ţintă, inamicul s-a 
potolit. Ce-i drept, şi vizibilitatea scăzuse. Noi însă, din 
„izbucnirea” nemților am tras cuvenitele foloase: am 
descoperit principalele lor guri de foc. Ne-am retras 
odată cu căderea amurgului şi am ajuns în perfectă 
ordine pe vechea poziţie. De aici am raportat telefonic 
comandantului că misiunea a fost îndeplinită cu 
succes. Totodată, am mai cerut să ne lase pe noi să 
atacăm prin surprindere, încă în noaptea aceea, cota 


„Căpăţâna de zahăr” prin sectorul Diviziei 10 
infanterie. Nu întâmplător am propus acest lucru, cu 
toţii eram convinşi că, prin cucerirea cotei, manevra 
Diviziei 2 munte — pe la vest de localitatea Pliešovce 
— putea să dea peste cap toată apărarea inamicului. 
După raportul telefonic, am trimis la punctul de 
comandă o schiţă cu gurile de foc identificate. Planul a 
fost aprobat şi, uitând de foame şi de oboseală, am 
început pregătirile de deplasare. Sar peste unele 
amănunte strict militare. Vreau să se reţină că cei care 
supravegheau cota erau ostaşii unui batalion din 
Divizia 10 infanterie, iar noi trebuia să avansăm prin 
sectorul lor, spre „Căpăţâna de zahăr”. Infanteriştii ne- 
au pus la dispoziţie nu numai informaţii preţioase, ci 
ne-au dat ca însoțitor şi pe un comandant de 
companie, bun cunoscător al sectorului. 

Am început să înaintăm, în jurul orei 21 ne 
apropiasem iar de cotă. Era o noapte extrem de rece, 
cu lună plină. Deci la razele lunii am trecut, într-o 
linişte perfectă, la pregătirea atacului. În momentele 
acelea însoţitorul infanteriştilor m-a întrebat din nou: 
„Chiar vrei să ataci cota pe direcţia asta? Nu cred că ai 
vreo şansă să izbândeşti. Am atacat-o cu compania de 
câteva ori şi am avut pierderi grele. lţi mai atrag 
atenţia o dată că pe direcţia asta cota este minată, iar 
creasta apărată foarte puternic.” 

Am reflectat la cele auzite, am cântărit riscurile 
şi pe o parte şi pe alta. N-am renunţat la planul de a 
pune stăpânire pe înălţimea dominantă a frontului, la 
urma-urmei, era în joc soarta unei divizii, ceea ce 
reprezenta mult mai mult decât vieţile noastre. Eram 
noi o companie, dar cu un efectiv mult redus. Am 
început acţiunea sub clar de lună, convinşi că vom 
birui. Înaintam anevoie, în tăcere, târându-ne pe 


zăpadă, cu echipamentul şi materialele bine fixate pe 
noi. Nu-mi pierdeam din ochi ostaşii, deşi, din pricina 
combinezoanelor albe, îi distingeam cu greu: se târau 
în stânga şi în dreapta mea, în formaţie de trăgători. 
După o înaintare ce mi s-a părut că ţinea o veşnicie, pe 
când mă pregăteam să întind mâna pentru a-mi trage 
corpul ca pe un resort, gata să mai fac un salt, am 
observat vârful unei cutii dreptunghiulare. Am tresărit 
şi, deşi era un frig de crăpau pietrele, m-a trecut o 
transpiraţie fierbinte, cu care aş fi putut să topesc 
toată zăpada de pe „Căpăţâna de zahăr”. In faţa mea 
— o mină! Deci se confirmau informaţiile ofițerului din 
Divizia 10 infanterie. Asaltul însă trebuia continuat şi 
cota cucerită. Dar cum? Am rămas cu mâna întinsă 
spre mină şi mă gândeam la viaţa vulturilor mei, de 
care eram răspunzător. Se opriseră şi ei când m-au 
văzut că nu mai fac nicio mişcare. Eram o familie unită 
şi răspundeam fiecare de viaţa celuilalt. N-am ezitat să 
le transmit că am intrat într-un câmp de mine de 
infanterie şi, pentru cucerirea cotei, trebuie să facem 
slalom printre ele şi să deschidem bine ochii pe unde 
ne croim drum. Transmiterea s-a făcut din om în om şi 
astfel toţi luptătorii au aflat adevărul, ceea ce i-a 
determinat să fie şi mai atenţi şi să observe sistemul 
de plantare a minelor. De aici încolo înaintarea s-a 
efectuat şi mai greu, cu multe opriri şi ocolişuri. Atenţia 
permanent încordată ne-a obosit, însă ne apropiam de 
obiectiv. Noaptea aceea ni s-a părut o veşnicie. Spre 
dimineaţă — când şi observaţia inamicului intra în 
toropeală — ne mai despărţeau de hitlerişti doar 40-50 
de metri. Aşadar, eram la un pas de asalt. 

Ne-am pregătit toţi grenadele, echipamentul, 
armamentul. Aşa cum stabilisem dinainte, comanda 
pentru aruncarea grenadelor a fost dată prin semne. In 


liniştea montană au izbucnit exploziile. Răsunau atât 
de puternic, ca puteau scula şi morţii din morminte. A 
urmat apoi iureşul pentru cucerirea cotei şi din câteva 
salturi eram în tranşeele nemților, la baionetă. Se 
luptau vitejii vânători de parcă atunci veniseră de la 
odihnă. Într-un timp scurt, nemţii au fost puşi pe fugă. 
l-am dat îndărăt cu trei kilometri. „Căpăţâna de zahăr” 
fusese cucerită! Un prizonier mi-a declarat că nu se 
aşteptau ca românii să-i atace taman prin câmpul de 
mine. Ne-am organizat apărarea pe aliniamentul atins, 
am raportat comandantului cucerirea cotei, că nu 
avem morţi şi că am produs pierderi mari inamicului 
care s-a retras în dezordine. 

Peste puţin timp, toate batalioanele diviziei din 
eşalonul 1 au pornit ofensiva, au distrus ultimele 
rezistenţe inamice în adâncimea apărării, interceptând 
comunicaţia Zvolen-Krupina. 


4. Întoarcerea în ţară... 10 iunie 1945! 
Nerăbdarea tuturor s-a transformat în sărbătoare. 
Unităţile Diviziei 2 munte au început mult aşteptatul 
marş al „întoarcerii”. În drum spre casă, am trecut şi 
prin localitatea Oremov Laz, pe care vânătorii de 
munte au eliberat-o de hitlerişti prin lupte crâncene, în 
care mulţi şi-au dat viaţa. Am fost întâmpinați cu multă 
căldură, populaţia şi autorităţile locale ne-au primit 
sărbătoreşte. La cimitirul eroilor români căzuţi pe 
câmpul de onoare a avut loc o festivitate. La 
încheierea festivităţii, comandantul diviziei, generalul 
lordănescu Constantin, în alocuţiunea sa, a amintit 
printre altele: 

id Las acest monument în grija 
dumneavoastră, ca să-l păstraţi şi să-l îngrijiţi cu 
sfinţenie, pentru că el cimentează prietenia noastră 


pentru veşnicie. 

Nu uitaţi că aceşti eroi au căzut pentru 
libertatea dumneavoastră, a poporului şi a pământului 
cehoslovac...” 

Am continuat marşul cu gândul la cei care 
rămăseseră pentru totdeauna pe meleagurile 
Cehoslovaciei. Pe tot timpul marşului — destul de greu 
— ostaşii au avut o aleasă ţinută morală. Populaţia ne- 
a întâmpinat pretutindeni cu florile bucuriei şi 
recunoştinţei. Cu toate greutăţile şi neajunsurile — mă 
refer la ocrotirea materialelor, la îngrijirea cailor —, 
ostaşii au fost la înălţime, făcând eforturi 
supraomeneşti. Aş vrea să mă opresc asupra unui fapt 
semnificativ. Cunoşteam dragostea ţăranului faţă de 
animale, care îi erau cel mai preţios ajutor în muncile 
agricole. Am cunoscut în lupte devotamentul său faţă 
de cai, care îi ajutau să transporte materialul de luptă 
chiar şi în masivele muntoase. Le cunoşteam, dar 
atunci când mărşăluiam spre ţară, am văzut ostaşi 
care nu-şi mâncau raţia de pâine pentru a o da 
căluţului. Erau legaţi sufleteşte, din moşi-strămoşi, de 
acest animal blând. S-au luat măsuri pentru 
achiziţionarea de fân pentru hrana cailor, care de altfel 
se făcea foarte greu. Când făceam câte un popas, 
ostaşii nu treceau să se odihnească până ce nu luau 
calul de dârlogi şi-l duceau să pască iarbă de pe 
marginea drumului. 

ltinerarul parcurs a fost frumos şi ne amintea de 
luptele purtate cu un inamic sângeros. Abia acum ne 
dădeam seama cât de anevoios şi de lung ne fusese 
drumul spre victorie. Am ajuns şi în zona Munţilor 
Bukk, unde, cu opt luni în urmă, după lupte grele, îi 
ajutasem pe locuitorii unui cătun, ale căror case 
incendiate de hitlerişti se mistuiau în flăcări. Locuitorii 


şi organele locale şi-au amintit de noi şi ne-au primit 
sărbătoreşte. Ne-am despărţit de ei convinşi că 
prietenia şi omenia apropie popoarele. 

Cu adâncă emoție îmi amintesc clipele când am 
zărit în depărtare drapelul tricolor fluturând deasupra 
primului pichet de grăniceri, la vest de Oradea. Ajunşi 
la pichet, toţi vânătorii de munte, de la ofiţer la soldat, 
am sărutat pământul de care am fost legaţi cu trup şi 
suflet. Pe câmp, ţăranii ieşiseră la seceratul grâului. 
Ostaşii au intrat în vorbă cu ei, apoi i-au rugat să-i lase 
să secere. l-am văzut lăsând arma şi apucând secera. 
Secerau, după un război crâncen, grâul auriu... grâul 
primei pâini a păcii. Erau fericiţi că după lupte grele se 
vor întoarce la îndeletnicirile tradiţionale. 

La 19 iulie am ajuns în Oradea, unde cu toţii am 
participat la parada militară. In ajun se distribuise 
echipament nou, de vară, pe care toată noaptea ostaşii 
l-au tot ajustat şi călcat. În dimineaţa parăzii, vânătorii 
de munte se prezentau frumos echipați, pe pieptul 
fiecăruia strălucind câte 3-4 decoraţii. 

La Lučenec, în plină iarnă 

1.La 8 mai 1945, Regimentul 1 infanterie din 
Divizia „Tudor Vladimirescu” — ne spune mr. (1 
DUMITRU  NIŢULESCU —, după luptele grele din 
Transilvania, Ungaria şi Cehoslovacia, se afla retras, 
pentru refacerea şi împrospătarea rândurilor cu utecişti 
voluntari sosiți din ţară. Imi vine greu să descriu 
bucuria care a pus stăpânire pe sufletele noastre. 
Trăiam!..., după o experienţă militară atât de sinuoasă! 
Trăiam... şi eram mândru că participasem la efortul 
întregului popor român de a-şi aduce contribuţia eroică 
la cucerirea libertății şi independenței ţării, la 
doborârea maşinii de război hitleriste. Mormintele 
ostaşilor Diviziei „Tudor Vladimirescu” ce au jalonat de- 


a pururi drumul către ziua Păcii sunt o dovadă mereu 
vie a eroismului românesc. 


2. Unui soldat, oriunde s-ar găsi, îi va fi 
întotdeauna dor de vatra satului natal, de fapt, a ţării. 
M-am născut în satul Colţăneni, comuna Cioranca, 
judeţul Buzău. Adică vreau să spun că, la ceasul 
cătăniei şi al războiului, am fost ţăran. Eram însurat. 
Nevasta, şi ea ţărancă, îmi născuse doi copii. Părinţii 
trăiau. Dusesem o viaţă modestă, ieşeam cu toţii la 
câmp, din zori şi până-n noapte, ca mai toţi ţăranii 
români. Se înţelege de la sine că numai de război nu- 
mi ardea... Când eşti bărbat împlinit, la casa ta, cu 
nevastă şi copii, dorul de ai tăi este şi mai fierbinte. În 
clipele de odihnă, trăgând din ţigară într-un fund de 
tranşee sau într-un bordei, la cine să te gândeşti dacă 
nu la ai tăi? De aceea, în ziua când desfăşurarea 
războiului ne-a adus din nou acasă, pe pământul 
strămoşesc, dorul de a revedea satul, familia, a fost şi 
mai chinuitor. 

După un simbolic botez al focului la Deleni am 
primit ordin să ne îmbarcăm în maşini şi să ne 
continuăm marşul în direcţia Focşani-Râmnicu Sărat- 
Buzău-Urziceni-Bucureşti-Ciorogârla. Cum să nu mă 
bucur? Eram unul din cei fericiţi... întâmplarea a făcut 
ca în plină noapte să trecem prin comuna Cioranca. De 
aici şi până în satul Colţăneni era un fleac de drum... 
pe care însă îmi era strict interzis să-l fac. Aici, în 
Cioranca, am oprit întâmplător în dreptul unei fântâni, 
să facem plinul maşinilor cu apă. Era beznă, cerul, 
puzderie de stele, cântec de greieri, lătrat de câini. Şi, 
cum viaţa este plină de întâmplări-surpriză, fântâna la 
care şoferul camionului oprise să-i umple radiatorul era 
în dreptul casei unui cunoscut. L-am chemat la poartă 


şi, când m-a văzut, s-a crucit. Toţi ai mei mă ştiau mort 
la Stalingrad. l-am dat câteva rânduri să le ducă 
nevesti-mii, să ştie şi ea că sunt în viaţă şi că pentru 
mine războiul nu s-a terminat. 

Închipuiţi-vă, coloana de maşini a trecut şi prin 
dreptul satului şi casei mele. Am zărit de departe o 
lumină de lampă licărind la o fereastră. Puteam că jur 
că licăreşte de la fereastra casei mele. Cât eram de 
bărbat, trecut în vreme de război prin ciur şi prin 
dârmon, mi-au dat lacrimile. ler când am ajuns la 
Buzău şi am văzut Palatul comunal în flăcări — nemţii, 
în retragere, îi dăduseră foc —, sufletul mi s-a încărcat 
de ură. 

Abia după urs an mi-am revăzut familia. 


3. Aşa cum se ştie, în luptele pentru eliberarea 
Oradei au participat unităţi ale vânătorilor de munte, 
ale diviziei noastre şi ale armatei sovietice. Au fost 
lupte grele, cu răsturnări dramatice de situaţii. N-aş 
vrea să repet datele generale bine cunoscute. O să mă 
limitez să pun în lumină doar câteva întâmplări 
particulare. Războiul, chiar atunci când e victorios, nu-i 
o însăilare de biruinţe nesfârşite. De pildă, contraatacul 
nemților şi al horthyştilor din zona Băilor Felix, cu 
tancuri şi aviaţie, a provocat debandadă în rândurile 
Regimentului 2 infanterie. Au murit mulţi oşteni români 
care visau, după un ocol atât de lung, să ajungă într-o 
bună zi şi la casele lor... 

Eu mă aflam cu comanda Regimentului 1 într-o 
pădurice din dreapta şoselei şi urmăream desfăşurarea 
luptelor. Am uitat să vă spun că eram comandantul 
unui pluton de pistolari. La un moment dat, am 
observat că patru tanchete cu trupe de desant pe ele 
s-au apropiat de noi din patru părţi, fiind pe cale de a 


ne încercui. Am raportat situaţia comandantului de 
regiment şi mi s-a ordonat să atac cu compania spre 
Tinca. Am trecut imediat la executarea ordinului, 
aducând plutonul de pistolari în poziţii de atac. Am 
deschis un foc de se cutremurau pădurea şi 
depărtările.  Înaintam şi  trăgeam. Trăgeam şi 
înaintam... Nu mai aveam mult să ieşim din pădurice, 
când ne-am dat seama că inamicul se cocoţase în 
copaci şi ne pândea de sus. Am început atunci să 
cercetăm coroanele copacilor. Cădeau horthyştii de sus 
ca bolovanii. Dar momentul dificil abia atunci a apărut. 
Din tanchetele aflate la oarecare distanţă, ostaşi 
îmbrăcaţi în uniforme kaki au început să ne facă semne 
să nu mai tragem. Uniforme kaki purtam şi noi. Din 
această coincidenţă s-a născut confuzia: ei credeau că 
au de-a face cu ai lor; noi — cu ai noştri. Confuzia asta 
n-a durat mult. Mai întâi s-au dumirit ei, căci au tras în 
direcţia noastră, de pe o tanchetă, o rafală de 
mitralieră. Şi lupta a fost reluată. Am avut norocul că la 
marginea păduricii am dat de un cuib antitanc dotat cu 
o armă „locarev”, cunoscută mie, pe care am 
„reanimat-o”, incendiind două tanchete. Celelalte două 
au făcut cale-ntoarsă. In felul ăsta am ajuns să acopăr 
cu compania întregul front al regimentului. După ce ne- 
am fixat pe poziţii, ne-am apucat să culegem morţii şi 
răniții din pădure şi din lanul de porumb. 

Uniforma kaki asemănătoare cu cea a ungurilor 
ne-a dat mult de furcă. După ce-am eliberat comuna 
Nyiradony, unde s-a instalat apoi comanda 
regimentului, am primit ordin să iau un pluton şi să 
merg în linia întâi, să acopăr un gol ce se crease între 
cele două batalioane. Era la ceasul amurgului. lau 
plutonul Il, fixez în avangardă o grupă de siguranţă în 
frunte cu sergentul Horeica, iar eu cu celelalte două 


grupe rămân în urmă. Pornim spre cele două 
batalioane. Cum mergeam noi aşa, zărim pe ici, pe 
colo, câte un ostaş de-al nostru pitit ba într-o groapă, 
ba într-un şanţ. Faptul mi s-a părut cam ciudat. Nici eu 
nu i-am întrebat ce caută pe acolo, nici ei nu ne-au 
întrebat încotro ne ducem. Am tot avansat cu plutonul 
fără să fim stingheriţi. Nici urmă de batalioane. Să ne fi 
rătăcit? Să se fi rătăcit batalioanele? 

Se înserase. Am oprit înaintarea şi constatând 
că în dispozitiv nu era nimeni, am luat hotărârea să mă 
întorc la Nyiradony. Am intrat în comună pe întuneric, 
odată cu... ungurii. Nu ştiu ce se întâmplase între timp, 
dar nici nu mai aveam cum să bat în retragere. De 
data asta, uniformele kaki şi, bineînţeles, întunericul 
ne-au salvat. Am străbătut comuna  muteşte, 
strecurându-ne nestingheriţi printre soldaţii maghiari, 
care începuseră să se instaleze prin case. 

La lumina zilei, am observat la vreo cincizeci de 
metri un cablu telefonic de campanie. In răstimpuri 
apărea pe fir — cum se spune — un transmisionist 
german. Era primul semn concret că inamicul era atât 
în faţă, cât şi în spate. Pe transmisionist l-am fi putut 
prinde sau împuşca, dar acţiunea asta nu ne-ar fi ajutat 
cu nimic. Ba, din contră, ne-am fi trădat astfel 
prezenţa... Mai bine de patruzeci şi patru de ore am 
stat ascunşi, flămânzi şi însetaţi. In cea de-a treia zi, i- 
am văzut pe nemți agitându-se, apoi peste ei s-a 
prăvălit o ploaie de proiectile. Zburau şi pe deasupra 
capetelor noastre. Le „dirijam” în gând, implorându-le 
să cadă cât mai departe de noi. 

Datorită acestui atac al trupelor române, am 
ajuns bine şi sănătoşi la regiment, care, între timp, 
atinsese liziera unei păduri, pe direcţia Debrețin. 

Debreţinul a fost cucerit cu multe jertfe. 


Istoricul acestor lupte este cunoscut. Aş vrea, în 
continuare, să mai evoc câteva situaţii, le-aş numi tot 
aşa, personale, pe care istoricii n-au cum să le releve. 

Luptele se mai dădeau în Ungaria, iar în 
depărtare se  profilau munții Cehoslovaciei. Ne 
apropiam de localitatea Eger şi frontul ajunsese iar în 
preajma unei păduri. Intr-una din dimineţi m-am trezit 
într-o ceaţă atât de deasă, că nu vedeai nimic la un 
pas. Ei bine, batalionul 2, care-şi desfăşura dispozitivul 
prin pădure, a fost literalmente măcelărit — trupă, 
subofiţeri, ofiţeri —, datorită unei ambuscade pregătite 
de inamic la adăpostul ceţii. Imediat după asta am 
primit ordin să ocup o poziţie de apărare pe pintenul ce 
avea o şa în faţa pădurii, ceea ce am şi făcut. Şi numai 
ce s-a lăsat noaptea, când, dinspre pădure a ieşit o 
umbră pe care un post înaintat a somat-o: „Stai!... Cine 
e?” Era un supravieţuitor al măcelului, plin de noroi şi 
sânge. Cu greu l-am recunoscut pe locotenentul 
Paraschiv Nicolae. De cum m-a văzut a izbucnit într-un 
plâns nervos. „Am pierdut toată compania, 
înţelegi?!”... ţipa el disperat. L-am întrebat dacă-i rănit. 
„Nu, m-am acoperit cu un cadavru, că nemţii treceau 
de la un trup la altul şi verificau cine-i mort. Cine nu 
era... Pe mine m-a pocnit unu cu vârful cizmei şi m-a 
declarat «Kaput».” 

Locotenentul Paraschiv Nicolae şi-a revenit şi a 
intrat din nou în foc, trecând prin multe. 

Am pătruns în Munţii Mâtra şi am ocupat poziţii 
de luptă. Un bot de deal, aşa tam-nesam, a fost 
poreclit „Porcul”, nişte copăcei de pe o creastă au 
căpătat denumirea de „Livadă”. Am înnoptat pe munţi, 
sub cerul liber, iar în zori ne-am trezit acoperiţi de un 
strat gros de zăpadă. In jurul orei 9 îi aud pe 
observatorul companiei strigând: „Vin copăceii la 


vale!”, „Ai înnebunit, mă?”, îl reped şi duc binocilul la 
ochi. Într-adevăr, copăceii de pe creastă alunecau la 
vale, spre noi. Erau, de fapt, nemti pe schiuri, în 
combinezoane albe de camuflaj, cu câte un copăcel în 
braţe. Am dat ordin să nu se deschidă focul decât la 
comandă. Între timp am informat şi compania vecină. 
Inamicul intenţiona să ne surprindă, dar realitatea a 
fost alta. Cădeau „copăceii” unul după altul sub focul 
mitralierelor noastre. 

Multe, multe pot şi se cer să fie povestite... De 
pildă, niciodată în viaţa mea de militar sau de civil nu 
mă urcasem pe munte. Insă atunci am urcat, şi pe 
ceaţă, şi pe ninsoare, ziua şi noaptea. Imi amintesc 
cum în Mâtra am ajuns, spre seară, pe o stâncă... Dar 
obiectivul ce trebuia atins era la o altitudine şi mai 
mare. Ni s-a ordonat să rămânem locului. Ne-am făcut 
adăposturi din piatră, căci a doua zi urma să luăm cu 
asalt înălțimile. Ori de câte ori mă uitam la „obiectiv”, 
mă cuprindea ameţeala şi groaza. Se lăsase 
întunericul. În spatele nostru, într-o vale, se instalase 
comanda batalionului. Ce-i venise căpitanului Popescu 
Eremia să deschidă aparatul de radio nu ştiu. Işi 
închipuia probabil că din fundul văii n-are cum să fie 
auzit. Dar a fost auzit, iar inamicul a bătut valea cu 
mortierele. Zece explozii au fost numărate. Rezultatul? 
Morți şi răniţi. Aceste aşa-zise mici întâmplări n-au 
darul, pe front, să-i întreţină luptătorului un moral prea 
ridicat... 

În localitatea Salgótarján am intrat noaptea într- 
o casă şi am dat de un brad împodobit şi cu lumânările 
aprinse, de unde am dedus că stăpânii numai ce-şi 
părăsiseră locuinţa. Printre „darurile” de Crăciun am 
găsit câteva hărţi militare importante. 

La Lucenec, iarăşi au fost lupte grele în plină 


iarnă, îmi amintesc că prima poziţie am ocupat-o într- 
un şanţ natural. Vedeam Lucenec-ul, dar nemţii 
dominau înălțimile, ne observau fiece mişcare şi 
trăgeau în noi ca la carte. In situaţia asta, împreună cu 
locotenentul Paraschiv Nicolae, am pornit în căutarea 
unui observator, de unde să-l zărim mai bine pe 
inamic. L-am găsit într-o baracă... Acum nu numai că-l 
vedeam, dar îl reperasem fără greş, în raza vizuală 
intrând un obiectiv ce amintea de o fântână. Deodată, 
locotenentul Paraschiv mi-a atras atenţia că în jurul 
fântânii au început să mişune nişte femei. M-am uitat şi 
eu ceva mai atent şi am izbucnit în râs: „Mă, i-am zis, 
una din femei are un binoclu şi ne cercetează poziţiile.” 
Nu greşeam, erau nemți care-şi puseseră rochii, să le 
fie fuga mai... uşoară. Am cerut aruncătoarelor să 
tragă pe fântâna de la marginea Lucenec-ului. 
Proiectilele şi-au atins ţinta din plin. Fasciştii în straie 
de ţaţe au intrat în panică... 

Aş fi dorit să fac parte din trupele care au 
eliberat Lucenec-ul, dar un ordin a schimbat direcţia 
companiei mele. 


4. Momentul cel mai înălţător? Când m-am 
întors acasă, în satul natal, şi mi-am găsit nevasta, 
copiii, părinţii bine şi sănătoşi, iar ei, la rândul lor, au 
putut să constate ca am ieşit din război nevătămat. 

Dacă păstrez amintiri? 

1. Când s-a încheiat războiul aveam în urma 
mea şapte ani de militărie. La data încorporării 
fusesem muncitor la întreprinderea de bauxită din 
judeţul Bihor... şi număram douăzeci şi unu de ani şi 
cinci luni — povesteşte sergentul (1) FLORIAN DUME, 
fost comandant de pluton în batalionul 7 vânători de 
munte, Divizia 2 munte. 


În dimineaţa zilei de 8 mai 1945, batalionul 7 
vânători de munte a sosit în comuna Blumendorf, în 
apropierea şoselei ce ducea spre Praga. Realizasem 
astfel, după un marş de o zi şi o noapte, un cerc în 
jurul unității germane care opunea o rezistenţă 
organizată... Vestea Victoriei am aflat-o seara, la 
poalele unei păduri. Dar ce folos, nemţii refuzau să 
capituleze. Au mai luptat câteva zile, pe urmă s-au 
predat. Îmi aduc aminte că zile şi nopţi în şir 
convoaiele de prizonieri s-au tot scurs pe şosele. lar noi 
am fost nevoiţi să batem pădurile şi să adunăm 
armele,  muniţiile şi echipamentul abandonat de 
inamic. Timp de o lună am tot adunat din păduri şi 
râpe armament şi echipament german... 

Cu imaginea asta s-a sfârşit războiul pentru 
mine. Ziua Victoriei, desigur, ne-a bucurat mult. 

Dacă păstrez ceva amintiri sau documente din 
zilele războiului antihitlerist? Păstrez, cum să nu... 
Păstrez sub geana ochiului stâng o schijă de grenadă. 
Când mă uit în oglindă, îmi văd dantura ruptă complet 
în partea dreaptă a gurii... Mi-a rupt-o o schijă de obuz 
care a surpat peste mine malul unei gropi. Mai apoi, la 
picioare, două degete degerate. 

Mai  păstrez într-o cutie diverse  hârtiuţe, 
chitanţe şi însemnări — în ultimele luni ale războiului 
am fost comandantul trenului de luptă. Pe cine ar 
putea să intereseze nişte bonuri de hrană?! Sunt ale 
companiei 2, pentru zilele de 1, 2, 3 mai 1945. 
Efectivul companiei număra atunci 63 de guri, dar iată 
că bonul din ziua de 4 mai îmi aminteşte că respectiva 
companie rămăsese cu 42 de militari. Deci cu patru 
zile înainte de terminarea războiului pierduse 21 de 
militari. Continui să păstrez, ca pe un obiect sfânt, lista 
cu efectele găsite în lada de campanie a locotenentului 


Târla Petru... ladă expediată familiei ofițerului... 

Nici până azi n-am aruncat hârtia cu adresele 
camarazilor mei, notate când ne-am lăsat la vatră... 
Am intrat în război cu hitleriştii în Transilvania, pe 
direcţia Târgu Mureş-Zalău-Sălaj-Miheşu de Câmpie- 
Gherla-Sărmaş-Bonţida... Pe acest traseu am eliberat 
oraşul Zalău, reşedinţa batalionului nostru. Nici că se 
putea o cinste mai mare pentru noi... 


2.Am intrat în război cu  hitleriştii în 
Transilvania, pe direcţia Târgu Mureş-Zalău-Sălaj- 
Miheşu de Câmpie-Gherla-Sărmaş-Bonţida... Pe acest 
traseu am eliberat oraşul Zalău, reşedinţa batalionului 
nostru. Nici că se putea o cinste mai mare pentru noi. 


3. Am luptat în Ungaria, în Cehoslovacia, cu 
pierderi foarte mari — trupă, subofiţeri, ofiţeri... După 
ce am fost numit comandantul trenului de luptă, 
aveam obiceiul să însoțesc marmidele sau bucătăriile 
în linia întâi. Nu pot să uit cum într-o noapte de iarnă, 
în munţii Cehoslovaciei, am ajuns la compania 
comandată de locotenentul Târla Petru. Adusesem cu 
noi ceai fierbinte, m-am dus la dânsul şi l-am rugat să-l 
bea. lar el mi-a spus în şoaptă că, de îngheţat ce era, 
nu putea vorbi. În zorii zilei, compania s-a ridicat la 
atac... Printre cei căzuţi s-a numărat şi locotenentul 
Târla: gloanţe de mitralieră i-au secerat inima. După ce 
a fost înmormântat, i-am rânduit lucrurile din lada de 
campanie şi le-am trimis familiei... 

Nopțile, când ajungeam cu mâncarea pe poziţii, 
ne târam cu marmidele dintr-o groapă în alta, să le 
dăm soldaţilor de mâncare. Pe mulţi îi găseam 
îngheţaţi... îngheţaseră în somn. Pământul era de 
gheaţă, iar gropile de apărare nu se puteau face decât 


din zăpadă. Într-o noapte, în timp ce împărţeam 
mâncarea caldă, bucătarul vine speriat la mine şi-mi 
spune tulburat că în groapa aia sunt doi soldaţi morţi... 
Ingheţaseră. Mi se păruse că vorbise prea tare şi i-am 
astupat gura cu palma. Ne puteau auzi nemţii, erau 
foarte aproape, la treizeci-patruzeci de metri, şi ar fi 
deschis focul. In perioada aceea căutau nu numai să ne 
oprească, dar şi să ne dea înapoi. N-au izbutit. 

Dar câţi români au plătit cu sufletul lor tânăr 
această victorie! Ţin în casă o fotografie făcută înainte 
de a intra în luptă... Sunt fotografiaţi toţi comandanții 
de companie, de plutoane şi grupe. În total — 24. 
Dintre aceştia numai doi s-au întors teferi acasă. Într-o 
pădure din Cehoslovacia, comandantul batalionului, 
căpitanul Gănţaiu Marin, a fost rănit grav. Sanitarii l-au 
scos din linia întâi pe o targă împletită din cetini. În 
anul 1947, pe peronul gării Teiuş, mi-a ieşit 
întâmplător în cale. Avea piciorul frânt şi mergea în 
baston. 

In aceeaşi pădure a fost rănit şi locotenentul 
Afronie lonel. Lui Afronie i-a urmat la comandă Târla 
Petru... Mureau unul după altul sau erau scoşi din luptă 
cu răni grave. Rândurile se răreau, nu dădeam însă 
înapoi nici cu o palmă... Mulţi au rămas în Munţii 
Tatra... Unii au fost găsiţi şi îngropaţi, alţii, nu... 


4. Cel mai luminos moment l-am trăit în luptele 
din Transilvania, la Sâncrai de Mureş... Împreună cu 
compania făceam prin porumburi siguranţa flancului 
stâng al frontului, unde, în continuarea noastră, se 
găsea compania 4. Nemţii au reuşit să se infiltreze 
printre cele două companii, urmărind să ne 
încercuiască mai întâi pe noi, pe urmă batalionul... 
Deşi eram puţini — de pildă, plutonul pe care-l 


comandam număra 9 ostaşi — i-am înfruntat cu sânge 
rece, luptând, cum se zice, spate-n spate cu restul 
companiei. E drept, ne-a venit în ajutor şi ploaia. L-am 
respins pe inamic, a lăsat în porumburi morţii şi răniții. 
Lupta asta pe pământul nostru mi-a redat cu adevărat 
sentimentul că în joc era libertatea pământului 
străbun. 

Aş mai povesti bucuria întoarcerii acasă. La 
Episcopia Bihor, imediat după trecerea frontierei, ne- 
am oprit şi, de bucurie că am pus piciorul pe pământ 
românesc, am chiuit şi am aruncat în sus cu băştile. La 
Zalău, vechea reşedinţă a batalionului 7 vânători de 
munte, am defilat în centrul oraşului, în uralele 
locuitorilor. Cei mai mulţi reveniseră şi ei la 
gospodăriile lor, după ce eliberaseră partea ciuntită din 
nordul Transilvaniei. 

După şapte ani de militărie, m-am întors la 
meseria mea. Am lucrat ca strungar la Atelierele C.F.R. 
Braşov până în anul 1976. Când am ieşit la pensie la 
limită de vârstă. 

Bravura soldatului român 

2. Ziua de 23 august 1944 m-a găsit conducând 
secţia de boli interne şi de boli contagioase a Spitalului 
Militar Arad — ne răspunde dr. CAIUS MIRONESCU, în 
timpul războiului, medic sublocotenent al Spitalului 
Militar Arad. La sfârşitul lui august şi începutul lui 
septembrie 1944, spitalul s-a aflat în plin teatru de 
operaţii, datorită întoarcerii armelor. Încă din iunie 
1944 eram dislocat cu secţiile pe care le conduceam în 
comuna Cuvin, judeţul Arad, din considerente tactice. 
In perioada asta înlocuiam la conducerea secţiilor de 
boli interne şi contagioase pe medicul locotenent (r) 
doctor Ţabic Miron, bolnav de hepatită şi evacuat. 


3. În timpul luptelor din 1944 din zona Arad- 
Ghioroc-Păuliş, toate cadrele Spitalului Militar Arad, 
întreg personalul medical superior şi auxiliar s-a 
comportat cu bravură şi devotament. Îmi rămân 
întipărite pe viaţă faptele de înalt umanitarism şi de 
fierbinte iubire de patrie ale celor alături de care am 
fost în acele momente grele: comandantul spitalului — 
medicul locotenent-colonel doctor Tătara lon. Medicul 
maior doctor Aldeşiu lon, medicul căpitan (r) doctor 
Hălmăgean Liviu, medicul căpitan (r) doctor Muscan, 
medicul căpitan doctor Giurcan, medicul sublocotenent 
(r) doctor Pop luliu, farmacist maior Suciu, surorile 
medicale  Pătruţiu Simion Maria, Neamţu Marteş 
Hortensia, Călugăru ludita, Ţăranu Maria, plutonier 
sanitar Pastuh lon şi mulţi alţii, în majoritate trecuţi în 
lumea umbrelor. 

S-au descris şi se descriu fapte de bravură 
ostăşească de o deosebită valoare ale luptătorilor 
români în toate războaiele noastre de apărare. Medicii, 
poate ceva mai în afară de clocotul luptei, pot aprecia, 
cred, mai ales etica actului de vitejie militară, ei 
văzând omul — aşa cum este el în mod real — 
dezbrăcat de convenienţe în faţa suferinţei şi a morții. 
Am fost zguduit şi marcat psihologic, la începutul 
practicii mele medicale, de drama celui de-al doilea 
război mondial, dar m-am considerat onorat că port 
uniforma armatei române în războiul antihitlerist — 
aceeaşi uniformă cu ostaşii pe care am avut cinstea să- 
i îngrijesc. Oamenii noştri în uniformă militară au dat 
dovadă, în toate împrejurările legate de suferinţa 
datorită rănilor şi bolilor, de invariabila înţelepciune — 
aş numi-o mioritică — a românului în faţa durerii fizice 
şi psihice şi cu deosebire în faţa momentului suprem al 
morţii. 


Am fost impresionat în timpul luptelor din 
sectorul Arad-Ghioroc-Păuliş de faptul că niciun rănit 
sau bolnav, în stare de conştienţă — cât de cât „pe 
picioare” — nu a acceptat să fie evacuat, spitalizat. În 
ziua de 15 septembrie 1944, între localităţile Miniş- 
Păuliş, pe rambleul căii ferate electrice Arad-Podgoria, 
inamicul a reuşit o infiltrare, dar a fost oprit şi aruncat 
înapoi. In timpul luptei, un ostaş rănit, în cămaşă, 
stând rezemat de un arbore, în poziţia în genunchi, 
trăgea cu pistolul-mitralieră apăsându-şi cu mâna 
stânga parcă centura. La un moment dat a căzut. 
Impreună cu plutonierul-major sanitar Pastuh, am 
reuşit să ne apropiem de luptător. Era mort: rănit la 
faţă, torace, gambe, având şi o teribilă plagă 
penetrantă abdominală. Cu mâna stângă, în ultimele 
momente de viaţă, îşi oprea temporar, atât cât putea, 
eventrarea viscerelor abdominale, cu dreapta a tras 
până la ultimul cartuş. Unul dintre cei atât de mulţi 
care au ilustrat bravura soldatului în faţa invadatorului 
şi a momentului trecerii în veşnicie! 

La 14 septembrie 1944, în vechea cetate a 
Aradului, Spitalul Militar avea o secţie de chirurgie cu 
bloc operator, sub conducerea medicului maior doctor 
Aldeşiu, care opera ajutat de surorile medicale Pătruţiu 
şi Neamţu, precum şi de plutonierul-major sanitar 
Simion Grigore. Acţionând prin surprindere, un vârf al 
avangărzii unei puternice forţe blindate inamice a 
trecut podul Mureşului dinspre oraş şi a pătruns în 
cetate prin poarta numărul 1. Medicul maior doctor 
Aldeşiu abia a avut timp să părăsească sala de 
operaţie, cu răniții operaţi atunci, cu ajutoarele sale, şi 
a evacuat cu curaj şi stăpânire de sine oamenii şi 
materialele, pentru a nu cădea în mâinile inamicului 
care a ocupat vremelnic Aradul. 


La sfârşitul lui septembrie 1944, surorile 
medicale Neamţu şi Pătruţiu sunt rănite de aviația 
inamică în gara Săvârşin (jud. Arad), printre alte 
victime, pe când debarcau răniții dintr-un tren sanitar 
care purta însemnele „Crucii Roşii”, în conformitate cu 
legile internaţionale. 


4.Nu pot încheia aceste amintiri de acum 
aproape 40 de ani din Spitalul Militar Arad fără a relata 
un episod, aparent minor, dar care oglindeşte cu 
deosebită vigoare starea de spirit a soldatului nostru în 
1944. lată despre ce este vorba: în curtea secţiei 
medicale instalate la Cuvin, ostaşii convalescenţi, 
sanitarii secţiei, alţi militari din diferite unităţi din 
apropiere cărora le asiguram asistenţa medicală au 
conturat la intrare, lângă poartă, harta României, cu 
hotarele ei aşa cum erau înainte de ziua nefastă din 
august 1940 a odiosului Dictat de la Viena. Era 
conturul fruntariilor ţării, pe care le aveau în inimile şi 
în gândurile lor ţăranii, muncitorii ori cărturarii care pe 
atunci purtau uniforma oştirii române. În mijlocul hărţii 
pe care au desenat-o, au scris cu pietricele albe: „AŞA 
A FOST! AŞA VA FI!” Afirmația avea imperativul 
somaţiei: „PE AICI NU SE TRECE!”, pe care o strigaseră 
invadatorului şi lumii viii şi morţii din 1917 la poarta 
Moldovei şi aveau să o strige urmaşii acestora, peste 
două luni — harta a fost conturată în iunie 1944 — la 
porţile Crişanei şi ale Transilvaniei. Mai înainte ca 
Istoria să fi înregistrat Actul de la 23 August, aceasta 
era psihologia prezentă în armata română. 

Şi era o noapte luminoasă 

1. Nu am putut să mă bucur de Ziua Victoriei în 
linia întâi, fiind internat de mai bine de o lună de zile în 
Spitalul Militar din Călimăneşti — povesteşte sergentul 


(7) ALEXANDRU BULIGA, fost comandant de grupă în 
Regimentul 2 dorobanţi. 

De aici, din spital, urmăream evoluția 
evenimentelor de pe fronturi. In unele saloane erau 
instalate difuzoare. Eu, încă din Ungaria, duceam cu 
mine o hartă a Europei. O fixasem pe perete şi, după 
ce ascultam la radio comunicatele, mă întorceam la 
hartă. Marcam cu săgeți înaintarea dinspre est şi vest 
a trupelor aliate spre Elba. Prelungeam săgețile pe 
hartă în fiecare dimineaţă. Imi amintesc că atunci când 
a încetat din viaţă preşedintele Americii, Roosevelt, 
săgețile erau aproape de Elba. 

În dimineaţa zilei de 9 mai 1945, la orele 6:30, 
am auzit la radio că Germania hitleristă a capitulat fără 
condiţii. Au sărit în sus de bucurie răniții care erau în 
stare s-o facă. Tot în acea zi, pe Valea Oltului, un tren 
ce mergea spre front, în Cehoslovacia, a oprit. Soldaţii 
au coborât din vagoane şi de fericire că războiul se 
terminase, au pus în bătaie armele şi au tras salve de 
onoare în cinstea Păcii. Războiul se încheiase şi erau 
siguri că nu vor mai merge la moarte. 

Şi bucuria mea era fără margini. 

Fusesem rănit la 17 ianuarie 1945, în munţii din 
Cehoslovacia, în luptele pentru localitatea Brezno. In 
ziua aceea, nemţii atacaseră cu artileria toată pădurea 
în care ne găseam. Zăpada se înnegrise de atâtea 
explozii, iar soarele de pe cer dispăruse înecat în fum. 
Ca orice infanterist „bătrân”, ştiam după vâjâitul 
obuzelor unde or să cadă... Când ştiam că vine în 
direcţia noastră, deschideam gura mare, ca explozia să 
nu-mi spargă timpanele. N-o să mă credeţi, dar l-am 
auzit şi pe cel care m-a rănit. A căzut printre copaci, la 
câţiva metri de mine. Am auzit zbârnâitul schijelor, 
apoi am simţit cum piciorul stâng mi-a fost smucit. 


Parcă nimerisem în miezul unei flăcări imense şi câteva 
secunde n-am ştiut nimic de mine. M-a readus la 
realitate întrebarea sublocotenentului Mota, 
comandantul companiei: „Buliga, mai trăieşti? Hai 
acolo, sub mal, că porcii ăştia ne omoară, fir-ar mama 
lor a dracului!” 

M-am ridicat încet în genunchi, să văd dacă pot 
să umblu şi am constatat că da, dar şchiopătând. Am 
ajuns sub mal şi mi-am dat seama că piciorul nu mă 
mai ajută. L-am pipăit, am tăiat cracul pantalonului. 
Nici urmă de cartuş sau schijă. Pe urmă, am văzut că 
schijele au intrat prin talpa bocancului şi au ieşit prin 
faţă, străpungându-mi laba piciorului. Ofiţerul a venit la 
mine şi m-a întrebat cum e, dacă pot să mă retrag 
singur spre postul de prim-ajutor sau să cheme 
brancardierii. l-am spus că pot să merg şi singur, căci 
doi brancardieri şi cu mine ar deveni, în pădure, o ţintă 
bună pentru inamic. Am rupt o creangă de fag uscată 
şi, sprijinindu-mă de ea ca de un ciomag, am pornit 
prin pădure, trăgând după mine piciorul care mă durea 
din ce în ce mai tare. Mă cuprinsese o fierbinţeală 
nefirească, însoţită de amețeli. Am căzut, mi-am frecat 
obrajii cu zăpadă, mi-am potolit setea, mi-am făcut 
curaj şi-am pornit mai departe. Am ajuns chinuit la 
postul de prim-ajutor. Aici, doi sanitari căutau să se 
descurce. Le era foarte greu. Zeci de răniţi... 
priveliştea era sfâşietoare; care cu mâna sfârtecată, 
care cu piciorul zdrobit, alţii loviți în cap sau în 
abdomen. Sanitarii săreau să-i ajute mai întâi pe cei 
răniţi mai grav. Un soldat aşternut pe o foaie de cort, 
cu burta spartă de un obuz, urmărea tăcut tot ce se 
petrecea în jur fără să scoată un geamăt. 

Sanitarii m-au întrebat dacă picioarele mă mai 
ţineau. Când am văzut ce era acolo, am răspuns că 


până la infirmeria regimentului mai pot să merg. ŞI 
iarăşi am pornit-o. Ajuns la infirmerie, mi s-a scos 
bocancul şi am fost pansat. Şase luni n-am mai pus 
bocanc în picior. 

La  infirmerie a fost adus mai apoi şi 
sublocotenenţii Moţa: avea mâna frântă şi plângea de 
durere. După el, a apărut Pavel Dobrinescu: o schijă îi 
rupsese toată falca şi sângele îi îngheţase pe faţă şi pe 
manta. Spre seara aceleiaşi zile a mai fost adus şi 
Tătulescu Nicolae: schijele îi perforaseră plămânii. 

In seara zilei de 19-20 ianuarie 1945, 16 căruţe 
pline de răniţi au luat-o din Szilsvârad, spre Torna, 
unde ne aşteptau maşinile sanitare însoţite de doctorul 
Cucu. Eu am nimerit într-o maşină deschisă, laolaltă cu 
alţi treizeci de răniţi. Şi era un ger, de crăpau pietrele... 
Luptam cu durerile, cu frigul, cu gândurile. Până să 
ajung în ţară, la spitalul din Călimăneşti, unde m-a 
găsit prima zi de pace, am mai trecut prin multe. Dar 
asta n-are importanţă. Important e că la 16 mai 1945 
eram acasă, la ai mei, în comuna Tomşani. 


2. După 23 August 1944, la Râmnicu Vâlcea, 
oraşul de reşedinţă al Regimentului 2 dorobanţi, s-a 
constituit un batalion care a fost trecut sub comanda 
maiorului lulian Mateescu. Mă număram printre 
militarii acestui batalion, care, la 25 septembrie 1944, 
a plecat pe frontul antihitlerist. Îmi amintesc de 
momentul trist al despărțirii de pe peronul gării 
Râmnicu Vâlcea: se adunaseră rude, părinţi, fraţi, 
surori, soţii. Unii presimţeau că pornesc la un drum 
fără întoarcere. 

În dimineaţa zilei de 26 septembrie 1944, pe o 
ploaie torențială, am debarcat la Mediaş, de unde am 
pornit cu echipamentul de război în spate spre 


Târnăveni şi Cucerdea. Tunurile şi explozia obuzelor se 
auzeau din ce în ce mai clar, pe măsură ce ne 
apropiam de câmpul de bătaie. 

În noaptea de 27 septembrie 1944, am trecut 
Mureşul, la Oarba de Mureş, pe un pod făcut de 
pionierii români din butoaie. Inamicul ocupase aici cele 
mai înalte creste ale dealului Oarba şi Sângeorgiu, de 
unde vedea toate mişcările noastre şi ne bătea cu 
artileria. În ziua de 23 septembrie, la ora 3 dimineaţa, 
după o intensă pregătire de artilerie, am ieşit la atac 
pentru ocuparea primei creste de la Oarba de Mureş. In 
douăzeci de minute au trecut, cred, peste capetele 
noastre zeci de mii de obuze aducătoare de moarte 
pentru nemți. Prima creastă a fost ocupată în două ore, 
dar în pădurea de salcâmi de deasupra satului Oarba 
au rămas pentru totdeauna, la pământ, subunități 
întregi, şi români, şi nemti, aşa cum porniseră la atac. 
Au urmat alte şase zile în care dădeam zilnic câte trei- 
patru atacuri pentru a ocupa şi creasta dinspre 
Sângeorgiu. Am ajuns la 70 metri de ea, mai mult n-am 
putut înainta. Artileria noastră, până îşi regla tragerea, 
lovea şi ea în noi. Încercam să transmitem din om în 
om, sistem releu, cuvântul de ordine: „Lungeşte 
tragerea!”. Dar până ajungea dincolo de Mureş... 


3. După refacerea regimentului, am participat 
la luptele din Transilvania pe direcţia Satu Mare, oraş 
eliberat la 25 octombrie 1944. Ca să lichidăm 
rezistenţele hitleriste de pe aerodromul din Satu Mare, 
îmi amintesc că am străbătut un canal cu apă până la 
brâu, care ne-a scos în spatele inamicului. In ziua 
următoare, am eliberat primul oraş din Ungaria. Şi 
astfel, ne-am apropiat de Tisa. În noaptea de 8 
noiembrie 1944, Divizia 11 infanterie a trecut râul pe 


un bac din butoaie în sectorul Tokaj. Trecerea s-a făcut 
organizat, fără pierderi. Ne înghesuiam pe bac câte 30 
de soldaţi, adică un pluton. Nici nu-ţi dădeai seama, în 
noapte, că pluteai. De pe bac am nimerit în bălțile cu 
trestii înalte ale râului şi, pentru a da de uscat, am 
străbătut vreo sută cincizeci de metri prin apa adâncă 
şi printre trestii. Incepuse să plouă mărunt şi rece. 
Eram uzi ca vai de noi, când am ieşit din bălți am 
răsuflat uşuraţi şi am încercat să ne săpăm adăposturi. 
Creasem un cap de pod care n-avea o întindere mai 
mare de un kilometru, ceea ce pentru o divizie era ca o 
cutie de chibrituri. Noaptea asta de noiembrie a fost 
cea mai lungă din viaţa mea. Ce ne rezervau lumina 
Zilei, necunoscutul? Uitasem de ploaie, de apa din 
bocanci. O vreme, inamicul, instalat pe dig la vreo trei 
sute de metri de noi, nu ne-a mirosit. Când, în sfârşit, a 
descoperit debarcarea la lumina rachetelor şi a pus 
artileria să bată pe Tisa, divizia trecuse de mult pe 
malul drept. Obuzele treceau peste noi şi explodau în 
bălți şi, mai departe, în apele Tisei. Asta ne-a fost şi 
norocul. 

S-au ivit şi zorile, iar noi, curioşi, am prins să 
cercetăm viitorul câmp de luptă. Intre poziţia noastră şi 
dig se aşternea o tarla cu bețe negre de floarea- 
soarelui şi de coceni netăiaţi. Noi trebuia să atacăm 
digul; reprezenta o înălţime pe care şerpuia un drum 
de ţară. Când s-a luminat ceva mai bine, o rachetă 
verde a dat semnalul ridicării la atac. Am pornit-o, prin 
beţele de floarea-soarelui, spre dig. Aşa cum era şi 
normal, inamicul ne-a primit cu foc şi gloanţele lui ne- 
au silit să ne culcăm în noroi. Deodată însă, peste noi, 
cei din Regimentul 2 dorobanţi, au sărit la atac cei din 
Regimentul 3 Olt Slatina; şi ei au fost opriţi de focul 
ucigător de pe dig. Atunci s-a produs o minune: din 


urmă, sărind peste noi şi peste cei din Regimentul 3 
Olt, s-a ridicat la atac Regimentul 19 infanterie 
Caracal. Descoperind că suntem mulţi la număr, ne-am 
ridicat atunci cu toţii cu un „Uraaa!” înnebunitor şi ne- 
am avântat spre inamic. Văzând atâta armată venind 
spre ei ca un tăvălug, nemţii au rupt-o la fugă, iar noi, 
în câteva minute, am pus stăpânire pe dig. 

Greutățile cele mari de-abia de aici au început, 
căci infanteria trecuse Tisa, dar artileria nu. Nu aveam 
în sprijin nici măcar un tun anticar. Nemţii au sesizat 
anomalia şi au iniţiat contraatacuri cu tancurile, ca să 
ne împingă în Tisa. Până la ceasul înserării, nemţii au 
făcut trei tentative de a recuceri digul, fără să 
izbutească. În momentul acela digul însemna totul 
pentru Divizia 11 infanterie. În aceeaşi noapte au fost 
trecute pe malul drept trei tunuri anticar. De 
asemenea, au trecut şi trupe sovietice care au 
contribuit la lărgirea capului de pod. 

Timp de cinci zile şi cinci nopţi am respins acolo 
zeci de atacuri ale nemților, care urmăreau să ne 
azvârle în apele Tisei. 

Într-o noapte întunecoasă de noiembrie, pe o 
ploaie măruntă şi pe ceaţă, când toţi ostaşii stăteau 
adăpostiţi în gropi, acoperiţi cu foi de cort, nemţii, cu 
forţele refăcute, s-au furişat prin ploaie şi mlaştini, 
apropiindu-se de noi, ca printr-un atac-surpriză să ne 
lichideze. Pe dig însă patrula fruntaşul Dinu. El a auzit 
înaintarea inamicului şi a dat alarma strigând cât îl 
ţinea gura: „Nemţii, măăă! lo-te, nemţii, măăă!” Şi aşa, 
în picioare, cum stătea pe dig, a început să tragă în 
nemti ca într-o turmă de oi. Intreaga poziţie s-a pus în 
mişcare cât ai zice „peşte”. Am ripostat puternic, 
obligându-i pe nemți să se retragă. 

Nemţii nu au putut să ocupe digul, care a rămas 


tot în mâna noastră. În zori, la lumina zilei, l-am găsit 
pe fruntaşul Dinu căzut pe dig, cu ochii deschişi, ca şi 
cum ar fi vrut să ne vadă în continuare. Un glonţ 
vrăjmaş îl lovise în cap. Nu pot să-l uit. Vigilenţa lui ne 
salvase. Era un flăcău din Vâlcea, cu o voce subţire, ca 
de artist. 

Aş dori să mai povestesc o întâmplare din care 
am scăpat cu viaţă. Nu numai eu, ci şi alţi camarazi de- 
ai mei. Din cei 200 de ostaşi ai companiei 7 mai 
rămăseseră doar 50. Cu efectivul ăsta am fost trimis 
pe direcţia Silická, ca avangardă a batalionului şi chiar 
a regimentului. Ne-am îndepărtat astfel cu vreo 17 
kilometri de restul unităţii. Ne-a mers bine în zilele de 
21 şi 22 decembrie 1944, deşi intrasem adânc într-o 
zonă de munte. Am ocupat comuna B6rka, pe urmă şi 
comuna Lucka. Dar eram mult înaintea batalionului şi a 
regimentului. 

La 23 decembrie 1944, nemţii au contraatacat, 
lovindu-ne mai întâi cu artileria antiaeriană — trageri 
directe —, apoi cu tancurile. Am ţinut noi piept cât am 
ţinut, spre seară însă am fost scoşi din Lucka. Aşa se 
face că inamicul a dormit în comună, la căldurică, iar 
noi în afara aşezării, sub cerul liber, la adăpostul unei 
creste. Cerul era senin, geruia — să fi fost minus 20-25 
grade. Ca să ne încălzim cât de cât mâinile şi obrajii, 
am făcut focuri. Interesant că şi nemţii din elementele 
de siguranţă făcuseră focuri. N-au tras ei, n-am tras 
nici noi. Aşa a trecut noaptea, dormind pe zăpadă, lipiţi 
de stâncă. 

În zorii zilei de 24 decembrie 1944, 
comandantul companiei 7, sublocotenentul Nicolae 
Moţa, ne-a scos de sub stâncă, unde dormisem 
iepureşte, şi ne-a organizat pe o poziţie mai bună. La 
adăpostul unor copaci,  atrăgându-mi atenţia: 


„Sergentule, deschizi focul numai când nemţii ajung la 
cincizeci de metri! Eu mă duc să caut o altă poziţie de 
apărare, în cazul că vom fi respinşi şi de aici.” Mi-a mai 
amintit că suntem în avangardă şi că de noi depinde 
siguranţa întregului Regiment 2 dorobanţi. 
Comandantul companiei 7 n-a plecat singur, ci însoţit 
de sublocotenentul Coludi, comandantul plutonului din 
care făceam parte. 

S-a luminat bine de ziuă, şi cum stăteam traşi 
pe după copaci, cu ochii spre Lucka, văd venind către 
noi vreo cincisprezece nemți. Erau bine dispuşi: 
glumeau, râdeau. De ce nu? Nu avuseseră ei parte de 
un somn pe cinste, la căldurică? 

Trăgătorul de la puşca-mitralieră a grupei mele, 
Pavel Dobrinescu, un vâlcean din Orleşti, zărindu-i pe 
nemți la vreo două sute cincizeci de metri, îmi zise: 
„Domnule sergent, eu trag. De ce să-i las să se 
apropie? Eu trag în ei şi gata.” Am căutat să-l lămuresc 
de ce nu-i bine să tragă, că-i distanţă mare, că ne 
demascăm. Dar nervii lui Dobrinescu au cedat şi aşa 
cum se întâmplă deseori pe front, a deschis focul fără 
nicio comandă. Avantajaţi de distanţă, nemţii au intrat 
rapid într-un unghi mort şi au scăpat. În schimb, în 
secundele următoare, asupra noastră s-a abătut din 
trei direcţii o ploaie de foc. Am înţeles imediat, după 
cum se trăgea în noi, că suntem ca şi încercuiți, având 
doar o posibilitate de scăpare: să ne dăm drumul în jos 
pe o stâncă, să alunecăm vreo 600 de metri, după care 
să urcăm pe o altă creastă. Am trimis imediat un agent 
în căutarea celor doi comandanţi — Nicolae Mota şi 
Coludi — dar nu i-a găsit. Sergentul-major Cloşca, cel 
mai mare în grad în toată compania, a preluat 
comanda companiei ca să nu fim încercuiți. Focul iscat 
de Dobrinescu nu mai contenea, iar nemţii începuseră 


să se apropie de noi în salturi. l-am zis atunci 
sergentului-major Cloşca: „Eu rămân aici cu cine vrea 
şi are curaj... cu o grupă de sacrificiu. Dumneata ia 
restul companiei şi ieşi repede pe creasta cealaltă. 
Dacă scăpăm, venim şi noi.” Cloşca a luat restul 
companiei şi a ieşit din zona încercuirii. lar eu, 
împreună cu câţiva voluntari, printre ei şi Pavel 
Dobrinescu, Nicolae Tătulescu şi Istudor, am rămas pe 
poziţii să le acoperim retragerea. Aşa cum 
prevăzusem, nemţii, prin salturi pe zăpadă, înaintau 
din trei părţi. Ajunseseră la circa 150 de metri. Le-am 
strigat băieţilor; „Trageţi ochit! Nu ca la paradă... Când 
vedeţi că nemţii scot capul să facă un salt, trageţi 
ochit. Să-i ţinem în loc până ce ai noştri vor ajunge pe 
cealaltă creastă.” 

Aşa am luptat până ce sergentul-major Cloşca 
ne-a dat semne că a ajuns cu compania pe creasta 
cealaltă. De acolo, au început să tragă în inamic, 
ajutându-ne astfel să ne retragem, să ne dăm drumul 
de sus spre fundul văii. Nemţii însă ne-au urmărit. 
Eram de-acum în fundul văii când au început să ne 
vâneze de sus în jos. Am avut însă noroc, şi, aşa istoviţi 
cum eram, am început să urcăm printre colţuri de 
stâncă spre poziţia ocupată de sergentul-major Cloşca 
şi restul companiei. La rândul lor, nemţii, bucuroşi că 
au scăpat de noi, s-au întors cu faţa spre poziţia lui 
Cloşca şi au început s-o atace şi să se apropie de ea, 
silindu-l să se retragă. 

Amintesc, ne aflam în ziua aceea de pomină la 
17 kilometri de regiment. Şase zile şi şase nopţi am 
rătăcit prin păduri. În căutarea unor poteci sau drumuri 
salvatoare. Între timp, sublocotenenţii Moţa şi Coludi, 
ajunşi la unitate, ne-au dat dispăruţi. Şi aşa, regimentul 
a raportat la divizie dispariţia companiei 7... Însă 


„dispăruţii”, în cea de-a şasea zi, au atins şoseaua 
Torna-Budapesta, aflată sub controlul românilor. Mare 
a fost mirarea colonelului Radu llie, comandantul 
regimentului, şi a căpitanului Miulescu, comandantul 
batalionului, când compania 7 a apărut la raport cu 
efectivul complet, fără niciun mort sau rănit. 


4. S-a întâmplat aşa ca tocmai în ajun de Anul 
Nou, să intrăm într-o refacere de paisprezece zile, mult 
înapoia frontului, în comuna Tornaszentandrâsz. Am 
organizat şi o masă pe care am pus darurile primite: 
cozonac, vin şi secărică. A trecut pe la noi generalul 
Edgard Rădulescu, să ne cunoască şi să ne felicite. Ne- 
a pus să-i povestim încercările prin care am trecut. A 
fost o noapte... luminoasă, de neuitat. 

Lungul drum către victorie 

1. Ziua Victoriei m-a găsit în Spitalul nr. 215 din 
Târgovişte. Am fost rănit grav la ambele picioare, în 
timp ce ne zbăteam să recucerim, la 22 decembrie, 
cota 520 din Cehoslovacia, ne răspunde p/utonierul (r) 
IOAN DANILA, fost comandant de pluton în Regimentul 
35 infanterie. Ştirea că războiul, în sfârşit, se terminase 
s-a transmis la radio şi s-a răspândit în tot spitalul, se 
înţelege, ca fulgerul. In salonul numărul 4, cu douăzeci 
de paturi şi cu tot atâţia răniţi — ofiţeri şi subofiţeri —, 
s-a încins o horă, cu chiote şi urale. jucau cei care se 
puteau ţine pe picioare. Astăzi, privind în urmă, hora 
asta numai de bărbaţi, şi ăia înfăşuraţi în bandaje, ar 
putea să pară neverosimilă, să fie considerată ca o 
izbucnire a unor răniţi care şi-au ieşit din minţi. Poate 
că în clipele alea chiar îşi ieşiseră. Căci s-au repezit la 
mine să mă ridice în picioare şi să mă tragă în horă cu 
cârje cu tot. De ce mi-aş fi refuzat bucuria asta 
colectivă? 


Apoi, când am obosit şi cu dureri ascuţite în 
picioare m-am văzut din nou în pat, gândul meu s-a 
îndreptat către foştii mei subordonați din plutonul al 
cărui comandant fusesem (batalionul 1), încercând să- 
mi închipui fericirea lor la vestea încheierii războiului... 
Oare câţi din ei mai rămăseseră în viaţă din ziua în 
care fusesem obligat să-i părăsesc? 

Câteva zile mai târziu, ca un răspuns parcă la 
întrebările mele. Am primit o scrisoare de pe front, de 
la sergentul Banciu M. loan, comandant de grupă în 
plutonul meu. Fusese expediată de mult şi încerca să- 
mi povestească cum, cu câteva zile înainte de Crăciun 
căzuse rănit şi, printre rânduri, îmi dădea de înţeles cât 
de sângeroase au fost, la sfârşitul lunii decembrie, 
luptele din Ungaria şi Cehoslovacia. Imi scria că timp 
de două săptămâni poziţiile au trecut dintr-o mână în 
alta. 


2. La 23 august 1944 eram militar de mai bine 
de cinci ani. Mă trag dintr-o familie de ţărani cu 
unsprezece copii. Plecarea la cătănie însemna o gură 
mai puţin la mămăligă... Ceasul istoric al întoarcerii 
armelor împotriva  hitleriştilor a găsit resturile 
regimentului nostru la Galaţi. Numai ce izbutisem, 
printr-o manevră iscusită, să ieşim dintr-o puternică 
încercuire. Ne-am regrupat, conform ordinului, la 
bifurcația drumurilor  Galaţi-Tecuci-Pogoanele, sub 
comanda  locotenent-colonelului  Gheţaru Nicolae, 
locţiitor al comandantului Regimentului 35 infanterie. 
Ne-am adunat acolo cam vreo trei sute de luptători. 
Mai scăpaseră din încercuire vreo 15-20 de căruţe cu 
armament, muniții şi alte materiale. De la această 
bifurcaţie de drumuri a început pentru mine şi 
camarazii mei războiul antihitlerist. Am primit ordin să 


ne afluim la nord-est de comuna Pogoanele. La un 
kilometru sau doi de localitatea Padina, loc unde se 
regrupa divizia. 

Acum, aş vrea să vă povestesc o întâmplare, 
dar, ca să fiu înţeles, aş dori să reamintesc un adevăr 
arhicunoscut: într-un război, şi încă într-unul atât de 
lung şi de distrugător, ţi-e dat să treci prin tot felul de 
situaţii, de la victorii până la înfrângeri, de la momente 
înălţătoare la momente umilitoare, de la întâmplări 
banale până la întâmplări ieşite din comun, de aceea, 
poate, incredibile... 

În drum spre locul de afluire, i-a fost dat 
coloanei unităţii noastre să treacă printr-o situaţie cu 
care nu se mai întâlnise şi nu avea să se mai 
întâlnească vreodată. Deci  mărşăluiam spre 
Pogoanele, s-a nimerit să fiu eu în capul coloanei. Eram 
subofițer. Nu singurul. Mai exista unul, sergentul-major 
Florea Vasile. Până la destinaţie mai aveam puţin de 
mărşăluit. Deodată, tot scrutând drumul, mi s-a părut 
că zăresc ceva. Duc binoclul la ochi şi identific o 
coloană germană de motorizate, destul de lungă; 
coloana inamicului staţionase la vest de Padina. Fac 
semn şi opresc coloană noastră, locotenent-colonelul 
Nicolae Gheţaru vine în mare grabă, se convinge că-i 
vorba de o coloană germană şi ia pe loc hotărârea să 
ne desfacem repede în două detaşamente şi să intrăm 
într-un dispozitiv de luptă. Eu în stângă drumului cu 
vreo 150 de ostaşi, iar sergentul-major în dreapta, cu 
jumătatea cealaltă a coloanei. Ne-a mai ordonat să ne 
„îngropăm în teren” şi să fim gata să acţionăm. Aşa am 
şi procedat: într-un sfert de oră, dispozitivul se 
amplasase pe un front de circa un kilometru, gata să 
riposteze. Îmi alesesem un punct central, de unde să 
pot conduce eficient lupta. Înainte însă de a povesti 


mai departe cele petrecute, trebuie să menţionez că 
cea mai mare parte din detaşament era constituită din 
răzleţi, din soldaţi care aparținuseră altor subunități şi 
care scăpaseră din încercuire datorită unor acţiuni 
personale. Pe cei mai mulţi nu-i cunoşteam. La un 
moment dat văd cum trei militari din dispozitivul meu, 
dintre cei pe care nu-i cunoşteam, o iau peste câmp, 
spre coloana germană, cu batista pusă în ţeava puştii. 
Recunosc, în ciuda experienţei mele de front, aşa ceva 
nu mai văzusem până-n ziua aceea. Vine în fugă şi 
locotenent-colonelul Gheţaru strigând furios: „Dănilă, 
sunt soldaţi de-ai tăi! Ce aştepţi? Pune mâna pe 
mitralieră şi trage în ei!” 

Imi dă ordinul şi pleacă la fel de furios. Până să 
iau măsuri, îmi parvine din om în om ştirea că cei trei, 
printre care şi un sas din Sibiu, s-au dus de capul lor la 
inamic, să-i propună să se predea fără luptă. Am trimis 
imediat un agent să-l informeze pe comandant, iar eu 
am trecut de la un ostaş la celălalt, cerându-le să fie 
gata să primească lupta şi să se bată până la 
sacrificiu... 

Prin binoclu, am urmărit ce se întâmpla în 
tabăra germană. Cei trei au fost înconjurați de nemti: 
acum eram sigur că-i vor împuşca nemţii. Lucrurile însă 
nu s-au petrecut aşa. După un timp, unul din cei trei 
militari români face cale-ntoarsă şi vine gâfâind la 
mine să-mi raporteze: „Domnule plutonier, cel care 
vorbeşte nemţeşte e un caporal din Sibiu... El a avut 
iniţiativa. l-a convins pe nemți să depună armele şi să 
se predea”. „Cum i-a convins, mă?” clocoteam eu 
dezorientat. „El, caporalul... le-a îndrugat verzi şi 
uscate, că noi suntem doar o avangardă... că după 
dealuri sunt tancurile sovietice... că singura lor şansă, 
dacă vor să scape cu viaţă, e să se predea. Şi i-a 


convins. Caporalul m-a trimis să vă raportez, coloana e 
gata să depună armele.” M-au trecut toate sudorile... 
Plecaseră fără să-mi ceară permisiunea... 

N-aş vrea să mai lungesc. Ce-a urmat a 
confirmat întru totul cele raportate. În mai puţin de o 
oră şi jumătate, fără să se tragă un foc de armă, am 
fost stăpâni pe situaţie. Intreaga coloană s-a predat 
într-o ordine perfectă şi aceasta datorită caporalului 
din Sibiu, al cărui nume nici până astăzi nu l-am aflat. 


3. Există pe hărţile operaţionale din Ungaria o 
cotă marcată ad-hoc cu numărul 292. Noi, ostaşii care 
am murit sau am sângerat pentru a o cuceri, am 
poreclit-o „Cota blestemată”. Şi nu era decât o simplă 
înălţime de pe valea râului Hernád... In vreme de pace, 
ai fi urcat-o fără niciun efort şi, desigur, cu plăcere. 

Atacul a fost declanşat în dimineaţa zilei de 23 
noiembrie 1944, zi luminată de un soare călduţ care te 
îmbia la drumeţie şi nu la război. Companiei noastre, a 
2-a, i-a revenit misiunea de atac în prima linie, 
împreună cu plutonul 3, al cărui comandant eram. In 
dreapta mea se găsea plutonul 1, comandat nu de un 
subofițer, ci de un sublocotenent, Mişu Stănescu, iar în 
dreapta acestuia se desfăşura dispozitivul de atac al 
unui alt regiment, îmi pare 11 infanterie... N-aş vrea să 
abuzez de terminologia militară, aş dori doar, evocând 
evenimentele de la „Cota blestemată”, să pun în 
lumină o succesiune de întâmplări petrecute în prima 
zi a asaltului... La urma-urmei, a cuceri o cotă nu 
înseamnă decât a pune stăpânire pe o înălţime mai 
mare sau mai mică, dacă doreşti să-ţi asiguri succesul 
înaintării. Ne-am bătut pentru un deal din Ungaria, 
care ne bara însă calea spre Cehoslovacia. 

La ora 9:30, sprijiniți de artilerie, ne-am ridicat 


la atac, un atac impetuos care ne-a apropiat mult de 
liniile inamicului. S-a nimerit ca plutonul meu să fie pe 
direcţia de atac a celei mai ridicate fâşii ce trebuia 
urcată pentru a ajunge la cota 292, care încă nu-şi 
căpătase porecla. S-a întâmplat însă ceva... aşa cum 
se întâmplă de obicei în asemenea împrejurări. 
Plutonul 1 s-a lovit de un avanpost al inamicului şi, 
pentru a-l depăşi, trebuia să-l lichideze, misiune ce s-a 
îndeplinit. Numai că din această încăierare au rezultat 
două situaţii noi: sublocotenentul Mişu Stănescu a fost 
grav rănit şi plutonul său a rămas mult în urma 
celorlalte subunități care se pregăteau pentru asaltul 
decisiv. De pildă, plutonul meu ajunsese la vreo 300 
metri distanță de punctele de rezistenţă ale 
horthyştilor şi naziştilor. Întârzierea noastră i-a permis 
inamicului să pornească un contraatac. O iniţiativă, din 
punctul lor de vedere, foarte bună... Ce-ţi rămânea să 
faci într-o asemenea împrejurare? Fie să rămâi pe loc şi 
să te aperi, fie să te retragi la baza de atac. Eu am 
hotărât să rămân pe loc, propunându-mi ca împreună 
cu ostaşii mei să-i resping pe nemți şi pe unguri. 

Din momentul ăsta a început odiseea cotei 292. 
Plutonul număra 45 de oameni, căci unul fusese rănit 
puţin mai înainte de a trece în apărare. Între orele 12 şi 
15 am fost atacați de trei ori şi de fiecare dată plutonul 
a ieşit biruitor. Inamicul a încercat atunci să ne 
înfrângă punând artileria şi aruncătoarele să bată pe 
noi. Am avut pur şi simplu noroc, noi fiind la o distanţă 
de vreo 300 de metri de tranşeea inamicului, tunurile 
sale nu aveau cum să-şi regleze tragerile şi proiectilele 
explodau în spatele nostru... Totuşi suflul unei explozii 
m-a atins, am simţit o fierbinţeală în tot corpul, o 
fierbinţeală dulce, ameţitoare... „Ce uşor se moare!”, 
mi-am zis, fiind convins că trăiam ultimele clipe. Dar 


mi-am revenit... Mi-am revenit exact când infanteriştii 
nemti şi unguri se ridicau din nou să ne atace. l-am 
respins şi de data asta... 

N-a trecut însă mult şi am auzit din depărtare 
huruit de tancuri. Erau, în realitate, tunuri autopurtate. 
Şase la număr. Veneau spre poziţiile noastre. Această 
armă o cunoşteam foarte bine şi-i ştiam şi punctele 
vulnerabile. Pe partea deschisă a tunului autopurtat se 
află o mitralieră şi servanţii echipajului. Am pus 
mitralierele grupei 1 să deschidă focul în direcţia 
servanţilor. Efectul a fost neaşteptat de mare. l-am 
văzut pe nemti cum cădeau din blindate. Şi tunurile 
autopurtate s-au retras ca racii... 

Înserarea ne-a adus o oarecare linişte, dar şi noi 
bătăi de cap. Ce să facem? Să ne retragem? Să 
rămânem ne loc? A te retrage la adăpostul 
întunericului presupunea un mare risc: să fii luat de-ai 
tăi drept trupă inamică... Am rămas pe loc, decişi să ne 
apărăm până la ultimul om. Am luat o altă măsură: 
încă pe lumină, am făcut o schiţă a dispozitivului 
ocupat de pluton, pe care-am trimis-o cu un agent 
voluntar la comanda companiei. Bineînţeles, l-am 
instruit cum să se descurce, ca să nu fie împuşcat de-ai 
noştri... Apoi am luat măsuri de siguranţă, amplasând 
înaintea poziţiilor noastre un post de observare. Am 
rămas chiar eu acolo, împreună cu alţi doi ostaşi... 
Noaptea a trecut liniştită, luminată însă de rachetele 
duşmanului, ceea ce ne-a prins bine. Le-am economisit 
pe-ale plutonului. 

În aceeaşi noapte, mulţumită agentului meu 
ajuns nevătămat la batalion, comandantul a iniţiat 
măsuri urgente de protejare a dispozitivului nostru, 
introducând două tunuri anticar. Schița trimisă a 
permis organizarea, în dimineaţa zilei de 24 noiembrie, 


a unui nou atac... 

Aşa cum am spus, ăsta a fost doar începutul; 
timp de două săptămâni, cota 292 a măcinat vieţi ale 
luptătorilor aparţinând diviziilor 21, 6 şi 9 infanterie... 
In cele din urmă, comandamentul a hotărât ca 
„blestemata cotă” să fie asaltată altfel, prin 
constituirea de mici grupe de şoc care să se infiltreze 
în poziţiile inamicului. 

Comandantul companiei, locotenentul Chiriţă, a 
ordonat locotenentului Ataman Sergiu, comandantul 
plutonului 2, să execute el primele breşe şi infiltraţii. 
Acesta însă a explicat că plutonul meu, fiind mult mai 
aproape de inamic, ar fi mai indicat să execute 
misiunea. Locotenentul Chiriţă cunoştea din capul 
locului acest adevăr, dar voia să ne protejeze, căci 
nemţii, ori de câte ori atacau, de noi se loveau mai 
întâi. Totuşi m-a chemat la telefon — se trăseseră între 
timp legături telefonice — şi m-a întrebat care-i opinia 
mea. Am răspuns afirmativ. Din clipa asta am şi trecut 
la pregătirea  străpungerii. Am chemat la mine 
comandanții de grupe şi le-am expus planul misiunii: 
grupele 2 şi 3, în frunte cu mine, vor realiza 
străpungerea, grupa 1 va rămâne pe loc, în dispozitiv. 
Desigur, celelalte subunități urmau să ne sprijine cu un 
puternic foc de armament automat şi de branduri, 
lăsându-ne însă un culoar pe care noi trebuia să-l 
străbatem. 

La semnalul stabilit, am ridicat cele două grupe 
la asalt... Distanţa până la linia inamicului — circa 80- 
100 metri — am străbătut-o cu o viteză voinicească, 
ne-am surprins adversarul, l-am lichidat şi, aşa cum 
cerea ordinul, am mers înainte, infiltrându-ne cât mai 
adânc în poziţia inamicului. Ne aştepta însă o surpriză. 
Ne-am pomenit în spate cu o mitralieră hitleristă 


scăpată ca prin minune, ceea ce ne-a obligat să ne 
culcăm la pământ. Am ordonat atunci salt om cu om şi 
tragerea de pe loc şi din mers... Aici am văzut ceea ce 
n-am văzut în tot războiul. Caporalul Răducanu 
Alexandru, comandant de grupă, rănit la ambele mâini. 
A scăpat puşca-mitralieră. In clipa următoare, a ridicat- 
o soldatul Badea Ilie, încărcătorul puştii-mitraliere, şi a 
tras cu ea cât a mai tras, apoi arma a amuţit. S-a 
repezit la  puşca-mitralieră un alt soldat, nu-mi 
amintesc numele său, şi a pus-o în funcţiune. Dara 
căzut şi el. Focul inamic făcea ravagii. O arsură 
fierbinte am simţit şi eu la mâna stângă. Nu eram însă 
rănit atât de grav ca să nu înţeleg că toţi cei 13 
luptători fuseseră scoşi din luptă. 

Focul mitralierei vrăjmaşe a fost observat şi de 
cei din liniile noastre şi ni s-a ordonat să ne retragem... 
Am avut 5 morţi, ceilalţi, în afară de mine, rănit uşor, 
au fost răniţi foarte grav. Soldatul Badea Ilie a murit în 
braţele mele strigând din ce în ce mai stins: „Domnule 
plutonier Dănilă!...” 

Cota 292! „Cota blestemată”! 

Am stat câteva zile la punctul medical al 
batalionului, apoi am revenit la plutonul meu, din care 
a rămas doar un pumn de oameni... Invaliditatea mă 
aştepta însă şi pe mine pe undeva. În munţii 
Cehoslovaciei. 

Ningea ca în zile de pace 

1. Ultimele zile ale războiului m-au adus nu 
departe de Brno, în Cehoslovacia. Evident, pe noi, 
supraviețuitorii sângeroasei conflagrații, Victoria ne-a 
bucurat foarte mult — ne răspunde colonelul (r) PETRE 
C. TEICA, fost comandant de baterie în Regimentul 9 
artilerie. Eram tânăr şi în funcţia mea de artilerist am 
străbătut un drum lung de luptă. 


2. Primul mort din subunitatea mea — 
sergentul-major Budulan Gheorghe — l-am consemnat 
la 28 august 1944. In luptele de la Albeşti, comună 
situată la sud de Buzău. Făceam parte din 
detaşamentul comandat de  locotenent-colonelul 
Constantinescu Ştefan, care primise ordin de la 
generalul Nasta să împiedice trecerea inamicului prin 
Albeşti. Cred că locuitorii satului n-au dat uitării 
această zi. Coloana inamicului, formată din blindate, s- 
a apropiat de noi către asfinţitul soarelui. Nu era o 
coloană oarecare, ci de divizie sau corp de armată — 
căci în afară de tancuri, maşini blindate, trupe, mai 
avea şi mulţi ofiţeri superiori, generali. Paşnica aşezare 
Albeşti, la ceasul poamelor coapte, s-a pomenit 
deodată cu războiul la poartă. Artileria noastră a intrat 
în luptă împotriva tancurilor şi a tunurilor autopurtate 
germane. Au luat foc casele, şurile, toată truda bieţilor 
ţărani. Toate încercările nemților de a trece mai 
departe au fost înfrânte, iar hărţuiala cu ei a ţinut 
câteva ore bune, după care s-au predat. Aici însă au 
mai căzut la datorie chiar comandantul 
detaşamentului, locotenent-colonelul Constantinescu 
Ştefan, şi căpitanul Stoianovici, comandantul 
Regimentului 31 infanterie. Acesta a fost doar 
începutul — 28 august 1944. 


3. Spre deosebire de un infanterist, relatările 
unui artilerist, dacă nu mă înşel, sunt mai puţin 
interesante. Bateria mea era compusă din 6 piese 
calibru 75 mm, tunuri anticar făurite de muncitorii de 
la Reşiţa. Aveau o precizie excelentă şi puteai trage 
direct şi indirect cu proiectile de ruptură sau explozive. 
Cu această baterie am luptat în Transilvania, în 


Ungaria, am ajuns în faţa Budapestei, oraşul de pe 
malul Dunării. Capitala Ungariei fusese transformată 
într-o fortăreață... tunuri şi tancuri îngropate, străzi 
baricadate... Şi-apoi grupurile de clădiri şi de blocuri 
organizate ca nişte cetăţi. Se trăgea în tine din toate 
părţile. 

Îmi amintesc că direcţia de atac a Corpului 7 
armată român era bulevardul Râckâczi, care traversa 
centrul Budapestei. Începusem luptele de stradă, iar 
harta mea nu era militară, ci turistică un ghid al 
Budapestei... În dreapta noastră, la limita Corpului 7 
armată român, acţionând unităţi sovietice cu care am 
colaborat într-o înţelegere perfectă. Luptele erau 
înverşunate şi sângeroase: se ajungea repede la 
baionetă şi la grenadă. Şi aşa, din casă în casă, lăsând 
în urmă Hipodromul, cazărmile Franz Joseph, am ajuns 
cu tunurile bateriei mele la circa 300 metri de Poştă, 
puternic fortificată cu arme automate, tunuri, buncăre. 
Lupta pentru cucerirea Poştei a început în dimineaţa 
Zilei de 7 ianuarie 1945. Executam trageri directe cu 
proiectile anticar şi vedeam cum exploziile „rupeau” 
zidurile. Hitleriştii şi horthyştii au rezistat toată ziua şi 
toată noaptea. În dimineaţa zilei următoare, o 
companie de infanterişti din Regimentul 26 (Divizia 2), 
sprijinită la început şi de artilerie, s-a apropiat de 
gardul clădirii să-l escaladeze. A murit în luptă chiar 
comandantul companiei. Infanteriştii nu s-au pierdut cu 
firea. Au pătruns în curte, s-au furişat spre intrările 
clădirilor, începând o luptă pe viaţă şi pe moarte 
pentru fiecare încăpere. 

Mă găseam în apropierea tunului 1, de unde 
dirijam focul de artilerie al bateriei, când un proiectil 
tras dintr-un tanc inamic a explodat nu departe de tun. 
Suflul m-a aruncat la vreo trei metri. Un sergent-major 


a fost omorât pe loc, un sublocotenent, Păunescu 
Petre, a fost rănit. Rănit am fost şi eu. Am fost 
transportat în subsolul unei case şi pansat. O schijă 
mare mi se înfipsese adânc în regiunea lombară şi alta 
m-a rănit la cap. De la punctul sanitar am ajuns la 
Spitalul militar de campanie al Corpului 7 armată. Aici 
am aflat trista veste că toţi ofiţerii bateriei fuseseră 
scoşi din luptă. 

Spitalul era foarte bine organizat, curat, o 
ordine desăvârşită, chirurgi competenţi. Mi s-au extras 
schijele din carne, iar după o lună şi jumătate, m-am 
întors la unitate, care acum lupta în Cehoslovacia. 
Până la terminarea războiului n-am mai fost rănit. 

Aş mai adăuga ceva la acest punct... ceva care 
m-a impresionat mult, dacă după atâţia ani de la 
terminarea războiului nu pot să uit. Imi amintesc că la 
un moment dat, în Budapesta, a început să ningă cu 
fulgi atât de mari, cum n-am văzut niciodată. Ningea 
ca-n zilele de pace. Vine la mine un ostaş şi-mi 
raportează că în subsolul unui bloc situat în raza 
subunităţii noastre se petrece ceva suspect. Desigur, 
m-am alarmat. L-am rugat pe sublocotenentul Druţă 
Traian să vină cu mine însoţit de încă trei militari. Am 
coborât la subsol şi am dat de o uşă mare, grea. Am 
ciocănit de câteva ori, ne-a deschis o femeie în vârstă. 
Am aruncat o privire înăuntru — era întuneric şi linişte. 
l-am adresat câteva cuvinte în germană, dar femeia, 
zâmbind, mi-a răspuns în româneşte: „De ce vă daţi 
nemti, ştim că sunteţi români...”; „... Credeam că vă e 
frică de noi după cele petrecute în '40”; „Am locuit în 
Transilvania, i-am cunoscut bine pe români. Ştiu că 
sunt oameni buni la suflet.” Ca la un semnal, s-a aprins 
un bec şi o mulţime de copii, femei, bătrâni au ieşit de 
prin toate ungherele adăpostului, să ne salute cu 


bucurie.  Sufereau acolo din pricina lipsei de 
combustibil, de alimente. Am luat măsuri să fie 
protejaţi şi ajutaţi. Au primit hrană de la bucătăriile 
noastre şi pe mulţi militari i-am văzut împărţindu-şi 
raţia cu copiii flămânzi ai oraşului. Asta aş vrea să se 
reţină: comportarea exemplară a ostaşilor români faţă 
de populaţia maghiară. 


4. lată şi un fapt care mi-a produs o mare 
bucurie în suflet. In decembrie 1944, în ajunul 
sărbătorilor, pe înserat, se prezintă la observator 
subofiţerul cu administraţia subunităţii şi-mi raportează 
că are ordin de la şeful serviciilor să înmâneze, sub 
semnătură, încă în noaptea aceea, fiecărui soldat, 
subofițer, ofiţer, un pachet cu îmbrăcăminte şi hrană, 
expediat din ţară. Pachetele erau destul de 
voluminoase. In bezna acelei nopţi era un du-te-vino 
dar nu pe picioare, ci târâş pe coate, ca să nu „trezim” 
inamicul. Se prezentau militarii unul câte unul, 
semnau, luau pachetul şi se întorceau în tranşee sau în 
groapa lor. Erau pachete trimise de „Apărarea 
Patriotică”, cu lozinca „Totul pentru front, totul pentru 
victorie!” 

În ochi cu bucuria Victoriei 

Vă cer permisiunea ca la această primă 
întrebare a chestionarului să răspund după ce voi fi 
răspuns la celelalte, — ne scrie /ocotenent-colonelul (r) 
GHEORGHE I. GHENCEA, fost comandant de companie 
în Regimentul 4 dorobanti. 

La data de 23 August 1944 număram 25 de ani, 
aveam gradul de sublocotenent şi făceam parte din 
Regimentul 38 infanterie (Divizia 10). 

In noaptea de 23 spre 24 august 1944 am luat 
parte la dezarmarea trupelor germane din garnizoana 


Brăila şi parcul Lacul Sărat, precum şi a celor care se 
retrăgeau în dezordine dinspre Galaţi-Baldovineşti, 
pentru a se arunca în Dunăre, a trece în Dobrogea, iar 
de acolo în Bulgaria. 

Tot în cadrul acestei prime misiuni antihitleriste, 
am mai primit ordin din partea maiorului Petcu 
Alexandru, comandantul părţii sedentare a 
regimentului, să scot de sub ocupaţie germană 
obiectivele: Poşta de pe strada Călăraşi, Telefoanele de 
pe strada Impăratul Traian şi întreprinderea mecanică 
Brăiliţa. În prezent marea întreprindere de utilaj greu 
„Progresul”. 

Inainte însă de a înfăţişa câteva episoade din 
războiul antihitlerist, aş dori să fac o precizare. Aş fi 
dorit să mă reîntorc la Regimentul 1 vânători Piteşti, 
unde fusesem repartizat imediat după absolvirea Şcolii 
de ofiţeri, dar n-a fost chip. Reorganizările din toamna 
lui '44 m-au adus în rândurile Regimentului 4 
dorobanţi, ce-i drept şi el din Piteşti, dar pentru mine 
nu era chiar acelaşi lucru. Mi s-a încredinţat comanda 
companiei 5. 


3. Prima amintire — Tisa. În seara zilei de 4 
noiembrie, efectuam cercetări şi observaţii asupra 
inamicului instalat pe malul stâng al râului. Ploile 
abundente de toamnă făcuseră apele Tisei să crească, 
să devină şi mai învolburate. Malul stâng al inamicului 
era înalt, flancat bine de acoperiri naturale. Batalionul 
2 comandat de căpitanul Nicolae Tomiuc trebuia să 
ajungă dincolo, adică să forţăm Tisa şi să ajungem pe 
linia atinsă de elemente sovietice de forţă redusă, care 
izbutiseră să treacă din marş pe celălalt mal şi, creând 
un firav cap de pod. Menţineau un contact permanent 
cu inamicul. Misiunea noastră se limita la următoarele: 


să trecem Tisa, să înlocuim trupele sovietice, după 
care să cucerim imediat satul Csobây şi cimitirul 
aşezării. Ambele obiective erau aşezate pe o 
sprânceană de deal, de unde inamicul, pe lângă 
avantajul oferit de construcţiile existente, de înălţimea 
terasei şi de organizarea apărării, mai deţinea şi 
superioritatea unei bune observări, a unui excelent 
câmp de tragere şi de manevrare. În plus, turla bisericii 
din sat domina întreaga zonă. De acolo, prin cele patru 
ferestruici ale turlei, un observator inamic vedea până 
dincolo de râu, pe malul drept, unde ne găseam. Deci, 
din Csobây inamicul ne urmărea ca în palmă. La toate 
astea se mai adăuga ceva: adâncimea micului cap de 
pod ce nu depăşea 1 000 de metri; odată intraţi în 
dispozitiv, ne despărţeau de primele poziţii 500 până la 
700 de metri. Companiei mele i se rezervase un sector 
mai puţin acoperit decât al celorlalte sectoare. 

Trecerea Tisei am făcut-o noaptea, pe sedinuri, 
bărci şi plute improvizate, într-o ordine şi linişte 
perfecte. Tot în ordine s-au retras pe malul stâng şi 
sovieticii, iar noi am ocupat baza de atac... Atac, pornit 
la ora 8:30, după o pregătire de artilerie de 
cincisprezece minute. 

Compania, întărită cu două mitraliere, era în 
linie. Numai grupa de branduri 60 mm o tineam lângă 
mine. Acțiunea noastră s-a declanşat conform 
ordinului. O rachetă roşie trasă în direcţia inamicului 
ne-a ridicat la atac. Dar n-am progresat mai mult de 
200 metri. Inamicul ne-a oprit, după care ne-a supus 
unui puternic foc de artilerie cu obuze fuzibile, ce 
explodau în aer cu un zgomot infernal, schijele 
înfigându-se de sus în jos, în cei culcaţi la pământ. 
Replica germană a fost cea previzibilă: ne vedeau de 
pe înălțimile satului Csobây, dar mai ales, din turla 


bisericii. Am atacat trei zile în şir. Progresul era minim, 
pierderile însă mari. Fusese scos din luptă 30% din 
efectivul companiei. Lucrurile nu s-au oprit aici. In 
după-amiaza zilei de 8 noiembrie, nemţii au trecut la 
un contraatac sprijinit de tunuri de asalt, în vreme ce 
toată artileria noastră, inclusiv cea antitanc, se mai 
afla încă pe celălalt mal, aşa că nu e de mirare că am 
fost împinşi îndărăt, până aproape de apele Tisei. Ne- 
am apărat cu disperare. Nu ne-am lăsat înecaţi. 
Devenise însă limpede că înainte de toate trebuia 
distrus blestematul de observator german din turla 
bisericii. Încă în noaptea aceea, compania tunuri 
antitanc a regimentului de sub comanda 
sublocotenentului Popescu Constantin a fost trecută de 
pe malul stâng pe cel drept. M-am bucurat din două 
motive. În primul rând, eram sigur că tunurile ne vor 
scoate din necaz; în al doilea rând, eram buni camarazi 
încă de la Şcoala de ofiţeri. 

În dimineaţa zilei de 9 noiembrie, tunurile, după 
câteva trageri de reglare, au intrat simultan în acţiune, 
spre marea satisfacţie a infanteriştilor care ţinuseră cu 
ghearele şi cu dinţii capul de pod. Proiectilele noastre 
loveau cu o precizie uimitoare toate obstacolele ce ne 
stăteau în cale, inclusiv observatorul din turla bisericii. 

Către ora prânzului, infanteriştii au reluat 
atacul, aşa că seara satul şi împrejurimile sale 
trecuseră în mâinile noastre. In felul acesta am 
asigurat lărgirea capului de pod. Am fost felicitat de 
comandantul batalionului şi ar fi trebuit să mă simt 
mândru. Totuşi, în forul meu intim eram profund 
nefericit din cauza pierderilor suferite. Suferinţa mea 
era cu atât mai mare, cu cât morţii şi răniții aparţineau 
contingentelor 1944 şi 1945, a căror instruire fusese 
prea sumară, iar luptele în care se angajaseră s-au 


dovedit prea dure pentru ei. 


4.A doua amintire. Tot în Ungaria. Un sat: 
Mezozombor. Dar şi o gară: Mad Mezozombor. 
Companiei mele i se încredinţase misiunea de a cuceri 
acest nod de circulaţie printr-o manevră de învăluire. 
Se înţelege, toate astea cu un rost militar: să uşureze 
sarcina companiilor 6 şi 7 care atacau de front. La 
citirea rândurilor de mai sus, n-ar fi exclus ca 
generaţiile prezente să zâmbească cu o ironie ascunsă. 
O gară?! Un sat?! S-au împiedicat de ele?! Nu-i voi 
condamna. În prezent, arta şi tehnica militară au 
evoluat mult. Se operează cu alte noţiuni şi valori. 

În mare, rosturile acelui atac din ziua de 22 
noiembrie 1944, ora 9:30, desfăşurat cu toate forţele 
batalionului 2, erau, de fapt, să reținem în sectorul 
nostru cât mai multe forţe ale horthyştilor şi 
hitleriştilor, pentru a uşura îndeplinirea unei misiuni 
majore pe o direcţie-cheie. 

Ne-am ridicat la atac protejaţi destul de bine de 
artilerie şi de aruncătoare de calibre diferite şi, în ciuda 
efortului nostru de a ne apropia de poziţiile inamicului, 
situaţia, către ora 14, nu era deloc încurajatoare. 
Înaintarea companiilor 6 şi 7 a fost oprită. Cea 
comandată de mine a avansat mult, lăsând în urmă 
cele două companii. Apărarea gării şi a satului părea 
de nestrăpuns... Şi totuşi numai acţiunea companiei 5 
putea să uşureze atacul... Dacă învăluirea ar reuşi, am 
ajunge să ameninţăm spatele inamicului, obligându-l 
să-şi retragă frontul din faţa batalionului nostru. Imi 
amintesc de parcă ieri s-ar fi petrecut lucrurile. Focul 
intens şi bine organizat al duşmanului ne-a culcat într- 
un lan de porumb şi floarea-soarelui. Odată cu 
înserarea, plutoanele au mai înaintat ceva, dar nu 


decisiv. Şi iată că deodată se iveşte în lanul de porumb 
un ţăran maghiar mai în vârstă... un moşnegut. Işi 
croia drum spre sat, crezând, din pricina liniştii, că 
luptele se încheiaseră şi se putea întoarce în pace la 
gospodăria lui. Cu ajutorul sublocotenentului Olteanu 
Romulus, comandant de pluton, ştiutor de limbă 
maghiară, am stat de vorbă cu „musafirul” nostru, 
cerându-i să-mi răspundă la câteva întrebări: Cât mai e 
până la gară? Cum se prezintă terenul până acolo? Ce 
unitate apără gara şi întregul nod de circulaţie? Cum 
sunt organizaţi apărătorii? 

Moşneguţul s-a arătat tare binevoitor şi a 
colaborat sincer cu noi. În fond, în afară de anumite 
informaţii, mai aveam nevoie şi de câteva confirmări. 
Ştiam din experienţa mea că, după căderea nopţii, 
nemţii îşi retrag grosul trupelor din linia întâi undeva 
mai în spate, în adăposturi anume construite pentru 
odihnă, lăsând pe poziţii elemente puţine de ripostă. 
lar eu mă gândeam la un atac de noapte. Răspunsurile 
bătrânului ţăran maghiar din Mez5zombor m-au ajutat 
să-mi limpezesc planul şi să iau o hotărâre. 

La adăpostul întunericului şi al lanului de 
porumb şi floarea-soarelui, mi-am apropiat, pe 
nesimţite, luptătorii de gară... In jurul orei 23 am atins 
un aliniament de unde gara şi celelalte clădiri-anexă se 
conturau clar. Am chemat la mine comandanții 
plutoanelor şi grupelor şi le-am prezentat planul 
atacului de noapte şi modalităţile de a ţine legătura. 
Le-am cerut viteză în acţiune, surprindere, măsuri de 
siguranţă ca nimeni să nu cadă în vreo ambuscadă. 
„Ne vom opri, am subliniat, la vreo 300-400 de metri 
dincolo de calea ferată, aşa ca să putem zdruncina 
principala linie de apărare a inamicului.” 

Am fost înţeles. Toată compania a atacat într-un 


iureş formidabil. Inamicul, luat prin surprindere în miez 
de noapte, a rupt-o la fugă, lăsând în urmă morţi şi 
răniţi. Am realizat învăluirea satului. De asemenea, ne- 
am apropiat mult de gară, nodul de cale ferată era 
acum sub controlul nostru. Acţiunea încununată de 
succes avea şi câteva puncte vulnerabile: pătrunsesem 
adânc în apărarea inamicului şi ne depărtaseră mult de 
celelalte companii ale batalionului; ne aflam oarecum 
în câmp deschis, cu flancurile insuficient acoperite. In 
consecinţă, trebuia să iau măsuri ca tot ceea ce 
cucerisem în cursul nopţii să fie menţinut. Insoţit de 
agentul meu de legătură, soldatul Negru lon, 
contingent 1945, am trecut de la un pluton la altul, să 
controlez cum s-au întărit ostaşii pe poziţii. Mi-era 
teamă că din pricina oboselii soldaţii nu-şi vor săpa 
cum se cuvine amplasamentele, măştile individuale... 
Iniţiasem o apărare „arici”, aşa încât inamicul să nu ne 
surprindă. Apoi am raportat la batalion îndeplinirea 
misiunii. 

Aş putea încheia aici cea de-a doua amintire, 
dar ea ar fi incompletă. lată de ce. In cursul nopţii, tot 
alergând de la un pluton la altul, eram obligat să trec 
printre doi stâlpi de fier ai unui gard care marca incinta 
gării. Trecerea prin acel loc era pentru mine oarecum 
obligatorie, însă de fiecare dată mă împiedicam, la 
nivelul pieptului, de un cablu. M-am enervat şi l-am 
tăiat. Eram convins că am de-a face cu un cablu 
telefonic, de aceea l-am lăsat acolo pe agentul meu, 
soldatul Negru lon, ascuns bineînţeles, ca, dacă se va 
ivi un transmisionist german trimis să refacă legăturile, 
să-l înhaţe. N-a apărut, în schimb, când s-a mai luminat 
de ziuă, am constatat că firul în cauză nu era telefonic, 
ci făcea legătura dintre un declanşator electric de 
detonări mascat sub un podeţ de cale ferată aflat la 


vreo 150 de metri distanţă de un canton, de unde se 
puteau foarte bine supraveghea şi clădirile gării. Deci 
inamicul luase din vreme toate măsurile pentru a 
arunca gara şi nodul de cale ferată în aer. O simplă 
întâmplare a neutralizat totul. Descoperind însă 
cantonul şi poziţia lui, l-am transformat într-un cuib de 
mitralieră. Tot în această noapte am mai descoperit 
sub camuflaj un tun antitanc cu toată muniţia 
necesară. L-am întors împotriva inamicului. 

In dimineaţa zilei de 24 noiembrie a venit pe 
poziţiile companiei căpitanul  Tomiuc Nicolae, 
comandantul batalionului, însoţit de un colonel din 
armata sovietică pentru a inspecta la faţa locului 
poziţia cucerită. M-au găsit la canton. Mi s-a ordonat să 
menţin poziţia cu orice preţ. În plus, sovieticii, 
amplasând o baterie de artilerie în sectorul batalionului 
nostru, mi s-a mai dat misiunea să reglez, prin telefon, 
focul acestor tunuri. 

Satul şi gara Mezozombor au fost cucerite. 
Pentru această biruinţă comandantul regimentului m-a 
propus pentru „Ordinul Mihai Viteazul”. Fericirea mea, 
de astă-dată, era deplină... Pierderile companiei erau 
minime: trei morţi şi cinci răniţi. 

Câteva cuvinte despre agentul meu de legătură, 
soldatul Negru lon. În decembrie, în luptele pentru 
cucerirea unui sat de pe lunca de vest a râului Hernâd, 
a fost răpus; era un flăcău din comuna Racoviţă, 
judeţul Muscel, de profesie dogar. Puțin mai târziu, 
după moartea lui, m-am îmbolnăvit şi eu grav şi am 
fost transportat în ţară. 


1. Am promis la început că vă voi povesti când 
şi cum am sărbătorit Ziua Victoriei. Era în luna august 
1945. Mă aflam la această dată în Brigada de căi 


ferate, pe Valea Jiului, pe linia Bumbeşti-Livezeni, în 
punctul Pietrele Albe din Munţii Parângului. Deodată, 
am văzut pe şoseaua pietruită ce şerpuia pe malul 
drept al Jiului unităţi ale armatei române ce se 
întorceau pe jos, de pe front, în garnizoanele lor de 
reşedinţă. Străbătuseră astfel 2 000 de kilometri. 
Oştenii mărşăluiau însă cadenţat; în piept cu ordine şi 
decoraţii, iar în ochi cu bucuria victoriei şi a întoarcerii 
acasă. l-am întâmpinat cu toată subunitatea dispusă în 
linie, prezentându-le onorul. Ochii mi se umeziseră. 
Dincolo de Morava — Austria 

1. Ziua Victoriei m-a găsit în refacere în 
localitatea Gajary din Cehoslovacia, unde vestea 
capitulării necondiționate a germanilor s-a aflat în 
seara de 8 mai — îşi aminteşte /ON N. MICULESCU, fost 
telegrafist în Regimentul 2 care de luptă. Bucuria 
noastră şi a populaţiei a fost de nedescris, s-a cântat 
până noaptea târziu... Un partizan ceh a organizat o 
masă comună... 

Evocând prima zi de pace, aş dori să precizez că 
şi în oraşul Gajary sunt trei morminte ale tanchiştilor 
români. 

Ţin să mai menţionez că pe toată durata şederii 
în Cehoslovacia, după terminarea războiului, am fost 
cantonaţi în casele oamenilor, cu care ne-am înţeles 
foarte bine. De asemenea, în toate localităţile 
eliberate, populaţia ne-a întâmpinat cu bucurie şi 
ovaţii. 


2. Deşi au trecut aproape patru decenii de la 
acea mult aşteptată zi... Deşi, dacă stau să număr 
zilele de război care mă privesc numai pe mine, 
constat că ele n-au fost chiar atât de multe... am 
cunoscut militari care aveau frontul în spinare din 


prima până-n ultima zi de război. Altceva voiam să vă 
spun: că şase luni de război tot am făcut şi prin ce-am 
e n-am să uit cât am să trăiesc. Ştiţi, am mereu un 
„pe care, parcă-i un făcut, îl visez exact când mi se 
a că războiul mi s-a şters din memorie... Văd în vis 
un tanc... un tanc de-al nostru. Stă încremenit pe o 
colină, scăldat în soare, ca un monument. De altfel, 
totul în jurul meu pare încremenit. Tocmai nemişcarea 
asta din vis îmi pare neobişnuită, apăsătoare şi chiar 
înspăimântătoare, bătăile inimii mi se accelerează, căci 
presimt că se va întâmpla o nenorocire. Vreau atunci 
să întreprind ceva, să mă smulg, să alerg, să-mi previn 
camarazii. Caut aparatul de radio şi de telegrafie şi 
constat că nu-l mai am, că a dispărut. Din pricina 
negurii care a acoperit deodată soarele, tancul de pe 
colină a încremenit. Nu mai huruie şi nu-l mai zăresc 
pentru că acum mă aflu în el; tancul a fost lovit în plin 
şi l-au învăluit flăcările şi fumul... Strig către cei din 
echipaj: „Nu vă temeţi, nu-i decât un exerciţiu... 
Deschideţi capacul şi săriţi câte unul!” Dar nimeni nu- 
mi răspunde, nimeni nu se mişcă, iar tancul, în flăcări, 
s-a încins... şi mă simt ca într-un cuptor. „Deschideţi 
capacul şi săriţi!”, urlu fără glas. Înţeleg în secunda 
următoare că, de fapt, sunt singur în tanc, că ceilalţi s- 
au salvat şi, în timp ce flăcările se întind, urmăresc să 
văd cum mă voi salva. În curând, flăcările vor ajunge la 
rezervorul de benzină... In clipa aceea mă trezesc cu 
inima bătându-mi ca un metronom, scăldat în sudori. 
Vedeţi, visul ăsta, „trofeu” de război, s-a furişat 
în subconştient fără voia mea, de unde, când şi când, 
iese ca un fur în noapte... A, să nu credeţi că tancul cu 
care am luptat eu şi camarazii mei a trecut printr-o 
asemenea încercare cumplită... Nu, nu. Am trecut noi 
prin altele şi o să vi le povestesc. 


Colina a existat în realitate, dar nu în ţară, ci în 
Cehoslovacia... Soarele răsărise luminos în acea 
dimineaţă de martie, era chiar călduţ, căci se pregătea 
să intre în aprilie. El avea siguranţa că va intra, dar noi 
— nu. Şi de ce am fi avut-o? Doar nu sosisem în 
Cehoslovacia să ne plimbăm. Poate că-i cazul să 
amintesc că am făcut parte din efectivele Regimentului 
2 care de luptă şi, odată ajuns pe front, am primit ordin 
să cooperăm cu unităţi din Armata 7 sovietică de 
gardă, pe direcţia Bratislava-Viena. Cum să vă explic? 
In Munţii Tatra, unităţile române acționau compact sub 
comanda Armatelor 1 şi 4 române, pe câtă vreme noi 
ne aflam în cu totul altă direcţie... Eram o unitate 
solitară printre unităţile sovietice, cu care urma să 
cooperăm. 

Să revin însă la izvorul visului-coşmar... În ziua 
de 25 martie, Regimentul 2 care de luptă a primit ordin 
să-şi îndrepte cele două batalioane spre râul Hron, să-l 
treacă în cursul nopţii, aşa ca zorile zilei următoare să 
ne găsească pe celălalt mal, gata să intrăm în luptă. 
Trecerea s-a efectuat fără probleme. Ştiam cu toţii că 
pentru a ne croi drum spre Bratislava, iar de acolo spre 
Austria, va trebui să înfrângem rezistenţa faimoasei 
Divizii SS Totenkopf... Primele ciocniri au fost uşoare. 
Imi amintesc că înaintam pe un câmp unde ţăranul 
slovac semănase porumb. Apucase, se vede treaba, 
să-l culeagă încă din toamna trecută. Dovlecii însă 
rămăseseră pe câmp. Erau mari, degeraţi, şi simţeam 
cum trosneau sub şenile. Prin ferestruica mea zăream 
totul din mers. Pe o înălţime — cucle de coceni. Păreau 
suspecte, prea erau construite... Să fi uitat gospodarul 
să le mai ducă acasă, când în rest ridicase de pe câmp 
totul? Am apăsat pe trăgaciul mitralierei şi am tras 
câteva rafale într-acolo. Am tras fără să fi primit 


ordin... Dar căpitanul Virgil Ogescu, comandantul, 
companiei, care era şi comandant de tanc şi coordona 
operaţiunea companiei, a sesizat şi el că-i ceva necurat 
în cuclele alea şi i-a cerut ochitorului său să expedieze 
într-acolo câteva proiectile. Primul proiectil a „dezvelit” 
un tun inamic de 150 mm. Alte două cucle bine 
rânduite camuflau alte două tunuri... 

Puțin mai târziu, tancurile batalioanelor au 
ajuns pe o colină. Colina din vis... Soarele din vis... De 
aici se adâncea o vale, care apoi urca spre o altă 
culme, unde se distingea o pădure de stejari. Inamicul 
acolo se instalase, pe o poziţie aleasă cu pricepere, 
trebuie să recunosc. Tot într-acolo am identificat 
prezenţa unor tancuri „Tigru” şi a unor autotunuri 
„Pantera”. Ne aşteptau cu „masa pusă”. lar misiunea 
noastră era să ocupăm localitatea Vâc. Dar pentru a o 
îndeplini, trebuia să coborâm mai întâi o pantă, iar ca 
s-o cobori însemna să te expui, să devii ţintă clară... 
Am primit totuşi ordin să-i dăm drumul la vale cu cea 
mai mare viteză. Altă soluţie nu exista. Să vă mai fac o 
mărturisire: oricât de mare ne-ar fi fost viteza, tehnica 
noastră era inferioară celei a inamicului. Aşadar, am 
coborât... fiecare cu steaua lui. E dificil de povestit ce 
înseamnă o coborâre în viteză. Numai cineva din afara 
unui tanc mai poate să descrie cursa sau un operator 
ingenios, plasat cu aparatul de filmat într-un unghi 
menit să-i ocrotească curajul. 

Am ajuns în Vác, dar până acolo compania 
noastră a pierdut două tancuri. Unul chiar din plutonul 
meu. Tancul din vis nu-i decât cel din realitate. 
Conducătorul lui fusese sergentul Vasile Niţă. Carul lui 
a fost lovit frontal şi incendiat. Să arzi într-un tanc! 
Într-un tanc în luptă!... Asta înseamnă să arzi împreună 
cu 400 de litri de benzină, cu circa 80 de proiectile şi 3 


000 de cartuşe... Poate acum o să-mi înţelegeţi visul, 
obsesia. Flăcări... explozii... „jocuri de artificii”, iar 
înăuntru oameni... echipajul... Ne-am întors la tancul 
carbonizat. O datorie ostăşească ne obliga... Am 
îngropat cioturi negre. Poate cântăreau cinci-şase 
kilograme. 

Aşa a început, de fapt, războiul antihitlerist 
pentru mine, flăcău la 24 de ani, şi-mi place să mai 
adaug, şi şase luni. Deh!, în vreme de restrişte, începi 
să-ţi numeri şi zilele. Prea vezi şi trăieşti multe ca să nu 
preţuieşti şi minutul sau secunda... 

Regimentul 2 care de luptă era singura unitate 
blindată a armatei române care acţiona împreună cu 
infanteriştii sovietici. Ziua atacam împreună poziţiile 
inamicului, ca noaptea să executăm, tot împreună, 
mari deplasări, iar în zori să atacăm din nou... 
Distrugeam cuiburi de mitraliere, de branduri, 
ascunzătorile unor tunuri, uneori angajam în câmp 
deschis lupte tanc contra tanc... Un tip de luptă 
neprevăzut de regulamentele de instrucţie de atunci, 
fiind exclus din capul locului. 

Pe noi, tanchiştii români care am luptat în 
Slovacia pe direcţia Bratislava-Viena, operaţiile de 
luptă ne puneau mereu în situaţii inedite. Să urci 
muntele cu tancul, să te baţi la o altitudine de 1 000 de 
metri, printre creste, stânci şi zone împădurite, nu s-a 
mai pomenit până atunci. Dar, vorba gospodarului 
român, am făcut-o şi pe asta! 

S-a întâmplat în luptele pentru eliberarea 
Bratislavei... Capitala Slovaciei trebuia cucerită printr- 
un atac dat din flanc şi din spate de infanteriştii 
sovietici. Regimentul nostru urma să străbată munţii şi, 
înfrângând rezistenţe ale inamicului, să sprijine atacul. 
Sunt de la munte şi vă asigur că una-i să urci şi să 


cobori muntele cu tancul, şi alta-i să-l baţi cu piciorul... 
Inima mi se făcuse cât un purice... De ce? Păi, gândiţi- 
vă: pentru a vedea lumea, lumea exterioară prin 
ferestruicile tancului, un tanchist are nevoie de 
vizibilitatea pe care numai un câmp deschis i-o poate 
asigura. Dar în munţi? Nu aveai cum să ştii ce te 
aştepta după o cotitură, după un boschet ori de după 
un brad... Un faustpatron?... O sticlă incendiară sau o 
mină antitanc? 

Am căzut cu bine în spatele neamţului, care a 
rupt-o la fugă. În felul ăsta, Divizia 101 sovietică şi-a 
continuat cu succes atacul pentru eliberarea 
Bratislavei. Era în 3 sau 4 aprilie. Aici, la marginea 
Bratislavei, mi s-a întâmplat mie, om de munte, lucrul 
cel mai firesc din lume: când am ieşit din tanc, obosit, 
murdar, puţind a benzină şi a praf de puşcă, m-a izbit 
în nări parfumul florilor de primăvară. Am căscat ochii 
şi am privit în jur: totul înmugurise, iar pământul 
respira a primăvară. M-a prins un dor de casă, de 
meleagurile natale, de copilărie... lată însă că nu mai 
ţin minte dacă senzaţia asta a durat o fracțiune de 
secundă sau ore în şir. Îmi amintesc că tot în ziua 
aceea, de la periferia Bratislavei, am văzut distrugerile. 
Primăvara şi ruinele nu se prea potriveau! Din portul 
fluvial nu mai rămăsese nimic, căile ferate rupte, 
pasarelele şoselelor aruncate în aer... Toate 
distrugerile astea aveau, desigur, o legătură şi cu noi. 
De aici încolo urma s-o pornim spre Austria... Cine nu 
dorea să ajungă mai repede acolo? Dar aprovizionarea 
cu muniții, cu carburanţi, cu alimente era îngreuiată de 
distrugerile lăsate în urmă de hitlerişti. O singură linie 
de cale ferată... o singură şosea... La ieşirea din 
Bratislava, se întindea un câmp mlăştinos — multe 
camioane militare se împotmoliseră în el, ceea ce 


sporea senzaţia de haos... Regimentul a răzbit totuşi 
până la şoseaua ce ducea spre Austria şi ne-am oprit la 
câţiva kilometri de hotarele ei. Şi cum mâncarea n-o 
mai primisem din ziua precedentă, am fiert cartofi — 
se găseau din plin prin casele părăsite — la flacăra 
lămpilor de benzină. Şi de bine ce ne-am aşezat la 
„masă”, hop şi domnul colonel Zătreanu, comandantul 
regimentului, cu un ordin de atac şi o direcţie foarte 
clară: Devinska Nová Ves-Schlofsdorf. Localitatea se 
afla la vreo 15 kilometri, pe malul râului Morava. Noi 
trebuia să atingem spre seară calea ferată de la 
marginea oraşului, să ocupăm poziţii de luptă şi, 
camuflându-ne, să fim folosiţi şi ca piese de artilerie. 
Odată oraşul eliberat, nu ne mai rămânea decât să 
realizăm un salt peste râul Morava şi, astfel, am fi 
intrat, în fine, în Austria... 

Am pornit vijelios spre oraşul a cărui denumire 
era pentru noi atât de greu de pronunţat. Şi cum se 
întâmplă uneori că socoteala de-acasă nu se potriveşte 
cu cea din târg, tot aşa nici nouă nu ni s-a potrivit 
ceva... Infanteriştii sovietici se găseau instalaţi pe baza 
de atac. Şi nu mai ştiu cum, apropiindu-ne de 
localitate, ne-am pomenit într-un schimb violent de 
focuri cu nemţii. Doar atât mai în minte, toate tancurile 
au tras cu tot armamentul. Ce mai, a fost ca la nuntă, 
şi ce mai nuntă! După care, situaţia s-a schimbat 
brusc... inamicul a cedat teren. Sub ocrotirea focului 
nostru, infanteriştii sovietici s-au ridicat la atac. În 
câteva ore, oraşul a fost eliberat. Nici noi, nici aliatul n- 
am înregistrat pierderi. Bucuria ostaşilor sovietici era 
atât de mare şi de nestăpânită, încât unde întâlneau 
câte un tanchist român, se repezeau la el să-l 
îmbrăţişeze şi să-l sărute... 

Insă în aceeaşi seară am păţit-o rău de tot... Să 


nu vă închipuiţi cine ştie ce... De, aşa-i pe front — una 
caldă, alta rece. De mai multe ori rece... 
Sublocotenentul Dumitru, comandantul plutonului 
nostru, a fost invitat la punctul de comandă sovietic al 
acelui sector, pentru a pregăti împreună operaţiile din 
ziua următoare. Acolo şi-a scos harta din cămaşă: îi 
plăcea lui s-o ţină la piept, că în tanc porthartul îl 
încurca... Sovieticii, când au văzut unde-şi ţine harta, i- 
au dăruit un porthart. Sublocotenentul nu i-a refuzat, 
că-i venea greu să le explice de ce umbla cu harta în 
sân. Dar nu asta voiam să vă povestesc, ci ce-am păţit 
în acţiune... 

Conform noului ordin, am pornit cu trei tancuri, 
în frunte cu cel al comandantului, să ne instalăm pe o 
nouă poziţie. Am mers ce am mers şi, dintr-o dată, 
unul dintre tancuri a nimerit într-un teren mlăştinos... 
şi s-a împotmolit. Un al doilea, vrând să-l scoată, s-a 
împotmolit şi el... Era normal ca cel de-al treilea să 
sară în ajutorul celorlalte... Imaginaţi-vă trei tancuri 
legate între ele, încercând să se smulgă din mlaştina 
aia împuţită. Dar dacă ar fi fost numai atât, încă n-ar fi 
fost nimic. Se înserase de-a binelea şi, colac peste 
pupăză, ne-a reperat un tun greu al inamicului, care, 
rar şi metodic, încerca să ne nimerească. Obuzele 
treceau şuierând peste capetele noastre şi ne dădeam 
seama că nu peste puţin timp ne vor încadra şi atunci 
„adio, mamă!” Din belea ne-a scos unul Cotârţă, era 
ochitor-trăgător în echipajul tancului meu. Avea un 
adevărat auz de artilerist... A ascultat el cât a ascultat 
„glasul” tunului vrăjmaş, apoi absolut pe neve a tras 
câteva proiectile în tunul inamic şi, spre bucuria 
noastră, a izbutit să-l amuţească. Se făcuse noapte, se 
lăsase o ceaţă de nu-ți vedeai degetele. A fost o 
noapte de coşmar... Între timp, poziţia ce trebuia s-o 


ocupăm a fost ocupată de artileria sovietică. Abia în 
zori am izbutit să ne smulgem tancurile din mlaştină şi 
să fim gata de acţiune. Numai că acum aprovizionarea 
cu muniții întârzia... 


3. Un moment dramatic? Aşa cum infanteristul 
se obişnuieşte cu tranşeea, cu acea interminabilă 
secundă când se ridică la atac, înfruntând moartea în 
drum spre duşman, tot aşa şi tanchistul se obişnuieşte 
cu această maşină de luptă pe şenile, formând însă 
laolaltă cu ceilalți camarazi o singură inimă... 
Realitatea era că numai în aparenţă blindajul tancului 
te ocroteşte. E drept, sunt tancuri şi echipaje care au 
terminat războiul fără să fi suferit vreo zgârietură... 
Sunt situaţii când tancul „moare” eroic şi echipajul 
scapă ca prin minune. Deşi eram cel mai tânăr din 
batalion — aşa s-a nimerit să fie —, am fost martorul 
multor întâmplări tragice. Cu toate astea, pe toată 
durata războiului, m-a stăpânit o mare doză de 
inconştienţă. Trăiam cu convingerea că mie sau 
plutonierului Niţă Vasile sau lui Cotârţă, nu ni se putea 
întâmpla nimic rău... 

Să mă întorc însă la atacul asupra localităţii 
Devinska Novâ Ves. Tancul nostru înainta paralel cu 
calea ferată, către una din marginile aşezării. Vedeam 
şi nu prea vedeam zona. Atenţia şi încordarea însă nu- 
mi slăbeau nicio clipă. Trăgeam cu mitraliera în toate 
boschetele ce le zăream şi, mai ales, în colţurile 
caselor, acolo unde ştiam că se poate piti moartea cu 
un faustpatron gata să ne pocnească. Cotârţă trăgea 
cu tunul în fiecare început sau capăt de stradă, cum 
vrei s-o iei... În tanc — huruitul motorului, detunăturile 
tunului,  răpăitul  mitralierei. Fumul şi praful te 
învăluiau, îţi furau vederea, şi tu îţi încordai întruna 


atenţia... Înaintezi, tragi, striveşti, intri în zidurile 
caselor, ieşi pe partea cealaltă... Deodată, taman când 
să „păşim” pe o uliţă care să ne ducă în Devinska Novă 
Ves, îl aud în căşti pe plutonierul Cojocaru strigând: 
„Stai! Castelu' mă-si! (asta-i era înjurătura preferată). 
Tun la ora 9! comandă el. Cotârţă, ce-ai pe ţeavă?” 
„Exploziv, don'le plutonier!”, aud eu. „Tanc inamic la 
200 metri. Trage şi pune proiectil de ruptură!”, urlă 
neliniştit comandantul, de teamă să nu ne-o ia neamţul 
înainte. Văd şi eu tancul hitlerist. Pe urmă văd şi 
lovitura de maestru a lui Cotârţă. Explozie... tancul 
lovit sare literalmente în aer, prefăcându-se în... 
„ţăndări”. Nu mint, s-a prefăcut în ţăndări, căci nu era 
decât o machetă care, în realitate, masca un tun 
antitanc de 75 mm... „Invenţii” de-ale inamicului, 
destinate să ne inducă în eroare. Vezi, dragă doamne, 
în Devinska Novă Ves sunt multe tancuri... Nu erau 
multe, iar izgonirea inamicului din localitate s-a produs 
chiar în după-amiaza acelei zile, fără nicio pierdere 
pentru noi şi nici pentru infanteriştii sovietici care 
înaintau pe căile deschise de tancurile româneşti. 
Urmărindu-l pe neamţ, am ajuns la râul Morava, mai 
precis, la podul care unea malul cehoslovac de cel 
austriac... Nemţii nu apucaseră să-l arunce complet în 
aer, fiind surprinşi de atacul nostru impetuos. Totuşi, 
podului i se făcuseră stricăciuni serioase şi nu putea fi 
traversat. 

Se impunea intervenţia trupelor de pionieri. Un 
cap de pod pe malul austriac era absolut necesar şi nu 
putea fi făcut fără o pregătire temeinică, fără a trece 
dincolo armamentul semigreu şi greu. De aceea s-a 
intrat în aşteptare. Au ajuns aici, la pod, infanteriştii 
sovietici, care când ne vedeau, aşa cum am mai spus, 
ne îmbrăţişau şi ne sărutau... 


În aşteptare am trecut şi noi; aşteptam 
repararea podului, dar şi alimentarea tehnicii de luptă 
cu muniții şi combustibil, precum şi hrană pentru noi. 
Le amintesc nu numai în ordinea importanţei. Ne 
găseam din toate punctele de vedere în subzistenţa 
armatei sovietice, cu care cooperam. Nu ştiam unde au 
ajuns în Tatra trupele române din compunerea Armatei 
4 şi Armatei 1, în schimb, ştiam că pe celălalt mal e 
Austria şi operaţia la care participam se numea 
„Viena”... 

Aici, pe malul Moravei, am constatat că într-o 
aşteptare poţi să ai mai mulţi morţi decât într-un atac. 
A apărut pe cer aviația hitleristă, a apărut şi cea 
sovietică. Asta la lumina zilei. Lupta aeriană de 
deasupra capetelor noastre vădea superioritatea 
piloților sovietici. Dar câteva bombe germane tot au 
căzut în preajma podului, atingându-l bine de tot. 
Aşteptarea s-a prelungit cu încă două zile, până ce 
pontonierii sovietici, sosiți la faţa locului, au construit 
un pod pe pontoane. Dar în nopţile acestor zile, 
avioane biplane hitleriste au început să ne hărţuiască 
planat, cu motorul stins, terenul fiindu-le cunoscut. 
Cum ne hărţuiau? Veneau în zbor şi presărau nu 
bombe, ci pachete cu grenade. Le-au presărat şi 
deasupra noastră. Abia am avut timp să ne aruncăm la 
pământ. Când totul a trecut, s-a făcut bilanţul: din 25 
de români câţi erau în Devinska Nová Ves, 14 au fost 
scoşi din luptă, printre ei şi un mort — caporalul 
Căciulă Valeriu. Pare de necrezut, am văzut cu ochii 
mei: o grenadă îi căzuse pe umăr smulgându-i braţul şi 
aruncându-i-l la o mare distanţă... A fost găsit şi pus în 
groapă cu ceea ce a mai rămas din el. Mormântul i-a 
rămas într-un parc din Bratislava... Schije mărunte m- 
au lovit şi pe mine, şi pe sublocotenentul Dumitru... 


Aşadar, pentru a trece pe celălalt mal am plătit 
o vamă grea. Asta a fost doar începutul. Cine afirmă 
astăzi că în cea de-a doua decadă a lunii aprilie 1945 
drumul spre Victorie nu a fost decât o simplă 
formalitate, fie că-i un răuvoitor, fie că-i un neştiutor. 

Am trecut podul în Austria împreună cu Divizia 1 
infanterie şi Brigada 47 tancuri sovietică la 9 aprilie, 
deci cu o lună înainte de capitularea Germaniei 
hitleriste, şi prima misiune a fost să-l izgonim pe 
inamic din zona petroliferă Zistersdorf. Ne-am lovit de 
o rezistenţă fantastică, aş zice demenţială, că doar 
deznodământul lor, al Reich-ului, era clar. Atunci, ce 
naiba voiau? Morminte, desigur, voiau, cât mai multe 
morminte, că de cuceriri nu mai putea fi vorba. 
Infanteriştii sovietici luptau la baionetă, corp la corp... 
Tanchiştii români, tanc contra tanc. Zona petroliferă a 
fost cucerită, iar regimentul nostru a primit ordin să se 
deplaseze în direcţia Hohenruppersdorf şi să taie 
şoseaua pe care nemţii se retrăgeau spre Viena. Nu 
mi-am imaginat că o aşezare rurală va deveni în final 
câmp de luptă... 

Noi, tanchiştii, ne-am avântat spre 
Hohenruppersdorf, fără să ne lovim de vreo rezistenţă. 
Am intrat în localitate, populaţia a ieşit în stradă să ne 
salute, să ne ovaţioneze. Nimeni nu bănuia în clipele 
acelea ce zile cumplite o aştepta... Am lăsat în urmă 
localitatea, grăbindu-ne să ajungem la poziţia indicată 
pe hartă, pentru a controla şoseaua. Am intrat însă cu 
tancurile într-o zonă cu vii, care ne-a dat de furcă, căci 
sârmele întinse pe araci s-au rupt, s-au înfăşurat pe 
roţile şenilelor, bobinându-se pe roata motrice. Am fost 
nevoiţi să ieşim din tancuri şi să tăiem sârmele cu 
foarfecile. Cu prilejul ăsta ne mai uitam în jur şi ne 
spuneam: „Aha, asta-i, deci, Austria...” Într-un târziu, 


am ajuns pe poziţie, trecând şoseaua sub controlul 
nostru. Inamicul n-a bănuit nicio clipă că suntem acolo, 
într-o poziţie atât de avansată. Realizasem deci 
surprinderea. Dar ordinul mai preciza: după voi, va sosi 
şi infanteria. lar infanteria, regina câmpurilor, întârzia 
să se arate... Am aşteptat cât am aşteptat, până ce 
sublocotenentul Dumitru şi-a dat seama că ceva nu era 
în regulă şi era riscant să rămânem locului fără 
sprijinul infanteriei. A ordonat întoarcerea. Revenind în 
localitatea Hohenruppersdorf, n-am mai recunoscut-o: 
inamicul o recucerise, o prefăcuse în ruine şi se 
retrăsese iar. Nici nu-ţi venea să crezi că în urmă cu 
câteva ore paşnicii ei locuitori ieşiseră în faţa 
gospodăriilor să ne ovaţioneze! Ce se petrecuse? După 
ce noi am trecut de Hohenruppersdorf, hitleriştii au 
contraatacat în mod neaşteptat, cu tancuri şi artilerie, 
împingându-i îndărăt pe infanteriştii sovietici care 
trebuiau să ne ajungă din urmă. In lupte au fost 
distruse şi două tancuri româneşti. Parte din echipaje a 
murit, parte a căzut în captivitate. Veşti triste, poate 
cele mai triste de când intrasem în foc. 

Odată cu întunericul nopţii se înstăpânise 
calmul şi abia în momentele acelea am simţit tăişul 
foamei. Raţia de pe ziua aceea n-o primisem. De 
obicei, ne potoleam flămânzeala cu cartofi. Dar în 
seara cu pricina nu mai ştiu cine a făcut rost de vreo 
zece ouă — trufanda, nu altceva — şi pâine. Am intrat 
într-o curte, am făcut un foc de vreascuri, am pus 
câteva ouă în gamelă şi le-am prăjit. Mi-a ieşit 
bucătăria pe nas. A năvălit deodată în curte un 
infanterist sovietic strigând: „Vin nemţii!” Nu se 
înşelase, veneau într-un contraatac de noapte. Am dat 
alarma, am sărit în tancuri şi am reuşit să ne retragem 
din Hohenruppersdorf pe o înălţime, unde se afla restul 


regimentului. Şi, astfel, localitatea a trecut din nou în 
mâna inamicului. N-a fost o noapte prea liniştită. 
Trebuia făcută nu numai alimentarea burţilor noastre, 
ci şi a tancurilor, ca să putem, în zori, s-o luăm de la 
început. Însă cisterna nu putea să ajungă până la noi, 
iar noi, ca să ajungem la combustibil şi la muniții, 
trebuia să trecem printr-o mlaştină cu canistrele şi 
lăzile cu muniţie. Căram şi picioarele se înfundau în 
clisa aia scârboasă până dincolo de glezne... 

Cum s-a luminat de ziuă, am trecut să 
recucerim localitatea dinspre sud-est. Nu singuri, ci în 
cooperare cu infanteriştii sovietici. Dar infanteria a 
călcat, cum se zice cu stângu'”, căci o altă unitate 
sovietică a atacat localitatea dinspre nord-est. Şi s-au 
pomenit infanteriştii trăgând unii în alţii. Noroc că doi 
brancardieri sovietici, au avut curajul să iasă cu 
brancarda printre linii şi atunci ambele tabere s-au 
lămurit. Jalea a fost mare. Am fost tare impresionați de 
întâmplare. Cu asta însă, lupta pentru 
Hohenruppersdorf nu s-a încheiat. Localitatea trecea, 
ca într-un joc macabru, din mână în mână. Ziua 
localitatea era a noastră, noaptea — a inamicului. 

A trebuit să treacă ani şi ani ca să înţeleg de ce 
unităţile SS cu care ne înfruntam opuneau o rezistenţă 
atât de înverşunată. Nu era vorba numai de apărarea 
căilor de acces spre Viena, de recucerirea unor 
câmpuri petrolifere, ci şi de o filă de... calendar. Da, 
da, nu exagerez: 20 aprilie era ziua de naştere a 
fuhrer-ului şi ţineau cu orice preţ să-i facă în dar, cât 
de cât, o izbândă. Ei bine, le-am spulberat planurile, 
deşi au aruncat în luptă multe, multe blindate... 

Într-una din aceste zile, plutonului i-a fost 
schimbată direcţia de atac. Comandantul tancului 
nostru a devenit sublocotenentul Dumitru, de felul lui 


un ofiţer curajos, poate prea curajos, căci în lupte 
mergea cu bustul afară din turelă sau nu închidea 
niciodată capacul turelei. Ni s-a ordonat o nouă direcţie 
de atac. Am intrat, după un timp, în alt iad. Neamţu' se 
amplasase bine: îi ţinea pe infanterişti la pământ, iar 
pe noi ne-a încadrat într-un baraj de artilerie perfect. 
Cum ne mişcăm, cum se pornea o ploaie de proiectile. 
Ne-a venit în sprijin aviația sovietică, dar şi ea a fost 
întâmpinată de vânătorii hitlerişti. Prin „ferestruica” 
mea am văzut un hitlerist spulberându-se în aer. A 
intrat în acţiune şi artileria sovietică, însă cuiburile de 
mitralieră şi amplasamentul unor tunuri ale inamicului 
n-au putut fi distruse. Încăierarea a durat de dimineaţa 
şi până la ceasul asfinţitului... La un moment dat, 
sublocotenentul a observat că eram pe cale să 
devenim ţintă fixă, adică să fim loviți direct. A vrut să 
pornească tancul, dar pornirea automată n-a mai 
răspuns la comenzi şi a ordonat să se încerce pornirea 
la manivelă. Când tancul a fost din nou cu motorul 
încălzit şi gata s-o ia din loc, comandantul a ordonat: 
„Cu tunul spre inamic, înapoi stânga... înapoi stânga... 
stânga... tun la ora 12. Acum, înainte, cu toată 
viteza!”. S-a executat „înapoi stânga” şi ne-am mişcat 
înapoi vreo trei sute de metri tot trăgând. Deodată, am 
simţit că am fost loviți... Eu, care mai trăisem un 
asemenea moment, mi-am aruncat privirile spre turelă: 
toţi eram vii şi nevătămaţi, tancul mergea, aşa că n-am 
scos un cuvânt. Câteva clipe mai târziu, a urmat o 
smucitură şi motorul s-a oprit. Sublocotenentul 
Dumitru a pornit automatul, de data asta, motorul a 
intrat în funcţiune, „casa” noastră însă nu mai voia să 
se mişte... Am încremenit. Tuspatru ştiam foarte bine 
ce ne aşteaptă: o nouă lovitură de rupere... Sau, în cel 
mai bun caz, să ieşim din tanc şi, astfel, să devenim 


ţinte sigure pentru mitralierele inamicului la pândă. 
Sublocotenentul ne-a ordonat să ieşim. La instrucţie, 
exerciţiul ăsta scosese din noi valuri de sudoare. 
leşirea trebuia executată fulgerător. Aşa a şi fost 
executată, spre norocul nostru. Numai sublocotenentul 
a ieşit ceva mai anevoie şi a păţit-o. Din fericire, uşor. 
A explodat un nou proiectil, noi eram la pământ, el nu, 
şi l-a „muşcat” o schijă... o „muşcătură” uşoară. Tancul 
s-a oprit într-un răzor, avea o şenilă deşirată. În 
apropiere am zărit — parcă anume pregătite pentru noi 
— patru gropi individuale antitanc, n-am mai stat mult 
pe gânduri şi-am sărit în ele. Dar mare ne-a fost 
uimirea când patru fete sovietice, în uniformă, ne-au 
poftit să le eliberăm adăposturile... Fugiseră din gropi 
când au văzut tancul venind în direcţia lor. N-am avut 
încotro: fetele luptau şi ele, la branduri. 

Norocul nostru a fost acel răzor, cam în contra 
pantei, şi am putut să ne tărâm până într-un păpuriş, 
de unde am reuşit să ajungem la ai noştri. Regimentul 
îşi instalase un post de observare pe un deal de lângă 
Hohenruppersdorf, de unde se urmărea lupta şi se 
văzuse tot ce ni se întâmplase. Cei de la observator ne 
credeau pierduţi, de aceea bucuria le-a fost fără 
margini când ne-au văzut. Căpitanul Virgil Ogescu ne-a 
îmbrăţişat şi ne-a sărutat pe obraji, neluând în seamă 
cât eram de prăfuiţi şi de înnegriţi de fum... 

Un tanc nu e o puşcă. Cu puşca, dacă i se 
întâmplă o defecţiune, găseşti repede alta, fie chiar şi 
una a inamicului. Un tanc însă, chiar şi un „Renault” 
îmbătrânit, nu-l poţi înlocui uşor. A doua zi ne-am 
strecurat la tancul nostru şi ne-am apucat să-l 
reparăm. L-am bocănit până seara, sub focul unei 
mitraliere a duşmanului, iar seara am rămas locului să 
dormim sub el. A doua zi, când ne-am apucat din nou 


de lucru, au reînceput să şuiere gloanţele pe la 
urechi... Şuierau acum din mai multe direcţii. Chiar şi 
din spate. Am înţeles că, fără voia noastră, ne-am 
pomenit între linii. Şi tot fără voia noastră, am asistat 
la un duel între „Orga lui Stalin” şi „Căţeaua lui Hitler”. 
A câştigat „Orga”, poreclită şi „Katiuşa”. În cele din 
urmă, am recuperat tancul şi am mai luptat cu el 
câteva zile, după care am intrat în refacere. Am 
debarcat pe front cu tot avutul nostru — îmi pare că 70 
de tancuri — şi ne-am întors acasă cu 6 sau 5, nu mai 
ştiu exact. 

Am luptat deci şi în Austria, şi dacă n-am intrat 
în Viena să ne „distrăm” în Prater, am degajat cu 
tancurile şi cu vieţile noastre şoseaua ce ducea spre 
capitala Austriei. Am pricinuit inamicului, hotărât să 
moară pentru Hitler, mari pierderi. Nici pierderile 
noastre n-au fost uşoare. 

N Cu flori şi lacrimi de bucurie 

1. In seara zilei de 8 spre 9 mai 1945, mă aflam 
cu compania de pionieri a Regimentului 35 infanterie la 
marginea satului Skalka din Cehoslovacia. Oamenii din 
subordine, puţini la număr pentru o companie, îşi 
vedeau grijulii de treburile lor curente — povesteşte 
plutonierul (r) IORDACHE V. IANCU din compania de 
pionieri a Regimentului 35 infanterie. Tocmai sosise 
masa şi muniţia. In cursul zilei, ostaşii participaseră la 
eliberarea localităților Merovice şi Tvarovice. Pe 
deasupra mai făcuseră şi un marş istovitor, fără hrană, 
pentru a ocupa spre seară o nouă poziţie de luptă pe 
liziera satului Skalka. 

Compania de pionieri din care făceam parte era 
în subordinea regimentului, mai precis, a Statului- 
Major. Aşa se face că în seara respectivă comandantul 
regimentului s-a interesat care mai era moralul 


militarilor mei. l-am răspuns că sunt foarte istoviţi; din 
pricina asta, unii dintre ei au un moral scăzut şi nu 
credeam că în noaptea aceea vor mai putea face faţă 
cu succes la vreo formă de luptă. Comandantul, 
desigur, a încercat să mă încurajeze, lămurindu-mă că 
inamicul era demoralizat şi derutat, deci victoria era 
aproape şi efortul de luptă nu trebuia slăbit nicio clipă. 
În jurul orei 21-22, când totul era pregătit pentru a 
executa fie un atac, fie o apărare, am fost cu toţii 
surprinşi de un fapt foarte curios, aş putea spune 
aproape ieşit din comun. Deodată, din toate părţile au 
început să se tragă din toate tunurile şi calibrele de 
arme. Pe tot frontul, până hăt departe, ca într-o 
neaşteptată ofensivă, militarii deschiseseră focul cu 
armele ce le aveau în dotare: puşti, pistoale-mitraliere, 
mitraliere, tunuri, aruncătoare, tunuri antiaeriene. Se 
trăgea la mare disperare. Cerul s-a aprins de lumina 
proiectoarelor. Dintr-o dată, un cuvânt s-a răspândit 
din om în om: Pace! Acelaşi cuvânt a izbucnit apoi şi 
din piepturile noastre. 

După un timp, pe când bucuria era în toi, 
primim ordin să se înceteze consumul de muniții, să se 
refacă subunitățile, deoarece mulţi militari se 
împrăştiaseră pe la alte companii pentru a împărtăşi şi 
cu alţii bucuria victoriei; să refacem împrospătarea cu 
muniții, pentru a fi gata, în orice clipă, să reluăm 
luptele cu inamicul. Brusc, bucuria cea mare şi de 
nedescris s-a transformat în ură, teamă şi dârzenie. 
Următorul ordin primit ne cerea să ocupăm imediat 
poziţii de luptă pe tot sectorul de atac, deşi la un 
moment dat inamicul se liniştise. 

După aproximativ o oră şi mai bine, ne găseam 
pe poziţii pentru reluarea ostilităţilor. Am fost anunţaţi 
că pe linia de înaintare a diviziei noastre (21 infanterie) 


o grupă de parlamentari români va trece linia frontului 
pentru a-l soma pe inamic să capituleze. Puţin mai 
târziu am auzit cum parlamentarii noştri se adresau 
prin megafoane nemților, atrăgându-le atenţia că dacă 
nu vor capitula ostilitățile vor fi reluate. 

În ziua de 9 mai 1945, prima zi de pace, la orele 
4:30, unităţile Diviziei 21 infanterie s-au pus în mişcare 
pe linia de atac. Dar n-am înaintat mult, deoarece s-a 
descoperit în calea noastră un câmp de mine. Atunci s- 
a primit ordin să se organizeze, pe unităţi, echipe de 
deminare, pentru a se forma culoare de înaintare spre 
inamic. La această acţiune am luat şi eu parte cu 
compania mea de pionieri. În acelaşi timp, în sectorul 
de înaintare au fost concentrate numeroase forţe 
româneşti şi sovietice, de asemenea şi un batalion 
cehoslovac. Hitleriştii s-au grăbit să se retragă. 

În continuare am primit ordin să organizăm 
detaşamente de urmărire a duşmanului. In noua 
organizare, compania de pionieri a trecut sub comanda 
locotenentului Andreescu Vasile. Urmărirea s-a făcut 
cu căruțele. În fiecare căruţă, şase-opt militari. Eram 
veseli, deşi moartea ne mai pândea. Hitleriştii lăsau în 
urma lor obstacole: căruţe răsturnate, camioane şi 
tancuri distruse, muniții, armament, mine. Noi eram 
foarte veseli. Cântam şi chiuiam de bucurie. Imi aduc 
bine aminte, în echipa mea aveam un militar de prin 
părţile Tecuciului, care ducea cu el o vioară şi-i zicea şi 
din gură; cu el cântau toţi cei din căruţă: 


„Uşor puiule, uşor, ce-mi trimiti atâta dor, 
Trimite mai putintel şi vino mata cu el.” 


Sau un alt cântec: „Țărăncuță, țărăncuță” şi 
altele tot aşa, de-i îmbărbătau pe luptătorii noştri, îi 


făceau să uite de greu, de foame, de oboseală şi chiar 
de frica de moarte, căci se gândeau că războiul este ca 
şi terminat. În timpul urmăririi, localnicii ne ieşeau în 
întâmpinare şi ne informau despre inamic. Acesta se 
refugia în adăposturi, clădiri, păduri şi trăgea în noi, 
hotărât să ne ţină în loc şi dorind să ajungă să se 
predea americanilor. In aceste zile nu am avut morţi 
sau răniţi în subunitatea din care făceam parte. Am 
luat însă numeroşi prizonieri. 

Peste tot populaţia ne ieşea în cale cu bucurie, 
cu ovaţii şi urale. Pe alocuri ne salutau fanfarele. 
Oamenii ne întindeau flori, apă, pâine, primindu-ne ca 
pe nişte adevăraţi eliberatori. Grupuri de tineri cehi ni 
se ataşau şi mergeau împreună cu noi o bucată de 
drum, manifestându-şi astfel bucuria şi dragostea 
pentru armata română eliberatoare. 

Nu s-a sărbătorit în mod special Ziua Victoriei, 
deoarece am continuat urmărirea. 


2. În războiul antihitlerist am intrat în 
următoarele împrejurări: 

In ziua de 23 august 1944 mă găseam cu 
Regimentul 35 infanterie la Compania de pionieri a 
regimentului şi făceam parte din Divizia 21 infanterie, 
care era în curs de regrupare şi reorganizare în zona 
Branişte-Şendreni, judeţul Galaţi. 

In noaptea de 23 spre 24 august 1944 ni s-a 
adus la cunoştinţă ordinul Diviziei 21 infanterie, prin 
care se precizau următoarele (în urma ordinului primit 
de la Armata 3): 

„Toate forţele încetează lupta contra armatelor 
sovietice. 

Divizia 21 infanterie se retrage la sud de Şiret, 
în zona Chițcani şi Tichileşti, judeţul Galaţi”. 


În acele momente nu ne dădeam seama ce se 
va întâmpla mai departe, totuşi eram conştienţi că 
vom continua lupta pentru dezrobirea Ardealului nostru 
scump şi că vom lupta până la victoria finală asupra 
armatelor hitleriste. În ce mă priveşte, ura mea 
împotriva militarilor nemți era şi a unui orfan de război, 
al cărui tată căzuse la Mărăşeşti. 


3. Momente grele, dramatice? Multe, foarte 
multe. Păcat că nu mai am memoria de altădată. 
Totuşi mai păstrez amintirea multor situaţii de luptă. 
De pildă, la luptele din zona Clujului nu pot să uit 
acţiunile pline de curaj ale comandantului de regiment, 
care a antrenat în luptă întreaga unitate. Până şi pe 
telefoniştii de la postul de comandă i-a trimis în linia 
întâi, unde se afla şi el, îndemnându-i pe ostaşi să se 
bată pentru ocuparea înălțimilor de la Jucul şi 
interceptarea şoselei. Astfel am reuşit, după miezul 
nopţii, să atingem obiectivul încredinţat. 

În aceste lupte de pe dealurile Clujului aş mai 
aminti de o acţiune deosebită a locotenentului 
Suruceanu Gheorghe, comandantul companiei 3 din 
batalionul 1. Această companie era în avangarda 
Diviziei 21 infanterie. O ploaie măruntă şi întunericul 
împiedicau orientarea avangărzii. Terenul era şi el 
destul de frământat, cu pante abrupte şi alunecoase, 
cu văi pline de ape, ceea ce făcea ca înaintarea spre 
înălţimi a batalionului 1, în frunte cu avangarda sa, să 
fie anevoioasă. S-a apelat la sprijinul populaţiei. Un 
cioban a indicat unde era amplasată artileria 
inamicului care trăgea în români pe deasupra stânei 
sale. Un alt ţăran i-a informat pe militarii companiei că 
nemţii se găsesc chiar în casa sa. 

Dar cum să te descurci în noapte, şi încă pe un 


timp ploios, pe un drum cu pante abrupte şi noroaie 
mari? Un ţăran însă, pe nume Irimia Peştean, s-a oferit 
să ne fie călăuză. Pe un drum scurt, i-a scos pe ostaşi 
la Someş, iar de acolo pe dealul Contenitul şi, astfel, 
avangarda a deschis cale batalionului care a atacat pe 
inamic pe tot întinsul Văii Someşului. 

In aceste lupte, compania comandată de 
locotenentul Suruceanu Gheorghe a capturat un număr 
de 185 prizonieri, din care 2 ofiţeri şi 3 subofiţeri, 10 
tunuri şi atelajele lor, precum şi o mare cantitate de 
muniții, echipament şi hrană. Regimentul 35 infanterie 
a avut şi el pierderi mari, în special batalionul 1 a 
rămas cu numai 174 luptători. 

Am continuat înaintarea pe direcţia ordonată de 
divizie, până la data de 23 octombrie 1944 Regimentul 
35 infanterie eliberând localităţile: Lunca de Jos, 
Dabaca, Colacea, Chichiş Ciceu, Şimleul Silvaniei, 
Hodod-Ciuta şi altele. Continuând înaintarea prin lupte 
grele, în ziua de 25 octombrie 1944 am luat parte la 
luptele pentru eliberarea oraşului Carei, trecând apoi în 
Ungaria. 

Comandantul Armatei 4 a felicitat Divizia 21 
infanterie, pe comandantul său, generalul Dumitrescu 
Polihrom, care, la rândul său, i-a felicitat pe militarii 
diviziei noastre prin Ordinul de zi nr. 73/25 octombrie 
1944. Citez din acest ordin: 

„La 15 zile după ce aţi dărâmat la Cojocna 
stâlpul odios al unei frontiere impuse nouă acum 4 ani, 
aţi atins azi, 25 octombrie 1944, graniţa de nord a 
Ardealului, graniţa de totdeauna a neamului românesc. 

Purtând în suflet avântul celei mai înălţătoare 
credinţe în tăria drepturilor româneşti, întâmpinați 
pretutindeni cu flori şi lacrimi de bucurie, aţi trecut mai 
departe în iureş neînfricat pe câmpul de luptă de la 


Corpadea şi Jucul, de la Creara şi Balta, de la Moftirul şi 
Carei, şi pretutindeni în Văile Târnavelor şi Mureşului, 
pe Arieş şi Someş, pe Agriş, Almaş şi Valea Crasnei, 
drumul  dezrobirii Ardealului a fost presărat cu 
mormintele celor mai dragi şi viteji dintre noi.” 

Îmi amintesc cu mare mâhnire cum arătau 
militarii noştri în aceste grele lupte: nebărbieriţi, 
netunşi, cu uniformele rupte, fără încălţăminte, 
deoarece după marşuri şi lupte în munţi se rupeau, iar 
formațiunile de serviciu nu puteau să facă faţă în 
aceste condiții, cu drumuri desfundate şi ploi 
interminabile; caii erau istoviţi de greutatea drumului, 
de povara munițiilor şi a hranei pentru asigurarea 
trupei, pe care le transportau indiferent de vreme şi de 
locul unde se desfăşurau luptele. 

Dacă la 25 octombrie 1945 treceam în marş 
sărbătoresc prin Carei, ajunul Anului Nou 1945 m-a 
găsit în Cehoslovacia, în partea de răsărit a Munţilor 
Metalici Slovaci, în apărare, pe direcţia nord de Almaş. 
În noaptea de 31 decembrie 1944 — din cauza gerului 
cumplit care îţi îngheţa şi sângele, acolo, pe culmile 
acestor munţi stâncoşi, unde nu puteai găsi niciun fel 
de adăpost, munţii fiind pleşuvi — subunitățile au fost 
rânduite pentru a se adăposti prin case. Deşi nu se 
făcea foc, totuşi ne ofereau un adăpost foarte bun în 
comparaţie cu linia întâi, unde stâncile crăpau de ger. 

În timpul serii, câteva subunități ungurești s-au 
predat (plutoane şi chiar companii) şi s-a considerat că 
inamicul va sta liniştit. Noaptea era foarte geroasă, cu 
lună plină de se vedea tot muntele dinaintea noastră, 
iar pe munte erau instalate difuzoare care transmiteau 
cântece populare româneşti şi totodată chemau pe 
ofiţerii români să ridice cadourile de Anul Nou. 
Luptătorii rămaşi în linia întâi îngheţaseră atât de tare, 


încât nici picioarele nu şi le mai simțeau. Cu greu mai 
putea fi mânuit trăgaciul armelor de nişte degete 
îngheţate. Cu toate acestea, ostaşii stăteau acolo, 
pentru a apăra poziţiile cucerite. 

Cât am stat în cantonament în acea noapte de 
linişte, aşa cum o consideram noi, dinspre inamic nu se 
semnala nicio mişcare. Doar megafoanele noastre 
continuau să transmită cântece populare şi, din când în 
când, câte un proiectil mai exploda ici şi colo. Unul a 
nimerit chiar în casa în care ne găseam. A pătruns prin 
acoperiş şi a ieşit prin geam, explodând în faţa casei, 
fără să facă victime. 

Când s-a luminat de ziuă, de 1 lanuarie 1945, a 
venit şeful bucătar de la companie şi ne-a dat câte o 
sticlă de rom şi alte bunătăţi. In cameră se mai găseau 
plutonierul-major Blănaru D. de la compania de 
comandă şi medicul şef al unităţii, un căpitan în 
rezervă căruia nu-i mai rețin numele. Ca să bem 
sărbătoreşte, am căutat pahare, le-am găsit. Medicul s- 
a oferit să destupe sticla lui de rom, a umplut paharele, 
dar când să le ducem la gură, a explodat un proiectil 
greu chiar în curtea casei. Am lăsat paharul şi am ieşit 
afară. Aşa am sărbătorit prima zi a anului 1945... Mai 
trebuie să adaug că lupta începută în această zi s-a 
mai potolit abia în noaptea de 20 spre 21 ianuarie 
1945, când în sectorul batalionului 2 s-a predat un 
grup de 12 horthyşti, printre care şi un ofiţer. Prin golul 
produs în poziţia inamicului, Regimentul 35 infanterie a 
introdus companiile 5 şi 7, care, înteţind lupta, au mai 
capturat 31 prizonieri. 

In luptele grele din Cehoslovacia purtate de 
infanteria noastră pe o iarnă aspră, cu zăpezi mari şi 
cu viscole cumplite, pe un teren abrupt, cu înălţimi şi 
masivi stâncoşi, un aport substanţial l-au adus şi 


trenurile de luptă. Şi astăzi, când îmi amintesc, mă 
minunez întrebându-mă cum a fost posibil să putem 
face faţă în bune condiţii, cu caii noştri de şes, care zi 
de zi urcau în majoritatea cazurilor cu samarele. Nu 
erau decât lăzile cu muniții, legate şi puse pe spinarea 
calului, adică două pe dreapta şi două pe stânga. 
Hrana, de asemenea, o duceam tot sub formă de 
samar, într-o parte sacii cu pâine, în cealaltă, 
marmidele cu hrană. Şi caii mergeau greu, nefiind 
obişnuiţi cu urcuşurile. Căruţele, pe care le urcam, de 
multe ori în locuri şi pe terenuri greu accesibile, ne 
dădeau şi ele mult de lucru. Atunci când caii nu mai 
rezistau, descărcăm căruțele ca să le despovărăm şi ne 
împovăram pe noi, cărând în spinare muniţiile, hrana. 
Când căruțele intrau pe un drum mai bun, le încărcăm 
iar. Şi aşa am tinut-o întruna în munţi. Efortul celor de 
la trenurile de luptă nu trebuie dat uitării. Ei aveau 
misiunea ca în orice condiţii să asigure linia întâi cu 
muniții, materiale, hrană caldă, îmbrăcăminte. 

Da, da, mă minunez şi astăzi cum am scos-o la 
capăt iarna, prin coclaurile unor munţi străini. 


4. Momentul cel mai luminos şi înălţător îl 
trăiam ori de câte ori ne îndeplineam misiunea. 
Înălţător a fost şi momentul când am intrat în satul 
Cojocna sau în oraşul Carei. La Cojocna, localnicii ne-au 
întâmpinat cu mic cu mare, cu braţele pline de flori. 
Fetele erau îmbrăcate în costume naţionale. Bucurie cu 
lacrimi. Apoi întoarcerea spre ţară, când am fost 
întâmpinați de localnici cu ovaţii, ca nişte adevăraţi 
eliberatori. 

Dar cel mai mult ne-am bucurat când ne-am 
întâlnit cu cei dragi ai noştri, momente greu de descris 
prin cuvinte. 


Am sărutat pământul ţării 

1. În ziua de 9 mai 1945 mă aflam în captivitate 
fascistă, într-un lagăr de prizonieri din Tetschen, pe 
râul Elba, în Cehoslovacia. Căzusem cu o lună în urmă, 
împreună cu resturile batalionului 22 vânători de 
munte, după o luptă sângeroasă cu inamicul, la sud- 
vest de localitatea Javornik, pe cota 639, ne scrie 
colonelul (r) IUSTIN HERA, fost comandant al 
batalionului 22 vânători de munte, Divizia 3 munte. 

11 aprilie 1945, zi pe care n-am s-o uit cât oi 
trăi. Nemţii m-au percheziţionat, mi-au luat raniţa cu 
toate lucrurile, binoclul şi porthartul. Soldaţii mei au 
fost descălţaţi de bocanci, li s-au dat în schimb încălțări 
mizere. După percheziţie, am fost încolonaţi şi, sub 
pază severă, am pornit-o în marş, pe jos. Făceam câte 
20 kilometri pe zi. Noaptea eram înghesuiți în grajduri, 
prin şuri şi remize. Dormeam cum se nimerea. Timpul 
era rece, umed, iar noi n-aveam cu ce să ne acoperim. 
După cinci zile am ajuns în localitatea Schemitz. Aici 
funcţiona un centru fascist pentru adunarea şi 
repartizarea prizonierilor români şi sovietici. Deoarece 
frontul nostru înainta, nemţii au fost siliţi, la 16 aprilie, 
să ne pună din nou în marş spre Brno, apoi spre 
Kuttenberg. Abia aici, la 19 aprilie, am fost înghesuiți în 
trei vagoane şi transportaţi la Tetschen, unde am sosit 
în ziua de 3 mai 1945. De la gară am fost mânaţi într- 
un lagăr organizat în pădurea de la marginea oraşului. 
Încă în seara aceleiaşi zile, 22 de prizonieri, printre 
care mă număram şi eu, au fost scoşi de aici şi duşi 
într-un alt lagăr din incinta unui şantier naval de 
reparat şlepuri. În drum, pe şoseaua ce şerpuia în 
paralel cu apele Elbei, am observat o mare forfotă de 
oameni. Unii mergeau în direcţia Praga, alţii spre 
Drezda. Trecătorii aceştia ne tot dădeau de înţeles că 


războiul s-a terminat. Nu ne venea să credem... Mai 
eram captivi, cu escortă hitleristă după noi. Totuşi, în 
inimi ne-a licărit lumina unei speranţe. Se înnoptase. 
Deşi eram obosiţi şi flămânzi, nimănui nu-i ardea de 
somn. Discutam unul şi acelaşi lucru: vom scăpa? 

În dimineaţa zilei de 9 mai 1945 am ieşit din 
barăci în curtea lagărului. Paza dispăruse. Noi însă 
eram prudenti, să nu cădem în vreo capcană. Ceva mai 
târziu am îndrăznit să ieşim cu totul din sectorul 
şantierului. Spre bucuria noastră, am constatat că alt 
rând de paznici ai lagărului dispăruseră. 

Asta a fost pentru noi şi ultima noapte de 
război. Se înţelege de la sine bucuria care ne-a cuprins. 
să treci în numai câteva ore de la o situaţie umilitoare 
la una sărbătorească! Ne-am adunat într-un singur 
punct toţi militarii români şi în după-amiaza zilei de 10 
mai 1945 am pornit încolonaţi spre Praga. Desigur, nu 
ştiam că în capitala Cehoslovaciei izbucnise insurecția 
antihitleristă şi se dădeau lupte. Insă marşul nostru a 
durat două zile, flăcările revoltei se potoliseră şi Praga 
era iarăşi capitala liberă a unei ţări libere. Autorităţile 
s-au purtat cu noi deosebit de omeneşte. Am fost 
conduşi în cartierul Kobilisky, unde, sub egida Crucii 
Roşii, am fost cazaţi în casele unor praghezi ospitalieri. 
În aceeaşi seară ni s-a organizat o cină pe cinste... 

Totuşi, împuşcăturile mai răsunau când şi când, 
iar a doua zi, ieşind în oraş, am văzut camioane 
încărcate cu cadavre ale unor militari germani şi civili. 

Cu ce preţ au răsărit primele flori ale păcii! 


2. Pe frontul antihitlerist am participat cu gradul 
de căpitan începând de la 8 septembrie 1944, fiind şef 
al unui subcentru de informaţii al Marelui Stat-Major de 
pe lângă Comandamentul Diviziei 3 munte. Am cerut 


însă în scris să fiu trecut în linia întâi. Aşa că, începând 
cu prima zi a anului 1945, am luat comanda companiei 
armament greu la batalionul 6, apoi mi s-a încredinţat 
comanda batalionului 22 vânători de munte. 


3. Aş dori, în continuare, să descriu câteva 
acţiuni de însemnătate majoră ale batalionului 22. 

La începutul lui februarie nemţii rezistau cu 
înverşunare pe înălțimile de la est de localitatea Horn- 
Tisovnik, cota 702, cota 726 şi la est de localitatea 
Turie Pole, unde erau puternic fortificaţi. Aici, fasciştii 
au reuşit să oprească înaintarea diviziei timp de 7 zile. 
Batalionul 22 se găsea în linia întâi de luptă, având în 
sectorul său înălţimea cu cotele 702 şi 726, punctul cel 
mai important din sectorul diviziei. Era cheia poziţiei 
fasciste din acel sector. Respectivele cote reprezentau 
o creastă lungă de circa 500 metri, înfiptă 
perpendicular în linia noastră. Creasta era împădurită 
şi foarte accidentată, ca de altfel toată regiunea 
respectivă. Aici fasciştii îşi aveau observatorul de 
artilerie şi de comandament. 

Timp de câteva zile, înainte de atacul general, 
am executat în cadrul batalionului, în timpul nopţii, 
incursiuni la inamic, pentru a identifica cât mai exact 
locul armelor automate, planul de foc al inamicului şi 
topografia terenului din faţa noastră. Cu prilejul unei 
asemenea incursiuni de noapte în linia inamicului, s-a 
distins în mod deosebit sublocotenentul Dumitru 
Guran, comandantul unei companii. Acesta, împreună 
cu o echipă formată din 12 oameni, a capturat o 
mitralieră şi alte cinci arme automate, precum şi un 
prizonier fascist care a dat informaţii preţioase. Odată 
identificate şi cunoscute într-o măsură oarecare 
dispozitivul şi planul de foc fascist din sectorul 


batalionului, am luat hotărârea de a manevra creasta 
cu cele două cote. Astfel, pentru atac, am dispus 
batalionul în dispozitivul unei duble învăluiri a înălţimii, 
cu două companii dinspre stânga — de la nord —, unde 
era efortul de atac al batalionului, şi cu o companie de 
front având misiunea ca printr-un foc puternic să 
inducă inamicul în eroare, precum că atacul nostru s-ar 
executa frontal. După o puternică pregătire de artilerie 
de toate calibrele executată pe fortificațiile fasciste, în 
Zorii zilei de 10 februarie 1945 batalionul a pornit la 
atac în cadrul diviziei. 

După lupte înverşunate, înfruntând un foc 
infernal, susţinut de mai toate tipurile de arme, am 
atacat fortificațiile inamice cu grenade şi lupta la 
baionetă. Cu tot viscolul şi zăpada de peste un metru 
înălţime, am reuşit să punem stăpânire şi să ocupăm 
înălţimea cu cota 702. Am continuat apoi atacul pe 
creastă, fasciştii s-au retras, şi noi, printr-un salt fulger, 
am pus stăpânire pe cota 726, iar până seara târziu 
ne-am consolidat pe toată creasta cu cele două cote. In 
acest atac, dat pe viaţă şi pe moarte, vânătorii 
batalionului s-au întrecut în acte de eroism şi de vitejie, 
fasciştii lăsând pe teren mulţi morţi, răniţi şi material 
de război. 

Prin cucerirea înălţimii cu cotele 702 şi 726 de 
către batalionul 22 vânători de munte, a fost străpunsă 
rezistenţa principală fascistă, deschizându-se drum de 
înaintare diviziei. În acelaşi timp s-a uşurat cucerirea 
de către batalioanele vecine a localităţilor Mornâ- 
Tisovnik şi Turie Pole, precum şi înaintarea spre 
înălţimea Javorina cu cota 1044, cel mai puternic 
observator fascist din zona de acţiune. 

În sectorul diviziei noastre, fasciştii au mai 
rezistat cu înverşunare în faţa râului Hron, păstrând cu 


încăpățânare capetele de pod organizate pe localităţile 
Cervenki şi lalna. Cum batalionul 22 a fost întrebuințat 
de divizie în locuri de criză şi efort, în seara zilei de 16 
martie 1945 am primit ordin să mă infiltrez imediat în 
dispozitivul fascist, să atac prin surprindere şi să 
eliberez cu orice preţ, încă în cursul nopţii, satul 
Cervenki, puternic apărat de fascişti. Satul era situat în 
pădure, în munţii din faţa râului Hron. Era iarnă, frig, 
iar drumul de urmat cu terenul foarte accidentat, 
zăpadă neumblată, atingând în unele locuri un metru 
înălţime. 

Am făcut imediat o recunoaştere pe hartă a 
drumului, după care am dispus ca batalionul să 
înainteze în cea mai perfectă ordine şi linişte. Pentru a 
nu fi simţite de inamic, companiile înaintau una după 
alta, pe plutoane şi grupe, pe aceeaşi potecă făcută în 
zăpadă. Eu am mers cu compania din vârful 
batalionului, precedat de o echipă de cercetare- 
recunoaştere şi de plutonul de pistolari. În jurul orei 1 
noaptea am sosit la liziera pădurii din luminişul unde 
era situat Cervenki, format din nouă grupuri de case, 
separate unul de altul printr-o poiană lungă de circa 
200-300 metri. Oamenii batalionului au înaintat în cea 
mai perfectă ordine şi linişte, astfel că fasciştii care 
apărau satul nu au simţit sosirea noastră la liziera 
pădurii. 

In jurul orei 2 dispozitivul a fost ocupat de 
fiecare companie în parte. Am atacat apoi imediat, prin 
surprindere. După o luptă-fulger cu grenada şi 
baioneta, sub protecţia armamentului greu al 
batalionului, primul grup de case din sat a fost smuls 
din mâinile fasciştilor şi până la ora 3 noaptea eliberat. 
Am raportat telefonic situaţia la divizie. Maiorului 
Anton Jitaru, şeful de Stat-Major al diviziei, nu-i venea 


să-şi creadă urechilor că atacul a reuşit. Pentru a-l 
convinge că sunt în sat, am apropiat receptorul 
telefonului de un sugaci care plângea în braţele mamei 
sale, noi fiind în casa ei, unde instalasem postul de 
comandă al batalionului. Atacul a continuat în tot 
cursul nopţii şi al zilei de 17 martie 1945, fiecare casă 
fiind un cuib de rezistenţă. Am reuşit, prin lupte grele 
cu grenada şi baioneta, să eliberăm pe tot satul încă în 
seara aceleiaşi zile. Fasciştii s-au retras în dezordine, 
sub protecţia unor masive trageri de artilerie şi 
branduri, lăsând în urmă morţi, răniţi şi material de 
război. In toiul acestor lupte batalionul a avut 17 
soldaţi şi 4 ofiţeri răniţi. Tot în aceste lupte am fost şi 
eu rănit uşor de schije de brand, dar am refuzat să fiu 
evacuat, rămânând mai departe în mijlocul vânătorilor 
mei, care m-au urmat tot timpul în acţiunile de luptă 
din prima linie. 

Abia se terminaseră luptele pentru ocuparea 
satului Cervenki, că încă în aceeaşi seară am primit un 
nou ordin de la divizie: să mă deplasez spre dreapta şi 
să ocup cu batalionul înălţimea cu cota 629. Pe un 
itinerar tot aşa de greu ca şi cel din noaptea 
precedentă, am înaintat şi ne-am infiltrat în dispozitivul 
fasciştilor şi, prin surprindere, în cursul nopţii, am 
ocupat înălţimea cu cota 629, care era situată între 
râul Hron şi satul lalna. 


3. Momentul cel mai dramatic a fost, fără doar 
şi poate, cel trăit în luptele de la 10 aprilie, când am 
căzut în captivitate. Ce s-a întâmplat? În după-amiaza 
zilei de 10 aprilie 1945 am primit ordin să înaintez şi să 
ocup cu batalionul 22 cota 639, de la sud-vest de 
Javornik. Trebuia să mă infiltrez şi să atac din flanc şi 
din spate pe inamic, care oprise înaintarea Diviziei 3 


munte şi rezista cu îndârjire pe poziţia ce o ocupa. Prin 
această acţiune a batalionului se executa manevra 
concepută de grupare, de a cădea în flancul şi spatele 
inamicului. Pentru îndeplinirea misiunii primite, am 
înaintat cu batalionul în formaţie de romb, prin partea 
de sud-est a satului Javornik, punând stăpânire, în jurul 
orei 10, pe un mamelon împădurit. Compania din vârful 
rombului, folosind cu măiestrie terenul, a dat peste 
câţiva telefonişti fascişti, care, văzându-i pe vânătorii 
români, au rupt-o la fugă, abandonându-şi aparatele. 
Aparţineau probabil unui observator de artilerie. 

În jurul orei 20, în timpul înaintării, compania de 
cercetare aflată în dreapta a fost contraatacată de 
fascişti. Batalionul a continuat însă înaintarea pe 
companii, prin barajul artileriei şi al infanteriei fasciste, 
după ce a respins cu mari pierderi contraatacul inamic. 
Un alt contraatac a avut de înfruntat compania din 
stânga batalionului, dar şi acesta a fost respins cu mari 
pierderi. Până la ora 20:30 batalionul, trecând prin foc 
şi pară, a reuşit să se apropie la circa 100-150 metri de 
mamelonul ce ni se ordonase să-l cucerim. 

Întrucât tragerile de infanterie ale fasciştilor se 
intensificaseră — fasciştii obişnuiau să ţină ascuns 
până în ultima clipă un şir de arme de foc, care apoi se 
dezlănţuiau pe neaşteptate, executând un aşa-numit 
„foc pumnal” —, am hotărât să dau ultimul asalt mai 
târziu, cam în jurul orei 21. Am dispus ca, până atunci, 
companiile laterale să înainteze pe plutoane, apoi pe 
grupe, conturând dispozitivul unei duble învăluiri a 
mamelonului. La ora 21 am dat semnalul de asalt. Cele 
două companii de pe flancuri au căzut în spatele 
înălţimii, iar compania din vârful batalionului şi 
rezervele au sărit pe cotă. Astfel, în jurul orei 21:30, 
am raportat la comanda grupării că obiectivul ordonat 


a fost atins, mamelonul împădurit cu cota 639 fiind 
complet în mâinile noastre. Ocuparea mamelonului n-a 
însemnat şi încheierea luptei. Inamicul a redevenit 
activ, ţinându-ne pe loc cu un foc de branduri, artilerie 
de toate calibrele, artilerie antitanc şi antiaeriană 
(flakuri). 

Sesizând intenţia inamicului de a ne împiedica 
consolidarea, am trimis agenţi la postul telefonic 
rămas în urmă din lipsă de cablu, pentru a raporta 
situaţia şi a cere cu insistenţă să ni se asigure atât 
spatele, cât şi flancul stâng; am mai cerut să mi se 
trimită cablu ca să pot aduce legătura telefonică până 
la mine, sus pe mamelon. Aproape toţi agenţii trimişi la 
postul telefonic au fost fie ucişi, fie capturați de 
fascişti. Noi totuşi am rezistat. Toate contraatacurile 
date de inamic în cursul nopţii au fost respinse de 
batalion. Simţeam însă cum, în jurul nostru, la 
adăpostul întunericului, inamicul îşi furişează trupele, 
cu scopul de a ne încercui. Orice tentativă de a-mi 
scoate ostaşii din strânsoare dădea greş, deoarece 
dispozitivul inamic se dovedea puternic şi închegat. 

Pentru a preveni contraatacurile inamicului şi a 
nu fi cu trupele destrămate, am dispus apărarea 
mamelonului, organizându-ne într-un dispozitiv „arici”. 
Am mai trimis apoi în noapte patrule de recunoaştere. 
Parte din ele s-au înapoiat, raportându-mi că avem de- 
a face cu un inamic puternic. Alte patrule au căzut în 
ambuscade şi nu s-au mai înapoiat. 

A doua zi, 11 aprilie 1945, în zori, lupta a 
devenit şi mai violentă. Am atacat de front pentru a 
sparge încercuirea, dar am fost oprit. Am atacat înapoi, 
dar la fel, am fost oprit. Inamicul se întărise peste tot. 
Cu începere de la ora 8 până către ora 14, inamicul a 
executat asupra batalionului un atac concentric. 


Vânătorii de munte au respins cu mult curaj 
numeroasele contraatacuri ale hitleriştilor. După ora 11 
am început să simţim lipsa de muniții, mai cu seamă la 
armele automate şi branduri, dispozitivul nostru de 
apărare a slăbit şi, astfel, inamicului i-au reuşit câteva 
străpungeri decisive. 

Aşadar, în ziua de 11 aprilie 1945, către ora 14, 
ultimele rezistenţe ale batalionului au fost forţate să 
cedeze  puternicelor presiuni ale inamicului mult 
superior. Numai datorită unor admirabile pregătiri de 
luptă, batalionul 22 vânători de munte, cu un efectiv 
redus, a putut face faţă atâta timp unei asemenea 
situaţii dramatice. 

În luptele din noaptea de 10 spre 11 aprilie 
1945 s-au distins în mod deosebit, murind ca adevăraţi 
eroi, sergentul Constantin Băncicoiu din compania 2, 
primul care a trecut cu unitatea sa râul Hron, apoi 
caporalul Lovişte şi soldatul Gancea, agenţi de 
legătură. Fiind trimişi la postul telefonic rămas în urmă, 
s-au strecurat prin focul inamic şi au transmis ordinul 
primit, dar la înapoiere au fost împuşcaţi de fascişti, 
care, între timp, reuşiseră să încercuiască batalionul. 
Acţiunea din zilele de 10 şi 11 aprilie 1945 s-a soldat 
cu 11 morţi şi 26 răniţi. 


4. Momentul de profundă bucurie l-am avut 
atunci când ni s-a adus la cunoştinţă că cererea de a fi 
mutat pe front, în linia întâi, a fost aprobată. 

Un alt moment înălţător l-am trăit când, ajuns în 
gara Curtici, am văzut din nou fâlfâind tricolorul 
românesc. M-au podidit lacrimile, am căzut în genunchi 
şi am sărutat pământul ţării. 

Pe malul drept al Tisei 
1. Eram student, aveam douăzeci şi patru de 


ani când am primit ordinul de chemare. Îmi plăcea 
mult geografia şi ca orice tânăr studios, doream să mă 
văd împlinit. Războiul însă m-a smuls din amfiteatrul 
universitar şi m-a trimis în tranşeele războiului — îşi 
aminteşte /ocotenentul-major (n) RADU RAITĂ, fost 
ofițer observator şi cu transmisiunile în Regimentul 1 
artilerie. 

Din păcate, Ziua Victoriei nu m-a găsit acolo 
unde aş fi dorit, printre camarazii mei de armă, ci într- 
un spital din Slatina. Bucuria mea, ca şi a celor din jur, 
a fost nemărginită. Totuşi, spitalul îşi are rigorile sale, 
impuse de infirmităţile celor internaţi. Acolo, în 
Cehoslovacia, unde ajunsese unitatea mea, aş fi trăit 
evenimentul cu altă intensitate... 


2. Evenimentele istorice de la 23 August 1944 
au adus divizionul 4 din Regimentul 1 artilerie grea 
motorizată în Bărăgan, la nord-vest de Urziceni, mai 
aproape de râul Prahova. Deţineam funcţia de ofiţer 
observator cu transmisiunile, precum şi cea de ofiţer 
de legătură cu infanteria pe care o sprijineam cu foc. 
Primisem ordin să dezarmăm unităţile germane. 


3. Cele mai grele lupte la care am participat au 
fost cele pentru eliberarea Transilvaniei, de pe linia 
lernut-Oarba de Mureş-Cipău. Inamicul ocupa înălțimile 
de pe malul drept al râului Mureş, într-un sistem 
fortificat ingenios şi solid. Din cazemate bine întărite, îi 
întâmpina pe infanteriştii români care încercau să le 
smulgă poziţiile. Atacurile se succedau unul după altul, 
fără succes, cu toate că artileria încerca să le uşureze 
misiunea. Întâmplarea a făcut ca într-una din zilele 
carnajului de la Oarba de Mureş să ţin evidenţa 
tragerilor de artilerie grea — se formase o grupare de 


artilerie grea din mai multe unităţi. Numai în două 
pregătiri artileristice, având ca ţel să uşureze atacurile 
infanteriştilor, s-au consumat cinci vagoane de 
muniţie, fiecare proiectil de 150 mm cântărind 52 
kilograme. În ciuda acestui foc infernal, cazematele şi 
cuiburile defensive ale inamicului au rezistat, iar când 
ai noştri se ridicau la atac, se prăvăleau cu zecile, 
seceraţi de mitralierele vrăjmaşe. N-am văzut în tot 
războiul, într-un sector, atâţia morţi şi răniţi. 

În cele din urmă, inamicul a fost scos din 
cazematele sale şi obligat să se retragă. 

Ca ofiţer observator şi de legătură cu unităţile 
de infanterie am fost mai aproape de linia întâi, am 
însoţit infanteria. Am văzut multe... Un al doilea carnaj 
la care am asistat şi despre care doresc să vă vorbesc 
a fost la trecerea şi forțarea Tisei. Fără îndoială că 
forțarea sau trecerea unui asemenea râu reprezintă o 
operaţie militară la scara unei armate. Se încearcă 
realizarea concomitentă a mai multor capete de pod, 
unele cu scopuri tactice reale, altele de simulare, de 
înşelare a inamicului, pentru a-i abate atenţia de la 
cele reale şi majore, importante pentru viitoarea 
ofensivă. Nu ştiu nici până astăzi în ce categorie a 
intrat capul de pod de la Uj Kecske şi O Kecske. Ţin 
însă perfect de bine minte că la 24 octombrie am 
trecut cu bărcile pe malul drept al Tisei, însoţit de 
câţiva telefonişti şi radiotelegrafişti, cu misiunea de a 
coordona din linia întâi focul artileriei grele, în raport 
cu nevoile unităţilor care realizaseră acolo un cap de 
pod... În punctul acesta al râului, Tisa fusese forţată şi 
nu trecută. Nu exista niciun pod care să unească 
malurile, ci doar bărci şi alte mijloace improvizate... 

Acţiunea de lărgire şi întărire a capului de pod 
părea să meargă destul de bine. Infanteriştii cuceriseră 


două aşezări şi erau încrezători în soarta acţiunii lor. 
încrezător eram şi eu. De pe dig am reperat la vest de 
cele două sate, după flacără şi zgomot, o baterie 
inamică pe care am neutralizat-o cu o concentrare 
puternică de foc. (Două săptămâni mai târziu, trecând 
cu coloana mea pe acolo, am identificat poziţia bateriei 
şi am găsit piesele distruse.) 

În ziua următoare, către asfinţit, luptele au luat 
un curs dramatic: nemţii şi maghiarii, sprijiniți de două 
tanchete, au trecut la un contraatac violent şi datorită 
celor două blindate (neexistând un pod, tunurile 
antitanc n-au putut fi trecute pe celălalt mal cu 
mijloacele cu care am fost trecuţi noi), infanteriştii au 
cedat terenul. Fâşia de pământ îngustându-se, ne-am 
pomenit îngrămădiţi spre Tisa, cu legăturile telefonice 
întrerupte, cu aparatul de radio pierdut. Odată cu 
înserarea, presiunea inamicului a crescut. Pierderile 
mari au aprins nebunia panicii. Ca să scape cu viaţă de 
rafalele ucigătoare de pe tanchete, ostaşii s-au aruncat 
în apele Tisei. Unii au scăpat, alţii, dacă n-au murit 
înecaţi, au murit seceraţi de armele automate ale 
duşmanului. Noi, cei câţiva de la artileria grea, ne-am 
dus ceva mai în amonte. Primul a sărit în apă, ca în 
toiul verii, sergentul-major Baroga, care, fiind de la 
Dunăre, susţinea că-i un bun înotător, dar după un 
timp a început să strige după ajutor — îl prinsese un 
cârcel. Cu chiu, cu vai, l-am salvat şi ne-am salvat... 

Printr-o situaţie grea am trecu şi în luptele de 
stradă din Budapesta, când am primit ordin să tragem 
direct cu obuzierul de 150 mm într-o clădire unde 
parterul era ocupat de noi, iar etajele de inamic. Pentru 
asta însă trebuia scos un obuzier de pe poziţii şi împins 
înainte pe o stradă care să ne permită o tragere 
directă. „leşirea” în oraş cu un tun remorcat de o 


maşină n-a fost o simplă plimbare. Când am ieşit de 
sub un pasaj de cale ferată care tăia bulevardul 
Kerepes, am fost reperaţi de un tun antitanc. Un 
proiectil a retezat un stâlp de telegraf din dreapta 
maşinii, gata să cadă peste noi. Am avut noroc că 
explozia proiectilului s-a produs dincolo de terasament. 
Am virat-o urgent pe o altă stradă, apropiindu-ne de 
obiectiv. De aici însă, ca să putem ajunge într-un loc 
potrivit pentru a lovi direct în clădire, nu mai puteam 
înainta cu maşina, aşa că am desperecheat obuzierul 
şi, împreună cu servanţii, am cărat piesele pe braţe... 
Am ajuns pe un bulevard de unde „obiectivul” se ridica 
semeţ înaintea ochilor. Am montat obuzierul, l-am pus 
în poziţie de tragere cu ochire directă pe ţeavă, ţinta 
fiind etajul al III-lea al clădirii. Ne-am izbit însă de un alt 
mare necaz. Bulevardul era pavat cu piatră cubică, 
peste care se aşternuse un strat subţire de zăpadă şi 
polei, încât ne-a fost imposibil să batem sapele pentru 
fixarea fălcelelor piesei pentru recul. Asta fiind situaţia, 
i-am sfătuit pe servanţi şi pe trăgători să stea în afara 
obuzierului. Doar pe comandantul tunului l-am lăsat pe 
scăunelul afetului. Am ordonat „Foc!” şi cu toţii ne-am 
îndreptat privirile spre clădire, să vedem ce se 
întâmplă. Obuzul a lovit ţinta, învăluind clădirea în fum 
şi moloz... După asta, ia obuzierul de unde nu-i... Din 
recul alunecase în urmă cu vreo zece-cincisprezece 
metri cu comandant cu tot. Ne-am repezit ca nişte 
copii care se joacă să-l aducem înapoi, apoi am cerut 
să se bage pe ţeavă un nou proiectil, i-am fixat ţinta — 
etajul al V-lea. Obuzul a ţâşnit înainte, tunul înapoi... 
Etajul al V-lea a fost lovit din plin. N-am mai apucat să 
expediem şi al treilea obuz, căci inamicul ne-a 
descoperit şi a început să ne vâneze cu armele 
automate. Ne-am retras... Când am ajuns la unitate, mi 


s-a spus că ostaşii noştri cuceriseră toate etajele 
clădirii. 

In Cehoslovacia mi-a fost dat să lupt numai în 
zone muntoase, cu ninsori abundente, stratul de 
zăpadă atingând o grosime de peste un metru. 
Inamicul era instalat pe creste, unde-şi organizase 
cuiburi de arme automate şi teroriza coloanele noastre 
în deplasare. Tragerile  artileristice erau foarte 
anevoioase, deoarece ţeava obuzierului trebuia 
înclinată la 70*-80*, ca să putem trage peste crestele 
munţilor, după care, pentru încărcare, o readuceam în 
poziţia normală, apoi o înclinam iar la 70*-80*. 

La observator stăteam zile şi nopţi în câte un 
adăpost de zăpadă. Din zăpada bine bătătorită 
decupam cu baioneta cărămizi din care „construiam” 
un paravan, iar la rădăcina unui fag aprindeam 
vreascuri — ne dezgheţam astfel pâinea şi câte o 
bucată de carne ca să ne astâmpărăm foamea... 

Am fost rănit în Munţii Tatra, în jurul orei 18:30. 
Primul ajutor l-am primit de la ostaşii mei care, ca să- 
mi oprească hemoragia, mi-au legat rana cu o bucată 
de pânză. Transportul meu la spitalul de campanie, cu 
o maşină, a durat şase ore, în timpul ăsta am zăcut 
întins pe un braţ de paie. Era într-o duminică, iar 
medicul — un căpitan — se dusese la un bal... Nimic de 
zis, a venit imediat şi mi-a dat toate îngrijirile 
necesare: m-a băgat chiar şi în ghips. A doua zi am 
luat drumul unui alt spital de campanie, tot românesc, 
apoi am fost transferat într-un altul, amenajat în nordul 
Ungariei într-o biserică. Aici am zăcut cinci zile, de 
unde, cu un tren sanitar, am poposit la liceul din 
Slatina devenit spital: patru luni am zăcut cu piciorul 
fixat într-un aparat de extensie. 

Astăzi îmi amintesc cu drag de sergenţii şi 


caporalii grupului de comandă cu care am colaborat — 
telefonişti, radiotelegrafişti şi observatori — care mă 
însoțeau în timpul misiunilor, asigurându-mi legătura 
cu unităţile de infanterie sprijinite de noi cu artilerie. 
să ne imaginăm Munţii Tatra acoperiţi cu troiene de 
zăpadă înalte de un metru şi pe transmisioniştii noştri 
întinzând cablurile telefonice pe distanţe între cinci şi 
şase kilometri! 

Mulţi dintre ei au fost decoraţi. Pe brevetele lor 
stă scris: „... pentru fapte de arme săvârşite în lupta 
împotriva Germaniei fasciste”. 

Ne unea aceeaşi bucurie pământeană 

1. Dimineaţa zilei de 8 mai 1945 m-a găsit la 
observatorul bateriei obuziere de 150 mm, tip „Skoda”, 
situat la nord-vest de Brno — ne scrie /ocotenent- 
colonelul (r) GEORGE URSOII, fost comandant de 
baterie obuziere în Regimentul 7 artilerie grea. Era o zi 
frumoasă de primăvară cu soare cald. Intre poziţiile 
infanteriei noastre şi cele ale inamicului se căsca o 
vale. Ca să ajungi la tranşeea neamţului trebuia să 
cobori valea, iar apoi să urci. Inamicul mai era acoperit 
şi de o pădure. Dimineaţa, după ce am făcut câteva 
verificări prin trageri, ca să-mi fixez reperele, s-a lăsat 
o linişte suspectă. Nu ştiam ce să cred: nicio 
împuşcătură, nicio explozie. 

Seara, în jurul orei 20, primesc un telefon de la 
comanda regimentului şi mi se comunică: „Vezi că 
războiul s-a terminat... inamicul a capitulat, dar nu şi în 
zona noastră... N-ar fi exclus să luptăm mai departe.” 

Bucuria mea a fost una amestecată cu 
indignare: „Războiul s-a terminat, dar continuă?!” 
Vestea n-am ţinut-o numai pentru mine, am transmis-o 
bateriei, până la cel din urmă artilerist. Luptele au 
reînceput mai devreme decât mă aşteptam. Mai întâi, 


între infanterişti, apoi au intrat în „horă” şi artileriştii. 
Am bătut liziera pădurii de pe celălalt versant, ca să 
tăiem calea de retragere a inamicului. Şi iată, aşa a 
fost să fie, războiul a încetat la 9 mai 1945, nu şi la noi, 
unde a mai ţinut trei zile. Aşadar, ultima noapte de 
război, pentru mine şi artileriştii mei, s-a încheiat la 12 
mai. Am primit ordin să scot bateria de pe poziţii şi am 
coborât de la observator. Am nimerit în plină bucurie şi 
fericire a ostaşilor. Ca veselia să fie şi mai mare, am 
dat ordin să se dea cep unui butoi cu bere pe care-l 
pusesem deoparte, special pentru Ziua Victoriei. 
Localnicii şi-au făcut şi ei apariţia. Ne-au îmbrăţişat, 
ne-au sărutat. Nu le pricepeam limba, nici ei pe a 
noastră, nu ne-a fost însă greu să ne dăm seama că ne 
unea aceeaşi fericire pământeană... 


2. La ce m-am gândit în momentele acelea de 
euforie? La prima mea zi de război — 24 august 1944! 
... Da, da, prima, căci din 1940 am făcut parte dintr-o 
unitate care a activat în interiorul frontierelor istorice 
ale ţării. În luna august 1944 mă aflam în sudul 
Moldovei, eram pe linia de tragere, conduceam focul 
tuturor bateriilor regimentului, adică 6 baterii (3 de 
105 mm şi 3 de 150 mm) cu un total de 24 guri de foc 
puternice. Nu cunoscusem încă botezul focului. In zorii 
zilei de 24 august 1944, bateriile erau în poziţie de 
tragere, cu ţevile încărcate, urma doar să dau 
comanda „Foc!” Nu ştiu ce se întâmplase, dar de 
câteva ore nu funcţiona legătura telefonică cu 
regimentul, când se iveşte un maior de la Statul-Major, 
care se interesează cine e mai mare pe la noi. li 
raportez şi el mă întreabă dacă am auzit de 
evenimentele din ajun, de la Bucureşti, îi răspund că 
nu am aflat nimic. Din gura acestui stat-majorist am 


auzit: „Operaţiile împotriva armatei sovietice 
încetează. Mai încetează orice subordonare faţă de 
armata germană. Vă veţi opune, până la sacrificiu, 
oricui va încerca să vă dezarmeze”. M-a sfătuit să iau 
imediat legătură cu comandantul regimentului, dar eu 
mă aflam într-o situaţie foarte critică: legăturile 
telefonice cu eşalonul superior erau întrerupte. Cine să 
mă dezlege de ordinul ce-l aveam? Dacă aş fi dat 
comanda de tragere, aş fi încălcat celălalt ordin de 
care-mi vorbise maiorul, de încetare a ostilităţilor. Să 
dau ordin de descărcare a celor 24 guri de foc? Ar fi un 
ordin prin care riscam să trimit oamenii la moarte: 
scoaterea obuzelor armate cu focoase instantanee 
care făceau explozie la cea mai uşoară atingere era o 
operaţie specială, deosebit de riscantă. Dilema era 
dramatică, nu mă puteam pune în marş fără a 
descărca tunurile. Trebuia să iau o decizie, oricât de 
riscantă ar fi fost ea. l-am convocat la mine pe toţi 
comandanții bateriilor de tragere — în majoritate ofiţeri 
de rezervă — şi pe comandanții de piese. Le-am adus 
la cunoştinţă vestea cea mare. In ce situaţie ne găsim 
şi care sunt cele două alternative. De comun acord, am 
hotărât să trecem la descărcarea tunurilor. Repet, 
operaţie de mare risc. Explozia se putea produce chiar 
în ţeavă, cu mari şi ireparabile nenorociri. De aceea s- 
au luat toate măsurile de precauţie. La operaţie nu 
participau decât comandantul de piesă şi doi servanţi. 
Unul din ei împingea pe la gura ţevii cu o tijă având o 
ogivă în cap, în care se plasa focosul. Proiectilul era 
împins astfel în partea dinapoi a ţevii, unde un alt 
artilerist îl prindea pe la culată în braţe. În timpul ăsta 
ceilalţi servanţi stăteau retraşi în adăposturi. 

Am urmărit operaţia cu sufletul la gură, 
trecându-mă toate sudorile. Puțin câte puţin, am 


început să mă destind. În răstimpuri, mi se raporta: 
„Ordinul a fost executat”. 

La 12 mai 1945, aşa cum v-am spus, 
sărbătoream pacea, gândindu-mă la prima mea zi de 
război. Tare-aş fi curios să aflu astăzi dacă a mai fost 
vreo unitate de artilerie care să fi trecut cu atâtea guri 
de tun printr-un examen al morţii, aşa cum au trecut 
artileriştii mei. 

Din ziua aceea am participat fără pauză la toate 
etapele războiului antihitlerist. 


3. Revelionul Anului Nou 1945 l-am „petrecut” 
la etajul unui bloc de la marginea Budapestei, unde era 
instalat observatorul, bateriile fiind în poziţie de 
tragere. Împreună cu mine, îmi amintesc foarte bine, 
se mai găseau plutonierul Braia, sergentul-major Sonca 
Mircea şi sergenţii Dăncilă şi Racoltea. Am improvizat 
„o masă sărbătorească”. Aşa ca să trecem în Anul Nou 
după tradiţie. Am avut şi invitaţi: doi locatari mai în 
vârstă — soţ şi soţie — ascunşi în subsol. l-am invitat 
să „petreacă” revelionul cu noi. Au apărut înfricoşaţi, 
dar puţin mai târziu, în faţa unui păhărel de rachiu şi a 
unei farfurii cu mâncare caldă, au prins curaj şi au 
început să zâmbească. Cu toţii eram convinşi că intrăm 
în ultimul an al conflagrației mondiale. Dar taman la 
miezul nopţii, când trebuia să „stingem” lumina şi să 
ne urăm „La mulţi ani”, s-a primit ordin să se execute o 
salvă în zona centrală a oraşului. Câteva ceasuri mai 
târziu, Corpul 7 armată român, în cooperare cu 
armatele sovietice, declanşa asaltul Budapestei. 

Nu spun o noutate afirmând că în luptele din 
localităţi misiunea artileriei este mult mai dificilă decât 
în câmp. Am în vedere caracterul lor specific: luptele 
de stradă într-un oraş modern înseamnă, de cele mai 


multe ori, să te baţi pentru fiecare clădire în parte, 
dacă nu pentru fiecare etaj... În condiţiile astea 
artileria poate să fie de folos numai prin trageri directe, 
ceea ce înseamnă să scoţi tunul din amplasamentul lui 
bine săpat şi camuflat şi să-l aduci în loc deschis, cât 
mai aproape de obiectivul vizat. Ochitorul şi servanţii 
văd obiectivul, dar şi „obiectivul” îi vede pe tunari. 
Este un duel direct, din care iese victorios cel care 
trage mai bine şi mai repede. Ca să reperezi un 
obiectiv, ai totuşi nevoie de un observator. În câmp 
deschis, observatorul îşi fixează locul în linia întâi, 
printre infanterişti, şi astfel are înaintea ochilor 
întreaga panoramă a frontului. Alta-i situația 
observatorului în cazul luptelor de stradă şi al 
înfruntărilor artileristice pe un spaţiu restrâns. 

Imi amintesc de marele hipodrom din 
Budapesta, situat printre blocuri înalte, solide. Inamicul 
fortificase  Hipodromul, creând în tribune, pe 
acoperişuri, puncte de rezistenţă bine ascunse, care, 
printr-un foc secerător, ţineau în loc pe infanteriștii 
total descoperiţi. In condiţiile astea, comandantul 
regimentului, colonelul Vasile Danacu, a cerut să fie 
scos un obuzier de pe poziţie şi să fie împins mult în 
faţă, în aşa fel ca de la circa 800 de metri să se 
execute trageri directe într-un cuib de arme automate 
care nu te lăsau să-ţi ridici nasul din pământ. Pentru a 
alege poziția  obuzierului, se cerea întreprinsă o 
recunoaştere. La ea a mai participat, în afară de mine, 
şi sergentul Calotă, comandantul obuzierului 1. Ei bine, 
ne-am furişat cât ne-am furişat, dar inamicul tot ne-a 
descoperit şi a abătut asupra noastră o ploaie de 
gloanţe. N-am mai putut înainta, ne-am târât înapoi, pe 
burtă. 

Totuşi misiunea a fost executată datorită 


sublocotenentului Rusu Vasile, un ofiţer temerar, care 
a pătruns în tribuna Hipodromului, de unde a putut să 
observe focul şi să dirijeze obuzierele noastre. 

In Slovacia, la liziera de vest a localităţii Lest', 
mi-a fost dat să-mi instalez observatorul într-un... 
observator. Şi nu unul oarecare, săpat în grabă de 
vreun artilerist german sau maghiar, ci unul celebru, 
cu stagiu, aş zice. Luptele ne-au adus, printr-un frumos 
joc al hazardului, pe un poligon al fabricilor „Skoda”, 
unde, până la sosirea noastră, erau verificate tunurile 
şi obuzele acestor întreprinderi. Întâmplarea îmi părea 
cu atât mai amuzantă cu cât bateria mea era dotată 
exclusiv cu tunuri „Skoda”. Observatorul în care 
nimerisem avea forma unei cazemate, construită însă 
la suprafaţă, cu crenele speciale de observare. Era 
încăpător şi în spaţiul acela puteau să lucreze uşor 
zece oameni. Pentru mine însă construcţia avea şi un 
„defect”; intrarea se făcea printr-o uşă ce se găsea cu 
faţa spre inamic. Trebuia să te furişezi în cazemată cu 
grijă, altfel un bun lunetist te putea uşor trimite pe 
lumea cealaltă. 

Cu toate că din observatorul-cazemată vedeam 
cota 777 (pentru a cărei cucerire au murit mulţi 
români), câmpul de cercetare mi-era mult redus. Cu 
părere de rău, am părăsit cazemata şi m-am deplasat 
ceva mai mult spre poziţiile infanteriştilor. La marginea 
unui drum am dat de o groapă. Eu şi telefonistul meu 
am încăput în ea. Ei, de aici, sub cerul liber, munţii, 
cerul, pădurile îţi apăreau altfel. Un binoclu îţi poate 
apropia sau depărta războiul. Eu, în toate împrejurările, 
aveam nevoie să mi-l apropii... Cu binoclul la ochi, 
vedeam ceea ce alţii nu vedeau cu ochiul liber: linia 
inamicului se contura la liziera unei păduri; nemţii se 
mişcau nestingheriţi, ieşeau din gropi, se îndreptau 


liniştiţi spre două căsuțe montane sau spre pădurea 
din apropiere. Liniştea şi siguranţa lor m-au iritat. 
Binoclul mi-i înfăţişa ca pe nişte excursionişti într-o 
tabără de iarnă, cu soare şi zăpadă sclipitoare. Cum 
trebuia să reglez gurile de tun ale bateriei, am cerut să 
se tragă câteva salve pe liziera pădurii. Exploziile 
obuzelor şi-au atins ţinta: unii dintre „excursionişti” au 
fugit în pădure. Probabil că aveau acolo adăposturi. 
Alţii însă, îngroziţi, au dat buzna într-una din cele două 
căsuțe. „Perfect, mi-am zis. O ţintă fixă ca pe un 
poligon...” Am măsurat unghiul, distanţa, le-am 
transmis bateriei, cerând să se tragă un obuz. A 
nimerit în plin: era un obuz de 150 mm. 

Deci asta aş vrea să se reţină, că am avut 
privilegiul să fac războiul trecând dintr-un observator în 
altul. Aşa am lăsat în urmă cota 777. Zonele Oremov 
Laz, Hron. Toate — zone de munte, căzute nu numai 
sub ocupaţia horthysto-nazistă, ci şi a unei ierni aspre, 
cu zăpezi până la „streaşina casei”. lar noi, parcă era 
un blestem, aveam mereu de urcat către creste şi 
piscuri, de unde inamicul trăgea în noi de sus în jos. Nu 
exista pe vremea aceea elicopter. Cred că numai de la 
înălţimea unui asemenea aparat cu viteză moderată de 
zbor, se putea cuprinde câmpul de bătaie cu trupurile 
românilor jalonând cu sânge, pe zăpadă, direcţia 
atacurilor. 

Către primăvară — toată iarna am trăit-o în 
munţii Slovaciei — am ajuns în sectorul localităţilor 
Kroměříž şi Kojetin, unde infanteriştii români, grupurile 
de artilerie şi de aviaţie au dat lupte grele. Ne 
apropiam de frontiera de sud a Germaniei, dar 
intensitatea luptelor, în loc să scadă, creştea. În zilele 
acelea nu înţelegeam de ce. Prăbuşirea Reich-ului era 
mai mult decât evidentă. După război am înţeles. Să 


mă întorc însă la „observatorul” meu. Infanteriştii 
noştri izbutiseră să realizeze un mic cap de pod peste 
râul Morava. Oricând, un contraatac fascist cu forţe 
superioare putea să lichideze capul de pod şi pe 
apărătorii săi. Observatorul meu se găsea de astă-dată 
instalat după o stâncă. Vizibilitatea — foarte bună, 
înainte şi în extremităţi. Îmi amintesc că înapoia mea, 
pe o pantă, se amplasase o baterie de tunuri uşoare, 
care avea o situaţie destul de ingrată: ca să execute 
misiuni de trageri, trebuia să iasă cu tunurile la... 
lumină, pe înălțimile crestelor. Numai aşa putea să fie 
de folos. Cu obuzierele mele lucrurile stăteau altfel — 
nu aveau nevoie să fie urcate la înălţime. 

Aşadar, de la observatorul meu vedeam râul 
Morava, capul de pod al trupelor noastre, iar dacă 
întorceam privirile zăream bateriile de artilerie uşoară, 
intrate într-o situaţie neplăcută. Artileria germană le 
descoperise amplasamentul şi îndreptase asupra lor un 
foc masiv. Am decis să vin în ajutorul „uşoarei”. 
Binoclul m-a ajutat să identific poziţia artileriştilor 
germani şi am îndreptat într-acolo tunurile noastre de 
150 mm. Cu succes... În acelaşi timp, binoclul mi-a 
adus aproape „capul de pod”. Trupele germane se 
ridicaseră la un contraatac bine pregătit, hotărâte să-i 
arunce pe-ai noştri în apele Moravei. Artileria uşoară, 
amplasată undeva mai în spate, avea misiunea să-i 
ajute pe infanterişti, dar obuzele duşmanului cădeau 
cu precizie pe poziţiile tunurilor române, ţinându-i pe 
artilerişti la pământ. Mai trebuie să precizez că 
artileriei grele din care făcea parte bateria comandată 
de mine îi era interzis să execute trageri de oprire; 
numai în cazuri de excepţie putea s-o facă, şi atunci cu 
aprobarea comandantului de regiment. Dar ce mi se 
înfăţişa dincolo de Morava era o situaţie de excepţie. 


N-am mai raportat-o, n-am mai cerut aprobare. Orice 
secundă, nu minute, grăbea dezastrul la micul cap de 
pod. Am transmis bateriei prin telefon coordonatele şi 
am ordonat trageri de oprire. Trageri de oprire cu 
obuze grele... Le-am văzut căzând exact pe dispozitivul 
de atac al inamicului. Nu se aştepta la o asemenea 
replică, ştiau doar că reduseseră la tăcere artileria 
uşoară. S-au retras cu pierderi grele. Pe urmă s-a făcut 
linişte... Şi mult timp i-am urmărit pe nemți cum îşi 
scoteau răniții de pe câmp. Acel mic cap de pod a 
rezistat, s-a lărgit, ca apoi să ne asigure cale liberă pe 
direcţia Brno. Înaintam şi mă întrebam: unde şi de la 
ce observator voi zări pe câmpul de luptă PACEA şi 
cum va arăta chipu-i văzut prin binoclu?... 

Pentru cerul patriei 

1.0 să mă iertaţi, n-o să vă pot relata cu 
exactitate unde mă aflam în momentul când „ultima 
noapte de război” făcea loc „primei zile de pace”. O să 
vă explic de ce şi o să mă înţelegeţi. In familia noastră 
s-au născut trei băieţi, tustrei, când ne-a sunat sorocul 
milităriei, am ales, rând pe rând, aviația. Mai întâi 
fratele meu mai mare, Ilarie, apoi eu, pe urmă Duca, 
prăslea familiei. Am absolvit Şcoala militară de pilotaj 
la 1 septembrie 1943, aveam douăzeci de ani, ne scrie 
locotenentul-major (r) JEAN GEORGE D. MARINESCU, 
fost pilot de vânătoare în Corpul aerian român, Grupul 
8 asalt. 

Ziua de 9 Mai 1945 m-a găsit în spital. Cu 
câteva luni în urmă fusesem grav rănit. O să revin 
asupra acestui „amănunt”. Doresc mai întâi să 
povestesc de ce Ziua Victoriei mi-e învăluită în ceaţă... 
La sfârşitul lunii aprilie sau începutul lunii mai, nu pot 
să precizez cu exactitate, am fugit din Spitalul Militar 
Braşov. Nu cu mult înainte mă vizitaseră câţiva 


camarazi de pe aerodromul Balomir. Aceştia mi-au 
dezvăluit că în ziua X ora Y, un bimotor „Blenheim” al 
flotilei va decola cu destinaţia Piest'any, Cehoslovacia, 
unde ajunsese unitatea. Mi-a încolţit, pe loc, un gând: 
să încerc să ajung şi eu la ai mei, în Cehoslovacia. Am 
fugit din spital, însă cum am reuşit să ajung la 
aerodrom, nu mai ţin minte. Picasem la tanc, un 
„Blenheim” se pregătea de decolare. Cei care mă 
cunoşteau s-au holbat la mine ca la o arătare, dar m- 
au lăsat să mă urc în avion şi, iată, deodată apare 
ofiţerul de serviciu pe unitate care trebuia să dea 
„liberul de decolare”. Ofiţerul de serviciu nu era nimeni 
altul decât fratele meu, Ilarie. Când m-a văzut, mai 
întâi s-a crucit, apoi s-a înfuriat — să mă ia la bătaie, 
nu alta — şi m-a dat jos din avion. Ce să vă spun, mi-a 
salvat astfel viaţa, deoarece „Blenheim”-ului i s-a 
defectat un motor deasupra Munţilor Huedin, a 
încercat o aterizare forţată şi a capotat... Şapte 
aviatori se aflau în avion. Doar unul a scăpat, un 
plutonier care ducea soldele pe front... 
Toate astea le-am aflat mai târziu, în spital. 
Dar de ce, unde şi când am fost rănit? 


2. Întâmplarea face ca ziua de 23 August 1944 
să mă găsească tot rănit, dar în Spitalul Militar de la 
Bacău. Eram rănit la ochi şi la un picior. 

In jurul orei 12 spitalul a intrat în alarmă. Cine în 
spital să fi ştiut că în după-amiaza acelei zile, la 
Bucureşti, se va săvârşi mult aşteptata cotitură? Mi-am 
forţat pansamentul de la ochiul stâng — măcar cu un 
ochi să văd mai bine —, m-am îmbrăcat în grabă şi am 
fugit la telefon. In drum, m-am întâlnit cu şeful 
spitalului, care a încercat să mă îmbărbăteze, 
spunându-mi să stau liniştit în patul meu, că toţi răniții 


vor fi evacuaţi. Nu l-am ascultat. Am format numărul 
aerodromului, nu mi-a răspuns nimeni. Am ieşit în 
stradă, în căutarea unei soluţii. Curând am văzut o 
maşină: aparţinea artileriştilor de la antiaeriană. În 
maşină, spre norocul meu, era căpitanul comandor 
Cernescu, vâlcean ca şi mine. l-am explicat situaţia şi i- 
am cerut să mă ducă în comuna Matca, unde funcţiona 
un aerodrom. La ora 12 eram acolo, înconjurat de 
căpitanii Serghie Eugen, Râpeanu Petre şi un 
sublocotenent al cărui nume nu-l mai rețin. M-am 
prezentat însă comandorului Ghiţă Botez şi i-am 
povestit cele petrecute. Era în intenţia mea ca, la 
capătul raportului, să-i cer voie să mă reped până la 
Tecuci, să scot de la reparat un ceas al tatei, când a 
sunat telefonul: i se ordona domnului comandor să 
evacueze urgent avioanele şi tot personalul pe 
aerodromul de la lanca... 

Am renunţat să mai plec la Tecuci şi am cerut 
să fiu lăsat să decolez şi eu, laolaltă cu ceilalţi, la 
lanca. „In halul în care eşti?!, a reacţionat nedumerit 
domnul comandor Botez. Nu te supăra, nu pot să-mi 
asum riscul ăsta. O să pleci cu restul personalului, cu 
maşini, pe jos, cum s-o nimeri.” 

Aveam douăzeci şi unu de ani. Mă aprindeam 
repede şi mi se părea că pot să mut şi munţii din loc. 
Am răspuns că o să zbor pe răspunderea mea. 
Comandorul a înălţat din umeri: „N-ai decât!”. Eu n-am 
mai zăbovit şi am plecat la aerodrom... Soarele 
asfinţea. Pe aerodrom, zarvă mare: căpitanii Serghie, 
Râpeanu şi alţii se pregăteau de decolare. Maiştrii şi 
ostaşii mecanici mi-au propus să plec cu ei, eu însă 
eram hotărât să mă evacuez cu un avion, adică să-l 
salvez, aşa că am dat ordin să mi se pregătească un 
„Henschel-129-B2”, care parcă mă aştepta... Acum 


trebuie să mărturisesc că prea bine nu vedeam cu un 
ochi şi că piciorul mă durea... Am decolat, nu singur, ci 
în formaţie de patru. 

Se înserase, totuşi de deasupra Tecuciului, de la 
5 000 metri, se zărea circulaţia de pe şosea. Pe 
aerodromul de la Focşani, se aprinsese balizajul, căci 
se întunecase de-a binelea. Nu mi-a fost uşor să vin la 
aterizare doar cu un ochi, însă tehnica de zbor pe care 
mi-o însuşisem perfect mi-a fost de folos şi am aşezat 
bine avionul la pământ. 

De la aerodrom am plecat în oraş să servim 
masa la un restaurant din centru. După un timp au mai 
apărut în local şi aviatorii români de pe „Stukas”-uri. 
Deci masă mare, fiecare îşi dădea cu părerea în 
legătură cu situaţia de pe front... Aici m-a găsit vestea 
cea mare transmisă la radio. La aparatul de radio al 
patronului localului am auzit citindu-se proclamația 
regelui, celelalte documente. Cei de pe „Stukas”-uri să 
înnebunească de bucurie, au început să chiuie, să 
arunce în aer şepcile. Căpitanul Serghie Eugen a 
încercat să-i readucă pe pământ cu cuvinte ce nu le 
pot uita: „Copii, fiţi calmi! Mai întâi trebuie să-i izgonim 
pe nemți din ţară şi pe urmă să ne bucurăm de pace!” 

Cu toţii am dormit în oraş, într-un oraş în care 
locuitorii ieşiseră în stradă să aclame armistițiul şi 
pacea. Se înţelege, niciunul dintre noi, a doua zi 
dimineaţa, nu se putea lăuda că a dormit. Am plecat la 
aerodrom, acolo santinelele ne-au salutat, ne-au lăsat 
să intrăm. De la poartă ne-am îndreptat spre avioane, 
dar — surpriză! Comandantul aerodromului a refuzat 
să ne dea decolarea. A urmat o altercaţie între cei doi 
căpitani şi comandant. Astăzi, dacă stau bine şi mă 
gândesc, poate că omul a avut dreptate, aerodromul 
de la lanca trecuse sub control german. Când am ajuns 


acolo, căci ordinul acolo ne-a cerut să ne evacuăm, 
comandantul german a vrut să ne oblige să pilotăm 
avioanele şi să le trecem în partea de nord a 
Ardealului. Intre timp au sosit şi cei de la Bacău. 
Noaptea, din dispoziţia comandantului, tot personalul 
român a părăsit lanca, retrăgându-se pe câmpul de 
zbor de la Doiceşti-Cioara. Aici, un general de 
infanterie sau de cavalerie — nu mai ţin minte — 
organiza regruparea unor trupe... Lui îi datorăm o 
contra-acţiune care s-a soldat cu capturarea nemților 
de pe lanca şi trecerea aerodromului sub comandă 
românească. lar îmi pare rău că nu mai ţin minte 
numele generalului. 

Pe lanca erau circa 17 avioane de luptă, pe care 
nemţii tare ar fi vrut să le transfere dincolo de Carpaţi. 
După o revizie a aparatelor — toate erau în perfectă 
stare de zbor şi de luptă — avioanele Grupului 8 asalt 
au fost evacuate pe aerodromul de la Craiova. Asta se 
întâmpla pe data de 28 august. In ce mă priveşte, în 
ciuda stării în care mă aflam, mi-am pilotat avionul fără 
a întâmpina vreo greutate. La aterizare am avut şi o 
bucurie: coborând din avion, m-am lovit de frăţiorul 
meu Duca. Făcea parte din Flotila de bombardament 
Craiova. Zborul nostru cu peripeții terestre a avut un 
rost major: materialul volant al unităţii a rămas intact, 
pentru a putea fi folosit în luptele ce se profilau la 
orizont. 

Dar ce-a urmat? Care a fost destinul meu? De 
ce nu eram şi eu printre aviatorii români care au 
sărbătorit Ziua Victoriei la baza aeriană din Piest'any, 
în Cehoslovacia? 


3.La 9 septembrie 1944, Grupul 8 asalt, în 
totalitatea sa, a decolat de la Craiova, în frunte cu 


excelentul pilot căpitanul Serghie Eugen, şi a aterizat 
pe aerodromul de la Balomir-Alba lulia. Începuseră mai 
demult luptele terestre pentru eliberarea părţii de nord 
a Ardealului şi zdrobirea armatelor naziste şi horthyste. 
Aici, o altă bucurie de familie. Fratele meu mai mare, 
Ilarie, care pilota un „Ju-88”, ajunsese şi el pe Balomir. 
A doua zi ne-am prins într-o discuţie chiar acolo, pe 
aerodrom. Îl chinuiau pe Ilarie întrebări grave cu privire 
la ziua de mâine a ţării şi, fireşte, noi, ca toţi aviatorii 
militari, vorbeam plimbându-ne pe liziera 
aerodromului. Pe neaşteptate a apărut un avion 
hitlerist. Artileria noastră antiaeriană a intrat în 
funcţiune, iar noi am luat-o la fugă spre primul 
adăpost. O schijă de proiectil s-a înfipt în piciorul 
fratelui meu rănindu-l, din fericire, uşor, după care nu 
ne-am mai văzut vreo 50 de zile. lar când ne-am 
revăzut, cel rănit eram de data asta eu... 

Incepând de la 9 septembrie şi până la 16 
octombrie am luat parte la douăzeci şi una de misiuni 
ordonate de Corpul aerian român, din care cel puţin 
şase executate la indicaţia Comandamentului sovietic, 
misiuni cu un mare grad de periculozitate. 

Am participat la misiunile de la Ghioroc-Cuvin, 
de lângă Arad, în formaţii de 8-12 avioane sprijinite de 
blindate, pentru respingerea trupelor hitleriste şi 
horthyiste. Am executat apoi misiuni „la vedere” în 
formaţii de opt avioane, asaltând cu bombe, tunuri şi 
mitraliere de bord trupele inamice la Oarba de Mureş, 
Ceanul Mic, Ceanul Mare, Tureni. La Turda, unde l-am 
pierdut pe  sublocotenentul Năsturaş, am reuşit, 
împreună cu locotenentul comandor Popescu-Năiţă, să 
surprindem apărarea antiaeriană a inamicului şi s-o 
neutralizăm, ceea ce ne-a ajutat să descoperim 
cuiburile de mitralieră care-i secerau pe infanteriştii 


români în efortul lor eroic de-a elibera Turda... „Băieţii 
teribili de la asalt”, aşa am fost poreciliţi pentru 
iscusinţa noastră. In ce mă priveşte, am avut 
instructori de zbor foarte buni. Reuşitele noastre în 
luptele pentru eliberarea totală a Transilvaniei erau, 
fireşte, asigurate de mecanicii care manifestau o grijă 
deosebită faţă de materialul volant. Lor le datoram 
siguranţa în timpul zborului. 

Inainte de a povesti ce mi s-a întâmplat în ziua 
de 16 octombrie aş dori să amintesc că cea de-a doua 
lună a toamnei debutase cu ploi... cu ploi care parcă 
nu mai voiau să se oprească. Nori, ceaţă, ploi 
„mocăneşti”, teren variabil. Totuşi executam misiuni 
de luptă. Şi ultima mea misiune, cea din 16 octombrie, 
am dus-o la îndeplinire pe o vreme ca asta. Zburam în 
adâncimea frontului, „la vedere”, urmând traseele 
sinuoase ale şoselelor, pentru a ajunge la obiective 
bine apărate de inamic atât din aer, cât şi de la sol. 
Asaltam şi prima linie, lovind în tancuri, trupă, 
cavalerie. Astfel am căpătat o nouă poreclă: 
„infanteriştii aerului”. Misiunile în adâncime, solicitate 
cu precădere de Comandamentul sovietic, erau 
complexe şi dificile, căci ne loveam de o artilerie 
antiaeriană puternică şi masivă, nemaivorbind de 
aviația de vânătoare a duşmanului. Mulţi aviatori 
români au căzut pe altarul aşa-numitelor „misiuni 
imposibile”. 

La 16 octombrie, ora 14, urma să zbor într-o 
formaţie de opt avioane. Chiar de la decolare un motor 
m-a lăsat şi-am revenit normal pe pistă. Repet: eram 
tânăr, avântat, cu dragoste de aviaţie, nici gând să 
rămân pe aerodrom, la căldurică. Domnul căpitan 
aviator Eftimopol loan, comandantul escadrilei, m-a 
sfătuit să rămân locului. Am fost de altă părere. „Plec, 


domnule căpitan...”, „N-o să-i ajungi pe ceilalţi!”, m-a 
prevenit el. „Ba o să-i ajung. Le tai calea la Cluj... acolo 
le ies în faţă...” N-a mai insistat. Am trecut pe un alt 
avion şi am decolat. Abia în aer am observat că 
litrometrul nu funcţionează, dar ce mi-am zis: „Avionul 
e la prima ieşire din ziua aceea, motorul merge 
„rotund”, aşa că înainte, Jenică!” Formaţia am prins-o 
deasupra Clujului, la 3 000 de metri altitudine, exact 
când făcea virajul spre obiectiv. M-am încadrat în 
coada ultimei patrule... Fusesem avertizaţi că inamicul 
organizase o reţea de apărare antiaeriană variată şi 
puternică, aşa că replica de la sol nu ne-a surprins. 
Cerul s-a umplut cu băşici negre, cenuşii, albe, 
punctând exploziile proiectilelor care ne căutau. Ne-am 
dispersat, ca imediat să picăm pe obiectiv, lansând 
bombe şi trăgând cu tunurile şi mitralierele de bord. 
Prinsesem o zi neagră: în timpul picajului am fost lovit 
în motorul stâng, care a început să dea rateuri. Nu m- 
am grăbit să părăsesc formaţia, pentru a nu lăsa timp 
artileriei inamice să mă repereze... Căutându-mi, la 
înapoiere, formaţia, un proiectil a explodat în carlingă. 
Schije şi cioburi de sticlă mi s-au înfipt în craniu şi sub 
bărbie. Am simţit sângele şiroind. Totuşi, zăream 
înaintea mea avionul locotenentului aviator Munteanu 
Lazăr şi am încercat să-mi redresez avionul şi să iau 
înălţime. Voiam cu orice chip să ajung în liniile noastre. 
Nu ştiu câţi kilometri am parcurs. Am simţit deodată că 
sunt pe cale să leşin şi am luat hotărârea să aterizez 
pe burtă, dar când am întins mâna să scot flapsurile de 
frânare, a răsunat o nouă explozie. Fusesem lovit în 
plin şi motoarele luaseră foc. Avionul s-a lovit de 
pământ, motoarele în flăcări s-au desprins, iar „ciocul 
de rață” în care mă aflam şi care era blindat a fost 
azvârlit la vreo zece metri... 


A zecea zi de la doborâre m-am trezit într-un 
spital de campanie sovietic. Un căpitan rus mă 
descoperise şi mă transportase la spital. Eram din cap 
până în picioare numai legături de feşe şi bandaje. Şi, 
pentru că nu aveam astâmpăr — poate n-o să mă 
credeţi! —, am fugit din spital, aşa cum eram 
„Îîmbrăcat”. Am avut şansa să întâlnesc o maşină a 
aviaţiei, aşa am aflat că aerodromul se mutase la 
Someşeni... Maşina acolo m-a lăsat. Pe urmă m-am 
trezit într-o clinică din Cluj, unde am aflat că aveam o 
fractură a bazei craniene, a coloanei vertebrale, a 
maxilarului drept; la astea se mai adăugaseră o 
comoţie cerebrală, cutia craniană înfundată datorită 
unor schije, peritoneul rupt... şi multe altele. 


4. Bucuria mea cea mare? Că am participat la 
eliberarea nordului Transilvanei. Deşi invalid, nu m-am 
lăsat doborât psihic şi fizic: mi-am luat licenţa în drept, 
am urmat cursurile postuniversitare economice ale 
Facultăţii de finanţe şi credit. Am lucrat umăr la umăr 
cu cei valizi. Mi-am întemeiat o familie. Soţia, 
profesoară, mi-a dăruit doi copii. Unul e inginer 
electrotehnist, celălalt e şi el inginer, însă constructor 
de aviaţie... 

lată deci că „aripile frânte” s-au vindecat, iar 
eu, cu un elan încrezător în ziua de mâine, am reuşit să 
mă înalt deasupra greutăților şi pot spune cu mândrie 
că mi-am făcut datoria. 

Grupul 44 cercetare 

1.La 9 Mai 1945, Ziua Victoriei asupra 
Germaniei hitleriste, mă aflam în oraşul Banská 
Bystrica din Cehoslovacia, în cadrul companiei 152 
auto-ateliere a Corpului 2 armată, comandat de 
generalul Costin lonaşcu — ne scrie colonelul (n) STAN 


TINCESCU. Aveam pe atunci gradul de sergent-major 
tehnic auto. 

Vestea înfrângerii şi capitulării Germaniei ne-a 
fost adusă la cunoştinţă în cadrul adunării unităţii, 
după care am ieşit cu toţii în oraş, unde populaţia 
năvălise pe străzi să-şi manifeste marea bucurie. Eram 
ovaţionaţi, îmbrăţişaţi. Populaţia îşi exprima astfel 
recunoştinţa faţă de ostaşii români şi sovietici ce le 
eliberaseră ţara. In mulţimea de pe străzi puteau fi 
văzuţi şi luptătorii unităţilor de partizani cehoslovaci. 
Purtau la braţ brasarde. Tot atunci l-am văzut şi pe 
Eduard Beneş (sosit de curând din Anglia). La 
demonstraţia din oraş a luat şi el cuvântul, de la 
balconul unei clădiri din piaţa centrală. Am bătut 
străzile până noaptea târziu. Se trăgeau tot timpul 
salve de salut, iar cerul era plin de rachete de toate 
culorile. Se striga întruna cu bucurie: „Konieţ voina!” — 
„S-a terminat războiul!” In noaptea aceea, cu gândul la 
războiul ce luase sfârşit şi la bucuria celor de acasă, 
somnul mi-a fost parcă ceva mai liniştit. 


2, În războiul antihitlerist am intrat imediat 
după eliberarea Capitalei patriei noastre de către 
armata română împreună cu forţele patriotice. Întreaga 
Divizie 8 cavalerie, amplasată în cartierul dintre 
aeroportul Băneasa şi podul Băneasa, era pregătită de 
plecare. Din zona în care eram dispuşi, îmi amintesc că 
în ziua de 30 august 1944 se vedeau intrând în 
Bucureşti, pe şoseaua Colentina, primele coloane ale 
trupelor sovietice. 

Noi, în noaptea aceleiaşi zile, am plecat în marş 
spre Transilvania, pe itinerarul: Valea Prahovei-Braşov- 
Făgăraş — ocolind Sibiul pe la est, prin Agârbiciu, Blaj, 
Sona, Jidvei, Târnăveni, Cucerdea. Divizia 8 cavalerie, 


inclusiv Grupul 44 de cercetare din care făceam parte, 
şi-a amplasat poziţia pe malul stâng al Mureşului, în 
localităţile Şeulia şi lernut, având ca vecin, în dreapta, 
Divizia 9 infanterie din Dobrogea. 

Subsemnatul, la plecarea din Bucureşti, eram 
încadrat ca şofer pe un autocamion „Mercedes” de 3 
tone, fiind în acelaşi timp şi rezervă ca mecanic- 
conductor de tanc la unul din cele cinci tancuri 
detaşate aici de Regimentul 1 care de luptă. Toţi 
componenţii echipajelor titulare şi de rezervă fuseseră 
instruiți în Germania. Numai eu îmi făcusem instruirea 
în primăvara lui '44 în ţară, pe tancuri germane de 
asalt. Dar, când s-a comunicat că s-au capturat multe 
maşini germane şi nu există destui şoferi, am cerut să 
fiu trecut pe una din aceste maşini. Cum camarazii mei 
din Regimentul 1 care de luptă, încadraţi pe tancuri, 
făceau parte din efectivul Grupului 44 cercetare, am 
raportat că doresc să rămân alături de ei, încadrat în 
aceeaşi subunitate. Şi această cerere mi-a fost 
aprobată.  Autocamionul pe care-l  conduceam 
transporta o parte a trenului de luptă al Grupului 44 
cercetare, iar pe tot timpul duratei frontului în 
Transilvania am executat, în cadrul unei coloane a 
diviziei, transporturi de muniţie de la depozitul Sebeş. 

Divizia 8 cavalerie, deci şi subunitatea noastră 
de cercetare, avea ca emblemă de recunoaştere un 
căluţ alb cu aripi vopsit pe lateralele tancurilor şi 
maşinilor, fapt ce putea fi observat şi după război într- 
unul din jurnalele cinematografice. 


3. Grupul 44 cercetare a intrat în acţiunea de 
urmărire a trupelor germane după zdrobirea acestora 
pe Mureş. Eram permanent pe urmele lor, zi şi noapte, 
oprindu-ne rareori, şi asta numai noaptea, pentru 


reajustarea poziţiilor şi aprovizionarea trupelor. 

Dar iată prima acţiune a Grupului 44 cercetare. 
După luptele de pe Mureş, când a început urmărirea 
inamicului, am intrat în acţiune împotriva unei 
rezistenţe de ariergardă a nemților şi horthyştilor în 
faţa comunei Bonţida, judeţul Cluj. Aici inamicul era 
dispus pe linia lărgimii localităţii, având şoseaua 
minată şi cuiburi de mitralieră instalate pe dealul din 
dreapta. În această situaţie grupul de cercetare s-a 
desfăşurat rapid în formaţie de luptă, deschizând focul 
din mers şi în opriri scurte cu întreg armamentul, 
inclusiv tunurile de pe tancuri şi cele două tunuri 
antitanc. Astfel, după un duel puternic, inamicii şi-a 
părăsit poziţia, retrăgându-se spre nord. 

În această încleştare tancul comandat de 
sergentul-major Gâscă a călcat pe o mână antitanc ce 
i-a rupt şenila, avarie pe care echipajul, ieşind prin 
oblonul de salvare de pe podeaua tancului, a rezolvat-o 
sub acoperirea de foc a celorlalte tancuri ce înaintau. 
Tot aici a fost rănit în umăr un caporal al cărui nume 
nu mi-l mai amintesc. El era mitralior pe ataşul unei 
motociclete. 

Urmărirea a continuat prin localităţile din nordul 
Transilvaniei, pe itinerarul: Şimleul Silvaniei-jibou- 
Madaras, ajungând în noaptea de 24 octombrie în 
oraşul Carei, unde Divizia 9 infanterie era deja 
angajată în luptă aprigă cu duşmanul. În unele puncte 
ale oraşului se vedeau vâlvătăi mari de foc, deoarece 
nemţii incendiaseră întreprinderi, depozite de la gară. 
Dimineaţa divizia noastră a intrat în luptă împreună cu 
Divizia 9 infanterie şi, până la prânz, am scos 
duşmanul în afara oraşului. În jurul orei 14 am ajuns cu 
cercetarea în satul Urziceni (ultima localitate pe acea 
direcţie până la graniţa Ungariei). Urmărind continuu 


inamicul şi alungându-l de pe ultima palmă de pământ 
a patriei, dincolo de graniţă, nu ne-am oprit aici. La 25 
octombrie am trecut în Ungaria, luptând împotriva 
hitleriştilor cu sentimentul împlinirii datoriei de a fi 
lăsat în urmă ţara eliberată. 

Pe teritoriul Ungariei, pe traseul: Mátészalka, 
Nyíregyháza. Kisvárda, alături de unităţi şi mari unităţi 
sovietice, am trecut fluviul Tisa la nord de Tokaj, pe un 
pod umblător, instalat de pontonierii români. Pe o 
vreme rece şi cu ploi de toamnă am ajuns la Nyirbâtor 
şi în decembrie am intrat pe teritoriul Cehoslovaciei. În 
Ungaria ne-au impresionat prietenia şi bucuria 
manifestate faţă de noi de populaţia din localităţile prin 
care treceam în urmărirea duşmanului fascist. Eram de 
multe ori întâmpinați cu flori, ni se ofereau fructe sau 
gustări, iar acolo unde staţionam temporar, femeile ne 
ajutau la spălatul rufelor. Au fost însă multe situaţii 
când şi noi îi ospătam pe localnici cu hrană de la 
cazan, căci nemţii, în retragere, le luaseră totul. 

La ieşirea din localitatea Mâteszalka, într-o 
încleştare cu o ambuscadă a inamicului, l-am pierdut 
pe sergentul-major Gâscă, comandantul unuia din 
tancuri, lovit mortal prin turela tancului. Era un oltean 
de ispravă, ştia germana şi rusa şi devenise interpretul 
grupului. 

Pe teritoriul Cehoslovaciei urmărirea continua 
pe un itinerar de luptă, începând cu localitatea Zlin. 
Am trecut după aceea printr-o zonă muntoasă, 
împădurită, şi am ajuns printr-un defileu muntos, în 
satul Silickâ, unde, după o luptă de întâlnire în acea 
localitate, trupele germane ne-au provocat pierderi. 
Printre cei morţi se număra şi sublocotenentul Miron, 
comandantul plutonului de tancuri, înmormântat de noi 
în cimitirul local. 


La volanul camionului, am continuat înaintarea, 
trecând prin oraşele Ruzomberok, Brezno, Zvolen, am 
lăsat în urmă râul Hron, apoi prin oraşele Banská 
Bystrica şi Kroměříž, am traversat râurile Váh şi 
Morava. In urmă am lăsat şi câmpul bătăliei de la 
Austerlitz, la nord de oraşul Brno, ajungând până la 
Podişul Moraviei. 

Grupul nostru de cercetare a cooperat, ori de 
câte ori situaţia o cerea, cu populaţia civilă şi, în 
special, cu luptătorii unor formaţii de partizani slovaci 
şi cehi. Aceştia mergeau pe tancurile ori motocicletele 
noastre, conducându-ne pe itinerare favorabile ori pe 
urmele inamicului. 

Ajungând până în zona de la vest de Moravia, 
cam în jurul datei de 15 martie 1945, am fost mutat la 
Banská Bystrica, la comandamentul Corpului 2 armată, 
compania 152 autoateliere, pentru a participa la 
repararea tehnicii de luptă, deoarece sosiseră din ţară, 
pe front, noi efective de cadre şi trupă. Cu aceste 
efective proaspete au fost completate pierderile, 
inclusiv încadrarea pe autocamioane cu şoferi militari 
în termen în locul subofiţerilor tehnici. Astfel, împreună 
cu alţi meseriaşi din echipajele tancurilor scoase din 
starea operativă (din 5 tancuri numai trei mai 
funcționau) m-am conformat noului ordin. 


4. Întoarcerea spre ţară de pe front a început 
pentru mine de la Banskă Bystrica, cam pe la sfârşitul 
lunii iunie 1945. In ţară am intrat pe la Chişineu Criş, 
având prima haltă de oprire la Şiria, apoi în alte 
localităţi mai mici din Transilvania, până la Bucureşti. 
Prin toate satele şi oraşele populaţia ne întâmpina cu 
ovaţii şi flori. Unii îşi căutau copiii, neamurile, şi cu 
lacrimi în ochi ne puneau tot felul de întrebări. Marşul 


spre ţară l-am parcurs cu maşinile din dotarea 
companiei 152 auto-ateliere. Pe etape, în timpul 
opririlor de odihnă, maşinile erau trimise înapoi, pentru 
a ajuta la transportul trupelor de infanterie, care, în 
majoritatea lor, făceau marşul spre casă pe jos. 

La începutul lui august 1945 am ajuns la 
Bucureşti, iar la 23 August am defilat pe sub Arcul de 
Triumf împreună cu celelalte trupe înapoiate 
victorioase de pe frontul antihitlerist. — 

Am ajuns curând şi acasă. In satul Manga, 
judeţul Dâmboviţa. Părinţii, fraţii, vecinii, prietenii şi 
sătenii s-au strâns în jurul meu şi n-au mai contenit cu 
întrebările: cum am dus-o pe front, pe unde am umblat 
şi luptat, cum trăiesc ţăranii pe meleagurile străbătute. 
Mi-amintesc cum tatăl meu, care era brutar de 
meserie, exclama mereu: „Bine că-i din nou pace! Că 
ai ajuns acasă sănătos!... Acum toate se vor schimba, 
va începe o viaţă nouă”. 

După zilele de permisie m-am înapoiat la 
regiment, unde am continuat serviciul ca subofițer 
activ. Am intrat în rândurile P.C.R. În 1949 am urmat 
timp de şase luni un curs scurt al şcolii de ofiţeri de 
tancuri, devenind, la 30 decembrie 1949, ofiţer cu 
gradul de sublocotenent. Am continuat apoi cursurile 
pentru completarea studiilor de cultură generală. In 
perioada 1950-52, am urmat Academia Militară, iar 
apoi mi-am desfăşurat activitatea în unităţi de 
mecanizate şi tancuri, contribuind cu propriile forţe la 
procesul de instruire şi educare a noilor contingente de 
tineri ai ţării. Am parcurs pe rând treptele ierarhiei 
militare, până la gradul de colonel. In 1974 m-am 
pensionat de vârstă. Tatăl meu a avut dreptate: după 
război începuse o viaţă nouă. 


Hron-ul cu sloiuri de gheaţă 

1. În zilele de 7 şi 8 mai 1945, compania 
noastră se afla în lupte grele cu trupe hitleriste care 
încercau să acopere retragerea unor unităţi ale lor spre 
Praga, povesteşte sergentul (r) PAVEL I. DUMA, din 
batalionul 7, Divizia 2 munte. În ultima zi de război 
efortul companiei se concentrase în localitatea Iglău, 
unde ne-am bătut pentru fiecare casă sau palmă de 
pământ. Inamicul ne era superior atât în oameni, cât şi 
în dotare. Totuşi i-am provocat pierderi, am capturat 
16 prizonieri, armament şi muniții. 

Încleştarea cu inamicul a durat până în seara 
zilei de 8 mai 1945, când am primit ordin de a 
suspenda orice tragere, că armata germană capitulase 
necondiţionat şi urma să se predea. Nu s-a predat. Nici 
după ce a semnat actul capitulării nu s-a predat. Ba din 
contră, a deschis foc cu toate armele, provocându-ne 
pierderi în vieţi omeneşti. Doi militari au murit în 
această ultimă zvârcolire a războiului. Hitleriştii au 
început să se retragă, ripostând energic, iar noi i-am 
urmărit prin păduri, unde încercau să organizeze 
puncte de rezistenţă. Nu le-am dat însă răgazul s-o 
facă. Îi loveam în forţă şi-i sileam să se predea. 

Nu-mi venea să cred că războiul s-a terminat şi 
am scăpat cu viaţă. Mă număr printre militarii care au 
intrat în războiul antihitlerist încă din prima zi. 
Închipuiţi-vă, aveam douăzeci şi patru de ani şi 
treceam drept cel mai vechi soldat din batalion, dacă 
nu chiar din divizie. Sentimentul de fericire şi bucurie a 
fost mult prea profund şi nu cred că poate fi descris în 
cuvinte. 

Desigur, am cinstit acest eveniment. Mai toţi 
aveam lacrimi în ochi şi ne gândeam la cei căzuţi în 
lupte, la cei de acasă care, probabil, se întrebau dacă 


mai suntem în viaţă. Doar am însemnat cu atâtea 
morminte drumul spre Victorie! 

Bucuriei noastre i s-au alăturat şi localnicii, pe 
care pacea îi scotea acum din păduri, din ascunzători. 
Ne-au îmbrăţişat, au lăcrimat de bucurie, mulţumindu- 
ne că i-am salvat din ghearele hitleriştilor. Au organizat 
o sărbătorire în onoarea noastră, ne-au cerut numele 
camarazilor căzuţi pentru a-i cinsti prin monumente şi 
cronici. Ne-au mai rugat să le lăsăm fotografii, ca să-şi 
aducă mereu aminte de noi şi de eroismul cu care am 
luptat pe meleagurile lor. 


2. Am intrat în războiul antihitlerist făcând parte 
din efectivele Batalionului 7 vânători de munte cu 
reşedinţa în oraşul Deva. Primul contact cu inamicul? 
La începutul lunii septembrie 1944, în nordul 
Ardealului, în zona localităţii  Vânători-Nedeş, 
continuând apoi să particip activ la luptele de la 
Racoşul de Sus, cota 1 016, Sfântu Gheorghe 
Sighişoara, Gilău, Războieni, Târgu Mureş, Gherla, 
Apahida, Carei şi mai departe, spre Ungaria şi 
Cehoslovacia. 


3. Momente dramatice trăite pe front au fost 
multe, dar am să redau doar un episod pe care vreau 
să-l uit şi nu pot. 

Eram cu Batalionul 7 vânători de munte în 
Cehoslovacia, lângă o mică aşezare. Din păcate, nu-i 
mai rețin numele. Se afla însă lângă apele Hron-ului. 
Aici luptele au fost din cale-afară de grele şi s-au purtat 
zile în şir. Trebuia să-l silim pe inamic să se retragă pe 
celălalt mal al Hron-ului. În cele din urmă am izbutit. 
Însă pe celălalt mal avea poziţii pregătite dinainte, aşa 
că n-am reuşit să trecem şi noi apa şi să continuăm 


luptele. A urmat o săptămână infernală, hitleriştii 
făcându-ne dovada că sunt încă puternici. In ziua de 12 
martie au declanşat un puternic contraatac, care a 
durat toată ziua. Comandanții au dedus că acţiunea 
germană marchează, de fapt, o retragere. In seara 
aceleiaşi zile am primit ordin ca a doua zi dimineaţa să 
forţăm Hron-ul, pentru a-l surprinde pe inamic şi a-l 
izgoni. În zori, cam în jurul orei 5, ne-am îmbarcat în 
două bărci pneumatice vreo douăzeci şi patru de 
ostaşi. Sub protecţia artileriei noastre, am pornit să 
traversăm râul, ale cărui ape crescuseră şi curgeau 
repezi, cu sloiuri de gheaţă. Până ne-am văzut pe 
celălalt mal am avut mult de luptat cu apa şi cu 
sloiurile de gheaţă. După mai bine de o oră de eforturi 
supraomeneşti am atins malul şi am debarcat. Dar 
primul ostaş care a pus piciorul pe uscat a călcat pe o 
mână şi a fost rupt în bucăţi. Am luat imediat măsuri 
de precauţie, ca să putem ocoli fără pierderi câmpul de 
mine vrăjmaşe. Am urcat o pantă, pe unde am ajuns 
pe înălţimea malului. Inamicul nu ne-a simţit sau poate 
că s-a prefăcut. Am reuşit astfel să formăm un cap de 
pod de circa 100 metri lăţime şi 50 metri adâncime. 
Desigur, ne-am săpat adăposturi individuale, 
organizându-ne o poziţie de luptă. Într-un târziu nemţii 
ne-au descoperit, stabilind că ne au chiar în coastă. 
Ceea ce nu le-a convenit. In consecinţă, ne-au atacat 
cu toate armele de care dispuneau. Noi am ripostat tot 
în forţă. A fost o focăraie, de ziceai că dăduse 
pământul în clocot. Cu toate că le eram cu mult 
inferiori, şi numeric, şi ca dotare cu arme şi muniții, am 
reuşit să ieşim chiar şi la contraatac. Fără îndoială că 
am avut şi pierderi în această luptă inegală. 
Mitraliorilor căzuţi le-au luat imediat locul încărcătorii. 
Luptele au ţinut toată ziua. Nemţii ţineau cu orice preţ 


să ne nimicească, căci noi eram în sectorul acela primii 
care s-au infiltrat peste Hron, creând un cap de pod. 

În tot timpul luptelor eu am ţinut legătura prin 
telefon cu comanda batalionului, situată pe celălalt 
mal. Dar în jurul orei 13 un proiectil de brand vrăjmaş a 
căzut nu departe de adăpostul meu, iar schijele au 
nimerit în telefon, stricându-l. O schijă m-a rănit şi pe 
mine în braţul stâng, nu prea grav. Grav era că nu mai 
aveam nicio legătură cu comanda batalionului. Am 
lăsat telefonul pentru o puşcă-mitralieră. Am tras cu ea 
până la ceasul amurgului. 

In această încleştare am avut pierderi mari. 
Mulţi răniţi, şi încă foarte grav. Şi n-aveam cum să-i 
ajutăm. Gemeau şi ne implorau ajutorul. Luptele nu 
mai conteneau. Rămăsesem puţini. Intunecându-se, 
am observat deodată furişându-se dinspre dreapta şi 
stânga noastră siluetele unor militari. La prima vedere 
am crezut că sunt ai noştri, că ne vin în ajutor. Dar 
mare ne-a fost surprinderea, când, apropiindu-se de 
noi, siluetele au început să ne someze „Hânde hoch!”, 
adică „Sus mâinile!” Erau mulţi şi înarmaţi. Unii s-au 
predat, alţii au încercat să se retragă spre râu. l-au 
ajuns rafalele noastre. 

Aflându-mă mai la marginea malului, mi-am dat 
drumul la vale şi m-am aruncat în valurile învolburate 
ale Hron-ului, printre sloiurile de gheaţă, neţinând 
seama că eram în manta şi bocanci, echipat ca de 
iarnă. Apa era adâncă şi curgea foarte repede, am 
încercat să mă dau la fund, dar nu am reuşit. După 
câteva clipe, am ieşit la suprafaţă. Am văzut cerul 
luminat ca ziua. Nemţii îl luminaseră cu rachete 
luminoase cu paraşute. Zărindu-mă, au început să 
tragă cu pistoalele automate în direcţia mea. Mi-am 
băgat capul sub apă, iar cu o mână m-am apucat de un 


sloi de gheaţă. leşind din raza vizuală a inamicului, am 
ieşit şi din bătaia armelor lui. 

Trebuia să scap, iar ca să scap trebuia să ajung 
pe celălalt mal. Eram un bun înotător, echipamentul 
însă mă trăgea la fund. A început o luptă cu moartea. 
Ca să ies la suprafaţa apei şi să trag aer în piept mi se 
cereau eforturi din ce în ce mai mari. De câteva ori am 
băut apă, nu mai credeam că voi rezista. Simţeam cum 
începeam să pierd din puteri. Cu chiu, cu vai, am reuşit 
să scap de manta, apoi de un bocanc. Nu ştiu cât a 
durat lupta mea cu apele Hron-ului. În disperare, am 
rămas cu impresia că 3-4 ore. Am reuşit în cele din 
urmă să ajung pe malul opus, complet sleit de puteri şi 
pe jumătate îngheţat. După o încercare de a mă ridica, 
mi-am pierdut cunoştinţa. Când am făcut din nou ochi, 
am auzit vorbindu-se ruseşte. Mi-am dat seama că 
Hron-ul mă purtase departe şi mă depusese în zona de 
operaţie a armatei sovietice. Mi-au acordat primul 
ajutor, mi-au dat băutură, echipament uscat. Însă în 
dimineaţa următoare, respectiva unitate sovietică 
primind ordin să se deplaseze pe o altă poziţie, m-a 
lăsat acolo unde fusesem adus — în tranşee, singur, 
învelit într-o foaie de cort. 

Nemaiauzind nicio mişcare, am pornit în direcţia 
unde bănuiam că îi voi găsi pe ai noştri. După trei zile 
de peripeții, am ajuns la Punctul sanitar al Batalionului 
7 vânători de munte. Când m-au văzut, nu le-a venit să 
creadă ochilor. Comanda unităţii se pregătea să mă 
dea dispărut. Am stat câteva zile în refacere la Punctul 
sanitar, după care am plecat din nou în linia întâi, unde 
am luptat până la terminarea războiului. Pentru 
dârzenia arătată pe Hron, am fost distins cu „Virtutea 
militară”, clasa | de aur şi avansat la gradul de sergent. 


4. Cel mai luminos şi mai înălţător moment l-am 
trăit în ziua când am aflat că armatele Germaniei 
fasciste au capitulat şi că războiul s-a terminat. 

Am fost fericit şi în acele momente când mi s-au 
prins la piept distincţii militare. 

N Pe drumurile victoriei 

1. In Ziua Victoriei, la 9 Mai 1945 — pentru noi 
luptele au încetat la 11 mai —, mă aflam în Podişul 
Boemiei, la Haraleţi-Nemetki Brod, în luptă acerbă cu 
un inamic care a opus o rezistenţă dârză în tot cursul 
campaniei — ne scrie co/onelul (r) ION MAILAT, fost şef 
al biroului 3 operații, Corpul 7 armată. 

In zilele de 4 şi 5 mai, pe malul Moravei, unde 
trupele germane căutau să-şi asigure o trecere la vest 
de râu, această rezistenţă atinsese parcă apogeul. 

Abia în ziua de 11 mai, către seară, luptele de 
pe Podişul Boemiei — obiectiv pentru care am sângerat 
şi noi, şi inamicul — au încetat, iar cerul s-a acoperit de 
rachete multicolore, brăzdate de gloanţe-trasoare 
luminoase pe nenumărate traiectorii. Părea că acolo 
sus, în înalturi, se dă acum bătălia decisivă. 

Se trăgea cu nemiluita! 

Ostaşii români se sărutau cu aliaţii lor sovietici, 
cinstind pentru vecie Ziua Victoriei. 

A fost o zi de uşurare a sufletului ostăşesc într-o 
grandioasă transfigurare omenească. O alegorie a păcii 
ce venea! 

O pioasă amintire de Ziua Victoriei: la 9 Mai 
1945, în timp ce la Berlin se semna Actul capitulării 
Germaniei şi încetării ostilităţilor, a căzut în luptele 
pentru eliberarea centrului de comunicaţii Brno bravul 
căpitan  Băcilă din  Orlatul Sibiului.  Aparţinea 
Regimentului 94 infanterie al Diviziei 19 infanterie. 


2. La 23 August 1944 — zi de răscruce în istoria 
poporului român — mă aflam la Secţia 3 operaţii a 
Marelui Stat-Major, având gradul de maior de Stat- 
Major şi am activat în subsolul Palatului C.F.R., sub 
directivele generalului Mardare Socrate, prim subşef de 
Stat-Major în acel timp. Nu singur, ci împreună cu 
maiorii de Stat-Major Constantin Zbâbea, Moga şi 
Vasile Fodoreanu, având ca şef al secţiei pe colonelul 
Paul Leonida. Noi dirijam la început transportul trupelor 
pentru ocuparea liniei fortificate Focşani-Nămoloasa- 
Galaţi şi, ulterior, după 23 August 1944, îndreptarea 
acestor trupe pe câmpurile de aviaţie Băneasa- 
Otopeni-Tunari, pentru a ocupa poziţii contra forţelor 
de aviaţie hitleriste de sub conducerea generalului 
Alfred Gerstenberg. Intrarea noastră în subsolul 
Palatului C.F.R. la 24 august 1944 s-a datorat faptului 
că aviația hitleristă a bombardat intens Capitala, 
câteva bombe au nimerit cablurile de legătură cu 
unităţile de pe front şi din localităţile ţării. La Palatul 
C.F.R. ne-am servit de legăturile C.F.R. cu gările. 

În noaptea de 24 spre 25 august 1944 am fost 
vizitaţi fără a fi anunţaţi, printre alţii, şi de Radu 
Niculescu-Buzeşti, nou ministru de externe în cabinetul 
generalului Constantin Sănătescu. Apoi de Emil 
Bodnăraş şi losif Rangheţ, din conducerea Partidului 
Comunist Român. 

Li s-au dat şi lor lămuririle cuvenite asupra 
situaţiei de ansamblu. 

După 30 august 1944, când pe Calea Victoriei 
bucureştenii au primit cu flori trupele sovietice pe 
tancuri şi maşini de transport, eu redactam împreună 
cu şeful Secţiei 3 operaţii al Marelui Stat-Major raportul 
operativ al marilor unităţi române după 23 August 
1944. La Marele Stat- Major am rămas până la 6 


octombrie 1944, când am fost trimis pe front ca şef al 
biroului 3 operaţii la Corpul 7 armată. 


3.În ziua de 6 octombrie 1944, potrivit 
ordinului Marelui Stat-Major, am plecat pe front 
împreună cu reporterii de război: lon Pojana, doctor 
jurist, Horia Niţulescu, Constantin Grosu-Salcia şi Pătru 
Gheţie, urmând să folosim mijloacele de transport ce 
ne vor ieşi în cale, întocmai ca muschetarii lui Dumas, 
numai că noi eram cinci în loc de trei. 

La 8 octombrie 1945 am ajuns, de bine-de rău, 
la Arad şi a doua zi păşeam pe pământul Ungariei, 
înarmat fiecare cu câte o carabină şi 20 de cartuşe. 

În seara de 9 octombrie 1944 am intrat în 
Battonya, unde am poposit într-o magazie cu fân, 
lângă casa proprietarului fugit din calea războiului. 
Eram mai fericiţi să dormim în fân decât în casă. 
Poetului Costică Salcia, cum îi spuneau confrații lui, i-a 
căzut prin tragere la sorţi să facă de santinelă. Dar a 
adormit şi el. A doua zi am plecat la drum în zori de zi 
către Hodmezvâsârhely, unde ne-am informat cum 
putem ajunge la Comandamentul Corpului 7 armată, la 
care eram numit să îndeplinesc funcţia de şef al 
biroului 3 operaţii. 

Prin bunăvoința unei maşini încărcată cu ostaşi 
sovietici, care spuneau sus şi tare că ei merg „Na 
Berlin, na Berlin”, am ajuns la 10 octombrie 1944 la 
Mindszent, pe Tisa, la postul de comandă al Corpului 7 
armată. 

Aici mi-am luat funcţia în primire şi chiar de a 
doua zi, 11 octombrie 1945, am făcut o recunoaştere 
pe Tisa la 4 km sud de Mindszent, împreună cu 
generalul Nicolae Şova, comandantul Corpului 7 
armată, generalul Tarasov, şeful de Stat-Major al 


Armatei 53 sovietice, locotenent-colonelul Danubianu, 
şeful de Stat-Major al Diviziei 9 cavalerie, şi maiorul 
Marcu Petrov, comandantul batalionului de pionieri şi 
pontonieri al Corpului 7 armată, care urma să întindă 
podul pentru trecerea trupelor la vest de râu. 

Inamicul, în acest timp, bătea straşnic malul de 
est, descoperit, al Tisei, cu mitralierele de pe nişte 
tancuri şi maşini blindate, cu branduri. 

Cu toate că am mers pe jos circa opt kilometri, 
nimeni dintre noi n-a fost lovit, deşi sfidam unele 
prescripţii regulamentare. 

Armata 53 sovietică, comandată de generalul 
Managarov, alături de care opera Corpul 7 armată 
român, trecuse încă din ziua de 10 octombrie 1944 pe 
celălalt mal al Tisei, la nord-vest de Mindszent. 

Ca urmare, în ziua de 12 octombrie 1944, în 
timpul recunoaşterii, am hotărât şi noi să forţăm Tisa la 
sud de Mindszent, spre a uşura menţinerea capului de 
pod realizat cu pierderi grele de Divizia 243 sovietică. 
In acest scop, Corpul 7 armată urma să atace cu 
Divizia 19 infanterie de sub comanda generalului Mihail 
Lăcătuşu la patru kilometri sud de Mindszent, în 
direcţia  Kistelec, important nod de comunicaţie, 
concomitent cu atacul Diviziei 9 cavalerie pe la nord, 
pe direcţia Szentes-Kistelek, spre a zdrobi rezistenţa 
trupelor germane ale Armatei 6 şi cele aparţinând 
Armatei 3 ungare. 

Forţarea Tisei s-a hotărât pentru 12 octombrie, 
orele 8, artileria diviziilor 9 cavalerie şi 19 infanterie 
urmând a sprijini la nevoie, prin baraj rulant, înaintarea 
trupelor spre Kistelek, obiectiv de atins până la 
căderea serii. 

Batalionul 57 pionieri urma să pregătească şi să 
întindă un pod de vase peste râu, operaţiune ce a fost 


înfăptuită cu cinste şi pricepere de bravii pionieri şi 
pontonieri, sub conducerea atentă a maiorului Marcu 
Petrov. El nu şi-a precupeţit viaţa pentru a asigura la 
timp, prin truda pontonierilor, reuşita acţiunilor 
premergătoare bătăliilor şi a căzut la 29 aprilie 1945, 
ca un neînfricat erou, pe pământul Cehoslovaciei. 

Regimentul 7 artilerie grea, comandat în mod 
strălucit de colonelul Vasile Danacu de la începutul 
campaniei de vest până la sfârşitul ei victorios, urma 
să tragă asupra obiectivelor îndepărtate care ar fi 
acţionat iniţial asupra trecerii şi, ulterior, să facă 
trageri de oprire contra rezervelor inamice care ar fi 
fost dirijate spre a opri forțarea Tisei. De asemenea, 
trebuia să protejeze atacul Diviziei 19 infanterie şi să 
acopere manevra Diviziei 9 cavalerie pe la nord-vest 
de Kistelek. 

In după-amiaza zilei de 11 octombrie generalul 
Tarasov ne cere să întărim capul de pod stabilit de 
Divizia 243 sovietică la vest de Tisa. În situaţia creată, 
generalul Nicolae Şova a ordonat Diviziei 19 infanterie 
să intervină cu Regimentul 96 infanterie în sprijinul 
capului de pod, răspunzând astfel cererii tovarăşilor 
sovietici. 

Regimentul 96 infanterie a început trecerea 
încă din seara de 11 octombrie, pe aceleaşi portiţe ale 
Diviziei 243 sovietice. In timp ce, sub ploaia de gloanţe 
şi proiectile, ostaşi şi tehnică de luptă treceau spre 
malul drept al Tisei, dintr-acolo se scurgeau, spre malul 
stâng, răniții. Gloanţele erau trase de mitraliere 
hitleriste instalate pe tancuri bine adăpostite de 
păduricile de arini de pe malul de vest al Tisei. 
Regimentul 96 infanterie, cu mari eforturi, reuşeşte să 
întărească capul de pod, dând un preţios ajutor 
unităţilor sovietice. Pe câmpul de luptă au rămas peste 


200 de ostaşi morţi, dintre care 11 subofiţeri şi 12 
ofiţeri în frunte cu maiorul Hristache Stănescu, 
comandantul Batalionului 1, căpitanul Emil Beu, 
comandantul Batalionului 2, şi căpitanul Octavian 
Novac, ofiţerul cu operaţiile Regimentului 96 infanterie. 

In ziua de 14 octombrie 1944 Divizia 19 
infanterie reuşeşte să ocupe nodul de comunicaţii 
Kistelek, aflat la 20 km vest de Tisa, iar Divizia 9 
cavalerie, localitatea Kerektodomby, la sud-est de 
Kistelek, căzând astfel în spatele trupelor germano- 
horthyste care luptau contra capului de pod stabilit de 
sovietici la nord-vest de Mindszent şi întărit de 
infanteriştii Regimentului 96 infanterie, silindu-le să se 
retragă. 

Din ziua de 12 octombrie 1944, ca şef al biroului 
3 operaţii, mergeam cu regularitate la Comandamentul 
Armatei 53 sovietice, situat în acel timp la 
Hodmez6vâsârhely, spre a stabili detaliile cooperării în 
luptă. Mă  înţelegeam cu generalul Managarov, 
comandantul armatei, prin slava veche populară, pe 
care o cunoşteam din vechile sate ce pe Dunăre şi 
Călmățui, iar cu generalul Tarasov folosind limba 
franceză. De câte ori mă prezentam la dânşii, eram 
anunţat de către una din secretarele lor; la intrarea 
mea se ridicau ambii în picioare. 

Erau foarte amabili, într-una din zile le-am pus 
întrebarea de ce divizii întregi au trecut pe celălalt mal 
al Tisei, cu capetele de pod, înainte de a sosi şi noi. Mi- 
au răspuns că nevoile strategice operative i-au forţat 
să o facă, spre a sustrage forţe inamice, imobilizându- 
le departe şi, astfel, să le împiedice să ia parte la 
bătăliile de la Debrețin şi Szoln6k. 

La forțarea Tisei, în noaptea de 11 spre 12 
octombrie 1944, am fost rănit în spinare de două schije 


de brand, în timp ce dirijam, împreună cu căpitanul 
Octavian Novac, ofiţer cu operaţiile la Regimentul 96 
infanterie, trecerea unităţilor acestui brav regiment la 
vest de Tisa, pe portiţele instalate de Divizia 243 
sovietică. 

Amândoi am fost pansaţi de sanitari ai 
Regimentului 96 infanterie, între care se afla şi o fată 
cam de vreo 20 de ani, îmbrăcată în costum de ostaş, 
având o brasardă de cruce roşie pe braţul stâng. 
Sanitarii erau într-o pâlnie de obuz, chiar lângă postul 
de comandă al Diviziei 243 sovietice. Mai pe urmă am 
aflat că această temerară sanitară sa ataşase pe lângă 
unităţile Diviziei 19 infanterie, provenind de la Spitalul 
din Lipova, judeţul Arad, şi se numea Elena Chiriţă, 
fiind originară dintr-o suburbie a Târgoviştei. A căzut la 
1 ianuarie 1945, lovită de un proiectil de brand în 
luptele purtate de Divizia 19 infanterie în faţa 
Budapestei, la ferma Mayer, acordându-i-se post- 
mortem gradul de sergent şi „Virtutea militară”. La 
pansarea răniților participau şi sanitari sovietici. 

Rănile provocate de cele două schije n-au fost 
adânci, aşa că n-au necesitat internarea mea în spital 
însă căpitanul Octavian Novac a fost rănit grav şi a fost 
evacuat la Spitalul sovietic nr. 378 din 
Hodmezâvâsârhely, unde, în ciuda îngrijirilor ce i s-au 
acordat, a decedat. 


4. Într-o zi din ianuarie 1945, într-o acţiune de 
recunoaştere în Slovacia, l-am întâlnit pe generalul 
Nicolae Macici — comanda atunci Armata 1 — şi ne-am 
reamintit că în ajunul izbucnirii războiului, plimbându- 
ne la Constanţa pe faleză, am fost amândoi de părere 
că nemţii vor pierde războiul. 

După victorie ne-am întors acasă pe jos şi toţi 


am fost primiţi cu bucurie, ca învingători. 
De pe digul Tisei 

1. 9 Mai 1945 m-a găsit în comuna mea natală, 
jJugureanu, din judeţul Brăila, unde-mi petreceam 
convalescenţa — îşi aminteşte /ocotenent-colonelul (r) 
TUDOR M. TURTOI, fost comandant de companie 
antitanc în Regimentul 26 infanterie. Fusesem rănit în 
ziua de 12 februarie 1945, în Munţii Tatra din 
Cehoslovacia. După o spitalizare de două luni, mi se 
acordase un concediu medical. 

Vestea terminării războiului s-a răspândit ca 
fulgerul, iar bucuria a fost de nedescris. M-am 
prezentat de îndată la primărie. Nu eram singurul: se 
adunase o mulţime de săteni. Am discutat multă 
vreme evenimentul şi s-a hotărât ca în seara zilei, 
împreună cu autorităţile, să se organizeze la şcoală o 
mare adunare, să li se vorbească locuitorilor de 
semnificaţia Victoriei asupra Germaniei fasciste, după 
care să urmeze o petrecere. Cu o motocicletă cu ataş 
aparţinând unui consătean, sublocotenent la moto, 
aflat şi el în concediu, am plecat prin comunele 
învecinate — Ruşeţu şi Ulmu. Arborasem un drapel. Cu 
mine în ataş se mai afla un acordeonist. Seara a avut 
loc o adevărată sărbătoare. Deţin cinci fotografii, 
făcute în locuri diferite, în care am imortalizat trecerea 
mea cu tricolorul prin sate. Dacă-i nevoie, pot să vi le 
trimit. 


2-3. Am luat parte la luptele pentru trecerea 
Tisei, iar mai departe, la cele din Ungaria. Amintesc 
câteva localităţi unde s-au dat lupte mai importante: 
între 1 noiembrie şi 30 decembrie 1944 — Orosháza, 
Mezo-Tur; la 11 decembrie — Valke; 13-23 decembrie 
— Gödöllö; 28 decembrie — Kistarcse; 1 ianuarie 1945 


— Sasalom (o suburbie a Budapestei); de la 1 ianuarie 
la 14 ianuarie, am luat parte la luptele de stradă în 
Budapesta; de la 15 ianuarie la 22 ianuarie ne-am 
deplasat cu toată divizia în Cehoslovacia. 

Voi încerca să povestesc câteva episoade, aşa 
cum s-au petrecut şi cum le-am trăit. 

La trecerea Tisei, eram comandant de companie 
antitanc, ca urmare a unui curs de specializare pe care 
îl făcusem. Infanteriştii trecuseră Tisa, înaintând 2-3 
kilometri până la marginea unui sat; când am ajuns şi 
eu la Tisa cu compania antitanc, am vrut să trec 
dincolo, cât mai aproape de infanterie, dar cablul care 
traversa Tisa, pe care circula podul de vase făcut de 
pontonieri, era blocat de plute venite din amonte în 
număr foarte mare. Legătura cu unităţile de infanterie 
era întreruptă şi nici aprovizionarea nu se putea face. 
Împreună cu comandantul companiei de pontonieri am 
hotărât să desprindem plutele de la coadă spre cap, să 
le trecem de cablu, pentru eliberarea acestuia. O 
jumătate de zi am dus o muncă titanică şi periculoasă. 
Apoi am trecut şi eu Tisa pe podul de vase cu întreaga 
companie. Însă pe celălalt mal mi-au ieşit în cale 
soldaţi care se retrăgeau în dezordine. Interesându-mă 
ce s-a întâmplat, mi-au răspuns că tancurile nemţeşti 
au rupt frontul şi vin buluc peste noi. Uitându-mă cu 
binoclul, am observat, într-adevăr, în partea stângă un 
tanc înaintând pe digul Tisei. Am luat atunci un tun cu 
servanţii şi comandantul respectiv şi ne-am camuflat 
după o grămadă de crengi, cerându-le servanţilor să ia 
tancul german în linia de ochire şi să execute două 
lovituri, după care să se adăpostească rapid în şanţ. 
Necazul a fost că nemţii au tras din tanc în acelaşi timp 
cu noi, lovind tunul în plin şi retezându-l în bucăţi. O 
schijă l-a lovit pe comandantul tunului în spate. Am dat 


în continuare ordin ca şi celelalte tunuri să execute 
câte două lovituri în direcţia tancului de pe dig şi în 
direcţia celorlalte tancuri care se vedeau înaintând prin 
porumb. Tancurile s-au retras şi noi am trecut imediat 
la organizarea pe malul digului a unei linii solide de 
apărare. Totodată, i-am oprit locului pe toţi cei care se 
retrăgeau spre Tisa. Dar, la lăsarea serii, teama a pus 
iarăşi stăpânire pe ostaşii lipsiţi de experienţă. l-am 
îmbărbătat, amintindu-le că deţinem unsprezece tunuri 
antitanc, amplasate la distanţe mici, aşa că inamicul n- 
avea cum să pătrundă. Pe la ora 2 noaptea a venit un 
căpitan de la divizie, care m-a informat asupra situaţiei 
şi mi-a comunicat ordinul diviziei de a ne retrage cu 
toţii pe malul stâng al Tisei. Prezentându-mă la 
regiment, am fost felicitat de către comandant că m- 
am înapoiat cu pierderi minime în materiale şi 
armament. Pe data de 1 octombrie am trecut din nou 
Tisa şi am început înaintarea spre Budapesta. 

In ziua de 10 decembrie am fost mutat la 
compania 2 puşcaşi, în funcţia de comandant. Pe 13 
decembrie am lăsat Gödöllö în urmă, înaintând spre 
vest. Am ajuns pe creasta unei înălţimi, unde am fost 
opriţi cu foc puternic tras din valea ce urma s-o 
străbatem. Am rămas pe această creastă până la 28 
decembrie, atacând inamicul zi de zi, fără niciun 
rezultat, în schimb, cu pierderi mari. În perioada cât 
am stat pe acea înălţime, a venit o companie de marş 
pentru a ne completa efectivul. Printre cei sosiți se 
număra şi locotenentul Ciupagea, care a preluat 
comanda companiei, iar eu, fiind sublocotenent, am 
trecut la comanda unui pluton. lerarhizarea asta n-a 
ţinut decât câteva zile. La 27 decembrie, cam pe la ora 
8, compania a fost ridicată din nou la atac. Am ieşit 
primul din groapă, strigând „La atac!”, şi, pentru a-mi 


îmbărbăta plutonul, am pornit într-un salt prelungit 
circa 30 de metri. Nemţii au început să tragă puternic 
şi din momentul ăsta nu s-a mai putut înainta deloc. În 
urma mea, numai gemete. Am aruncat o privire înapoi 
şi mi-am văzut soldaţii retrăgându-se pe vechile poziţii. 
După vreo jumătate de oră, folosind terenul şi mersul 
târâş, am ajuns la ai mei. Aici am aflat că locotenentul 
Ciupagea, comandantul companiei, a căzut lovit în cap 
de un glonţ şi că un comandant de pluton, 
sublocotenentul Parfene, a fost rănit şi scos definitiv 
din luptă. Numai morţi şi răniţi. Şi iarăşi mi s-a 
încredinţat comanda companiei. A doua zi atacul a fost 
reluat cu sprijinul artileriei. Cu succes! Inamicul a fost 
pus pe fugă şi urmărit până în localitatea Kistarcse. Tot 
în perioada asta, printr-un efort bărbătesc, am ocupat 
localitatea Cinkota. 

In seara zilei de 31 decembrie, ofiţerilor 
batalionului 1 li s-a oferit un scurt răgaz. Ne-am folosit 
de el pentru a trece pe la colonelul Leoveanu, 
comandantul regimentului, şi a-i ura tradiționalul „La 
mulţi ani!” 

In ziua de 1 ianuarie 1945 ne-am deplasat spre 
Sasalon — suburbia Budapestei —, unde am schimbat 
un regiment sovietic din linia întâi. În zilele de 2 şi 3 
ianuarie am înaintat şi am ajuns la primele case din 
Budapesta, între 6 şi 9 ianuarie am asaltat de mai 
multe ori pe zi clădirea Poştei, de care ne despărţea un 
teren viran de vreo 150 de metri. În aceste zile am 
avut multe pierderi în oameni. Numai după ce clădirea 
Poştei a fost bine bătută cu artileria, am pătruns în ea, 
cucerind-o. 

Între 10 şi 14 ianuarie am luptat pe străzile: 
Stefania, Arena şi Rottenbiller. Pe aici, prin apropiere, 
era şi stadionul oraşului. Pe strada Rottenbiller am 


ocupat poziţii într-un spital destul de mare, din pricina 
nemților, căci ridicaseră baricade la circa 40 de metri 
de spital. 

În timp ce cercetam spitalul, însoţit de câteva 
persoane în halate albe, a apărut şi artelnicul cu 
mâncarea. Pâinea şi mâncarea ne  prisoseau 
(avusesem multe pierderi), aşa că am împărţit-o cu 
personalul spitalului. Puțin mai târziu, împreună cu 
directorul spitalului şi o soră care ştia româneşte, am 
cercetat tot spitalul. În aripa ce da spre baricadele 
inamicului era un salon de răniţi unguri şi câţiva nemți. 
Am ordonat ca toţi cei ce deţineau arme şi muniții să le 
predea. Directorul le-a ţinut o cuvântare înflăcărată şi, 
printre altele, le-a vorbit cam în felul următor: „Ne era 
teamă că dacă vin românii ne vor tăia şi ne vor pune 
sare pe răni. Eu zic c-am avut noroc că ne-au ocupat 
românii. În loc să ne taie, ne-au dat mâncare şi pâine. 
A ridicat în sus o pâine şi a strigat de trei ori: „Pâine! 
Pâine! Pâine!” 

Consider că a fost unul din momentele cele mai 
luminoase şi înălţătoare trăite pe front. 

De la acest spital, la 15 ianuarie 1945, am 
plecat spre Cehoslovacia. In drum s-a petrecut un 
moment de mare dramatism. 

Întreaga divizie mărşăluia pe o şosea — căruţe, 
tunuri, trupă. La un moment dat un atelaj mai greu din 
faţa coloanei a călcat pe o mină antitanc. S-a produs o 
detunătură puternică, ce i-a speriat pe ceilalţi cai 
înhămaţi la căruţe şi tunuri. Ingroziţi, au luat-o razna 
peste câmp, nimerind într-o altă zonă minată. 
Exploziile nu mai conteneau. În câteva fracțiuni de 
secundă, zeci de căruţe şi tunuri au fost aruncate în 
aer. Caii şi soldaţii ucişi, caii şi soldaţii răniţi au blocat 
şoseaua. Printre căruțele şi tunurile sfărâmate, 


vaietele, plânsetele şi strigătele sfâşietoare, 
amestecate cu nechezatul de moarte al cailor, 
completau tabloul apocaliptic. Cei câţiva rămaşi teferi 
am început să acordăm ajutor răniților, cu mare teamă 
şi atenţie să nu călcăm şi noi pe vreo mină. Am avut 
noroc, aşa că i-am putut evacua pe răniţi, am degajat 
şoseaua fără să mai înregistrăm victime. Consider că 
aceasta a fost una din cele mai dramatice clipe trăite 
pe front. 

Am continuat marşul către Cehoslovacia. În 
seara zilei de 22 ianuarie am schimbat în Munţii Tatra 
o altă unitate din armata sovietică. Ziua, înainte de a 
pleca în recunoaştere, am făcut o fotografie cu un 
sublocotenent subaltern şi cu un ofiţer sovietic din 
unitatea pe care urma să o schimbăm seara. Posed 
fotografia. De asemenea, mai posed trei fotografii din 
Cehoslovacia, cu un grup de soldaţi, la o bucătărie de 
campanie, primind mâncarea în marmide. 

În perioada 23-30 ianuarie am dus lupte 
crâncene în Munţii Tatra. Între 26 şi 30 ianuarie am 
încercat de mai multe ori să cucerim cota 623, de unde 
hitleriştii, bine adăpostiţi, ne-au produs mari pierderi. 
Pe 31 ianuarie am cucerit cota şi a doua zi am plecat 
spre satul Lula; pe drum, am trecut printr-un loc unde 
erau plantate mine contra infanteriei. Cam la un metru 
în urma mea, un caporal a călcat pe o mină, care i-a 
rupt picioarele. lar în faţă, doar la câţiva metri, un 
sergent-major a călcat şi el pe o mină. A rămas fără 
talpa piciorului. A 

Din satul Lula am plecat spre satul Vereš. In 
ziua de 2 februarie am fost trimis cu o patrulă să 
cercetăm satul Hrabca; după un kilometru de mers 
foarte greu prin zăpada înaltă de un metru, am fost 
primiţi cu foc şi bătuţi cu branduri de inamic. 


Până la 12 februarie am înfruntat prin păduri 
atât inamicul, cât şi frigul şi zăpada. In ziua de 12 
februarie un ordin îmi cerea să atacăm. Nemţii se aflau 
cam la 100 de metri de noi, bine adăpostiţi. M-am 
strecurat cu compania cât mai aproape de ei, la 
adăpostul unor copaci groşi. Trăgeam noi, trăgea şi 
inamicul. Copacul după care mă  adăpostisem 
rămăsese fără coajă. Pe la orele 16, nemţii au început 
să bată şi cu brandurile. Un proiectil a căzut nu departe 
de mine. O schijă m-a lovit la genunchiul piciorului 
drept. Am chemat un sublocotenent subaltern şi i-am 
predat comanda companiei, iar eu am fost evacuat la 
ambulanţa sanitară. Am stat două zile acolo, apoi m-au 
transportat la un spital de campanie şi de acolo am 
fost evacuat în ţară şi internat la un spital de zonă 
interioară din Brăila, unde am rămas timp de două luni. 

Înapoia valurilor de explozii 

1. În ajunul Zilei Victoriei mă găseam într-o 
zonă de regrupare şi scurtă odihnă, la circa 10 km de 
oraşul Kojetin, care fusese recent eliberat de ostaşii 
Diviziei 10 infanterie, ne răspunde /ocotenent-colonelul 
(1) ION M. MOSOR, fost transmisionist în divizionul 2, 
Regimentul 20 artilerie. Printre noi circulau diferite 
zvonuri despre capitularea nemților şi sfârşitul 
războiului, despre întoarcerea în ţară. 

Mare ne-a fost bucuria când, în după-amiaza 
zilei de 8 mai, în jurul orelor 19:00, s-a primit un ordin 
telefonic de la eşalonul superior (noi, centraliştii şi 
telefoniştii, am recepționat primii această ştire), în care 
se prevedea, printre altele, că începând de la 9 mai, 
ora 0, încetează orice ostilitate, conform actului de 
capitulare a armatelor hitleriste. 

După aducerea la cunoştinţa militarilor a 
acestui ordin s-a produs o bucurie greu de descris. 


Eram cu toţii fericiţi că războiul luase sfârşit. Bucuria a 
fost de scurtă durată, deoarece în noaptea de 8 spre 9 
mai am primit o altă comunicare, care stabilea că 
unitatea şi marea unitate se deplasează la nord de 
marele oraş industrial Brno, unde s-au instalat din nou 
bateriile de tragere, iar punctul de comandă şi 
observare a ocupat o căsuţă care se găsea într-o lizieră 
pe înălţimea de la marginea oraşului. 

Cum se întâmplă de obicei la instalarea 
punctelor de comandă şi în conformitate cu ordinul 
primit, am realizat noi circuite telefonice. Misiunea nu 
a fost uşoară nici de această dată, întreaga activitate 
desfăşurându-se pe întuneric şi pe teren necunoscut. 
Era noapte şi în oraş se vedea un spectacol de 
nedescris: cerul se luminase de mii de artificii, de 
rachete luminoase, focuri de arme, explozii de petarde 
etc. Era, aşadar, ziua mult aşteptată... Uitând că avem 
o misiune, ne-am oprit pentru câteva minute şi am 
privit bucuria şi entuziasmul oamenilor. Era încă un 
semn, o dovadă, că războiul luase sfârşit. 

In zorii zilei de 10 mai a mai avut loc un schimb 
de focuri — bubuituri şi împuşcături —, după care, la 
ieşirea soarelui, s-a lăsat o linişte deplină. Atmosfera 
de spaime şi nelinişte nesfârşită a războiului se risipea 
şi-i lua locul una calmă, plină de speranţe. 

In aceeaşi zi (10 mai) unitatea a primit un nou 
ordin, şi anume să continuăm urmărirea inamicului, 
deplasându-ne spre noua zonă de staţionare Usobi- 
Petrovice, la circa 80 km de Praga. Pe itinerarul fixat s- 
au făcut opriri scurte, pentru mesele de prânz şi seară. 
Am ajuns în zona de staţionare în ziua de 12 mai, 
seara. Drumul parcurs până în zona de staţionare îl am 
şi acum întipărit în minte: soldaţi germani morţi, sute 
de maşini distruse şi, pe margine, cai împuşcaţi şi 


prăbuşiţi pe şosea şi în apropierea ei, tancuri cu şenile 
rupte, căşti soldăţeşti întunecate ca nişte stoluri de 
ciori, motociclete incendiate, aparate telefonice, staţii 
de radio şi centrale telefonice distruse şi aruncate la 
întâmplare etc. 

Şi acum, după patru decenii, îmi stăruie în 
minte coloanele de prizonieri nemti (între care mulţi 
foarte tineri) aglomerând drumurile. Pe feţele lor citeai 
tristeţe, oboseală, amărăciune; se târau încet, cu 
capetele plecate, pe drumul înfrângerii şi al capitulării. 
Aceste sinistre coloane care numărau sute de hitlerişti 
erau escortate de 4-5 soldaţi sovietici şi de tot atâţia 
partizani cehoslovaci cu brasarde roşii pe braţul stâng. 
Deci alte şi alte argumente că războiul luase sfârşit. 
Tineri cum eram, ne dădeam seama că după război 
vom începe o viaţă nouă în atmosfera transformărilor 
înnoitoare care aveau loc în ţara noastră. 

Adevărata cinstire a Zilei Victoriei a avut loc la 
14 mai 1945, când am fost anunțați că în cadrul 
diviziei, pe platoul dintre localităţile Petrovice şi Usobi, 
va avea loc festivitatea de sărbătorire a victoriei, la 
care vor participa comandantul diviziei, generalul 
Mihail Cămăraşu, generalul Vasile Atanasiu, 
comandantul Armatei 1 române, şi alte personalităţi. 

Cum era şi normal, în vederea acestei festivități 
au avut loc o seamă de activităţi: aranjarea ţinutei, 
curățirea armamentului, exerciţii de defilare, 
improvizarea unei tribune, pavoazarea cu ghirlande 
verzi din brad şi flori, steaguri roşii ale U.R.S.S. şi 
tricolore ale României libere şi independente. 

Solemnitatea la care au participat şi militarii 
divizionului 2 din regimentul nostru a început cu 
trecerea în revistă a trupelor, apoi comandantul 
armatei a urcat la tribună şi a ţinut o cuvântare în care 


s-a referit la încheierea victorioasă a războiului, 
aducându-ne în acelaşi timp mulţumiri pentru faptele 
de arme săvârşite în luptele împotriva fasciştilor. 

După momentul de reculegere în memoria 
ostaşilor căzuţi pe câmpul de luptă, au luat cuvântul 
doi reprezentanţi ai autorităţilor cehoslovace, care au 
adresat cuvinte de laudă la adresa armatei noastre, au 
mulţumit întregului efectiv al diviziei pentru contribuţia 
adusă la eliberarea teritoriului lor de sub dominaţia 
fascistă. A urmat defilarea, după care fiecare unitate s- 
a întors la locul ei de staţionare. 

Pentru modul cum militarii unităţii noastre s-au 
comportat în ultimele misiuni, comandantul a înmânat 
multor ostaşi decoraţii, s-au făcut avansări în grad. 
Personal, am fost decorat cu medalia „Bărbăţie şi 
credinţă” clasa a 3-a cu spade şi panglică şi avansat la 
gradul de caporal. Toţi cei care am luat parte la 
această festivitate am trăit un sentiment de mândrie 
patriotică. Eram nespus de fericiţi că faptele noastre de 
arme ne erau recunoscute. 


2. În perioada 10 decembrie 1944-25 ianuarie 
1945 mă găseam împreună cu unitatea (divizionul 2 
din Regimentul 20 artilerie) în deplasare pe direcţia 
Filipeştii de Târg, spre Buda, judeţul Prahova-Arad- 
Szoln6k-Hatvan (unde am debarcat din tren) şi apoi în 
marş pe jos în sud-estul Cehoslovaciei. 

După plecarea din Buda, „balaurul” (aşa îi 
spuneam noi trenului) lăsa în urmă dealuri, văi, munţi, 
frumoasele noastre localităţi: Câmpina, Sinaia, Predeal, 
Braşov, Sibiu, Arad. Părăseam Filipeştii de Târg şi 
Valea Prahovei, îndreptându-ne spre câmpul de luptă, 
pentru a ne alătura celorlalte unităţi ale armatei 
noastre şi ostaşilor sovietici care duceau lupte grele cu 


hitleriştii. 

Fiind în plină iarnă, ne instalasem în vagoane 
sobiţe improvizate, pentru încălzit, care, pe anumite 
distanţe, ne cam supărau la ochi. Fumul din coşurile lor 
lăsa în urmă dâre lungi peste văi şi dealuri. În gările 
unde trenul staţiona mai mult se dădea semnalul din 
vagon în vagon — care se transmitea ca fulgerul — 
pentru servitul mesei calde, nu înainte de a fi puşi de 
comandanţi să executăm spălarea cu zăpadă şi câteva 
exerciţii fizice mult necesare în acea vreme. 

In vagoane era mare animaţie, unii dintre noi 
povesteau, alţii cântau sau făceau glume. Soldatul 
Rusu Eosimi, de prin părţile Moldovei, cânta din fluier 
melodii ce le ştia din copilărie, iar soldatul Măcelaru 
Dumitru ne distra cântând din gură şi dintr-un „solz de 
peşte” făcut dintr-o bucată de peliculă foto. Ştia multe 
cântece populare. 

Decorul se schimba repede. Se cânta în grup, se 
încingea câte o bătută şi din nou ne adunam în jurul 
sobiţei ca să glumim sau să depănăm amintiri. Era o 
atmosferă plăcută, însă, pe măsură ce ne apropiam tot 
mai mult de Arad şi de graniţă, pe chipurile unora 
observai nelinişte, îngrijorare. Totuşi ne păstram voia 
bună. Eram doar toţi tineri, dornici de viaţă, dar şi plini 
de ură împotriva celor care ne cotropiseră ţara atât în 
primul război mondial, cât şi acum. 

In o doua jumătate a lunii decembrie, am trecut 
graniţa româno-ungară (după ce iniţial am făcut 
carantină timp de o săptămână în gara Zimandul Nou) 
şi, odată cu sunetul puternic al locomotivei, un nou 
entuziasm, o nouă înviorare au pus stăpânire pe noi şi 
iar au început veselia, uralele, chiuiturile. 

Garnitura de vagoane şi-a continuat drumul 
peste Tisa până la Hatvan, unde am ajuns şi am 


debarcat noaptea, la lumina lunii. Aici am auzit primele 
bubuituri surde şi îndepărtate, se spunea că vin 
dinspre Budapesta, unde se desfăşurau lupte grele. 

După debarcare şi după un marş lung şi 
obositor prin Ungaria, am pătruns pe teritoriul 
Cehoslovaciei. Drumul era pietruit, dar anevoios. 
Zăpada, ca urmare a numeroaselor coloane care 
circulau, se transformase într-o masă de gheaţă. 

In oraşul Modry Kâmen, o mică şi frumoasă 
staţiune climaterică, am ajuns noaptea. Aici se vedeau 
urmele proaspete ale războiului; case şi vile care încă 
mai fumegau, gropi de bombe şi obuze, sanitari, 
medici şi brancardieri etc. În apropiere, pe linia 
frontului, se auzeau bubuituri de tunuri şi ţăcănitul 
armelor automate. Sosisem aşadar în zona acţiunilor 
de luptă în a doua parte a lunii ianuarie, într-o perioadă 
când divizia noastră a înlocuit pe poziţie o divizie de 
cavalerie. 

Am luat parte la lupte în zona localităţilor Turie 
Pole, Lest', Oremov Laz, Pliesovce (în lunile ianuarie- 
februarie), în zonele Dobra Niva, râul Hron (luna 
martie), în zonele Breznicâ, Nová Baňá, Lhota. (în 
perioada martie-aprilie), iar ulterior, până la victoria 
finală asupra fascismului, în localităţile Kroměříž, 
Kojetin, Brno. 


3. Momentul cel mai dramatic pentru mine a 
fost prima zi când am intrat pe poziţie. Această zi mi-a 
rămas foarte adânc întipărită în minte. Era în noaptea 
de 28 ianuarie 1945, când întregul grup de comandă 
am făcut deplasarea pe şoseaua Turie Pole-Lest'. La 
Lest', după o odihnă de circa trei ore într-un pătul cu 
fân, la orele patru din dimineaţa următoare eram gata 
de drum, în vederea intrării pe poziţie. Aceasta numai 


odihnă nu putea fi, deoarece eram cuprinşi de foarte 
multe gânduri. Pe de o parte era dorinţa de a executa 
prima misiune cât mai bine, iar pe de altă parte era 
teama de necunoscut, de riscurile specifice care ne 
pândeau la tot pasul. Curând aveam să simţim pe 
propria noastră piele aceste riscuri. 

Era în zori. Pe itinerarul pe care-l cunoştea 
numai comandantul, am mers în şir indian — 
telefonişti,  centralişti, observatori, agenţi —, cu 
întregul armament şi aparatura din dotare, ocupând în 
final cota 622, pentru instalarea punctului de 
observare.  Începusem lucrările pentru instalarea 
centralei telefonice şi pregăteam cablul şi telefoanele 
pentru realizarea legăturilor cu bateriile de tragere şi 
infanteria, când asupra noastră şi a întregului 
dispozitiv s-a abătut un bombardament de artilerie şi 
de branduri, urmat de focurile armelor automate şi a 
patru tanchete care trăgeau din mişcare. Probabil că 
inamicul sesizase pregătirea noastră pentru a trece la 
ofensivă şi de aceea ne-a luat-o înainte. 

După replierea rapidă pe versantul următor şi o 
scurtă reorganizare, noi, transmisioniştii, împreună cu 
infanterişti ai Regimentului 38 infanterie şi militari din 
compania 10 pionieri care se găseau undeva, în 
spatele nostru, am reuşit să oprim contraatacul. De aici 
— de pe această înălţime — am dezlănţuit asupra 
inamicului un foc puternic, folosind tot armamentul din 
dotare. Ca atare, linia noastră de apărare alcătuită 
urgent nu a mai putut fi străpunsă de inamic. In 
spatele unei tufe de răchită ocupasem o poziţie de 
tragere favorabilă, de unde trăgeam cu efect asupra 
inamicului. 

La semnalul unui ofiţer din regimentul de 
infanterie am ieşit cu toţii la atac, respingându-i pe 


hitlerişti pe poziţia iniţială. lată că, din prima zi de 
luptă, din telefonist mă transformasem în puşcaş. La 
reuşita acestei lupte consider că m-au ajutat temele de 
instrucţie ale infanteriei pe care le executasem în 
perioada scurtă de pregătire militară. 

În urma acestei acţiuni dramatice a fost rănit şi 
evacuat căpitanul Gorovei Mircea, primul nostru 
comandant, şi au căzut la datorie soldaţii Găgeanu 
Nicolae şi Tuchiu Marin, vechi cunoştinţe, cu care 
împărţisem bucuriile şi greutăţile lungului marş din 
Valea Prahovei până în Munţii Javorina. 

Din această încleştare am lăsat pe cota 622 o 
parte din gulerul mantalei, rupt probabil de schija unui 
obuz, şi amintirea acelei zile de 29 ianuarie 1945. Mă 
anima o singură dorinţă: să-i batem pe cei care ne 
cotropiseră ţara. 

Între zilele de 1 şi 9 februarie, unitatea noastră 
constituită în grupare de artilerie, comandată de 
maiorul Constantinescu Vrancea, a continuat să 
sprijine cu foc lupta Regimentului 38 infanterie, iar noi, 
transmisioniştii acestei unităţi, am asigurat în 
permanenţă legăturile telefonice. 

Era în ziua de 9 februarie, pe întreg frontul se 
făceau pregătiri intense pentru o mare ofensivă; se 
transmiteau ordine, se verificau legăturile telefonice, 
pe poziţii se făcea aprovizionarea cu muniții, hrană 
rece şi alte materiale necesare. 

Ofensiva urma să înceapă în ziua următoare, o 
zi de iarnă cu temperatura foarte scăzută, cu zăpadă 
înaltă de un metru, cu teren muntos şi alte obstacole 
naturale. Promoroaca depusă pe pomi şi pe firele 
telefonice ne îngreuia foarte mult activitatea de control 
a legăturilor de transmisiuni. Mergând pe fir, ajungeai 
în dispozitivul infanteriei şi de acolo puteai vedea cu 


ochiul liber poziţia inamică. 

După pregătirile de rigoare a început atacul 
asupra raionului fortificat Oremov Laz şi a înălţimii cu 
cota 725. Cu mândrie trebuie să spun că noi (eram toţi 
tineri, contingentele 1944, 1945 şi voluntari) nu 
cunoşteam atunci decât un singur îndemn, înainte, tot 
înainte, până la victoria definitivă asupra armatelor 
hitleriste! 

Atacul a început în dimineaţa de 10 februarie şi 
s-a desfăşurat pe o ceaţă deasă. Inapoia valurilor de 
explozii ale nenumăratelor guri de foc executate de 
gruparea noastră de artilerie şi de vestitele 
aruncătoare cu reacţie sovietice, care au avut un efect 
distructiv asupra inamicului, măcinându-i poziţia metru 
cu metru, ostaşii Regimentului 23 infanterie au reuşit 
ca după lupte grele să ocupe cazematele de pe cota 
725. Inamicul, înfuriat că-şi pierduse aceste „culcuşuri” 
(poreclă dată de noi cazematelor construite din lemn, 
piatră şi pământ), a trecut la un contraatac puternic, 
ajungând până în apropierea punctului nostru de 
observare, care era suprapus cu postul de comandă al 
regimentului de infanterie. 

In această situaţie, maiorul Constantinescu 
Vrancea a organizat o subunitate de intervenţie, 
formată din specialiştii ambelor puncte de comandă, 
care, umăr la umăr cu infanteria, l-a oprit şi respins pe 
inamic. In această încleştare, din grupa noastră a căzut 
la datorie, secerat de o mitralieră duşmană, soldatul 
Dobre Radu, originar din Brăila, cartierul 1 Mai, 
înmormântat în cimitirul din marginea localităţii Lest'. 

Luptele pentru cucerirea înălţimii arătate mai 
sus şi pentru ocuparea încrucişării de şosele de la 
Oremov Laz şi a localităţii Dobra Niva au continuat 
până la 18 februarie, timp în care noi, constructorii de 


linii telefonice, nu am ştiut ce-i odihna. Legăturile 
telefonice fiind des întrerupte de explozii, toţi ostaşii 
din grupă au muncit cu dăruire pentru asigurarea într- 
un timp cât mai scurt a convorbirilor. Şi acum îmi 
stăruie în minte apelurile noastre disperate şi ale 
corespondenţilor noştri chemând: „Eleonora”!, 
„Eleonora 1”!, „Eleonora 2”!, „Eleonora 3"! 

Nu pot uita niciodată zilele şi nopţile cu 
temperaturi scăzute, cu viscol puternic, când, având 
telefonul după gât, bobinele în spate, urcam şi 
coboram înălţimi fie pentru a controla starea liniilor 
telefonice, fie pentru construirea unui nou traseu. Cine 
nu a trăit acele zile şi nopţi de apocalips cu greu îşi 
poate imagina realitatea câmpului de luptă. 

Ţin şi cu ocazia scrierii acestor rânduri să aduc 
mulţumiri  sergentului-major (r) Vasile Cotoi, fost 
muncitor la uzina „Progresu!”-Brăila, azi pensionar, 
care m-a ajutat şi îndrumat în permanenţă pentru a nu 
cădea pradă gloanţelor şi bombelor duşmane. 

După lichidarea  rezistenţelor inamice din 
raionul fortificat Oromov Laz şi după câteva zile de 
odihnă în zona localităţii Dačov Lom, unitatea noastră 
a început urmărirea inamicului pe direcţia Dubove, 
Hron, Breznicâă. 

Aş mai dori să mă refer la un singur exemplu de 
eroism din câte s-au săvârşit atunci, în primăvara 
anului 1945. Este vorba de participarea unui 
detaşament de şoc, din care am făcut şi eu parte, 
pentru eliberarea localităţii Postahpky (la circa 4 km de 
Kojetin), în faţa căreia nu se găseau niciun fel de trupe 
româneşti. Era deci un gol în sistemul nostru ofensiv. In 
această perioadă divizia nu mai avea rezerve pentru a 
le introduce în luptă şi de aceea s-au folosit artileriştii, 
divizionul 2 din Regimentul 20 artilerie. 


Era în ziua de 4 mai, în jurul orei 10, când am 
primit un ordin telefonic ca o parte din militarii grupei 
noastre să se prezinte la maiorul Constantinescu 
Vrancea. 

După constituirea într-o subunitate specială, din 
care făceau parte gradaţi şi soldaţi, observatori, 
telefonişti, agenţi de legătură, parte din servanţi, am 
fost organizaţi pe trei aşa-zise grupe de şoc, înzestrate 
cu armament automat, cu două flakuri de 20 mm şi un 
tun de câmp de 75 mm, condus de o grupă de servanţi 
pentru mişcarea acestuia cu braţele. 

Comandant al detaşamentului de şoc a fost 
numit locotenentul Alexandru jiletcovici, iar ajutor al 
acestuia sergentul-major Tudor Sofronie. Pe amândoi îi 
cunoşteam încă din perioada pregătirii noastre în zona 
Filipeştilor de Târg. 

După o scurtă recunoaştere, după stabilirea 
misiunilor de foc şi a direcțiilor de atac, întregul 
detaşament a fost condus pe baza de plecare, la 
înălţimea unei liziere de pomi fructiferi. Grupei noastre 
i se încredinţase misiunea de a pătrunde în localitate 
de-a lungul străzii principale. Pentru menţinerea 
legăturii, fiecare grupă de şoc a fost dotată cu 
telefoane, cablu şi alte materiale de transmisiuni, 
având indicativele „Vrancea”, „Vrancea 1”, „Vrancea 
2”, „Vrancea 3”. 

Încă din timpul pregătirii atacului fusesem 
informați că localitatea avea străzi drepte de-a lungul 
direcției de atac, care se întretăiau, la mici distanțe, cu 
străzi care constituiau aliniamente succesive de 
ocupat. 

După terminarea tuturor pregătirilor, la 
semnalul stabilit prin rachete roşii, subunitatea a 
plecat la atac. La îndemnurile locotenentului Jiletcovici 


şi ale comandanților de grupe, militarii detaşamentului 
au pătruns pe străzi, căutându-i pe hitlerişti prin curţi, 
case, pivnițe, lichidând orice rezistenţă întâlnită în 
cale. După ce atingeau aliniamentul stabilit, grupele de 
şoc continuau rapid mişcarea pentru a ajunge la 
obiectivul următor. Ordinele se transmiteau prin 
telefoane şi se raporta de executare. S-au capturat şi 
prins 5 prizonieri. 

În urma noastră locuitorii ieşiţi de prin pivnițe, 
poduri şi alte adăposturi ne însoțeau spre centrul 
localităţii. 

Şi aici, la Postahpky, ca şi în alte localităţi, 
partizanii cehi ne-au fost de un real folos, ajutându-ne 
la transportul muniției, al armamentului, ne-au fost 
călăuze preţioase. Cu ajutorul lor am descoperit unele 
puncte de rezistenţă ale inamicului, ca, de pildă, cel de 
la moară şi din preajma ei. 

Luptele cele mai înverşunate la moară s-au 
desfăşurat. Grupele noastre de şoc au acţionat 
impetuos, cu tot armamentul greu de care dispuneam. 
Am executat trageri directe asupra morii şi în special 
asupra ferestrelor sale. 

La lăsarea liniştii au fost găsiţi în interiorul 
„blestematei mori” mai mulţi hitlerişti morţi şi o 
însemnată cantitate de muniţie şi armament. Se vedea 
clar că inamicul, în retragerea lui pripită, nu a mai avut 
timp să-şi ridice armamentul, muniţia, răniții şi alte 
materiale. lată că, pentru a doua oară într-o perioadă 
relativ scurtă, artileriştii şi specialiştii punctelor de 
comandă erau puşi în postura de a lupta infantereşte. 

Până la realizarea joncţiunii şi darea în primire a 
sectorului, detaşamentul nostru de şoc s-a îngropat la 
teren pe liziera de nord-est a localităţii, unde populaţia 
civilă ne-a înmânat flori şi a servit pe unii dintre noi cu 


o băutură tare, care ne-a înveselit şi am uitat, cel puţin 
pentru scurt timp, de efortul şi greutăţile prin care am 
trecut. 

În acţiunea de la moară au căzut eroic 
sergentul-major Marin Coţofană şi unul dintre cei mai 
buni prieteni ai mei, soldatul Zaharia Tarău, originar 
din comuna Zăvoaie, judeţul Brăila, iar sergentul Matei 
Vasile şi sergentul lon  Căpăţână, născut pe 
meleagurile comunei Ruşeţu, judeţul Buzău, au fost 
răniţi. 

Martori ai acestor evenimente mai sunt: 
plutonierul (r) Teodor Sofrone, Ştefan lonescu, lonică 
Toma, toţi pensionari în municipiul Brăila, Dumitru 
Niţă, Marin Nichifor, şi mulţi alţii. 

După luarea în primire a dispozitivului de luptă 
de către unitatea de infanterie, ostaşii detaşamentului 
nostru s-au reîntors la subunitățile de bază. In zorii zilei 
de 5 mai am ajuns din nou în postura de telefonist al 
divizionului 2 din Regimentul 20 artilerie, asigurând 
legăturile telefonice cu bateriile de tragere şi cu 
Regimentul 38 infanterie, în sprijinul căruia ne găseam 
pentru eliberarea oraşului Kojetin. Atacul a început 
după o puternică pregătire de artilerie care a durat 
peste 30 de minute, distrugând cuiburile de rezistenţă 
inamice de pe liziera oraşului. 

De la punctul de comandă unde mă găseam (pe 
rambleul unei căi ferate), i-am văzut pe ostaşii noştri 
cum au fost opriţi imediat ce au pătruns în oraş, 
deoarece hitleriştii opuneau o rezistenţă înverşunată. 
Inamicul n-a reuşit însă să-şi recucerească poziţiile 
pierdute nici după ce a contraatacat cu tancuri şi 
tunuri de asalt, aşa că în timpul nopţii a fost nevoit să 
părăsească oraşul, nu înainte de a-l devasta. Astfel, în 
dimineaţa zilei de 6 mai, localitatea a fost eliberată de 


către trupele diviziei noastre împreună cu militarii unei 
mari unităţi de munte. 

In oraşul Kojetin am rămas toată ziua, pentru a 
strânge liniile telefonice care erau întinse până 
aproape de centru, lângă catedrală şi podul de peste 
râul Morava. În această zi am trecut să văd fabrica de 
conserve, de zahăr, de bere şi alte instituţii din zonă. 
Deodată au început să bată clopotele. M-am interesat 
de ce se trag clopotele: era prima zi de Paşti. 

In scara zilei de 6 mai am părăsit oraşul, 
îndreptându-ne spre un nou raion de concentrare şi de 
acolo ne-am pus iarăşi în marş spre marele centru 
industrial Brno. 


4. Cu mândrie, iar uneori şi cu tristeţe îmi 
amintesc de tovarăşii mei de arme. 

Pe soldatul Radu Dobre îl cunoşteam încă din 
copilărie şi de la şcoala primară nr. 6 „Sandu Aldea” 
din Brăila, al cărei elev eram. Împărtăşisem aceleaşi 
sentimente, deoarece atât tatăl lui, cât şi al meu 
decedaseră de tineri. Datorită greutăților pe care le 
avea în familie, a fost nevoit ca încă de la vârsta de 15 
ani să se angajeze împreună cu fratele lui mai mic la 
fosta firmă „Franco-Română”, azi uzina „Progresul”. 

Soarta a făcut să împărţim atât greutăţile, cât şi 
bucuriile pe frontul antihitlerist. El însă a murit ca un 
erou, secerat de gloanţe pe cota 725 din raionul 
fortificat Oremov Laz şi a fost înmormântat în cimitirul 
din marginea comunei Lest', unde, după anumite date, 
divizia noastră a lăsat peste 600 de morminte ale 
eroilor ei. 

La reîntoarcerea de pe front, de multe ori am 
fost căutat de mama şi fratele lui, pentru a le mai 
povesti câte ceva despre Răducu al lor. 


În prezent, atunci când am întâlniri cu elevii din 
şcoli, cu tinerii militari, elogiez cu emoție tenacitatea, 
hotărârea, curajul şi faptele lui de arme. Pe soldatul 
Radu Dobre, care în februarie 1945 avea doar 20 de 
ani, nu-l pot uita niciodată. 

Aceleaşi gânduri şi sentimente se îndreaptă 
acum, când scriu aceste rânduri, şi către cel ce a fost 
cel mai apropiat şi mai bun prieten al meu, soldatul 
Zaharia Tarău. Născut într-o familie de ţărani cu 
gospodărie modestă din comuna Zăvoaia, judeţul 
Brăila, şi după o încercare de a învăţa o meserie în 
oraşul Brăila, se reîntoarce pe meleagurile comunei 
natale, muncind alături de părinţi puţinul pământ pe 
care-l avea. 

L-am cunoscut şi ne-am împrietenit pe 
meleagurile prahovene, în perioada când unitatea se 
pregătea să plece pe frontul antihitlerist. Era un tânăr 
modest, cinstit, veşnic cu zâmbetul pe buze. Datorită 
calităţilor sale, în scurt timp şi-a însuşit meseria de 
agent de legătură şi apoi de telefonist. Pe front am 
împărţit cu el greutăţile războiului şi ale iernii aspre din 
1945, cu zăpadă mare şi temperaturi scăzute, până în 
ziua de 4 mai. A căzut la datorie, străpuns de un glonţ 
duşman, când am luat cu asalt moara din Postahpky. El 
nu a apucat să se bucure împreună cu noi de ştirea 
telefonică din seara zilei de 8 mai ce anunţa 
capitularea fără condiţii a Germaniei hitleriste, nu a 
mai avut posibilitatea să arunce cu boneta în „vârful 
cerului” şi să strige ca noi, cu disperare, „Pace! E 
pace!” 

Cu buna cuviinţă a românului, el dădea oricărui 
cetăţean cehoslovac care-i ieşea în cale bună 
dimineaţa, bună ziua, bună seara, în limba rusă. 

Şi pe soldatul Zaharia Tarău, ca şi pe soldatul 


Radu Dobre îi evoc ori de câte ori vorbesc sau 
povestesc tineretului despre unele întâmplări de pe 
frontul antihitlerist. 

Cu ani în urmă citeam în ziarul „Apărarea 
Patriei” că în registrul istoric şi la muzeul unităţii unui 
regiment de artilerie din Moldova se pomeneşte şi de 
numele neuitatului meu prieten şi tovarăş de luptă 
Zaharia Tarău (este vorba de unitatea de artilerie din 
Bacău, care s-a „născut” din divizionul 2 al 
Regimentului 20 artilerie, divizion care în toamna 
anului 1944 provenise din Regimentul 3 artilerie). 

Pe soldatul (sergentul de mai târziu) Dumitru 
Niţă, îl întâlnesc deseori şi ne amintim cu emoție şi 
mândrie de anii de luptă, când, în specialitatea lui de 
cercetaş-observator al punctului de comandă, stabilea 
cu precizie, împreună cu regretatul soldat Gheorghe 
Chiriacescu şi cu  sergentul-major Victor Toma, 
elementele necesare calculării tragerilor de artilerie. 

Amintiri privind tovărăşia de arme mă leagă şi 
de alţi tovarăşi şi îndeosebi de soldatul Marin Nichifor, 
care, în prima zi când am intrat pe poziţie şi când a 
început un bombardament de branduri, şi-a pus lopata 
„lineman” la inimă, iar capul l-a băgat în parapetul de 
zăpadă, parcă să nu mai audă cele ce se întâmplau în 
jur. Mult timp am făcut haz de această păţanie, 
amintindu-i un vechi proverb românesc: „Marine, capul 
face...” 

Împreună cu soldatul Marin Nichifor am 
„măsurat cu pasul” greul şi lungul drum al luptelor din 
Munţii Javorina, din raionul fortificat Oremov Laz, 
trecerea prin masivul Nitra până în Carpaţii Albi, pentru 
ieşirea pe râul Morava, la Kroměříž şi Kojetin. 

Şi acum, după aproape patru decenii, îmi 
stăruie în minte figura soldatului Nichifor, care, 


împovărat cu bobine de cablu telefonic, urca şi cobora 
munţi şi văi, realizând legături telefonice la timp. Nu se 
poate uita nici pâinea îngheţată, tăiată cu toporaşul din 
trusa de transmisionist pe timpul aprigei ierni a anului 
1945. 

Originar din comuna Unirea, judeţul Brăila, 
fostul soldat Marin Nichifor s-a întors în satul său natal. 
Din păcate, deşi comuna Unirea nu este departe de 
Brăila, ne întâlnim rar, dar amintirile rămân totuşi 
amintiri. 

Roşior în munti 

1. La 19 aprilie 1945, în luptele pentru cota 375 
din apropierea localităţii Skalice, am fost grav rănit. 
Inamicul dezlănţuise un foc de artilerie şi arme atât de 
intens şi de puternic, încât şi brandurile ne-au fost 
distruse, povesteşte fruntaşul (r) GHEORGHE CRISTEA, 
din efectivele Regimentului 3 roşiori. Odată cu mine au 
mai căzut răniţi sergenţii lon Vasilescu şi Dumitru 
Gican. Ultimul a murit în timp ce era transportat la 
postul de prim-ajutor. Mai târziu, din relatările unor 
camarazi, am aflat că la cota 375 tributul nostru de 
sânge a fost deosebit de mare. 

De la postul de prim-ajutor am fost transportat 
în localitatea Piestany, o staţiune balneară aşezată pe 
râul Váh şi unde se afla Compania 6 sanitară. In 
saloanele spitalului nu mai erau locuri, iar curtea cu 
arbori daţi în floare şi frumos aliniaţi gemea de răniţi 
întinşi pe targă. Tot pe o targă zăceam şi eu. Faţa-mi 
era desfigurată, aveam o rană în braţul drept, alta în 
omoplat. Schija îmi smulsese o fâşie din flanelă şi o 
vârâse în rana de sub omoplat, gata să ajungă în 
plămân. Se impunea, credeam eu, o intervenţie 
chirurgicală, şi încă una de urgenţă. Ce era însă să fac? 
În cele din urmă m-a ajutat norocul. Cum stăteam 


întins pe targă şi cum nu-mi pierdusem încă 
limpezimea minţii, am văzut trecând printre răniţi un 
consătean — Marin Simion. l-am făcut semn cu mâna 
să se apropie, căci vorbirea îmi era fără vlagă. Nu m-a 
recunoscut şi m-a întrebat: „Cine eşti?” „Gică al lui 
Cristea”, i-am răspuns. Văzându-mă în ce hal sunt, a 
început să plângă. El m-a ajutat. Am fost operat, iar de 
sub omoplat mi s-a scos o schijă. Am rămas aici 
unsprezece zile, în care timp spitalul a fost vizitat de 
ministrul de război, generalul Constantin Vasiliu- 
Răşcanu. Unii dintre noi am fost decoraţi. Şi eu am fost 
decorat şi am primit în dar un ceas marca „Victoria”. 
Am fost felicitaţi. Consăteanul meu, Marin Simion, 
având un aparat de fotografiat, a surprins momentul 
solemn al decorării şi a expediat fotografia însoţită de 
o scrisoare părinţilor mei. 

La 24 aprilie 1945 am fost îmbarcaţi într-un tren 
sanitar format din zece vagoane pline de răniţi. Un 
doctor şi o sanitară însoțeau garnitura. Patru zile am 
făcut până la Arad, dar n-a putut fi coborât niciun rănit, 
spitalele neavând niciun loc liber. Ne-am continuat 
drumul spre Timişoara. Aici, aceeaşi situaţie. Starea 
mea s-a agravat. Mai ales rana de la faţă — o schijă îmi 
intrase prin nas şi-mi ieşise prin gură. Infecția îşi croia 
drum puţin câte puţin. Respiram numai pe gură, 
anevoie, cu sufocări. Am fost dus în oraş cu o trăsură şi 
abia la o maternitate am găsit pe cineva care să-mi 
schimbe pansamentul. 

La 1 mai însă am ajuns în grija medicilor de la 
Spitalul Militar Central din Bucureşti. Abia acum ajung 
să răspund întrebării dumneavoastră: ziua de 9 mai m- 
a găsit în spital, unde am zăcut timp de nouă luni şi de 
unde am ieşit ca mutilat de război. 


2. M-am născut în comuna Saiele, judeţul 
Teleorman, într-o familie de ţărani. Am fost încorporat 
în iunie 1944, la vârsta de 21 de ani, şi am fost 
repartizat la Regimentul 3 roşiori, unde am făcut o 
instruire militară de scurtă durată. Poate ar fi fost ceva 
mai lungă şi mai temeinică, dar au avut loc 
evenimentele de la 23 August 1944. In istorica noapte, 
unitatea noastră a trecut în alarmă pe liziera de nord 
— nord-est a oraşului Turnu Severin, cu misiunea să 
oprim coloanele germane care se îndreptau spre 
Banat. În conjunctura asta, botezul focului l-am primit 
în luptele de la Gura Văii-Vârciorova-Balta, unde au 
fost făcuţi prizonieri 300 de nemti, cu tot materialul de 
război. Dar dincolo de Dunăre, pe malul drept, în 
lugoslavia, erau încă unităţi germane. Acestea 
continuau să ţină sub tirul artileriei Turnu Severin şi 
şoseaua ce duce spre Orşova. 

La 10 septembrie sosesc în zonă unităţi ale 
Armatei 53 sovietice, cu scopul de a acţiona. Generalul 
rus Managarov, de acord cu colonelul Lungu lon, 
comandantul Regimentului 3 roşiori, hotărăsc ca un 
detaşament, sub comanda maiorului Creţulescu Vasile, 
să fie trecut pe malul iugoslav. Din detaşament am 
făcut şi eu parte. În noaptea de 10 spre 11 septembrie 
1944 s-a acţionat. Dunărea a fost traversată într-o 
linişte deplină, ceea ce a asigurat surprinderea. Totuşi, 
luptele au fost grele şi au ţinut câteva zile, cu mari 
pierderi pentru inamic. Astfel, drumul spre Orşova a 
fost deschis, iar generalul Managarov a adus calde 
mulţumiri regimentului nostru. 


3. Către sfârşitul lunii decembrie, războiul 
antihitlerist ne-a adus la periferiile Budapestei. Cu greu 
am reuşit să ne săpăm adăposturi în pământul 


îngheţat. Foloseam rând pe rând târnăcopul, ranga, 
deşi schimburile de focuri cu inamicul rareori încetau. 

În memoria mea stăruie luptele de stradă din 
Budapesta. Un oraş luat cu asalt casă cu casă, stradă 
cu stradă, pe un ger uscat de crăpau pietrele. La 6 
ianuarie 1945, deci după şase zile şi nopţi de înfruntări 
nesfârşite cu un duşman înrăit, am ajuns în faţa 
marelui hipodrom al capitalei maghiare. Inamicul se 
întărise în interiorul hipodromului, de unde vedea ca în 
palmă. N-avea muniții, alimente şi i se aruncau din 
avioane cu paraşute speciale. Un asemenea avion 
hitlerist a fost lovit de un proiectil de-al nostru: a 
explodat în aer şi din el s-a deşertat toată încărcătura. 
Am cucerit hipodromul, apoi cazarma Franz Joseph. 

Nu ne-am îndoit nicio clipă de victorie, mai ales 
că maiorul Vasile Creţulescu, căpitanul Ştefan Ghica şi 
locotenentul Dumitru Arminovici erau mereu printre 
noi, în fruntea noastră. 

Ca roşior, am luptat în Munţii Tatra, prin zăpezi 
înalte cât un stat de om. La forțarea Hron-ului, maiorul 
Vasile Creţulescu a fost secerat de un snop de 
mitralieră. Gloanţele l-au lovit în piept şi în cap. A murit 
în braţele mele şi ale caporalului lon Avram, după 
câtva timp rănit şi el foarte grav. 

Nu-l pot uita, acum când scriu aceste rânduri, 
pe soldatul Nicolae lvaşcu, căzut în ziua de 26 august 
1944 chiar lângă ruinele podului lui Traian, de la 
Drobeta Turnu Severin, apoi pe Nicolae Stănică, lovit 
mortal de schijele aceluiaşi proiectil care, pe mine, 
tânăr de 22 de ani, m-au mutilat. 


4. În vara anului 1945, când a avut loc Parada 
Victoriei şi trupele române, întoarse biruitoare de pe 
front, au trecut pe sub Arcul de Triumf, mai eram în 


Spitalul Militar din Bucureşti. Nu ştiu prin ce minune 

am auzit trompetele militare şi un „Uraa!” puternic 

umplând văzduhul. In clipele acelea am uitat de rănile 

care mă dureau, simțind, în schimb, o mare satisfacţie. 
Să numeri morții 

1. Ancheta dumneavoastră m-a împins să fac o 
socoteală. Devenisem şi eu curios să ştiu câte zile şi 
nopţi de război am trăit în linia întâi. Au ieşit 215 zile, 
în rândurile aceleiaşi unităţi piteştene de pe vremuri — 
povesteşte sergentul-major VASILE C. BOGDAN, fost 
comandant de grupă în Regimentul 1 vânători Piteşti. 

Ştirea capitulării Germaniei ne-a parvenit în 
localitatea slovacă Letovice, după orele 21, în timpul 
unui popas făcut ca să ne mai tragem sufletele. Pacea 
plutea în văzduh, o simţeam cu toţii. Fiecare altfel: 
nouă, de pildă, ni s-a părut cam ciudat că inamicul, 
care, de obicei, ne bombarda violent cu artileria grea, 
trăgea acum în noi cu obuze fără focoase. Adică 
obuzele cădeau şi nu explodau. Noi văzusem în acest 
amănunt un semn de pace. Dar după ce au refuzat 
capitularea necondiționată, iar noi am început să-i 
urmărim, nemţii au reluat bombardamentele de 
artilerie cu obuze cu focoase. 

La aflarea ştirii încheierii războiului, ostaşii au 
izbucnit într-o nemaipomenită explozie de bucurie. 
Soldaţii, ca şi celelalte grade inferioare ori superioare, 
au căzut în genunchi şi au sărutat pământul. Apoi, ca 
la o comandă — nimeni nu ştie cine a dat comanda 
asta — au început să tragă în văzduh din toate armele 
existente... Parcă intrase amocul în noi, trăgeam focuri 
de armă, plângeam, râdeam. Ne îmbrăţişam... 

Nici acum, când scriu răspunsurile la ancheta 
dumneavoastră, nu-mi vine să cred că după 215 zile şi 
nopţi de război am supravieţuit. 


2.La flancul drept al Regimentului 30 
dorobanţi, se afla Regimentul 1 vânători din care 
făceam şi eu parte, cu gradul de sergent-major. In faţa 
noastră — Tisa. Trebuia s-o forţăm, s-o trecem... Pe 
rând, mai întâi cei din dreapta, pe urmă noi... Incă de 
la mijlocul lui octombrie au început ploile de toamnă. 
Se răcorise bine de tot, iar noi nu apucam să ne uscăm 
mantalele, capelele, moletierele. Mă furişam pe malul 
Tisei şi-i urmăream înciudat apele, care se umflau şi se 
învârtejeau. Chiar în primele zile ale lui noiembrie, cei 
din Regimentul 30 dorobanţi au încercat să treacă pe 
celălalt mal şi de fiecare dată au fost respinşi. Am 
văzut cu ochii mei morţi plutind la vale. Se înroşise Tisa 
de sângele lor. 

După ce am trecut Tisa am participat la luptele 
pentru cucerirea comunei Cs6baj. Compania mea s-a 
instalat la adăpostul celui de-al doilea dig care proteja 
satul maghiar de revărsările Tisei. Nu mai înotam în 
apă, ci într-o mocirlă care ne îngreuia fiecare pas. Noi, 
totuşi, se poate spune că am avut noroc. Alte unităţi, 
fie ale noastre, fie ale Regimentului 4 dorobanţi, s-au 
pomenit în câmp deschis şi acolo au fost obligaţi să-şi 
sape, ca vai de lume, poziţii. 

De la dig şi până la Cs6baj erau cam trei-patru 
kilometri. Între noi şi inamicul întărit în comună şi în 
jurul comunei se interpuneau trei liziere de salcâmi; 
erau în calea noastră marcate ca trei gărduleţe. 
Dincolo de ultima lizieră, un ogor cu glugi de coceni se 
întindea până la marginea aşezării. Deci ăsta era 
terenul pe care noi urma să-l străbatem pentru a 
cuceri localitatea. Inamicul a avut când şi cum să-şi 
întărească apărarea. Salcâmii, glugile de porumb, pe 
urmă casele formau tot atâtea puncte de rezistenţă în 


calea noastră. Sigur, artileria noastră, amplasată pe 
malul stâng, a încercat să ne uşureze atacul, dar 
principalele cuiburi de rezistenţă ale duşmanului au 
rămas neatinse. 

Ne-am ridicat la atac împreună cu resturile 
batalionului 3 al Regimentului 4 dorobanţi. Numai ce 
ne-am depărtat de dig, şi ni s-a pus în cale un baraj de 
artilerie. Am trecut prin el cu pierderi neînsemnate. Am 
lăsat în urmă prima lizieră de salcâmi, apoi a doua. 
„Doamne, mi-am zis, prea uşor şi repede am trecut!” 
Cs6baj era din ce în ce mai aproape... Mai aveam însă 
de depăşit o lizieră, iar dincolo de ea, un şanţ — linia 
înaintată a inamicului. De fapt, de aici a început de- 
adevăratelea războiul... Am ajuns la şanţ, ne-am bătut 
la baionetă, corp la corp, l-am cucerit. O, ce uşor e să 
povesteşti acum! Ca să ne oprească atacul, inamicul, 
nu exagerez, a folosit mii de cartuşe, sute de obuze, a 
transformat orice ridicătură de pământ sau groapă 
provocată de explozii în puncte de rezistenţă. Până şi 
firul ierbii ăleia de toamnă l-a folosit. 

Când am legat lupta corp la corp, la şanţ, nu 
număram mai mult de 30 de ostaşi. Ceilalţi rămăseseră 
pentru totdeauna în lunca Tisei. Şanţul ăsta blestemat 
a fost şi cheia cuceririi Cs6baj-ului. Cucerindu-l, l-am 
pus pe inamic pe fugă şi din clipa asta nu l-am mai 
lăsat să răsufle. Spre seară, localitatea rămăsese în 
urmă. Se făcuse o linişte ca de mormânt... Am crezut 
că după noi vor veni alte unităţi, dar ne-am înşelat. Din 
cei câţiva care am supravieţuit, unul a fost trimis la 
comanda batalionului să raporteze că misiunea a fost 
îndeplinită, că mai suntem câţiva în viaţă şi să ni se 
trimită urgent întăriri. Într-adevăr, la batalion se 
formase părerea că cei din compania 6 am fost 
decimaţi. Ceea ce numai în parte era adevărat. Am 


avut cincizeci de morţi şi mulţi, foarte mulţi răniţi. 
Printre cei căzuţi se numărau căpitanul Nestor, 
sublocotenentul Zarea, sergentul Marinescu... Şi asta, 
numai pentru o comună, dar câte sate şi oraşe ne mai 
aşteptau până la terminarea războiului! 


3. A început să ningă şi să se aşeze iarna cam 
în jur de 15 decembrie, cel puţin în sectorul nostru, 
situat la poalele Munţilor Mâtra. larnă cu zăpezi înalte 
cât un stat de om. Munţi... Nu luptasem niciodată în 
munţi. Nici instrucţie de munte nu făcusem. Era 
regimentul nostru de vânători, dar nu de munte. 
Echipamentul?! Ce să mai vorbim!... Bocancii ni se 
întăriseră, de ziceai că sunt din coajă de copac... Ne- 
am avântat însă în lupte, căci dincolo de munte ne 
aştepta dumneaei, Pacea. Şi într-o zi de iarnă, în Mátra, 
comandanții de companii şi de plutoane sunt trimişi în 
recunoaşterea terenului, în vederea organizării unei 
linii de apărare. Fiind comandantul plutonului 2, am 
fost trimis împreună cu  sergentul-major Tănase, 
comandantul plutonului 1. Cu o hartă în mână, am 
pornit-o în direcţia indicată plutonului meu, 
înfundându-ne într-o pădure destul de deasă. Am mers 
cât am mers, paşii noştri lăsau urme adânci în zăpadă. 
Ne pierdeam în necunoscut. Eu, unul, cât am făcut 
războiul antihitlerist, şi l-am făcut nevătămat de la un 
cap la altul, nu m-am gândit niciodată că aş putea să 
mor, deşi de multe ori mă pomenisem faţă-n faţă cu 
moartea. Am fost şi prizonier câteva ore... Ara căutat 
să fug, şi am fugit. Nu-mi plăcea să mă gândesc la 
moarte. Nu sunt om de la munte, nici de la pădure nu 
sunt. lar acum umblam printr-o pădure străină, înecată 
în zăpadă. Mi se făcuse frică. Mă mai liniştea prezenţa 
sergentului-major Tănase... Mergea la o anumită 


distanţă de mine. Deodată auzim nişte zgomote şi, ca 
la o comandă, ne culcăm în zăpadă. Spre noi înainta 
agale o patrulă maghiară. Mai rar o asemenea 
întâmplare: inamicul în recunoaştere, noi aşijderea. 
Capul patrulei ţinea în mână un carneţel în care nota 
câte ceva. Se oprea, se opreau şi ceilalţi soldaţi din 
patrulă, cerceta împrejurimile şi nota în carnet ce 
vedea. 

Aşa cum am mai spus, sergentul-major Tănase, 
comandantul plutonului 1, se trântise şi el în zăpadă la 
o oarecare distanţă de mine. N-aveam cum schimba o 
vorbă, iar dacă ne-am fi ridicat capetele, am fi fost 
zăriţi. Însă patrula maghiară venea direct spre noi şi 
mă întrebam cum o să ne descurcăm. Mai avea până la 
noi vreo treizeci sau patruzeci de metri, când a făcut, 
pe neaşteptate, cale-ntoarsă. Eram salvaţi. Dracul însă 
îl pune pe Tănase să deschidă focul. Cei cinci soldaţi 
maghiari s-au dat pe după copaci şi observând că se 
trage în ei dintr-o singură direcţie, au răspuns şi ei cu 
foc, vădind intenţia de a-l încercui pe Tănase şi de a-l 
captura. Doi ostaşi s-au desprins de restul patrulei şi, 
prin salturi, s-au apropiat de mine, bineînţeles fără să 
ştie că eram şi eu pe acolo. l-am lăsat să se apropie şi, 
când am crezut de cuviinţă, am deschis focul. In 
secunda următoare s-a produs o minune, cei doi au 
ridicat braţele, în timp ce ceilalţi camarazi ai lor au 
rupt-o la fugă. Nu m-am aşteptat la o asemenea 
răsturnare de situaţie. Ne-am întors pe poziţii, ia 
comanda companiei, cu doi prizonieri, care au fost 
expediaţi mai departe, la regiment, să fie interogaţi... 

Ce vreau să vă mai spun? Că uneori, vrei sau 
nu, ajungi la concluzia că moartea caută anume pe 
cineva. După expedierea prizonierilor, comandantul 
companiei a rămas pe loc să discute cu noi amplasarea 


plutoanelor 1 şi 2. Ceva mai încolo stătea în aşteptare 
un soldat isteţ, agentul de legătură al companiei. 
Deodată am auzit foarte aproape explozia unui 
proiectil de brand, care l-a omorât pe agentul de 
legătură. Au urmat şi alte explozii, aşa că m-am ascuns 
într-o văgăună. Eram sigur că inamicul avea sus, peo 
creastă, un observator, de unde ne văzuse, ba ne şi 
numărase. Mai târziu, când brandurile duşmane au 
amuţit, eu şi sergentul-major Tănase am fost trimişi din 
nou în recunoaştere, nu singuri, ci însoţiţi de trei agenţi 
de legătură. Trebuia să găsim poziţii cât mai potrivite 
în vederea amplasării plutoanelor. Cei trei agenţi 
mergeau nu cu mult înaintea noastră. Şi aşa, tam- 
nesam, Tănase începe să se contrazică cu mine pe 
tema amplasării plutoanelor. El susţinea una, eu alta. 
În toiul discuţiei, ne-am oprit... Aşa probabil credeam 
noi că o să ne convingem unul pe altul. Deodată am 
auzit fâlfâitul sinistru al unor proiectile de brand şi, 
instinctiv, m-am lipit de un copac. Două din ele au 
explodat printre coroanele copacilor, iar al treilea a 
atins solul. Tănase, săracu', n-a mai apucat să schiţeze 
un gest. O schijă l-a omorât pe loc. Aşadar, de 
dimineaţă moartea îl tot căuta şi, iată, l-a găsit. 
Pierdusem un camarad bun. Dar câţi camarazi nu 
pierdusem până atunci şi câţi nu aveam să mai pierd 
până-n ziua păcii?! 

Trupul neînsufleţit al lui Tănase l-am trimis cu 
doi agenţi la companie, eu, pentru un timp, preluând şi 
comanda plutonului 1. A fost o zi neagră. In timp ce eu 
şi celălalt agent rămăsesem în pădure, inamicul ne-a 
atacat de sus în jos. Ne-am pitit pe după copaci, 
maghiarii nu ne-au descoperit, aşa că ne-am pomenit 
în spatele lor. Şi ce s-a întâmplat? Compania 6 a 
contraatacat, iar noi, fiind în spatele inamicului, n-am 


stat cu mâinile în sân. Am căutat un amplasament bun 
pentru puşca-mitralieră şi am deschis focul. Inamicul, 
crezând că-i în primejdie de a fi încercuit, s-a retras în 
debandadă, lăsând pe câmpul de luptă douăzeci de 
morţi, printre ei şi doi ofiţeri. 

Am zis că a fost o zi neagră. Noaptea, când s-a 
încheiat bilanţul zilei, am constatat că am avut 
patruzeci de morţi şi foarte mulţi răniţi. Asta-i prima 
mea amintire din Munţii Mâtra... Şi mai am una: mai 
bine de o săptămână mi-am potolit setea topind 
zăpadă. Pe cap purtam o căciulă albă, care, cu timpul, 
devenise brună din pricina fumului. Căpătasem şi o 
înfăţişare rea, de om care nu mai are alt rost pe lume 
decât să numere morţii sau să-i vâneze pe horthyşti şi 
pe hitlerişti. Eu însă, vă asigur, sunt din fire un om bun 
şi înţelegător... 

La începutul lunii martie, într-un moment de 
acalmie, ne-am apucat de întreţinerea armamentului: 
să-l curăţăm, să-l ungem. Când mă pomenesc la mine 
cu sublocotenentul Florian, comandantul companiei 6. 
Avea să-mi dea de ştire că trebuia, încă în ziua aceea, 
să mă prezint la comandamentul Diviziei 3 infanterie, 
fiind ales să fac parte dintr-un pluton de şoc. 

Acest pluton de şoc a luat fiinţă la Zvolen, în 
Cehoslovacia, şi număra 40 de ostaşi, 3 subofiţeri şi un 
ofiţer — locotenentul Moise. Ni s-a explicat că rostul 
plutonului este să ducă la îndeplinire misiuni speciale: 
infiltrări în spatele inamicului, intervenţii în anumite 
sectoare ale frontului. Ne găseam direct în subordinea 
diviziei. Au urmat zile de instrucţii specifice. 

Vă relatez mai jos o acţiune importantă 
întreprinsă de plutonul de şoc. 

Regimentul 30 dorobanţi încerca de mai multe 
zile să ocupe satul Cičmany. Pentru a ajunge la acest 


sat, trebuia să străbatem 6-7 kilometri de pădure, apoi 
să mai parcurgem o distanţă de 3-4 kilometri. Satul se 
afla aşezat pe un deal în formă de farfurie. De la 
piciorul dealului până sus, în sat, trebuia să urci vreo 
200 de metri, panta fiind de peste 95°. Singurul loc pe 
unde se putea intra în sat era şoseaua pe lângă care 
curgea un pârâiaş. Cei 3-4 kilometri de la pădure la sat 
erau foarte greu de străbătut, deoarece mai bine de 
zece mitraliere, amplasate pe deal, secerau drumul. În 
partea cealaltă a satului se înălța un munte. De acolo, 
la adăpostul brazilor, trăgeau artileria inamică şi 
aruncătoarele, în număr suficient de mare pentru a 
apăra acest punct-cheie. In seara zilei de 15 spre 16 
martie 1945, pe la orele 21, plutonul nostru primeşte 
misiunea de a se deplasa în satul Čičmany şi a culege 
informaţii. Locotenentul Moise vorbea foarte bine 
nemţeşte şi ungureşte. Am mers cu tot plutonul până 
la ieşirea din pădure, către satul indicat; aici, într-un 
loc, ne-am dezbrăcat de mantale, am lăsat centurile, 
dar încărcătoarele pistoalelor le-am pus prin buzunare. 
Grupa care trebuia să opereze în sat a fost formată din 
locotenentul Moise, sergenţii-majori Bogdan Vasile şi 
Olteanu Gheorghe, precum şi un număr de 12 ostaşi. 
Restul plutonului a rămas în pădure sub comanda 
sergentului-major Gheorghe Ciortea, cu misiunea de a 
ne sprijini, în caz de nevoie, cu mitralierele. Pe lângă 
puştile-mitralieră, am fost dotați cu grenade de mână 
şi un pistol pentru semnalizarea cu rachete. Am ieşit 
din pădure la ora 1 noaptea, în formaţie de câte trei 
grupe de luptă, fiecare gata de a o apăra pe cealaltă, şi 
am înaintat către sat în cea mai perfectă tăcere. Am 
mers până am atins piciorul pantei, după care una din 
grupe s-a deplasat la stânga, pentru a recunoaşte 
şoseaua şi pârâiaşul — lucru pe care l-a şi făcut —, s-a 


înapoiat la punctul de plecare şi ne-am regrupat, 
pentru a ne retrage spre pădure. De aici, pe firul 
viroagei, eu, împreună cu cei 4 oameni şi locotenentul 
Moise, am intrat în sat prin stânga şoselei şi ne-am 
oprit nu departe de prima casă. Am făcut cale-ntoarsă 
şi am adus şi restul grupei. Numai după aceea am 
trecut la acţiune. Am încercuit casa şi, spre 
surprinderea noastră, am găsit-o pustie. L-am lăsat aici 
pe sergentul-major Gheorghe Olteanu cu 6 ostaşi, iar 
locotenentul Moise şi cu mine, însoţiţi de ceilalţi ostaşi, 
am pornit să controlăm şi celelalte case. Vreo douăzeci 
am controlat. Toate erau pustii. După această primă 
cercetare, ne-am tras înapoi spre viroagă, fixându-ne 
la pândă, cu trei grupe fiecare, având consemnul ca, în 
cazul că se semnalează prezenţa inamicului, să i se 
raporteze imediat locotenentului Moise. 

Aşteptarea noastră s-a prelungit până aproape 
de ora trei dimineaţa. Bineînţeles că toţi eram numai 
ochi şi urechi, până şi un foşnet cât de mic era 
comunicat locotenentului Moise. In sfârşit, pe la trei şi 
ceva am auzit de la distanţă cum o patrulă germană se 
apropia de grupa noastră, la pândă în dreapta viroagei. 
Informat, locotenentul Moise s-a repezit în direcţia 
patrulei, le-a ieşit nemților în cale şi li s-a adresat în 
germană. În vremea asta, noi stăteam la pământ. 
Inamicul a întrebat ce-i cu el pe-a- colo. Locotenentul 
Moise a răspuns că s-a rătăcit de unitatea sa. In 
momentul acela, un ostaş de-al nostru nu şi-a mai 
putut stăpâni nervii şi a deschis focul asupra patrulei 
germane. Pe doi i-a doborât mortal, ceilalţi au dispărut 
în întuneric. Imediat ce-au răsunat împuşcăturile, 
puştile-mitralieră germane care se găseau mult în 
urma noastră au deschis focul. Am luat cu cea mai 
mare rapiditate toate actele ce se găseau asupra celor 


doi soldaţi împuşcaţi, armele şi mantalele pline de 
sânge, şi ne-am retras în sat. Ne-am împărţit în două 
grupe... una a luat-o prin dreapta viroagei, iar cealaltă 
prin stânga. Ne-am apropiat de punctele unde ştiam că 
sunt amplasate mitralierele germane. Le-am căzut din 
spate, deschizând focul şi reducându-le la tăcere. 

Ne-am întors cu bine din misiune, prezentând la 
divizie actele capturate. Spre seară, satul Cicmany a 
fost eliberat. 

Am relatat momentele pe care le-am socotit 
mai importante. Sigur că în război apar noi şi noi 
situaţii, unele mai uşoare, altele mai grele. Ar merita 
să fie consemnate, dar pentru asta e nevoie de timp... 
de mult timp. 


4. Momentul cel mai luminos, fireşte, a fost 
PACEA. 


Au mai răspuns la anchetă: 


George A. PITICAŞ m lacob HALCIUC W Moise 
TICUŞAN Mă Ştefan RONCEA W Vasile R. IONESCU E 
Mircea GEORGESCU W lon |. CIUNGU W Nicolae M. 
ZAPOROJAN Bi Gheorghe AXINTE gi Gheorghe N. TOMA 
m Tăsică M. IONIŢĂ mă Constantin N. STĂNCULESCU E 
Valeriu GALANTON ij Romulus STOICUŢĂ m Nicolae 
ŞTEFANESCU W Vasile ANTON W Costache M. FLOREA 
E Dumitru PARASCHIV W Petre COMŞA W Alexandru A. 
JELEDINŢEAN W lon SIBORSCHI W Petre SCORNICI E 
loan D. BALAN E loan C. ENACHE W Nicolae NEGRICI E 
Pavel URSACHE W Marin A. CHIŢAC W Nicolae SICA E 
losub I. TINCA W Radu D. HOLBAN pă Petrică VASILIU E 
Stelian |. BREZEAN mă Calmuc D. CHERONTE W llie 
BUCURESCU m Gheorghe JUVERDEANU m loan 


DĂNESCU W Alex. LASCU W Aurică SITARU W Nicolae 
DOGARU W Constantin ENEA W loan G. PAUNESCU E 
Gheorghe S. ALEXE W Vasile GASPAR i Dumitru 
CODREA Mi Dumitrache PARASCHIV mg Alexandru 
IVANOV Bi Dumitru Gh. BANU W Ştefan N. STOICESCU 
m Dumitriţa ION m Aneta ÎMPĂRATU m Dumitru 
CIOBOTARU Bă Alexandru MIRESCU W Gheorghe VOLOC 
W lonu CIUBOTARU Bă Dumitru MERINEL Bă Gheorghe 
SFICHI m Constantin CONSTANTINESCU m Dumitru 
BEREŞ W Aurel DIACONESCU W Petru C. TEOFANESCU 
Mi Grigore GLAVAN mă loan CORBU mă Dumitru V. 
CHIRIAC mă Grigore |. LUPU W Marin STEGARU W Virgil 
ANDRONESCU m Nicolae BRATUC mă Alexandru G. 
BARBU W Nicolae OLARU mi Manole G.G. IAMANDI E 
Dumitru NENCU W lon |. DRAGOMIR W Virgil FONDREA 
m Marinel DUMITRIU m At. loan JUBEREAN E 
Constantin ROŞCA m Constantin FLOREA W David C. 
CHIRILĂ, Mircea C. POPOVICI W Emil METERCA W Tudor 
C. PÂRVAN @ Constantin C. RUSU mg Amet HAIRI E 
Constantin BADEA m Eftimie P. DANSCOI m Gh. 
STAREŞIN W lon A. CUTELECU W Victor N. ANGHELUŢA 
m Florea |. OPROIU mg Gh. NICULESCU W Vasile C. 
AVRAM mă Simion PACURARIU, Constantin BOBOCEA E 
Adrian P. GHEORGHIU m Gh. |. PORNICI @ Alexandru 
SĂLARU mi Gh. P. NECULA pă llie MONEA WŒ Gheorghe 
ŞOIMARU Bă Constantin FLOREA W Savel FLOROIU E 
Hamilcar PETRESCU m Gheorghe SCIPIONE m Romeo 
G. CIOCÂRLIE mg Constantin N. DINESCU m loan 
ŞENDRUC W Eufimie ZAHARCU W Nicolae ILMATIUC E 
Nicolae |. MAFTEI Bi Dumitru CÂNTAR. 

Tuturor celor care au răspuns anchetei noastre, 
desfăşurată sub auspiciile Editurii Militare, căreia 
autorul îi mulţumeşte şi pe această cale, le aducem 
prinosul nostru fierbinte de recunoştinţă. Fără sprijinul 


lor nu s-ar fi născut această carte. 

Răspunsurile publicate, ca şi cele nepublicate, 
având o valoare documentară aparte, vor fi predate, 
spre păstrare, Muzeului Militar Central. 


CUPRINS 


PARTEA INTAI. me oa pi do ci latu eu ia i a ou 
Pagini de istorie citite de un scriitor............ ss... n.n... 
PARTEA A DOUA: ice aaa ai arma aa gama arma a da alia di a alea alee al 
Treptele victoriei... n.n. nana anna nana 
RASPUNSURILE LA ANCHETA „ULTIMA NOAPTE DE 

RĂZBOI, PRIMA ZI DE PACE”........ eee aeaeaeaei 
Acel căpitan anoniM.......ss.sss.s........:..:......:..:...: 
A fost pentru prima oară când am plâns................- 
Primăvara aerianğ.....s..s.sssssssnnnnnnnnnnnnnnnnnnnnnnnnnnnnnnnnn 
Cariuța speciala. rocco ao a i 0 aaa zana dă i a a dai d 
Cu Ambulanţa 38. imaaeu amane atasa a ud aaa a aa RD au uda 
Detașamentul Ulmanka (1).......... << nenea naensae 
Ulmanka! In memoriam (11)......... nana nennennununauaaae 
Ulmanka! In memoriam (111)..........< nana aennunaunuaaae: 
Rožňava, în zorii zilei........... nenea aaa aaa unea aaa: 
Să nu uităm cavaleria!......... nn aa nana nana aaa aaaaaai 
Deschizând drum spre Viena..........< << nn ananas 
„Capățana'de:zahar” aicea seceta n Da aia ii a i ai 
La Lučenec, în plină iarnă........... esua nana naaaaeee 
Dacă păstrez amintiri ?...... << nn nenea nana nana ana aaaaaaaaai 
Bravura soldatului român..........< <<< n n nn san aaaei 
Şi era o noapte luminoasă.......... << nn una a aaa aaaaae 
Lungul drum către victorie............ nn 
Ningea ca în zile de pace.............. mmm nnenenaeanaase 
In ochi cu bucuria Victoriei... anna anna aaae 
Dincolo de Morava — Austria... kk... nunnnnaanaaaae 
Cu flori şi lacrimi de bucurie............ << nenea enma aaa 
Am sărutat pământul ţării... <<< n nn nam anna nana eanae 
Pe malul drept al TiSei........ssssunnnunnnnnnnnnnnnnnnnnnnnnnnnn 
Ne unea aceeaşi bucurie pământeană............ 1... kk. 
Pentru cerul patriei issa iu dea aid daia muta aa aaa ada oi ata 
Grupul 44 cercetare..Ê......ssssssssnnsnnnnnnnnnnnnnnnnnnnnnnnnnnnn 


Hron-ul cu sloiuri de gheață............. <<... ana... kk. 


Pe drumurile victoriei........... <<< nenea enna ee eeeanaanai 
De pe digul Tisei.........< ns nasa nana nseaanaanai 
Inapoia valurilor de explozii............. nn aenasai 
Roşior în MUNȚI îsiea cae aus aan aaa tea Ri are ua da aa aaa 

